
Notă asupra ediţiei 

Contribuţia noastră se constituie într-o variantă revizuită a tezei de 
doctorat, pregătită, iniţial, pentru a vedea lumina tiparului, încă din toamna 
anului 2008. Din nefericire, motive obiective au făcut ca acest demers 
publicistic să fie abandonat, rezumându-ne, între timp, la a edita părţi din 
lucrare, sub forma unor studii de strictă specialitate. Foarte recent, însă, o 
conjunctură cu totul aparte a impus resuscitarea proiectului şi trimiterea 
spre publicare, oarecum inopinat, a materialului pregătit anterior. Aşadar, 
în cuprinsul unora dintre capitolele sau subcapitolele lucrării de faţă se vor 
regăsi o serie de pagini reprezentând varianta actualizată a unor intervenţii 
istoriografice mai vechi. Dincolo de toate acestea, asigurăm cititorul că textul 
cuprinde, oricum, numeroase contribuţii inedite şi întru totul originale. 

INTRODUCERE 


Redactarea prezentei lucrări încearcă să acopere, fie şi parţial, un 
domeniu de reflecţie istorică încă necorespunzător adâncit de cercetarea ro- 
mânească, în ciuda unui parcurs publicistic generos, jalonat de contribuţiile 
remarcabile ale elitei istoriografice. In fapt, demersul nostru încearcă să se 
plaseze, deliberat şi sistematic, în continuitate cu acumulările istoriografiei 
şi arheologiei medievistice româneşti din ultimele decenii. Mai mult, iniţie- 
rea lui a fost stimulată de apelurile unor reputaţi specialişti în problemele 
oraşului medieval, care au sesizat şi au argumentat temeinic necesitatea 
unei tipologii a formării oraşelor medievale româneşti din spaţiul extracar- 
patic 1 . Consecvenţa cu care Comisia de Istorie a Oraşelor din România s-a 
aplecat asupra acestei problematici -insistenţă ce reflectă, de altfel, largul 
ecou al iniţiativelor amintite— nu face decât să evidenţieze, încă şi mai 
pregnant, spaţiul istoriografie în care încearcă să se insereze abordarea 
noastră. 

Pe de o parte, lucrarea se constituie într-o modestă încercare de tipolo- 
gizare a procesului genezei oraşelor medievale extracarpatice, până la 
cumpăna secolelor XIV-XV, începând de când, rezultat al unor domnii de 
prestigiu -Mircea cel Bătrân (1386-1418) şi Alexandru cel Bun (1400-1432)-, 
situaţia celor două state româneşti recent închegate 2 se consolidează 


1 M. D. Matei, Necesitatea tipologizării oraşelor medievale româneşti extra-carpatice, în 
Suceava. Anuarul Muzeului Naţional al Bucovinei, XXII-XXIII, 1995-1996, p. 236-245. 

2 Termenul pe care l-am folosit nu este întâmplător. După cum s-a demonstrat, procesul 
constituirii celor două state româneşti extracarpatice a fost unul gradual, desfăşurându- 
se pe parcursul a câtorva decenii, indiferent dacă factorul determinant al genezei lor a 
fost unul intern sau "de import" (vezi teoria descălecatului). Astfel, deşi, convenţional, 
este unanim acceptată apariţia lor la începutul, respectiv jumătatea secolului al XlV-lea, 
documentele atestă numai spre finele acestui veac atingerea limitelor geografice cu care 
suntem obişnuiţi: abia în 1392 se intitulează voievodul Roman I Muşatinul "mare singur 
stăpânitor, din mila lui Dumnezeu domn, stăpânind Ţara Moldovei dela munte pînă la 
mare” ( DRH , A, I, p. 2), iar şi mai târziu, în primii ani ai veacului al XlV-lea, Mircea cel 
Bătrân se poate "recomanda" ca "stăpînind şi domnind peste toată ţara Ungrovlahiei şi a 
părţilor de peste munţi, încă şi către părţile tătăreşti şi Amlaşului şi Făgăraşului herţeg 
şi domn al Banatului Severinului şi pe amândouă părţile pe toată Podunavia, încă şi 
până la Marea cea Mare şi stăpânitor al cetăţii Dârstorului" {DRH, B, I, p. 64). De 
reţinut, însă, intervenţia lui S. Iosipescu, care optează pentru datarea celui din urmă 
document chiar în primii ani ai domniei lui Mircea cel Bătrân: 1386-1387 {Două chestiuni 
de geografie istorică: I. în Podunavia sub Marele Mircea Voievod al Ţării Româneşti; II. 

profund, în planul evoluţiei socio-economice şi instituţionale. Totodată, 
urmare firească a unui parcurs istoric pozitiv, toată această evoluţie se 
realizează în cadre specifice, cu implicaţii previzibile şi în ceea ce priveşte 
viaţa urbană. Astfel, atmosfera generală de stabilitate şi importanta creştere 
economică din epocă —implicând ambele aspecte ale fenomenului, comercial 
şi meşteşugăresc—, coroborate cu intervenţiile repetate ale autorităţii centrale 
—atât în sensul încurajării activităţilor enunţate anterior, cât şi în acela al 
implantării de curţi domneşti 3 — vor potenţa, într-o măsură decisivă, 
dezvoltarea vechilor târguri şi chiar apariţia unor oraşe noi. 

Din aceste raţiuni, am limitat cronologic analiza ce face subiectul pre- 
zentei lucrări, urmărind, pe cât este posibil, edificarea unei tipologii a proce- 
sului genezei urbane din spaţiul extracarpatic în perioada anterioară epocii 
statelor medievale româneşti deplin consolidate, perioadă ce se constituie 
într-o succesiune de conjuncturi istorice aparte, pe care parcimonia izvoa- 
relor o fac, în egală măsură, imprevizibilă şi confuză. 

Pe de altă parte, am avut în vedere —aşa cum reiese din chiar titlul 
lucrării— exclusiv tipologia modului în care s-au format oraşele medievale din 
spaţiul românesc extracarpatic, a însuşi procesului genezei urbane, evitând 
să reluăm principiile unor analize întreprinse deja, precum tipologizarea 
aşezărilor de factură urbană în raport cu funcţiile lor specifice. Mai mult, 
ţinem să precizăm, încă de la început, faptul că n-au intrat în atenţia noastră 
decât aşezările a căror structurare de tip urban era incontestabilă în epoca la 
care facem referire, fără a încadra în această categorie numeroasele "târguri" 
sau aşa-zise "oraşe", având structuri socio-economice ce nu se aflau, însă, 
decât în curs de maturizare 4 . 


locul bătăliei de la "Rovine", în voi. Marele Mircea Voievod, coord. I. Pătroiu, Bucureşti, 
1987, p. 431, n. 8). 

3 Cunoaşterea realităţilor din Ţara Românească şi Moldova a permis specialiştilor să 
sesizeze chiar "o certă dependenţă, în aceeaşi perioadă de până spre deceniul al doilea al 
secolului al XV-lea, a fenomenului de creştere sau, dimpotrivă, de descreştere a unor 
centre urbane, în funcţie de deplasarea autorităţii centrale dintr-o aşezare în alta, 
existând chiar temeiuri pentru a se exprima opinia că alegerea unei aşezări drept nouă 
reşedinţă principală a domniei însemna şi începutul unei perioade de evident regres 
pentru precedenta reşedinţă voievodală." (M. D. Matei, Geneză şi evoluţie urbană în 
Moldova şi Ţara Românească, Iaşi, 1997, p. 131; vezi şi S. Cheptea, Despre întemeierea 
Curţilor domneşti din Moldova, în voi. Omagiu istoricului Gheorghe Buzatu, Focşani, 
1999, p. 90-105). 

4 Din această perspectivă, suntem în deplină consonanţă cu aprecierile lui M. D. Matei 
privind pericolul supraestimării capacităţilor socio-economice ale centrelor urbane 
româneşti la cumpăna secolelor XIV-XV: "cu excepţia oraşelor -capitală [...], a căror 
dezvoltare a fost puternic încurajată de funcţiile complexe pe care le aveau în viaţa 
statelor româneşti, restul oraşelor noastre se situa, încă, la un nivel destul de coborât, în 
sensul că ele abia dacă puteau să satisfacă nevoile de consum ale propriilor locuitori. Prin 
caracterul mixt al economiei lor, în perioada respectivă, aceste oraşe aveau, încă, un 
caracter agrar foarte pronunţat [...], slaba lor diferenţiere de aşezările rurale 
înconjurătoare ajutându-le în mică măsură să se impună în faţa acestora din urmă" (op. 
cit., p. 122). O atare evaluare, oricât de tranşantă ar părea, creionează un scenariu istoric 

In schimb, cu scopul de a lărgi spectrul comparativ, ca şi pentru a 
conferi o consistenţă crescută schiţei tipologice, am integrat în analiza 
noastră şi structuri urbane care, din raţiuni binecunoscute specialiştilor, nu 
pot fi desemnate ca oraşe pur româneşti, cum sunt oraşele-cetăţi bizantine şi 
aşezările care au găzduit importante colonii genoveze, de la Dunărea 
inferioară, sau cele fundate ca iniţiativă a stăpânirii mongole. 

Se cuvine, totodată, să subliniem convingerea noastră în caracterul 
imperfect şi, foarte probabil, efemer al tipologiei propuse, trăsături inerente 
unui demers de pionierat, bazat pe surse informative care s-au dovedit a fi, 
din nefericire, în aprecierea tuturor specialiştilor, deficitare. Ne exprimăm 
speranţa că limitele pe care a fost nevoită să şi le asume lucrarea de faţă vor 
fi surmontate de cercetările viitoare, capabile, fără îndoială, să reajusteze, să 
îmbogăţească sau să reformuleze tematica şi modul nostru de abordare. 

Nu putem încheia această scurtă introducere fără a ne exprima 
profunda gratitudine faţă de personalităţile ştiinţifice care, pe parcursul 
eforturilor noastre, ne-au pus la dispoziţie, cu solicitudine, propria 
competenţă şi experienţă de cercetare: prof. utiiv. dr. Mircea D. Matei, 
mentorul ştiinţific al întregii noastre activităţi; prof. univ. dr. Ioan Opriş, 
căruia îi mulţumim pentru tactul şi bunăvoinţa cu care ne-a încurajat 
demersul; dnei cercetător ştiinţific principal I Stela Cheptea şi dlui prof. 
univ. dr. Virgil Ciocîltan, reputaţi specialişti în câmpul medievisticii 
româneşti, ale căror sugestii ne-au întregit viziunea. 


specific, în epocă, nu doar aşezărilor în curs de urbanizare din spaţiul românesc 
extracarpatic, ci şi unor regiuni mult mai "titrate", precum Transilvania angevină, în 
care "întârzierea desemnării unor localităţi cu caracteristici deosebite ca oraşe sau 
târguri se poate explica prin diferenţierea relativ redusă a acestora de restul aşezărilor 
[...]. In general, urbanizarea, care poate fi surprinsă ca un proces obiectiv, nu a depăşit o 
fază incipientă." (P. Niedermaier, Habitatul medieval în Transilvania, Bucureşti, 2012, p. 
221). Reputatul cercetător sibian amintea, în context, că aşezări precum Braşovul, 
Bistriţa sau Sighişoara —a căror anvergură urbană depăşea oricum, într-o măsură 
semnificativă, profilul orăşenesc al tuturor centrelor rezidenţiale extracarpatice— au fost 
consemnate drept oraşe ("civitas”) abia la mijlocul secolului al XlV-lea, în anii 1344, 1349, 
respectiv 1367. 




I. REPERE ISTORIOGRAFICE 


Istoriografia europeană a ultimelor decenii este tot mai preocupată de 
relaţiile complexe ce se pot identifica între alcătuirile politice locale, determi- 
nismele de ordin economic şi procesul formării centrelor urbane, mai exact 
de concordanţa ce se poate stabili între fenomenul oraş şi structurile sociale, 
economice şi politice ale unei societăţi date. Deşi încercările de corelare a 
acestor fenomene au cunoscut un debut timpuriu, ele au căpătat abia de 
curând importanţa cuvenită. Situaţia nu este diferită nici în istoriografia 
românească, unde relaţia dintre factorul politic şi cel economic în problema 
genezei oraşului medieval capătă o actualitate tot mai vădită, devenind chiar 
una dintre temele prioritare ale cercetărilor viitoare 5 6 . Din nefericire, până 
acum, dominante în această direcţie de studiu sunt fie timiditatea opiniilor, 
generată de sărăcia documentară, fie conservatorismul unor convingeri 
comode, preluate necritic şi unilateral, fie, mai frecvent, o nefericită combi- 
naţie a ambelor atitudini. Cantonarea în perimetrul strâmt -şi adeseori 
ermetic- al izvoarelor scrise este astăzi definitiv compromisă de aportul tot 
mai consistent al arheologiei urbane medievale, care a reuşit o renovare 
teoretică profundă şi argumentată a viziunii dominante anterior privind 
relaţiile dintre structura politică, cea economică şi mutaţiile sociale implicate 
în geneza oraşelor medievale româneşti. 

Această conştientizare târzie a necesităţii de a nuanţa relaţia structu- 
rală dintre împrejurările politice, economice, sociale şi asigurarea premiselor 
apariţiei vieţii urbane medievale ar putea părea surprinzătoare, chiar 
inexplicabilă, fără luarea în considerare a consecinţelor pe care instaurarea 
profundă şi tenace a direcţiei economiste 6 le-a avut, timp de decenii, asupra 
gândirii istorice, în privinţa factorilor determinanţi ai genezei oraşelor 
medievale europene. 

Dacă formularea unor criterii după care se poate stabili caracterul 
urban al aşezărilor medievale româneşti a trenat in istoriografia interbelică, 
discuţia privind conţinutul conceptului de oraş medieval românesc a fost 
inaugurată de timpuriu. In această direcţie, spectrul opiniilor emise de 
istoricii români este delimitat de două poziţii extreme: negarea totală a 
capacităţii românilor de a-şi crea propriile oraşe şi, respectiv, interpretarea 
centrelor urbane româneşti drept expresia nivelului înalt de dezvoltare atins 
de societatea românească pe linia feudalizării. Substratul acestei diversităţi 


5 M. D. Matei, Câteva precizări cu privire la contribuţia arheologiei la cunoaşterea 
civilizaţiei urbane medievale româneşti, în HU, 1-2, III, 1995, p. 49. 

6 Idem, Geneză şi evoluţie urbană, p. 31. 

este însă dominat de o convingere unică: oraşul este un fenomen economic şi, 
indiferent de legătura pe care unii istorici o stabilesc între procesul 
feudalizării societăţii româneşti şi formarea oraşelor medievale, evidenţierea 
rolului economic rămâne o constantă 7 . Există, însă, o deosebire marcantă 
între istoriografia antebelică -în care autorii preferă să înţeleagă aşezările 
urbane, preponderent, drept centre de schimb- şi cea postbelică, încercând să 
evidenţieze mai ales funcţia de centre producătoare de mărfuri a oraşelor, pe 
fondul "procesului de separare a meşteşugurilor de agricultură" 8 

Distingem, desigur, în această păguboasă antinomie, factori care, prin 
forţa împrejurărilor istorice, au favorizat-o. Astfel, dacă în ceea ce priveşte 
istoriografia antebelică, lipsa contribuţiilor de ordin arheologic îngăduie 
înţelegerea eventualelor erori, perioada ce a urmat încheierii războiului va 
permite paradigmei marxiste să impieteze profund asupra parcursului 
firesc al cercetării istorice, forţând, mult prea des şi cu bună ştiinţă, asuma- 
rea unor premise dintre cele mai false. Din fericire, graţie atenuării presi- 
unii exercitate de ideologie -care se va debarasa, treptat, de componenta 
agresiv-marxistă, căpătând, în compensaţie, un profil naţionalist din ce în 
ce mai accentuat 9 -, dar şi acumulărilor de ordin arheologic -potenţate atât 
de finanţarea masivă 10 , cât, mai ales, de profesionalismul cercetătorilor 11 -, 


7 Ibidem, p. 15 şi urm. 

8 Deşi argumentarea afirmaţiei noastre ar putea părea superfluă, această încheiere 
istoriografică fiind binecunoscută comunităţii academice, vom oferi, totuşi, spre 
exemplificare, un scurt citat dintr-o contribuţie a universitarului ieşean C. Cihodaru: 
"Geneza oraşului medieval se leagă de maturizarea unui proces socio -economic la capătul 
căruia meşteşugarii din cadrul obştii săteşti se rup treptat de agricultură şi se 
concentrează apoi în diferite puncte favorabile activităţii lor." ( începuturile vieţii 
orăşeneşti la Iaşi, în AŞUIist, tom 17, fasc. I, 1971, p. 31). 

9 Destalinizarea aduce după sine o certă îndepărtare de dogmatismul marxist, însă 
această îndepărtare de programul teoretic originar nu trebuie supraestimată, căci contro- 
lul ideologic şi ingerinţele motivate politic se manifestă cu o frecvenţă şi agresivitate 
comparabilă. Este, însă, indiscutabilă diluarea fondului său teoretic: citatele din "clasici" 
sunt tot mai rare, iar rolul lor decorativ devine suficient de explicit pentru a le steriliza 
autoritatea în organizarea discursului istoric. In contrapartidă, manifestarea fidelităţii 
faţă de regim, care rămâne o instanţă obligatorie pentru istoriografie, îmbracă o notă tot 
mai decis naţionalistă (M. Lazăr, Structuri politice şi cultură. Câmpul cultural de la 
"destalinizare" la mitul "salvării prin cultură", în Xenopoliana, VII, 1999, 1-2, p. 178- 
179). In fapt, după un model ce poate fi regăsit şi în U.R.S.S. sau în China, indigenizarea 
practicilor staliniste se realizează invariabil prin îndepărtarea de teoria marxistă şi prin 
revigorarea referinţelor la tradiţiile naţionale (A. Mihalache, Stalinism şi ideologie 
naţională. Mobilurile unei convertiri, în Xenopoliana, V, 1997, 1-4, p. 109-115; idem, 
Ideologie şi politică în istoriografia română (1948-1965), înAIIAI, XXXVI, 1999, p. 45-66). 

10 Voluntarismul ofensivei ideologice a primelor guvernări comuniste avea să aibă, în 
istoriografie, ca şi în alte câmpuri culturale, efecte ambivalenţe. Astfel, pe de o parte, 
trebuie amintite persecuţiile şi repetatele reorganizări administrative —cu efecte grave 
asupra structurii şi dimensiunii comunităţii ştiinţifice din câmpul cercetării istorice—, ca 
şi restrângerea discursului istoriografie în canoanele unui marxism frugal (vezi învăţă- 
mintele "cerberului" istoriografiei din epocă, M. Roller, în Probleme de istorie. Contribuţii 
la lupta pentru o istorie ştiinţifică în R.P.R., Bucureşti, 1951, sau în Istoria R.P.R. 

istoriografia românească a evului mediu îşi va redefmi, în ultimele decenii 
ale secolului trecut, poziţia şi competenţele. In consecinţă, fără a renunţa cu 
totul la obişnuinţa de a contesta aprioric opinii mai vechi, istoricii români se 
vor dovedi mult mai ponderaţi în a emite judecăţi cu caracter definitiv 12 . 

Influenţa teoriei economiste, al cărei promotor recunoscut este istoricul 
belgian H. Pirenne, se explică, în primul rând, prin cadrul comun de discuţie, 
asigurat, pentru istoriografia europeană, de unitatea fundamentală a proce- 
sului formării oraşelor medievale. Deşi situaţiile regionale şi factorii zonali 
specifici comportă o incontestabilă varietate, această omogenitate relativă a 
înşelat deseori, permiţând aplicarea, asupra diferitelor circumstanţe parti- 
culare, a unor modele foarte generale şi, prin urmare, inadecvate. In acest 
sens, preluarea de către istoriografia românească interbelică a modelului 
pirennian este cu totul caracteristică. 

Fără a considera necesar să detaliem aici tezele specialistului belgian, 
este de reţinut fondarea teoriei sale pe ideea rolului preeminent jucat de 
negustorime şi activităţile sale comerciale în geneza şi dezvoltarea oraşelor 
medievale europene: 

"în nicio civilizaţie viaţa urbană nu s-a dezvoltat independent de co- 
merţ şi industrie. Diversitatea climatelor, a popoarelor sau a religiilor este 
la fel de lipsită de importanţă în acest proces ca şi aceea a epocilor. [...] Uni- 
versalitatea sa se explică prin necesitate. O aglomerare urbană, intr-adevăr, 
nu poate supravieţui decât prin importarea mărfurilor alimentare pe care le 
aduce din exterior. Dar acestui import trebuie să-i corespundă, pe de altă 
parte, un export de produse fabricate care constituie contrapartida sau 
contravaloarea acestuia. [...] Fără importul care asigură aprovizionarea cu 
alimente, fără exportul care o compensează cu obiecte de troc, oraşul ar 
pieri. [...] Oraşele evului mediu ne prezintă un tablou foarte diferit [faţă de 
antichitate]. Comerţul şi industria le-au făcut ceea ce au fost. [ ] Faptul 


Manual pentru învăţămîntul mediu, ediţia a IlI-a, Bucureşti, 1952). Pe de altă parte, 
noul regim se vede nevoit să asigure condiţiile pentru mult dorita rescriere a istoriei. 
Arheologia, ca şi alte domenii "tehnice", precum publicarea izvoarelor, capabile într-o 
măsură mai mare să ocolească acordul cu ideologia oficială -fără ca prin aceasta să fie 
scutită, desigur, de repetate şi ocazional agresive ingerinţe politice— a beneficiat din plin 
de zelul reformator al noilor guvernanţi şi de investiţia financiară la care aceştia erau 
dispuşi în vederea ilustrării faptice a tezelor promovate (A. Mihalache, "Frontul istoric" 
la începutul anilor ’50. Mituri, realităţi, aproximări, în Xenopoliana, VII, 1999, 1-2, p. 79- 
91). Astfel, în anii ’60, arheologia medievală, ca şi alte subdomenii arheologice, cunoaşte o 
etapă de acumulare a informaţiei empirice fără precedent. 

11 Nu trebuie să uităm că arheologia românească a evului mediu l-a avut ca mentor, recu- 
noscut, pe prof. univ. dr. Ion Nestor, istoric de o valoare incontestabilă, care beneficiase, 
în tinereţe, de câteva importante stagii de pregătire la reputata şcoală arheologică 
germană. 

12 Cu toate acestea, în opinia lui Al. -FI. Platon, resuscitarea preocupărilor explicit naţio- 
naliste va contrabalansa avantajele potenţiale asigurate de îndepărtarea de dogmatismul 
marxist: relaxarea ideologică este nu numai efemeră, ci şi superficială, iar discursul 
istoric românesc rămâne "desincronizat" în raport cu istoriografia occidentală a epocii 
( Despre desincronizarea discursului istoriografie, în Xenopoliana, I, 1-4, 1993, p. 42-45). 

că originea oraşelor din evul mediu se leagă direct, ca un efect de 
cauza lui, de renaşterea comercială [...] este absolut de netăgăduit 

(s.n.). Dovada sa reiese din concordanţa izbitoare ce se constată între 
expansiunea comerţului şi aceea a mişcării urbane." 13 . 

Cum, pentru H. Pirenne, cele mai vechi centre urbane ale evului mediu 
sunt opera directă şi nemediată a comerţului internaţional 14 , se poate lesne 
explica popularitatea opiniei sale printre istoricii români din perioada 
interbelică 15 . Ideile pirenniene domină gândirea, în această problemă, a celor 
mai importante nume ale istoriografiei româneşti: N. Iorga, Gh. I. Brătianu şi, 
cu unele nuanţări, P. P. Panaitescu. 

Deschizând, în istoriografia noastră, dezbaterea de idei în jurul originii 
şi semnificaţiei fenomenului urban medieval românesc, N. Iorga se remarcă 
prin opinii oscilante, uneori chiar contradictorii, în privinţa factorilor 
determinanţi ai genezei urbane. In spiritul raţionamentului pirennian şi 
extrapolând convingerile sale cu privire la rolul drumurilor comerciale în 
creaţia statală 16 , N. Iorga a pus sub un mare semn de întrebare originea 


13 H. Pirenne, Les villes du Moyen Age. Essai d’histoire economique et sociale, Bruxelles, 
1928, p. 117-118 (ediţia în limba română: Oraşele evului mediu, Cluj Napoca, 2000, p. 87- 
88 ). 

14 "E lesne de remarcat că, pe măsură ce comerţul progresează, oraşele se înmulţesc. Ele 
apar de-a lungul căilor naturale prin care acesta se propagă. Ele iau naştere, ca să zicem 
aşa, sub paşii lui. La început, nu le întâlnim decât pe malurile mărilor şi ale râurilor. 
Apoi, pătrunderea negustoriei amplificându-se, apar şi pe drumurile directe care leagă 
între ele aceste prime centre de activitate" ( ibidem ). 

16 Ecouri întârziate ale tezelor amintite a înregistrat chiar şi istoriografia românească 
postbelică. In acest sens, stă mărturie, printre altele, viziunea istoricului ieşean D. 
Ciurea: "Apariţia oraşelor în Moldova, începând din a doua jumătate a sec. al XIV -lea, se 
datoreşte noii funcţii economice a acestei regiuni, activizată tardiv în raport cu altele, şi 
ca o zonă de periferie între Polonia şi Ungaria, state feudale avansate, şi Dunărea 
Inferioară şi Marea Neagră" ( Noi contribuţii privind oraşele şi târgurile din Moldova în 
secolele XTV-XIX, în AII Al, VII, 1970, p. 23). Şi mai categoric ne apare P. Diaconu, care, 
intr-un studiu dedicat oraşelor de la Dunărea de Jos, afirma: "Atributul cel mai de seamă 
al unui oraş îl constituie schimbul de mărfuri" ( Consideraţii generale asupra aşezărilor cu 
caracter urban de la Dunărea de Jos (sec. X-XI), în CCDJ, 2, 1986, p. 225). 

16 In urma unei activităţi susţinute de cercetare a realităţilor comercial-politice din bazi- 
nul Mării Negre şi a prelungirilor sale continentale, N. Iorga va conchide prin a stabili o 
corelaţie directă între apariţia şi dezvoltarea drumurilor comerciale şi constituirea state- 
lor medievale româneşti: "Alcătuirea politică îndoită, adică Ţara Românească şi Moldova, 
o cereau şi mari nevoi de viaţă economică universală, care au prezidat la unificarea târzie 
a vieţii ţărăneşti libere în jurul celor două centre domneşti." ( Trei lecţii de istorie despre 
însemnătatea românilor în istoria universală, Vălenii de Munte, 1912). Aceeaşi idee va fi 
reluată de marele istoric, într-o formă mai categorică, în 1922: "Linia de comerţ a Dunării 
de Jos avea să dea naştere unui stat, cealaltă linie comercială, a Crimeii şi Caffei, avea să 
dea naştere unui stat paralel cu celălalt, care s-a întemeiat mai întâi în Carpaţi, pentru a 
coborî curând până la Dunăre. Aceasta a fost necesitatea întemeierii, cu rasa română, a 
unui principat român de o parte, pentru a sluji linia Dunării inferioare, şi aceea a 
întemeierii, după câteva zeci de ani, spre 1359-1360, a principatului Moldovei, în văile 
Nistrului, Prutului şi Şiretului” ( Points de vue sur l’histoire du commerce de l’Orient au 



Oraşul medieval în spaţiul românesc extracarpatic (secolele X-XTV). 


17 


românească a primelor noastre oraşe medievale, formulările istoricului pe 
această temă fiind, uneori, categorice: "nu e nici o îndoială astăzi că oraşele 
noastre nu sunt întemeiate de români" 17 . Cu toate acestea, întru totul 
caracteristică viziunii sale contradictorii este împrejurarea că o apreciere 
atât de tranşantă nu-1 opreşte pe autor să atribuie, în cadrul aceleiaşi lu- 
crări, un cert caracter local unor aşezări din Moldova şi Ţara Românească 18 . 

Chiar şi aşa, genialitatea demersului său ştiinţific se face remarcată 
-tocmai în acest context al oscilării între poziţii uneori extreme- prin 
confirmarea, foarte târzie, în condiţiile unei argumentări documentare 
temeinice, de cele mai multe ori datorate arheologiei, a multora dintre 
intuiţiile sale 19 . 

La rândul său, concepţia generală a lui Gh. I. Brătianu, în privinţa 
rolului factorilor externi în geneza oraşelor medievale româneşti, apare 
foarte apropiată de tezele lui N. Iorga. In viziunea sa, apariţia fenomenului 
urban românesc medieval, ca de altfel şi a principatelor extracarpatice, a fost 
rezultatul unor interese economice şi politice neromâneşti: 

"La principaute, â ses debuts, s’est instituee gardienne de cette voie 
commerciale naissante et l’on peut dire qu’ici vraiment la route a cree 
l’Etat" 20 . De altfel, "istoria românească nu ar putea fi înţeleasă fără să se 
ţină seama de drumurile şi influenţele care se încrucişează pe teritoriul 
unde ea a evoluat, astfel încât l-au făcut o adevărată răscruce a civilizaţiilor 
şi a negoţului" 21 . 

In mod particular, drumul comercial care străbătea Moldova deservea 
interese economice de anvergură europeană şi, în consecinţă, solicita un grad 
ridicat de siguranţă. Acesta nu putea fi asigurat decât de o structură statală 
fermă, apariţia Ţării Moldovei devenind, astfel, o necesitate obiectivă. 

"Dintre cele două state româneşti, Moldova pare a fi o rezultantă 
naturală şi logică a căilor de comunicaţie care se îndreptau dinspre pieţele 
Poloniei şi ale Europei Centrale spre Marea Neagră. Securitatea traficului 
din secolul al XlV-lea cerea prezenţa unei organizaţii politice şi a unei 
autorităţi riguroase, în măsură să stăvilească acţiunea nomazilor din 
stepele vecine; se poate spune că aici [...] este în fond drumul care a creat 
statul" 22 . 


Moyen Age, Paris, 1924, p. 93-94). O şi mai răspicată afirmare a acestei teze va fi realiza- 
tă în 1928, în chiar titlul unei conferinţe: Drumurile de comerţ creatoare ale statelor 
româneşti. Aşa cum vom vedea mai departe, teza lui Iorga se va impune şi generaţiei 
următoare de medievişti, între care s-au remarcat Gh. I. Brătianu şi P. P. Panaitescu (cf. 
Ş. Papacostea, Drumurile comerciale internaţionale şi geneza statelor româneşti în 
viziunea lui N. Iorga şi în istoriografia zilelor noastre, în SMIM, XVIII, 2000, p. 46). 

17 N. Iorga, Istoria industriilor la români, Bucureşti, 1927, p. 30. 

18 Ibidem. 

19 Cf. M. D. Matei, op. cit., p. 16. 

20 Gh. I. Brătianu, Recherches sur Vicina et Cetatea Albă, Bucureşti, 1935, p. 123. 

21 Idem, Marea Neagră. De la origini până la cucerirea otomană, voi. I, Bucureşti, 1984, 
p. 87. 

22 Ibidem, p. 99. 

Este de remarcat faptul că, deşi extinde valabilitatea aprecierilor sale 
asupra cauzelor şi condiţiilor formării Ţării Româneşti 23 , Gh. I. Brătianu a 
manifestat o justificată prudenţă -în contrast cu atitudinea tranşantă a 
mentorului său-, evitând orice referiri cu privire la originea străină a 
întemeietorilor oraşelor medievale româneşti extracarpatice. 

Deşi aparţine, ca formaţie, aceleiaşi redutabile şcoli istoriografice, 
antebelice, P. P. Panaitescu se îndepărtează, prin nuanţările pe care le 
propune - şi în ciuda unei regretabile inconsecvenţe 24 - de opiniile anterioare. 
Astfel, istoricul s-a plasat cu fermitate pe poziţia afirmării caracterului şi 
originii locale a oraşelor medievale extracarpatice, în viziunea sa procesul 
formării acestor oraşe fiind inseparabil legat de acela al feudalizării 
societăţii româneşti. 

Pe de altă parte, opinia evidenţiată anterior nu îl împiedică pe autor să 
sublinieze, în repetate rânduri, importanţa pe care o deţine schimbul între 
funcţiile economice ale aşezărilor urbane în formare sau într-o fază ulterioa- 
ră procesului lor de constituire. Din acest punct de vedere, nici 
P. P. Panaitescu nu se îndepărtează de curentul european -care atribuia 
comerţului rolul de motor în dezvoltarea civilizaţiei urbane-, aprecierile sale 
fiind, din această perspectivă, explicite: 

"...vechile oraşe din Ţările Române de dincoace de Carpaţi erau mai 
ales centre de schimb şi mai puţin centre de producţie. Astfel se explică 
vechile târguri ale râurilor, anterioare întemeierii principatelor, precum şi 
aşezarea negustorilor străini, italieni şi germani, în aceste centre" 25 . 

Liniile de forţă ale raţionamentelor sale sunt evidenţiate şi de însem- 
nătatea pe care o acordă aşa-numitelor "târguri de vale" în contextul mai 
larg al genezei urbane medievale româneşti: 

"...într-o epocă îndepărtată, văile formau unităţi economice separate, 
cu satele lor, în mijlocul cărora se afla centrul de schimb şi de pază, sediul 
voievodului. Acolo veneau şi negustorii străini şi tot acolo s-au ridicat 
primele oraşe" 26 . Aceste centre, anterioare formării statului, "reprezentau 
locul unde se făcea târgul de schimb pentru mărfurile văii, loc apărat de o 
curte locală, care mai târziu a devenit curte domnească provincială. Prin 
urmare, la originea multor târguri din ţara noastră stau vechile târguri ale 
văilor (s.n.)." 27 . 


23 Idem, Tradiţia istorică despre întemeierea statelor româneşti, Bucureşti, 1945, p. 144. 

24 D. Căprăroiu, Opinii contradictorii în opera lui P. P. Panaitescu. Slavonismul în istoria 
culturală a românilor, în M/V, X, 1999, p. 275-288. 

26 P. P. Panaitescu, Introducere la istoria culturii româneşti, Bucureşti, 1969, p. 286. 

26 Ibidem, p. 232. Este important de menţionat că P. P. Panaitescu nu se raliază opiniei 
susţinute de N. Iorga, respectiv de Gh. I. Brătianu, privind rolul fundamental al drumuri- 
lor comerciale în apariţia fenomenului urban. Convingerea sa este că "drumurile 
comerciale n-au creat oraşele şi cu atât mai puţin statele, dar au contribuit la înfiinţarea, 
de-a lungul lor, a unor centre de schimb care au devenit ulterior oraşe" ( ibidem , p. 281). 

27 V. Costăchel, P. P. Panaitescu, A. Cazacu, Viaţa feudală în Ţara Românească şi 
Moldova (sec. XIV-XVII), Bucureşti, 1957, p. 414. 

Dar poziţia lui P. P. Panaitescu cu privire la fundamentul economic al 
fenomenului orăşenesc nord- dunărean nu poate fi înţeleasă fără a sublinia 
încercarea autorului de a-i atribui un veritabil specific românesc 28 , în vastele 
circumstanţe ale genezelor urbane europene. Acest specific ar putea fi definit 
prin evidenţierea, ca împrejurare elementară, a procesului de "trecere pe cale 
economică de la obştea ţărănească la o comunitate liberă orăşenească" 29 . 
O astfel de "creaţie socială românească medievală", care se distinge de 
dezvoltarea obişnuită a oraşelor europene -redusă de Panaitescu la 
"colonizarea de oameni liberi de diferite origini în jurul unei curţi senioriale 
sau domneşti"- se bazează, deci, pe credinţa că "obştea ţărănească se 
diferenţiază din interior, transformându-se în oraş pe baza dezvoltării 
meşteşugurilor şi dobândirii privilegiului domnesc" 30 . 

Fără a ne implica într-o discuţie mai amplă asupra acestor aprecieri, 
suntem nevoiţi, totuşi, să semnalăm câteva puncte nevralgice ale raţiona- 
mentului propus, ele putând avea implicaţii mult prea importante -în încer- 
carea de a dimensiona just fenomenul urban românesc în cadrul contextului 
european- pentru a ne putea permite să le ignorăm. 

Pe de o parte, aşa cum s-a afirmat, tipul de oraş medieval ce are la 
bază o aşezare rurală nu este în niciun fel caracteristic exclusiv teritoriului 
românesc 31 . Pe de altă parte, trecerea de la o organizare ţărănească, obştea, 
la o comunitate liberă, orăşenească, nu poate fi acceptată ca un fenomen pur 
economic 32 . Şi, nu în ultimul rând, referirea făcută de P. P. Panaitescu la 
"privilegiul domnesc" -care, ca fapt juridic, ar reprezenta o confirmare a 
transformărilor suferite de către o aşezare rurală, prin intermediul 
dezvoltării meşteşugurilor, pe direcţia metamorfozării sale intr-un centru 
urban- nu-şi găseşte deloc sprijin în diplomatica românească medievală, din 
care astfel de privilegii lipsesc cu desăvârşire. 


28 De altfel, necesitatea definirii acestei specificităţi rămâne, în continuare, o îndatorire 
importantă a cercetării istorice româneşti (vezi M. D. Matei, Probleme ale genezei şi 
evoluţiei oraşului medieval pe teritoriul României, în Rdl, 42, nr. 12, 1989, p. 1169-1191). 
în context, vom cita şi viziunea lui I. C. Filitti asupra "specificităţii” fenomenului urban 
autohton: "Oraşele şi târgurile noastre, născute din aglomerări săteşti, sau de colonişti 
străini, în jurul reşedinţelor domneşti sau a popasurilor comerciale, au dus totdeauna o 
viaţă strâns legată de moşia pe care s-au dezvoltat. Târgoveţii şi orăşenii de la noi 
rămâneau în cea mai mare parte plugari pe moşia târgului, ca până azi în mahalalele 
unora din oraşele noastre. Viaţa lor nu se deosebia mult de a ruralilor. Aveau, ca şi 
ruralii, îndatoriri către proprietarul moşiei respective, particular sau Domn; erau, ca şi 
ruralii, subordonaţi autorităţii centrale a Domnului." ( Despre vechea organizare 
administrativă a Principatelor Române (ediţie revăzută), extras din Revista de drept 
public, 1934-1935, Bucureşti, 1935, p. 24). 

29 P. P. Panaitescu, Introducere la istoria culturii româneşti, p. 284. 

30 Ibidem. 

31 Cf. M. D. Matei, Geneză şi evoluţie urbană, p. 19. 

32 Ibidem. 

De altfel, însuşi P. P. Panaitescu, într-un articol apărut postum, 
preciza, nuanţându-şi poziţiile anterioare, că "Şi în Moldova, ca în toată 
Europa, târgurile se bucurau de privilegii, între care cel mai însemnat era 
acela de a ţine târg permanent şi săptămânal, apoi de a se judeca între ei 
prin organele lor alese. Aceste drepturi nu erau trecute în acte scrise 
(s.n.), ci se păstrau prin tradiţie. Alte privilegii se însemnau în uricul 
târgului, deci privilegiul dat de domn, care cuprindea hotărnicia moşiei 
(ocolului) oraşului şi alte drepturi." 33 . Aşadar, trebuie subliniat, în context, 
iar afirmaţia îi aparţine chiar lui P. P. Panaitescu, că "Oraşul moldovenesc 
nu era un stat în stat, ca de pildă multe oraşe italiene, nu era complet liber, 
dar avea libertăţi ” 34 . 

Aşa cum s-a subliniat deja, în ciuda încheierilor discutabile pe care 
le-am semnalat, nu trebuie, în nici un caz, minimalizată contribuţia lui 
P. P. Panaitescu la înţelegerea fenomenului urban medieval românesc, 
evidenţiată mai ales prin încercarea de a preciza relaţia structurală dintre 
dezvoltarea generală a societăţii româneşti extracarpatice şi procesul 
formării oraşelor din acest areal 35 . 

Din aceeaşi perspectivă, opinia istoricului ieşean N. Grigoraş este, la 
rându-i, interesantă. Autorul afirmă cu consecvenţă, cel puţin pentru arealul 
moldovenesc -dar această viziune ar putea fi valabilă, prin extrapolare, 
şi pentru teritoriul de la sud de Carpaţi-, vechimea şi originea românească a 
oraşelor: 


33 P. P. Panaitescu, Observaţii asupra originii unor oraşe din Moldova, în MI, III, nr. 9, 
1969, p. 17. Uricul târgului, aşa cum îl înţelegea P. P. Panaitescu, înregistrat de 
documentele interne abia în sec. al XVII-lea (vezi, spre exemplificare, DRH, A, XIX, doc. 
134, p. 164), nu trebuie confundat şi nici echivalat —cum se întâmplă, încă, în unele 
lucrări— cu aşa-zisele "privilegii orăşeneşti", în sensul celebrelor charta de care beneficiau 
comunele medievale apusene. De altfel, uricele cu pricina nu făceau altceva decât să 
hotărnicească ocoalele târgurilor beneficiare —faptul consumându-se, oricum, mult după 
structurarea lor urbană— şi să consfinţească, eventual, unele "libertăţi", recte scutiri, ale 
târgoveţilor, precum exceptarea de la plata vămii mici: "Apoi iarăşi domnia mea am 
socotit şi am miluit pe şoltuzii şi pârgarii şi pre toţi oamenii cei săraci din târgul 
Vasluiului şi le-am întărit obiceaiul cel veachiu (s.n.), precum că nici un om dintr -inşii 
dintru care au lăcuinţă a lor acolo, în Vasluiu, nici cât de puţină vamă să nu aibă a plăti 
acolo în târgul Vasluiului, nici la un fel de alişveriş, fără numai să plătiască aceia cari vor 
aduce peşte în târgu, adică de la o maje un peşte, şi de la o căruţă iarăşi un peşte, iară 
mai mult nemică." {DRH, A, III, p. 190). Acestui fragment documentar, care ni s-a 
păstrat, din nefericire, doar într-o traducere românească, i se poate adăuga actul emis de 
acelaşi domn, Ştefan cel Mare, în favoarea târgoveţilor din Bârlad. Aceştia sunt scutiţi, în 
termeni identici, de plata vămii mici, domnul nefăcând altceva decât să întărească "legea 
lor veche [stării zakon ]" (DRH, A, III, p. 282), fără referire la un privilegiu scris, emis de 
vreunul din înaintaşii săi. Faptul denotă, din perspectiva uzanţelor diplomatice ale 
epocii, inexistenţa unui atare document, a cărui provenienţă, în caz contrar, ar fi fost, 
indubitabil, consemnată în actul de întărire. 

34 P. P. Panaitescu, op. cit, p. 16. 

35 Cf. M. D. Matei, loc. cit. 

"Târgul moldovenesc din secolul al XlI-lea sau al XlII-lea, termen 
care arată că primele centre municipale au fost române, era compus 
probabil din agricultori, meseriaşi şi colportori de mărfuri, vizitaţi de 
negustori străini" 36 . 

Deşi i s-ar putea reproşa câteva analogii, nepotrivite, cu realităţile 
medievale occidentale (cum ar fi "anarhia feudală" a "baronilor" moldoveni, 
presupus curmată de domnie) este indubitabil că autorul ieşean acceptă o 
legătură între existenţa unor centre politice, militare şi administrative ale 
unor autorităţi politice locale -anterioare secolului al XlV-lea- şi locurile pe 
care s-au format unele dintre oraşele medievale de mai târziu 37 . 

O poziţie şi mai bine definită adoptă, în problema genezei oraşelor me- 
dievale extracarpatice, C. C. Giurescu, ale cărui puncte de vedere se plasează 
ferm de partea legăturii organice dintre evoluţia societăţii româneşti şi 
geneza urbană. Istoricul menţionat nu se mulţumeşte să susţină doar origi- 
nea locală a procesului de formare a oraşelor medievale, ci încearcă să plase- 
ze acest fenomen cu mult înaintea momentului cronologic acceptat, în gene- 
ral, de colegii săi. Deşi, încadrându-se curentului economist, C. C. Giurescu 
manifestă aceeaşi opţiune favorabilă preponderenţei factorului economic, el 
acordă şi factorului politic un rol însemnat în determinarea genezelor 
urbane: 

"între factorul politic şi cel economic a fost aşadar o strânsă legătură: 
unul a influenţat pe celălalt şi amândouă împreună -predominând însă cel 
economic- au determinat formarea şi dezvoltarea târgurilor" 38 . 

Dacă această opinie se confundă cu aceea susţinută de o parte impor- 
tantă a istoriografiei româneşti, opţiunea sa privind plasarea procesului de 
formare a centrelor urbane medievale în perioada convieţuirii slavo-române 39 
este unică: 

"Târgurile există din vremea convieţuirii româno-slave: numele însuşi 
de târg e o dovadă. Ele sunt aşezate în genere lângă o apă curgătoare, pe 
valea unui râu, şi deservesc satele de pe acea vale" 40 . 

Admiterea unei astfel de vechimi pentru debutul procesului de formare 
a centrelor urbane nu poate rămâne lipsită de consecinţe. Ea implică, în mod 
necesar, statornicia teritorială a aşezărilor omeneşti, bazată pe alegerea 
adecvată a habitatelor. 


36 N. Grigoraş, Dregătorii târgurilor moldoveneşti şi atribuţiile lor până la Regulamentul 
Organic, Iaşi, 1942, p. 13-14. 

37 Idem, Despre oraşul moldovenesc în epoca de formare a statului feudal, în SCŞI, XI, 
fasc. 1, 1960, p. 90. 

38 C. C. Giurescu, Târguri sau oraşe şi cetăţi moldovene din secolul al X-lea până la 
mijlocul secolului al XVI-lea, Bucureşti, 1967, p. 78. 

39 Ibidem, p. 72. 

40 Ibidem, p. 73. 

"Locurile în care s-au întemeiat aceste târguri pe văile apelor erau 
bine alese atât sub raportul posibilităţilor de trai (loc arabil, păşune, proxi- 
mitatea pădurii), cât şi sub acela al comunicaţiilor. In general, ele erau 
situate la vaduri, acolo unde apele puteau fi trecute mai uşor, la întretă- 
ierea apelor cu drumurile. [...] Locurile unde s-au întemeiat târgurile erau 
aşa de bine alese [...] încât ele nu fac, aproape în toate cazurile, decât să 
continue alte aşezări, permanenţa locuirii putându-se urmări adeseori, până 
mult înainte, în negurile epocii fierului, bronzului şi neoliticului" 41 . 

Timpuriu plasează C. C. Giurescu şi existenţa unor centre urbane în- 
floritoare şi a unei populaţii orăşeneşti prospere, într-o perioadă în care an- 
samblul istoriografiei abia dacă accepta începuturile timide ale unei civili- 
zaţii urbane româneşti 42 . Aceleiaşi populaţii citadine îi atribuie chiar un rol 
important în întemeierea şi consolidarea statelor medievale: "Credem, 
aşadar, că a existat o orăşenime românească încă din veacurile XIII-XIV, 
înainte de întemeierea statelor Ţării Româneşti şi Moldovei, şi că aceşti 
târgoveţi au contribuit în mod însemnat prin banii lor şi prin ostaşii pe care 
i-au dat, la întemeierea şi la consolidarea acestor state" 43 . 

Esenţială pentru claritatea demersului nostru este şi precizarea poziţiei 
pe care istoricul menţionat o adoptă în privinţa legăturii indisolubile dintre 
dezvoltarea societăţii româneşti extracarpatice şi apariţia fenomenului urban. 

începând prin a accepta, cu o binevenită moderaţie, dimensiunile 
reduse ale celor mai vechi târguri -"desigur, în primele secole ale acestei 
convieţuiri [româno-slave], târgurile au avut o formă embrionară, proporţii 
reduse şi o populaţie corespunzătoare"- C. C. Giurescu evidenţiază rolul pe 
care factorii politici şi economici l-au avut, ulterior, în evoluţia acestor 
aşezări: "începând însă din secolul al X-lea înainte, de când avem primele 
date documentare despre existenţa pe teritoriul ţării noastre a unor 
stăpânitori feudali, jupani şi duci, deci şi a reşedinţelor lor, precum şi 
primele date asupra gorodurilor şi asupra traficului comercial intens de la 
Dunărea de Jos [...], târgurile au început să se dezvolte, să crească sub 
raportul întinderii şi al populaţiei" 44 . 

Astfel, plasarea evoluţiei acestui proces în contextul socio-politic 
asigurat de existenţa cnezatelor şi voievodatelor —constituite în stimuli şi 
garanţi ai dezvoltării centrelor incipient urbane— va avea drept consecinţă 
afirmarea existenţei, la momentul întemeierii Moldovei, a unei întregi reţele 
de târguri, pe tot teritoriul cuprins între Carpaţi şi Marea Neagră 45 . 


41 Ibidem. 

42 Temeinicia istorică a existenţei unei "orăşenimi" înainte de mijlocul sec. al XlII-lea a 
fost pertinent reevaluată, chiar în anii ’70 ai veacului trecut (cf. M. D. Matei, Unele 
probleme controversate ale istoriei Moldovei în secolele XIII-XIV, în Studii şi materiale, 3, 
Suceava, 1973, p. 63-76). 

43 C. C. Giurescu, Contribuţii la studiul originilor şi dezvoltării burgheziei române până 
la 1848, Bucureşti, 1972, p. 17. 

44 Idem, Târguri sau oraşe şi cetăţi moldovene, p. 75. 

46 "La întemeierea şi dezvoltarea acestor târguri a contribuit şi factorul politic. 
Cârmuitorii diferitelor formaţiuni teritoriale de dinaintea întemeierii Moldovei îşi aveau 

Printre adepţii tezei anteriorităţii centrelor urbane româneşti extra- 
carpatice, în raport cu apariţia statelor feudale "de-sine-stătătoare", se nu- 
mără şi H. H. Stahl, care afirmă hotărât: "Chiar dacă nu am avea informaţii 
[...], şi indiferent de teoria prin care le-am putea explica geneza [...], cert 
este că o reţea de oraşe, constatate documentar încă din primele noastre 
documente statale, trebuie să aibă un lung trecut" 46 . 

Dacă H. H. Stahl nu oferă, însă, detalii privind modalităţile de for- 
mare a acestor centre orăşeneşti, mult mai clară este poziţia lui C. Cihodaru, 
care se declară convins nu doar de caracterul autohton şi de temeiurile 
preponderent economice ale genezei oraşelor medievale est-carpatice, ci şi de 
cronologia începuturilor acestui proces, atribuit cu fermitate secolului al 
XlII-lea. 

"Naşterea şi dezvoltarea formelor de viaţă urbană nu au avut loc 
pretutindeni în aceleaşi condiţii. In unele regiuni, un rol de seamă în 
formarea oraşelor medievale l-a avut existenţa unor centre politice 
administrative fortificate; în alte părţi au avut însemnătate în această 
privinţă căile comerciale, încrucişările de drumuri şi poziţiile favorabile 
pentru dezvoltarea unor relaţii internaţionale. S-au format apoi oraşe în 
centrele regiunilor miniere sau în cadrul unor sate unde au avut loc bâlciuri 
periodice. Au fost căutate, de asemenea, vadurile, precum şi golfurile unde 
corăbiile puteau găsi adăpost." 47 . Cât priveşte oraşele din Moldova, acestea 
"s-au format în perioada de descompunere a obştii ţărăneşti, de scindare a 
societăţii în clase antagoniste şi de constituire a statului feudal, prin 
urmare, într-o perioadă când nu existau centre politico -administrative 
fortificate." 48 . Mai mult, discutând împrejurările devenirii urbane a Iaşilor, 
autorul invocă importanţa drumurilor comerciale care se intersectau pe 
teritoriul aşezării, existând unele indicii pentru a presupune că "pe astfel de 
drumuri circulau negustori încă din perioada anterioară invaziei 
tătarilor." 49 . 

Incadrându-se aceluiaşi curent istoriografie -care atribuia centrelor 
urbane româneşti o vechime mult mai mare decât cea acceptată îndeobşte-, 
Al. V. Boldur a admis chiar, pe baza unor vechi cronici ruseşti şi lituaniene, 
existenţa oraşului Bârlad încă de la mijlocul secolului al XH-lea. 


reşedinţele lor în anumite centre, bine situate în raport cu întinderea formaţiilor 
respective şi apărate prin fortificaţii, sau «cetăţi» în genere de pământ şi lemn. Intr-o 
asemenea reşedinţă locuia cneazul sau voievodul cu familia şi rudele lui, cu ostaşii care îi 
asigurau paza şi cu un minimum de dregători fiscali care strângeau dijmele din sate şi 
vama de la cei ce făceau negoţ. In mod firesc se grupau în aceste reşedinţe meşteşugari şi 
negustori: aveau putinţa unui dever mai mare, găseau şi o apărare mai bună împotriva 
răufăcătorilor, iar, în vreme de război sau tulburare, se puteau refugia în «cetatea» 
cârmuitorului feudal" (ibidern, p. 78). 

46 H. H. Stahl, Studii de sociologie istorică, Bucureşti, 1972, p. 192. 

47 C. Cihodaru, începuturile vieţii orăşeneşti la Iaşi, p. 32. 

48 Ibidem. 

49 Ibidem. 

Conform informaţiilor cronicăreşti, principele aventurier Ivanco 
Rostislavici Berladnic, după repetate şi încâlcite acţiuni de mercenariat, se 
va afla în fruntea unui important contingent de ostaşi berladnici, al căror 
număr îl determină pe istoricul amintit să facă o serie de aprecieri, în cel mai 
bun caz discutabile: "...ceea ce este realmente important în relatările 
cronicilor ruse, este faptul că Bîrladul avea în jurul său o regiune întreagă. 
Judecind după numărul ostaşilor berladnici, organizaţi de Ivanco, 6000, 
oraşul şi regiunea sa trebuia să fi avut până la vreo 40-50 de mii de 
locuitori" 50 . 

Dimpotrivă, Al. Andronic emite o opinie mult mai prudentă în 
privinţa situării cronologice a începuturilor vieţii urbane din arealul est- 
carpatic, fiind înclinat să situeze acest debut mai târziu, către prima 
jumătate a secolului al XIV-lea 51 . 

Revenind, însă, la problematica pe care a determinat-o evaluarea con- 
ţinutului economic sau, mai exact, la supralicitarea ponderii acestuia în pro- 
cesul genezei urbane medievale, opţiune deja tradiţională în istoriografia 
noastră, îl vom aminti pe cercetătorul P. I. Panait, care susţine că "saltul 
transformărilor urbane trebuie întrezărit în acea etapă în care meşteşugarul 
sătesc este în măsură să realizeze bunuri ce depăşesc putinţa de absorbţie 
locală, el fiind nevoit să pună în circuit produsele sale prin intermediul unui 
schimb zonal" 52 . 

Acţiunea acestor factori economici este însă limitată, în opinia 
aceluiaşi autor, de restrângerea raporturile economice incipiente ale oraşelor 
în formare la arealul înconjurător şi la satele din imediata vecinătate 53 . 
Pe de altă parte, chiar cu o astfel de acţiune restrânsă, factorul economic nu 
evoluează independent, ba mai mult -paradoxal în ansamblul concepţiei 
autorului citat-, ocupă o poziţie subsidiară: 


60 Al. V. Boldur, Ţara Bîrlad, numele şi unele momente din istoria ei, în RA, nr. 3, 1974, p. 
432. De altfel, în acelaşi studiu, autorul admite şi domnia principelui lituanian Iurg 
Coriatovici la Bârlad, "capitală" a Ţării de Jos a Moldovei în cel de -al treilea sfert al 
veacului XIV. Fără a intra în detaliile ce privesc discutarea autenticităţii acestei domnii 
în istoriografia românească, facem totuşi precizarea că investigaţiile arheologice din 
ultimele decenii nu au confirmat nici pe departe încadrarea cronologică a existenţei 
Bîrladului ca aşezare cu depline atribute urbane, aşa cum a propus-o Al. V. Boldur (vezi 
lucrarea colectivă Istoria Bârladului, voi. I, Bârlad, 1998, p. 49-51). 

61 Al. Andronic, Les villes de Moldavie au XIV e siecles ă la lumiere des sources Ies plus 
anciennes, în RRH, 5, 1970, p. 837-853. 

52 P. I. Panait, începuturile oraşului Bucureşti în lumina cercetărilor arheologice, în 
Materiale de istorie şi muzeografie, V, Bucureşti, 1967, p. 9. 

53 "Vigoarea noului tip de aşezare va fi direct proporţională cu numărul şi specialitatea 
meşteşugarilor pe care îi va absorbi din satele vecine. Localităţile care vor fi lipsite de 
această posibilitate nu vor avea nici o şansă de devenire. Ca atare majoritatea 
covârşitoare a târgurilor, pornite spre urbanizare în spaţiul extracarpatic, vor înregistra 
acest salt în funcţie de forţa meşteşugărească a zonei în care se găseau." (P. I. Panait, A. 
Ştefănescu, Relaţiile oraşului Bucureşti cu satele învecinate în secolele XTV-XVI, în 
Cercetări arheologice în Bucureşti, 3, 1981, p. 110). 

"...în realităţile româneşti urbanizarea este un proces de lungă 
durată, condiţionat nu de capacitatea sau de incapacitatea structurii 
economiei autohtone, ci de evenimentele politice care s-au abătut asupra 
acestui teritoriu." 54 . 

Lista contribuţiilor subsumate supralicitării fundamentului economic 
al genezei fenomenului urban extracarpatic nu poate exclude studiile 
redactate de Şt. Olteanu, a cărui orientare teoretică se bazează, în această 
problemă, pe importanţa acordată separării meşteşugurilor de agricultură. 
Dacă definirea etapelor parcurse de acest proces se face variabil 55 , nu este 
mai puţin adevărat că autorul menţionat plasează începuturile vieţii urbane 
româneşti foarte timpuriu, în perioada secolelor IX-XI, deşi identificarea 
unor structuri economice şi sociale capabile să dea naştere acestui proces se 
lasă încă aşteptată. 

Un merit deosebit îl are introducerea, de către Şt. Olteanu, a unui nou 
factor cu impact asupra genezei urbane, cel demografic, privit nu numai în 
calitate de criteriu definitoriu al caracterului urban, ci şi ca element consti- 
tutiv al cadrului istoric necesar apariţiei nucleelor orăşeneşti 56 . Elaborarea 
unui eşafodaj mai complex de factori determinanţi ai genezei urbane, care 
înglobează acum şi noul criteriu, îl va conduce pe autor către afirmarea 
necesităţii existenţei, în spaţii geografice bine precizate şi cu densitate 
demografică sporită, a unor forme de organizare politică incipient "feudale" 
(cnezate şi voievodate), responsabile de asigurarea circumstanţelor istorice 
favorabile emergenţei urbane. Deşi o astfel de ipoteză a fost privită cu 
rezerve 57 , merită subliniată, totuşi, încercarea pe care o face istoricul de a 
depăşi limitele conceptuale strâmte ale economismului. 

Adoptând o poziţie neutră, V. Neamţu a remarcat caracterul coercitiv 
al raporturilor dintre migratori şi localnici —celor din urmă fiindu-le interzis 
să ridice fortificaţii-, socotind că, în afara oraşului Şehr-al-Djedid (Orheiul 
Vechi) şi, poate, a Chiliei şi a Cetăţii Albe, "în spaţiul românesc est-carpatic 
satele au constituit punctul de plecare pentru aşezările urbane medievale". 
Afirmaţia este completată de referinţa la "anumite sate, plasate pe căi 
importante de circulaţie şi reprezentând, uneori, centre politice de vale" 58 . 


64 Ibidem, p. 111. 

66 Şt. Olteanu, Cercetări cu privire la geneza oraşelor medievale din Ţara Românească, în 
SRdI, t. 16, nr. 6, 1963, p. 1255-1282; idem, Premisele majore ale procesului de constituire 
a oraşelor medievale la est şi sud de Carpaţi, în SRdI, t. 25, nr. 5, 1972, p. 933-949. 

56 Idem, Societatea românească la cumpănă de milenii (secolele VIII-XI), Bucureşti, 1983, 
p. 126-132. 

57 Vezi, mai ales, luarea de poziţie a lui M. D. Matei, care consideră că înregistrarea unor 
concentrări demografice mai mari nu indică, neapărat, existenţa unor formaţiuni politice 
de tip cnezial sau voievodal ( Geneză şi evoluţie urbană, p. 27). 

68 V. Neamţu, Pieţele şi uliţele medievale ale Moldovei (Contribuţii), în HU, t. VII, nr. 1-2, 
1999, p. 114. 

în ceea ce-1 priveşte, Mircea D. Matei şi-a asigurat -prin echilibrul opi- 
niilor şi expresivitatea abordărilor analitice- un loc aparte în ansamblul isto- 
riografiei oraşului medieval românesc. Soliditatea contribuţiilor sale 59 la 
clarificarea unor aspecte superficial tratate în literatura de profil este proba- 
tă atât de valorificarea eficientă a rezultatelor cercetărilor arheologice, cât şi 
de reuşita integrării fenomenului urban medieval extracarpatic în cadrul său 
firesc, cel al realităţilor europene, permiţând, astfel, redimensionarea înţele- 
sului acordat până acum specificului românesc. 

Aprofundând o direcţie de studiu insuficient evidenţiată şi de o strin- 
gentă necesitate, autorul subliniază faptul că, deşi conţinutul economic şi 
social al procesului formării centrelor urbane româneşti nu poate fi pus sub 
semnul întrebării, "limitarea discuţiei la aspectul menţionat nu poate con- 
duce, în chip fatal, decât la încheieri cu caracter parţial, fără să poată fi scos 
în evidenţă conţinutul mult mai complex al fenomenului urban medieval" 60 . 

Favorabil opiniilor conform cărora oraşele noastre medievale constituie 
expresia evoluţiei societăţii româneşti către un nivel de dezvoltare care a 
asigurat, practic, premisele apariţiei germenilor de civilizaţie urbană, 
Mircea D. Matei apreciază că "este imposibil de înţeles rolul unei aşezări 
care începe să capete atribute de locuire urbană dacă începuturile istoriei 
acesteia nu sunt situate intr-un context mai amplu." 61 . 

Drept urmare, fidel unei orientări metodologice neafectate de tendinţe 
generalizatoare şi tezism, autorul propune, ca premisă a unei cercetări 
valide, stabilirea criteriilor de analiză absolut necesare înţelegerii juste a 
contextului particular în care se desfăşoară geneza fiecărui oraş medieval: 
populaţia şi densitatea sa, poziţia geografică, întinderea şi nivelul de 
dezvoltare al zonei în care s-a format, forma politică de organizare în care a 
apărut şi, nu în ultimul rând, cadrul şi ansamblul relaţiilor internaţionale în 
care se integrează procesul în speţă. 

Prin prisma acestor considerente, apreciază ca profund deficitară 
creditarea excesivă a conţinutului economic în procesul genezei urbane 62 , 
avertizând că, fără asumarea obiectivă a rolului, uneori preponderent, 
asigurat de structurile socio-politice, "oraşul medieval devine un nonsens" 63 . 


69 Genezei urbane medievale, ca subiect favorit, autorul i-a consacrat peste 140 de studii 
şi articole, multe dintre ele constituind, pentru folosul cercetării de profil, o sursă 
fundamentală de inspiraţie şi documentare. Lor li se adaugă numeroase lucrări 
monografice şi de sinteză, dintre care le vom enumera, aici, pe cele mai reprezentative: 
Contribuţii arheologice la istoria oraşului Suceava, Bucureşti, 1963; Civilizaţie urbană 
medievală românească. Contribuţii (Suceava până la mijlocul secolului al XVI-lea), 
Bucureşti, 1989; Geneză şi evoluţie urbană în Moldova şi Ţara Românească, Iaşi, 1997; 
Studii de istorie orăşenească medievală (Moldova, secolele XTV-XVI), ediţia a Il-a 
(revăzută şi completată), Târgovişte, 2004. 

60 M. D. Matei, Geneză şi evoluţie urbană, p. 30. 

61 Ibidem, p. 31. 

62 Ibidem. 

63 Ibidem. 

Din aceeaşi perspectivă, în încercarea sa de a distinge, cât mai precis, 
reperele fundamentale ale procesului de unificare politică la est de Carpaţi, 
Stela Cheptea a opinat, recent, în favoarea însemnătăţii centrelor locale de 
putere, care vor evolua, curând, la stadiul de oraşe, tocmai datorită relaţiei 
lor nemijlocite cu autoritatea politică centrală. 

"în procesul de unificare credem că un loc important l-au avut loca- 
lităţile de reşedinţă ale conducătorilor acelor terrae, care la început erau 
aşezări săteşti, şi care, treptat, au concentrat toată viaţa economică, politică 
şi religioasă a regiunii, fapt petrecut pe măsura înmulţirii numărului de lo- 
cuitori. Creşterea demografică a acestor aşezări a fost determinată, printre 
alţi factori, şi de mărirea numărului de războinici din preajma voievozilor 
[...]. De asemenea, se ştie că la un număr de locuitori neproductivi -în cazul 
nostru al războinicilor şi al familiilor lor- se alătură, aproape în toate situ- 
aţiile, şi un număr de meşteşugari şi negustori, care caută să satisfacă ce- 
rinţele comunităţii. Un alt factor de creştere demografică l-a constituit bise- 
rica. Astfel, preoţii, aflaţi sub protecţia conducătorilor militari, legitimându- 
le puterea, atrăgeau la slujbele de sărbători şi în diverse ocazii numeroşi 
oameni nu numai din împrejurimi, ci şi de la distanţe mai mari, având în 
vedere raritatea locaşurilor de cult în acea vreme, încât localitatea se 
transforma în acea zi (zile) în târg. Desigur, toată această populaţie, care îşi 
crease un rost în aşezările respective, era interesată să se pună sub pro- 
tecţia unui conducător puternic care să-i apere interesele, să-i asigure 
perspectivele de dezvoltare prin crearea unei pieţe unice, prin paza drumu- 
rilor şi, eventual, câştigarea unui loc în comerţul internaţional prin acorda- 
rea şi primirea de privilegii comerciale. Ca urmare, locuitorii din centrele 
voievodale au exercitat, fără îndoială, presiuni asupra conducătorului lor 
pentru a accepta pe domnul unificator. Situaţia prezentată ar putea să 
explice motivul pentru care domnii Moldovei devin stăpânii oraşelor de mai 
târziu..." 64 . 

In consecinţă, "sistemul urban al Moldovei s-a format treptat, paralel 
cu întărirea continuă a instituţiei domniei şi a integrării tuturor teritoriilor 
în graniţele fireşti, naturale, ale statului, astfel că a apărut posibilitatea 
dezvoltării reţelei interne de drumuri racordate la sistemul internaţional de 
căi comerciale. Aceşti factori au contribuit la dezvoltarea fiecărei aşezări 
incipient urbane în parte, determinând creşterea rolului lor economico- 
administrativ, politic şi religios în cadrul microregiunii respective" 65 . 

Cât priveşte reperele cronologice la care se pot raporta exigenţele 
acestui proces, autoarea ieşeană afirma următoarele: 

"în tot spaţiul românesc est -carpatic, a doua jumătate a secolului al 
XlV-lea şi primii ani ai secolului al XV-lea constituie etapa de început a 
celor mai multe târguri, perioada dobândirii statutului de oraş cu toate 
funcţiile lui complexe" 66 . 


64 S. Cheptea, Un oraş medieval. Hărlău, Iaşi, 2000, p. 22. 
66 Ibidem, p. 27. 

66 Ibidem. 

Succinta expunere anterioară ne permite elaborarea unor constatări 
generale, cu caracter preliminar. 

In primul rând, cu excepţia studiilor închinate efortului de a defini 
condiţiile istorice generale, precum şi conţinutul fenomenului urban medie- 
val, majoritatea cercetărilor se focalizează asupra oraşelor moldoveneşti 67 , 
considerând poate -în mod imprudent- ca şi rezolvată problema apariţiei 
nucleelor urbane din Ţara Românească. Astfel, în ciuda generozităţii 
crescute a mărturiilor documentare privind această zonă, în comparaţie cu 
regiunile est-carpatice, istoriografia românească nu a reuşit, vreme îndelun- 
gată, o aprofundare satisfăcătoare a cadrului istoric specific apariţiei oraşe- 
lor munteneşti, mulţumindu-se cu afirmarea anteriorităţii unor aşezări de 
factură urbană, precum Curtea de Argeş sau Câmpulung, în raport cu 
apariţia statului medieval de la sud de Carpaţi. 

Cu excepţia Bucureştilor 68 , a Curţii de Argeş 69 , a Brăilei 70 , dar mai 
ales a oraşului Câmpulung 71 , geneza oraşelor muntene a aşteptat îndelung 


67 Oraşele medievale moldoveneşti s-au bucurat, mai ales în ultimele decenii, de un 
interes constant şi, în bună măsură, competent, generând lucrări de certă valoare 
ştiinţifică. Astfel, dacă pentru Suceava sunt de notorietate contribuţiile lui M. D. Matei, 
pe care le-am consemnat anterior, oraşe precum Baia, Iaşi, Roman, Hârlău, Bârlad, 
Bacău, Tg. Trotuş sau Adjud au beneficiat, la rându-le, de atenţia unor specialişti 
reputaţi, ca şi de apariţia unor lucrări dedicate: E. Neamţu, V. Neamţu, S. Cheptea, 
Oraşul medieval Baia în secolele XTV-XVII, I II, Iaşi, 1980, 1984; V. Neamţu, Istoria 
oraşului medieval Baia (Civitas Moldaviensis), Iaşi, 1997; Al. Andronic, Iaşii până la 
mijlocul secolului al XVII-lea, Iaşi, 1986; Istoria oraşului Roman (lucrare colectivă), 
Roman, 1992; S. Cheptea, Un oraş medieval. Hârlău, Iaşi, 2000; Istoria Bârladului 
(lucrare colectivă), Bârlad, 1998; Al. Artimon, Civilizaţie medievală urbană din secolele 
XTV-XVII (Bacău, Tg. Trotuş, Adjud), Iaşi, 1998. La acestea se adaugă un număr 
impresionant de studii şi articole, avându-i ca semnatari pe istoricii amintiţi anterior, dar 
nu numai (vezi, ca exemplu, intervenţiile lui V. Spinei: Comerţul şi geneza oraşelor din 
sud-estul Moldovei (secolele XIII-XTV), în AB, I, 1993, p. 171-236; Generalităţi privind 
oraşele medievale din Moldova, înArhMed, I, 1996, p. 35-53). 

68 Gh. Ionescu-Gion, Istoria Bucurescilor, Bucureşti, 1899; N. Iorga, Istoria Bucureştilor, 
Bucureşti, 1939; Constantin C. Giurescu, Istoria Bucureştilor, Bucureşti, 1979. 

69 N. Constantinescu, Curtea de Argeş, 1200-1400. Asupra începuturilor Ţării Româneşti, 
Bucureşti, 1983. 

70 C. C. Giurescu, Istoricul oraşului Brăia, Bucureşti, 1968; I. Cândea, Brăila. Origini şi 
evoluţie până la jumătatea secolului al XVI-lea, Brăila, 1995. 

71 Un oraş de importanţa Câmpulungului, a cărui existenţă este certă la anul 1300, a 
putut beneficia, firesc şi constant, de atenţia unor autori precum C. D. Aricescu ( Istoria 
Cîmpulungului, prima residenţă a României, voi. I-II, Bucureşti, 1855-1856, reeditată in 
anul 2007), C. Rădulescu-Codin ( Câmpulungul Muscelului istoric şi legendar, însoţit de 
Călăuza vizitatorului, Câmpulung-Muscel, 1925), I. Răuţescu ( Cămpulung-Muscel . 
Monografie istorică, Câmpulung, 1943), Gh. Pârnuţă (coordonatorul monografiei 
Câmpulung-Muscel, ieri şi azi, Câmpulung-Muscel, 1974, dar şi coautor al Monografiei 
municipiului Câmpulung Muscel, Bucureşti, 2005), Şt. Trâmbaciu ( Istoricul obştii 
cămpulungenilor musceleni în Evul Mediu şi prima jumătate a secolului al XlX-lea, 
Bucureşti, 1997) sau Gh. I. Cantacuzino ( începuturile oraşului Câmpulung şi Curtea 
Domnească: aspecte ale civilizaţiei urbane la Câmpulung, Bucureşti, 2011). 

să i se acorde atenţia cuvenită 72 , sub forma unei abordări competente, 
sintetizatoare. Mai mult, în cadrul modest şi foarte general al bibliografiei 
referitoare la devenirea urbană în zona sud-carpatică, au rămas dominante 
tezele economiste, în particular cele legate de rolul schimburilor comerciale 
în dezvoltarea oraşelor 73 , la care s-au adăugat, din nefericire, şi 
inconsecvenţele de rigoare. 

Abia în ultimii ani —după încercarea, mai puţin reuşită, a lui Traian 
V. Poncea 74 -, o atât de necesară sinteză a putut vedea lumina tiparului, te- 
merara întreprindere aparţinându-i, însă, ca o ironie, unui tânăr şi ambiţios 
istoric ieşean 75 . Din fericire -pentru că simpla sa apariţie n-ar fi compensat 
necesitatea unei abordări competente, chiar dacă mult aşteptate-, lucrarea 
este redactată la un nivel pe care îl depăşeşte doar bogăţia documentaţiei. 
Mai mult, textul iniţial a fost ulterior revizuit, adăugit şi integrat unei 
remarcabile alcătuiri istoriografice, publicată de colegul nostru foarte recent: 
Oraşele din Ţările Române în Evul Mediu, Iaşi, 2012. 

In capitolul dedicat formării oraşelor din Ţara Românească, autorul a 
identificat, ca principali factori determinanţi ai vieţii urbane, curtea şi 
târgul. 

"După jumătatea secolului al XlV-lea, avem informaţii că, în majo- 
ritatea acestor aşezări, domnia deţinea curţi proprii. S-a pus întrebarea 
dacă aceste reşedinţe domneşti fuseseră create după întemeierea Ţării sau 
existau din perioada anterioară? Probabil ele existau dinainte. Un argu- 
ment în favoarea acestei afirmaţii îl găsim în concepţia domniei referitoare 
la oraş, care era considerat stăpânire domnească, potrivit principiului me- 
dieval dominium eminens. In cadrul procesului de extindere a puterii sale în 


72 Poate cea mai flagrantă este situaţia Târgoviştei, oraş cetate de scaun, onorată abia 
foarte recent de apariţia unor atât de necesare lucrări, care să ia în discuţie, explicit şi 
exhaustiv, problema începuturilor sale urbane (N. Constantinescu (coord.), C. Ionescu, P. 
Diaconescu, V. Rădulescu, Tărgovişte. Reşedinţa voievodală (1400-1700). Cercetări 
arheologice (1961-1986), Târgovişte, 2009; P. V. Diaconescu, Arheologia habitatului 
urban tărgoviştean. Secolele XTV-XVIII, Târgovişte, 2009). 

73 Spre exemplificare, ne limităm referinţele la cazul reputatului istoric Dinu C. 
Giurescu, care leagă, în mod direct, dezvoltarea celor mai importante oraşe din Ţara 
Românească -Câmpulung, Argeş, Slatina, Râmnicu- Vâlcea, Piteşti, Târgovişte, Brăila- 
de "procesul general al circulaţiei mărfurilor" ( Relaţiile economice ale Ţării Româneşti cu 
ţările Peninsulei Balcanice din secolul al XTV-lea până la mijlocul secolului al XVI-lea, în 
Romanoslavica, XI, 1965, p. 169). 

74 T. V. Poncea, Geneza oraşului medieval românesc în spaţiul extracarpatic, Bucureşti, 
1997. Contribuţia lui Traian V. Poncea ne apare ca un demers meritoriu în sine, fără a se 
evidenţia, însă, prin consistenţa elementelor concrete de originalitate. Dacă acestea ar fi 
existat, măcar la nivel interpretativ, ar fi putut încununa o întreprindere istoriografîcă 
binevenită, referindu-ne, mai ales, la încercarea de tipologizare urbană propusă de autor. 
Din nefericire, rigoarea academică, uşor exagerată în această speţă, a făcut ca lucrarea să 
fie ignorată de specialişti, rămânând, până astăzi, în cel mai bun caz, o simplă adăugire 
bibliografică. 

76 L. Rădvan, Oraşele din Ţara Românească până la sfârşitul secolului al XVI-lea, Iaşi, 
2004. 



30 


Denis Căprăroiu 


faţa celorlalţi cnezi şi voievozi, Basarab I şi domnii care au finalizat proce- 
sul de închegare statală, la sfârşitul secolului al XlII-lea şi începutul 
secolului al XlV-lea, au cuprins în puterea lor curţile locale, care au fost 
integrate în noul stat, cum s-a întâmplat şi în Ţara Moldovei, unde 
fenomenul este bine reprezentat. Sistemul curţilor locale a fost păstrat de 
către domnie pentru că reprezenta şi, totodată, de aici se exercita, puterea 
domnului în teritoriu. [...] Aceasta a fost situaţia peste tot în Europa centra- 
lă şi apuseană, unde un număr mare de oraşe s-a dezvoltat în preajma reşe- 
dinţelor unor principi sau mari seniori. [...] Prezenţa curţii a reprezentat un 
factor determinant pentru urbanizare căci, cu siguranţă, lângă curte au 
venit şi s-au stabilit mici negustori care urmăreau să îşi vândă produsele 
membrilor acesteia, pentru că orice curte sau reşedinţă implică o aglo- 
merare de oameni, unii de rang înalt, alţii simpli luptători. [...] Pe lângă ne- 
gustori, în astfel de locuri s-au stabilit şi meşteşugari, implicaţi în activităţi 
artizanale, precum olari, fierari etc., meşteşugari necesari pe lângă o 
reşedinţă. Alături de curte, un alt factor determinant pentru urbanizare îl 
reprezintă târgul. Reşedinţa cnezială sau voievodală era centrul ţării, 
precum şi al regiunii geografice respective, şi era firesc ca aici să se 
localizeze târgul, locul în care locuitorii veneau să cumpere sau să vândă 
diverse produse. [...] nu întâmplător, acesta din urmă a fost numele dat 
multor oraşe medievale din spaţiul românesc, nume la care s-a adăugat 
denumirea râului pe care se afla aşezarea...'" 76 . 

Afirmată de o asemenea manieră, ponderea crescută acordată factoru- 
lui politic în geneza aşezărilor cu caracter urban nu face decât să evidenţieze 
o realitate tot mai acut resimţită de istoriografia românească, după ce, 
vreme îndelungată, importanţa activităţilor economice a constituit reperul 
central în evaluarea fenomenului urban. 

La rândul nostru, vom încerca, în completarea acestor meritorii între- 
prinderi istoriografice, să adoptăm o poziţie metodologică echilibrată, în care 
fiecărui factor implicat în procesul genezei urbane să i se acorde însemnăta- 
tea cuvenită. Această atitudine, voit echidistantă, se va justifica întru totul 
pe parcursul analizei noastre, dată fiind relaţia de interdependenţă a celor 
două variabile -economic/politic- în coasitotalitatea cazurilor luate în 
discuţie. 


76 Ibidem, p. 70-72. 



II. PROBLEMA CONTINUITĂŢII URBANE ÎN PERIOADA 
TRECERII DE LA ANTICHITATE LA EVUL MEDIU. 

SIMILITUDINI ŞI DIFERENŢIERI ÎNTRE 
VESTUL EUROPEI ŞI SPAŢIUL NORD-DUNĂREAN 

"La început au fost oraşele" 77 


II. 1. Oraşele apusene în perioada trecerii 
de la Antichitate la Evul Mediu 

Este, fără îndoială, greu de circumscris începutul existenţei propriu- 
zise a Europei, dar nu poate fi contestat faptul că prăbuşirea Imperiului ro- 
man i-a slujit drept creuzet. Dacă la sfârşitul antichităţii entitatea euro- 
peană nu era imaginabilă, aceasta se datorează faptului că civilizaţia greco- 
latină, care va constitui una dintre bazele sale, nu interfera decât parţial cu 
spaţiul continentului. Clivajul pe linia Orient şi Occident, deja vizibil în epo- 
ca romană, se va accentua după ce, sub loviturile marilor migraţii, civilizaţia 
romană pare să cadă într-o deplină regresiune. Invaziile barbare sunt cele 
care adâncesc prăpastia preexistentă şi pecetluiesc două destine istorice 
întru totul distincte. Pe de o parte, Imperiul roman de Apus se năruie, în 
secolul al V-lea, sub loviturile migratorilor, lăsând moştenire Europei o puz- 
derie de state cu graniţe labile şi destine efemere, punctate de interminabile 
conflicte. Pe de alta, în Orient, Imperiul roman -metamorfozat într-unul 
grec, creştin- o rtodox 78 — va perpetua încă un mileniu ambiţiile sale universa- 
liste, abandonând definitiv, în secolul al Xl-lea, legăturile cu creştinătatea 
occidentală. 

La finele unui mileniu confuz şi însângerat de războaie, peisajul politic 
al Europei occidentale se stabilizează, zestrea romană perenizându-se în 
instituţiile noilor state apărute. Mitul imperial, inserat temeinic în conştiin- 
ţa europeană şi preluat, ca ideal utopic, de către regii barbari -capabili, 
poate, să îngrozească Europa, dar nu să o supună unei singure legi-, va pre- 
zida timp de secole destinul Occidentului, ai cărui suverani, chiar şi în 


77 J. Le Goff, Intelectualii în Evul Mediu, Bucureşti, 1994, p. 23. 

78 Termenul, delimitându-i iniţial pe adepţii dreptei credinţe, iar ulterior pe cei ai cultului 
răsăritean, se impune în vocabularul religios după schisma din 1054 (cf. A. Bertholet, 
Dicţionarul religiilor, Iaşi, 1995, p. 80). 

tentativele lor imperiale 79 sortite eşecului, vor personifica persistenţa vie a 
principiului unitar al Imperiului. Unitatea Europei rămâne, aşadar, un 
simplu mit, activ în avânturile pripite ale monarhilor ambiţioşi, dar pe care 
explozia graiurilor vulgare -ce înlocuiesc, pe scară largă, latina în Occident-, 
ca şi menţinerea limbii greceşti în Orient o compromit definitiv, adăugând 
noi linii de fractură fărâmiţării deja evidente în plan politic 80 . 

Cu toate acestea, mozaicul european al contrastelor, juxtapunerilor şi 
amestecurilor va conserva tenace moştenirea culturală a civilizaţiei greco- 
romane, la care va adăuga, prin înlocuirea Imperiului de către Biserică, în 
calitate de nou principiu organizator al societăţii, o coordonată fundamenta- 
lă: religia creştină. Liant spiritual eficace şi pan-european, tot mai puternică 
economic şi activă politic, Biserica va substitui unităţii romane pierdute, 
idealul proiectului său teocratic. 

Dincolo de variaţiile de intensitate şi cronologie, Europa medievală a 
trăit, în ansamblul său, un ciclu istoric omogen, jalonat de invaziile barbare, 
de restrângerea, apoi expansiunea schimburilor, de o viaţă puternic circum- 
scrisă în plan economic domeniului seniorial şi dominată, pe multiple 
planuri, de autoritatea Bisericii. Prin urmare, chiar compromisă de graniţele 
politice, există, totuşi, o Europă medievală, cea a neguţătorilor şi bancheri- 
lor, a mănăstirilor şi ordinelor religioase, o Europă a universitarilor şi savan- 
ţilor, a pelerinilor în veşnică mişcare 81 . Ea reprezintă o reţea complexă, care 
substituie diviziunilor evidente o identitate proprie, activă în conştiinţe şi 
care se va impune duratei Iwigi 82 . 

In acest cadru, expeditiv schiţat şi cu ambiţii limitate, vom încerca să 
integrăm aprecierile noastre privitoare la, poate, cel mai fascinant dintre 
fenomenele care s-au derulat pe scena istoriei medievale: fenomenul urban. 
Aflat el însuşi într-o relaţie de condiţionare reciprocă cu toate celelalte ele- 
mente —ba, mai mult, plasat chiar în centrul complexei reţele evocate 
anterior— fenomenul oraş comprimă şi, în acelaşi timp, determină 
specificitatea unei lumi aparte. 

Deşi a animat lungi dezbateri 83 , tema decadenţei urbane -în perioada 
care a urmat prăbuşirii Imperiului roman de Apus- s-a dovedit a fi o 


79 Cf. S. Brezeanu, Ideea de imperiu în Occidentul medieval în lumina cercetărilor din 
ultimele decenii, în Rdl, t. 31, nr. 2, 1978, p. 273-298; vezi şi N. Iorga, Stări sufleteşti şi 
războaie, Bucureşti, 1994. 

80 S. Berstein, P. Milza, Istoria Europei, voi II, Iaşi, 1998, p. 5-9. 

81 J. Le Goff, op. cit., passim; idem, Negustorii şi bancherii în Evul Mediu, Bucureşti, 
1994, passim. 

82 F. Braudel, Timpul lumii, Bucureşti, 1993, passim. 

83 Pentru detalii, vezi M. D. Matei, Aspecte ale problemei continuităţii urbane între 
antichitatea sclavagistă şi evul mediu, în Rdl, t. 41, nr. 3, 1988, p. 257-273. Studiul a fost 
recenzat, în grabă, de Em. Popescu, Câteva precizări în legătură cu continuitatea urbană 
între antichitate şi evul mediu, în Rdl, t. 41, nr. 11, 1988, p. 1119-1123. Reproşând 
autorului diverse neajunsuri metodologice şi interpretative, lipsite însă de fundament şi 
dovedind lectura în diagonală a paginilor respective —vezi şi reacţia, pertinentă, a lui M. 
D. Matei, Probleme ale genezei şi evoluţiei oraşului medieval pe teritoriul României, în 

problemă oarecum falsă. Astfel, în ciuda decăderii generale 84 , care a acom- 
paniat tranziţia la Evul Mediu, reţeaua urbană, solid implantată în zona 
orientală şi mediteraneană, s-a menţinut, totuşi, chiar dacă a suferit, pe ter- 
men lung, inevitabile modificări. Doar acolo unde această reţea era mai fra- 
gilă şi recent implantată, se poate, eventual, invoca o regresiune accentuată, 
în favoarea spaţiului rural. Tocmai de aceea, este greu de susţinut o pro- 
fundă dezafectare a cadrelor de viaţă urbană, câtă vreme ele rămân referinţe 
instituţionale, economice şi culturale, diverse indicii susţinând această 
interpretare. 

De altfel, ideea ruralizării exhaustive a spaţiului european în Evul 
Mediu este pusă în discuţie de rezultatele cercetărilor în domeniu, care 
evidenţiază persistenţa şi chiar vitalitatea reţelei urbane 85 . Iar interesul 


Rdl, 42, nr. 12, 1989, p. 1186, n. 3-, Em. Popescu îşi susţine opoziţia faţă de încheierile 
preopinentului său făcând trimiteri cu totul forţate şi oferind, condescendent, spre luare 
la cunoştinţă, adevărate "calupuri" bibliografice, din care acesta ar fi trebuit să se inspire. 
Intr-un bun exemplu —dintre numeroasele mostre ce ar putea fi invocate— se constituie 
contraargumentele prezentate de Em. Popescu spre demontarea următoarei aserţiuni: 
"Cu toate că, în teritoriul nord -dunărean, există suficiente dovezi arheologice cu privire la 
larga răspândire a creştinismului în sânul populaţiei daco-romane locale (s.n.), până în 
momentul de faţă lipsesc date care să pună în lumină concludentă organizarea religioasă 
a acestei populaţii (s.n.) şi cu atât mai puţin existenţa unor centre eclesiastice organizate, 
în perioada de după secolul al IlI-lea" (M. D. Matei, op. cit., p. 270). Precizăm că, aşa cum 
a fost extras de recenzent, pasajul este, în mod categoric, scos din propriul context. In 
fapt, autorul face referire la deceniile imediat următoare retragerii aureliene, excluzând 
oricum zonele limitrofe malului nordic al Dunării, rămase sub controlul Imperiului 
roman "o perioadă de cel puţin trei secole" ( ibidem , p. 267-268), cu întreaga suită de 
consecinţe pe care le presupun aceste circumstanţe, inclusiv din perspectivă ecleziastică. 
Aşadar, tratând o atare opinie ca pe un soi de afront adus istoriei dreptei credinţe pe 
aceste meleaguri, Em. Popescu îşi formulează replica începând prin a invoca —total 
inadecvat— existenţa în regiunea Buzăului a unei comunităţi de creştini constituită din 
prizonieri cappadocieni, aduşi de goţi în urma expediţiei întreprinse în Asia Mică, pe la 
257. Mai departe, depăşind nonşalant cadru cronologic al polemicii pe care a făcut 
imprudenţa să o genereze, autorul aminteşte de centrele episcopale atestate în Banat sub 
împăratul Justinian (527-565), culminând cu apelul la izvoarele ce pun în evidenţă certa 
structurare ecleziastică a românilor nord-dunăreni în secolul al XlII-lea/. Este regretabil 
că un cercetător de talia lui Em. Popescu s-a putut preta la o asemenea intervenţie 
istoriografică, profund deficitară sub raportul argumentaţiei, din care nu transpare, în 
niciun caz, grija istoricului pentru reflectarea justă a realităţilor epocii. 

84 "Comerţul, care era mai ales un comerţ intern între provincii, era în declin. Producţiile 
agricole sau meşteşugăreşti, destinate exportului în restul lumii romane, ca untdelemnul 
mediteranean, sticlăria romană, olăria galică, îşi reduceau aria de difuziune, numerarul 
se rărea şi se degrada, suprafeţe cultivate erau lăsate în paragină, ogoarele părăsite ( agri 
deşerţi) se înmulţeau. Aşa se desena fizionomia Occidentului medieval: o atomizare în 
celule închise în ele însele, risipite între tot felul de «pustietăţi» ( deserts ), păduri, lande, 
paragini." (J. Le Goff, Civilizaţia Occidentului medieval, Bucureşti, 1970 p. 71). 

86 "L’eclipse de la vie urbaine en Occident â partir des premieres invasions barbares n’a 
pas ete non plus si totale qu’on l’a pretendu. Le III e siecle n’a pas prononce son arret de 
mort pas plus que le XI C n’a marque sa ressurection. Affirmations rigides auxquelles une 
recherche patiente orientee vers la decouverte du reel â travers une documentation 

constant arătat oraşelor, în perioada imediat următoare căderii Imperiului 
roman, mărturiseşte continuitatea funcţiei urbane, valorizată şi perpetuată 
ca atare de contemporani. 

Italia, unde structura instituţională şi juridică romană a rămas puter- 
nic înrădăcinată, oferă, în mod evident, cea mai bună bază argumentativă în 
acest sens. Fără nicio îndoială, oraşul a pierdut -din cauza decăderii eşa- 
fodajului care îl încadra şi susţinea, culminând cu o galopantă paralizie 
economică 86 - esenţialul capacităţii sale de iniţiativă, dar a reuşit să-şi 
menţină încă atractivitatea, fie şi doar în plan strategic 87 . 

Totodată, asediile şi expediţiile piratereşti sistematice îndreptate 
asupra oraşelor de către invadatorii care s-au succedat în Occident -cu o am- 
ploare uşor exagerată de cronici- ne permit să credem nu numai că oraşele 
au continuat să existe, dar şi că ele sunt în continuare suficient de active şi 
prospere pentru a stârni interesul barbarilor, în raport cu regiunile rurale 
(i villae , mănăstiri, sate). Astfel, putem aprecia, ca încheiere logică, că 
numărul însemnat de oraşe care le-au căzut victime s-a datorat atractivităţii 
lor, greu de neglijat 88 . Repetarea agresiunilor -fie că sunt atribuite norman- 
zilor, ungurilor sau sarazinilor 89 - confirmă opinia anterioară şi constituie un 
indiciu privitor la forţa mijloacelor disponibile ale acestor oraşe, capabile de 
a ridica fortificaţii şi incinte care să reziste atacatorilor 90 . Mai mult, înseşi 


lacuneuse se doit d’apporter Ies correctifs necessaires. La viile a poursuivi son existence, 
malgre le coups que lui ont portes Ies envahisseurs succesiffs, sous des formes parfois 
imprevues et neuves; elle s’est transformee progessivement si bien qu’â travers des 
siecles apparement rebelles â l’urbanisme on peut cependant parler d’accroissement, 
voire d’enrichissement de la cite et meme de creation dans la Germanie qui s’ouvre 
lentement â la civilisation occidentale" (R. Latouche, Les origines de Veconomie 
occidentale (TV e -XP siecle), Paris, 1956, p. 3). 

86 "Când evaziunea numerarului îi lasă pe oamenii oraşelor fără putere de cumpărare, 
când drumurile comerciale încetează de a mai iriga centrele urbane, orăşenii sunt siliţi să 
se refugieze lângă locurile de producţie." (J. Le Goff, op. cit., p. 71). 

87 G. Jehel, Ph. Racinet, La viile medievale. De l’Occident chretien ă l’Orient musulman 
(V e -XV e siecle), Paris, 1996, p. 12. 

88 "Fără îndoială, oraşele, datorită atracţiei ispititoare a bogăţiilor acumulate şi 
provocatoare deveneau o pradă dintre cele mai alese. Ele au fost victimele cele mai greu 
lovite." (J. Le Goff, op. cit., p. 71). 

89 G. Fasoli, Point de vue sur les incursions hongroises en Europe au X e siecle, în Cahiers 
de civilisation medievale, 2, nr. 5, 1959, p. 17-35; L. Musset, Invaziile. Al doilea asalt 
asupra Europei creştine, Bucureşti, 2002, p. 58-59, 128 şi urm. 

90 "... les Hongrois etaient impuissants contre les villes fortifiees et les châteaux. Ils ne 
savaient pas construire de machines de siege; lorsqu'ils avaient pille et brule les 
faubourgs, ils s'efforşaient de mettre le feu â la viile par des fleches incendiaires, ils la 
bloquaient en vue de ranşonner les habitants presses par la famine, mais ils ne savaient 
que faire d'autre et, si les assieges ne se decidaient pas â payer ranşon, ils finissaient par 
s'en aller en quete de proies plus faciles. Mais, â mesure que les incursions se repetent, 
les proies faciles seront de plus en plus rares; les villes rebâtissent leurs murs, eveques et 
citoyens se chargent du travail et s'organisent pour garder et defendre ces murs qu'ils ont 
releves." (G. Fasoli, op. cit., p. 30). Vom oferi, preluându-1 de la colegii francezi, şi un 
exemplu concret: după două incendii, fiind aproape în întregime distruse, zidurile 

incursiunile de jaf ale barbarilor vor determina dezvoltarea accelerată a 
fortificaţiilor urbane în nordul Franţei şi în Ţările de Jos, în sudul Germaniei 
şi Italia de Nord 91 . 

Putem afirma, de asemenea, că, într-o oarecare măsură, strategia poli- 
tică a şefilor barbari se va baza pe oraşe. Statele ivite în Occident, între seco- 
lele V-VIII, în urma invaziilor germanice, au beneficiat din plin de aceste 
situri urbane care, deşi nu erau creaţii proprii, au apărut cuceritorilor drept 
puncte de sprijin necesare consolidării dominaţiei lor 92 . Faptul evidenţiază, 
printre altele, preluarea, cu abilitate, de către noii stăpâni ai puterii, a di- 
mensiunii politice şi administrative pe care oraşul o moştenise de la 
romani 93 . 

în sprijinul acestor consideraţii, arheologia a adus indicii noi. Astfel, 
numărul însemnat de morminte princiare, cu un inventar aparte, şi loca- 
lizarea lor intr-un areal de câţiva kilometri în jurul celor mai importante 
oraşe ne apar astăzi ca un reflex al proaspătului statut obţinut 94 . 

Oraşele Imperiului roman târziu sunt, însă, deja oraşe retrase 95 , în 
sensul limitării la propriul interior, chiar dacă incintele secolelor al IlI-lea şi 


fortificaţiei oraşului Orleans au fost restaurate, cu mari eforturi, de episcopul Gautier 
(869-891), încredinţat fiind că acest demers constructiv va asigura protecţia locuitorilor 
aşezării păstorite de el (ap. G. Jehel., Ph. Racinet, op. cit., p. 15). 

91 L. Musset, op. cit., p. 60-61. 

92 Ele devin "capitale" ale regilor barbari, precum Braga (capitala primului rege barbar 
catolic, suevul Rechiarus), Tournai, Paris, Soissons (capitalele francilor), Lyon (capitală 
burgundă), Pavia şi Monza (capitale longobarde), Ravenna (sediu al ostrogotului 
Theodoric) etc. Şi aceasta în ciuda faptului că unii dintre regii barbari, francii îndeosebi, 
"stăteau mai bucuros pe marile lor domenii sau villae decât în «palatele» din oraşe", 
adoptând modul de trai, profund ruralizat, al marilor proprietari funciari (J. Le Goff, op. 
cit., p. 77). 

93 "Cum barbarii care au rămas pe teritoriul imperiului au devenit, mai devreme sau mai 
târziu, federaţi, respectul pe care ei trebuiau să-l arate Romei s-a extins asupra oraşelor. 
Cei mai mulţi dintre germanici s-au instalat la ţară; dar şefii lor, urmând exemplul 
autorităţilor romane, s-au stabilit în oraşe." (L. Musset, Invaziile. Valurile germanice, 
Bucureşti, 2002, p. 266). 

94 Fenomenul este evidenţiat prin fundarea bisericilor-criptă suburbane de către primii 
merovingieni: Clovis, după modelul lui Constantin, ridică, pentru odihna familiei sale, în 
apropiere de Paris, o basilică a Sf. Apostoli Petru şi Pavel -aceasta adăpostind, după 512, 
şi mormântul Sf. Genoveva, patroana spirituală a Parisului, care însufleţise întregul 
demers—, iar Childebert, puţin după 550, fondează biserica Sf. Cruci şi a Sf. Vincent, 
devenită ulterior St. Germain-des-Pres (cf. G. Jehel, Ph. Racinet, op. cit., p. 15). 

96 în ceea ce priveşte regresiunea cantitativă, care va urma invaziilor în toate sferele 
civilizaţiei romane, cea a oraşului este dramatic descrisă de Orosius: "In mijlocul 
dărâmăturilor marilor oraşe doar grupuri risipite de populaţii nenorocite, martire ale 
calamităţilor trecute, mai atestă încă pentru noi numirile de altădată" (ap. J. Le Goff, op. 
cit., p. 71). Nevoile defensive conduc, implicit, la o micşorare a perimetrului urban, 
această reducţie spaţială impunându-se ca o condiţie a supravieţuirii: "Acolo unde 
suprafaţa oraşului s-a redus pentru a-i permite o apărare mai bună, incinta a permis 
bătrânei civitas să traverseze secolele", (Y. Dolliger-Leonard, Studien zu den Anfăngen 

al IV-lea nu înglobau, peste tot, întreaga populaţie urbană 96 . De altfel, în 
opinia unor istorici reputaţi, precum R. Latouche, numai cei foarte bogaţi 97 , 
care îşi puteau garanta singuri securitatea, au îndrăznit să abandoneze 
oraşele în secolul al IV-lea, în condiţiile în care teritoriile rurale erau slab 
apărate. Şi totuşi, în ciuda exodului elementelor bogate, care a accentuat 
stagnarea economică a oraşelor, grupuri mai mult sau mai puţin însemnate 
de populaţie au continuat să le locuiască 98 . 

Multe dintre aşezările de factură urbană nu vor dispărea în momentul 
invaziilor şi nu vor fi abandonate nici mai târziu, pentru că oamenii se sim- 
ţeau la adăpost în interiorul lor. Este adevărat că dintr-o atare ecuaţie inter- 
pretativă lipseşte un factor esenţial, pe care îl vom identifica în subcapitolul 
următor, şi anume personajul sau instituţia care şi-a putut asuma, în condi- 
ţiile vacuumului de autoritate romană, gestionarea diverselor funcţii specific 
urbane, circumscrise contextual unor imperative precum organizarea eficien- 
tă a apărării, căreia i se subsuma, la rându-i, necesitatea unei aprovizionări 
corespunzătoare. 

Din această perspectivă, vom reaminti faptul că, măcar în câteva ca- 
zuri, aşa cum am consemnat deja, chiar unii şefi barbari se vor stabili în ora- 
şe, acordându-le o atenţie concordantă statutului lor, fără ca aceste exemple 
să fie, neapărat, simptomatice 99 . Dimpotrivă, este mult mai probabil ca 
atitudinea lor condescendentă să fi fost generată, în integralitatea sa, de un 
interes cu totul elementar, ce avea în vedere potenţialul defensiv al acestor 
aşezări, redutabil fortificate 100 . In cazul regilor merovingieni — care-şi vor 
păstra, pentru o bună perioadă de timp, gustul tradiţional pentru viaţa 
rurală— raţionamentul se aplică întru totul, în ciuda opţiunii lor de a fi 


des europăischen Stădtewesens, Konstanz, 1958, p. 210-211, ap. M. D. Matei, Aspecte ale 
problemei continuităţii urbane, p. 264). 

96 R. Latouche oferă chiar o imagine a distincţiilor terminologice dintre diferitele 
segmente ale populaţiei suburbane (op. cit., p. 128-129). După acelaşi autor, "l’existence 
d’une population vivante en dehors du pomoerium de la cite etait du reste de la tradition 
romaine" ( ibidem , p. 129). 

97 Ibidem, p. 117. In realitate, s-ar părea că, dimpotrivă, părăsirea generalizată a oraşelor 
de către populaţia înstărită era acompaniată şi de o deplasare a segmentului sărac: 
"Necesitatea hranei explică mai presus de toate fuga bogatului pe moşiile sale, exodul 
săracilor pe domeniile bogaţilor" (J. Le Goff, op. cit., p. 71). 

98 R. Latouche, op. cit., p. 118. 

99 Ne permitem o atare apreciere, chiar dacă vine, cel puţin aparent, în contradicţie cu 
opinia unui istoric de talia lui L. Musset: "Fiecare regat a avut, pentru curtea sa, o 
reşedinţă urbană [...]. Cazul reşedinţelor regale a fost în mod evident exemplar: ceea ce 
regele a făcut în oraşul său, a fost imitat în altele de către simplii şefi." (op. cit., p. 266). 

100 Ca exemplu semnificativ, vom menţiona cele petrecute la Soisson, unde, după ce 
Syagrius concentrase resturile administraţiei financiare, economice şi militare din partea 
septentrională a Imperiului, transformându-1 intr-un oraş fortificat, castrum şi 
manufactură de arme —prin urmare ocupând o poziţie strategică în faţa francilor—, Clovis 
va profita de infrastructura existentă pentru a conserva o vreme calitatea de capitală a 
oraşului. (G. Jehel, Ph. Racinet, op. cit., p. 15). 

înmormântaţi în oraşele-capitală, gest ritual cu o insuficientă capacitate 
stimulatorie pentru a putea provoca renaşterea vieţii urbane 101 . 

Vom conchide afirmând că, deşi invaziile n-au făcut, în general, decât 
să menţină stagnarea determinată de criza din ultimele veacuri ale 
Imperiului 102 —instalarea unora dintre suverani în oraşe, de cele mai multe 
ori superficială, neaducându-le vreun remediu—, pe parcursul secolelor V-VI 
ele vor rămâne un model de grupare demografică cu totul distinctă în raport 
cu celelalte aglomerări, continuând să îşi asume existenţa într-o manieră 
specifică 103 . 

II.2. Oraşul Evului Mediu timpuriu în Occidentul european 

Dacă persistă tendinţa, pentru Occident, de a se minimaliza anvergura 
fenomenului urban în Evul Mediu timpuriu, acest fapt se datorează, fără 
îndoială, comparaţiei cu ceea ce el avea să devină ulterior, mai cu seamă din 
secolul al XlII-lea. In contextul epocii, însă, oraşele reprezentau puncte 
ineluctabile de ancorare a vieţii sociale, ceea ce le conferise, deja, o 
însemnătate aparte. 

Biserica, bunăoară, pare să fi înţeles bine acest aspect, dat fiind faptul 
că, dacă ne raportăm la legăturile dintre oraş şi instituţia episcopală, putem 
constata cu uşurinţă că nu există sedii episcopale în afara oraşelor. 
Dimpotrivă, s-a putut chiar afirma că un sediu episcopal este suficient 
pentru definirea unui oraş 104 . Drept urmare, pare a fi indubitabil, în această 
etapă a cercetării istorice, că oraşul a servit, de timpuriu, ca suport esenţial 
al implantării episcopale şi că o complementaritate, cu totul benefică, s-a 
stabilit temeinic între autoritatea religioasă a episcopului şi conservarea, 
chiar renaşterea fenomenului urban în Occident 105 . 


101 De fapt, "rien nindique que ces rois aux vues courtes aient cherche â rendre moins 
desagreable le sejour de leurs villes" (R. Latouche, op. cit., p. 118-120). 

102 L. Musset, op. cit., p. 267. 

103 Spre argumentare, vom evoca aşezări precum Orleans, Soissons, Tours, Metz sau 
Verdun, care, fără a fi, în epoca supusă dezbaterii, altceva decât simple embrioane ale 
marilor oraşe devenite ulterior, constituiau deja repere simbolice, circumstanţiind ceea ce 
distingea, fundamental, o entitate urbană de "anonimul cîmpurilor înconjurătoare" (G. 
Jehel, Ph. Racinet, op. cit., p. 16). 

104 Afirmaţia îi aparţine lui Jacopo de Varagine, episcop de Genova: "Loquendo proprie, 
civitas non dicitur nisi que episcopali honore decoratum", (cf. G. Monleone, Jacopo de 
Varagine e la sua cronaca di Genova, II, Roma, 1941, p. 218, ap. G. Jehel, Ph. Racinet, op. 
cit., p. 19). 

106 "Se ştie că Biserica îşi copiase circumscripţiile religioase după circumscripţiile 
administrative ale Imperiului. Ca regulă generală, fiecare dioceză corespundea unei 
civitas. Or, structura ecleziastică nesuferind aproape nici o modificare în epoca invaziilor, 
rezultă de aici că ea şi-a păstrat caracterul municipal în regatele noi, înfiinţate de 
cuceritorii germanici. Acest lucru este intr-atât de adevărat încât, începând din secolul al 
Vl-lea, cuvântul civitas ia sensul special de cetate episcopală, de centru de dioceză. 
Supravieţuind Imperiului pe care se sprijinise, Biserica a contribuit, deci, în 

De altfel, în oraşe trebuie căutate şi cele mai vechi mărturii 
arheologice privind zorii creştinării 106 . In ciuda unor aprecieri eronate, 
devenite, în timp, prejudecăţi, creştinismul nu s-a născut în cimitire, ci, 
dimpotrivă, în strânsă legătură cu lumea celor vii, cu aceea a oraşelor, 
primele locuri de cult fiind construcţii îngrijite, din piatră, uneori de mari 
dimensiuni şi bogat ornamentate 107 . 

Din perspectivă istoriografică, privitor la realităţile specifice Occiden- 
tul european 108 , rolul determinant al Bisericii în problema complexă a conti- 
nuităţii urbane de la Antichitate la Evul Mediu fost pus de nenumărate ori 
în evidenţă, ca şi rolul episcopului în renaşterea orăşenească. Funcţia sa pas- 
torală, nivelul de cultură, sprijinul pe care i-1 acordă instituţia ecleziastică, 
dar şi charisma sa personală -care îi amplifică imaginea luminoasă în evul 
întunecat 109 -, toate conduc în aceeaşi direcţie: 

"Pe durata ultimelor perioade ale Imperiului Roman târziu şi încă din 
ce în ce mai mult în epoca merovingiană, puterea episcopilor asupra popu- 
laţiei cetăţilor nu încetase să se amplifice. Ei profitaseră de dezorganizarea 
profundă a societăţii civile pentru a accepta ori pentru a-şi aroga o 
autoritate pe care locuitorii nu aveau intenţia să le-o conteste şi pe care 


foarte mare măsură, la asigurarea dăinuirii oraşelor romane (s.n.)." (H. Pirenne, 
Oraşele evului mediu, Cluj-Napoca, 2000, p. 12-13). R. Latouche afirmă chiar: "Dans 
toutes Ies civitates qui sont devenue des sieges episcopaux, la vie urbaine a continue et 
s’est perpetuee. L’epreuve contraire n’est pas moins concluante. Quelques cites romaines 
en pârtie ruinee pendant Ies Grandes invasions n’ont pas accueilli un eveque. Elles ont 
signe en meme temps leur condamnation â mort, et leur decadence a ete irresistible." (op. 
cit. p. 122). 

106 Cercetările arheologice efectuate în unele situri medievale din Franţa, aferente unor 
sedii episcopale, precum cele din Lyon sau Aix-en-Provence, au relevat faptul că primele 
lăcaşuri creştine de cult trebuie căutate sub bisericile medievale, curţile episcopale fiind 
edificate intra muros şi niciodată în cadrul necropolelor suburbane (cf. G. Jehel, Ph. 
Racinet, op. cit., p. 19). 

107 P. Perin, Recherches archeologiques recentes en France sur Ies debuts de la 
christianisation, în Histoire medievale et archeologie, 1, 1988, p. 10-34. 

108 In ceea ce priveşte teritoriile răsăritene, mutaţia socială petrecută în oraşele bizantine 
între secolele IV şi VII a avut incidenţe politice care au evidenţiat, de asemenea, rolul 
episcopului, provenit, cel mai adesea, dintre elite, şi devenind, în spaţiul urban, 
interlocutorul privilegiat al puterii centrale. Beneficiind de preeminenţă în aria sa de 
păstorire, ca şi de o influenţă covârşitoare, el se va impune fără dificultate în faţa unei 
plebe amorfe şi va negocia direct cu musulmanii, când aceştia vor pune stăpânire pe 
provinciile orientale. De altfel, situaţia dată se va generaliza curând, episcopul 
reprezentând, de cele mai multe ori, în spaţiile unde islamul şi creştinismul s-au 
confruntat, singura "referinţă" a comunităţii urbane (G. Jehel , Ph. Racinet, op. cit., p. ). 

109 Câteva dintre elementele ce întăresc autoritatea episcopilor în faţa "turmei" lor de 
credincioşi sunt esenţiale. Pe de o parte, ascendentul unei naşteri ilustre -recrutaţi fiind, 
în secolul V, din rândurile nobilimii senatoriale, iar în secolul al VH-lea, din aristocraţia 
galo-francă- care completa cunoaşterea scrierilor sfinte. Pe de alta, puritatea vieţii lor, 
cei mai mulţi separându-se de soţii —căsătoriţi fiind până în momentul învestirii— pentru 
a-şi asuma virtutea castităţii (F. Lot, La fin du monde antique et le debut du Moyen age, 
Paris, 1927, p. 444-445). 

statul nu avea nici un interes, şi de altfel nici un mijloc, să o interzică. 
Privilegiile de care clerul începe să se bucure începând din secolul al IV -lea, 
în materie de jurisdicţie şi în materie de impozite, le-au înălţat şi mai mult 
poziţia. Ea a devenit şi mai proeminentă prin acordarea diplomelor de 
imunitate pe care regii franci le-au împărţit cu dărnicie în favoarea lor. Prin 
ele, episcopii s-au văzut scutiţi, intr-adevăr, de intervenţia conţilor pe 
domeniile bisericilor lor. Ei au fost învestiţi de atunci, adică începând din 
secolul al VH-lea cu o veritabilă autoritate de seniori, asupra oamenilor lor 
şi asupra pământurilor lor. La jurisdicţia ecleziastică pe care o exercitau 
deja asupra clerului, s-a adăugat deci o jurisdicţie laică, pe care au încre- 
dinţat-o unui tribunal constituit de ei şi al cărui sediu a fost fixat, desigur, 
în cetatea în care îşi aveau reşedinţa. Atunci când dispariţia comerţului, în 
secolul al IX-lea, a distrus ultimele vestigii ale vieţii urbane şi a desfiinţat 
ceea ce încă mai exista ca populaţie municipală, influenţa episcopului, deja 
atât de întinsă, a devenit fără rival. Cetăţile le-au fost de acum încolo 
supuse în exclusivitate. Nu se mai întâlneau acolo, efectiv, decât locuitori 
depinzând mai mult sau mai puţin direct de Biserică [...]. Tot acest mic 
univers îl recunoştea deopotrivă în episcop pe conducătorul său spiritual şi 
pe conducătorul său pământesc. Autoritatea religioasă şi autoritatea 
lumească se uneau, ori mai bine zis, se confundau în persoana lui." u0 . 

Aşadar, deşi, ca regulă generală, oraşele secolului al Vl-lea sunt admi- 
nistrate de un senior, episcopul este, în fapt, cel care se va impune ca protec- 
tor şi salvator al comunităţii urbane 111 . Un fapt important, petrecut pe par- 
cursul secolelor VI-VII, va fi creşterea substanţială a puterii episcopale, chiar 
dacă imunităţile şi concesiunile vor deveni frecvente abia în sec. al VUI-lea. 
Episcopul îşi va asuma inclusiv administrarea oraşului, reuşind să conserve 
astfel, în spaţiul urban, noţiunea de "bine public" 112 , fără ca funcţia sa 
religioasă să îşi piardă preeminenţa, ca factor centralizator pentru întreaga 
dieceză 113 . 


Pe de o parte, stabilindu-se în oraş, episcopul va stimula hotărâtor 
activităţile specific urbane. Insă, pentru a putea asigura hrana personalului 
ecleziastic şi a tuturor locuitorilor săi, oraşul trebuia să se deschidă larg 


110 H. Pirenne, op. cit., p. 45-46. 

111 "în lumea romană, oraşele erau un centru politic, administrativ, militar şi, numai în al 
doilea rând, economic. în cursul evului mediu timpuriu, ghemuite intr-un colţ al vechilor 
incinte rămase prea largi, ele fuseseră reduse aproape exclusiv la o funcţie politică şi 
administrativă, ea însăşi aproape atrofiată. Cele mai puţin umile îşi datorau în genere 
importanţa lor relativă mai puţin prezenţei unui suveran (adesea itinerant şi de caracter 
<sătesc>), sau vreunui înalt funcţionar (şi de aceştia erau destul de puţini şi nu aveau în 
jurul lor prea mulţi ciraci, în afară doar de cei din <palatele> regale) decât o datorau 
prezenţei episcopului. Creştinismul, religie în primul rând urbană, a întreţinut în 
Occident continuitatea urbană (s.n.)." (J. Le Goff, op. cit., p. 125). 

112 G. Jehel, Ph. Racinet, op. cit., p. 19. 

113 R. Doehaerd, Le Haut Moyen Age occidental. Economies et societes, Paris, 1971, p. 121; 
R. Crozet, Histoire de la Champagne, Paris, 1933, p. 32; Camille Julien, Histoire de la 
Gaule, v. 8, p. II, Paris, 1926, p. 171 (ap. M. D. Matei, Aspecte ale problemei continuităţii 
urbane, p. 271). 

agriculturii 114 . Orăşenii vor fi nevoiţi să cultive zonele din afara zidurilor, 
iar asigurarea subzistenţei lor va deveni un element determinant pentru 
viitoarea extindere a oraşului în arealul agricol din jur. In fapt, ruralizarea 
oraşului antic a fost, indubitabil, una dintre condiţiile esenţiale ale 
supravieţuirii lui 115 . 

Pe de altă parte, trebuie amintit, în context, ceea ce reprezenta bise- 
rica-catedrală în plan simbolic, în cel al spiritualităţii, dar şi în plan liturgic, 
ca loc de întrunire 116 . Din acest punct de vedere, catedrala a contribuit, cu 
siguranţă, la întărirea puterii centralizatoare a oraşului, în relaţia sa cu 
hinterlandul 117 . 

Şi totuşi, o analiză obiectivă a circumstanţelor istorice care au jalonat 
devenirea urbană în Occident obligă la prudenţă în evaluarea rolului institu- 
ţiei episcopale ca promotor exclusiv al acesteia. Deşi oraşul s-a constituit în 
reşedinţa favorită a episcopilor, nu trebuie generalizată preponderenţa ecle- 
ziastică în deţinerea puterii şi a influenţei exercitate în mediul urban, pe 
parcursul întregii perioade investigate. 

Astfel, regiunea padană -intens urbanizată în epoca romană- oferă un 
bun exemplu în evidenţierea mecanismul de elaborare a autorităţii 
orăşeneşti la debutul Evului Mediu, caracteristic, de altfel, întregii 
creştinătăţi occidentale. Numeroase oraşe-cetăţi, afectate profund de răz- 
boaiele bizantinilor cu goţii şi asediate, ulterior, de longobarzi, au decăzut 
într-un stadiu de semi-ruralizare. Mai apoi, cucerirea Lombardiei de către 
Carolingieni -fapt lipsit de consecinţe economice decisive- va introduce în 
scenă un element instituţional nou, în persoana contelui, încarnare a 
autorităţii imperiale. 

Inevitabil, însă, acesta va intra în concurenţă cu autoritatea episcopa- 
lă, mai bine plasată, văzându-se constrâns, în destule cazuri, să-i recunoască 
ascendentul. Episcopii preluaseră, cum am văzut, în perioadele de disoluţie a 
puterii centrale, misiunea guvernării oraşelor. Favorizaţi de stabilitatea pre- 
zenţei locale, dar şi de autoritatea lor morală şi spirituală, pe care o puseseră 
în serviciul oraşului-catedrală ameninţat de invazii, ei exercitau o putere de- 
plină, pe care nu consimţeau s-o împartă decât cu o nedisimulată reticenţă. 
Drept urmare, Carolingienii nu vor întârzia să recunoască temeinicia puterii 
episcopale, acordându-i privilegii şi imunităţi 118 . 

Dar această evoluţie nu a avut loc fără fricţiuni, pentru că puterea 
seniorială laică nu va renunţa uşor la prerogativele sale, mai ales când 


114 Exemplul este dat, uneori, de prelaţii înşişi: vezi cazul episcopului Nizier, la Lyon, 
care iniţiază cultivarea spaţiilor înconjurătoare (cf. G. Jehel, Ph. Racinet, op. cit., p. 20). 

115 Ibidem. 

116 A. Erlande- Brandenburg, Catedrala, Bucureşti, 1993, passim; G. Duby, Vremea 
catedralelor, Bucureşti, 1998, passim. 

117 "L’attrait des cathedrales a ete puissant. Pendant Ies premieres siecles qui ont suivi 
l’evangelisation, l’eglise-mere a ete le seul edifice religieux du diocese; tous Ies chretiens y 
affluient" (R. Latouche, op. cit., p. 123). 

118 G. Jehel, Ph. Racinet, op. cit., p. 282. 

jurisdicţia seniorială episcopală tinde să se extindă la ansamblul 
hinterlandului, unde influenţa feudală este mult mai bine afirmată. La 
rându-i, reforma gregoriană va afecta şi ea interferenţele dintre puterea 
temporală şi cea spirituală. De aici va prinde viaţă mişcarea comunală, pe 
baza jocurilor de influenţă dintre marile puteri şi clientelele locale, pe care 
aristocraţii laici şi ecleziastici şi le dispută 119 . 

Ajunsă în acest punct, discuţia permite o scurtă concluzie, fundamen- 
tală pentru structurarea demersului nostru: în potenţarea fenomenului 
urban, pe lângă determinismele de ordin economic, un rol esenţial 
l-a jucat factorul politic, mai exact prezenţa autorităţii, ecleziastice 
sau laice, în egală măsură. 

Spre a concluziona asupra problematicii orăşeneşti din primele secole 
ale Evului Mediu, ne vom însuşi opinia, din ce în ce mai prezentă în lucrările 
de specialitate ale istoricilor occidentali, conform căreia se impune o 
distincţie geografică între zone cu o implantare urbană de o densitate 
variabilă. Trebuie, de asemenea, să se ţină cont şi de variaţiile de intensitate 
a vieţii urbane în istoria oraşelor. Se pot remarca cicluri de evoluţie, care fac 
un oraş să treacă de la un stadiu de prosperitate şi expansiune la lungi faze 
de decădere. Fără să dispară complet, multe din oraşele antice vor continua o 
viaţă "vegetativă" în Evul Mediu, a cărei intensitate, din lipsa surselor, e 
greu de estimat. 

Reţeaua urbană a constituit obiectul unor fluctuaţii, legate de conjunc- 
turi diverse, politice sau naturale. Există, astfel, oraşe care dispar după o 
fază de strălucire, altele care "lâncezesc" timp de secole, iar multe oraşe, 
poziţionate respectabil, cândva, în ierarhia urbană, vor fi ulterior eclipsate 
de noile alcătuiri emergente. Cauzele acestor cicluri urbane sunt de natură 
diversă. Ele pot fi pur geografice, fără o raţiune particulară, factorii politici şi 
economici jucând, în aceeaşi măsură, un rol important 120 . 

Cu toate acestea, pe termen lung, stabilitatea, permanenţa sau reveni- 
rea constituie elemente-cheie în studiul fenomenului urban medieval. Un rol 
fundamental l-a jucat, desigur, moştenirea antică. Având în vedere funcţia 
prioritară a oraşului, aceea de a aduna populaţia în puncte favorabile, un 
procent ridicat de oraşe medievale nu va reprezenta decât perenizarea celor 
preexistente, de origine, preponderent, romană. Totuşi, cu excepţia Italiei 
din secolele al XV-lea şi al XVI-lea, unde fenomenul urban cunoaşte o 
înflorire extraordinară, cu greu se pot compara oraşele europene cu 
prestigioasele metropole elenistice sau imperiale romane, atât în plan 
instituţional, cât şi din punctul de vedere al somptuozităţii monumentale 121 . 

Ca reper cronologic, trebuie subliniat că în secolul al VUI-lea oraşele 
par să cunoască un anumit declin. Numeroase monumente urbane cad în 
ruină, iar destinaţia lor iniţială este schimbată. In timp ce populaţia laică 


11 9 Ibidem, p. 286-295. 

120 Ibidem, p. 21. 

121 Ibidem, p. 23. 

scade, cea ecleziastică creşte, iar negustorii orientali dispar, relaţiile 
comerciale orientându-se spre nordul germanic. Dacă pe parcursul secolelor 
V-VII oraşele reuşiseră să se menţină, în secolul al VUI-lea se produce o 
restricţie majoră a vieţii urbane 122 , aceste realităţi confirmând, în mare 
măsură, celebra teză a lui H. Pirenne, privitoare la impactul negativ pe care 
expansiunea islamică în spaţiul mediteranean l-a avut asupra devenirii 
urbane în Occident 123 . 

Chiar şi aşa, din perspectiva duratei lungi a evoluţiilor specifice, 
culminând cu renaşterea orăşenească din zorii celui de-al doilea mileniu 
creştin, se poate afirma că perenitatea oraşelor apusene, în veacurile agitate 
şi pline de distrugeri ale Evului Mediu timpuriu, relevă cu prisosinţă —prin 
capacitatea lor de a se adapta, în general, condiţiilor istorice şi contextelor 
socio-politice schimbătoare— permanenţa şi universalitatea funcţiilor 
urbane 124 . 

II.3. Realităţile nord-dunărene, ulterioare 
retragerii romane din Dacia 

In cadrul, mai larg, al discuţiei referitoare la geneza civilizaţiei urbane 
medievale româneşti, este absolut necesară racordarea realităţilor din spa- 
ţiul amintit la situaţiile -a căror diversitate, la prima vedere descurajantă, 
trebuie să constituie, dimpotrivă, un argument 125 - specifice altor regiuni ale 
Europei 126 . In această idee, nu putem renunţa la menţionarea, chiar şi expe- 
ditivă, a importanţei pe care problema atributelor şi funcţiilor davae - lor o 
are în afirmarea existenţei unor rădăcini ale civilizaţiei urbane din spaţiul 
românesc, chiar dacă manifestate în forme embrionare, încă în perioada 
pre romană. 

Deşi lipsa unor argumente solide nu permite susţinerea ideii că 
davae - le dacice s-ar fi putut ridica, fără intervenţia civilizaţiei romane, la 
nivelul structurilor specifice centrelor urbane de tip sud- dunărean, existenţa 
lor trebuie, totuşi, considerată, fără teama de a exagera, drept o etapă a unui 


122 Ibidem, p. 28. 

123 H. Pirenne, Mahomed şi Carol cel Mare, Bucureşti, 1996, passim. 

124 G. Jehel, Ph. Racinet, op. cit., p. 282. 

125 Specificităţile zonale sunt determinate de structura diferită a cadrului istoric şi 
geografic în care procesele respective se produc, fenomenul urbanizării cunoscând forme 
şi profunzimi diferite de la un teritoriu la altul. 

126 Menţionăm faptul că, în ceea ce priveşte domeniul de cercetare căruia i se subsumă 
analiza noastră, istoriografia românească a făcut, poate, prea puţine eforturi în direcţia 
integrării aspectelor definitorii ale civilizaţiei urbane medievale româneşti în 
problematica fenomenului urban european. Din această perspectivă, sunt cu atât mai 
meritorii contribuţiile lui M. D. Matei, ale cărui studii au fost subordonate, cu stăruinţă, 
acestei necesităţi. 

proces de urbanizare a lumii dacice 127 , analogiile care se pot face cu oppida 
altor regiuni europene fiind absolut necesare 128 . 

Oricum, cucerirea Daciei şi prezenţa romană au impus aici, ca de altfel 
în întreg Imperiul, viaţa urbană -evidenţiată prin aşezări cu forme a căror 
diversitate 129 exprimă atât interesul autorităţilor romane pentru noua pro- 
vincie, cât şi capacitatea societăţii locale de adaptare la noile structuri 130 -, 


127 In ciuda faptului că lucrările de specialitate nu au acordat un interes aparte problemei 
în discuţie, pot fi totuşi remarcate câteva încercări de a formula aprecieri privitoare la 
definirea caracterului acestor aşezări. A se vedea, în acest sens, valoroasa contribuţie a 
lui I. H. Crişan, Burebista şi epoca sa, ediţia a Il-a, Bucureşti, 1977, p. 320 şi urm. La 
rândul său, C. Preda afirmă "...se poate aprecia că cel puţin principalele davae geto- 
dacice [...], ca centre politice, economice şi religioase ale unor uniuni de triburi, se situau 
foarte aproape de aşezările cu caracter cvasiurban, dacă nu s-ar putea merge chiar mai 
departe, considerându-se că ele pot figura alături de aşezările ce se apropie de structuri 
orăşeneşti" (Geto- dacii din bazinul Oltului Inferior. Dava de la Sprâncenata, Bucureşti, 
1986, p. 121). V. Ursachi, autorul amplelor cercetări arheologice din aşezarea de la Brad 
(Zargidava. Cetatea dacică de la Brad, Bucureşti, 1995), exprimă o opinie asemănătoare 
în contribuţia sa la lucrarea colectivă Istoria oraşului Roman: "Apariţia acestui tip de 
aşezare în secolul I î.e.n., când sunt consemnate majoritatea davelor de pe cuprinsul 
Daciei, demonstrează importanţa factorului economic în procesul transformării aşezărilor 
rurale în centre cu caracter oppidan/protourban, ele fiind, foarte probabil, centre politice, 
economice, sociale, religioase, meşteşugăreşti, comerciale, ce-şi extindeau autoritatea 
asupra unor regiuni întinse. Intrate în statul dac constituit de Burebista, la jumătatea 
secolului I î.e.n., aceste dave şi-au păstrat funcţiile pe plan local, după cum destrămarea 
regatului lui Burebista nu a însemnat şi decăderea lor. Aşa cum s-a putut observa la 
Brad, precum şi în alte aşezări, doar caracterul militar al acestora a început să piardă din 
importanţă, în sensul unei abandonări parţiale a fortificaţiilor. In schimb, celelalte 
funcţii: administrative, comerciale, meşteşugăreşti, religioase etc., au căpătat o amploare 
din ce în ce mai mare, devenind cele mai prospere aşezări dacice din secolul I e.n. Ele vor 
constitui şi în perioada următoare factorul economic pe care se sprijinea întreaga forţă a 
dacilor, care au putut ţine piept, multă vreme, cu atâta înverşunare, celei mai mari forţe 
militare şi politice a epocii — Imperiul roman." (p. 24-25). 

128 Vezi voi. Oppida: The Beginnings of Urbanisation in Barbarian Europe, editori: Barry 
Cunliffe şi Trevor Rowley, BAR, Supplementary Series II, 1976, dar şi recenzia semnată 
de I. Ferenczi, înAMN, XVI, 1979, p. 873-881. 

129 civitas, oppidum, municipium, colonia. 

130 In aprecierea corectă a acestui proces, ar fi, poate, binevenită luarea în considerarea a 
exemplului Galiei în curs de romanizare: "In linii generale, sistemele dacice de habitaţie 
erau analoage celor descoperite de expansioniştii romani în Europa centrală şi extrem 
occidentală. Aceste realităţi i-au absolvit de efortul unei noi experienţe în urbanizarea 
Daciei. Iată prima cauză pentru care urbanistica Daciei romane se regăseşte, uneori până 
la identitate, tocmai în provinciile celto-galice ale Imperiului [...], numai comparatistica 
putând stabili adevărata valoare istorică a procesului urbanizării romane în Dacia (N. 
Branga, Urbanismul Daciei romane, Timişoara, 1980, p. 8). Reţinem, în acest sens, şi 
observaţiile lui F. Lot: "Le gouvernement romain se preoccupa d’introduire le regime de 
la Cite dans Ies contrees ou il etait ignore ou peu repandu [...]. Surtout Rome pousse au 
developpement de la vie urbaine dans Ies Etats dits «libres». Les antiques oppida gaulois 
se transforment en villes chefs-lieux de la civitas, et tout pagus a au moins un vicus. 
L’aristocratie gauloise prend gout tres vite â la vie urbaine, c’est-â-dire â la civilisation 
romaine." (op. cit., p. 136). 

oraşul definindu-se ca un centru politico-administrativ, al cărui rol 
economic 131 era determinat de potenţialul agricol, comercial sau minier al 
teritoriului pe care îl controla 132 . 

Deşi o parte dintre aşezările în care s-a dezvoltat urbanismul de tip 
roman 133 s-au constituit pe amplasamentul sau în proximitatea vechilor 
davae 134 , multe sunt noi 135 , aşa încât s-a putut afirma că "în Dacia romană, 
ordinea priorităţilor în organizarea vieţii în unităţi specifice a fost una care 
exprimă esenţa acţiunii de cucerire: castrul, aşezarea cu rosturi economice 
determinată de nevoia exploatării unor bogate resurse ale subsolului şi, abia 
în ultimul rând, oraşul. [...] Dacia romană a «calchiat» doar într-o măsură 
foarte redusă realităţile perioadei anterioare din istoria Daciei, sub raportul 
instalării de fortificaţii militare, de aşezări menite să asigure exploatarea 
unor zăcăminte naturale ale subsolului provinciei nou cucerite, sau de centre 
urbane ." 136 


131 "... repartizarea oraşelor de-a lungul principalelor drumuri nu s-a făcut în primul rând 
după importanţa rutieră a locului, ci după fertilitatea solului şi resursele subsolului, care 
condiţionau, în mod firesc, prosperitatea lor economică, agrară şi meşteşugărească." (N. 
Branga, op. cit., p. 16). 

132 Sunt edificatoare cazurile Ulpiei Traiana Sarmizegetusa şi al oraşului Apulum. Ulpia, 
creată, probabil, peste castrul legiunii a IV-a Flavia Felix, avea o incintă, un forum şi o 
reţea stradală, amfiteatru, temple etc., fiind capitala politică şi religioasă a Daciei şi 
controlând totodată principala zonă metalurgică a provinciei. Apulum, deşi a fost iniţial o 
aşezare modestă, datorită faptului că a beneficiat de o poziţia favorabilă, fiind situată în 
zona auriferă, la încrucişarea unor importante drumuri militaro-comerciale şi în 
proximitatea castrului legiunii a XlII-a Gemina, s-a dezvoltat ulterior intr-un ritm alert, 
atingând rapid stadiile de municipium şi colonia, depăşind Ulpia Traiana şi continuând 
să existe şi după 271, până prin secolul al IV-lea ( ibidem\ vezi şi Istoria românilor, voi. II, 
Bucureşti, 2001, p. 195, 556-558). 

133 N. Branga, op. cit., passim. 

134 Cele mai reprezentative exemple în acest sens sunt Napoca, Potaissa şi Apulum, 
ultimele două numărându-se printre puţinele însărcinate cu rosturi militare, în calitate 
de reşedinţe ale legiunilor a V-a Macedonica şi, respectiv, a XlII-a Gemina. 

135 Cetatea dacică este dată uitării după cucerirea traiană, abandonul datorându-se 
anacronismului funcţiilor şi tectonicii sale, presupunând aproape întotdeauna un pro- 
montoriu, situaţie aflată în strânsă legătură cu originea sa tribală şi funcţia de apărare 
care îi revenea (N. Branga, op. cit., p. 13-14). Castrul "a preluat funcţia militară a centre- 
lor urbane, însăşi dispoziţia teritorială strategică a acestor întărituri cu funcţii emina- 
mente militare (în lungul Oltului, în lungul Valului lui Traian, sau în regiunile de fron- 
tieră ale Transilvaniei), evidenţiind această importantă mutaţie" (M. D. Matei, op. cit., p. 
216-217). Această opinie este consonantă celei emise de N. Branga, care afirma: "Cri- 
teriile înguste, regional tribale, de repartizare a aşezărilor daco-getice, au fost înlocuite 
de romani cu o concepţie de ansamblu, menite să garanteze dezvoltarea cultural-econo- 
mică a Daciei, unitatea sa internă şi raporturile cu celelalte provincii ale Imperiului. In 
consecinţă, topografia noilor aşezări a respectat cu stricteţe sistemul rutier şi reţeaua 
fluvială navigabilă, intr-adevăr, atât oraşele, cât şi acei numeroşi pagi şi viei au înflorit 
pe marile artere imperiale, sau la marginea marilor râuri. Traficul rutier şi naval le 
garanta vânzarea mărfurilor, schimburile de idei şi forme artistice." (op. cit., p. 15-16). 

136 M. D. Matei, op. cit. p. 217. 

In ceea ce priveşte aspectele sociale ale realităţilor urbane din perioada 
finală a stăpânirii romane în Dacia, ne însuşim punctul de vedere conform 
căruia, în ciuda componenţei etnice a populaţiei urbane -ce nu putea fi for- 
mată numai din imigranţi, elementele autohtone reprezentând, cu siguranţă, 
un coeficient destul de ridicat în momentul abandonării provinciei—, nu 
aceasta a jucat rolul decisiv în evoluţia ulterioară a fostelor aşezări de profil 
orăşenesc, ci "încetarea de iure şi de facto a existenţei structurilor adminis- 
trative şi politice" 137 . 

Ajunsă în acest punct, discuţia nu poate evolua independent de cadrul 
mai larg al problematicii continuităţii de viaţă daco-romană la nordul Dună- 
rii, în perioada de după retragerea aureliană, problematică ce a reprezentat 
o temă de cercetare de cea mai mare importanţă şi de o permanentă actuali- 
tate pentru istoriografia românească. Pe de altă parte, "deşi constituie, în 
mod evident, o parte componentă a marii probleme a continuităţii de viaţă 
daco-romană la nordul Dunării, în perioada post-aureliană, continuitatea 
(sau lipsa de continuitate) de viaţă urbană în acelaşi teritoriu şi în aceeaşi 
perioadă nu s-a bucurat, din păcate, ca problemă, nici pe departe, de atenţia 
pe care o merita" 138 . 

In ansamblul tematic al cercetării europene privind destinele civili- 
zaţiei urbane în zonele ieşite de sub autoritatea administraţiei imperiale, 
realităţile româneşti nu pot fi integrate fără a sublinia câteva particularităţi, 
care se impun ca premise metodologice. 

Ca o primă precizare, ne raliem punctului de vedere conform căruia 
realităţile din Dacia post-aureliană sunt mai bine puse în lumină de compa- 
raţia cu vestul european, raportarea lor la situaţia din lumea romano-bizan- 
tină sud- dunăreană fiind, din punct de vedere metodologic, sterilă 139 . O astfel 
de abordare ar presupune o omisiune fundamentală: cortegiul de consecinţe 
pe care menţinerea autorităţii imperiale îl implică. O comparaţie fertilă nu 
ne apare posibilă decât între zonele în care, în momente şi împrejurări 
specifice, atât autoritatea, cât şi structurile imperiale şi-au încetat existenţa. 

Chiar şi în acest cadru comparativ, un demers ce evită superficialitatea 
-simpla raportare la realităţile vest-europene fiind aproape lipsită de sens- 
trebuie să ţină cont de specificul contextului istoric în care a evoluat romani- 
tatea nord-dunăreană. Astfel, intrată târziu în componenţa imperiului, pro- 
vincia Dacia a cunoscut o implementare de mai scurtă durată a vieţii urbane 
romane. Deşi nu poate fi considerată prea limitată pentru ca populaţia 
cucerită să nu fi avut răgazul să se familiarizeze cu ea, perioada de circa 170 
de ani pe care îi numără dăinuirea acesteia nu pare, totuşi, "suficientă 
pentru maturizarea tuturor fenomenelor care au caracterizat civilizaţia 
urbană a Romei, în teritoriile considerate clasice ale Imperiului" 140 . 


137 Ibidem. 

138 M. D. Matei, Aspecte ale problemei continuităţii urbane, p. 267. 

139 Idem, Geneză şi evoluţie urbană, p. 218 

140 Idem, Aspecte ale problemei continuităţii urbane, p. 267. 

Tocmai de aceea, aprecierea profunzimii fenomenelor petrecute în 
sânul societăţii daco-romane, în etapa ulterioară retragerii aureliene, nu 
poate neglija caracterul periferic pe care l-a avut, aici, civilizaţia urbană 
romană. De altfel, chiar dacă provinciile de la Dunărea de Jos aparţineau 
lumii dezvoltate în jurul oraşelor, din spaţiul mediteranean, situarea la 
periferie va favoriza barbarizarea lor mai rapidă şi mai intensă 141 . 

O altă precizare, cu rol fundamental în înţelegerea corectă a speci- 
ficităţii contextului istoric în care a evoluat romanitatea nord-dunăreană, 
începând cu ultimele decenii ale secolului al IITlea, urmăreşte sublinierea 
faptului că, spre deosebire de situaţia din teritoriile apusene, unde Imperiul 
s-a stins treptat -nu înainte de a fi încorporat în structurile şi experienţele 
sale populaţiile germanice nou venite, autoritatea romană fiind, de fapt, înlo- 
cuită cu o alta, chiar dacă barbară-, în Dacia, prezenţa romană şi-a încetat 
existenţa brusc, în condiţiile retragerii sistematice a tot ceea ce reprezenta 
autoritate organizată înainte de momentul 271. 

Dat fiind reculul abrupt al stăpânirii imperiale la nordul Dunării 142 
-prin comparaţie cu realităţile din teritoriile apusene, amintite deja, unde 
decadenţa vieţii urbane s-a constituit intr-un proces de lungă durată-, nu 
poate fi surprinzătoare observaţia că, aici, ruralizarea vieţii societăţii, în 
general, şi a celei urbane în special, nu se manifestă ca un proces istoric de o 
oarecare durată, ci, mai degrabă, foarte rapid. 

Individualitatea situaţiei din Dacia 143 este cu atât mai pregnantă, cu 
cât evoluţia realităţilor urbane din această provincie, culminând cu colapsul 
post-aurelian, se încadrează, cronologic, perioadei în care, pentru Imperiul 
roman, în ansamblul său, nu se putea vorbi de o criză evidentă, cel puţin din 
punctul de vedere al consecinţelor vizibile: "în Dacia, dispariţia rolului 
complex al oraşelor s-a petrecut într-o perioadă de plină vitalitate a acestora, 
şi nu datorită acţiunii determinante a unor factori interni, ci, aproape în 
exclusivitate, unora externi" 144 . 


141 Al. Madgearu, Continuitate şi discontinuitate culturală la Dunărea de Jos în secolele 
VII- VIII, Bucureşti, 1997, p. 104. 

142 Această apreciere rămâne valabilă chiar şi în ipoteza avansată de C. C. Petolescu 
(Varia Daco-romana (VII- VIU), în Thraco-Dacica, V, 1-2, 1984, p. 188-193), conform 
căruia retragerea autorităţilor romane a fost mai lentă, începând sub împăratului 
Gallienus (253-268). 

143 Este interesant, totuşi, că un fenomen similar s-a petrecut şi în Britannia post- 
romană: oraşele au decăzut, s-a instalat ruralizarea, iar în final vor dispărea (secolele V- 
VI), aşezările urbane medievale care le suprapun pe cele romane formându-se prin 
recuperarea siturilor, fără a exista o continuitate între perioada romană şi cea anglo- 
saxonă (cf. Al. Madgearu, Premisele genezei statelor medievale româneşti, în SAI, LXVII, 
2002, p. 92). 

144 M. D. Matei, Geneză şi evoluţie urbană, p. 219. In această privinţă, consensul nu este 
deplin, opinia unor autori precum P. P. Panaitescu făcând notă discordantă: "Ruina 
Imperiului în a doua jumătate a veacului al IlI-lea a atins şi Dacia, împreună cu întreg 
statul roman. Nu poate fi o simplă coincidenţă între data părăsirii Daciei şi aceea a 
culmii crizei financiare şi sociale [...]. Odată cu aceste fapte economice se produce şi 

îngreunată de parcimonia izvoarelor, cercetarea realităţilor nord- 
dunărene oscilează între "puţine certitudini şi foarte multe ipoteze" 145 . Cu tot 
acest caracter ingrat al potenţialului documentar -deşi nu încape echivoc în 
a considera că impactul dezastruos al retragerii aurelie ne s-a repercutat, 
prioritar, asupra centrelor urbane-, trebuie precizată foarte clar deosebirea 
fundamentală dintre continuitatea de locuire în cuprinsul fostelor oraşe ale 
provinciei -realitate indiscutabilă- şi continuitatea de viaţă urbană, concept 
a cărui complexitate implică întreaga suită de funcţiuni şi manifestări 
specifice. 

De altfel, retragerea aureliană, urmată inevitabil de năruirea 146 civili- 
zaţiei romane în Dacia, nu va afecta totalmente viaţa comunităţilor autohto- 
ne. Astfel, unele forme de organizare militară, desigur la o scară mult mai 
modestă, s-au menţinut pe parcursul următoarelor secole, reuşind chiar să 
dea limbii române termeni esenţiali, de origine latină, cu privire la arme şi 
război: arc (arcuş), luptă ( luctor ), oaste ( hostis ), pace (pax), paloş (palus ), 
săgeată ( sagitta ), scut ( scutum ), spată ( spatha ). Referitor la cuvântul cetate, 
schimbarea de accepţie a lat. civitas pune în evidenţă tocmai caracterul 
absolut al ruralizării în spaţiul nord -dunăre an, spre deosebire de zonele în 
care oraşele nu au dispărut şi în care celelalte limbi romanice au conservat 
sensul iniţial al termenului civitas ( cite , cittă = aşezare urbană) 147 . 


părăsirea Daciei. [...] Dacia ruinată nu mai era un izvor de produse pentru imperiu, 
menţinerea ei cu o mare armată, în acest ieşind înconjurat din trei părţi de barbari, costa 
prea mult. Negustorii bogaţi şi orăşenii urmau să părăsească de la sine provincia." 
(. Introducere la istoria culturii româneşti , Bucureşti, 1969, p. 67). Mai mult, "Dacia fusese 
ultima provincie cucerită de Imperiu în Europa şi a fost prima părăsită, pentru că 
organizarea ei economică, bazată pe oraşe şi pe economia de schimb în cadrul Imperiului 
nu era pe deplin consolidată. Nu rămâne îndoială că retragerea legiunilor şi a 
reprezentanţilor stăpânirii centrale a fost precedată de o retragere a oamenilor de 
afaceri, a stăpânilor de sclavi, de mine de aur şi a negustorilor. Plecarea celor bogaţi, 
odată cu ruina economică, a făcut ca provincia să nu mai aibă preţ pentru imperiu. Dacia 
a fost sacrificată, pentru că valoarea ei nu mai însemna prea mult în organismul 
economic al Imperiului condus de o ierarhie orăşenească. Dispariţia inscripţiilor 
pomenind de «binefaceri» acordate de bogătaşi pentru ridicarea templelor, băilor, pentru 
sprijinirea colegiilor de meseriaşi şi a operelor de interes public, începând cu mijlocul 
secolului III, sunt semne sigure ale acestei retrageri căreia i-a urmat aceea a oficialităţii." 
(ibidem, p. 69). Imaturitatea economiei provinciei Dacia, datorată timpului scurt scurs de 
la cucerire, precum şi agresivităţii permanentelor atacuri barbare, care au debutat 
timpuriu, este evidenţiată şi de P. Petit, La crise de l’Empire (des dernieres Antonins ă 
Diocletien), Paris, 1974, p.132. 

145 M. D. Matei, Aspecte ale problemei continuităţii urbane, p. 267. 

146 Termenul n-a fost ales deloc întâmplător, dată fiind evoluţia, uşor de imaginat, a 
edificiilor urbane romane -repere esenţiale ale civilizaţiei imperiale din provincie- în 
deceniile care au urmat retragerii. 

147 Un alt exemplu, edificator pentru înţelegerea dramatismului cu care s-a derulat 
fenomenul ruralizării în Dacia post-romană, ni-1 oferă rom. pământ, care şi-a abandonat 
provenienţa firească (din lat. terra), preluând un termen urban, pavimentum (cf. A. 
Madgearu, op. cit., p. 99). 

Pe de altă parte, tocmai supravieţuirea cuvântului civitas, chiar şi în 
accepţiunea sa declasată, demonstrează persistenţa elementului daco-ro- 
man în proximitatea ruinelor oraşelor şi castrelor romane, dintre care 
unele, aşa cum vom vedea în paginile următoare, vor fi refăcute şi reutili- 
zate ca aşezări fortificate. Abia mai târziu, în perioada convieţuirii cu slavii, 
toponimia referitoare la noile fortificaţii a preluat termenul slav grad, care 
s-a transmis în denumiri precum Bălgrad sau Moigrad 148 . 

De fapt, în condiţiile conservării parţiale a atributelor unora dintre 
fostele centre urbane, spaţiul nord-dunărean nu prezintă un tablou unitar, 
acceptarea deosebirilor sensibile între realităţile post-aureliene din regiunile 
intra şi extracarpatice fiind aproape obligatorie. 

In ceea ce priveşte teritoriul intracarpatic -pe fondul unei profunde şi 
necontestate ruralizări suferite de societatea daco-romană-, deşi realităţile 
arheologice au relevat o certă continuitate de locuire autohtonă între zidurile 
vechilor aşezări daco-romane şi după retragere 149 , stabilirea esenţei acestei 
locuiri -în strânsă corelaţie cu încercările, ezitante încă, de a defini 
caracterul fostelor centre urbane ale Daciei romane în perioada cuprinsă 
între 271 şi mijlocul secolului al V-lea 150 - necesită obligatorii nuanţări. 


148 Ibidem, p. 92. 

149 La Ulpia Traiana Sarmizegetusa, fosta capitală a Daciei romane, există dovezi din 
secolele IV-VI ale dăinuirii populaţiei locale, care a folosit forul şi unele construcţii din 
oraş pentru activităţile cotidiene şi în vederea apărării. Astfel, în cursul sec. al IV-lea, 
amfiteatrul a fost transformat în spaţiu de locuire fortificat prin blocarea intrărilor, 
acţiunea fiind apreciată drept iniţiativă a unor conducători locali, luată în numele 
comunităţilor pe care le reprezentau (pentru amănunte, vezi E. Chirilă, N. Gudea, 
Economie, populaţie şi societate în Dacia intracarpatică în primul secol după 
abandonarea provinciei, în AMP, 6, 1982, p. 123-148, sau, mai recent. Al. Diaconescu, C. 
Opreanu, Câteva puncte de vedere în legătură cu evoluţia societăţii autohtone în epoca 
daco-romană şi în perioada migraţiilor, în AIIAC, 29, 1988-1989, p. 571-595). Cercetările 
demonstrează o ruinare lentă a oraşului, fără incendieri provocate şi distrugeri 
intenţionate, aşezarea urbană de aici aflându-se încă sub influenţa, dacă nu sub controlul 
Imperiului, ca de altfel şi întregul Banat (D. Alicu, Ulpia Traiana Sarmizegetusa - 
Amfiteatrul, I, Cluj-Napoca, 1997). In ceea ce priveşte Potaissa sau Napoca situaţia se 
repetă, mărturiile nedepăşind însă secolul IV, în ciuda constituirii în zonă a unui centru 
de putere gepidic, la sfârşitul secolului al V-lea (pentru detalii, vezi K. Horedt, 
Contribuţii la istoria Transilvaniei în secolele TV-XIII, Bucureşti, 1958, p. 11-40; idem, 
Siebenbilrgen in spătromischer Zeit, Bucureşti, 1982; D. Protase, Problema continuităţii 
în Dacia în lumina arheologiei şi numismaticii, Bucureşti, 1966; Em. Popescu, Inscripţiile 
greceşti şi latine din secolele TV-XIII descoperite în România, Bucureşti, 1976; M. 
Bărbulescu, Potaissa după mijlocul secolului al IITlea, în Potaissa. Studii şi comunicări, 
2, 1980, p. 161-187). Apulum, Porolissum sau Tibiscum înregistrează şi ele dovezi ale 
continuităţii de locuire, mergând până în secolele V-VI, iar fortificarea vechilor castre 
este, de asemenea, o realitate atestată (cf. A. Madgearu, op. cit., p. 92-93). 

160 Semnificaţia acestei limite cronologice este dată de prezenţa hunilor, care pune, 
practic, capăt continuităţii de populare —fie şi în formele modeste pe care le-a cunoscut— a 
fostelor aşezări cu caracter urban din perioada romană. Este semnificativ, de altfel, că 
niciun fost oraş roman nu a fost populat fără întrerupere până la apariţia noilor 
fortificaţii medievale {ibidem). 

In acest sens, ne raliem punctului de vedere conform căruia, după pier- 
derea calităţii de centre urbane organizate şi cu structuri specifice, ele au 
intrat în categoria largă a unor simple aglomerări umane, în care continuau 
activităţi de producţie (valorificând experienţele fostelor meşteşuguri urbane 
din atelierele organizate) 151 şi de schimb 152 . însă, lipsa unui cadru politic şi 
administrativ bine definit, în care să fi fost posibilă manifestarea unei admi- 
nistraţii proprii oraşelor, "pune sub un foarte mare semn de întrebare drep- 
tul de a se conferi, în continuare, acestor aşezări atributele centrelor 
urbane" 153 . 

O cu totul altă apreciere necesită situaţia din zona imediat limitrofă 
malului nordic al Dunării -la care se adaugă realitatea continuităţii prezen- 
ţei imperiului în Dobrogea, cu toate formele de organizare specifice, inclusiv 
cele de viaţă urbană 154 -, fâşie îngustă ce continuă, încă, să reprezinte roma- 
nitatea organizată, la stânga fluviului. 

Astfel, împrejurările şi cauzele care au condus la necesitatea retragerii 
aureliene -preponderenţa celor de ordin strategic fiind, aşa cum am văzut, 
contestată de unii autori 155 - au avut urmări implicite în privinţa caracte- 
rului precumpănitor militar al principalelor puncte de sprijin ale stăpânirii 
romane la nord de fluviu. Cu toate acestea, intenţia -a cărei evidenţă este 
dată de măsurile militare întreprinse de împăraţi precum Constantin cel 
Mare (305-337) 156 şi Justinian (527-565) 157 - de a recuceri teritoriile evacuate 


161 M. D. Matei, Aspecte ale problemei continuităţii urbane, p. 268-269. 

162 Acestea din urmă sunt certificate de numeroasele descoperiri numismatice (C. Preda, 
Circulaţia monedelor romane post-aureliene în Dacia, în SCTVA, t. 26, nr. 3, 1975, p. 441- 
485; idem, Circulaţia monedelor bizantine în regiunea carpato-dunăreană, în SCIV, t. 23, 
nr. 3, 1972, p. 375-417; I. Barnea, O. Iliescu, Constantin cel Mare, Bucureşti, 1982, p. 144- 
151). 

163 M. D. Matei, Geneză şi evoluţie urbană, p. 221-222. 

164 Vezi A. Rădulescu, I. Bitoleanu, Istoria românilor dintre Dunăre şi Mare. Dobrogea, 
Bucureşti, 1979; R. Vulpe, I. Barnea, Din istoria Dobrogei, Voi. II (Romanii la Dunărea 
de Jos), Bucureşti, 1968; Al. Suceveanu, Al. Barnea, La Dobroudja romaine, Bucureşti, 
1991; Em. Popescu, Organizarea ecleziastică a provinciei Scythia Minor în secolele TV-VI, 
în ST, 32, nr. 7-10, 1980, p. 590-605. 

156 P. P. Panaitescu este, din nou, categoric în această privinţă: "istoricii n-au observat 
până acum prioritatea retragerii reprezentanţilor vieţii economice, faţă de aceea a 
autorităţilor de stat şi au crezut că orăşenii avuţi au urmat legiunile. Distincţia între 
momentele celor două retrageri are o mare importanţă; ea arată că părăsirea Daciei are 
la bază un fenomen economic şi nu unul militar -politic (s.n.)" (op. cit., p. 69-70). 

166 La frontiera Dunării de Jos, împăratul a trecut la o politică de recuceriri, concretizate 
într-o primă etapă (324-328) de construirea unui pod peste Dunăre, la Sucidava (Celei), 
de restaurarea drumului roman din câmpia romănăţeană, de refacerea fortăreţei 
Sucidava, a castrului lui Traian de la Drobeta, dar şi de înălţarea cetăţii Daphne. In 
acelaşi timp, au fost refăcute sau construite din temelii alte fortăreţe în stânga Dunării 
şi, probabil, a fost ocupată întreaga câmpie a Olteniei şi Munteniei de astăzi, până la 
Brazda lui Novac de nord, atribuită de asemenea lui Constantin (I. Barnea, O. Iliescu, op. 
cit., p. 107; vezi şi P. P. Panaitescu, op. cit., p. 70). 

167 Procopius din Cesareea descrie, în lucrarea sa Despre zidiri, oraşele şi cetăţile 
reparate de Justinian, amintind şi de cele aflate la nordul Dunării: "Căutând să oprească 

(idee la care romanii nu renunţaseră, de fapt, niciun moment) a constituit un 
motiv în plus pentru a înzestra aceste centre cu atribute de ordin economic, 
administrativ şi chiar cultural sau ecleziastic 158 . 

Aşadar, după retragerea armatei şi a administraţiei romane de pe teri- 
toriul Daciei, de către împăratul Aurelian (270-275), stăpânirea Imperiului 
roman s-a menţinut fără întrerupere de-a lungul frontierei naturale a 
Dunării şi, pe porţiuni nedeterminate de teren, la nordul fluviului, până în 
timpul hunilor lui Attila (434-453), fosta provincie romană "continuând să se 
afle sub supravegherea şi influenţa imperiului prin mijlocirea mai multor 
«capete de pod», centre fortificate de pe malul stâng al Dunării, care, ca nişte 
antene, se întindeau din loc în loc" 159 . 

Dacă, pentru moment, Drobeta 160 şi Sucidava 161 reprezintă singurele 
exemple concludente privind continuitatea de viaţă urbană la nordul Dunării 
în perioada post-aureliană -identificarea altor aşezări menţionate documen- 
tar, în primul rând Constantiniana Daphne 162 , fiind încă incertă- pe malul 
drept al Dunării fortificaţiile romane mai vechi, refăcute în această perioadă, 
se ţin lanţ până la vărsarea braţului Sf. Gheorghe în mare: "Aurelian şi 
urmaşul său Probus (276-282) au desfăşurat o intensă activitate de 
reconstrucţie, atât a aşezărilor situate de-a lungul fluviului, cât şi a celor de 
pe ţărmul Mării ( Histria , Tomis, Callatis ) şi din interiorul provinciei dintre 


trecerea Dunării de către barbarii care locuiau de cealaltă parte, împăraţii romani de 
odinioară au acoperit tot ţărmul acestui fluviu cu fortificaţii, nu numai în dreapta 
fluviului, ci au zidit pe alocuri şi în partea opusă orăşele întărite şi cetăţi. [. . .] Şi atât era 
de ajuns pe atunci pentru a speria triburile barbare, care se fereau să atace pe romani. 
Mai târziu însă, când Attila năvăli cu oaste multă, el dărâmă aceste întărituri până la 
pământ, fără nici o greutate, şi pustii cea mai mare parte a teritoriului roman fără să 
întâmpine vreo împotrivire. Insă împăratul Justinian a zidit din nou întăriturile 
dărâmate, nu cum fuseseră mai înainte, ci cu mult mai puternice." ( FHDR , II, p. 463). 

168 Novella a Xl-a a lui Justinian, prin care sancţionează înfiinţarea arhiepiscopiei 
Justiniana Prima în Dardania (535), înşirând şi provinciile ce ţin de eparhia ei, preciza 
următoarele: "...fiindcă în timpul de faţă, cu ajutorul lui Dumnezeu, statul nostru s-a 
mărit, aşa că amândouă ţărmurile Dunării sunt populate acum cu cetăţi de ale noastre şi 
atât Viminacium, cât şi Recidiva şi Litterata, care se găsesc dincolo de Dunăre, au fost 
supuse din nou stăpânirii noastre..." ( ibidem , p. 379). Aceste informaţii au fost interpre- 
tate de unii autori în sensul instituirii unor episcopate în Banat, la Recidiva şi Lederata, 
care depindeau de Justiniana Prima (vezi, în primul rând, intervenţia lui Em. Popescu, 
Câteva precizări în legătură cu continuitatea urbană între antichitate şi evul mediu, în 
Rdl , t. 41, nr. 11, 1988, p. 1122, dar şi aprecierile, mai prudente, ale lui M. Păcurariu, din 
monumentala sa lucrare privind Istoria Bisericii Ortodoxe Române, Iaşi, 2004, p. 160: "N- 
ar fi exclus (s.n.) ca în localităţile Recidiva şi Lederata, menţionate în Novella XI, să-şi fi 
avut sediul câte un horepiscop, trimis de arhiepiscopul din Justiniana Prima"). 

169 I. Barnea, O. Iliescu, op. cit., p. 92. 

160 Ibidem, p. 93; M. Davidescu, Drobeta în secolele I-VII, Craiova, 1980; I. Stângă, Viaţa 
economică la Drobeta în secolele II-VI p. Ch., Bucureşti, 1998. 

161 D. Tudor, Sucidava, Craiova, 1976; O. Toropu, C. M. Tătulea, Sucidava-Celei, 
Bucureşti, 1987. 

162 Cf. P. Diaconu, Sur l'emplacement de l'ancienne Daphne, în Studia Balcanica, X, 1975, 
p. 87-93. 



Oraşul medieval în spaţiul românesc extracarpatic (secolele X-XTV). 


51 


Dunăre şi Mare ( Tropaeum Traiani). Această activitate va fi preluată şi 
dezvoltată, în cadrul reformelor iniţiate de Diocleţian şi continuate de 
urmaşul său Constantin cel Mare" 163 . 

Toate aceste "capete de pod" de pe malul nordic al Dunării ca şi salba 
de aşezări întreţinute de-a lungul cursului său inferior au constituit centre 
de iradiere culturală romano-bizantină, susţinând legătura dintre 
romanitatea din Dacia şi ţinuturile sud-dunărene 164 . înfrăţite de misiunea 
lor istorică -perpetuarea focarului de civilizaţie romană în zona Dunării de 
Jos- aceste aşezări au cunoscut, traversând momente de continuitate şi 
discontinuitate, o evoluţie comună, încheiată cu un destin tragic, determinat 
de căderea limes- ului, sub presiunea slavo-avară, între 602 şi 614 165 . 

De altfel, menţinută doar cât au existat condiţiile care au făcut-o 
posibilă -existenţa unei autorităţi statale solide, o situaţie demografică 
bună, legături comerciale intense terestre şi maritime 166 , absenţa unor 
atacuri devastatoare frecvente- şi marcată, oricum, de invazia hunilor, 
situaţia începuse să se deterioreze încă din vremea lui Justinian 167 . 

Mai mult, aşa cum vom vedea în continuare, impunerea dominaţiei 
avare, dublată ulterior de aceea a kaghanatului bulgar, vor prelungi cu încă 
două secole şi jumătate perioada nefastă care a făcut imposibilă apariţia şi 
închegarea unor formaţiuni statale autonome, ale căror centre de autoritate 
să se fi putut constitui în prime cristalizări de factură urbană. 

Deocamdată, însă, rezumându-ne la informaţiile cu caracter cert şi 
încercând să evităm supoziţii cu urmări nefaste în planul interpretării, vom 
încerca să încheiem acest subcapitol limitând comparaţiile cu realităţile vest- 
europene la câteva constatări. 

Dacă întreaga Europă romană cunoaşte, la un moment dat şi pe durate 
diferite, efectele crizei Imperiului târziu -fenomenul cel mai complex care se 


163 I. Barnea, O. Iliescu, op. cit, p. 95. 

164 "Cetăţile romane din nordul Dunării nu erau puncte de observaţie, ci centre de 
apărare destinate unei populaţii care din punct de vedere economic şi cultural făcea parte 
din Imperiu." (P. P. Panaitescu, op. cit., p. 72). 

166 "Nici o fortificaţie de mărime medie de pe limes nu şi-a menţinut caracterul urban 
până în 614." (Al. Madgearu, Continuitate şi discontinuitate, p. 107). 

166 Viaţa de tip urban romano-bizantin fiind, în primul rând, o rezultantă a comerţului 
desfăşurat pe distanţe mari, a putut rezista o perioadă mai îndelungată acolo unde se 
puteau menţine mai uşor legăturile cu restul imperiului, deci în oraşele de pe litoral şi de 
pe malul Dunării, dar nu prea depărtate de gurile fluviului ( ibidem , p. 104). 

167 Câteva violente atacuri barbare, precum cele din 550 şi 558/559, conjugate cu o 
aproape continuă stare de război —purtat de Imperiu pe mai multe fronturi— şi cu o 
accentuată criza demografică produsă de epidemii, au determinat ruralizarea treptată a 
aşezărilor urbane, spre cumpăna secolelor VI -VII ( ibidem , p. 104-105). In legătură cu 
atacul kutrigurilor lui Zabergan, din 558/559, avem o informaţie semnificativă: "Atunci 
Zabergan, căpetenia hunilor cotriguri, trecând fluviul ca pe uscat cu un număr imens de 
călăreţi, năvăli cu foarte mare uşurinţă pe teritoriul roman. Găsind localităţile de acolo 
pustii (s.n.). şi neîntâlnind nici o piedică în înaintarea sa, el străbătu îndată Moesia şi 
Sciţia şi pătrunse în Tracia" (Agathias, Istorii, în FHDR, II, p. 479). 

înregistrează fiind ruralizarea 168 , cu impact direct asupra evoluţiei urbane-, 
doar în vestul şi sudul continentului autoritatea politică romană a continuat 
să existe până în secolul al V-lea, fiind ulterior înlocuită de autoritatea 
episcopală sau chiar barbară. Cu totul alta este situaţia în teritoriile 
carpatice, unde -exceptând acea fâşie protectoare a romanităţii creştine din 
regiunile limitrofe malului nordic al Dunării de Jos- modalitatea abruptă de 
realizare a retragerii şi condiţiile istorice defavorabile, constând tocmai în 
absenţa unei autorităţi care să preia sarcinile administraţiei romane, a avut 
un efect de colaps pentru viaţa urbană din provincie. 

Aducem în discuţie, aici, un aspect de o importanţă capitală, după 
opinia noastră, pentru înţelegerea specificului evoluţiei spaţiului românesc 
la cumpăna dintre Antichitate şi Evul Mediu. Astfel, spre deosebire de 
vestul Europei, unde reculul autorităţii romane s-a realizat după impune- 
rea creştinismului ca religie oficială în stat şi organizarea temeinică a diece- 
zelor -permiţând Bisericii, prin episcopi, să umple vidul de autoritate, sal- 
vând oraşele-, în spaţiul românesc retragerea a survenit înainte de "mo- 
mentul" Constantin cel Mare, centrele urbane nord-dunărene fiind private a 
priori de acest substitut al autorităţii imperiale 169 . 


168 "Fapt social, ruralizarea nu este decât aspectul cel mai spectaculos al unei evoluţii 
care va întipări societăţii Occidentului medieval un caracter esenţial, ce va rămâne 
împlântat în mentalităţi mai mult chiar decât realitatea materială, anume compar- 
timentarea profesională şi socială." (J. Le Goff, Civilizaţia Occidentului medieval, p. 73). 
Fenomenul, similar în esenţă, cunoaşte forme şi intensităţi diferite, determinate de 
factori istorici şi zonali (vezi, în acest sens, şi Em. Popescu, op. cit., p. 1120-1121, cu 
trimiterile bibliografice aferente). 

169 De altfel, în acelaşi nefericit context, creştinismul nord-dunărean a căpătat un 
caracter "popular şi păgânizat", care "explică multe dintre particularităţile evului mediu 
românesc" (Al. Madgearu, op. cit., p. 93). Pe de altă parte, geneza acestui tip de cultură 
religioasă este apreciată de cercetători drept un proces complex: "Ca peste tot în lumea 
mediteraneană, creştinismul popular din ţinutul danubian este un fenomen de creaţie. El 
s-a născut din convieţuirea religiilor în momentul formării şi ascensiunii religiei 
Mântuitorului în Imperiul roman, din al cărui patrimoniu spiritual face parte, din 
interferenţa ideilor, din similitudinea practicilor, din supravieţuirea mitologiilor 
ancestrale, din revalorizarea simbolurilor preistorice şi din creştinarea unor divinităţi, 
credinţe şi cutume antice. De asemenea, apariţia religiei populare se datorează statutului 
politic, etno-cultural şi spiritual diferit pe care anumite părţi ale teritoriului dunărean l-a 
avut în anumite etape ale mileniului I, respectiv absenţa unui cadru statal bine 
organizat, stăpânirea periodică a unor neamuri barbare, precaritatea sau chiar dispariţia 
vieţii urbane, pluralitatea etno-lingvistică, diversitatea religioasă etc. Nu în ultimul rând, 
lipsa preoţilor în unele comunităţi, inexistenţa bisericilor şi a obiectelor de cult în unele 
aşezări, necercetarea nucleelor creştine de către autorităţile ecleziastice, nesăvârşirea 
unor elemente fundamentale ale practicii religioase sau realizarea lor de către persoane 
neconsacrate au favorizat rezistenţa timp mai îndelungat a vechilor culte, adoptarea 
normelor noii religii mai «liberal», în forme de credinţă mai simple, preluarea unor 
practici şi rituri din patrimonii extrareligioase sau contrare dogmei oficiale şi adaptarea 
lor serviciului liturgic creştin etc." (N. Zugravu, Creştinismul din regiunea dunăreană în 
mileniul I: trei probleme, în SAI, LXVII, 2002, p. 87; vezi şi idem, Geneza creştinismului 
popular al românilor, Bucureşti, 1997, passim). 

De altfel, chiar în condiţii istorice similare -beneficiind, aşadar, de 
prezenţa autorităţii ecleziastice- oraşele din teritoriile nord-dunărene ar fi 
făcut cu greu faţă barbariei avarilor, care, spre deosebire de germanicii 
"îmblânziţi" ai Apusului, şi-au dovedit primitivismul şi brutalitatea provo- 
când dispariţia oraşelor-episcopate de la Dunărea de Jos, în contextul 
marilor atacuri întreprinse împreună cu slavii (614-626). 

Astfel, ca un corolar al circumstanţelor istorice schiţate mai sus, pentru 
teritoriul nord- dunărean nu se poate pune problema moştenirii de către Evul 
Mediu a unor oraşe create de Antichitatea romană: "la nordul Dunării, prin 
forţa lucrurilor şi datorită condiţiilor specifice de dezvoltare, oraşele 
noastre au fost creaţii ale evului mediu românesc (s.n.)" 170 . 


170 M. D. Matei, op. cit., p. 56. 




III. REPERE ALE EVOLUŢIILOR SOCIO-ECONOMICE 
ŞI POLITICE ÎN SPAŢIUL NORD-DUNĂREAN PÂNĂ 
LA APARIŢIA STATELOR MEDIEVALE ROMÂNEŞTI 


III.l. Arealul carpato-danubian până în secolul al IX-lea 

Deşi atacurile slavilor şi avarilor, provocând retragerea trupelor şi 
abandonarea fortificaţiilor de pe limes, au avut drept consecinţă ieşirea pro- 
vinciilor danubiene de sub autoritatea imperială, cu aceasta nu a încetat 
orice prezenţă bizantină la Dunărea de Jos, Imperiul fiind de mai multe ori 
-în cursul secolelor VII-IX- în situaţia de a-şi apăra interesele, prin campa- 
nii ofensive desfăşurate pe fluviu şi pe malurile acestuia 171 . In plus, teritoriul 
fostelor provincii dunărene a rămas într-o dependenţă formală faţă de 
Imperiu -până la recunoaşterea de către acesta a khaganatului bulgar-, 
Dunărea continuând să reprezinte frontiera teoretică a acestuia, iar slavilor 
aşezaţi în aceste teritorii acordându-li-se, după unii cercetători, calitatea de 
foederati 172 . Oricum, până la întemeierea khaganatului bulgar de pe terito- 
riul Moesiei Secunda, Imperiul a putut păstra unele puncte din Dobrogea, 
poate chiar zone mai întinse 173 , aceste posesiuni bizantine fiind recuperate, 
cel mai probabil, după 626 , când s-a produs o anumită restricţie a expansi- 
unii avarilor 174 . 

Destructurarea progresivă a autorităţii romano-bizantine la Dunărea 
de Jos a secundat extinderea stăpânirii avare asupra fostelor provincii impe- 
riale, slavii neexercitând, aici, o dominaţie propriu- zisă 175 . De altfel, cei 


171 Al. Madgearu, Continuitate şi discontinuitate, p. 144. 

172 Ibidetn. 

173 Aşa cum remarca Al. Madgearu iibidem, p. 149), ipoteza pare a fi confirmată de un 
pasaj aparţinând cronicii lui Theophanes Confessor. Astfel, referindu-se la conflictul 
dintre bizantini şi bulgarii lui Asparuh, în momentele premergătoare trecerii acestora la 
sudul Dunării, cronicarul consemna următoarele: "Împăratul Constantin (al IV-lea) a 
aflat că pe neaşteptate un neam murdar şi nespălat s-a aşezat în Oglu, dincolo de Dunăre 
şi, năvălind în ţinuturile din apropierea Dunării, pustieşte ţara stăpânită acum de ei, dar 
aflată atunci sub oblăduirea creştinilor (s.n.)" ( Chronographia , în FHDR, II, p. 619). 

174 Şi ulterior au existat, cu siguranţă, momente când, profitând de slăbiciunea Bulgariei 
-stat care s-a consolidat abia la începutul secolului al IX-lea, sub hanul Krum-, Imperiul 
bizantin şi-a restabilit autoritatea asupra unor puncte de pe litoralul Mării Negre şi de pe 
malul Dunării (Al. Madgearu, op. cit., p. 149). 

175 Ei nu au creat vreun stat barbar, precum avarii sau proto-bulgarii. Sclaviniile 
-teritoriile populate de slavi, dar implantate în mijlocul lumii romanice- sunt simple 
uniuni de obşti, iar "anarhia" slavilor, de care vorbesc Procopius şi Strategikon- ul lui 

aşezaţi în a doua jumătate a secolului al Vl-lea în sudul Moldovei, Muntenia 
şi Oltenia, vor intra, curând (circa 578), sub hegemonie avară 176 . 

Numai că, la acea dată, înaintea constituirii centrului de putere avar 
din Transilvania (secolul al VH-lea), ringul acestora era situat departe, între 
Dunăre şi Tisa, dominaţia lor reducându-se, foarte probabil, la perceperea 
unui tribut din partea comunităţilor locale. Supunerea obştilor săteşti în faţa 
stăpânilor nomazi apare, de altfel, aşa cum aprecia, inspirat, Al. Madgearu, 
ca "o permanenţă a epocii migraţiilor pe teritoriul României" 177 . De altfel, 
coroborând informaţiile disponibile astăzi —altfel disparate şi aparţinând 
unor epoci cu totul distincte—, s-ar putea reconstitui, în linii generale, un 
model al relaţiilor "tributale", aşa cum le numea H. H. Stahl 178 , stabilite 
între stăpânii nomazi şi supuşii sedentari: "legăturile dintre stăpâni şi 
supuşi erau intermediate de conducătorii locali, care reprezentau obştile în 
faţa cuceritorilor. Aceşti conducători locali colectau tributul şi puteau păstra 
anumite atribuţii militare, în cazul în care localnicii se bucurau de dreptul 
de a purta arme şi de a lupta în subordinea stăpânilor" 179 . 

In legătură cu problematica generată de evaluarea dominaţiei avare la 
sud de Carpaţi, mai trebuie subliniat că aceasta nu s-a putut menţine decât 
până la apariţia khaganatul bulgar, ca un nou factor de putere regional 
(după 680), fără a avea, însă, de la bun început, forţa necesară pentru a- şi 
elimina rivalii 180 . 


Maurikios, evidenţiază neputinţa slavilor din secolele VI -VII de a înfăptui, prin ei înşişi, 
o alcătuire statală comparabilă cu cele germanice sau tiircice. De altfel, L. Hauptmann 
observa că, în general, invaziile slavilor s-au desfăşurat sub conducerea altora -kutriguri, 
avari- şi că aceştia nu aveau "stofa" unui popor cuceritor: "Doar fatalismul cu care 
accepta orice jug îl făcea de temut, căci mulţimea sa nenumărată constituia un rezervor 
inepuizabil, din care nomazii stepelor luau materialul uman al oştilor lor." ( Les rapports 
des Byzantins avec les Slaves at les Avars pendant la seconde moitie du VI e siecle, în 
Byzantion, 4, 1927-1928, p. 147, ap. Al. Madgearu, op. cit., p. 150). 

176 In susţinerea acestei aprecieri, Al. Madgearu invocă următoarele referinţe: invazia 
sclavinilor lui Ardagast, din Muntenia, datată în anul 586, a fost declanşată la îndemnul 
avarilor (Theophylact Simocatta, Istorie bizantină, în FHDR, II, p. 533); în relatarea ase- 
diului Thessalonikului, din 586, se afirmă că sclavinii ascultau de khaganul avar (P. 
Lemerle, Les plus anciens recueils dea miracles de Saint Demetrius et la penetration des 
Slaves dans les Balkans, voi. I, Le texte, Paris, 1979, p. 130, cf. Al. Madgearu, op. cit., p. 
150). 

177 Ibidem. 

178 H. H. Stahl, Teorii şi ipoteze privind sociologia orânduirii tributale, Bucureşti, 1980. 

179 Al. Madgearu, op. cit., p. 150. 

180 Ibidem, p. 151. Aşa cum s-a evidenţiat, deja, punctele de vedere exprimate în acest 
sens sunt divergente: Ion Nestor aprecia că dominaţia avară s-a exercitat, în Oltenia şi 
Muntenia, şi în secolul al VUI-lea ( Continuitate în istoria formării poporului român, în 
MI, III, nr. 6, 1969, p. 25); Maria Comşa a opinat în favoarea existenţei unei rivalităţi 
avaro-bulgare în Muntenia, în secolul al VUI-lea ( Socio-Economic Organization of the 
Daco-Romanic and Slav Population on the Lower danube during the 6 ,h -8 lh Centuries, în 
M. Constantinescu (ed.), Relations between the Autochthonous Population and the 
Migratory Population in the Territory of Romania, Bucharest, 1975. p. 200); K. Horedt 
( Das Awarenproblem in Rumănien, în Studijne Zvesti, Nitra, 16, p. 105) şi S. Dolinescu- 

Urmare a izbânzii în faţa armatei bizantine, care îi atacase în 
Onglos 181 (toamna anului 680), proto-bulgarii -circa 20-25.000 de oameni 182 , 
aflaţi sub conducerea lui Asparuh- s-au instalat în nord-estul Bulgariei actu- 
ale 183 . în dezvoltarea khaganatului bulgar, cei proaspăt imigraţi constituiau, 
însă, un bazin demografic profund deficitar, aşa încât aportul supuşilor lor, 
slavi şi romanici, s-a dovedit a fi esenţial. De altfel, extinderea dominaţiei 
bulgare va porni din nucleul nord-estic şi se va face treptat, până la atin- 
gerea unor hotare naturale, implicând dislocarea unor grupuri însemnate de 
slavi 184 , în regiuni ce vor rămâne, la rându-le, sub controlul noilor stăpâni 185 . 

în ceea ce priveşte caracterul dominaţiei bulgarilor asupra populaţiei 
locale, cel puţin în perioada de început a khaganatului -când este exclusă 
existenţa unei organizări statale propriu-zise-, cel mai probabil ea se rezuma 
la perceperea unui tribut 186 . De altfel, studii recente subliniază că, până şi în 
secolul al IX-lea, statul bulgar era compus dintr-o parte centrală şi mai 
multe teritorii de margine, cucerite treptat şi rămânând nişte zone perife- 
rice, doar parţial integrate în Bulgaria 187 . 


Ferche (La necropole birituelle du Viile siecle ă Frăteşti-Giurgiu, în Dacia, N.S., 14, 1970, 
p. 429) au negat hegemonia avară în Muntenia, după 680. 

181 Pentru localizarea CUg/os-ului, care a generat o aprigă şi inepuizabilă dispută istorio- 
grafică, vezi, mai ales, P. Diaconu, Despre localizarea Onglos-ului, în Peuce, II, 1971, p. 
197-203; idem, Unde trebuie căutat Onglos ?, în Istros, VII, 1994, p. 359-361; I. Bozilov, 
Kăm istoriceskata geografija na severozapadnogo Cernomorije, Izvestija Varna, 11 (26), 
1975, p. 27-36; F. Curta, Invasion or Inflation? Sixth - to Seventh - Century Byzantine 
Coin Hoards in Eastern and Southeastern Europe, în Annali dell’Istituto Italiano di 
Numismatica, 43, 1996, p. 65-224; Al. Madgearu, Recent discussions about "Onglos", în 
Istro-Pontica. Muzeul tulcean la a 50-a aniversare 1950-2000. Omagiu lui Gavrilă Simion 
la 45 de ani de activitate 1955-2000, 2000, p. 343-348; R. Rachev, Quelques remarques sur 
l’Onglos, în voi. Prinos lui Petre Diaconu la 80 de ani, Brăila, 2004, p. 277-282. 

182 A. Decei, Românii din veacul al IX-lea până în al XlII-lea în lumina izvoarelor arme- 
neşti, în idem, Relaţii romăno-orientale. Culegere de studii, Bucureşti, 1978, p. 44, nota 1. 

183 "Cei din trupele de călăreţi au răspândit zvonul că împăratul fuge şi, cuprinşi de 
teamă, au luat-o şi ei la fugă, fără să fie alungaţi de nimeni. Când au văzut bulgarii aşa 
ceva, au început să-i urmărească din urmă. Pe cei mai mulţi, i-au ucis cu săbiile, iar pe o 
seamă i-au rănit. Şi urmărindu-i până la Dunăre, au trecut-o şi pe aceasta şi au mers 
până la aşa-zisa Varna, lângă Odessos, şi până în ţinuturile aflate mai înlăuntru. Ei au 
găsit locuri aşezate în deplină siguranţă şi străjuite în spate de fluviul Dunărea, iar în 
faţă şi în lături de strâmtorile munţilor, de Marea Pontică şi de neamurile învecinate ale 
sclavinilor, de aşa-zisele şapte seminţii..." (Theophanes Confessor, Chronographia, în 
FHDR, II, p. 621). 

184 Un exemplu concret îl oferă acelaşi Theophanes Confessor, care consemna faptul că 
"... pe severieni i-au strămutat din faţa strâmtorii Veregavilor în părţile dinspre răsărit" 
(ibidem). 

185 Al. Madgearu, op. cit., p. 158. 

186 Era o dominaţie "exercitată de departe", care nu dispunea de o structură 
administrativă extinsă asupra întregului teritoriu controlat, "cu dregători, cu trupe 
staţionate în teritoriu, cu fortificaţii" (ibidem). 

187 Ibidem. 

Printre aceste "mărci", aparţinând Bulgariei secolelor VIII-IX, se nu- 
măra, foarte probabil, şi o parte din arealul nord- dunărean, greu de circum- 
scris cu precizie. Astfel, regiunea în care au fost deportaţi prizonierii luaţi de 
bulgari din Adrianopol (813) 188 , denumită de izvoarele bizantine "Bulgaria de 
dincolo de Dunăre" 189 , a fost situată de unii cercetători la nordul gurilor 
Dunării 190 , dar şi în sudul Munteniei. Argumentul decisiv în favoarea acestei 
ultime variante ar fi de ordin strategic : în zona respectivă debuşa la Dunăre 
unul dintre tradiţionalele drumuri ale sării, care, pornind de la ocnele din 
Prahova şi Buzău, ajungea în părţile Olteniţei, având o importanţă vitală 
pentru Bulgaria, lipsită de saline 191 . Din perspectiva acestei motivaţii 
-coroborată cu probabilitatea ca, spre finele secolului al VUI-lea, Muntenia 
să fi ieşit de sub hegemonia avară- se poate presupune că regiunea "de 
dincolo de Dunăre" a fost ocupată de bulgari, la un moment dat, în perioada 
amintită 192 . 


188 Leo Grammaticus, Chronograpliia, în FHDR, II, p. 651. 

189 Pentru trimiteri şi o analiză competentă a surselor, vezi A. Decei, op. cit., p. 49, n. 3. 

190 Vezi, spre exemplu, A. Decei, op. cit., p. 50; I. Barnea, Dobrogea în secolele VII-X, în 
Peuce, II, 1971, p. 209. 

191 Cf. Al. Madgearu, op. cit., p. 159-160. Complexul de fortificaţii descoperit lângă satul 
Slon (jud. Prahova) şi la Vârful lui Crai -adică în zona bogată în sare din nordul 
judeţului, în apropierea ocnei de la Slănic-, având rolul de apărare a trecătorii Tabla 
Buţii, pare să indice exact acest lucru (pentru referinţe, vezi M. Comşa, Die bulgarische 
Herrschaft nordlich der Donau wăhrend des IX. und X. Jh. im Lichte der archăologische 
Forschungen, în Dacia, N.S., 4, 1960, p. 395-422; eadem, Cercetările de la Slon şi 
importanţa lor pentru studiul relaţiilor feudale de la sud de Carpaţi, în Studii şi 
materiale privitoare la trecutul istoric al judeţului Prahova, Ploieşti, 1969, p. 21-29; 
eadem, Contribuţii arheologice privind existenţa unor cnezate şi stabilirea unui drum 
comercial între Carpaţi şi Dunăre în sec. IX - X, în MN, VI, 1982, p. 143-147; M. 
Sâmpetru, D. Şerbănescu, Ceramica de tip urban din aşezarea medievală timpurie de la 
Chirnogi (jud. Ilfov), în SCIVA, t. 26, nr. 2, 1975, p. 241-270; D. Gh. Teodor, Quelques 
aspects concernant lea relations entre Roumains, Byzantins et Bulgares aux IX e - X' siecles 
n.e., înAIIAI, XXIV, nr. 2, 1987, p. 1-16; A. Ioniţă, Spaţiul dintre Carpaţii Meridionali şi 
Dunărea Inferioară în secolele XI-XIII, Bucureşti, 2005, p. 54). 

192 Pentru expansiunea bulgarilor la cumpăna secolelor VIII-IX, vezi M. Comşa, Die 
bulgarische Herrschaft nordlich der Donau wăhrend des IX. und X. Jh. im Lichte der 
archăologische Forschungen, în Dacia, N.S., 4, 1960, p. 395-422; S. Brezeanu, "La 
Bulgarie d'au - delă de l'Ister" ă la lumiere des sources ecrites, în EB, 20, nr. 4, p. 121-135; 
P. Diaconu, Extension du premier etat bulgare au nord du Danube (VIII e -X e siecles). La 
culture materielle, în EB, 21, nr. 1, 1985, p. 107-113. Pentru discuţiile privind penetrarea 
bulgarilor dincolo de Carpaţii Meridionali, până în inima Transilvaniei, unde îşi 
impuseseră controlul asupra comerţului cu sare, vezi, mai recent, Al. Madgearu, 
Transylvania and the Bulgarian expansion in the and 10 lh centuries, în AMN, 39-40 
(2002-2003), II, 2005, p. 41-61; Z.-K. Pinter, A. Dragotă, I. M. Ţiplic, Piese de podoabă şi 
vestimentaţie la grupurile etnice din Transilvania (sec. 7-12), Alba-Iulia, 2006, p. 28-30. 
Intre lucrările mai ample, circumscrise tematicii în discuţie, se distinge contribuţia lui 
Panos Sophoulis, Byzantium and Bulgaria (775-831), Brill-Leiden, 2012. 

Dacă, însă, dominaţia bulgară s-a exercitat, până la această dată, intr- 
un teritoriu destul de restrâns -exceptând, oricum, Muntenia 193 - şi deoarece 
spaţiul muntenesc nu s-a putut afla sub controlul direct al avarilor decât 
până pe la 680, timp de circa un secol Muntenia s-a aflat "în afara dominaţii- 
lor khaganatelor barbare" 194 , comunităţile locale putându-se dezvolta liber. 
Se evidenţiază, astfel, deloc întâmplător, tocmai perioada în care s-a 
constituit aşa-zisa cultură Dridu 195 . 

In concluzie, vom înregistra faptul că, deşi analiza descoperirilor 
arheologice din aşezările veacurilor VI-X nu permite decât consemnarea 
caracterului rural al acestora, totuşi generalizarea, pe spaţii foarte largi, a 
unui aspect cultural unitar denotă "lărgirea orizontului cultural al acestei 
populaţii, fenomen care nu poate fi separat de schimbul economic intens şi 
sistematic dintre comunităţile acestui amplu teritoriu" 196 . 

III.2. Premise ale apariţiei aşezărilor de factură urbană 
în spaţiul nord-dunărean şi intervenţia factorilor de disoluţie 
(secolele X-XII) 

La încercarea de a identifica, cât mai precis, momentul cel mai favora- 
bil dezvoltării structurale a societăţii româneşti pre-statale -cu o inevitabilă 
raportare la "procesul diferenţierii meşteşugurilor de agricultură" şi, pe cale 
de consecinţă, la apariţia "activităţilor de schimb"-, P. P. Panaitescu a for- 
mulat următorul raţionament: "Viaţa primitivă a popoarelor organizate într. 
o societate încă puţin diferenţiată poseda totuşi, în chip necesar, în forme 
rudimentare, toate activităţile principale ale fazei mai civilizate care-i 
urmează" 197 . Astfel, "anumite începuturi meşteşugăreşti şi ale negoţului nu 
lipsesc nici ele în vremea predominării obştilor ţărăneşti", adică înainte de 
cristalizarea structurilor specifice teritoriilor româneşti nord- dunărene, din 
perioada pre-statală 198 . 

In acest sens, autorul evocă industria minieră a ocnelor de sare, exploa- 
tarea aurului din minele transilvănene, industria lemnului, industria cărbu- 
nelui de lemn, industriile alimentare sau industria casnică ţărănească. Toto- 


193 De altfel, chiar şi în privinţa Dobrogei, nu există nicio probă care să demonstreze in- 
trarea ei în stăpânirea khaganatului bulgar încă din 680, fiind foarte posibil ca acest fapt 
să se fi petrecut abia în timpul lui Krum (803-814), atunci când, favorizată de distrugerea 
rămăşiţelor puterii avare (805), a avut loc marea expansiune a Bulgariei (vezi I. Barnea, 
Dobrogea între anii 681-971, în I. Barnea, Şt. Ştefănescu, Din istoria Dobrogei, Voi. III 
( Bizantini , români şi bulgari la Dunărea de Jos), Bucureşti, 1971, p. 24-25). 

194 Al. Madgearu, op. cit., p. 160. 

195 Ibidem. 

196 M. D. Matei, op. cit., p. 59-60. Vezi şi D. Gh. Teodor, Teritoriul est-carpatic în veacurile 
V-XI e.n.. Contribuţii arheologice şi istorice la problema formării poporului român, Iaşi, 
1978, p. 142. 

197 P. P. Panaitescu, Introducere la istoria culturii româneşti, p. 151. 

198 Ibidem. 

dată, specializarea unor sate în anumite produse meşteşugăreşti şi, implicit, 
apariţia industriei săteşti pentru schimb -reprezentând "forma primitivă a 
vieţii economice"- reclama, fireşte, "circulaţia de mărfuri între sate şi la 
anumite bâlciuri" 199 . 

In cazul teritoriului nord- dunărean, circulaţia bunurilor în epoca obşti- 
lor libere se datora, susţine P. P. Panaitescu, şi unor determinisme 
geografice, acest transfer al bunurilor făcându-se, în primul rând, pe văile 
râurilor, care de la munte până la şes alcătuiau "o unitate de circulaţie 
economică" 200 . 

"Trebuie să admitem că în anumite târguri veneau şi negustori ambu- 
lanţi străini; monetele romane şi bizantine aflate în ţară din vremea migra- 
ţiunii goţilor, hunilor şi gepizilor, până în veacul VII şi apoi, iarăşi, înce- 
pând cu secolul X, arată pătrunderea negustorilor din Imperiul de Răsărit 
în interiorul ţării, cu mărfuri de lux pentru şefi şi ostaşi. Ei treceau prin 
păsurile munţilor şi pe văi, până în Transilvania [...]. In epoca migraţiunii 
slavilor şi a bulgarilor în Dacia [...] schimbul monetar slăbeşte şi economia 
naturală capătă o mai mare importanţă. Totuşi slavii au avut un rol în viaţa 
economică a ţării; ei ţineau târgurile şi vadurile cu poduri umblătoare ( brod 
pe Mureş), minele de aur ( Zlatna ) şi de sare (ocne) lucrate de băştinaşi" 201 . 

Spre validarea acestor aprecieri, cercetarea arheologică românească 
din ultimele decenii a obţinut rezultate remarcabile. Astfel, pentru secolul al 
X-lea, observaţii făcute asupra unor regiuni diferite ale spaţiului nord- 
dunărean înregistrează constituirea unor concentrări demografice 
accentuate 202 , fenomen ce poate fi pus în legătură cu intensificarea relaţiilor 
complexe dintre locuitorii lor. 

Mai mult, "ţinând cont de raportul intim dintre fenomenele de concen- 
trare teritorială şi procesul de organizare politică, nu este deloc hazardat să 
se identifice asemenea complexe teritoriale cu comunităţi omeneşti care evo- 


Ibidem, p. 152-153. 

200 Ibidem, p.155. 

201 Ibidem. De altfel, P. P. Panaitescu identifică în terminologia economică privitoare la 
negoţ şi meşteşuguri două straturi lingvistice şi de civilizaţie sătească: "primul şi cel mai 
vechi cuprinde formele cele mai simple şi fundamentale ale noţiunilor de schimb: a 
schimba, a vinde, negustor, a cumpăra, de origine latină, cuvinte moştenite şi păstrate în 
satele daco-romane cu forme simple ale vieţii comerciale, dar care dovedesc, totuşi, 
existenţa proprietăţii individuale în aceste sate"- Peste acest strat s-a aşezat cel slav, cu 
cuvintele: "târg, vamă, precupeţ, a plăti", care presupun existenţa unor centre de vânzare 
şi de schimb între sate şi între nobilii militari. Aceleaşi două straturi se regăsesc şi în 
terminologia privitoare la meşteşuguri: "se spune în româneşte, din latineşte: bute, butoi, 
ac, sulă, cămaşe, a ţese, cui, scaun, masă, cuţit, iar din slavoneşte: stoler, potcoavă, 
strungar, a croi, croitor, haină, rochie, căldare, zid, cleşte, nicovală, clei, teslă, şindrilă, 
clopot, bardă, sfredel, cosor, suveică etc." ( ibidem , p. 155-156). 

202 Şt. Olteanu, Societatea românească la cumpănă de milenii, p. 22-48. Deşi nu există, 
încă, date certe care să ateste o dispunere corespunzătoare de aşezări întărite, 
identificabile cu centrele respectivelor concentrări, unele indicii concură în acest sens 
(ibidem, harta aşezărilor din secolele VIII-IX; vezi şi D. Gh. Teodor, op. cit., p. 45). 

luaseră către o anumită structură politică, către un anumit stadiu de organi- 
zare, de caracter statal" 203 , în lumina acestor aprecieri nefiind greşit să se 
afirme că secolul al X-lea ar putea reprezenta începutul perioadei de formare 
a celor mai vechi aşezări urbane româneşti 204 . Din nefericire, sursele literare 
contemporane care să cuprindă ştiri referitoare la populaţia nord- dunăreană, 
putând contribui decisiv la descifrarea acestor realităţi, lipsesc aproape cu 
desăvârşire. 

Coordonarea datelor din cronicile medievale cu cele extrase din 
etnografie, dar şi geografia istorică i-au permis lui Gh. I. Brătianu să ne 
ofere cheia faimoasei probleme a "tăcerii impresionante" a surselor: "Intr-o 
epocă în care izvoarele istorice se ocupă de stăpânii locurilor, de căpetenii şi 
de clasele conducătoare, este foarte firesc ca populaţia aservită să fie 
ignorată. Măcar că aceasta era mai numeroasă şi precis mai evoluată, în 
unele regiuni cel puţin, decât nomazii care au năvălit peste ea şi o 
exploatau. Ea nu va dobândi valoare în ochii cronicarilor şi în limbajul de 
cancelarie decât în ziua când va reuşi să-şi întemeieze un stat propriu sau 
când se va constitui în clasă conducătoare. Or, românii au început să joace 
un rol istoric bine determinat, ca popor liber, spre sfârşitul sec. al X-lea, în 
Balcani, iar în ţinuturile dunărene în sec. al XlII-lea. Faptul că ei n-au fost 
menţionaţi mai de timpuriu în textele scrise în vremea aceea nu implică 
inexistenţa lor, ci indică numai aservirea lor de către anumite puteri străine, 
care le impun fie numele lor etnic, fie pe cel al teritoriului supus stăpânirii 
lor (s.n.). Aceasta mi se pare a fi singura interpretare ce se poate da tăcerii 
izvoarelor, fără a contrazice logica faptelor sau diversele date oferite de 
lingvistică. Ţările de la Dunărea de Jos au particularitatea de a fi fost 
dintotdeauna o zonă de trecere mai degrabă decât un centru politic şi 
militar; dacă Câmpia Tisei şi a Dunării de Mijloc, pusta din Europa 
centrală, erau un rezervor natural de fâneţuri care-i atrăgea pe nomazi, 
popoare de călăreţi, iar Balcanii îi interesau pe năvălitori, funcţionând ca 
un bastion natural în lupta lor contra Imperiului Bizantin, coridorul dintre 
Carpaţi, Dunăre şi Nistru nu reprezenta în schimb pentru ei decât un loc 
vremelnic de popas în ofensiva lor, cetele fiind silite să-şi continue apoi 
deplasările, sub presiunea altor popoare venite din stepă. De aceea şi 
numele etnice care-i desemnează pe stăpânitorii succesivi ai acestor regiuni 
s-au tot schimbat, aşa încât bizantinii au considerat mai comod să-i 
înglobeze sub o denumire artificială, extrasă din autorii clasici. Ca urmare, 
s-a vorbit despre «sciţi» şi chiar despre «sarmaţi» în secolele al Xl-lea şi al 
XH-lea" 205 . 

Şi totuşi, în ciuda faptului că parcimonia izvoarelor literare păgubeşte 
grav cunoaşterea realităţilor nord- dunărene, abandonând arheologiei dificila 
misiune de a completa acest vacuum documentar, informaţiile referitoare la 


203 Ibidem, p. 34. 

204 M. D. Matei, op. cit., p. 60. 

206 Gh. I. Brătianu, O enigmă şi un miracol istoric: poporul român, Bucureşti, 1988, p. 
108-109. Vezi şi L. Musset, Invaziile. Valurile germanice, Bucureşti, 2002, p. 105; S. 
Brezeanu, Les Roumains et le "silence de sources", dans le "millenaire obscure", în RRH, 
XXI, nr. 3-4, 1982, p. 387-403. 

existenţa voievodatelor din Transilvania şi Banat 206 , coroborate cu menţiona- 
rea aşezărilor întărite din stânga Dunării -care se supun Bizanţului în 971 
şi care erau stăpânite de căpetenii autohtone ale locurilor 207 -, ba chiar şi cu 
discutabila inscripţie de la Mircea Vodă 208 , se constituie în mărturii clare 
privind o incontestabilă efervescenţă în sânul societăţii româneşti, în inter- 
valul cronologic ce încadrează secolul al X-lea. 

Mai mult, intr-un context istoric favorizant, prin revenirea Imperiului 
la Dunăre -prezenţa sa contribuind în mod necesar la înviorarea vieţii 
economice şi a teritoriilor de la nordul fluviului-, această revigorare nu 
putea rămâne fără urmări pe planul apariţiei unor centre populate, cu 
funcţii diferite de acelea ale unor simple aşezări săteşti, sau, cum în mod 
fericit au fost definite, "centre de convergenţă regională" 209 . 

Ceea ce ne interesează în mod direct, având în vedere obiectivele de- 
mersului nostru, este faptul că, în etapa dată, "principala funcţie a unor 
astfel de aşezări trebuie căutată intr-un alt domeniu decât cel economic" 210 . 
Rezidenţa unui conducător local -voievod, cneaz, jupan- în astfel de centre, 
grefată pe fondul prevalent militar al atribuţiilor acestuia în cadrul organi- 
zaţiilor de obşte faţă de care îşi manifesta autoritatea, conferă respectivelor 
aşezări un caracter aparte, generat de funcţia lor de puncte întărite, proprie 
unei reşedinţe militare, pentru care factorul economic prezintă o importanţă 
subsidiară. 

Referitor la caracterul acestei autorităţi şi la relaţia sa cu respectivele 
comunităţi, ne raliem punctului de vedere exprimat de sociologul H. H. 
Stahl, ale cărui raţionamente, deşi declarativ încadrate paradigmei marxis- 
te, nu impietează cu nimic, ci facilitează chiar înţelegerea obiectivă a unor 
realităţi complexe: existenţa "confederaţiilor de comunităţi săteşti", formaţi- 
uni sociale autohtone "dotate cu o aristocraţie de căpetenii războinice", 
poate fi datată încă din vremea năvălirilor nomade, ele nefiind doar 
tolerate, ci şi folosite de către nomazi. "Ştim astfel că cnezii au avut sarcini 
de încasatori de tribut în slujba tătarilor şi, încă mai mult, că oastea autoh- 
tonă a fost părtaşă la acţiuni ale cumanilor în diversele lor razii, nu numai 
în Balcani, ci şi până în depărtate regiuni ale Europei", putându-se vorbi, 
aşa cum o făcuse, deja, N. Iorga, de o adevărată "simbioză socială între pă- 
tura noastră conducătoare locală şi cea a cumanilor" 211 . 

în ceea ce priveşte geneza acestor forme de autoritate locală, ele pot 
avea o dublă origine, "prin creşterea organică din sânul organizaţiilor comu- 


206 Pentru detalii, vezi M. Rusu, Consideraţii cu privire la situaţia social-economică şi 
politică a primelor formaţiuni statale româneşti, în AMA 7 , XXI, 1984, p. 181-195. 

207 Pentru aprecieri pertinente, vezi N. Iorga, Cele dintâi cristalizări de stat ale 
românilor, în Studii asupra evului mediu românesc, ediţie îngrijită de Şerban 
Papacostea, Bucureşti, 1984, p. 42-49. 

208 C. C. B., Inscripţia slavă din Dobrogea din anul 943, în Studii. Revistă de istorie şi 
filosofie, t. 4, nr. 3, 1951, p. 122-134. 

209 Şt. Olteanu, op. cit., p. 131. 

210 M. D. Matei, op. cit., p. 61. 

211 Cf. H. H. Stahl, Teorii şi ipoteze, p. 174. 

nitare şi prin cucerire" (deci o autoritate impusă). Spaţiul românesc prezintă 
o situaţie particulară, cele două posibile geneze aflându-se combinate: carac- 
terul tributal al sistemului de exploatare —pe care cuceritorii l-au impus 
comunităţilor locale— defineşte un proces în care stăpânirile succesive nu 
trebuie decât "să se substituie în ruajul social creat de antecesori". Fenome- 
nul este apreciat ca având o importanţă capitală, "dat fiind că invadatorii 
străini nu pot fi alungaţi definitiv, decât dacă peste baza comunităţilor 
agrare autohtone s-a putut ridica şi menţine o aristocraţie gentilică autoh- 
tonă", care a putut cădea la înţelegere cu războinicii alogeni, intrând în sim- 
bioză cu ei şi, măcar în parte, asimilându-i 212 . Doar astfel, "peste organizaţia 
creată de nomazi, prin cucerire, se adaugă o creştere organică a unei 
aristocraţii autohtone, care în final reuşeşte să se substituie cuceritorilor şi 
să preia pe seamă proprie frâiele conducerii" 213 . 

Cu tot acest cadrul de certă favorabilitate, asigurat de contextul socio- 
politic schiţat anterior, şi care ar fi putut face posibilă apariţia, în secolul al 
X-lea, a primelor nuclee incipient urbane -reprezentând chiar, într-o atare 
eventualitate, unele dintre cele mai timpurii oraşe din estul continentului-, 
"această posibilitate nu s-a transformat într-o realitate istorică" 214 , faptul 
datorându-se gravei deteriorări a situaţiei politice din teritoriile nord- 
dunărene, la sfârşitul veacului amintit şi începutul celui următor. 

Astfel, în ceea ce priveşte Transilvania, evoluţia normală pe calea valo- 
rificării experienţei autohtone a fost deviată de instalarea progresivă a stă- 
pânirii maghiare, cu consecinţe directe asupra caracterului compozit al eşa- 
fodajului social ulterior 215 . 

Ni se pare reprezentativ, în acest sens, exemplul Morisenei (Cenadul). 
Situată azi pe malul stâng al Mureşului, în imediata apropiere a graniţei cu 
Ungaria, aşezarea a apărut în Evul Mediu sub denumirea de "urbs 
Morisena", ca reşedinţă a ducelui Ahtum, urmaşul lui Glad 216 şi stăpân -la 
cumpăna sec. X-XI- al unui vast domeniu cuprins între Dunăre şi Crişuri, 


212 Ibidem, p. 138-139. 

213 Ibidem, p. 174. 

214 M. D. Matei, op. cit., p. 61. 

215 Vezi, pentru detalii, Şt. Pascu, Voievodatul Transilvaniei, voi. I II, Cluj-Napoca, 1979; 
P. Niedermaier, Evoluţia reţelei de oraşe în Transilvania medievală, în HU, 1, 1993, p. 
21-26; M. Rusu, Aspecte ale genezei târgurilor şi oraşelor medievale din Transilvania, în 
HU, t. II, 1, 1994, p. 23-42. 

216 "Dar ţara care este de la fluviul Morus <Mureş> până la castrul Urscia <Orşova> o ocupase 
un oarecare duce cu numele Glad, ieşit din cetatea Budyn < Vidim cu ajutorul cumanilor, din 
ai cărui urmaşi s-a născut Ohtum Ahtum>, pe care, mult mai târziu după aceea, în timpul 
sfântului rege Ştefan, Sunad, fiul lui Dobuca, nepotul regelui, l-a omorât în cetatea sa de 
lângă Mureş, deoarece a fost în toate răsvrătit regelui numit mai înainte." ( Cronica 
Notarului Anonymus, ediţie îngrijită de Paul Lazăr Tonciulescu, Bucureşti, 1996, p. 33-35). 
Privitor la riscurile pe care le presupune luarea în considerare, fără discernământ, a 
desfăşurărilor istorice din opera notarului anonim, a se vedea F. Curta, Transilvania în 
jurul anului 1000, în Ephemeris Napocensis, XII, 2002, p. 267-288. 

între Tisa şi părţile ardelene 217 . Creştinat la Vidin în primii ani ai secolului 
al Xl-lea şi "primind de la greci putere", "ridică în zisa cetate a Mureşului 
<in praefata urbe Morisena> o mănăstire întru slava fericitului Ioan 
Botezătorul, punând acolo un stareţ şi călugări greci, după rânduiala şi 
obiceiul acelora" 218 . 

După eliminarea lui Ahtum —de către un fost apropiat al său, 
Chanadinus (Csanâd), trecut între timp de partea regelui Ştefan I al Unga- 
riei—, la o dată controversată, dar aparţinând sigur primelor trei decenii ale 
veacului XI 219 , Morisena devine centru de comitat preluând numele cuceri- 
torului ei: Cenad. Mai mult, în 1030 este înfiinţată aici o episcopie catolică, 
prima atestată în spaţiul românesc, păstorită de viitorul Sfânt Gerard, al 
cărui martiriu (1046) a şi generat, de altfel, "legenda", sau unica sursă 
literară a tuturor acestor informaţii. 

Noul episcop, călugărul benedictin veneţian Gerardo Sagredo, va 
dispune ridicarea catedralei catolice Sfântul Gheorghe, precum şi înfiinţa- 
rea mănăstirii Sf. Fecioare Maria, chiar în locul mănăstirii lui Ahtum -ai 
cărei locatari, călugării greci, se văd obligaţi să plece în Banatul sârbesc-, 
reper fundamental pentru transformarea fostei aşezări de factură locală 
intr-un veritabil oraş episcopal catolic, cu prima şcoală (latină) cunoscută pe 
teritoriul nord-dunărean 220 . 

Teritoriile extracarpatice vor urma un destin diferit, pătrunderea vio- 
lentă a pecenegilor nomazi, a uzilor şi cumanilor -triadă barbară ce încheie, 
alături de şocul mongol, învolburata perioadă a migraţiei popoarelor- afec- 
tând premisele atât de promiţătoare ale apariţiei civilizaţiei urbane proprii. 


217 Informaţiile cu referire la Ahtum le datorăm Legendei Sf. Gerard, viitorul episcop al 
Morisenei (Cenadului): "In zilele acelea era un domnitor în cetatea Mureşului, pe nume 
Ahtum, puternic foarte, care fusese botezat după credinţa grecească în cetatea Vidinului, 
şi se fălea foarte în tăria şi puterea sa. Şi avea şapte neveste, că nu era încă îndeajuns de 
întărit în credinţa creştinească. Iar craiului Ştefan nu i se închina, încrezându-se în 
mulţimea oştilor şi nobililor săi, asupra cărora avea putere. Avea aşijderea mulţime 
nenumărată de cai, [...] turme fără număr, [...] moşii şi curţi” ( Scriptores rerum 
Hungaricarum tempore ducum regumque stirpis Arpadianae gestarum, II, Budapestini, 
1938, p. 489-490, ap. S. M. Heitel, Despre biserica lui Ahtum de la Morisena (Cenad), în 
SMIM, XXIII, Brăila, 2005, p. 9). A se vedea şi Al. Madgearu, Geneza şi evoluţia 
voievodatului bănăţean în secolul al X-lea, în SMIM, XVI, 1998, p. 191-207. 

218 S. M. Heitel, op. cit., p. 10. Privitor la influenţa bisericii greceşti în Regatul apostolic, 
vezi şi I.-A. Pop, Regatul Ungariei între Apus şi Răsărit: Catolici şi noncatolici în secolele 
XIII-XTV, în AIIC, t. XXXVI, 1997, p. 309-315. Conform datelor culese de autor, până la 
invazia tătară erau atestate în Ungaria circa 600 de mănăstiri ortodoxe, faţă de sub 200 
catolice, şi asta în condiţiile unei constante presiuni la care enoriaşii de rit bizantin erau 
supuşi. 

219 Pentru conflictul dintre Ahtum şi regele Ştefan I, vezi, mai recent, Al. Madgearu, Con- 
tribuţii privind datarea conflictului dintre ducele bănăţean Ahtum şi regele Ştefan I al 
Ungariei, în Banatica, 12, nr. 2, 1993, p. 5-12, dar şi obiecţiile lui F. Curta, op. cit., p. 268- 
270. 

220 Cf. Şt. Pascu, Voievodatul Transilvaniei, voi. IV, Cluj-Napoca, 1989, p. 346; R. 
Theodorescu, Bizanţ, Balcani, Occident la începuturile culturii medievale româneşti 
(secolele X-XIV), Bucureşti, 1974, p. 77-80; M. Rusu, op. cit., p. 37-39. 

Asumându-ne riscul unei opinii uşor disonante în ansamblul istoriogra- 
fiei româneşti, considerăm, totuşi, că este imperativ necesară reevaluarea 
caracterului pătrunderii şi stăpânirii nomade în spaţiul nord-dunărean. Dar, 
până la a ne argumenta concret poziţia, relevând câteva aspecte mai puţin 
circumscrise imperativelor patriotarde ale scrisului istoric autohton, şi care 
vor culmina cu evidenţierea aportului turanic la definirea profilului etnic al 
Basarabilor, ne vom rezuma intervenţia apreciind următoarele: 

In ceea ce îi priveşte pe pecenegi 221 , deşi stabilirea acestora în ţinutu- 
rile din vecinătatea gurilor Dunării nu putea fi, în mod evident, benefică 
pentru evoluţia firească a societăţii româneşti, prezenţa numeroasă a 
aşezărilor de tip Dridu în regiunile extracarpatice în secolul al X-lea denotă 
faptul că populaţia locală românească nu a fost înlăturată. Mai mult, o 
parte dintre ele, situate în preajma Dunării -deci pe un culoar principal de 
trecere a nomazilor- s-au menţinut chiar până în primele decenii ale veacu- 
lui următor. Replierea localnicilor spre regiunile înalte şi în zonele unde 
învelişul forestier le asigura mai multă securitate s-a realizat abia ulterior, 
în perioada marcată de pătrunderea masivă şi violentă a nomazilor în 
ţinuturile de câmpie de la est şi sud de Carpaţi, potenţând şi incursiunile 
lor militare în teritoriile învecinate 222 . 

In deceniile ce au urmat invaziei pecenegilor în Imperiul bizantin 
(1046), sub presiunea uzilor 223 , ţinuturile de câmpie din regiunile extracar- 
patice au intrat în posesia acestor nou-veniţi, grupurile pecenege rămase la 
nordul Dunării de Jos trebuind, în mod firesc, să le accepte supremaţia şi să 
le pună la dispoziţie cele mai bune terenuri de păşunat. Teama de cu- 
mani 22 ' 1 , care manifestau o agresivitate crescândă, insuficienţa teritoriilor 
şi atracţia exercitată de ţinuturile bogate din Balcani i-au determinat, însă, 
şi pe uzi, să treacă precipitat în dreapta Dunării (1064). Pentru cunoaşterea 
realităţilor locale, cronicile bizantine care înregistrează momentul 225 ne 
oferă informaţii preţioase: traversarea marelui fluviu s-a făcut nu numai cu 
ajutorul burdufurilor din piele, specifice populaţiilor nomade, ci şi cu cel al 
corăbiilor şi bărcilor, ambarcaţiuni din lemn ce nu putea fi procurate decât 
de la comunităţile locale, ceea ce reprezintă o dovadă în plus că, în pofida 
valurilor de migratori ce se succedau într-o cadenţă alertă, populaţia româ- 
nească s-a menţinut şi în preajma axului dunărean 226 . Iar dacă ea nu este 
atestată explicit în izvoarele vremii, aceasta se datorează unor cauze pe care 


221 P. Diaconu, Les Petchenegues au Bas-Danube, Bucarest, 1970; V. Spinei, Marile 
migraţii din estul şi sud-estul Europei în secolele IX-XIII, Iaşi, 1999, p. 88-151. 

222 Cf. V. Spinei, op. cit., p. 113, 144-145. 

223 Ibidem, p. 152-201. 

224 P. Diaconu, Les Comans au Bas-Danube aux XL et XII e siecles, Bucureşti, 1978; V. 
Spinei, op. cit., p. 202-320. 

225 FHDR, III, p. 60-61, 70-71. 

226 Persistenţa elementului local este certificată şi de reţeaua demografică surprinsă de 
cercetările arheologice întreprinse în zonele centrale ale Moldovei, pentru cea de-a doua 
jumătate a secolului XI şi pentru veacul următor, ceea ce dovedeşte, în altă ordine de 
idei, că între băştinaşi şi turanici se stabilise un anumit modus vivendi (cf. V. Spinei, op. 
cit., p. 186-188). 

le-am evidenţiat anterior şi care pot fi sintetizate într-una dintre inspiratele 
butade ale lui N. Iorga: "Copiii cuminţi ai omenirii trec fără biografie" 227 . 

Cât despre impactul stăpânirii cumane, evocăm ceea ce Ş. Papacostea 
aprecia a fi una dintre cele mai fecunde intuiţii ale aceluiaşi mare istoric, 
extrapolare a opiniilor sale privind cooperarea, generică, dintre autohtoni şi 
migratori: seminţiile nomade, care şi-au împărţit succesiv dominaţia stepei, 
vor fi asimilate, rând pe rând, de masa autohtonilor, pe măsură ce s-au se- 
dentarizat în mijlocul lor, lăsând urme în viaţa socială şi politică a acestora, 
ba chiar influenţând organizarea lor statală. Pe acest fond, N. Iorga sesiza, 
cu deosebită acuitate, aportul cuman la evoluţia formaţiunilor autohtone, de 
la formula arhaică de organizare cnezială şi voievodală la statul de sine stă- 
tător. Procesul se evidenţia, în opinia sa, îndeosebi în evoluţia istorică a spa- 
ţiului muntenesc, însemnătatea acestei descoperiri determinându-1 să con- 
sacre "simbiozei româno-cumane" un capitol al ultimei sale sinteze de istorie 
românească 228 . 

Cu privire la mongoli, asupra cărora vom reveni în paginile următoa- 
re, oricâte distrugeri ar fi provocat năvălirea lor, "ea n-a avut caracterul ni- 
micitor care i se atribuie de creştinătatea speriată" 229 . Ba mai mult, stăpâ- 
nirea acestora va avea o însemnătate majoră "pentru relaţiile dintre popoa- 
re, pentru schimburile de comerţ, pentru disciplinarea legăturilor econo- 
mice" 230 . 

Perioada de dominaţie succesivă a noilor valuri nomade, însoţită inevi- 
tabil de un recul al evoluţiei inaugurate înainte de secolul al X-lea, nu a 
putut conduce, totuşi, la o anihilare completă a experienţelor precedente, 
dacă ţinem cont de modelul general al relaţiilor dintre autohtoni şi migratori 
pe care l-am schiţat anterior. Astfel, replierea populaţiei autohtone în zone 
protejate natural nu a putut fi totală, din moment ce, cu siguranţă, locuitorii 
zonelor de câmpie, agricultorii, au fost în continuare indispensabili pentru 
asigurarea bazei economice a noilor stăpânitori, care le şi asigurau, probabil, 
securitatea necesară. In consecinţă, fenomenul de revenire a localnicilor, 
după şocurile iniţiale ale migraţiilor, apare ca foarte verosimil. 

Din această perspectivă, suntem din nou în situaţia să recunoaştem 
caracterul just al observaţiilor lui H. H. Stahl: 

"Simpla prezenţă, pe un anume teritoriu, a acestor cuceritori război- 
nici, aflaţi în plină migraţie, face dovada deplină a existenţei unei populaţii 
autohtone agricole, producătoare de bunuri exploatabile, supusă nu numai 


227 N. Iorga, Chestiunea Dunării. Istorie a Europei răsăritene în legătură cu această 
chestie, ed. V. Spinei, Iaşi, 1998, p. 123. 

228 N. Iorga, Istoria românilor, III, Ctitorii, Bucureşti, 1937, p. 52-57 (cf. Ş. Papacostea, 
întregiri la Imperiul cumanilor şi domnia lui Băsărabă. Un capitol din colaboraţia 
româno-barbară în evul mediu, în N. Iorga, Studii asupra evului mediu românesc, ediţie 
îngrijită de Ş. Papacostea, Bucureşti, 1984, p. 72). 

229 N. Iorga, Români şi tătari în evul mediu, în idem, op. cit., p.74. 

230 Ibidem. In ceea ce priveşte raporturile mongolilor cu autohtonii români, opinia 
marelui istoric se înscrie în viziunea sa mai largă, amintită mai sus, şi care creditează 
ideea cooperării, uneori strânse, dintre băştinaşi şi migratori în intervalul îndelungat 
care a separat retragerea legiunilor romane din Dacia de constituirea statelor. 

jafului trecător, ci şi unui tribut permanent. Masa demografică a populaţiei 
agrare a trebuit deci să continue a exista şi a produce. Vechea teorie a unei 
retrageri la munte sau în păduri a populaţiei autohtone, pentru a scăpa 
astfel de jaful migranţilor năvălitori, trebuie părăsită. Vor fi fost plecări 
temporare în bejenie -tehnică de apărare folosită până târziu în istoria 
noastră- dar bejenia nu poate fi modul de viaţă, timp de un mileniu, al unei 
populaţii agricole. O acomodare între cuceritorii nomazi şi agricultorii 
sedentari a trebuit să existe (s.n.) încadrate sau ba intr-un imperiu nomad, 
comunităţile agricole au trebuit, după o vremelnică bejenie, să-şi reocupe 
alveolele teritoriale, amenajate agricol şi pastoral prin efortul îndelungat al 
multor generaţii de predecesori. Iar păstoritul transhumant, condiţie obliga- 
torie de supravieţuire a economiei pastorale în ţările noastre, nu a putut 
înceta decât în scurtele răstimpuri când un val de cuceritori izgonea cu forţa 
pe antecesori, se instala în locul acestora, preluând pe seamă proprie siste- 
mul de învoieli cu autohtonii, renunţând la jaf în favoarea tributului" 231 . 

In susţinerea tuturor acestor aprecieri, un argument important îl con- 
stituie, cum vom vedea imediat, chiar realităţile înregistrate ulterior, pe par- 
cursul secolului al XlII-lea, cu deosebire în lumina izvoarelor literare şi, din 
nefericire, într-o mai mică măsură, a celor arheologice. Oricum, concluzio- 
nând, vom remarca, cu prioritate, faptul că, deşi în spaţiul extracarpatic al 
secolelor XI-XII devenirea realităţilor socio-politice, în general, şi a celor em- 
brionar urbane, în particular, a urmat un traseu deviant în raport cu o evolu- 
ţie normală, înţeleasă aici ca o continuare firească a valoroaselor acumulări 
specifice secolului al X-lea, în substrat acest proces istoric complex a 
cunoscut doar faze alternative de continuitate şi discontinuitate, păstrându- 
şi profilul necesar ascendent. 

III.3. Marea invazie mongolă şi impactul său asupra 
începuturilor statalităţii medievale româneşti 

. . în istoria Hoardei de Aur se găseşte cheia 
tuturor evenimentelor din regiunea carpatică şi danubiană" 232 

In deplină consonanţă cu aprecierile marelui istoric român, opinăm, 
la rându-ne, în favoarea ideii că aceste realităţi -legate indisolubil de istoria 
expansiunii mongole- nu privesc doar arealul nord- dunărean, ci şi evoluţia 
politică, economică şi socială a numeroase regiuni din spaţiul eurasiatic. 
Drept urmare, ni se pare nu numai oportună, dar chiar obligatorie analiza 
lor explicită, singura în măsură să ne ofere o perspectivă limpede asupra 
fenomenelor cercetate 233 . 


231 H. H. Stahl, Teorii şi ipoteze, p. 167. 

232 Gh. I. Brătianu, Recherches sur Vicina et Cetatea Albă, p. 119. 

233 In excursul nostru, dedicat evidenţierii reperelor fundamentale ale expansiunii 
mongole în spaţiul eurasiatic, cu reliefarea antagonismelor apărute ca urmare a 
împărţirii Imperiului ginghishanid între urmaşii marelui han, am apelat la câteva lucrări 

Contextul, extrem de confuz, în care se desfăşoară istoria neamurilor ce 
populau stepa asiatică în secolul al XH-lea nu ne permite identificarea rigu- 
roasă a factorilor potenţatori ai etnogenezei mongole. Puţinele informaţii de 
care dispunem au ca principală sursă izvoarele cronicăreşti chineze şi îi pla- 
sează pe mongoli în rândul descendenţilor aşa-numiţilor "barbari răsăriteni", 
care intraseră în contact cu popoarele civ il i z ate din sud, în cea de-a doua 
jumătate a mileniului I 234 . 

De altfel, mongolii propriu- zişi nu erau decât unul dintre numeroasele 
triburi ce compuneau marea familie a populaţiilor de limbă mongolă, având 
drept areal de răspândire perimetrul delimitat de lacul Baikal, deşertul 
Gobi, Munţii Altai şi fluviul Amur. Marcat semnificativ de vecinătatea şi 
contactele stabilite, spre sfârşitul primului mileniu, cu confederaţiile tribale 
turcice, acest adevărat mozaic de triburi "mongole" avea drept caracteristică 
definitorie diferenţierile majore, de la trib la trib, în ceea ce priveşte gradul 
de dezvoltare socio-culturală 235 . 

Unul dintre urmaşii primilor şefi ai tribului mongolilor propriu-zişi, 
Temugin ("fierar"), rămas orfan în urma asasinării tatălui său de către 
tătari, va avea o adolescenţă aspră, plină de privaţiuni şi pericole, care-1 vor 
întări şi-i vor pune în valoare calităţile de conducător. Astfel, dispunând de o 
abilitate excepţională în a încheia cele mai favorabile alianţe, Temugin îşi va 
întări curând poziţia, fiind proclamat de unele căpetenii mongole drept han, 
acesta fiind, de altfel, şi contextul în care primeşte apelativul Ginghis 
("oceanic"/"universal") . 


fundamentale, mai vechi sau mai noi, pe care, pentru a evita încărcarea excesivă a 
aparatului critic, le vom cita doar în situaţiile ce reclamă imperativ respectivele trimiteri 
bibliografice. Facem referire, cu precădere, la următoarele contribuţii, dedicate exclusiv 
sau prioritar subiectului în cauză: V. Ciocîltan, Mongolii şi Marea Neagră în secolele XIII- 
XIV. Contribuţia ginghizhanizilor la transformarea bazinului pontic în placa turnantă a 
comerţului euro-asiatic, Bucureşti, 1998; A. Decei, L'invasion des Tatars de 1241/1242 
dans nos regions selon la Djami ot-Tevarikh de Făzl ol-lah Răşid od-Din, în RRH , XII, nr. 
1, 1973, p. 101-121 (reeditat în lb. română: A. Decei, Invazia tătarilor din 1241/42 în 
ţinuturile noastre după Diămi ot-Tevărîkh a lui Făzl ol-lăh Răsîd od-Dîn, în idem, Relaţii 
româno-orientale, p. 193-208); Al. I. Gonţa, Românii şi Hoarda de Aur (1241-1502), Iaşi, 
2010; B. D. Grecov şi A. I. Iacubovschi, Hoarda de Aur şi decăderea ei, Bucureşti, 1953; Ş. 
Papacostea, Românii în secolul al XlII-lea. Intre cruciată şi Imperiul mongol, Bucureşti, 
1993; A. Sacerdoţeanu, Marea invazie tătară şi sud-estul european. Bucureşti, 1933; V. 
Spinei, Marile migraţii, p. 321-451. 

234 Cf. V. Spinei, op. cit., p. 365. 

236 Tătarii, spre exemplu —dacă nu cumva aparţin, aşa cum se afirmă mai nou, grupei 
populaţiilor de neam tiircic—, avantajaţi de vecinătatea chinezilor, se aflau intr-un stadiu 
de dezvoltare superior celui al "conaţionalilor" mongoli. In timp, vor ocupa o poziţie 
politică proeminentă în zonă, fapt care şi explică, în parte, ridicarea numelui lor la rangul 
de etnonim al întregii "rase" mongole, în nomenclatura epocii, la majoritatea popoarelor 
asiatice şi europene. Pentru evoluţia istorică a etnonimului tatar, preluat de întreaga 
masă a elementelor turanice intrate în componenţa Hoardei de Aur, vezi T. Gemil, 
Problema etnogenezei tătarilor, în voi. Originea tătarilor. Locul lor în România şi în 
lumea turcă, Bucureşti, 1997, p. 49-63. 

Dobândirea calităţii de han determină inevitabil reacţia vechilor aliaţi, 
înăbuşită treptat, dar şi continuarea luptelor împotriva tătarilor. După con- 
fruntări violente, care au relevat excepţionalele sale însuşiri de războinic şi 
organizator, Temugin va duce la bun sfârşit opera de supunere şi unificare a 
întregii lumi mongole ( mongghol ulus ), consfinţită de kuriltaiul (sfatul aris- 
tocraţiei nomade mongole) din 1206. Impunându-se, prin diplomaţie şi forţa 
armelor, drept conducătorul de fado al triburilor mongole, cu această ocazie 
lui Ginghis i se recunoştea de jure autoritatea, fiind învestit cu titlul de han 
al tuturor celor care locuiau în "corturile de pâslă". 

Grefată pe ideea monarhiei universale şi proclamată cu fermitate chiar 
de marele han —"Există un singur Dumnezeu în cer, iar pe pământ un singur 
stăpânitor, Ginghis-han/"— , acţiunea de constituire a Imperiului mongol se 
va preciza printr-o politică extrem de agresivă, atât împotriva neamurilor 
nomade, cât şi a civilizaţiilor sedentare, chineză, islamică şi creştină. 

Intr-o primă fază, este demarată acţiunea de supunere a statelor din 
nordul Chinei, precum şi a Horezmului. Speculând o serie de situaţii politice 
favorabile, printre care decăderea puterii turcilor selgiucizi, Ginghis-han îşi 
extinsese controlul asupra teritoriilor aflate între Marea Caspică, Sâr Daria 
şi nordul Iranului, cuprinzând zone şi oraşe de mare prosperitate, cum ar fi 
Samarkand, Buhara, Urghenci, Merv etc. Perspectiva prădării şi a anexării 
unor asemenea domenii, dar mai ales a controlului unor importante noduri 
comerciale, nu îl putea lăsa impasibil pe marele han şi elita sa militară. 

De fapt, acest din urmă aspect, şi anume intenţia clară de a prelua 
controlul marilor drumuri comerciale, călăuzeşte întreaga politică expansio- 
nistă mongolă. Nevoia permanent acută de lichidităţi, atât de necesare în- 
treţinerii unui aparat militar supradimensionat în raport cu baza sa econo- 
mică, determină, în consecinţă, politica protecţionistă a tuturor hanilor faţă 
de comerţ. Mai mult, ridicat la rangul de "fundament al statului" 236 , negus- 
torul devine obiectul unei atenţii cu totul speciale, contrastând puternic cu 
barbaria extremă a războinicilor stepei. Iar instituirea "păcii mongole" -re- 
zultanta efortului constant al hanilor de a garanta securitatea transpor- 
turilor negustoreşti, accesul nelimitat al străinilor în imperiu şi un regim 
vamal convenabil- va face din Imperiu "o imensă organizaţie economică" 237 . 

De altfel, "pacea mongolă, întinsă pe spaţii imense, nu se preocupa de 
asigurarea alimentaţiei zilnice, a cărei povară apăsa aşa de greu asupra 
ocârmuirii bizantine; şi nici nu ţinea seama de rutina unei vechi adminis- 
traţii, crescută din tradiţia statală a ultimelor secole ale Romei. In cazul 
noului imperiu al stepelor era esenţial să se profite pe deplin de bogăţiile 
dobândite şi să fie puse în valoare, stimulându-se spiritul întreprinzător şi 
speranţa câştigului la negustorii de toate naţionalităţile. Beneficiile 
obţinute erau considerabile, căci, de fiecare dată când hanul avea nevoie de 
bani, negustorii i-i avansau fără şovăire" 238 . 


236 Formula îi aparţine chiar ilhanului Ahmad Tekudar (cf. V. Ciocîltan, op. cit., p. 24). 

237 N. Iorga, Problema tătară, în idem, Locul românilor în istoria universală, ediţie 
îngrijită de R. Constantinescu, Bucureşti, 1985, p. 129. 

238 Gh. I. Brătianu, Marea Neagră, II, Bucureşti, 1988, p. 120. 

In consecinţă, acuzând atitudinea sfidătoare a statului horezmian, 
tocmai în contextul unui incident de natură comercială, Ginghis-han declan- 
şează atacul, soldat cu preluarea celei mai mari părţi a teritoriului acestuia, 
ca şi a principalelor oraşe. Mai mult, mongolii vor invada Afganistanul şi 
Horasanul, anexându-le, laolaltă cu Iranul oriental. 

Fără a fi nicidecum aleatorie, această redirecţionare a ofensivei mon- 
gole se subsuma, paradigmatic, preocupărilor pe care le evocam anterior. La 
o analiză atentă, etapele expansiunii ginghishanide relevă obiective strate- 
gice clar delimitate, oricât de universală ar fi fost aspiraţia de dominaţie a 
hanilor "oceanici". De această dată, se evidenţiază încercarea marelui han de 
a lua în stăpânire importanta arteră comercială transasiatică, cunoscută sub 
numele de "drumul mătăsii" 239 . 

De altfel, în tot acest timp, generalii Djebe şi Subotai întreprind 
incursiuni de jaf şi prospecţiune în Iranul occidental şi nordul Irakului, de 
unde vor pătrunde în spaţiul caucazian, apărat de georgieni. Deşi dispuneau 
de forţe importante, aceştia n-au putut face faţă geniului militar al celor doi 
mari strategi mongoli, suferind o înfrângere umilitoare. Continuându-şi 
înaintarea şi pătrunzând, prin forţarea trecătorii Derbend, la nord de 
Caucaz, trupele mongole se expun contactului cu forţele alane şi cumane, pe 
care le vor învinge, ca urmare a unei stratageme "diplomatice" extrem de 
perfide, ce le destrămase alianţa. 

Fără a- şi încheia aici îndrăzneaţă aventură transcaucaziană, corpul 
expediţionar mongol avansează în stepele nord-pontice, până în Crimeea, 
unde jefuieşte portul Sudak. La întoarcere, îi vor înfrunta din nou pe 
cumani, de data aceasta coalizaţi cu forţele cnejilor ruşi, al căror ajutor îl 
solicitaseră. Bătălia, angajată pe râul Kalka, la nordul Mării de Azov, se va 
solda cu succesul deplin al mongolilor (1223) şi cu un veritabil dezastru 
pentru coaliţia ruso-cumană, ale cărui proporţii catastrofale vor fi remarcate 
ca atare de cronistica vremii 240 . 

La numai câţiva ani după desfăşurarea acestor evenimente, dispariţia 
genialului fondator al Imperiului (1227) nu a luat statul mongol pe nepre- 
gătite. Decis să evite declanşarea unei eventuale crize succesorale, marele- 
han procedase, cu mulţi ani înainte, la împărţirea administrativă a acestuia 
în aşa-numitele ulus- uri, între cei patru fii ai săi: Giuci, căruia îi repartizase 
teritoriile apusene, Djagatai, Ogodai —pe care l-a desemnat şi succesor al 
său- şi Tului. 

Continuând, cu aceeaşi fermitate şi competenţă, politica expansionistă 
a tatălui său, Ogodai (1227/1229-1241) consacră primii ani de khaganat con- 
solidării poziţiilor câştigate de Ginghis-han în Asia Centrală şi China de 
Nord. Pe de altă parte, atenţia deosebită pe care raidul de jaf şi prospecţiune 


239 V. Ciocîltan, op. cit., p. 28. 

240 Cf. V. Spinei, op. cit., p. 378. 

din anii 1220-1223 o atrăsese asupra "Stepei cumanilor" ( Deşt-i Kipcak ) 241 se 
va dovedi a fi fatală, prin faptele petrecute ulterior, atât pentru viitorul po- 
pulaţiilor ce ocupau acest areal, cât şi pentru acela al întregii lumii creştine 
răsăritene. 

Astfel, uriaşul potenţial economic al stepelor nord-caspice şi pontice -în 
sensul condiţiilor ideale de păşunat pe care le ofereau— va stârni interesul 
deosebit al aristocraţiei nomade mongole, cu consecinţe previzibile, ce şi-au 
găsit transpunerea în hotărârile kuriltaiului din 1235. Aici vor fi fixate 
principalele direcţii de expansiune ale puterii mongole, pe lângă Coreea, 
China de Sud şi Orientul Mijlociu, numărându-se şi Europa. 

Marea invazie în Europa Răsăriteană se pregătea, de altfel, de ani 
buni, atât prin atacurile succesive împotriva cumanilor, respectiv a 
bulgarilor -soldate, foarte probabil, cu extinderea stăpânirii mongole asupra 
stepei nord-caspice, până la gurile Volgăi-, cât şi prin reluarea ofensivei 
împotriva populaţiilor caucaziene, care vor fi supuse curând. 

Acesta este contextul în care -traumatizate de agresivitatea şi peri- 
colul iminent reprezentat de mongoli- unele grupuri cumane au început să 
manifeste o permeabilitate sporită la repetatele încercări de apropiere susţi- 
nute de regalitatea ungară 242 . Semnificativ este faptul că noua orientare a 
cumanilor venea la numai câţiva ani după ce fuseseră înregistrate conflicte 
majore între cei doi factori de putere din spaţiul carpato-danubian, realitate 
care a şi determinat, de altfel, aducerea cavalerilor teutoni în sud-estul 
Transilvaniei 243 . 

Noua conjunctură creată de expansiunea mongolilor va schimba, însă, 
prin forţa lucrurilor, optica unora dintre căpeteniile cumane 244 , care vor 
solicita convertirea la creştinism, în cursul anului 1227. Cu acordul deplin 
al Romei, Regatul ungar —interesat de extinderea controlului politic spre 
răsărit- va sprijini înfiinţarea unei episcopii a cumanilor 245 , având, cel mai 
probabil, sub jurisdicţie SE Transilvaniei, NE Munteniei şi S'VMoldovei. 


241 Provenind din regiunile aflate în proximitatea Lacului Arai, triburile turanice ale 
cumanilor înaintaseră treptat spre vest, ajungând să domine —începând cu mijlocul sec. al 
Xl-lea- stepa nord-pontică ( Dest'i-Kipciak ), până la Dunărea de Jos (V. Spinei, Marile 
migraţii, p. 230-280). 

242 Relaţiile "cordiale" dintre cele două puteri datau, de altfel, încă de la începutul 
secolului al XH-lea, când un grup masiv de cumani (circa 30.000), în frunte cu hanul 
Tatar, a intrat în serviciul regelui Ştefan al Il-lea (1116-1131), fiind colonizat în sud-estul 
Ungariei şi acordându-i-se favoruri deosebite. Şi sub urmaşii săi direcţi, Bela al Il-lea 
(1131-1141) şi Geza al Il-lea (1141-1162), este semnalată prezenţa cumană în cadrul 
trupelor auxiliare maghiare. Dar ea se va dovedi masivă şi constantă începând din a Il-a 
jumătate a secolului al XlII-lea (cf. V. Spinei, Marile migraţii, p. 238, 277). 

243 DIR, C, veacurile XI, XII şi XIII, voi. I, p. 150-151; DRH, D, I, p. 1-10. 

244 Vezi, mai recent, S. Osman, Prezenţa cumană în spaţiul nord-dunărean, în T. Gemil, 
N. Pienaru (coord.), Moştenirea istorică a tătarilor, I, Bucureşti, 2010, p. 96-99. 

245 DRH, D, I, p. 14-15. Pentru problematica, extrem de complexă, a fundării şi evoluţiei 
episcopiei cumane, rămâne esenţială, prin erudiţia sa, lucrarea lui I. Ferenţ, Cumanii şi 
episcopia lor, Blaj, 1931 (reeditată în idem, începuturile Bisericii Catolice din Moldova. 
II. Epoca cumană, Iaşi, 2004, p. 81-271), căreia i se pot adăuga contribuţiile, mai recente, 

Deşi perspectivele unor însemnate câştiguri, politice şi religioase, 
erau, din acest moment —atât pentru papalitate cât şi pentru Regat—, dintre 
cele mai încurajatoare, scrisorile care au urmat relevă inconsistenţa demer- 
sului cuman, turanicii manifestându-se în repetate rânduri cu agresivitate 
faţă de preoţimea catolică. De altfel, la şase ani după înfiinţarea oficială a 
organismului ecleziastic, în dieceza cumană nu se ctitorise încă un lăcaş 
episcopal, motiv pentru care, la 25 octombrie 1234 246 , papa Grigore al IX-lea 
îl îndemna pe prinţul Bela, viitorul rege al Ungariei, să-şi respecte 
promisiunile făcute în acest sens. Mai mult, după doar câteva săptămâni, o 
altă epistolă papală înregistra faptul că, printre enoriaşii diecezei, rolul 
preponderent îl deţineau românii schismatici, care desconsiderau prero- 
gativele episcopului catolic, avându-şi propriii pseudoepiscopi. Mai mult, 
aceştia atrăgeau la ritul lor, ortodox, chiar grupuri de unguri şi saşi 247 . 

Revenind la preparativele de invazie ale mongolilor, vom consemna 
faptul că marele han Ogodai îi încredinţează comanda supremă lui Bătu 
(1236) -fiul şi succesorul lui Giuci-, conducător al u/us-ului care urma să fie 
extins, prin noile achiziţii teritoriale. In această întreprindere războinică, cu 
o anvergură lipsită de precedent, i se alăturau lui Bătu -pe lângă marele 
strateg Subotai, mentorul militar al expediţiei—, cele mai de seamă căpetenii 
mongole. Complexitatea extremă a campaniei era dată atât de imensitatea şi 
varietatea spaţiului ce urma a fi cucerit, cât şi de buna coordonare şi 
întreţinere a unor efective pe măsură 248 . 

Spre beneficiul mongolilor, însă, Europa Răsăriteană era, la data inva- 
ziei, scena unei istovitoare lupte interne, între agresiunea universalistă cato- 
lică —activizată pregnant după căderea Bizanţului şi constituirea Imperiului 
latin de Constantinopol— şi încercarea de rezistenţă ortodoxă, al cărei prin- 
cipal promotor a fost cneazul Alexandru Nevski. 


aparţinând lui V. Spinei, Episcopia cumanilor. Coordonate evolutive, în AM, XXX, 2007, 
p. 137-180 şi Ş. Turcuş, Sfântul Scaun şi românii în secolul al XlII-lea, Bucureşti, 2001, 
p. 150-170. 

246 Cf. Gh. I. Moisescu, Catolicismul în Moldova până la sfârşitul veacului XIV, Bucureşti, 
1942, p. 23 şi n. 1. 

247 "După cum am aflat, în episcopatul cumanilor sunt nişte oameni <populi> care se 
numesc români <Walati>, care, deşi după nume se socotesc creştini, îmbrăţişând diferite 
rituri şi obiceiuri într-o singură credinţă, săvârşesc fapte care sunt potrivnice acestui 
nume. Căci, nesocotind biserica romană, primesc toate tainele bisericeşti, nu de la vene- 
rabilul nostru frate..., episcopul cumanilor, care e diecezan al acelui ţinut, ci de la nişte 
pseudoepiscopi, care ţin ritul grecilor, iar unii, atât unguri cât şi teutoni, împreună cu alţi 
drept credincioşi din regatul Ungariei, trec la dânşii ca să locuiască acolo şi astfel, 
alcătuind un singur popor cu pomeniţii români, nesocotindu-1 pe acesta <pe episcopul 
cumanilor), primesc sus-numitele taine spre marea indignare a dreptcredincioşilor şi spre 
o mare abatere a credinţei creştine" ( DRH , D, I, p. 20-21). Pentru emendarea traducerii 
termenului "populi", prin popoare, în sensul unor grupuri umane cuprinse în cadrele unor 
organisme politice sau ecleziastice, vezi Ş. Papacostea, op. cit., p. 63-64. 

248 Cu privire la campania din Europa Răsăriteană, rămâne fundamentală analiza lui B. 
Spuler, Die Goldene Hor de. Die Mongolen in Russland (1223-1502), ed. a Il-a, Wiesbaden, 
1965. 

Pe de o parte, încă de la începutul secolului al XlII-lea, expansionismul 
ungaro-polon în direcţia cnezatelor ruseşti căpătase o puternică nuanţă con- 
fesională, în 1235 cneazul Daniil al Haliciului văzându-se obligat să recu- 
noască suzeranitatea maghiară, în schimbul salvării autonomiei. De altfel, 
încă din deceniul trecut, îngrijoraţi fiind —în urma experienţei nefericite de la 
Kalka— de perspectiva unei agresiuni mongole de amploare, cnejii ruşi devin 
mai permeabili politicii confesionale a Romei, permiţând pătrunderea misio- 
narilor dominicani până la Kiev. Mai mult, contactului dintre papalitate şi 
cnezatul Vladimir, preeminent în lumea rusă, îi urmează numirea de către 
Grigore al IX-lea (1227-1241), a unui "episcop al Rusiei" 249 . 

Pe de altă parte, se remarcă fermitatea ofensivei ordinelor cavalereşti 
germane, sub patronajul Romei, împotriva teritoriilor păgâne din spaţiul 
baltic. Astfel, în 1203/1204 se înfiinţează Ordinul Milites Christi -sau al 
gladiferilor ("purtătorilor de spadă")-, însărcinat cu cucerirea şi convertirea 
teritoriilor livoniene, estoniene şi lituaniene. După fundarea oraşului Riga, 
la gurile Dvinei, aceştia îşi continuă înaintarea în Estonia, care va ajunge, 
până la urmă, sub controlul regalităţii daneze (1238). Totodată, la scurt timp 
după obţinerea demnităţii cavalereşti (1198), Ordinul teutonic va fi şi el 
invitat, de către ducele Conrad al Mazoviei (1225), să supună Prusia păgână, 
după încercările eşuate ale cnejilor poloni. De altfel, acesta le-o şi oferea spre 
stăpânire, drept compensaţie pentru teritoriile din regiunea arcului carpatic, 
de unde fuseseră izgoniţi chiar în acel an. 

După ce fuseseră instalaţi, încă din 1211, în Ţara Bârsei —cu misiu- 
nea clară de a o proteja şi, mai mult, de a-i supune pe cumanii din spaţiul 
extra-carpatic 250 — , teutonii s-au văzut alungaţi de către regele maghiar 
Andrei al II-lea (1205-1235), în anul 1225 251 . Motivaţia acestei hotărâri era 
legată de puternica relaţie pe care Ordinul o avea cu papalitatea şi care ar fi 
putut periclita poziţia regalităţii arpadiene în acest areal. 

începută în 1230/1231, expansiunea teutonilor în Prusia se va intensi- 
fica prin "absorbţia" gladiferilor şi constituirea, în acest fel, a Ordinului 
livonian (1237). Drept consecinţă, în deceniile următoare întreaga Prusie va 
fi cucerită, nu fără vehemente încercări de rezistenţă păgână. 


249 Cf. Ş. Papacostea, op. cit., p. 88. 

260 Vezi n. 243. Pentru detalii privitoare la prezenţa teutonilor în Ţara Bârsei, precum şi 
la expansiunea lor în teritoriile extracarpatice, vezi şi I. Ferenţ, Istoria Bisericii Catolice 
din Moldova. Epoca teutonă, în Cultura creştină, IX, 1920 (reeditată în idem, începuturile 
Bisericii Catolice din Moldova. I. Epoca teutonă. Iaşi, 2004, p. 13-80); Gh. I. Moisescu, 
Catolicismul în Moldova, p. 1-8; M. Holban, Despre aria de întindere a cavalerilor teutoni 
în Ţara Bârsei (1211-1225), în eadem, Din cronica relaţiilor româno -ungare în secolele 
XIII-XTV, Bucureşti, 1981, p. 9-42. Mai recent, vezi A. Ioniţă, Date noi privind colonizarea 
germană în Ţara Bârsei şi graniţa de est a Regatului maghiar în cea de-a doua jumătate 
a secolului al XH-lea, în RI, t. 5, nr. 3-4, 1994, p. 273-281; idem, Spaţiul dintre Carpaţii 
Meridionali şi Dunărea Inferioară în secolele XI-XIII, Bucureşti, 2005; Ş. Turcuş, Sfântul 
Scaun şi româivii în secolul al XlII-lea, p. 205-233. 

261 DRH, D, I, p. 10-14. 



74 


Denis Căprăroiu 


Dar -ca un exemplu elocvent al miopiei politice ce a caracterizat lumea 
creştină europeană în preajma marii invazii mongole— chiar în anul ofensivei 
acestora împotriva cnezatelor meridionale ruseşti, suedezii atacau, la rându- 
le, în nord. în bătălia de pe Neva, cneazul Novgorodului, Alexandru 
Iaroslavici, supranumit ulterior Nevski, le va administra, însă, o înfrângere 
usturătoare (iulie 1240). Doi ani mai târziu, în bătălia de pe lacul Ciud 
("Bătălia de pe gheaţă"), acelaşi personaj opreşte expansiunea catolică în 
nordul lumii ruse, zdrobindu-i pe cavalerii Ordinului livonian. 

Şi dacă, spre miazănoapte, Alexandru Nevski reuşea să zăgăzuiască 
astfel revărsarea catolică, în stepele meridionale ale Rusiei papalitatea găsi- 
se -prin informaţiile culese de dominicanul Iulian (1234-1235)- o mulţime de 
popoare pretabile convertirii, cărora pericolul tătar le stimulase încercările 
de a contacta Roma, în speranţa primirii unui ajutor la momentul oportun. 

însă, aşa cum afirma, inspirat, Ş. Papacostea, "provocată, stepa a reac- 
ţionat, opunând universalismului Romei, propriul ei universalism" 252 . 

Debutând cu atacarea bulgarilor de pe Volga şi Kama şi supunerea 
mozaicului de populaţii din spaţiul est-european, prima etapă a fulminantei 
campanii răsăritene se va solda cu aservirea statelor coasiindependente 
rezultate din destrămarea Marelui Cnezat de Kiev, incapabile să- şi unească 
eforturile pentru realizarea frontului comun anti-mongol. 

In consecinţă, o serie întreagă de strălucite manevre militare va duce 
la cucerirea şi distrugerea, pas cu pas, a principalelor centre cneziale ruseşti. 
Prima victimă a şarjei mongole va fi Reazanul (dec. 1237), al cărui cneaz 
solicitase în zadar ajutor omologilor săi din cnezatele vecine. Au urmat 
Kolomna, Moscova şi Vladimirul (febr. 1238), capitală a celui mai puternic 
cnezat din cuprinsul Rusiei. Concomitent, alte subunităţi mongole cucereau 
Suzdalul şi alte mari centre urbane din regiune. Ulterior, renunţând, din 
motive necunoscute, la cucerirea Novgorodului, mongolii se vor replia spre 
sud. 

Fără a mai detalia atrocităţile la care s-au dedat războinicii stepei în 
teritoriile şi oraşele cucerite, vom consemna faptul că operaţiunile împotriva 
cnezatelor ruseşti vor fi reluate, cu aceeaşi agresivitate, după o întrerupere 
de aproape un an, în februarie 1239. Intre timp, generalii lui Bătu au con- 
tinuat intervenţiile împotriva cumanilor 253 , Crimeei şi a populaţiilor nord- 
caucaziene, cărora le-a fost administrat un tratament intransigent, mergând 
până la tentativa de exterminare. 

Ofensiva armatelor lui Bătu a vizat, începând cu primăvara anului 
1239, cnezatele din zona sudică a Rusiei, cu o capacitate de rezistenţă inferi- 
oară celei de care dispuneau cnezatele nordice. Cu toate acestea, intervalul 
mare de timp la care au fost atacate şi cucerite primele două mari cnezate 


262 Ş. Papacostea, op. cit., p. 90. 

263 Aceştia vor încerca să fugă din calea războinicilor mongoli, refugiindu-se în Caucaz, 
Peninsula Balcanică şi chiar în Pannonia, unde regele Bela al IV-lea va coloniza un grup 
important, condus de Kuthen (V. Spinei, Marile migj'aţii, p. 290). 

meridionale ruseşti — Pereiaslavlul (martie 1239) şi Cernigovul (octombrie 
1239)- în condiţiile în care distanţa dintre ele putea fi acoperită într-o săptă- 
mână, relevă prudenţa cu care mongolii au înţeles să abordeze această 
campanie. 

După mai bine de un an, şi în urma unei concentrări uriaşe de forţe, 
dirijate personal de Bătu, este cucerit Kievul (6 dec. 1240), "mama oraşelor 
ruseşti". Corolar al întregii campanii din vest şi cu profunde ecouri în 
întreaga Europă Răsăriteană, cucerirea Kievului s-a realizat intr-un context 
politic dintre cele mai ingrate, paradigmatic pentru înţelegerea profundei 
incapacităţi politice a principilor creştini. 

Astfel, chiar în ajunul atacului final împotriva capitalei Rusiei 
kieviene, cneazul Mihail Vselodovici părăseşte oraşul şi fuge la curtea lui 
Bela al IV-lea (1235-1270), regele Ungariei, al cărui ajutor îl solicită în za- 
dar. Mai mult, în absenţa sa, cneazul Daniil Romanovici din Halici-Volînia 
îi uzurpă tronul, instalându-1 acolo pe boierul Dimitrie, subordonatul său, 
căruia îi va şi reveni imposibila misiune de a face faţă asediului. Daniil 
însuşi va fugi, asemenea omologului său kievian, din faţa agresiunii mon- 
gole, la aceeaşi curte a regelui ungar. Armatele lui Bătu cuceresc, în conse- 
cinţă, atât Vladimir Volînskii, cât şi Haliciul, Daniil neîndrăznind să revină 
în Rusia decât în anul 1242, în timpul campaniei mongole din Europa 
Centrală. 

A doua mare etapă a expansiunii mongole în Apus şi faza decisivă a 
marelui asalt împotriva Europei Centrale (1241-1242) va debuta în iarna 
anului 1241, cu pregătirea şi organizarea ofensivei pe două mari direcţii, 
Polonia şi Ungaria, care urmau să fie atacate concomitent. Această tactică 
avea menirea de a pune cele două state în imposibilitatea de a se ajuta 
reciproc, laolaltă cu neacordarea timpului necesar consolidării măsurilor de 
apărare. 

Urmând unei serii de raiduri de recunoaştere, braţul nordic al ofensi- 
vei mongole va reuşi să înfrângă armata poloneză (martie 1241) şi să captu- 
reze Cracovia. Neoprindu-se aici, trupele lui Baidar vor angaja lupta cu 
oastea condusă de Henric al II-lea cel Pios, la Wahlstatt, lângă Liegnitz 
(9 aprilie 1241). Deşi numeroasă, armata regelui Sileziei va fi înfrântă, 
regele însuşi pierzându-şi viaţa în luptă. 

Renunţând, în urma istovitoarei campanii sileziene, la atacarea 
Germaniei, mongolii lui Baidar vor devasta, totuşi, Moravia, repliindu-se 
spre bazinul mijlociu al Dunării, unde urmau să joncţioneze cu grosul 
trupelor comandate de Bătu. Acesta, însoţit de cei mai buni generali ai săi, 
coordona acţiunile ofensive ale braţului sudic mongol, îndreptate împotriva 
Regatului arpadian, ţinta prioritară a întregii campanii din Vest. 

încă de la începutul lunii martie, conform planului, hoardele mongole 
se puseseră în mişcare, împotriva unei Ungarii total nepregătite. Pe deplin 
conştient de intenţiile belicoase ale mongolilor, ca şi de forţa combativă a 
acestora, Bela al IV-lea manifestase până în ajunul invaziei o indolenţă ce-i 
va fi fatală. Oricum, dincolo de insuficienţa măsurilor interne de apărare a 

regatului, nici sprijinul militar extern, pe care regele maghiar îl solicitase, 
nu avea să vină. Dovedind, încă o dată, o uimitoare miopie politică, forţele 
creştine ale Europei -Imperiul şi Papalitatea- au înţeles să acorde mai 
multă atenţie propriilor adversităţi, decât iminentei ameninţări mongole. 

In consecinţă, cele două mari corpuri de armată pornite împotriva 
Regatului ungar vor penetra şi avansa cu destulă uşurinţă pe teritoriul 
acestuia. 

Primul, şi cel mai important —sub comanda supremă a lui Bătu, secun- 
dat de Subotai-, a înaintat spre pasul Vereczke (Porta Rusiae ) din Carpaţii 
Păduroşi, forţând trecerea acestuia prin distrugerea întăriturilor ( indagines ) 
şi măcelărirea puternicei garnizoane maghiare (martie 1241). După numai 
câteva zile -ceea ce constituia, în sine, o performanţă uluitoare-, avangarda 
condusă de Siban înaintează până în apropiere de Pesta, cu scopul de a tero- 
riza populaţia şi de a împiedica operaţiunile de adunare a armatei adverse. 

In acelaşi timp, un al doilea corp de armată demarează o genială acţi- 
une de învăluire, pătrunzând pe teritoriile româneşti. O primă subdiviziune, 
comandată de Kadan, traversează nordul Moldovei şi Carpaţii Orientali, 
cucerind Rodna, Bistriţa, Dejul, Clujul, Zalăul şi Oradea. 

Cea de-a doua subdiviziune va urma un traseu oarecum confuz. Potri- 
vit interpretărilor pe care le permit informaţiile oferite de istoricul persan 
Răsîd od-Dîn, într-o cronică mai târzie 254 , s-ar părea că aceasta va acţiona în 
două direcţii distincte. O primă unitate —condusă, cel mai probabil, de 
Bucek- traversează longitudinal Moldova, "pe drumul Kara-Ulagh- ilor", 
anihilează rezistenţa opusă de "popoarele Ulagh" şi ocupă teritoriile 
aparţinând Episcopiei cumanilor 255 , din zona curburii Carpaţilor. Ulterior, 
ajunge la hotarele lui Mislav (Mişelav), căpetenie a unei formaţiuni politice 
locale -identificat, de către unii istorici, cu Seneslau-, a cărui oaste este 
înfrântă 256 . Conform scenariului propus, mongolii şi- ar fi continuat drumul 
prin Oltenia şi Banat, spre Ungaria 257 , unde urmau să joncţioneze cu grosul 
armatelor lui Bătu. 

Interpretarea propusă ni se pare oarecum discutabilă, tocmai legătu- 
ra făcută între Mişelav şi Seneslau —identificat, la rându-i, cu voievodul 
rezident la Curtea de Argeş- ridicând o serie de probleme. Astfel, conform 


254 Cf. A. Decei, op. cit., p. 193-208. 

265 Acest scenariu este întărit de relatările lui Rogerius —cleric catolic de origine italiană, 
aflat în misiune în Regatul maghiar şi martor ocular al evenimentelor—, din al său 
"Cântec de jale" ( Carmen Miserabile), cu deosebirea că îi atribuie victoria unui anume 
Bochetor — probabil o înregistrare deformată a numelui lui Bucek—, care "trecând peste 
fluviul Sereth, a ajuns în ţara episcopului cumanilor şi după ce a supus oastea ce se 
strânsese la luptă, a început să ocupe ţara în întregime" (G. Popa-Lisseanu, Izvoarele 
istoriei românilor, V, Bucureşti, 1935, p. 72). 

256 Pentru toate aceste evenimente, vezi şi R. Şt. Vergatti, Români, bulgari, cumani şi 
tătari la Dunărea de Jos în prima jumătate a sec. al XlII-lea, în SMIM, XXI, 2003, p. 81- 
101 . 

267 Vezi şi N. Iorga, op. cit., p. 126. 

obişnuinţelor mongole, rezistenţa pe care un adversar ca Mişelav/Seneslau 
ar fi îndrăznit să o opună, atrăgea, odată cu înfrângerea, represalii pe 
măsură. In cazul nostru, însă, un important document, emis ulterior — 
Diploma cavalerilor ioaniţi (1247) 258 -, atestă existenţa lui Seneslau, ca 
"voievod al românilor", undeva în arealul geografic delimitat la vest de râul 
Olt, în cuprinsul Cumaniei, cum obişnuia să o numească, la această dată, 
cancelaria arpadiană. Chiar şi în situaţia în care personajul cu pricina ar fi 
putut scăpa nevătămat, intr-un fel sau altul, din încleştarea cu războinicii 
stepei, cercetările arheologice întreprinse la Curtea de Argeş au demonstrat, 
până la proba contrarie, absenţa vreunor distrugeri pe care invazia mongolă 
le-ar fi putut aduce acesteia 259 . Mai mult, nici la Cetăţeni, ca şi variantă 
alternativă pentru identificarea centrului de putere al lui Seneslau, n-au 
fost surprinse astfel de distrugeri, atât biserica existentă în acea perioadă 
acolo, cât şi locuinţa voievodului fiind avariate ulterior momentului 1241, ca 
urmare a unui violent cutremur de pământ 260 . 

Cea de-a doua direcţie a operaţiunilor de învăluire este reprezentată, 
cu siguranţă, de sudul Transilvaniei. In ceea ce priveşte identificarea exactă 
a unităţilor participante la acest atac, părerile sunt împărţite: dacă unii isto- 
rici neagă scenariul propus anterior, considerând că înaintarea mongolilor 
lui Biicek, imediat după cucerirea Episcopiei cumanilor, s-a făcut tocmai în 
această direcţie 261 , alţii consideră că aici ar fi operat o altă unitate mongolă, 
condusă de Buri 262 . 


258 DRH, D, I, p. 26. 

269 N. Constantinescu, Curtea de Argeş, 1200-1400. Asupra începuturilor Ţării Româneşti, 
Bucureşti, 1983, p. 145. Precizăm, însă, că aceste aserţiuni îşi păstrează valabilitatea 
numai în eventualitatea existenţei aşezării, ca şi centru voievodal, la acea dată (vezi 
infra, analiza dedicată începuturilor oraşului Argeş). 

26 ° "Dezvelirea şi studierea acestui deosebit de important complex feudal a demonstrat că 
ne aflăm în faţa celor mai vechi monumente ale civilizaţiei româneşti de zid cunoscute 
pînă acum la sud de Carpaţi. Este vorba mai întâi de biserica nr. 3, care face parte din 
categoria bisericilor sală, aşadar cu o singură absidă, cu masa altarului de zid, cu pereţii 
din zidărie de piatră şi mortar de var, decorată la interior şi probabil şi la exterior cu 
frescă bizantină de cea mai bună calitate şi datată, pe baze foarte exacte şi concrete, de la 
finele secolului al XH-lea şi începutul celui următor pînă la aproximativ anul 1250, cînd 
un puternic seism a prăvălit peste ea o imensă stîncă din monticolul alăturat. Paralel cu 
acest prim monument ortodox de zid a funcţionat în imediata apropiere, pe latura de sud 
a lui de care era legată printr-o alee pietruită, o locuinţă dreptunghiulară cu laturile de 
10,50 x 7 m, cu fundaţia înaltă din bolovani de piatră şi cu elevaţia făcută probabil din 
lemn, edificiu distrus şi el în acelaşi mod şi de acelaşi seism care a pus capăt existenţei 
primului lăcaş de cult de aici." (L. Chiţescu, Elemente definitorii ale centrului voievodal 
de la Cetăţeni puse în lumină de cercetarea arheologică a anilor din urmă, în CA, IX, 
1992, p. 85). 

261 Argumentele se bazează pe relatările lui Răsîd od-DIn, considerându-se că tocmai 
această diferenţiere nominală, pe care cronicarul persan, destul de bine informat, o face 
între "Kara-Ulagh” (vlahii negri), trăitori în afara arcului carpatic, şi "Ulagh" (vlahi), 
scoate în evidenţă plasarea celor din urmă în sudul Trasilvaniei. Mai mult, Mis law 
(Mişelav) ar putea să nu fie un antroponim, ci, dimpotrivă, un etnonim (Namîs Lâr), care 
i-ar nominaliza pe nemţii (saşii) trăitori în acest areal (cf. V. Spinei, op. cit., p. 406-407). 

262 Cf. A. Decei, op. cit., p. 114-115. 

Oricum, este aproape sigură traversarea Carpaţilor Orientali prin 
pasul Oituz, mongolii reuşind să depăşească fortificaţiile montane de grani- 
ţă, a căror construire, întreţinere şi apărare intrau în sarcina Olaci - lor (ro- 
mânilor) şi Siculi - lor (secuilor) transilvăneni. După ce înfrâng armata voie- 
vodului Transilvaniei -care a şi fost ucis cu această ocazie-, războinicii lui 
Buri devastează Ţara Bârsei şi îşi continuă înaintarea spre vest, prădând, în 
drumul lor, Sibiul. 

Reunirea acestor contingente cu grosul armatelor mongole din Ungaria 
s-a făcut, însă, ulterior confruntării lui Bătu cu regele Bela al IV-lea. După 
raidul de jaf şi prospecţiune condus de Siban până în apropiere de Pesta, 
armata mongolă înaintase rapid pe valea Tisei, până la locul de vărsare a 
râului Sajo (6 aprilie 1241). După numai câteva zile, la Mohi (aşezare din 
apropiere), mongolii reuşesc o strălucită operaţiune de învăluire, provocând 
dezastrul armatei ungare, care va lăsa pe câmpul de luptă zeci de mii de 
morţi 263 . 

Regruparea, în Ungaria, a tuturor corpurilor de armată care operaseră 
pe fronturile din vest va facilita ulterior extinderea şi consolidarea 
dominaţiei mongole la est de Dunăre. Mai mult, acţiunea de organizare şi 
împărţire a teritoriului cucerit între căpeteniile războinice nomade se consti- 
tuie intr-un indiciu foarte clar al intenţiilor acestora de a se instala definitiv 
aici. 

Hotărât să definitiveze cucerirea Regatului ungar, Bătu va forţa, în iar- 
na următoare, Dunărea, reuşind să captureze Buda şi Esztergom (Strigoniu). 
Totodată, o puternică unitate mongolă, condusă de Kadan, porneşte în 
urmărirea lui Bela al IV-lea, ale cărui acţiuni puteau remobiliza forţele 
duşmane. Acesta fugise, iniţial, în Croaţia, de unde —mizând pe imposibilita- 
tea unui atac al mongolilor, lipsiţi de flotă— s-a refugiat pe una dintre insu- 
lele Mării Adriatice, lângă coasta dalmată. Şi dacă regele a reuşit să se sal- 
veze astfel, nimic nu i-a putut opri pe mongoli să devasteze Croaţia, 
Dalmaţia, Bosnia şi Serbia. Se pare că un detaşament mongol a reuşit să 
ajungă până în Thracia, unde se va confrunta, indecis, cu trupele lui Balduin 
al Il-lea, împăratul latin de Constantinopol. 

Abia în vara anului 1242, luând act de intenţiile belicoase ale nomazi- 
lor din Pannonia —care vizau expansiunea în spaţiul german— ducele 
Friedrich al Il-lea al Austriei reuşeşte să mobilizeze o importantă coaliţie 
anti-mongolă, rămasă, însă, fără obiectul întreprinderilor sale războinice. 
Manifestând o prudenţă specifică şi beneficiind de o mobilitate superioară, 
detaşamentele mongole se retrăseseră, deja, rapid, în Ungaria. 

Oricum, tocmai în această perioadă, Bătu primeşte —cu o întârziere 
semnificativă, provocată de imensa distanţă care îl despărţea de sursă- 


263 O importanţă aparte în slăbirea forţei combative a armatei maghiare a avut-o şi 
trădarea celor 40.000 de războinici cumani, care, neiertând ungurilor asasinarea hanului 
lor, Kuthen, îl părăsiseră, anterior, pe Bela al IV-lea, în momentele cele mai critice 
pentru Regatul arpadian (a se vedea, ca mărturie contemporană, Cântecul de Jale al lui 
Rogerius, în G. Popa-Lisseanu, Izvoarele istoriei românilor, V, p. 74-76). 

vestea morţii marelui han Ogodai, survenită în condiţii destul de suspecte. Şi 
cum întreaga problematică pe care o implica succesiunea la tron, neexclu- 
zând eventualitatea tranşării violente a acesteia, se constituia intr-un obiec- 
tiv prioritar pentru un lider de calibrul lui Bătu, acesta nu întârzie să ordone 
evacuarea Ungariei şi retragerea spre est. 

Adăugându-se dorinţei de a ajunge cât mai repede şi mai aproape de 
locul unde urma să se tranşeze succesiunea la tron, o serie de alte motive 
vor cântări serios în luarea acestei decizii. Astfel, importanta reţea de 
aşezări fortificate din vest permisese ungurilor să-şi menţină controlului 
asupra acestei părţi a regatului. Drept urmare, intenţia lui Bătu de a-1 
subjuga în totalitate ar fi implicat eforturi substanţiale, pe care condiţiile 
vitrege din teren nu le puteau susţine, iar marea problemă a aprovizionării 
trupelor —extenuate după o campanie atât de complexă şi îndelungată— s-ar 
fi complicat foarte tare într-o Ungarie devastată de război şi cuprinsă de 
foamete 264 . 

O parte a efectivelor se repliază prin Transilvania şi Cumania, devas- 
tându-le cu sălbăticie, iar o alta prin Serbia, Bulgaria şi Dobrogea, în aceeaşi 
manieră 265 . Răsîd od-Dîn înregistrează în cronica sa şi trecerea armatelor lui 
Kadan prin ţara Ulaqut, adică prin teritoriile vlahilor dintre Dunăre şi 
Balcani. Deşi o serie de cronici îi creditează pe bulgari cu o temerară 
împotrivire, este greu de presupus că suveranul Ţaratului Asăneştilor, 
minorul Căliman, a reuşit să coordoneze o rezistenţă notabilă 266 . 

Rapiditatea şi impecabila organizare a retragerii l-au făcut pe N. 
Iorga să aprecieze că "a doua zi după invazia care umplu de spaimă Europa 
occidentală [...] nu mai este nici un tătar pe teritoriul trecut prin foc şi sabie. 
Puhoiul devastator s-a întors în matca sa...'' 267 . 

Bătu se va instala pe Volga, la Sarai 268 -nod al unor importante dru- 
muri comerciale continentale—, de unde putea supraveghea mai uşor atât 


264 Incapacitatea fizică a economiei rurale maghiare, bulversată de campania anului 
1241, de a asigura suficiente resurse alimentare, determină fapte de un grotesc absolut, 
consemnate în mărturiile contemporanilor. Ele merg de la măcelărirea de către mongoli, 
după strângerea recoltelor, a locuitorilor ce constituiau guri în plus, până la devorarea 
propriilor copii, de către populaţia înfometată (cf. V. Spinei, op. cit., p. 417-418). 

266 O serie de rezultate ale cercetărilor arheologice întreprinse de specialiştii români în 
spaţiul dobrogean atestă —pentru mijlocul secolului al XlII-lea— atât urme de distrugere 
în cetăţile de pe linia Dunării Inferioare, cât şi întreruperi ale circulaţiei monetare sau 
îngropări de tezaure (cf. E. Oberlănder-Târnoveanu, începuturile prezenţei tătarilor în 
zona Gurilor Dunării în lumina documentelor numismatice, în T. Gemil (coord.), Tătarii 
în istorie şi în lume. Bucureşti, 2003, p. 71-73). 

266 V. Spinei, op. cit., p. 421. 

267 N. Iorga, op. cit., p. 128. 

268 Este vorba despre Sarai-Batu ( Saraiul Vechi ) -pe malul stâng al Volgăi, în apropierea 
gurilor de vărsare a fluviului în Marea Caspică— , reşedinţa principală a proaspătului han 
al Hoardei de Aur. Ulterior, apare şi Sarai-Berke ( Saraiul Nou) -plasat tot pe Volga 
Inferioară, dar puţin mai la nord—, noua capitală a Hoardei, din iniţiativa hanului căruia 
îi va purta numele (Berke, fiu şi urmaş al lui Bătu). 

evenimentele de maximă însemnătate petrecute la Karakorum, cât şi 
situaţia din teritoriile europene şi transcaucaziene, subjugate anterior. 

In perioada ce a urmat dispariţiei marelui han Ogodai, caracterizată de 
lupte interne pentru putere (1241-1246), Imperiul se va destrăma ireme- 
diabil, determinând individualizarea ca formaţiuni politice autonome a unor 
importante ulus- uri. Cel care ne interesează în primul rând este Ulus-Giuci, 
amintit deja în contextul împărţirii operate de Ginghis-han, şi care fusese 
extins prin cuceririle făcute de curând în Europa. 

Repartizat lui Batu-han (1242-1256), Ulus-Giuci va fi divizat în două 
părţi, dintre care ne interesează doar aşa-zisa aripa /mâna dreaptă (. Hoarda 
de Aur 269 , în cronicile medievale ruseşti), delimitată de tundra siberiană, 
cnezatele ruseşti, gurile Dunării, Marea Neagră, Munţii Caucaz şi Marea 
Caspică. 

Hoarda de Aur va înlocui dominaţia cumană în stepele Rusiei meridio- 
nale, impunându-şi hegemonia până la gurile Dunării. Intr-o postură aparte 
se găseau populaţiile nord-caucaziene, care -profitând de relieful muntos, 
greu accesibil războinicilor stepei— au avut în permanenţă o atitudine ostilă 
faţă de jugul mongol. De asemenea, un statut de coasiautonomie şi-au con- 
servat aşezările portuare de pe litoralul Crimeei, beneficiind de prezenţa 
unor puternice cetăţi întărite, intrate, cum vom vedea, sub control genovez. 
In ceea ce-i priveşte pe vlaho -bulgari, aceştia se subsumă autorităţii Hoardei, 
fiind plătitori de tribut. 

Intr-o situaţie cu totul specială ne apar formaţiunile politice din 
teritoriul sud-carpatic, atestate la mijlocul secolului al XlII-lea, imediat 
după retragerea precipitată a tăvălugului tătar. Astfel, informaţiile ce ne 
parvin din Diploma cavalerilor ioaniţi, act fundamental pentru înţelegerea 
realităţilor româneşti din epocă, nu denotă în niciun fel statutul de 
obedienţă al acestor formaţiuni în raport cu stăpânirea mongolă 270 . 

Dacă Regatul ungar reuşeşte, în urma evenimentelor din 1242, să se 
sustragă suzeranităţii mongole, într-o situaţie cu totul opusă se vor găsi cne- 
zatele ruseşti. In schimbul recunoaşterii autonomiei 271 , dar supravegheate cu 
stricteţe de baskaci (agenţii hanului), acestea se văd obligate să remită mon- 
golilor un împovărător tribut ( vîhod) şi să participe cu trupe în campaniile 
militare organizate de hani 272 . 

Dintr-o perspectivă mai largă, expansiunea mongolă s-a făcut, indiscu- 
tabil, în detrimentul poziţiilor câştigate anterior de cruciada catolică în 
Europa Răsăriteană. Astfel, aşa cum consemna, în mod judicios, istoricul 


269 In ciuda sensului peiorativ pe care i l-au conferit limbile moderne, numele de Hoardă 
provine din cuvântul mongol or du ("tabără"), semnificând tocmai ideea de ordine. 

270 DRH, D, I, p. 21-28. 

271 încă din 1243, printr-un yarlîk emis de Batu-han, al cărui beneficiar a fost cneazul de 
Vladimir-Suzdal, acesta este învestit cu calitatea de mare-cneaz al formaţiunilor politice 
ruseşti, fiind făcut răspunzător pentru atitudinea cnejilor care le conduceau, faţă de han. 

272 Pentru detalii privind dominaţia mongolă în Rusia, vezi B. D. Grecov şi A. I. 
Iacubovschi, op. cit., p. 205-219. 

Ş. Papacostea, "Imperiul stepei, reîntrupat în variantă mongolă, cu 
aspiraţii de hegemonie universală, a respins spre interiorul 
continentului universalismul romano-catolic (s.n.)" 273 . 

Trezită din şocul pe care i-1 produsese violenta erupţie a stepei, lumea 
creştină europeană îşi va preciza mijloacele de reacţie în dezbaterile Conci- 
liului de la Lyon (1245), convocat de papa Inocenţiu al IV-lea. Pe de o parte, 
temându-se de iminenta revenire mongolă, care s-ar fi putut solda cu 
instalarea definitivă în teritoriile cucerite, conciliul a recomandat fortificarea 
imediată a tuturor locaţiilor vulnerabile. Totodată, conform ideologiei univer- 
saliste papale, se prevedeau eforturi diplomatice importante, vizând atrage- 
rea mongolilor în sfera de influenţă religioasă a Romei sau, măcar, mobiliza- 
rea acestora împotriva duşmanului comun, reprezentat de Islam. 

Demersurile întreprinse în vederea fortificării liniei de rezistenţă 
creştină se subsumau unor eforturi politice mai largi, constând în organiza- 
rea de către autoritatea pontificală a unui adevărat bloc defensiv, între 
Baltica şi Dunăre. Acest baraj anti-mongol avea drept puncte de sprijin 
Ordinul teutonic, cnezatele polone şi Regatul ungar, la care diplomaţia 
papală a reuşit să adauge cnezatele ruseşti ale Haliciului şi Vladimirului. 

In toată această perioadă, sub presiunea ameninţării mongole şi a 
lipsei de garanţii din partea puterilor creştine europene, cneazul Daniil al 
Haliciului manifestase o atitudine oscilantă, punctată, iniţial, de acceptarea 
suzeranităţii Hoardei. In acest sens, Daniil se va deplasa personal, spre 
închinare, la curtea lui Bătu, în iarna anilor 1245-1246. 

In acelaşi interval de timp, însă, mesagerii papei Inocenţiu al IV-lea, 
printre care se număra şi călugărul franciscan Ioan de Plano Carpini, popo- 
seau în Halici, cu o dublă misiune: pe de o parte, făceau apel la revenirea 
populaţiei celor două cnezate la sânul Bisericii catolice, iar pe de alta încer- 
cau să convingă autoritatea cnezială de imperativul racordării la coaliţia 
anti-mongolă. Vasilco, cneazul de Vladimir, care găzduise solia papală în 
lipsa lui Daniil, va lua act de propunerile acesteia, urmând să le comunice 
fratelui său. După numai un an, cei doi cneji recunosc primatul Romei, fiind 
recompensaţi cu câte o coroană regală 274 . 

Pe un alt front, în virtutea aceluiaşi dublu deziderat -de ordin confesio- 
nal şi de încercare a constituirii barajului anti-mongol—, Ordinul teutonic 


273 Ş. Papacostea, op. cit., p. 101. 

274 încurajat de acest imens succes confesional şi politic, Inocenţiu al IV-lea îi face 
aceleaşi propuneri de unire şi alianţă cneazului de Vladimir-Suzdal, Alexandru Nevski, 
cu promisiunea de a-i recunoaşte preeminenţa în lumea rusă ( ibidem , p. 108-109). In caz 
de refuz, Alexandru ar fi putut suporta consecinţele legate de dreptul pe care papa îl 
acordase fraţilor Daniil şi Vasilco de a recupera teritoriile aflate sub controlul schisma- 
ticilor. Alexandru respinge însă oferta Romei şi optează pentru alianţa mongolă, luând 
astfel o decizie de o importanţă covârşitoare pentru desfăşurarea ulterioară a istoriei 
ruse. Conştientizând faptul că a se opune formidabilei forţe distructive a Hoardei de Aur 
putea atrage după sine, la acel moment, eliminarea sa fizică şi chiar extincţia propriului 
popor, Alexandru va accepta ingrata colaborare cu mongolii. Purtând această cruce, 
marele cneaz va salva nu numai dreapta credinţă, ci însăşi existenţa supuşilor săi. 

reuşeşte supunerea pruşilor păgâni, prin victorii succesive, încheiate cu 
Pacea de la Christburg (febr. 1249). Totodată, papalitatea obţine creştinarea 
căpeteniei lituaniene Mendog, care se pune pe el şi întregul regat sub tutela 
Romei. Recompensat cu o coroană regală (1251), Mendog stabileşte legături 
matrimoniale şi politice strânse cu Daniil, alianţa fiind de bun augur pentru 
consolidarea frontului anti-mongol. 

In ceea ce priveşte Regatul ungar —în a cărui sferă de influenţă rămă- 
sese, după retragerea mongolilor, şi spaţiul carpato- danubian-, importante 
măsuri defensive fuseseră luate încă înaintea Conciliului de la Lyon. Astfel, 
actele de cancelarie şi cronicile contemporane înregistrează fortificarea trecă- 
torilor carpatice de către români şi secui, precum şi reapariţia unui ban de 
Severin (1243), semnal clar al reinstaurării pazei militare în acest punct 
strategic 275 . 

Mai mult, regalitatea maghiară încheie un acord de colaborare cu 
Ordinul cavalerilor ioaniţi (2 iunie 1247), având drept consecinţă instalarea 
acestora în spaţiul românesc. Constituindu-se intr-un izvor istoric de impor- 
tanţă covârşitoare pentru descifrarea realităţilor din spaţiul nord- dunărean, 
Diploma acordată de rege fixează, în amănunt, drepturile şi obligaţiile noilor 
veniţi 276 . 

Fără a intra în detalii, vom consemna doar faptul că, în schimbul unor 
importante cesiuni teritoriale la sud de Carpaţi 277 , cavalerii se obligau să 
întreprindă lucrări defensive şi să participe, efectiv, la apărarea Regatului, 
împotriva oricărui duşman 278 . Mai mult, aceştia se angajau să iniţieze 
campanii militare în direcţia Cumaniei, care se sustrăsese într-o oarecare 
măsură controlului regal, şi chiar în direcţia Bulgariei şi Greciei, în sprijinul 
Imperiului latin de Constantinopol 279 . 


275 Ibidem, p. 110. 

276 Vezi, mai recent, I.-A. Pop, Noi comentarii asupra Diplomei cavalerilor ioaniţi (1247) 
şi a contextului emiterii sale, în voi. Românii în Europa medievală (între Orientul 
bizantin şi Occidentul latin). Studii în onoarea Profesorului Victor Spinei, îngrijit de 
Dumitru Ţeicu şi Ionel Cândea, Brăila, 2008, p. 225-242. 

277 "... îi dăruim [...] întreaga ţară a Severinului împreună cu munţii ce ţin de ea şi cu 
toate celelalte ce atârnă de ea, precum şi cu cnezatele lui Ioan şi Farcaş până la râul Olt, 
afară de pământul cnezatului voievodului Litovoi, pe care îl lăsăm românilor aşa cum 
l-au stăpânit aceştia şi până acum. [...] Pe lângă aceasta, am dăruit [...] casei 
ospitalierilor toată Cumania, de la râul Olt şi munţii Transilvaniei [...] în afară de ţara 
lui Seneslau, voievodul românilor, pe care le-am lăsat-o acelora, aşa cum au stăpânit-o şi 
până acum..." ( DRH , D., I, p. 25-26). 

278 "Iar des-numitul preceptor, pentru daniile noastre pe care le facem [...] s-a legat 
limpede şi desluşit în numele zisei case să ia armele împotriva tuturor păgânilor de orice 
neam ar fi [...] împotriva unei oşti creştine, ce ar voi să pătrundă în regatul nostru [...] 
împotriva tătarilor, dacă s-ar întâmpla ca aceştia să intre în regatul nostru, de care lucru 
să ferească Dumnezeu..." ( ibidem , p. 26-27). 

279 Deşi respectivele angajamente nu transpar cu claritate din textul Diplomei, actele 
emise ulterior şi, în special, corespondenţa regelui cu pontiful roman susţin acest punct 
de vedere (cf. Ş. Papacostea, op. cit., p. 111-112). 

De o importanţă aparte se recomandă integrarea celor două formaţi- 
uni politice româneşti amintite în Diplomă —"cnezatul voievodului Litovoi" 
şi "ţara lui Seneslau"- în frontul anti-mongol, prin obligaţia acestora de a 
coopera militar cu Ordinul cavalerilor ioaniţi 280 . 

Impresionanta mobilizare politică şi militară a lumii creştine europene, 
sub egida papalităţii, în vederea îndiguirii ofensivei tătare, va fi dublată, în 
tot acest timp, de acţiunile diplomatice pe care suveranul pontif a înţeles să 
le întreprindă la curţile hanilor mongoli. Identificând în Islam —duşman 
tradiţional al cruciadei, dar şi obstacol important în calea expansiunii mon- 
gole înspre Mediterana- inamicul comun, papalitatea va încerca, în repetate 
rânduri, să trezească în conştiinţa politică a marilor hani convergenţa de 
interese a ambelor părţi. 

Mai mult, prezenţa în teritoriile intrate de curând sub controlul mongol 
a unor importante comunităţi de creştini convertibili, nu-i putea lăsa 
indiferenţi pe suveranii pontifi: "In programul papalităţii, creştinătatea 
asiatică urma să devină o pârghie pentru influenţarea lumii mongole în sens 
favorabil Apusului şi, în perspectivă mai îndepărtată, pentru eventuala ei 
integrare în unitatea Bisericii romane." 281 

Dar toate aceste scenarii papale aveau să fie puternic erodate de cruda 
realitate a celei de-a doua mari invazii mongole. Decisă la Karakorum şi 
potenţată de ambiţiile hegemonice ale lui Berke (1257-1267) -noul han al 
Hoardei de Aur-, aceasta avea să pună la grea încercare fragila unitate a 
lumii creştine. 

După decada ce a urmat morţii lui Ogodai, caracterizată de lupta 
pentru putere a membrilor clanului ginghishanid, domnia lui Mongke (1251- 
1259) va marca atât apogeul puterii mongole, cât şi precizarea acelor deter- 
minisme de ordin geopolitic, care vor duce, fatalmente —pe fondul inevitabilei 
manifestări a ambiţiilor personale ale hanilor regionali—, la împărţirea 
definitivă a imperiului. 

Expansiunea este relansată pe toate fronturile, dar cu precădere în 
Orient, în direcţia Chinei de Sud, a cărei supunere îi este încredinţată lui 
Kubilai, fratele marelui han, şi unde acesta obţine succese fulgerătoare. Spre 
vest, reluarea ofensivei mongole se face atât în Europa, sub patronajul 
Hoardei de Aur, cât mai ales în direcţia Orientului Mijlociu şi Apropiat. 

Această din urmă misiune, având drept obiectiv supunerea lumii 
islamice până la gurile Nilului şi preluarea întregului control asupra marilor 
axe comerciale intercontinentale -"drumul mătăsii" şi cele două "drumuri ale 
mirodeniilor" 282 — , îi este încredinţată lui Hiilăgii, un alt frate al marelui han. 


28 ° "Mai voim ca amintiţii români să ajute pe sus-zişii fraţi cu mijloacele lor ostăşeşti 
întru apărarea ţării şi înfrângerea şi pedepsirea atacurilor ce ni s-ar aduce de către 
străini..." ( DRH , D, I, p. 25). 

281 Ş. Papacostea, op. cit., p. 114. 

282 Ambele veneau dinspre Oceanului Indian, ramifîcându-se după cum urmează: primul 
urca prin Golful Persic în Irak, spre Asia Mică şi Mediterana, iar cel de-al doilea urma un 

El nu face, însă, decât să continue acţiunile demarate anterior, în urma 
cărora fuseseră supuse atât Caucazul, adică Georgia şi Armenia Mare 
(1239), cât şi sultanatul selgiucid al Anatoliei, prin victoria de la Kosedag 
(iulie 1243). Fără a mai risca războiul, regele Armeniei Mici (Ciliciei) se 
recunoaşte curând, de bună voie, vasal al mongolilor, opţiune căreia îi va 
rămâne fidel până la moarte. Primul val al expansiunii ginghishanide 
cuprinsese, astfel, deja, prin dubla campanie din Europa şi Asia Mică, întreg 
bazinul pontic în sfera de dominaţie directă sau influenţă mongolă. 

Hiilăgii definitivează cucerirea Iranului şi pune capăt existenţei 
Califatului abbasid, prin capturarea Bagdadului, în febr. 1258. Ofensiva 
efectivelor sale continuă în direcţia Siriei, de la care cuceresc Alepul 283 şi 
Damascul, dar se încheie în Palestina, prin usturătoarea înfrângere 
administrată de mameluci, la Ain Djalut (3 sept. 1260). 

"După ce se revărsase irezistibil mii şi mii de kilometri în drumul ei 
din Extremul Orient spre ţărmul Mediteranei, la câţiva paşi de destinaţia 
ultimă, anume în pragul Siriei şi Egiptului, puterea cinghizhanidă a atins 
limita extremă a capacităţii ei expansive. Bilanţul acestui ultim val expan- 
siv panmongol consemnează, aşadar, o semivictorie, respectiv un semieşec: 
Irakul a fost cucerit, Egiptul şi-a apărat cu succes libertatea. Acelaşi scor şi 
la nivel comercial: drumul irakian al mirodeniilor a intrat în patrimoniul 
mongolilor, cel egiptean a rămas în posesia mamelucilor" 284 . 

Dincolo de perspectiva imediată a crizei succesorale sau de efectul 
nefast pe care l-a avut în privinţa încheierii cu succes a ofensivei apusene, 
dispariţia marelui han Mongke va marca, în primul rând, acutizarea proce- 
sului de dezagregare a unităţii imperiale: "Fiecare ramură a marii familii 
gingishanide se orientează, cu tot ulus - ul său, apanajul său, spre destine 
diferite" 285 . 

In vest, se profilaseră deja două mari centre de putere mongolă, a căror 
timpurie rivalitate constituise indiciul cel mai clar al inevitabilei dezagregări 
a unităţii imperiale: Hanatul iranian ( Ilhanatul) —aflat sub controlul lui 
Hiilăgii şi al descendenţilor săi- şi Hanatul Kîpcakului (. Hoarda de Aur), 
aparţinând unei alte ramuri ginghishanide, crescută din Giuci şi Bătu. 

Această "dinamică centrifugă" 286 ; manifestată deja în Imperiu, va că- 
păta un caracter ireversibil în perioada ce a urmat dispariţiei marelui han 
Mongke. In ceea ce o priveşte, precizându-şi din timp veleităţile autonomiste, 
Hoarda de Aur atinge, acum, deplina independenţă, iar jugul impus vreme 


traseu maritim, prin Marea Roşie, traversând mai departe nord-estul Egiptului, spre 
Alexandria. 

283 Este important de consemnat faptul că, la asediul Alepului au participat şi cruciaţii lui 
Bohemond al IV-lea (guvernatorul Siriei de Nord, adică al principatului franc de Antiohia 
şi al comitatului de Tripoli), de al căror sprijin Hiilăgii se asigurase anterior. Era, astfel, 
primul act al alianţei militare dintre creştini şi mongoli, împotriva musulmanilor. 

284 V. Ciocîltan, op. cit., p. 51. 

285 Gh. I. Brătianu, op. cit., p. 72. 

286 V. Spinei, op. cit., p. 442. 

îndelungată cnezatelor ruseşti, rivalitatea cu ilhanii persani şi legăturile 
comerciale cu Occidentul creştin reprezintă liniile directoare ale istoriei sale. 

Un factor decisiv în potenţarea acestor evoluţii l-au constituit şi ambi- 
ţiile hegemonice ale lui Berke. Provocat de papalitate şi stimulat de impulsu- 
rile venite de la Karakorum, acesta va coordona cea de-a doua mare invazie 
mongolă în Europa. 

încă din primăvara anului 1253, supraestimând prematur succesele 
creştinilor, în special pe cele ale Ordinului teutonic, papa Inocenţiu al IV-lea 
proclamase, din Assisi, cruciada împotriva mongolilor. Mai mult, îi provocase 
la nesupunere pe creştinii din răsărit, revolta acestora atingând punctul 
culminant un an mai târziu, când, în Halici, sunt izgoniţi încasatorii de 
biruri trimişi de mongoli. 

De altfel, reacţia halicienilor venea pe fondul atmosferei ostile create 
de iniţiativa marelui han Mongke, care ordonase recensământul populaţiei 
din imperiu, în scopuri fiscale (1254). Rezistenţa la punerea în aplicare a 
acestei măsuri, cu grave implicaţii de ordin social, nu a durat decât până în 
anul 1257, când "putem să considerăm dominaţia tătarilor asupra Rusiei ca 
fiind complet stabilită" 287 . 

Dar ambiţiile lui Berke nu se vor opri aici. Hotărât să spargă blocul 
anti-mongol -organizat, cu atâtea eforturi, sub egida papalităţii, între 
Baltica şi Dunăre-, hanul de la Sarai va exercita o mare presiune asupra 
"regelui" halician, Daniil, care se desprinde de Roma (1256), creând o breşă 
periculoasă în sectorul median al liniei defensive creştine. îngrijorat de 
această evoluţie a lucrurilor, noul papă, Alexandru al IV-lea, a proclamat 
cruciada anti-tătară (1258), fără a putea intimida sau frâna astfel elanul 
cuceritor al Hoardei. în 1259-1260, după ce ocupaseră poziţii strategice în 
cnezatele Halici şi Vladimir, mongolii lui Berke lovesc cu succes Lituania, 
Prusia şi Polonia. 

Dar importanţa covârşitoare a întreprinderilor războinice ale Hoardei 
se relevă în faptul că, schimbând raportul de forţe în zona baltică, a reactivat 
adversitatea profundă a elementelor păgâne din Lituania şi Prusia, supuse 
de curând Romei, faţă de cruciadă şi catolicism. Drept urmare, regele 
lituanian rupe şi el legăturile cu Scaunul apostolic, iar prusienii se răscoală 
împotriva teutonilor. 

în tot acest timp, preocupaţi să-şi asigure flancul stâng al ofensivei 
nordice, mongolii trimit oferte de pace şi cooperare Regatului ungar. Frus- 
trat de lipsa ajutoarelor solicitate anterior, pe care n-a încetat să o reproşeze 
Suveranului pontif, Bela al IV-lea dă curs negocierilor cu Hoarda, fără a 
accepta totuşi alianţa propusă. în condiţiile date, reacţia mongolă nu putea fi 
decât una violentă, Regatul fiind atacat în 1260/1261. 

Din fericire, după toate aparenţele —dat fiind caracterul parcimonios al 
informaţiilor din epocă—, înaintarea hoardelor lui Berke a fost oprită curând, 
într-o regiune de graniţă a Ungariei, fără ca acest eşec conjunctural, înregis- 


287 B. D. Grecov şi A. I. Iacubovschi, op. cit., p. 206. 

trat de mongoli, să poată vindeca lumea creştină europeană de psihoza 
colectivă ce o cuprinsese. Mai mult, el nu va reuşi să obtureze nici manifes- 
tarea agresivă a rivalităţii -profilată de curând- între Hoardă şi Ilhanatul 
Iranului, ducând, inevitabil, la compromiterea actului final al unei întreprin- 
deri războinice de succes. 

Premisele majore ale acestui conflict sunt puţin mai îndepărtate şi au 
la origine însăşi amplasarea ulus - ului giucid. Astfel, deşi stepa cumană 
răspundea exigenţelor modului de viaţă nomad, "un defect congenital a 
grevat de la început până la sfârşit destinul marii puteri: ea a fost aşezată 
lateral faţă de drumul mătăsii " 288 . Exercitarea de către Hoardă a 
controlului absolut asupra acestei axe comerciale transcontinentale, al cărei 
capăt vestic făcea legătura cu Mediterana Orientală în Armenia Mică 
(Cilicia), va reprezenta firul roşu al întregii politici a hanilor de la Sarai. 

Bătu însuşi se evidenţiase ca un promotor al negoţului, cu aspiraţii 
foarte clare în direcţia stăpânirii Tabrizului —marele emporiu comercial al 
drumului mătăsii—, situat la răscrucea celor mai importante drumuri de 
negoţ ale Asiei. Beneficiind din plin de avantajele unei asemenea poziţionări 
geografice, metropola transcaucaziană reuşea să colecteze atât bunurile ce 
se scurgeau din China şi Horezm înspre Mediterana, cât şi produsele care 
circulau pe axa comercială nord-sud: unele veneau din stepele şi pădurile 
euro- asiatice, străbătând Caucazul, iar celelalte pătrundeau din sud, din 
Oceanul Indian, prin Golful Persic şi Ormuz. 

Valoarea inestimabilă a acestei adevărate mine de aur s-a constituit, 
de altfel, în factorul generator al imuabilei rivalităţi între cele două ramuri 
gingishanide. Şi cum cheia întregii afaceri o reprezenta, din perspectiva 
ulus-uhii giucid, tocmai Transcaucazia, Bătu nu va întârzia să emită 
pretenţii hegemonice asupra acesteia, intrând, inevitabil, în conflict cu 
autoritatea imperială de la Karakorum. 

Astfel, speculând situaţia creată de moartea lui Ogodai, hanul de pe 
Volga încearcă să-şi croiască apanajul în funcţie de propriul interes, fără a 
mai ţine seama de autoritatea centrală. Drept urmare, nu numai că îşi 
însuşeşte de fado Transcaucazia, dar desfăşoară chiar o politică de forţă în 
Asia Mică, vizând supunerea selgiucizilor anatolieni în folosul exclusiv al 
ulus-uhii giucid. 

Abia întors din Europa Centrală, ordonă trupelor staţionate în 
Transcaucazia să atace Sultanatul de Rum, campania soldându-se cu zdro- 
bitoarea victorie de la Kosedag (iulie 1243), amintită deja. Iar dacă 
intenţiile sale hegemonice -precizate şi de obligaţia pe care a impus-o 
vasalilor aflaţi în drum spre Karakorum, de a face popas la Sarai- erau deja 
evidente, Bătu nu întârzie să deconspire obiectivele politicii sale comerciale, 
prin privilegiile acordate selgiucizilor, armenilor cilicieni şi sirienilor. 

Ulterior, ca o ironie a sorţii, tocmai relansarea politicii expansioniste 
mongole în vest, la ordinul marelui han Mongke —care fusese impus pe tron, 
în pofida unei crâncene opoziţii, de Bătu—, va priva ulus - ul giucid de 
reuşitele anterioare ale stăpânului său: "Ultima întreprindere panmongolă 
spre apus, la a cărei punere pe picioare şi reuşită giucizii au avut un aport 


288 V. Ciocîltan, op. cit., p. 39. 

crucial, nu numai că nu a înmulţit apanajele asiatice ale Hoardei de Aur, ci 
le-a amputat şi pe cele de care a dispus în primele două decenii de la 
descălecatul tătarilor în stepa cumană" 289 . 

Astfel, dincolo de eşecul înregistrat în inegala confruntare cu mame- 
lucii, campania apuseană a lui Hulăgii adusese mongolilor beneficii imense: 
consolidarea dominaţiei politice în Iran, anexarea Mesopotamiei, hegemonia 
în Caucaz, Anatolia selgiucidă şi Armenia Mică (Cilicia). Dar tocmai aceste 
creşteri de ordin teritorial şi politic, cu un potenţial economic uriaş, uşor de 
identificat, purtau în ele germenii distrugerii unităţii imperiale. 

Intrată în istorie sub numele de Ilhanat (1261-1335), noua creaţie 
politică va beneficia de întreaga salbă de oraşe, aducătoare de mari venituri, 
care urmau traseele importantelor artere comerciale ce îi brăzdau teritoriul: 
drumul mătăsii —din Horasan până în Asia Mică— şi drumul irakian al 
mirodeniilor. Drept urmare, "înstăpânirea lui Hiilegii peste cele două mari 
traiecte comerciale —act cu care succesorii săi s-au solidarizat fără excepţie— 
a stârnit reacţii de amploare şi persistenţă extreme atât în lumea mongolă, 
cât şi în afara ei. In contextul acestor convulsiuni s-a produs fragmentarea 
bruscă şi ireversibilă a imperiului cinghizhanid" 29 °. In fapt, de acum 
înainte, hanii de pe Volga vor încerca în permanenţă să impună verilor lor 
preeminenţa politică, dezideratul ultim al aspiraţiilor lor hegemonice fiind 
însăşi anexarea teritoriului ilhanid. 

Acesta este contextul în care se profilează complexul sistem de alianţe 
ce va caracteriza vreme îndelungată relaţiile internaţionale din spaţiul medi- 
teraneano-pontic, cu o importanţă covârşitoare pentru destinele geopolitice 
ale Mării Negre. Este vorba despre constituirea, în a doua jumătate a 
secolului al XlII-lea, a triunghiului de forţe Sarai-Cairo-Tabriz, proiecţie 
politică a neîncetatelor antagonisme ilhanido-mameluc şi giucido-ilhanid. In 
plus, importanţa covârşitoare a mizelor puse în joc îi va atrage în sfera 
gravitaţională a acestor conflicte pe bizantini, genovezi sau selgiucizi, actori 
secundari ai unei piese monumentale. 

In tot acest timp, Hoarda de Aur nu încetează să-şi promoveze intere- 
sele politice şi comerciale, remarcându-se stăruinţa cu care hanii de pe Volga 
încearcă găsirea unui traseu negustoresc alternativ şi compensatoriu, inde- 
pendent de cel controlat de ilhani şi care să pulseze exclusiv în beneficiul 
Saraiului. 

Deschiderea noului drum comercial presupunea, în fapt, devierea 
itinerariului tradiţional al drumului mătăsii pe un aliniament care avea 
drept puncte de reper Orientul îndepărtat, Asia Centrală şi Crimeea. Dezi- 
deratele profunde şi, în acelaşi timp, imediate ale acestei colosale întreprin- 
deri se rezumau la stabilirea unui contact permanent şi nestingherit cu 
Egiptul şi la cooperarea cu o thalassocraţie mediteraneană. în plus, deter- 
minisme de ordin geografic făceau din Constantinopol —stăpânul 
Strâmtorilor— indispensabilul pilon de susţinere al întregului proiect 
imaginat la Sarai. 


289 Ibidem, p. 48. 

290 Ibidem, p. 53. 

Şi dacă alianţa cu Egiptul mameluc a fost uşor de înfăptuit, date fiind 
circumstanţele politice consemnate anterior, pe frontul european se impu- 
nea, irevocabil, devierea întregii politicii ofensive a Hoardei de Aur: "ten- 
dinţa de expansiune spre centrul continentului, puternic manifestată încă în 
anii 1256-1260, a pierdut simţitor din intensitate în anii următori, cedând te- 
ren în avantajul efortului de a controla situaţiile din Peninsula Balcanică şi 
de a influenţa, prin legăturile stabilite cu Bizanţul, regimul Strâmtorilor" 291 . 

"în momentul în care se schiţa noul joc al coaliţiilor, Bizanţul îşi mai 
schimba încă o dată stăpânul. încă de mult timp Imperiul latin nu mai era 
decât umbra lui însuşi; viguroasa restaurare grecească, întreprinsă de 
împăraţii din Niceea, sfârşise prin a-1 reduce la perimetrul capitalei. In 
1261, aceasta cădea şi ea în urma unui atac încununat de succes în mâinile 
generalilor bizantini [...]. Această revanşă făcea din împăratul grec stăpânul 
necontestat al Dardanelelor şi al Bosforului, în momentul în care această 
poziţie strategică de mare valoare recâştiga pe tabla de şah a politicii 
orientale întreaga sa valoare." 292 . 

Iniţial, Mihail al VUI-lea se raliază ferm alianţei dintre Hoarda de Aur 
şi Sultanatul mameluc, găzduind întâlnirea din 1263 a reprezentanţilor celor 
două state. Nou- constituita axă Sarai-Constantinopol- Cairo avea o dublă 
menire: pe de o parte, se remarcă interesul militar convergent, îndreptat îm- 
potriva Ilhanatului; pe de alta, se preciza componenta comercială a acor- 
dului, constând, în primul rând, în reglementarea exportului de sclavi în 
Egipt, în beneficiul armatei mameluce, constituită aproape exclusiv din 
elemente provenite din stepa cumană. 

Pe termen lung, tocmai această concesie făcută sultanului va frustra 
profund Hoarda de Aur, ale cărei efective militare şi vistierie se vedeau 
lipsite de aportul uman şi financiar al propriilor supuşi şi contribuabili. In 
plus, perspectiva lichidării Ilhanatului de către aliaţii giucizi şi a constitu- 
irii unei super-puteri mongole în regiune diminua considerabil entuziasmul 
autorităţii de la Cairo. 

In ciuda tuturor acestor contradicţii, interesul imediat al părţilor va de- 
termina perfectarea rapidă a înţelegerii: Hoarda de Aur şi Sultanatul ma- 
meluc îşi precizau alianţa politică, în timp ce Mihail al VUI-lea —beneficiar al 
unor importante favoruri 293 — le garanta deschiderea Strâmtorilor pentru 
comerţul cu robi. 


291 Ş. Papacostea, op. cit., p. 120. 

292 Gh. I. Brătianu, op. cit., p. 88-89. 

293 Dintre acestea, se remarcă acceptul sau, poate, chiar aportul mongol la recuperarea, în 
detrimentul bulgarilor, prin anii 1262-1263, a unor importante oraşe de pe litoralul vest- 
pontic (Mesembria, Anchialos, Sozopol şi Ahtopol), cât şi a unor poziţii strategice în 
insulele Dunării inferioare. Mai mult, basileul obţinuse, deja, atât acceptul hanului 
Berke pentru înfiinţarea unei mitropolii ortodoxe la Sarai, în anul 1261, cât şi protectora- 
tul bizantin asupra bisericii melkite din sultanatul mameluc, urmare a acordului semnat 
cu suveranul acestuia, Baibars, către finele anului 1262 (V. Ciocîltan, op. cit., p. 83-84). 

Pe lângă aspectele de ordin politic ale înţelegerii de la Cairo, trebuie 
subliniată şi angajarea, în serviciul axei, a puterii maritime a Genovei, 
singura capabilă "să asigure comercial şi diplomatic relaţia celor două state 
musulmane aliate" 294 . Oferind sprijinul său restauraţiei bizantine, ea fusese 
recompensată -prin tratatul de la Nymphaion (1261)- cu preeminenţa 
pontică, în detrimentul puterii rivale, Veneţia. 

Angajându-se în serviciul hanului de pe Volga, dar, mai ales, în cel al 
sultanului mameluc, ambiţioasa republică ligură sfida, astfel, întregul de- 
mers cruciat şi lumea căreia îi aparţinea ea însăşi. Avea, însă, circumstanţe 
atenuante: neîndestulându-se cu exclusivitatea comerţului prin Strâmtori — 
a cărei beneficiară a fost, prin grija aliaţilor săi latini din Constantinopol 
(1204-1261)-, Veneţia îi expulzase pe genovezi şi din Acra (1258), centrul 
comercial nodal controlat de cruciaţi în Palestina şi, mai ales, principalul 
debuşeu al drumului mătăsii în Mediterana occidentală 295 . 

Consecinţă a acestei conjuncturi complexe, implantarea genovezilor s-a 
realizat, cu precădere, în Crimeea, prin mijlocirea coloniei de la Caffa, a cărei 
admirabilă poziţie permitea comercianţilor să se răspândească în toate 
direcţiile: 

a. în teritoriile vecine, dominate de prezenţa SVcia/t-ului (Soldaia) şi a 
Solhat- ului (reşedinţa guvernatorului tătar); 

b. în apus, spre Maurocastro (anticul Tyras, la gurile Nistrului) şi 
Vicina danubiană; 

c. în răsărit, spre Sarai, Urghenci şi China. 

Implicarea genovezilor în devierea drumului mătăsii nu va fi, de 
altfel, singura lor ispravă pontică. Cu aceeaşi dezinvoltură, adăugată carac- 
terului lor pragmatic şi duplicitar, aceştia se vor pune şi la dispoziţia 
hanului de la Tabriz, într-o altă întreprindere comercială mongolă: deviaţia 
ilhanidă a drumului morodeniilor, pe ruta Tabriz-Trapezunt 296 . Astfel, mu- 
tarea negustorilor figuri din Armenia Mică la Trapezunt "marchează înce . 
putui altei epoci, în care au fost deschise orizonturi noi, de importanţă co- 
vârşitoare pentru marele negoţ în general, iar pentru comerţul pontic în 
special" 297 . Funcţionarea noii axe comerciale, care făcea legătura cu Golful 
Persic, va transforma Marea Neagră în placa turnantă a marelui comerţ 
internaţional, având să cunoască maxima intensitate la începutul secolului 
al XlV-lea şi până la prăbuşirea Ilhanatului (1335). 


294 Ibidem, p. 85. 

295 Genovezii nu se vor resemna cu amputarea prezenţei lor în Levant şi intră în contact 
cu împăratul bizantin Mihail al VUI-lea Paleologul, pe atunci exilat la Niceea, ale cărui 
interese, convergente, vor duce la încheierea tratatului de la Nymphaion (vezi, mai 
recent, Ş. Papacostea, Genovezii în Marea Neagră (1261-1453). Metamorfozele unei 
hegemonii, în voi. Marea Neagră. Puteri maritime - puteri terestre (sec. XIII-XVIII), coord. 
O. Cristea, Bucureşti, 2006, p. 24). 

296 Capitala Imperiului bizantin "de Trapezunt", intrată sub dependenţă ilhană, îşi păstra 
excepţionala importanţă comercială, rămânând unul dintre marile debuşee ale traficului 
din Asia. 

297 V. Ciocîltan, op. cit., p. 106. 

Revenind, însă, la momentul 1263, toată punerea în scenă de la Cairo a 
determinat reacţia promptă a lui Hiilegii, sub a cărui formidabilă presiune 
politică Mihail al VUI-lea a închis Strâmtorile emisarilor egipteni. Atitu- 
dinea şovăitoare a basileului şi luarea acestor decizii au atras, inevitabil, 
represalii din partea celor două puteri afectate. Şi dacă sultanului mameluc 
îi era mai greu să atingă militar capitala de pe Bosfor, detaşamentele mon- 
gole trimise de Berke, însoţite de selgiucizii lui Saru-Saltuk 298 şi de bulgari, 
sub comanda supremă a lui Nogai, vor devasta Tracia, ajungând până sub 
zidurile Constantinopolului (1264/1265). Reacţia vehementă a Hoardei a re- 
dresat, astfel, situaţia, asigurând, totodată, libertatea negoţului prin 
Strâmtori, pentru o bună perioadă de timp. 

Oricum, suspiciunile legate de atitudinea oscilantă a Bizanţului, ca şi 
necesitatea unei supravegheri stricte a politicii Regatului arpadian, îl vor 
determina ulterior pe Nogai, omnipotentul general al Hoardei, să se 
instaleze la Isaccea şi să-şi impună controlul permanent la Dunărea de Jos. 
în plus, până spre sfârşitul secolului al XlII-lea, forţa condusă de Nogai se va 
desprinde, progresiv, din subordonarea faţă de autoritatea centrală de pe 
Volga, întărindu-şi dominaţia în teritoriile extracarpatice 299 şi implicându-se 
decisiv atât în viaţa politică a statului bulgar, deplin vasalizat, cât şi în 
aceea a Regatului arpadian 300 . 

în această ultimă direcţie, ingerinţele mongole au fost atât de puter- 
nice, încât puţin a lipsit ca Ungaria să urmeze soarta Ţaratului de Târnovo 
sau a cnezatelor ruseşti. Astfel, înfrângerea facţiunii favorabile politicii pro- 
mongole, reprezentată pregnant de cumani, de către oastea regală ungară 
(1282), a atras după sine intervenţia agresivă a Hoardei, în anul 1285. în 
ciuda unui succes militar îndoielnic 301 , aceştia reuşesc să reorienteze 


298 La scurt timp după înfiinţarea Ilhanatului, Hiilegii, socotindu-se suzeranul legitim al 
sultanatului selgiucid din Anatolia, îl detronase pe Izz ad-Din Kaikavuz, adept al alianţei 
cu mamelucii. Refugiindu-se iniţial în Antalia, acesta îi solicitase basileului alocarea unei 
noi patrii. In acest context, împăratul bizantin îi oferă sultanului protecţia sa, aprobând, 
totodată, colonizarea în Dobrogea a unui important grup selgiucid, condus de Saru- 
Saltuk (pentru amănunte, vezi A. Decei, Problema colonizării turcilor selgiucizi în 
Dobrogea, p. 167-192). 

299 Intrarea spaţiului est-carpatic sub dominaţia mongolă este atestată încă de la 
jumătatea sec. al XlII-lea, în corespondenţa regelui ungar cu papa Inocenţiu al IV-lea, 
căruia îi raportează faptul că, sub obedienţa tătarilor ajunseseră, printre altele, Cumania 
şi Brodnic. De asemenea, din informaţiile oferite de Guillaume de Rubruck, reiese că şi 
românii ( Blaci ) mergeau la curtea lui Batu-han, pentru a-i oferi daruri (cf. V. Spinei, op. 
cit., p. 437-438). 

300 Remarcăm, între contribuţiile mai recente dedicate analizei acestor circumstanţe 
istorice, intervenţia lui Thomas Tănase, Le "Khan" Nogai et la Geopolitique de la Mer 
Noire en 1287 ă travers un document missionnaire: la lettre de Ladislas, custode de 
Gazarie, în Annuario dell’Instituto Romeno di cultura e ricerca Umanista di Venezia, nr. 
6-7 (2004-2005), p. 267-303. 

301 Pentru o analiză judicioasă a acestei campanii, dar mai ales a consecinţelor sale, vezi 
articolul lui T. Sălăgean, Transilvania şi invazia mongolă din 1285, în voi. Românii în 

politica regelui maghiar într-o asemenea măsură, încât documentele vremii 
ni-1 prezintă pe Ladislau al IV-lea Cumanul în postura, halucinantă, de 
autor al afirmaţiei —făcută "în auzul tuturor, cu glas tare"— "că s-a 
întovărăşit cu Tătarii şi că s-a făcut tătar" 302 . 

Asasinarea Cumanului şi înlocuirea sa cu Andrei al III-lea (1290- 
1301), ultimul rege arpadian, va marca, însă, întoarcerea definitivă a 
politicii Regatului pe direcţia trasată de Roma. Drept urmare, spre finele 
anului 1291, Nogai întreprinde un nou atac, soldat cu extinderea 
fără precedent a hegemoniei mongole pe cursul Dunării inferioare, 
până la Porţile de Fier 303 , şi impunerea descălecătorului făgărăşean 
Negru Vodă ca mare voievod la sud de Carpaţi. In contrapartidă, 
eliminarea lui Nogai (1299), care, autoproclamându-se han la 
Dunărea de Jos, generase un conflict violent cu titularul Hoardei 
de Aur, hanul Tokta (1291-1312), va cauza restricţia conjuncturală a 
controlului mongol la răsărit de Carpaţi, făcând posibilă, aşa cum 
vom vedea, nu doar reactivarea, temporară, a Episcopiei cumanilor, 
ci şi descălecarea Moldovei. 

In ceea ce îi priveşte pe genovezi, trebuie amintit faptul că, implicându- 
se în conflictul dintre Nogai şi Tokta, de partea celui din urmă, aceştia îşi vor 
asuma un risc nemăsurat. Astfel, dacă succesul iniţial al emirului de la 
Isaccea le va aduce prejudicii însemnate, victoria finală a lui Tokta -deşi ar 
fi trebuit să întoarcă balanţa în favoarea lor- va avea acelaşi tip de 
consecinţe. In fapt, motive destul de obscure îl vor determina pe han să 
adopte o atitudine oarecum bizară: decide să-i alunge efectiv pe genovezi din 
Crimeea 304 , supunând Caffa unui asediu prelungit, soldat, până la urmă, cu 
incendierea şi abandonarea oraşului (1308). 

Pentru bunăstarea economică şi financiară a Hoardei, acest puseu de 
orgoliu s-a dovedit a fi însă dezastruos. Lichidarea liniei maritime ce adusese 
atâtea beneficii până la momentul 1307/1308 sufoca statul giucid, pericli- 
tându-i grav existenţa. Reluarea legăturilor cu negustorii genovezi era, în 
aceste condiţii, imperativ necesară. Drept urmare, încă din primul an al 
domniei sale, hanul Ozbek (1313-1342) permite refacerea Caffei şi reinstala- 
rea aici a coloniei genoveze. 


Europa medievală (între Orientul bizantin şi Occidentul latin). Studii în onoarea 
Profesorului Victor Spinei, Brăila, 2008, p. 271-282. 

302 DIR, C, veacul XIII, voi. II, p. 299. 

303 Dispariţia din actele cancelariei regale a titlului de "ban de Severin", după 1291, 
constituie o dovadă indubitabilă în acest sens (cf. Ş. Papacostea, Românii în secolul al 
XlII-lea, p. 125; idem, "Prima unire românească": Voievodatul de Argeş şi Ţara Severin , 
în SMIM, XXVIII, 2010, p. 11). 

304 "Nimic nu prevestea în acest climat de înţelegere că zilele liniştite erau numărate. 
Nici măcar victimele nu au bănuit năprasnica lovitură pusă la cale de Tokta, dovadă că 
ordinul hanului de a fi arestaţi şi mărfurile lor confiscate i-a surprins adânc în interiorul 
Hoardei de Aur în plină desfăşurare a activităţii lor. Oricât de binevenite vor fi fost 
pentru vistieria din Sarai bunurile astfel dobândite, scopul principal al lui Tokta nu a fost 
însă să-i jefuiască pe genovezi, ci pur şi simplu să-i alunge de pe teritoriul ulusului 
giucid.” (V. Ciocîltan, op. cit., p. 149). 



92 


Denis Căprăroiu 


Acceptul expres al hanului de la Sarai venea, foarte semnificativ, atât 
în pofida apartenenţei sale religioase, profund musulmană, cât şi în ciuda 
idealurilor sale hegemonice 305 . Pe lângă determinismele de ordin economic, 
toate aceste sacrificii erau făcute, însă, cu un scop politic foarte precis: 
reactivarea alianţei cu Egiptul şi conjugarea eforturilor celor două state în 
direcţia nimicirii definitive a ilhanizilor 306 . 

"Comparată cu iniţiativele distrugătoare ale precursorului şi ale 
urmaşului său, care au luat cu asalt Caffa în 1307/1308, respectiv în 1343 şi 
în anii următori, politica pontică a lui Ozbek se remarcă printr-un echilibru 
deosebit, cât se poate de profitabil pentru economia Hoardei de Aur. Această 
conduită a fost cu siguranţă (co)responsabilă pentru înălţarea ulusului 
djocid în culmea dezvoltării sale.'' 307 . 

Produs al unei sângeroase preluări de domnie, Geanibek (1342-1357) 
va determina, prin acţiunile sale, marea ruptură cu politica inspirată a tată- 
lui său. In fapt, reformând profund viziunea tradiţională asupra menirii isto- 
rice a «/us-ului giucid, noul han nu va reuşi decât să declanşeze implacabilul 
declin al statului său 308 . 

Se pare că motivaţia intimă a acestei reorientări politice a fost legată, 
nemijlocit, de consecinţele dezagregării Ilhanatului, în 1335. Perspectiva 
preluării, finalmente, a moştenirii rudelor lor va stimula puternic impulsul 
expansiv giucid, reprimat involuntar, vreme îndelungată, de conjuncturi 
dintre cele mai nefavorabile. Şi cum atingerea obiectivului părea destul de 
facilă, hanul de la Sarai se putea dispensa, în sfârşit, nu numai de serviciile 
mamelucilor din Egipt, cât şi de cele ale negustorilor italieni, izvor al atâtor 
compromisuri. Toate acestea echivalau, în fapt, cu dezafectarea axei Sarai- 
Cairo şi reorientarea întregii politici pontice a Hoardei de Aur. 

Hotărât să se elibereze de incomoda prezenţă a negustorilor italieni, 
Geanibek va folosi ca pretext uciderea unui supus tătar la Tana, în contextul 
litigiilor populaţiei locale cu veneţienii (1343). Pornind de la aceasta, hanul 
începe prin a-i alunga pe occidentali din Tana şi Soldaia, concentrându-şi, 
ulterior, întreaga capacitate ofensivă împotriva Caffei. Cetatea genoveză s-a 


306 Cel din urmă aspect este cu atât mai însemnat, cu cât, prin natura concesiei făcute, 
Ozbek apare drept autor moral al creşterii în pământ mongol a unei cetăţi străine, 
inexpugnabile, care va rezista tuturor asalturilor, până la sfârşitul istoriei sale pontice 
(1475). Temeinic fortificată, Caffa apăra, ca şi Pera, "o adevărată autonomie politică, un 
stat latin la marginea Imperiului grec sau mongol'’ (Gh. I. Bratianu ; 0 p c ţt p, 172). 

306 Din această perspectivă, Caffa genoveză, "cu toate organele vitale intacte, care i-au 
asigurat apoi securitatea şi funcţionalitatea”, a fost "fructul cel mai de seamă al politicii 
pontice a hanului Ozbek, gândită în cadrul relaţiei hanului cu sultanul din Cairo" (V. 
Ciocîltan, op. cit., p. 171). 

307 V. Ciocîltan, Politica faţă de genovezi a hanului Ozbek (1313-1341) în contextul 
relaţiilor Hoardei de Aur cu ilhanatul şi sultanatul mameluc, în voi. Naţional şi universal 
în istoria românilor. Studii oferite prof. dr. Şerban Papacostea cu ocazia împlinirii a 70 
de ani, Bucureşti, 1998, p. 259. 

308 Pentru o analiză magistrală a domniei lui Geanibek, cu toate implicaţiile sale istorice, 
vezi V. Ciocîltan, Mongolii şi Marea Neagră în secolele XIII-XW, p. 182-202. 

dovedit, însă, atât de puternică, încât asediile succesive din anii 1343-1346 nu 
au reuşit să o îngenuncheze. Favorizată şi de declanşarea ciumei în rândurile 
armatei mongole, rezistenţa furibundă a genovezilor îl va determina pe han să 
accepte rămânerea în peninsulă a negustorilor italieni, recunoscând totodată 
independenţa Caffei. 

Rezultatele conflictului s-au dovedit a fi dezastruoase 309 . Pe lângă 
pierderile umane, boicotarea reciprocă a legăturilor comerciale a determinat 
o gravă epuizare economică, a ambelor părţi. Ba mai mult, întreruperea 
exporturilor din Crimeea afectase profund aprovizionarea Bizanţului, 
precum şi creşterea preţurilor produselor orientale. 

Pe termen lung, bilanţul negativ al politicii pontice promovate de 
Geanibek va păgubi, în primul rând, Hoarda. Astfel, scăderea dramatică a 
veniturilor vamale leza în mod direct capacitatea combativă a statului, 
periclitându-i poziţiile câştigate anterior. In acest sens, potenţată fiind şi de 
concentrarea aproape exclusivă a elanului cuceritor giucid înspre 
Transcaucazia, se constată schimbarea lentă, dar implacabilă, a raportului 
de forţe pe frontul european, culminând cu viguroasa contraofensivă ungaro- 
polonă de la mijlocul secolului al XlV-lea. 

Aşa cum vom vedea, tocmai în anii 1356-1357 -dedicaţi 
cuceririi Tabrizului şi încorporării Azerbaigeanului, cu implicarea 
întregului potenţial militar al Hoardei de Aur- va fi posibilă 
recuperarea de către Regatul Ungariei, în colaborare cu Ţara 
Românească, a teritoriilor de la curbura Carpaţilor, dar şi 
asumarea de către Dragoş - căpitanul 310 mărcii moldoveneşti, 
subordonată Coroanei angevine- a calităţii de domn la răsărit de 
Carpaţi (1358/1359). 

Intr-o perspectivă istorică mai largă, devenirea politică a turcilor 
otomani şi constituirea lor intr-un important factor de putere în spaţiul 
mediteranean —anunţată de instalarea fermă la Gallipoli (1354)— îi va 
îndepărta treptat pe tătari de rolul decisiv pe care îl jucaseră până atunci în 
politica europeană şi, mai ales, în echilibrul puterilor mediteraneene. 

De altfel, scorul politic obţinut de către Nogai la Dunărea de Jos nu va 
mai fi atins nicicând. Mai mult, aşa cum precizam anterior, reorientarea ofen- 
sivei tătare în direcţia Ilhanatului va duce la scăderea dramatică a forţei mon- 
gole organizate la Dunărea de Jos şi la slăbirea controlului Hoardei în regiune. 
Tocmai în acest context, centrele de putere locală -cărora Saraiul le transfe- 
rase sarcina contracarării noului val expansionist angevin- se vor putea 
emancipa de sub tutela ambelor forţe rivale, constituindu-se în state "de sine 
stătătoare". 


309 Vezi, mai recent, V. Ciocîltan, De la tătari la otomani: mutaţii în reţeaua comerţului 
pontic la mijlocul secolului XTV, în T. Gemil, N. Pienaru (coord.), Moştenirea istorică a 
tătarilor, II, Bucureşti, 2012, p. 100-107. 

310 Vezi infra, p. 189, cu n. 783. 

Este, în primul rând, cazul voievodatului muntenesc, în legătură cu 
evoluţia căruia N. Iorga afirmase atât de inspirat: "Pojghiţa tătărască a 
permis înaintarea de la Litovoi şi Seneslau la Băsărabă (s.n.)" 311 . 


311 N. Iorga, Imperiul cumanilor şi domnia lui Băsărabă. Un capitol din colaboraţia 
româno-barbară în evul mediu, în idem, Studii asupra evului mediu românesc, ediţie 
îngrijită de Ş. Papacostea, Bucureşti, 1984, p. 71. 



IV. O ÎNCERCARE DE TIPOLOGIZARE A PROCESULUI 
GENEZEI URBANE ÎN SPAŢIUL ROMÂNESC 
EXTRACARPATIC PÂNĂ LA SFÂRŞITUL 
SECOLULUI AL XIV-LEA 


IV. 1. Oraşele-cetăţi bizantine 

Aşa cum consemnam anterior, căderea limes-ului danubian -în primele 
decenii ale secolului al VH-lea, sub presiunea slavo-avară- a avut ca 
principal efect dispariţia civilizaţiei urbane romano-bizantine la Dunărea de 
Jos. Faptul nu va echivala, desigur, cu suprimarea prezenţei bizantine în 
zonă, mai ales pe linia Dunării dobrogene, care reprezenta, în calculele 
defensive ale imperialilor, un sector indispensabil. 

La confirmarea acestei opinii par să concure mai multe date şi 
informaţii, provenind atât din surse literare, cât şi din câmpul arheologiei. 

In primul rând, s-a opinat că, până la recunoaşterea khaganatului 
bulgar, Dunărea va rămâne frontiera, cel puţin teoretică, a Bizanţului, aşa 
cum sugerează cronica lui Theophanes 312 . Mai mult, interpretarea unor 
pasaje, destul de obscure însă, ale aceleiaşi cronici 313 , a permis şi emiterea 
ipotezei că slavii aşezaţi aici, în primele decenii ale secolului al VH-lea, erau 
clienţi ai Imperiului, obţinând statutul de foederati 314 . 

Chiar şi după recunoaşterea khaganatului bulgar, atestarea unor 
importante acţiuni, navale sau terestre, întreprinse de bizantini pe Dunăre 
şi pe malurile acesteia, pe parcursul secolelor VII-X 315 , "impune luarea în 


312 Vezi n. 173. 

313 Vezi n. 183. 

314 In argumentarea unei posibile relaţii clientelare între Imperiu şi populaţiile slave din 
sudul Dunării, Al. Madgearu aduce şi argumente numismatice. Astfel, prezenţa unor 
monede de aur şi argint -emise de Heraklios, Constans al II-lea sau Constantin al IV- 
lea- în apropierea gurilor Dunării, ar putea confirma existenţa subsidiilor bizantine 
acordate populaţiilor clientelare din zonă (Al. Madgearu, Continuitate şi discontinuitate, 
p. 145). Pentru amănunte privind prezenţa slavilor la Dunărea de Jos, vezi şi F. Curta, 
Apariţia slavilor. Istorie şi arheologie la Dunărea de Jos în veacurile VI-VII, Târgovişte, 
2006, passim. 

315 Dintre acestea, vom consemna doar atacurile repetate ale flotei bizantine pe Dunăre, 
din cea de-a doua jumătate a secolului al VUI-lea, şi recuperarea, în 837-838, de către 
aceeaşi flotă, a celor circa 12000 de adrianopolitani deportaţi de hanul Krum la nordul 
fluviului, în anul 813 (cf. I. Barnea, Dobrogea în secolele VII-X, în Peuce, II, 1971, p. 205- 
219; P. Diaconu, La Dobroudja et Byzance ă l'epoque de la genese du peuple roumain 
(VII e -X e siecles), în Pontica, 14, 1981, p. 217-220). 

considerare şi a eventualităţii ca Imperiul să-şi fi menţinut autoritatea 
asupra unor puncte de pe litoralul dobrogean şi de pe malul Dunării, în 
special în zona Deltei Dunării şi în jumătatea de nord a Dobrogei" 316 . 

La validarea aceleiaşi concluzii contribuie şi unele rezultate ale 
cercetărilor arheologice. Astfel, dacă descoperirea monedelor bizantine nu 
presupune, în mod obligatoriu 317 , menţinerea dominaţiei bizantine 318 în 
spaţiul dunărean, existenţa sigiliilor, datate în secolele VII-X, nu se poate 
explica decât prin prezenţa unor reprezentanţi ai statului bizantin, fie ei 
militari sau civili 319 . 

Mai mult decât atât, prezenţa la Licostomo, încă din secolul al IX-lea, a 
unei baze navale bizantine 320 ar fi stimulat evoluţia ascendentă a aşezărilor 
de pe linia Dunării dobrogene, apropiate de gurile fluviului, care puteau fi, 
astfel, uşor de protejat. Tocmai de aceea, dacă acceptăm identificarea 
Lykostomion-vlui din lexiconul patriarhului Photios (secolul al IX-lea ) 321 cu 
Vâlkov-Periprava sau Chilia-Lykostomo 322 , atunci nu putem decât să fim de 
acord cu ipotezele formulate de unii cercetători români, precum 
R. Florescu şi R. Ciobanu, care acceptau existenţa unui comandament 
militar bizantin la Dunărea de Jos, în secolele VIII-IX, incluzând o jurisdicţie 
terestră 323 . Descoperirile arheologice făcute la Capidava 324 , Carsium/Hârşova 
sau Noviodunum/Isaccea 325 ar putea concura, şi ele, la o asemenea concluzie. 


316 O. Damian, Despre prezenţa politică bizantină la Dunărea de Jos în secolele VII-X, în 
voi. Prinos lui Petre Diaconu la 80 de ani, Brăila, 2004, p. 286. 

317 Este poziţia lui Al. Madgearu -explicând pătrunderea lor şi pe calea legăturilor 
economice ale Bizanţului cu aceste teritorii, sau prin subsidiile acordate de imperiali (op. 
cit., p. 145)-, în antiteză cu opiniile specialiştilor numismaţi, care văd, totuşi, în prezenţa 
monedelor un indiciu al supravieţuirii sau al revenirii dominaţiei bizantine (E. 
Oberlănder-Târnoveanu, Monede bizantine din secolele VII-X descoperite în nordul 
Dobrogei, în SCN, VII, 1980, p. 164; G. Custurea, Unele aspecte privind penetraţia 
monedei bizantine în Dobrogea în secolele VII-X, în Pontica, 19, 1986, p. 274). 

318 Precizăm faptul că, în viziunea noastră, folosirea acestei sintagme -dominaţie 
bizantină- echivalează cu acceptarea ideii de stăpânire integrală şi nemijlocită a 
teritoriului în discuţie, în antiteză cu simpla prezenţă a unor delegaţi ai autorităţii 
imperiale, care s-ar putea referi doar la controlul câtorva puncte strategice, aparţinând 
arealului respectiv. 

319 Al. Madgearu, op. cit., p. 145-146. 

320 H. Ahrweiler, Byzance et la mer. La marine de guerre. La politique et Ies institutions 
maritimes de Byzance aux VlIe-XVe siecles, Paris, 1966, p. 57, 87-90 şi 101 (ap. O. 
Damian, op. cit., p. 286). 

321 Cunoscuta "adunare de cuvinte", cum o numea însuşi patriarhul, era dedicată 
discipolului său, "Toma, protospătar şi guvernator de Lykostomion" ( FHDR , II, p. 636- 
637). 

322 Pentru alţi autori, existenţa, în cadrul Imperiului bizantin, şi a altor aşezări cu acest 
nume face ca informaţia să fie nesigură (cf. Al. Madgearu, op. cit, p. 147). 

323 R. Florescu, R. Ciobanu, Problema stăpânirii bizantine în nordul Dobrogei în sec. IX- 
XI, în Pontica, V, 1972, p. 381-396. 

324 R. Florescu, Date noi de la Capidava. In legătură cu cultura materială a zonei Dunării 
de Jos în perioada anterioară campaniilor lui Ioan Tzimiskes, în Apulum, 6, 1967, p. 266- 

Completând această viziune, R. Florescu distingea chiar o fază aparte 
în fortificarea liniei Dunării, înainte de episodul Ioan Tzimiskes. Astfel, în 
opinia regretatului istoric, la cumpăna secolelor VIII-IX ar fi fost refortifi- 
cate toate cetăţile romano-bizantine de la nord de Axiopolis, în ele fiind aşe- 
zate comunităţi de stratiotai -ţărani-grăniceri, moştenitori ai limitaneilor 
din perioada romană târzie-, concomitent cu ridicarea valului mic de 
pământ, dintre Cochirleni şi Constanţa 326 . 

Aşa cum se va vedea în continuare, contextul istoric al revenirii domi- 
naţiei bizantine la Dunărea de Jos ne va oferi, şi el, o serie de argumente în 
favoarea susţinerii prezenţei anterioare a imperialilor în această zonă sau, 
măcar, a pretenţiilor de stăpânire nominală a teritoriului respectiv. 

Preluarea tronului bizantin de către Nikephor al II-lea (963-969) -din 
puternicul neam Phocas, care a dat Bizanţului mari comandanţi militari 327 - 
echivala cu revenirea politicii Constantinopolului la tradiţiile sale războinice. 
Drept urmare, concomitent cu succesele repurtate în Orient, împăratul a 
decis să restabilească autoritatea Imperiului în relaţia cu bulgarii, conduşi, 
în acea perioadă, de Petru, fiul celebrului Simeon, primul ţar recunoscut al 
Bulgariei (913). 

Spre deosebire de tatăl său, Petru era un conducător slab, la cheremul 
puternicelor partide boiereşti. In anul 967, presat de facţiunea belicoasă a 
boierimii bulgare, ţarul trimite la Constantinopol o solie, prin care solicita 
plata unui tribut. Dar războinicul împărat Nikephor nu mai era omul com- 
promisului. In consecinţă, basileul ordonă biciuirea solilor bulgari şi tri- 
miterea lor înapoi cu un mesaj explicit, prin care Petru era insultat şi somat 
să recunoască autoritatea imperială. In plus, ţarului i se cerea să-i împiedice 
pe maghiari de a mai trece Dunărea, pentru a jefui teritoriul "romeilor", ceea 
ce spune foarte multe despre concepţia bizantină privind adevărata aparte- 
nenţă a acestor teritorii. In fapt, formula le impunea bulgarilor statutul de 
simpli foederati 328 , având drept misiune apărarea liniei Dunării, ca frontieră 
nordică a Imperiului. 


267; R. Florescu, Z. Covacef, Stratigrafia Capidavei romane târzii şi feudale timpurii, în 
Pontica, 21-22, 1988-1989, p. 240-247. 

325 Atât pentru Carsium, cât şi pentru Noviodunum, descoperirea monedelor de la Leon al 
Vl-lea Filozoful (886-912), Roman I Lekapenos (920-944) sau Nikephor al II-lea Phocas 
(963-969) ar putea sugera reluarea locuirii acestor aşezări în secolul al X-lea, înaintea 
revenirii deplinei autorităţii bizantine în zonă, sub împăratul Ioan Tzimiskes (pentru 
detalii, vezi Gh. Mănucu-Adameşteanu, Istoria Dobrogei în perioada 969-1204. 
Contribuţii arheologice şi numismatice, Bucureşti, 2001, p. 16-17). 

326 R. Florescu, Limesul dunărean bizantin în vremea dinastiilor isauriană şi macedo- 
neană, în Pontica, 19, 1986, p. 171-177. Pentru problematica ridicată de valurile de 
pământ din Dobrogea, vezi şi P. Diaconu, Câteva consideraţii în legătură cu valurile din 
Dobrogea (sec. IX-X), în Pontica, 5, 1972, p. 373-380. Mai recent, o reuşită sinteză a 
tuturor opiniilor legate de acest subiect se regăseşte la O. Damian, op. cit., p. 297-313. 

327 S. B. Daşkov, împăraţi bizantini, Bucureşti, 1999, p. 238. 

328 De altfel, niciodată bizantinii nu le-au recunoscut oficial bulgarilor stăpânirea legiuită 
a teritoriilor de la Dunărea de Jos. Chiar şi în primul tratat negociat cu aceştia, în 681, 

Evitând susţinerea unui război pe două fronturi, în Orient şi Balcani, 
împăratul nu a întreprins personal acţiuni de amploare contra rebelilor din 
nord, recurgând la vechile metode ale diplomaţiei bizantine. Drept urmare, 
va trimite o solie la Kiev, cu o sumă imensă de bani, destinată marelui cneaz 
Sveatoslav Igorevici, care trebuia convins să declanşeze un atac din spate, 
împotriva bulgarilor. 

Intuind oportunitatea acestei invitaţii pentru satisfacerea propriilor 
sale interese, Sveatoslav a acceptat imediat propunerea. In vara anului 968, 
acesta a coborât pe Nipru, împreună cu oamenii săi, şi s-a îndreptat spre 
gurile Dunării, luând Bulgaria prin surprindere. In aceste condiţii, finalul 
era previzibil: bulgarii sunt zdrobiţi, resturile armatei văzându-se obligate să 
se retragă la Dristra (vechiul Dorostolon/Durostorum, actuala Silistra). 

Conform Cronicii de la Kiev (Jloeecmu epeMeuHux Jiem sau "Cronica lui 
Nestor"), după înfrângerea bulgarilor, Sveatoslav a cucerit "80 de cetăţi pe 
Dunăre. Şi după ce a aşezat acolo în Pereiaslaveţ un guvernator, a primit 
tribut dela Greci" 329 . Chiar dacă formularea din letopiseţ nu trebuie luată în 
sensul său strict -80 de oraşe pe malul Dunării-, ci doar în sensul existenţei 
unui număr mare de oraşe în regiunea dunăreană, putem, totuşi, presupune 
că o serie întreagă de aşezări, cu caracter incipient urban, se aflau în spaţiul 
dobrogean. Cât despre identificarea Pereiaslaveţului (sau Micul Preslav, 
capitala noii stăpâniri cneziale), părerile sunt împărţite, cercetătorii 
situându-1 la Prislava/Nufăru (pe braţul Sf. Gheorghe), la Isaccea, Niculiţel, 
Capidava, Păcuiul lui Soare sau în alte locuri, inclusiv pe teritoriul 
Bulgariei 330 . 

Rămânerea lui Sveatoslav în ţinuturile ocupate anterior şi pretenţiile 
sale hegemonice i-au luat prin surprindere pe bizantini, fără a mai vorbi de 
adversitatea provocată bulgarilor. Drept urmare, cele două foste rivale se 
văd puse în situaţia de a face pace, în vederea contracarării pericolului 
comun. Mai mult, îi vor convinge pe pecenegi să atace Kievul, ceea ce l-ar fi 
obligat pe Sveatoslav să părăsească arealul dunărean, în vederea anihilării 
acestora. Faptul s-a şi produs, fără a avea, însă, pe termen lung, efectele 
scontate de aliaţi. 

Astfel, după înlăturarea primejdiei reprezentate de pecenegi, în vara 
anului 969, Sveatoslav se îndreaptă, din nou, spre ţinuturile pe care şi le 
însuşise în anul precedent. Cu această ocazie, cronica rusă consemnează 
dialogul dintre marele cneaz şi mama sa, bătrâna Olga, evidenţiind realităţi 
de o însemnătate aparte pentru discuţia noastră: "Nu-mi place să trăiesc la 
Kiev, aş vrea să stau la Dunăre, în Pereiaslaveţ, acolo este centrul ţării mele. 


prin care Bizanţul se vedea pus în umilitoarea situaţie de a le plăti tribut, nu se 
menţionează cedarea vreunui teritoriu, împăratul recunoscând noilor veniţi doar dreptul 
de foederati (cf. I. Barnea, Dobrogea între anii 681-1186, în I. Barnea, Şt. Ştefănescu, Din 
istoria Dobrogei, p. 24, n. 55). 

329 G. Popa-Lisseanu, Izvoarele istoriei românilor, VII. Cronica lui Nestor, Bucureşti, 
1935, p. 71. 

330 Cf. I. Barnea, op. cit., p. 14. 

Acolo se adună toate bogăţiile: din Grecia aur, ţesături, vin şi diferite fructe; 
din Boemia şi Ungaria argint şi cai; din Rusia, blănuri şi ceară şi miere şi 
sclavi" 331 . 

Dacă acceptăm veridicitatea acestor informaţii, nu putem decât să 
constatăm că ele confirmă atât datele oferite de izvoarele bizantine, privind 
intensitatea comerţului internaţional la gurile Dunării, cât şi aprecierile 
acelor cercetători români care opinau, aşa cum am văzut anterior, în favoa- 
rea existenţei unui număr însemnat de aşezări cu caracter incipient urban, 
în Dobrogea, încă înainte de revenirea lui Ioan Tzimiskes. Din nefericire, 
lipsa unor dovezi certe, de ordin arheologic, care să vină în sprijinul validării 
acestor interpretări, ne îndeamnă, încă, la o necesară prudenţă. 

Cea de-a doua expediţie a lui Sveatoslav în Bulgaria (969-970) 332 a 
găsit pe tronul acesteia un nou ţar, Boris al II-lea, la fel de neputincios ca şi 
predecesorul său. Drept urmare, înaintează rapid spre sud, îi ocupă capitala, 
Marele Preslav, şi îl ia prizonier, împreună cu toată familia sa. Neoprindu-se 
aici, îşi continuă marşul peste Munţii Balcani şi cucereşte Philippopolis 
(actualul Plovdiv), îndreptându-se ameninţător spre Adrianopol. 

Această fulminantă campanie avea darul de a semăna panica la Con- 
stantinopol, capitala aflându-se, ea însăşi, într-o situaţie critică, determinată 
de schimbarea brutală a succesiunii imperiale 333 . 

Intr-o primă fază, proaspătul împărat Ioan Tzimiskes (969-976) a 
încercat, prudent, să negocieze. Răspunsul cneazului rus a fost unul extrem 
de agresiv, relevând atât forţa de care dispunea şi încrederea în sine, cât şi 
pretenţiile de hegemonie asupra părţii europene a stăpânirii bizantine. 
Astfel, Sveatoslav îi cere basileului o uriaşă răscumpărare pentru prizonieri 
şi teritoriile ocupate, încheindu-şi mesajul, provocator, cu următoarele 
cuvinte: "Dacă romanii nu vor să plătească, să plece din Europa, care nu 
trebuie să le aparţină de drept, şi să se retragă în Asia. Altfel, pace nu va fi 
între romani şi ruşi" 334 . 

Ioan Tzimiskes, un mare comandant de oşti, va continua, însă, politica 
lipsită de concesii a predecesorului său, Nikephor al II-lea Phocas, răspun- 
zând "imperial" intenţiilor agresive şi orgoliilor cneazului rus. 

înainte de a porni campania împotriva lui Sveatoslav, Ioan Tzimiskes 
îi ceruse acestuia şi însoţitorilor săi "să primească răsplata promisă de 
împăratul Nichifor pentru invadarea Moesiei şi să se retragă în ţinuturile 
lor de baştină şi în Bosforul cimerian, iar Moesia s-o lase romanilor, cărora 


331 G. Popa-Lisseanu, op. cit., p. 73. 

332 C. Rezachevici, Istoria popoarelor vecine şi neamul românesc în evul mediu, Bucureşti, 
1998, p. 399. 

333 în noaptea de 10 spre 11 decembrie 969, împăratul Nikephor al II-lea Phocas este 
asasinat de către complotiştii ascunşi în palat de augusta Theophano şi aflaţi sub 
comanda lui Ioan Tzimiskes, care a şi fost proclamat împărat, imediat după consumarea 
tragicului eveniment (S. B. Daşkov, op. cit., p. 245). 

334 Ap. D. Obolensky, Un Commonwealth medieval: Bizanţul, Bucureşti, 2002, p. 147. 

li se cuvine...'' 335 . Aceste cuvinte vădesc, şi ele, cât se poate de clar, concepţia 
bizantină privind apartenenţa politică a teritoriilor dunărene 336 . 

In consecinţă, în anul 971, după pregătirea temeinică a viitoarei cam- 
panii, Ioan Tzimiskes îl atacă în forţă pe Sveatoslav, prin cunoscuta mişcare 
în cleşte a forţelor bizantine. Astfel, în timp ce armata terestră înainta rapid 
în Thracia -forţând trecătorile Balcanilor înainte ca ruşii să aibă timp să le 
fortifice-, o flotă puternică, înarmată cu redutabilul foc grecesc, urca pe 
Dunăre, căzând în spatele inamicilor şi blocându-le retragerea. 

Urmările au fost dramatice pentru ruşi, atacaţi, succesiv, la Preslav şi 
Dristra, unde oastea lui Sveatoslav se fortificase în tranşee. După un asediu 
de trei luni, epuizaţi de foame şi lupte interminabile, ruşii se văd nevoiţi să- 
şi recunoască înfrângerea şi să ceară pacea 337 , ai cărei termeni prevedeau, în 
esenţă, întoarcerea lui Sveatoslav şi a oamenilor săi la Kiev, în deplină sigu- 
ranţă, precum şi confirmarea privilegiilor comerciale ale negustorilor ruşi în 
Bizanţ 338 . Refuzând, însă, împăratului cererea pe care le-o făcuse, pecenegii 
organizează împotriva lui Sveatoslav o ambuscadă, lângă cataractele 
Niprului, în urma căreia acesta este ucis (972). 

Pornind acţiunile militare împotriva ruşilor, împăratul îi asigurase pe 
bulgari că nu intenţiona altceva decât restabilirea drepturilor acestora în 
teritoriile ocupate de Sveatoslav. De fapt, garanţiile anterioare reprezentau 
doar nişte simple artificii diplomatice, adevăratele intenţii ale lui Tzimiskes 
relevându-se imediat după succesul repurtat la Dristra. Intr-o primă instan- 
ţă, basileul va decide anexarea Bulgariei, desfiinţarea patriarhiei acesteia şi 
subordonarea bisericii bulgare patriarhului bizantin. Mai mult, va lăsa peste 
tot garnizoane bizantine, va schimba numele capitalei bulgăreşti, Preslav, în 
Ioannoupolis 339 , după propriul său nume, iar pe Boris îl va duce, împreună 
cu toată familia lui, la Constantinopol, unde îl obligă să-şi abjure în mod pu- 
blic însemnele demnităţii de ţar şi să intre în rândul notabilităţilor bizan- 
tine, primind titlul de magistru al Imperiului 340 . 

Dacă, odată cu consumarea acestor evenimente, Bulgaria orientală a 
încetat să mai existe ca stat independent, dimpotrivă, în vest -în văile 
izolate ale Macedoniei- stăpânirea imperială continua să fie, în mare 


335 Leon Diaconul, Istoria, în FHDR, II, p. 679. 

336 I. Barnea, op. cit., p. 14-15. 

337 C. Rezachevici, op. cit., p. 399-400. 

338 Pentru amănunte privind această campanie, vezi Leon Diaconul, op. cit., p. 677-697 şi 
G. Popa-Lisseanu, op. cit., p. 73-77. 

339 Leon Diaconul, op. cit., p. 685. Acelaşi autor consemnează şi schimbarea numelui 
Dristrei în Theodoropolis, după cel al marelui comandant de oşti şi martir Theodor 
Stratilat ( ibidem , p. 697). Cea din urmă identificare este contestată, însă, cu argumente 
credibile, de cercetările mai recente, considerându-se, în conformitate cu afirmaţia lui 
Skylitzes, că oraşul Euchaneia a fost cel ales de împărat pentru a purta numele sfântului 
Theodor (cf. P. Diaconu, Despre organizarea eclesiastică a regiunii Dunării de Jos (ultima 
treime a secolului X - secolul XII), în ST, 42, nr. 1, 1990, p. 106, n. 22). 

340 Ibidem, p. 697. 

măsură, formală, aici dăinuind şi tradiţiile politice ale fostului tarat. Tocmai 
din această zonă, după moartea lui Ioan Tzimiskes (976) —în contextul favori- 
zant al luptelor pentru putere din Bizanţ, dar şi al războiului cu arabii— a 
pornit, sub Samuel, cel mai mic dintre fiii guvernatorului Macedoniei, acţi- 
unea de restaurare a Ţaratului bulgar. Identificându-se, în mod intenţionat, 
cu tradiţiile politice, militare şi religioase ale "imperiului" lui Simeon sau 
Petru, Samuel se proclamă ţar şi reface patriarhia bulgară, desfiinţată de 
Tzimiskes. 

După o serie de înfrângeri ruşinoase ale bizantinilor, împăratul Vasile 
al II-lea (976-1025) îşi va concentra toate forţele disponibile pentru 
contracararea revoltei bulgare. De altfel, cucerirea totală şi definitivă a 
Bulgariei devenise pentru basileu principala misiune a guvernării sale. In 
consecinţă, va întreprinde acţiuni militare sistematice împotriva lui Samuel, 
încheiate cu zdrobirea armatei acestuia, în anul 1014 341 . 

In următorii patru ani, Vasile al II-lea -supranumit, de acum înainte, 
Bulgaroctonul (ucigătorul de bulgari)- va înfrânge ultimele rămăşiţe ale 
rezistenţei, anexând întreaga Bulgarie (1018). 

Acesta este, aşadar, contextul revenirii dominaţiei bizantine la Dună- 
rea de Jos, ale cărei repercusiuni asupra revigorării vieţii urbane pe linia 
dobrogeană a fluviului sunt esenţiale în argumentarea demersului nostru. 

încă din 971, în contextul bătăliei de la Dristra, izvoarele bizantine ne 
oferă date extrem de interesante cu privire la aşezările fortificate aflate în 
apropierea cetăţii, de o parte şi de cealaltă a Dunării. Astfel, cronica lui 
Skylitzes ne informează că, după părăsirea unor asemenea fortăreţe de către 
comandanţii militari ruşi, concentraţi de Sveatoslav la Dristra, soli din 
Constanţia 342 şi din alte aşezări situate dincolo de Dunăre se prezintă în faţa 
împăratului, cerându-i iertare -pentru că s-au aliat cu Sveatoslav- şi 
predându-se. Drept răspuns, Tzimiskes îi tratează cu înţelegere, trimiţând 
delegaţi şi corpuri înarmate, pentru a le lua în primire cetăţile 343 . 

Aşadar, şi prin prisma cronicii lui Skylitzes, avem confirmarea 
existenţei, încă înainte de finele sec. al X-lea, pe ambele maluri ale Dunării, 
a unor aşezări întărite, locuite de o populaţie stabilă şi conduse de şefi locali. 


341 Episodul care a urmat victoriei este revelator pentru încrâncenarea cu care împăratul 
Vasile al II-lea a urmărit reprimarea revoltei bulgare: la ordinul său, li se vor scoate ochii 
tuturor celor 14.000 de prizonieri, lăsând fiecărui al 100-lea un singur ochi, pentru a-i 
putea călăuzi pe ceilalţi la ţar. Pe Samuel -care reuşise să se salveze prin fugă- cumplita 
procesiune l-a afectat într-o asemenea măsură, încât a devenit victima unei puternice 
crize, urmată, la numai două zile, de însăşi moartea sa (6 oct. 1014). 

342 Constanţia este identificată de I. Barnea cu Constantiniana Dapline, aşezare romană 
fortificată de pe malul stâng al Dunării, încă nelocalizată, construită de Constantin cel 
Mare şi refăcută din temelii de Justinian, având rolul de cap de pod împotriva barbarilor 
din câmpia munteană (op. cit., p. 74). 

343 Ap. I. Barnea, op. cit., p. 73-74. Vezi şi aprecierile lui P. Diaconu, favorabile 
identificării acestor aşezări cu vechile cetăţi romane, înşirate îndeosebi pe malul drept al 
Dunării ( Une information de Skylitzes-Cedrenos ă la lumiere de l'archeologie, în RESEE, 
VII, nr. 1, 1969, p. 43-49). 

Dintr-o atare perspectivă, este firească şi, în bună măsură, justificată 
coroborarea acestor informaţii cu realităţile sugerate de inscripţia, discuta- 
bilă încă, de la Mircea-Vodă 344 -în care apare acel jupan Dimitrie (943), şef 
militar local 345 - sau cu atestarea celor "80 de oraşe de la Dunăre", din 
Cronica lui Nestor, la care se adaugă monedele, sigiliile bizantine şi multe 
alte "probe", aduse la lumină pe cale arheologică. Prin prisma tuturor acestor 
date, existenţa -înainte de revenirea dominaţiei bizantine- a unor aşezări cu 
caracter civil sau militar, la Dunărea inferioară, apare perfect plauzibilă. 

Oricum, adevăratele premise ale dezvoltării unor asemenea aşezări, 
până la dobândirea caracteristicilor specific urbane, vor fi create de noua 
organizare militar-administrativă bizantină, din perioada 971-1018. Astfel, 
în 971, Ioan Tzimiskes va înfiinţa, la Dunărea de Jos, două theme : Mesopota- 
mia Occidentală, în nordul Dobrogei, şi Dristra, în partea de sud. In anii 
următori, thema Dristra va cunoaşte trei faze distincte ale existenţei sale: în 
prima -la scurt timp după înfiinţare- se uneşte cu provincia Thracia; în cea 
de-a doua -delimitată de ofensiva "Bulgaroctonului", din primii ani ai secolu- 
lui al Xl-lea- se separă de Thracia, dar înglobează şi fosta Mesopotamie 
Occidentală; în ultima -determinată de cucerirea definitivă a Bulgariei- se 
transformă în thema Paradunavon (1018) 346 . 

Organizarea bisericească în aceste noi provincii bizantine ne oferă, la 
rându-i, indicii importante privind evoluţia şi statutul aşezărilor din 
regiunea Dunării inferioare. Astfel, dacă pentru primele decenii ale secolului 
al Xl-lea nu avem date care să ateste o altă episcopie în Dobrogea în afara 
celei de la Dristra 347 , se pare că, puţin mai târziu, va fi creată cea de la 
Axiopolis (Cernavoda) 348 , ceea ce sugerează un progres cert al urbanizării în 


344 C. C. B., Inscripţia slavă din Dobrogea, în Studii. Revistă de istorie şi filosofie, anul 4, 
nr. III, 1951, p. 122-134. Vezi şi I. Barnea, op. cit., p. 69. 

345 Unii autori îşi nuanţează aprecierile privind semnificaţia titlului de "jupan", 
considerând că acesta desemna, cel puţin până în vremea Taratului de Târnovo, o 
comandă militară bulgară, purtătorul său având doar calitatea de şef militar, cu sarcini 
delegate de puterea centrală (R. Florescu, R. Ciobanu, op. cit., p. 391). De altfel, P. 
Diaconu pune inscripţia de la Mircea Vodă în legătură cu atacul pecenegilor, din anul 
943, împotriva Bulgariei (P. Diaconu, D. Vâlceanu, Păcuiul lui Soare. Cetatea bizantină, 
voi. I, Bucureşti, 1972, p. 15). 

346 Pentru detalii privind organizarea administrativă şi militară bizantină la Dunărea de 
Jos, în secolele X-XII, vezi, mai recent, studiile lui Al. Madgearu, Revenirea dominaţiei 
bizantine la Dunăre, în Anuar. Studii de securitate, apărare naţională şi istorie militară, 
Bucureşti, 1998, p. 153-154; idem, Dunărea în epoca bizantină (sec. X-XII): o frontieră 
permeabilă, în RI, t. 10, nr. 1-2, 1999, p. 41-55; idem, Frontiera dunăreană a Imperiului 
bizantin în secolul al XH-lea, în History&Politics, I, 1-2, 2008, p. 109-132. Dintre lucrările 
mai vechi, se remarcă studiul lui E. Stănescu, Denumirile bizantine ale regiunii de la 
Dunărea de Jos în sec. X-XII în sensul lor istoric, în SCIV, t. 19, nr. 3, 1968, p. 460-490. 

347 P. Diaconu, Despre organizarea eclesiastică, p. 103-120. 

348 Em. Popescu, Ştiri noi despre istoria Dobrogei în secolul al Xl-lea: Episcopia de 
Axiopolis, în voi. Monumente istorice şi izvoare creştine. Mărturii de străveche existenţă şi 
de continuitate a românilor pe teritoriul Dunării de Jos şi al Dobrogei, Galaţi, 1987, p. 
127-147. 

provincia Paradunavon. De altfel, o atare realitate este confirmată şi de ridi- 
carea, pe la mijlocul secolului al Xl-lea, a episcopiei Dristrei la rang de 
mitropolie 349 . 

Primul pas în stimularea acestor evoluţii îl făcuse, cum consemnam 
anterior, însuşi împăratul Ioan Tzimiskes, după înfrângerea lui Sveatoslav. 
Astfel, măsurile luate în direcţia reorganizării politice, administrative şi mi- 
litare a teritoriilor delimitate de Dunăre vizau, în mod necesar, şi fortăreţele 
amintite de Skylitzes. In fapt, este vorba despre repararea celor deteriorate, 
reamenajarea altora sau construirea unor fortăreţe noi. Toate fortificaţiile 
dunărene erau apărate de trupe însărcinate expres cu această misiune, 
având la conducere şefi locali, subordonaţi strategului themei Dristra 350 . 

Cercetările arheologice au confirmat atât faptele înregistrate de 
Skylitzes, cât şi semnalarea, în diverse alte cronici bizantine 351 , a numeroa- 
selor "oraşe paristriene", din rândul cărora făceau parte, cu siguranţă, şi o 
serie de aşezări cu caracter urban de pe linia Dunării dobrogene. 

Din nefericire, factori independenţi de voinţa specialiştilor au făcut im- 
posibilă o investigaţie temeinică, în multe dintre siturile vizate. Pentru argu- 
mentare, cel mai bun exemplu ar fi Axiopolis - cetatea de sud 352 . Mai mult, 
situaţii precum suprapunerea vechilor structuri de către aşezările contem- 
porane au îngreunat enorm examinarea atentă a aşezărilor de la Preslavi- 
ţa/Nufăru sau Aegyssus/Tulcea. 

In alte cazuri -Arrubium/Măcin, Troesmis/ Turcoaia, Rasova sau 
Dervent- s-au făcut doar cercetări de suprafaţă şi sondaje, iar pentru situri 
precum Carsium/Hârşova, Noviodunum/Isaccea şi Beroe/Ostrov 
au fost iniţiate, în anii '90, programe de cercetare sistematică, aflate în 
derulare 353 . Mai îndelung cercetate au fost aşezările de la Dinogeţia/Garvăn, 
Capidava şi Păcuiul lui Soare. 

349 P. Diaconu, op. cit., p. 114. In legătură cu existenţa unei episcopii şi la 
Dinogeţia/Garvăn, numărându-se printre cele cinci scaune subordonate mitropoliei de la 
Dristra, informaţiile categorice lipsesc cu desăvârşire, infirmând, în opinia lui Al. 
Madgearu ( Organizarea bisericească la Dunărea de Jos în perioada 971-1020, în SMIM, 
XIX, 2001, p. 15), supoziţiile lui P. Diaconu (op. cit., p. 118). 

360 In ceea ce priveşte eventuala identificare a acestuia, I. Barnea opina -pe baza a două 
sigilii de plumb- în favoarea fostului drongar Leon, căruia Tzimiskes îi încredinţase 
comanda flotei imperiale, cu prilejul operaţiunilor împotriva lui Sveatoslav. Un prim 
sigiliu a fost descoperit la est de Călăraşi şi poartă numele lui "Leon, strateg istrian", iar 
cel de-al doilea a ieşit la lumină cu prilejul săpăturilor din palatul de la Preslav, purtând 
legenda "Leon Sarkinopoulos, protospătar imperial şi strateg de Ioanopol şi Dorostolon" 
(cf. I. Barnea, op. cit., p. 75). 

351 Vezi FHDR, III, la Mihail Attaliates, p. 69, 73; Georgios Kedrenos, p. 143, 153, 155; 
Nikolaos Kataskepenos, p. 159; Nil Doxopatris, p. 163-165; Ioan Zonaras, p. 225, 227; 
Nichita Choniates, p. 249. 

362 Amenajarea, încă din anii Primului Război Mondial, a unui depozit militar, care 
dăinuie şi astăzi, chiar în perimetrul cetăţilor de la Axiopolis, a făcut imposibilă 
cercetarea arheologică sistematică a sitului. 

363 Cf. O. Damian, Repere arheologice privind oraşele medievale din diferitele zone. 
Dunărea de Jos, în HU, t. XIII, nr. 1-2, 2005, p. 142. 

"Aceasta fiind situaţia —cercetări exhaustive nu s-au executat nică- 
ieri-, în mod evident informaţia noastră este lacunară şi în orice moment 
investigarea altor centre sau lărgirea cercetărilor deja în curs poate aduce 
date noi care să îmbunătăţească substanţial imaginea pe care o avem acum 
asupra civilizaţiei urbane de la Dunăre..." 354 . 

Incadrându-se sistemului defensiv bizantin, cele mai multe dintre 
aceste aşezări s-au dezvoltat pe locul unor foste cetăţi romano-bizantine, 
reamenajate şi transformate în sedii ale garnizoanelor dispuse pe noul hotar. 
Mai concret, eforturile constructive întreprinse de Imperiu au vizat atât 
restaurarea minimală a unor fortificaţii deja existente (Dinogeţia/Garvăn) şi 
adosarea sau suprapunerea zidurilor vechi de către cele edificate cu acest 
prilej (Capidava, Noviodunum/Isaccea), cât şi ridicarea unor cetăţi a 
fundamentis (Păcuiul lui Soare, Dervent, Carsium/Hârşova - cetatea mică, 
Preslaviţa/Nufăru) 355 . 

Deşi îşi datorează începuturile Bizanţului, evoluţia lor -încheiată une- 
ori tragic- este legată, într-o măsură apreciabilă, de aceea a situaţiei politice 
din zonă, mai exact de prezenţa agresivă a populaţiilor războinice nomade. 
Astfel, invaziile pecenegilor, uzilor, cumanilor sau tătarilor au influenţat, 
într-o manieră decisivă, soarta acestor aşezări, determinând perioade înde- 
lungate de discontinuitate a locuirii sau, mai grav, de încetare ireversibilă a 
vieţii urbane 356 . 

Oricum, la cumpăna secolelor X-XI, în perioada delimitată de revenirea 
bizantină (971) şi de marea invazie a pecenegilor (1036) 357 , principalele situri 
de pe linia Dunării dobrogene evoluează de la nivelul simplelor cetăţi 
portuare, sedii de garnizoană şi flotă, la statutul de aşezări cu un pronunţat 
caracter urban, adevărate centre civile, comerciale şi meşteşugăreşti 358 . 

Intr-unui din numeroasele sale articole dedicate realităţilor urbane 
dobrogene, regretatul P. Diaconu identifica o serie de trăsături caracteristice 
ale acestor oraşe: 

1. Toate erau situate pe Dunăre şi niciunul pe litoralul pontic, ceea ce 
denotă faptul că Marea Neagră nu redevenise, încă, placa turnantă a 
comerţului internaţional; 

2. Toate erau fortificate, "încinse cu ziduri", ceea ce scoate în evidenţă 
şi funcţia lor militară. La argumentarea acestei încheieri contribuie şi pre- 
zenţa strategilor, chiar în timp de pace; 


354 S. Baraschi, Despre civilizaţia urbană din Dobrogea în secolele XI-XTV, în SCTVA, 42, 
1991, 3-4, p. 137. 

366 O. Damian, op. cit., p. 143. 

366 Ibidem, n. 11. 

367 Pentru detalii, vezi P. Diaconu, Despre pecenegi la Dunărea de Jos în prima jumătate 
a secolului al Xl-lea, în SCIV, 18, 1967, 3, p. 469-470. 

368 "...procesul transformării acestor aşezări de caracter eminamente militar (la finele 
secolului al X-lea) în aşezări de caracter urban este, poate, unul dintre cele mai rapide 
din întreaga istorie a Europei secolului al Xl-lea” (M. D. Matei, Geneză şi evoluţie urbană, 
p. 169). 

3. Fiecare oraş avea o suburbie, aflată în afara zidurilor, unde se şi 
practicau, de altfel, anumite meşteşuguri. Totodată, faptul că circulaţia mo- 
netară era mai slabă aici confirmă existenţa unui centru al aşezării, situat în 
interiorul fortificaţiilor, cu rol de "piaţă de desfacere"; 

4. Toate oraşele erau şi porturi, evidenţiindu-se, astfel, calitatea lor de 
"târguri", la încrucişarea unor "drumuri de apă"; 

5. Schimburile comerciale erau prevalente, în raport cu producţia de 
mărfuri 359 . 

Aceste aşezări se evidenţiau, desigur, prin aspectul şi calitatea de aglo- 
merări umane importante -fără analogii în aşezările cercetate la nordul 
Dunării 360 -, cu un profil etnic compozit, pe care nu este cazul să-l analizăm 
în amănunt. Oricum, în afara elementului autohton, a cărui prezenţă stabilă 
în incinta urbană a acestora nu poate fi certă, trebuie luată în considerare, 
prioritar, existenţa unui important segment alogen, reprezentat de funcţio- 
nari civili şi militari bizantini, dar şi de negustori şi meşteşugari veniţi din 
diferite regiuni ale imperiului, pentru a prospecta şi cuceri aceste noi pieţe 361 . 

In ceea ce priveşte meşteşugurile, ele erau practicate de o parte însem- 
nată a populaţiei orăşeneşti, printre cele mai reprezentative numărându-se 
olăritul, fierăria, orfevrăria, prelucrarea osului, a pietrei şi a lemnului. 
Trebuie evidenţiat, în mod prioritar, avântul meşteşugurilor care generau 
aşa-zisele produse de lux, pus tocmai pe seama meseriaşilor alogeni. 

Dintr-o perspectivă mai amplă, fără a le diminua rolul în dezvoltarea 
generală a arealului dobrogean, influenţat de oraşele dunărene, nu putem 
califica, totuşi, meşteşugurile ca primă componentă a acestui proces. De 
altfel, judecând după descoperirile arheologice realizate până acum, ponde- 
rea producţiei meşteşugăreşti din secolele X-XII nu putea determina 
nicidecum caracterul economiei aşezărilor de pe linia Dunării 362 . 

La rândul ei, agricultura nu pare să fi constituit o ramură economică 
prevalentă în aceste aşezări, în niciuna dintre ele nefiind descoperite unelte 
agricole într-o proporţie care să justifice practicarea intensă a acesteia 363 . In 
schimb, o ocupaţie importantă -bine surprinsă arheologic- este pescuitul, în 
marea majoritate a siturilor dunărene fiind descoperite sute de cârlige de fier 
şi greutăţi de piatră sau cărămidă, pentru plasa de pescuit 364 . 


369 P. Diaconu, Consideraţii generale asupra aşezărilor cu caracter urban de la Dunărea 
de Jos (sec. X-XI), în CCDJ, 2, 1986, p. 225. 

360 Cf. D. Vîlceanu, Situaţia meşteşugurilor în Dobrogea în sec. X-XII, în Pontica, 5, 1972, 
p. 414. 

361 Ibidem. 

362 Ibidem. 

363 Ibidem. 

364 La Dinogeţia/Garvăn s-a descoperit chiar o bucată dintr-un năvod carbonizat (Gh. 
Ştefan, I. Barnea, M. Comşa, E. Comşa, Dinogeţia, I, Aşezarea feudală timpurie de la 
Bisericuţa-Garvăn, Bucureşti, 1967, p. 52), iar la Păcuiul lui Soare şi Capidava câte o 
igliţă de os, folosite la împletirea plaselor de pescuit (P. Diaconu, op. cit., p. 225). 

Adevăratul catalizator al evoluţiilor structurale ascendente, specifice 
istoriei aşezărilor dunărene la cumpăna secolelor X-XI, s-a dovedit a fi, însă, 
comerţul. Descoperirea a numeroase obiecte (de uz comun sau podoabe) 
provenind din cele mai îndepărtate colţuri ale Europei şi Asiei, laolaltă cu 
miile de monede ce asigurau schimbul acestor mărfuri, denotă o intensă 
activitate comercială şi o largă circulaţie monetară. Tocmai de aceea, s-a 
putut afirma că "...dezvoltarea pe care o cunosc unele din aceste aşezări în 
secolul al Xl-lea se datoreşte rolului de centre comerciale de tranzit pe care 1- 
au jucat, datorită poziţiei lor geografice deosebite". Mai mult, "situate pe 
marea arteră de circulaţie care era Dunărea şi în acelaşi timp la graniţa 
imperiului, aceste aşezări făceau, probabil, oficiul de intermediar în 
schimburile comerciale dintre aceste regiuni şi marile centre bizantine" 365 . 
Ţinând cont şi de funcţia militar- administrativă pe care o îndeplineau în 
cadrul /imes-ului, am putea găsi, uşor, explicaţia gradului cmsiurban de 
dezvoltare, pe care îl atinseseră în perioada amintită 366 . 

Este, însă, la fel de adevărat, că stadiul actual al cercetării nu permite 
stabilirea cu precizie a caracterului fiecărei aşezări. Astfel, despre unele 
dintre ele, precum Aegyssus/Tulcea, Arrubium/Măcin, Axiopolis/Cernavoda, 
Cetatea Pătulului, Rasova, Dervent, s-a afirmat că nu reprezintă decât nişte 
simple forturi 367 , iar despre altele -Beştepe, Mahmudia, Dunavăţ-, în lipsa 
unor informaţii detaliate, că erau doar aşezări modeste 368 . Un caz aparte îl 
reprezintă Beroe/Ostro v/Piatra Frecăţei 369 , unde, deşi a fost probată o locuire 
medievală consistentă, nu s-a descoperit şi o incintă fortificată adiacentă. 

Caracteristici specific urbane au avut, se pare, Preslaviţa/Nufăru, 
Noviodunum/Isaccea, Dinogeţia/Garvăn, Troesmis/Turcoaia/Igliţa, Capidava, 
Carsium/Hârşova şi Păcuiul lui Soare. 

Chiar şi dintre acestea, doar la Dinogeţia/Garvăn, Capidava şi Păcuiul 
lui Soare a putut fi certificat arheologic caracterul orăşenesc al aşezărilor. In 
celelalte, din diverse cauze -între care se remarcă, aşa cum consemnam 
anterior, suprapunerea siturilor medievale de către cele contemporane-, 
acest caracter a putut fi doar intuit, cu probe mai puţine, dar incontes- 
tabile 370 . 


366 D. Vîlceanu, op. cit., p. 414-415. 

366 Gh. Ştefan, în Dinogeţia, I, p. 378. 

367 S. Baraschi, op. cit., p. 134; O. Damian, op. cit., p. 147-150. Facem precizarea că, deşi 
nu s-au descoperit, deocamdată, suficiente urme arheologice care să ateste caracterul 
urban al aşezării Axiopolis, aceasta îşi probează statutul prin menţionarea sa ca sediu 
episcopal, în secolul al Xl-lea (vezi n. 348). 

368 Cf. S. Baraschi, op. cit., p. 134. 

369 Pentru amănunte, vezi, mai recent, Gh. Mănucu-Adameşteanu, op. cit., p. 47-48. 

370 Prezentarea sistematică a descoperirilor arheologice, dar şi a discuţiilor privind 
aşezările cu caracter urban de pe linia Dunării dobrogene, la O. Damian, op. cit., p. 150- 
183. 

Dinogetia s-a dezvoltat pe o insulă stâncoasă (Bisericuţa), din NV 
actualului sat Garvăn -aflat la circa 9 km SE de Galaţi şi 12 km N de 
Măcin-, fiind favorizată de situarea la intersecţia unor importante căi 
negustoreşti, care, peste veacuri, vor determina şi apariţia oraşului Galaţi. 
Iniţial, însă, ceea ce i-a atras pe bizantini -ca şi pe romani, de altfel, cu 
câteva secole mai devreme- a fost poziţia strategică a popinei, care domina 
marele cot al Dunării şi permitea supravegherea regiunii de pe malul său 
stâng. Totodată, insula era apărată în mod natural de apele fluviului, 
asigurând un sprijin eficace flotei imperiale 371 . 

Chiar dacă s-au făcut aprecieri repetate cu privire la eventualitatea 
unei locuiri pe locul fostei cetăţi în perioada ce a precedat ultimul sfert al 
secolului X, acestea nu sunt însoţite de o argumentaţie suficient de solidă 372 , 
pentru a merita detalierea subiectului. Drept urmare, vom consemna doar 
certa restaurare a fortificaţiilor romano-bizantine de către imperiali, după 
revenirea lui Tzimiskes. Se pare că, în preajma acestui eveniment, fosta 
cetate îşi păstra zidurile într-o stare suficient de bună pentru a uşura 
bizantinilor reamenajarea lor, întreprindere precedată de "o amplă operaţie 
de curăţire a ruinelor şi de nivelare a terenului" 373 . 

La adăpostul fortificaţiilor, aşezarea a evoluat, cu rapiditate, către 
atingerea unor caracteristici ccasturbane, evidenţiate de cercetările 
arheologice 374 . Este adevărat, însă, că locul fostelor construcţii monumentale 
romane a fost luat, aici, ca şi în celelalte situri, de locuinţe modeste, cu 
caracter privat. Ele se grupau atât în interiorul incintei fortificate, adică în 
aşezarea de sus ( castrum , gorod ), cât şi pe terenul din afara ei, formând, 
astfel, aşezarea de jos (suburbium, prigorod). 

Deşi locuinţele din cele două părţi ale aşezării nu se deosebeau radical 
între ele -fiind, dimpotrivă, aproape identice-, descoperirile arheologice 
corespunzătoare grupurilor pe care le constituiau denotă concentrarea 
elementelor mai înstărite şi, desigur, mai influente, în aşezarea de sus, sub 
protecţia fortificaţiilor. Astfel, numai aici s-au găsit tezaure de monede de 
aur, obiecte de podoabă din metale preţioase, sigilii bizantine de plumb, o 
cruce episcopală de aur, ceramică şi alte obiecte de lux în cantitate mare 375 . 


371 1. Barnea, op. cit., p. 77. 

372 Cf. O. Damian, op. cit., p. 166. 

373 I. Barnea, loc. cit. 

374 Despre succesiunea acestora, vezi O. Damian, op. cit., p. 166; Gh. Ştefan, I. Barnea, B. 
Mitrea, Şantierul arheologic Garvăn (Dinogetia), în MCA, 8, 1962, p. 675-692; Gh. Ştefan, 
I. Barnea, M. Comşa, E. Comşa, Dinogetia, I, Aşezarea feudală timpurie de la Bisericuţa- 
Garvăn, Bucureşti, 1967; I. Barnea, Noi descoperiri din epoca feudalismului timpuriu la 
Dinogeţia-Garvăn, jud. Tulcea, în MCA, 10, 1973, p. 291-331; Al. Barnea, Dinogetia, III, 
Precizări cronologice, în Peuce, 9, 1984, p. 339-346; I. Vasiliu, Săpăturile de la Dinogetia 
(1982-1985), în Peuce, 10, 1991, p. 371-391. 

376 Cf. I. Barnea, Dobrogea între anii 681-1186, în I. Barnea, Şt. Ştefănescu, Din istoria 
Dobrogei, p. 172. 

Chiar dacă majoritatea locuinţelor sunt reprezentate de bordeie, 
aşezarea de la Dinogeţia/Garvăn se remarcă printr-o situaţie aparte, semni- 
ficativă, bine surprinsă arheologic. Este vorba de dispunerea lor în şiruri 
oarecum paralele cu zidurile incintei, la distanţe aproximativ regulate unul 
de celălalt 3,16 . Mai mult, s-au identificat 3-4 niveluri succesive de locuire, în 
care bordeiele noi refolosesc, de obicei, gropile anterioare. Totodată, dimensi- 
unile, forma şi inventarul bordeielor, aparţinând nivelurilor succesive, se 
aseamănă în mare măsură, ceea ce demonstrează continuitatea de viaţă a 
populaţiei respective 377 . 

In afara bordeielor, s-a descoperit şi număr mic de locuinţe de supra- 
faţă, din care s-au păstrat prea puţine urme. Ele au fost datate la sfârşitul 
secolului al Xl-lea şi în prima jumătate a celui următor, fiind puse pe seama 
prezenţei unei populaţii noi, dintr-o regiune de deal, poposită în aşezarea de 
la Bisericuţa-Garvăn 378 . 

Cât priveşte ocupaţiile locuitorilor Dinogeţiei, ele se înscriu în cadrul 
general schiţat anterior, cu menţiunea că s-a putut constata crearea unor 
zone specializate în producţia meşteşugărească, situate, prioritar, în subur- 
bie. Intre cele mai bine reprezentate activităţi se numără, însă, schimburile 
comerciale, confirmate prin descoperiri importante. Astfel, în afara obiectelor 
provenite, cum era firesc, din Constantinopol sau alte centre bizantine 379 , au 
fost descoperite elemente care atestă legături cu Boemia, Slovacia, regiunile 
kieviene şi Asia Centrală 380 . Numărul mare de monede bizantine, 
descoperite în cuprinsul aşezării, concură şi el -chiar dacă o parte vor fi 
ajuns aici ca soldă pentru armata de graniţă, sau ca subsidii acordate 
nomazilor războinici 381 - la confirmarea nivelului ridicat al schimburilor. 

Un aspect de primă importanţă pentru profilarea cât mai precisă a 
caracterului aşezării de la Garvăn îl constituie descoperirea bisericuţei de pe 
platoul cetăţii 382 . Redus ca dimensiuni (6 x 6 m), monumentul servea, 
probabil, ca o modestă capelă, garnizoanei bizantine de aici, fiind construit 
cu piatra provenită din ruinele construcţiilor romano-bizantine. Ca tip, el 
este caracteristic epocii de recucerire bizantină a Balcanilor, fiind întâlnit în 
regiunile de răsărit ale peninsulei 383 . 

Vieţuirea de factură urbană cunoaşte la Dinogeţia/Garvăn un moment 
important de discontinuitate, marcat de invaziile pecenege din anul 1036, 


376 S-a afirmat că o asemenea dispunere a şirurilor de locuinţe reprezintă un element clar 
de "urbanistică medievală" (Ş t. Olteanu, Societatea românească la cumpănă de milenii, p. 
181). 

377 1. Barnea, op. cit., p. 172-173. 

378 Ibidem, p. 177. 

379 Se remarcă podoabele din materiale preţioase, ceramica de cea mai bună calitate, 
crucile engolpion şi medalioanele cu scene religioase (cf. O. Damian, op. cit., p. 169). 

380 Ibidem, p. 169-170. 

381 Ibidem. 

382 I. Barnea, op. cit., p. 233-238; idem, Monumente creştine si viaţă bisericească, p. 106- 
109. 

383 R. Theodorescu, Bizanţ, Balcani, Occident, p. 97-100. 

atestat arheologic prin descoperirea unui bordei în care cei şapte locuitori au 
pierit arşi sau striviţi de dărâmăturile acestuia. De altfel, începând cu a 
doua jumătate a secolului al Xl-lea, în relaţie cu aceleaşi violente pătrunderi 
turanice, se constată restrângerea locuirii în cetate, la adăpostul zidurilor 384 . 
Mai mult, atacul pecenegilor din 1122 a pus capăt nivelului "locuinţelor de 
suprafaţă", cum a fost numit în mod convenţional 385, iar cel din urmă nivel al 
bordeielor -care nu se mai regăseşte, oricum, în suburbie- dispare şi din 
aşezarea de sus, prin incendiere, în cea de-a doua jumătate a sec. al XH-lea, 
probabil cu ocazia pătrunderilor cumane 386 . 

Capidava medievală face parte, spre deosebire de Dinogeţia, din cate- 
goria aşezărilor în care zidurile sunt adosate celor vechi, integrându-le, 
astfel, unei noi incinte. Mai mult, la Capidava s-a semnalat arheologic 387 o 
vieţuire anterioară episodului Tzimiskes, marcată de locuinţe improvizate 
între zidurile fostelor construcţii romano-bizantine, aici nefiind surprins 
stratul de nivelare existent la Dinogeţia, datorat reamenajării incintei de 
către autorităţile bizantine. In ciuda acestor deosebiri, nu se poate vorbi, 
totuşi, despre cristalizarea structurilor de factură urbană la Capidava 
înaintea revenirii dominaţiei imperiale în Dobrogea, evoluţia cetăţii 
subsumându-se consecinţelor acesteia, la fel ca şi în cazul celorlalte situri. 

In ceea ce priveşte dispunerea locuinţelor, Capidava urmează, întrucât- 
va, exemplul Dinogeţiei. Astfel, după perioada confuză ce a precedat recuce- 
rirea lui Tzimiskes -şi în care a fost surprinsă arheologic, în mod oarecum 
paradoxal, existenţa unor locuinţe de suprafaţă-, începând cu ultimul sfert 
al veacului X locul acestora este luat de bordeie, dispuse, însă, după un 
adevărat "plan urbanistic", care le înşiruia de aşa manieră, încât favorizau 
formarea unor drumuri oblice faţă de laturile incintei. Mai mult, aceste 
drumuri se îndreptau către o zonă centrală, unde se intersectau cele două căi 
principale ale cetăţii 388 . In aceeaşi notă imitativă, locuirea s-a extins, la 
Capidava, şi în afara fortificaţiilor, fapt confirmat de prezenţa unei necropole 
cu circa 400 de morminte 389 . 


384 Cf. Al. Madgearu, Organizarea militară bizantină la Dunăre în secolele X-XII, 
Târgovişte, 2007, p. 112-113. 

385 Ibidem, p. 119. 

386 Pentru amănunte, vezi P. Diaconu, Despre datarea nivelului "locuinţelor incendiate" 
de la Dinogetia-Garvăn (jud.Tulcea), în SCIVA, t. 26, nr. 3, 1975, p. 387-394. 

387 R. Florescu, Date noi de la Capidava, p. 266-267; R. Florescu, Z. Covacef, Stratigrafia 
Capidavei, p. 240-247. Pentru o imagine de ansamblu asupra sitului de la Capidava, vezi, 
dintre lucrările mai vechi, Gr. Florescu, R. Florescu, P. Diaconu, Capidava, I, Bucureşti, 
1958. In ultimii ani, coordonarea şantierului arheologic Capidava i-a revenit colegului 
Ioan I. C. Opriş, obţinându-se, astfel, rezultate ştiinţifice excepţionale, promovate în mod 
adecvat pe site-ul www.canidava.ro . 

388 I. Barnea, Dobrogea între anii 681-1186, în I. Barnea, Şt. Ştefănescu, Din istoria Do- 
brogei, p. 170. 

389 Cf. O. Damian, op. cit., p. 159. 



110 


Denis Căprăroiu 


Discuţii interesante a generat descoperirea unui sigiliu bizantin, din 
secolul al IX-lea, în rada fostului port roman 390 , sigiliu care ar putea repre- 
zenta un indiciu privind folosirea instalaţiilor aferente şi în perioada 
medievală. 

Sfârşitul aşezării a fost pus în legătură cu invazia pecenegilor din anul 
1036 391 , care va duce, alături de celelalte pătrunderi violente ale populaţiilor 
barbare în sudul Dunării, la perturbări majore în viaţa urbană din 
coasitotalitatea oraşelor dobrogene. Cu toate acestea, câteva descoperiri 
arheologice recente 392 , cu precădere numismatice, sugerează că locuirea a 
continuat încă un deceniu, fiind definitiv curmată de atacul aceloraşi 
pecenegi, în anul 1047 393 . 

O situaţie cu totul aparte este reprezentată de apariţia şi evoluţia 
aşezării de la Păcuiul lui Soare 394 . Imediat după victoria asupra lui 
Sveatoslav, împăratul Ioan Tzimiskes a dispus construirea a fundamentis, 
pe insula Păcuiul lui Soare -la 18 km în aval de Dristra 395 -, a unei puternice 
fortăreţe, cu rolul de bază navală 396 . Locaţia, ca şi momentul ridicării sale, 
nu au fost alese întâmplător. Cetatea a fost construită rapid, în unul sau 
maximum doi ani, şi avea ca funcţie controlul strict al fluviului, cu scopul 
protejării noii capitale a themei Dunării de Jos, aflată în apropiere 397 . Se 
urmărea, cu prioritate, anihilarea unor eventuale pătrunderi ale redutabilei 
flote ruso-varege, abia retrasă de la Dristra, şi a cărei revenire era oricând 
posibilă 398 . 


390 C. Matei, Consideraţii privind raportul dintre Classis Flavia Moesica şi fortificaţiile 
limes-ului roman de la Dunărea de Jos (sec. I-VI), în Pontica, 24, 1991, p. 151-152. 

391 P. Diaconu, Despre pecenegi la Dunărea de Jos, p. 469-470. 

392 Se remarcă, în acest sens, rezultatele campaniilor de săpături din sectorul VIII ( extra 
muros): Z. K. Pinter, I. M. Ţiplic., CI. Urduzia, Capidava, sector VIII (extra muros), în 
CCA, campania 2007; Z. K. Pinter, CI. Urduzia, Capidava, sector VIII (extra muros), în 
CCA, campaniile 2008, 2009, 2010; Z. K. Pinter, C. I. Dobrinescu., A. Dragotă, B. 
Kelemen, Cercetări preliminare în necropola medievală de la Capidava (corn. Topalu, jud. 
Constanţa), în Pontica, 44, 3, 2011, p. 387-400. 

393 Cf. Al. Madgearu, Organizarea militară bizantină, p. 102-103. 

394 Rezultatele cercetărilor arheologice de la Păcuiul lui Soare s-au materializat într-o 
lucrare de referinţă, pe care o datorăm lui P. Diaconu şi D. Vîlceanu ( Păcuiul lui Soare, I, 
Cetatea bizantină, Bucureşti, 1972). Mai recent, a se vedea, cu precădere, Gh. Mănucu- 
Adameşteanu, M. Mănucu-Adameşteanu, Studiu preliminar privind cruciuliţele 
descoperite în aşezarea de la Păcuiul lui Soare (sec. X-XV), în Pontica, 44, 3, 2011, p. 401- 
445, cu trimiterile bibliografice aferente. 

395 Mai exact, Păcuiul lui Soare este localizat în colţul de SV al Dobrogei, la 18 km în aval 
faţă de Dristra, 12 km în aval faţă de Ostrov şi 9 km în amonte faţă de Sucidava- 
Pârjoaia/Izvoarele. 

396 Această apreciere a fost argumentată de specialiştii care s-au ocupat cu cercetarea 
arheologică a sitului, pe baza poziţiei sale topografice şi a instalaţiilor portuare, flancate 
de două turnuri puternice (P. Diaconu, D. Vîlceanu, op. cit., p. 24). 

397 Al. Madgearu, Organizarea militară bizantină, p. 95. 

398 Ibidem, p. 23-24. 

Mai mult, plasarea cetăţii în colţul de nord-est al insulei, în dreptul 
dealului Dervent -pe care, nu întâmplător, bizantinii vor ridica, puţin mai 
târziu, o a doua cetate-, era motivată de necesitatea supravegherii străve- 
chiului vad al Dunării, existent aici 399 . Importanţa strategică a acestei 
locaţii, de la înălţimea căreia se puteau monitoriza încercările de a traversa 
fluviul dinspre Câmpia Bărăganului, este confirmată şi de descoperirea, pe 
deal, a numeroase vestigii arheologice -"stratificate ca filele unei cărţi"-, 
aparţinând unei lungi perioade istorice, delimitate de neolitic şi epoca 
medievală 400 . 

Urmărind problematica stârnită de datarea exactă a fortificaţiilor de la 
Păcuiul lui Soare, considerăm obligatorie menţionarea faptului că, deşi cer- 
cetările arheologice sistematice -demarate încă din anul 1956 401 - par să 
confirme ridicarea cetăţii în primii ani de după revenirea stăpânirii 
bizantine, ca şi construirea din temelii a acesteia 402 , specialiştii bulgari, şi nu 
numai, au opinat în favoarea unei datări mai vechi, atribuind lui Omurtag 
(814-831) -"hanul constructor"- meritul ctitoririi sale 403 . 

Cetatea, cu o formă trapezoidală sau rectangulară, se întindea, iniţial, 
pe o suprafaţă de aproximativ 5 ha, din care nu s-a păstrat decât o mică 
parte, restul fiind înghiţită de apele Dunării. Chiar şi în aceste condiţii, in- 
grate pentru temeinicia cercetării arheologice, s-au putut evalua caracteristi- 
cile zidului de incintă, ridicat din blocuri de piatră cioplite regulat şi având o 
grosime între 6 m, la bază, şi 4.20 m, la înălţimea care se păstrează astăzi 
(4.50-5m) 404 . 


399 Toponimul Dervent, provenind din vechiul cuvânt persan Darband, înseamnă tocmai 
trecătoare fortificată. L-am întâlnit cu ocazia evocării primei înfruntări dintre mongoli şi 
cumani, consumată după ce primii au reuşit să forţeze trecătarea DerbendIDervent, 
pătrunzând, astfel, în nordul Caucazilor (vezi supra, p. 70). 

400 Cf. P. Diaconu, D. Vîlceanu, op. cit., p. 11-12. 

401 1. Nestor, P. Diaconu, Săpăturile arheologice de la Păcuiul lui Soare, în MCA, 5, 1959, 
p. 587-592). 

402 Până acum nu a fost identificată, pe suprafaţa cercetată a insulei, o depunere 
stratigrafîcă atribuibilă epocii romane sau romano-bizantine, deşi o serie de descoperiri 
ar pleda pentru eventualitatea amplasării la Păcuiul lui Soare a unui punct vamal, în 
secolul al Vl-lea (cf. O. Damian, op. cit., p. 151). 

403 Pentru argumentele pro şi contra, vezi P. Diaconu, D. Vîlceanu, op. cit., p. 23, n. 1. 
Dintre specialiştii români care au acceptat anterioritatea cetăţii de la Păcui, se remarcă 
R. Florescu şi R. Ciobanu: "în ansamblul situaţiei istorice de la Dunărea de Jos, este 
evident că nu Imperiul bizantin, stăpân pe gurile fluviului, dispunând de o flotă 
puternică, era în situaţia să protejeze sudul Dobrogei şi oraşul Dristor, de un atacator din 
nord, care venea cu bărcile pe fluviu, ci dimpotrivă, putea să constituie tocmai agresorul 
probabil. In consecinţă singura putere interesată să ridice ansamblul de fortificaţii din 
Dobrogea de mijloc -valurile transdobrogene şi cetatea de la Păcuiul lui Soare- era 
primul stat bulgar" ( Problema stăpânirii bizantine în nordul Dobrogei, p. 388). Recent, 
Al. Madgearu a contestat ferm această opinie (Organizarea militară bizantină, p. 95-97). 

404 Din cauza naturii sedimentare a solului, s-a ales soluţia stabilizării temeliilor cu bârne 
de stejar (D. Vîlceanu, Cu privire la tehnica de construcţie a zidului de incintă al cetăţii 
bizantine de la Păcuiul lui Soare (secolul X), în SCPV, t. 16, 2, 1965, p. 291-305). 

Pe latura nordică se afla poarta principală a cetăţii -cu înfăţişarea unei 
încăperi-turn, de formă dreptunghiulară- iar la jumătatea laturii estice 
debarcaderul, având dimensiuni impresionante. Astfel, instalaţia portuară 
se prezenta ca o scară monumentală (L - 42 m, 1 - 24 m), coborând în trepte 
spre apă şi fiind flancată de două turnuri rectangulare, cu o ţinută impu- 
nătoare 405 . Tot în porţiunea de cetate păstrată până astăzi pe insulă s-au 
descoperit ruinele unui mare edificiu cu absidă, care n-a putut fi cuprins, 
însă, în categoria monumentelor de cult, ci, mai degrabă, în aceea a 
destinaţiilor necesare debarcaderului 406 . 

Aşa cum consemnam anterior, la scurtă vreme după moartea împăra- 
tului Ioan Tzimiskes, bulgarii se revoltă şi reuşesc să înlăture, pentru scurt 
timp, dominaţia bizantină, reocupând teritoriile pierdute în 971. Sub contro- 
lul imperialilor vor rămâne, însă, nordul Dobrogei şi o serie de "capete de 
pod" pe linia Dunării, cum ar fi chiar Dristra. In acest context, pe parcursul 
ultimului sfert al veacului X, la Păcuiul lui Soare s-au petrecut evenimente 
care, deşi scapă cunoaşterii actuale, nu implică, în mod necesar, o disconti- 
nuitate a locuirii. 

Şi totuşi, locuinţele cercetate în cuprinsul aşezării corespund cronologic 
celei de-a doua faze constructive a cetăţii, care coincide cu revenirea domi- 
naţiei bizantine în regiune, sub Vasile al II-lea Bulgaroctonul, în anul 1001. 
începând de acum, se constată, în primul rând, pierderea de către cetate a 
funcţiei preponderent militare, sub aspectul funcţionalităţii ei ca bază 
navală, dar şi dobândirea trăsăturilor caracteristice celorlalte aşezări dună- 
rene contemporane. Astfel, clădirile monumentale dispar, locul lor fiind luat 
de bordeie şi locuinţe de suprafaţă, la a căror construcţie se folosesc, uneori, 
tocmai materiale obţinute prin demantelarea primelor 407 . 

Prin compensaţie, însă, cu asumarea acestui caracter mai modest al 
construcţiilor, se constată intensificarea fără precedent a locuirii, faptul fiind 
explicabil, poate, şi prin atragerea acelor binecunoscuţi ţărani-grăniceri 
( stratiotai ), "coloana vertebrală" a sistemului defensiv bizantin. Măsura se 
înscrie în contextul, mai larg, al dispariţiei pericolului kievian şi înlocuirii 
sale cu o forţă nouă, eminamente terestră, sosită de curând la gurile Dunării: 
pecenegii. Nu este, cu siguranţă, întâmplător faptul că, tocmai din acest 
motiv, este construită şi cetatea de pe dealul Dervent, dublând, întrucâtva, 
noile responsabilităţi ale Păcuiului. 

Oricum, politica strălucită a împăratului Vasile al II-lea, evidenţiată şi 
prin diplomaţia cu care a ştiut să ţină la distanţă, aproape trei decenii, 
pericolul peceneg, a asigurat aşezărilor de pe linia Dunării o însemnată pe- 
rioadă de linişte şi prosperitate. Desigur, Păcuiul lui Soare nu face excepţie 
de la această evoluţie regională, cunoscând, acum, un evident progres. 


405 Idem, Debarcaderul şi problema poziţiei geografice a cetăţii bizantine de la Păcuiul lui 
Soare, în SCIV, t. 18, nr. 4, 1967, p. 593-615. 

406 P. Diaconu, D. Vîlceanu, op. cit., p. 45-46. 

407 Ibidem, p. 59. 

O etapă distinctă din evoluţia aşezării a determinat-o cunoscuta inva- 
zie pecenegă (1036), soldată cu distrugerea a numeroase aşezări şi masacra- 
rea unor întregi comunităţi. Concret, este vorba despre încetarea vieţuirii la 
Dervent, a cărui populaţie s-a refugiat, foarte probabil, în cetatea Păcuiului, 
şi unde se constată, tocmai acum, o adevărată "explozie demografică" 408 . 
Coroborată şi cu faptul că, timp de un deceniu, nu va mai avea loc nicio altă 
invazie pecenegă în imperiu -ceea ce explică, în general, noua înflorire a 
aşezărilor de pe malul drept al Dunării 409 , atâtea câte scăpaseră furiei 
barbare-, această împrejurare a asigurat cetăţii bizantine a Păcuiului peri- 
oada sa de maximă dezvoltare. Astfel, cercetările arheologice au confirmat 
intensificarea schimburilor comerciale, zonale şi internaţionale, dar şi dez- 
voltarea producţiei meşteşugăreşti 410 , care se constituie, alături de 
concentrarea spaţială a locuirii, în "preţioase indicii ale unui mod de viaţă 
deosebit de cel rural" 411 . 

întreruperea vieţuirii în cetatea bizantină de la Păcuiul lui Soare se 
produce abia la sfârşitul secolului al Xl-lea, în urma atacului cuman din 
1094/1095(?) 412 , dar va fi reluată, în secolul al XlII-lea, sub forma unei 
aşezări de factură urbană 413 . Fără a intra, deocamdată, în detalii, vom 
consemna doar faptul că P. Diaconu, cel mai important dintre autorii 
săpăturilor arheologice efectuate la Păcuiul lui Soare, a identificat respectiva 
aşezare cu faimoasa Vici?ia iU , bastion al comerţului genovez la Dunărea 
inferioară, aşa cum transpare din documentele epocii. 


408 Ap. I. Barnea, op. cit., p. 124. Dealul de la Dervent va funcţiona, de acum înainte, ca 
necropolă a populaţiei Păcuiului, principalele argumente fiind faptul că, pentru această 
perioadă, nu s-a descoperit în insulă vreun cimitir, iar durata scurtă a vieţuirii de la 
Dervent nu justifică întinderea necropolei sondate aici (cf. O. Damian, op. cit., p. 153). 

409 P. Diaconu, Despre pecenegi la Dunărea de Jos, p. 475. 

410 Pentru o reuşită sinteză a acestor descoperiri, vezi O. Damian, op. cit., p. 153-157. 

411 Şt. Olteanu, Societatea românească la cumpănă de milenii, p. 181. 

412 Pentru această datare a invaziei cumanilor vezi Em Popescu, Ştiri noi despre istoria 
Dobrogei în secolul al Xl-lea, p. 136, cu trimiterile la bibliografia problemei (n. 50). 
Recent, investigaţiile arheologice întreprinse la Păcuiul lui Soare, Garvăn sau Nufăru au 
permis, însă, reevaluarea contextului istoric în care s-a produs distrugerea acestor 
aşezări, pusă pe seama ultimei invazii a "sciţilor" în Imperiu (1122). Vezi, în acest sens, 
Gh. Mănucu-Adameşteanu, Din nou despre atacul cumanilor din anul 1095 şi încetarea 
locuirii de la Păcuiul lui Soare, în voi. Simpozion de numismatică, Chişinău 2000, 
Bucureşti, 2001, p. 109-120. 

413 R. Popa, Păcuiul lui Soare. O aşezare dunăreană cu trăsături urbane în veacurile XIII- 
XV, în SRdI, t. 17, nr. 1, 1964, p. 107-115; S. Baraschi, Câteva accente la istoria aşezării 
de la Păcuiul lui Soare, în CCDJ, 3-4, 1987, p. 123-132. 

414 Vezi infra, analiza dedicată Vicinei. 

IV.2. Oraşele "genoveze " 415 

Aşa cum relevam într-unul dintre capitolele anterioare, circumstanţe 
istorice aparte i-au determinat pe hanii Hoardei de Aur să încerce, cu 
obstinaţie, cuplarea Mării Negre la reţeaua marelui negoţ eurasiatic, fapt 
care îi va propulsa pe genovezi în postura de partener privilegiat al acestora. 

Drept urmare, beneficiind de un regim excepţional în Marea Neagră, 
garantat de prevederile celebrului Tratat de la Nymphaion (1261), o colonie 
ligură se instalează definitiv la Pera (1267) -cartier al Constantinopolului-, 
prosperând într-o asemenea măsură, încât va depăşi, curând, prin 
amploarea activităţilor sale, însăşi metropola bizantină 416 . 

Mai departe, îşi asigură preponderenţa în Crimeea -sunt semnalaţi la 
Soldaia/Sudak (1274), înaintea pisanilor sau a veneţienilor 417 - prin activi- 
zarea Caffei, colonie genoveză prin excelenţă, pivot al politicii comerciale 
ligure în Pont 418 , atestată în anul 1281 419 . Deşi confuze, începuturile acestei 
aşezări negustoreşti, precum şi locaţia însăşi relevă raţiuni ascunse ale 
respectivei alegeri, confirmate de evoluţia sa ulterioară 420 . 

In aceeaşi perioadă, Dunărea de Jos va intra, la rându-i, în atenţia 
negustorilor genovezi, interesaţi, cu precădere, de Vicina şi Maurocastro. 
Mai târziu, intr-un context istoric aparte -pe care-1 vom desluşi la momentul 
potrivit- aceiaşi genovezi vor transforma Chilia într-o aşezare prosperă, cu 
un deosebit potenţial economic. 


415 Aşa cum se va desprinde din analiza noastră, această categorie urbană, pe care am 
numit-o, convenţional, "genoveză", se fundamentează pe dezvoltarea fulminantă a unor 
vechi stabilimente bizantine, cu aportul considerabil al negustorilor genovezi. 

416 Pentru detalii, vezi, mai recent, Ş. Papacostea, Genovezii în Marea Neagră, p. 21-49. 

417 Recucerirea Constantinopolului şi sfârşitul Imperiului latin, în 1261, duseseră la 
pierderea poziţiei privilegiate pe care Veneţia o deţinuse vreme de 57 de ani la Strâmtori 
şi în Marea Neagră, încercările sale repetate de a reveni în prim-planul politicii pontice 
lovindu-se de reacţiile prompte ale rivalei ligure (pentru amănunte, vezi O. Cristea, 
"Anotimpurile" veneţiene: cronica unei hegemonii eşuate (1204-1484), în voi. Marea 
Neagră. Puteri maritime - puteri terestre (sec. XIII-XVIII), Bucureşti, 2006, p. 76-101). 

418 Volumul, iniţial destul de modest, al activităţii negustoreşti de la Caffa se va dilata 
semnificativ după 1285/1290, când Armenia Mică este definitiv abandonată în mâinile 
mamelucilor (V. Ciocîltan, op. cit., p. 144). 

419 Cf. Gh. I. Brătianu, Marea Neagră, II, p. 100. Vezi şi M. Balard, La Românie genoise 
(XlP-debut du XV e siecle), II, Roma, 1978, p. 850. 

420 "Este neîndoielnic că genovezii au obţinut dreptul de a face comerţ şi de a se instala în 
Caffa în condiţiile oferite în mod normal de suveranii tătari negustorilor străini: ele 
trebuie să fi fost identice cu cele de care beneficiau ei înşişi, veneţienii şi pisanii la 
Soldaia. Faptul însă că nu s-au mulţumit să-şi desfăşoare activitatea numai în amintita 
capitală comercială a Crimeii [. . .] şi au căutat în vecinătate încă o piaţă denotă din capul 
locului «intenţii ascunse», pe care evoluţia ulterioară a Caffei le-a deconspirat cu 
prisosinţă. [. . .] Alegerea însăşi a locului, destinat să servească coloniştilor drept cuib din 
care să nu poată fi alungaţi, s-a făcut după criterii apte să le satisfacă în viitor deopotrivă 
nevoile comerciale şi de securitate, atât dinspre mare, cât şi dinspre uscat." (V. Ciocîltan, 
op. cit., p. 142). 

Cercetările întreprinse —încă din perioada interbelică, în primul rând 
de către Gh. I. Brătianu 421 - asupra istoriei Vicinei au făcut ca această 
faimoasă aşezare danubiană, împreună cu problemele sale, să intre rapid în 
circuitul ştiinţific internaţional, ocupând, ulterior, un loc dintre cele mai 
însemnate în preocupările istoriografiei româneşti şi europene. 

Concluziile lui Brătianu, bazate pe documente emise la Pera sau Caffa, 
subliniază, într-o primă instanţă, intensitatea neaşteptată a relaţiilor comer- 
ciale în care fusese implicată Vicina. Astfel, în vara anului 1281, un singur 
notar genovez din Pera, Gabriele di Predono, înregistra 27 de contracte co- 
merciale cu destinaţia Vicina, în valoare de 3241 de hyperperi, adică 20% din 
cifra totală a afacerilor înregistrate 422 . La această dată, în mod 
suprinzător 423 , comerţul Vicinei cu Pera îl depăşea, ca valoare şi număr de 
contracte, pe acela al Caffei. 

La fel de impresionante sunt numărul şi originea negustorilor impli- 
caţi: 26 de nume diferite, incluzând genovezi, un lombard, un burghez din 
Constantinopol, dar şi un faimos negustor florentin de postavuri, Donato dei 
Donaţi. Din documentele aceluiaşi notar nu lipsesc nici trimiterile la câţiva 
italieni provenind din Vicina. 

Mărfurile vehiculate prin Vicina nu sunt mai puţin diverse: postav şi 
ţesături apusene, mătase orientală, uleiuri, in sau chiar aur. Printre produ- 
sele locale, căutate de negustorii genovezi, primează ceara, mierea şi, mai 
ales, grâul 424 . Nu există, din păcate, în documentele vremii, nicio indicaţie cu 
privire la identitatea producătorilor acestor bunuri, comercializate, cel mai 
probabil, prin intermediari italieni sau greci, care navigau, ei înşişi, pe 
Dunăre, până în punctele unde puteau întâlni caravanele din interior 425 . 

Deşi toate contractele amintite utilizează, practic fără excepţie, 
moneda bizantină, hyperperul, documentele fac o referire de maximă rele- 
vanţă în estimarea importanţei comerciale a Vicinei, şi anume la existenţa 
unui aşa-zis hyperper de Vicina -sau, mai exact, a unei măsuri de Vicina— 


421 Gh. I. Brătianu, Vicina I. Contributions ă l'histoire de la domination byzantine et du 
commerce genois en Dobrogea, în Academie Roumaine, Bulletin de la Section Historique, 
t. X, Bucureşti, 1923; idem, Recherches sur Vicina et Cetatea Albă, Bucureşti, 1935. A se 
vedea şi N. Grămadă, Vicina. Isvoare cartografice, originea numelui, identificarea 
oraşului, în Codrul Cosminului, anul I (1924), Cernăuţi, 1925, p. 435-459. 

422 Cf. Gh. I. Brătianu, Recherches sur Vicina et Cetatea Albă, p. 47. 

423 De fapt, la o analiză atentă, această primă impresie se dovedeşte a fi falsă, deoarece, 
în realitate, fenomenul este perfect explicabil. La momentul respectiv (1281), Caffa, adică 
fosta Teodosia, nu era acea aşezare prosperă, pe care noi o percepem din documentele 
mai târzii, ci o colonie modestă, care avea să cunoască o evoluţie îndelungată, complexă şi 
"accidentată" (V. Ciocîltan, op. cit., p. 143). 

424 Florentinul Pegolotti menţionează, pe la 1335 sau 1340, în tratatul său La prattica 
della mercatura, "grâul de Vezina” (cf. Şt. Olteanu, Comerţul pe teritoriul Moldovei şi 
Ţării Româneşti în secolele X-XTV, în SRdI, t. 22, nr. 5, 1969, p. 865; vezi şi R. Ciobanu, 
Aspecte ale civilizaţiei portuare din Dobrogea la sfârşitul secolului al XlII-lea şi în secolul 
al XTV, în Pontica, 3, 1970, p. 297-329). 

425 Cf. Gh. I. Brătianu, op. cit., p. 48-50. 

care indică, fără dubiu, că oraşul dispunea, ca şi Pera, Caffa sau Trebizonda, 
de unităţi de măsură proprii şi —conform supoziţiilor lui Gh. I. Brătianu— 
chiar de o monedă "specială" , de "inspiraţie" bizantină 426 . 

Această exclusivitate a monedei imperiale s-ar acorda, în opinia 
marelui istoric, cu o formulă destul de "curioasă", prezentă în două dintre 
contractele comerciale înregistrate în 128 1 427 , care sugerează că respectivul 
oraş era, la acea dată, parte a Imperiului bizantin 428 . 

In fapt, referinţele privind includerea Vicinei în rândul teritoriilor de 
jurisdicţie bizantină nu trebuie să surprindă foarte tare. Aşa cum consem- 
nam anterior, acordul încheiat între Hoarda de Aur, Sultanatul mameluc din 
Egipt şi Mihail al VUI-lea Paleologul, în perioada 1261-1263, i-a permis 
basileului recuperarea, de la bulgari, a câtorva oraşe importante de pe litora- 
lul vest-pontic, printre care Mesembria, Anchialos, Sozopol şi Ahtopol 429 . 
Ulterior, cel mai probabil graţie alianţei cu Nogai (1273) 430 , împăratul 


426 Ibidem, p. 50; idem, L'hyperpere byzantin et la monnaie d'or des republiques italiennes, 
în Melanges Ch. Diehl, Paris, 1930, p. 37-48. Ulterior, problema pătrunderii monedei 
bizantine la gurile Dunării a fost reluată de O. Iliescu, L'hyperpere byzantin au Bas- 
Danube du XL au XV e siecle, în RESEE, VII, nr. 1, 1969, p. 109-119. Semnificativ, 
hyperperii "de Vicina" reprezentau unica monedă uzitată de genovezi în tranzacţiile 
comerciale pe această piaţă, în timp ce, în porturile de pe coasta nordică a Mării Negre, 
aflate sub dominaţia nemijlocită a Hoardei de Aur, moneda de schimb era, în 
exclusivitate, asprul tătărăsc (Gh. I. Brătianu, Marea Neagră, II, p. 98). Sugestiile lui 
Octavian Iliescu privind ascendenţa niceeană a acestor hyperperi "ad sagium Vicinae" au 
fost întâmpinate cu rezerve de S. Brezeanu, Asupra începuturilor pătrunderii monedei 
niceene la Dunărea de Jos, în SRdI, t. 26, nr. 4, 1973, p. 700, n. 8. Recent, E. Oberlănder- 
Târnoveanu a tranşat pertinent discuţia, afirmând că aşa-zişii hyperperi "de Vicina" erau 
doar monede de cont, bazate pe vechii hyperperi niceeni ( From "Perperi ad sagium 
Vecine" to "Părpăr". The Byzantine -Balkanic Origin Account Coins in Wallahia during 
the 13 th -19 lh Centuries, în 130 th Anniversary from the Establishing of the Modern 
Romanian Monetary Systhem, ed. M. Isărescu, Bucureşti, 1997, p. 97-182). 

427 "Les marchandises sont livrables «â Vicina ou lâ ou Dieu me guidera mieux dans 
l’empire de Românie» ( apud Vicinam vel quo Deus michi melius administraverit per 
Imperium Românie)" (Gh. I. Brătianu, Recherches sur Vicina et Cetatea Albă, p. 51). 

428 Sugestiile lui Gh. I. Brătianu privind stăpânirea bizantină la Vicina au fost contrazise 
de C. Andreescu, în comentariile sale pe marginea convertirii fiului comandantului tătar 
('milenarius populi illius") Argun, precum şi a altor nobili şi locuitori tătari ai oraşului 
Vicum, în anul 1286, sub influenţa călugărului franciscan Moise. Identificând Vicum cu 
Vicina, atestată ca atare într-o listă a mănăstirilor franciscane de pe la 1314-1330, 
autorul admitea, implicit, stăpânirea mongolă a oraşului danubian ('vicin iuxta 
danubin"), la sfârşitul secolului al XlII-lea ( Aşezări franciscane la Dunăre şi la Marea 
Neagră în sec. XIII-XTV, extras din CI, VIII, nr. 2, 1933, p. 9-10). în fapt, este bine ştiut 
astăzi —în lumina descoperirilor numismatice— că Vicina a cunoscut, în secolul al XlII-lea, 
împreună cu celelalte aşezări de pe linia Dunării inferioare, atât stăpânirea bizantină, 
exercitată prin intermediul unui despotat, înainte de 1285/6, cât şi pe cea mongolă, după 
această dată, când întreaga zonă intră sub autoritatea atotputernicului general Nogai, 
instalat în locul despotului bizantin la Isaccea (vezi infra, p. 121-122, cu n. 458, 459, 460). 

429 Gh. I. Brătianu, op. cit., p. 54. 

430 La începutul anilor ’70 ai secolului al XlII-lea, poziţia lui Nogai în Hoarda de Aur şi 
influenţa sa la Dunărea de Jos se consolidaseră într-o asemenea măsură, încât împăratul 

reuşeşte să restaureze hegemonia bizantină şi asupra "insulelor paristri- 
ene" 431 , între ele numărându-se, desigur, ca un obiectiv prioritar, Vicina. 

Mai mult, în acest context a putut avea loc şi întemeierea unei mitropo- 
lii ortodoxe la Vicina 432 , în maniera celei înfiinţate la Sarai, în anul 1261 433 . 
Departe de a fi un simplu ierarh local, titularul acestei instituţii ecleziastice 
avea, pe la 1300-1302, nu numai un venit anual de invidiat, ci şi o autoritate 
suficient de bine susţinută de Constantinopol, încât a putut media primirea 
în imperiu a unui grup de 16.000 de alani 434 . Aceştia ajunseseră în situaţia 
de a cere azilul într-o conjunctură istorică aparte, pe care o vom analiza la 
momentul potrivit. 

Revenind, însă, la activităţile economice atestate în Vicina, ultima 
menţiune datată în secolul al XlII-lea, mai exact în anul 1294, se referă la o 
listă de despăgubiri, solicitate de ambasadorul genovez administraţiei impe- 
riale, pentru acoperirea taxelor plătite abuziv de câteva vase genoveze. 


bizantin îl consideră demn de a-i fi ginere. De fapt, alianţa matrimonială era pentru 
basileu şi o garanţie în contextul iminentului conflict cu ţarul de la Târnovo, frustrat de 
pierderea importantelor cetăţi pontice. Ca o urmare aşteptată a acestei politici, Nogai îl 
va constrânge pe Constantin Tih (1257-1277) să renunţe la campania împotriva 
Bizanţului (cf. V. Ciocîltan, op. cit., p. 239). 

431 în elogiul pe care i-1 adresează lui Mihail al VUI-lea Paleologul, pe la 1273, retorul 
Manuel Holobolos menţionează, printre altele, sporirea autorităţii basileului în 
raporturile sale cu "panonianul" (= ungurii), cu alanii, cu "ţinutul nesfârşit al daciloi", 
precum şi asupra "insulelor paristriene": "S-au bucurat de tine că le eşti împărat şi multe 
insule paristriene; au renunţat la răscoala plănuită şi şi-au dat seama că au fost supuse 
şi asuprite de stăpâni fără drepturi legitime..." ( FHDR , III, p. 455). Dacă despre aceste 
"insulele paristriene" s-a afirmat, cu argumente credibile, că ele reprezintă tocmai 
regiunea de la gurile Dunării (V- Laurent, La domination byzantine aux bouches du 
Danube sous Michel VIII Paleologue, în RHSEE, XXII, 1945, p. 187-190), foştii lor 
"stăpâni", la care făcea referire retorul, fuseseră, cel mai probabil, bulgarii, această opinie 
fiind susţinută de descoperirea, în Dobrogea, a unui număr relativ mare de monede 
aparţinând lui Constantin Tih (cf. E. Oberlănder-Târnoveanu, începuturile prezenţei 
tătarilor în zona Gurilor Dunării în lumina documentelor numismatice, în T. Gemil 
(coord.), Tătarii în istorie şi în lume, Bucureşti, 2003, p. 75-76). Tot în legătură cu textul 
elogiului, ar mai trebui remarcată următoarea împrejurare: dacă formula "ţinutul 
nesfârşit al dacilor" trimite, desigur, la teritoriile româneşti extracarpatice, invocarea 
olanilor, în acest context, sugerează prezenţa lor timpurie în arealul pruto-nistrean, 
anterioară perioadei de maximă influenţă politică a emirului Nogai (1285-1299), care i-a 
cantonat în nordul Moldovei şi în Rutenia, jucând un rol determinant în asigurarea 
flancului drept al "hanatului Dunării de Jos" (V. Ciocîltan ; Alanii şi începuturile statelor 
româneşti, înRI, t. 6, nr. 11-12, 1995, p. 936-951). 

432 R. Şt. Ciobanu, Evoluţia, rolul şi însemnătatea mitropoliei din Vicina, în Peuce, VI, 
1977, p. 233-241. 

433 Vezi n. 293. După unii autori, s-ar părea că înfiinţarea episcopiei de la Vicina, ba chiar 
ridicarea ei la gradul de mitropolie au avut loc în perioada premergătoare restaurării 
Imperiului (V. Laurent, op. cit., p. 184-198), aşa cum, de pildă, instituirea protectoratului 
ortodox bizantin asupra bisericii melkite din sultanatul mameluc s-a făcut în baza unui 
acord negociat încă de pe vremea exilului de la Niceea (cf. V. Ciocîltan, Mongolii şi Marea 
Neagră în secolele XIII -XIV, p. 83, n. 18). 

434 FHDR, III, p. 451. 

In acelaşi document este amintit şi un vas care se îndrepta spre 
Maurocastron, la gurile Nistrului, noul debuşeu comercial care va înflori în 
secolele următoare, printre altele şi în dauna prosperităţii Vicinei 435 . 

Documentele din veacul al XlV-lea sunt ceva mai generoase cu aşeza- 
rea de pe Dunăre, majoritatea lor fiind legate de activitatea eparhiei, al cărei 
întâi- stătător apare într-o serie de documente bizantine 436 . Alte referiri spo- 
radice, databile către 1338, conţin promisiunile ierarhilor de la Cherson şi 
Vicina 437 de a nu- şi părăsi diocezele, în faţa unui pericol încă neidentificat cu 
precizie 438 , dar, se pare, destul de serios. Acesta este, de altfel, şi contextul în 
care apare mitropolitul Macarie de Vicina, prezent, în mod repetat, la 
întâlnirile sinodului de la Constantinopol 439 . Ultimul ierarh de Vicina este 
celebrul Iachint, chemat de voievodul Nicolae Alexandru să păstorească nou 
înfiinţata mitropolie a Ţării Româneşti, în 1359, anul care marchează 
declinul irevocabil al aşezării dunărene 440 . 

In Vicina activau, însă, şi reprezentanţii altor confesiuni, cum este 
cazul misionarilor franciscani. Astfel, în virtutea unui yarlîk emis şi reînnoit 
de hanii Hoardei de Aur în a doua jumătate a secolului al XlII-lea, minoriţii 
beneficiau de o situaţie cât se poate de normală în Tartaria Aquilonaris 441 . 

Pe acest fond, în jurul anului 1287, impresionat probabil de 
convertirea "împărătesei" Jaylak, soţia hanului Nogai, un notabil mongol 
s-a botezat într-un oraş numit Vicum, identificat cu Vicina, unde ar fi 


435 Gh. I. Brătianu, op. cit., p. 56-57. 

436 în 1317-1318, mitropolitul de la Vicina era însărcinat de sinod să aplaneze conflictul 
dintre alţi doi confraţi din Crimeea, nemulţumiţi de limitele diocezelor lor. De asemenea, 
în lista de dioceze datând din timpul lui Andronic al II-lea Paleologul ( cel Bătrân), ca şi în 
ekthesis-ul lui Andronic al IlI-lea Paleologul ( cel Tânăr), compus spre jumătatea veacului 
XIV, este amintit un mitropolit de Vicina ( ibidem , p. 57). 

437 V. Laurent, Le metropolite de Vicina, Macarie, et la prise de la viile par Ies Tartares, în 
RHSEE, XXIII, 1946, p. 225-232. 

438 In ceea ce ne priveşte, ne raliem punctului de vedere exprimat, recent, de Ş. 
Papacostea, considerând că temerile înalţilor prelaţi de Vicina erau alimentate de 
întorsătura negativă pe care o luaseră relaţiile dintre Bizanţ şi Hoarda de Aur în ultimii 
ani ai domniei lui Ozbek (1313-1342). Tensiunile vor continua, oricum, şi în prima parte a 
domniei succesorului său, Geanibek (1342-1357), culminând cu invazia declanşată de 
mongoli în interiorul Peninsulei Balcanice, în anul 1342 (cf. Ş. Papacostea, Cruciadă şi 
djihad în spaţiul egeano-pontic la mijlocul secolului al XlV-lea, în voi. Românii în Europa 
medievală (între Orientul bizantin şi Occidentul latin). Studii în onoarea Profesorului 
Victor Spinei, îngrijit de Dumitru Ţeicu şi Ionel Cândea, Brăila, 2008, p. 510-511). Vezi şi 
V. Laurent, L’ Assaut avorte de la Horde d’Or contre VEmpire byzantin (Printemps - ete 
1341), în Revue des etudes byzantines, XVIII, t. 18, 1960, p. 145-162. 

439 Pentru detalii, vezi V. Laurent, Le metropolite de Vicina, p. 231. 

440 Este exact anul în care veneţienii se lamentau că eternii lor rivali, genovezii, îi 
împiedică să achiziţioneze grâu în porturile aflate în părţile Licostomului (cf. N. Iorga, 
Studii istorice asupra Chiliei şi Cetăţii Albe, Bucureşti, 1900, p. 49). Vicina nu este 
amintită, dovadă grăitoare a succesului de care se bucura, deja, concurenta sa directă, 
Chilia. 

441 Cf. Ş. Turcuş, Sfântul Scaun şi românii în secolul al XlII-lea, p. 310. 

existat, la acea dată -ca şi la Soldaia, Caffa sau Solhat-, o reşedinţă 
franciscană 442 . 

Misiunea acesteia va continua, cu toate greutăţile cauzate de politica 
anti-creştină a lui Geanibek, până spre sfârşitul secolului al XlV-lea, când, 
printre cei care adeveresc consacrarea noului episcop catolic de Şiret (1371), 
este prezent şi un anume dominis Ludovico Vicinensi de ordine Minorum 443 , 
ultimul franciscan stabilit în Vicina despre care avem informaţii. 

Pentru a descrie, succint, cadrul istoric al decăderii Vicinei, vom porni 
de la informaţiile pe care ni le oferă hărţile nautice occidentale, cu menţiu- 
nea că nici ele nu sunt, întru totul, precise 444 . Astfel, carta cosmografului 
catalan Angelino Dulcert, din 1339, aşază Vicina pe Dunăre -numită, semni- 
ficativ, fluvius Vecine 445 -, deasupra zidurilor cetăţii ridicându-se steagul 
mongol, cu tamgha şi semiluna, ceea ce însemna instalarea efectivă a 
tătarilor în oraş 446 . 

In principiu, faptul n-ar fi fost atât de grav, având în vedere controlul 
nemijlocit pe care Hoarda l-a exercitat asupra Dunării de Jos, timp de un 
secol 447 , cu consecinţe benefice asupra schimburilor comerciale din zonă şi 
atrăgând după sine dezvoltarea pe coordonate specific urbane a emporiilor 
genoveze. Dar, contextul mai larg al crizei politice de la mijlocul secolul al 
XlV-lea 448 , marcată în mod substanţial de războiul purtat de Geanibek 


442 Vezi n. 428. 

443 Hurmuzaki, I 2 , p. 171. Aşa cum a sesizat C. Auner în studiul său referitor la Episcopia 
de Seret (1371-1388), în Revista Catolică, II, 1913, p. 228, n. 2, franciscanul Ludovic de 
Vicina nu apare în document ca fiind de faţă la consacrarea episcopului Andrei (9 martie 
1371), el figurând doar la notarul din Lemberg, printre martorii prezenţi la transcrierea 
actului de consacrare (4 august 1371). 

444 Vezi analiza lui N. Grămadă, op. cit., p. 438. 

445 Astfel de informaţii cartografice sunt confirmate, parţial, şi de un act emis la Pera, în 
1343, unde se aprecia că marginile Imperiului lui Ozbek ajung la "fliunen Vicine” ( FHDR , 
III, p. 484-485). 

446 Harta lui Angelino Dulcert purta şi o inscripţie lămuritoare cu privire la întinderea 
imperiului stăpânit de Ozbek, reprodusă întocmai în portulanele din cea de-a doua 
jumătate a secolului al XlV-lea, precum cel al fraţilor Pizigani (1367): "Item in civitate de 
Saray manet imperator Usbech; imperium suum est valde magnum et incipit in provincia 
de Burgaria et in civitate de Vicina et finit in civitate de Organci versus levante et 
comprehendit in illo directe totam tramontonam" (ap. N. Grămadă, op. cit., p. 447). 

447 Ar face excepţie, eventual, conform opiniei majorităţii specialiştilor, intervalul 1301- 
1322, în care, după toate aparenţele documentare, ţarului bulgar Theodor Svetoslav i-a 
fost cedată Dobrogea şi părţi însemnate din Bugeac, drept recompensă pentru rolul jucat 
în eliminarea fiului cel mare al lui Nogai, Ceaka, oponentul hanului Tokta (vezi, mai ales, 
Gh. I. Brătianu, op. cit., p. 104-119; V. Ciocîltan, op. cit., p. 247-250). Această ipotetică 
desfăşurare istorică a fost respinsă, recent, cu toată fermitatea, de S. Iosipescu (vezi n. 
484). Oricum, cel mai târziu la începutul deceniului trei al secolului al XlV-lea, teritoriile 
de la gurile Dunării reintră în posesia Hoardei de Aur, iar Vicina redevine, aşa cum 
relevă trimiterea din nota anterioară, oraş de frontieră. 

448 Tătarii vor lua act de ambiţiile regelui Ludovic cel Mare (1342-1382), care conferă 
războiului purtat împotriva acestora atributele unei veritabile cruciade. Atitudinea 

împotriva negustorilor italieni 449 , explică întrucâtva începutul evoluţiilor 
negative din istoria Vicinei. 

Mai mult, şi doar aparent paradoxal, este întru totul justificat să 
considerăm refluxul treptat al autorităţii mongole din spaţiul extracarpatic 
—sub presiunea ofensivei creştine coordonate de Ludovic cel Mare— ca pe un 
factor determinant, în explicarea ireversibilei sale decadenţe. Această com- 
plexă desfăşurare istorică a fost alimentată, aşa cum vom vedea, de cristali- 
zarea unei noi axe comerciale, căreia Vicina —aflată într-o poziţie colaterală- 
nu îi mai servea drept principal debuşeu 450 . Oraşul este absent din toate 
documentele privitoare la evenimentele petrecute la cumpăna secolelor XIV- 
XV, perioadă care se încheie cu instaurarea definitivă a stăpânirii turceşti în 
Dobrogea. Doar prezenţa sa în portulane 451 -explicabilă, fără îndoială, prin 
obiceiul copierii versiunilor mai vechi— coroborată de câteva referinţe 
ambigue mai susţine, foarte fragil, o palidă existenţă a oraşului şi în secolul 
al XV-lea. 

Ajunşi la finalul acestei succinte analize, suntem datori, la rându-ne, 
cu o încercare de răspuns la o mai veche dilemă, legată de localizarea 
Vicinei 452 . înainte de a ne face cunoscută opţiunea, trebuie amintit, însă, 
faptul că, în ciuda rezolvării propuse de către P. Diaconu, privind 
identificarea sa cu cetatea de la Păcuiul lui Soare 453 —asumată, încă, de o 


suveranului angevin determină o violentă contra-reacţie musulmană, îndeosebi sub 
Geanibek. In cursul domniei sale se dezlănţuie un adevărat pogrom împotriva creştinilor, 
abundent documentat, atât în izvoarele veneţiene, cât şi în cele genoveze, cele două 
puteri direct afectate aliindu-se efemer împotriva hanului. Oricum, aceste evenimente 
reprobabile şi, în general, anarhia din Imperiul mongol vor avea, pe termen mai lung, 
consecinţe majore: regresul comerţului pontic şi reorientarea rutelor comerciale (Gh. I. 
Brătianu, op. cit., p. 76-77). 

449 V. Ciocîltan, op. cit., p. 182-202. 

460 Vezi infra, analiza dedicată începuturilor Brăilei. 

461 Gh. I. Brătianu o definea, inspirat, ca "reflex postum al unui trecut glorios" (op. cit., p. 
93). 

462 Pentru o trecere în revistă a principalelor ipoteze formulate în istoriografia mai veche, 
vezi C. C. Giurescu, Probleme controversate în istoriografia Română, Bucureşti, 1977, p. 
143-155. 

453 "Intr-adevăr, grosimea straturilor arheologice, mulţimea şi varietatea monedelor, 
numărul mare de unelte şi podoabe, locuinţele de suprafaţă cu temelii de piatră, într-un 
cuvânt, tot ceea ce constituie vestigii arheologice definesc aşezarea de la Păcuiul lui Soare 
ca fiind -în perioada cuprinsă între mijlocul secolului al XlII-lea şi prima jumătate a 
secolului al XV-lea- un puternic centru urban, cu o producţie proprie de mărfuri şi cu o 
activitate comercială, care nu au fost egalate de nici o altă aşezare dobrogeană din acele 
vremuri" (P. Diaconu, Despre localizarea Vicinei, în Pontica, 3, 1970, p. 290). La 
argumentele oferite de autor, s-a adăugat publicarea, de către savantul italian B. Motzo, 
a unui portulan de la sfârşitul secolului al XlII-lea, în care este precizată distanţa exactă 
de la gurile Dunării până la Vicina, adică 200 de mile genoveze (circa 347 km), şi care 
părea să tranşeze definitiv problema identificării Vicinei, în favoarea Păcuiului lui Soare 
(cf. idem, Iarăşi despre localizarea Vicinei, în Rdl, t. 34, nr. 12, 1981, p. 2316). Pentru 
detalii privind evoluţia medievală a aşezării de la Păcui, vezi P. Diaconu, S. Baraschi, 
Păcuiul lui Soare, II. Aşezarea medievală, Bucureşti, 1977. 

bună parte a comunităţii ştiinţifice 454 —, o impresionantă investigaţie 
istoriografică, publicată foarte recent, pare să confirme una dintre soluţiile 
mai vechi, şi anume că faimoasa aşezare s-a aflat, de fapt, pe locul actualului 
oraş-port Măcin 455 . 

Fără a opta pentru vreuna dintre soluţiile preopinenţilor noştri, vom 
evidenţia totuşi, în acest context, câteva probe -care au scăpat, până astăzi, 
cercetătorilor— în favoarea excluderii definitive a Isaccei ca principală 
contracandidată la identificarea cu mult- disputata Vicina. 

Remarcăm, astfel, într-o primă instanţă, faptul că, mai toate coloniile 
genoveze din teritoriile controlate de Hoardă s-au fundat pe vechi locaţii 
bizantine, unele ruinate, şi scutite astfel de prezenţa efectivă a mongolilor. 

Dintr-o asemenea perspectivă, exemplul Caffei este mai mult decât 
elocvent: "Când au venit genovezii, Teodosia trebuie să fi fost în cel mai bun 
caz o ruină, insignifiantă economic şi demografic — alte însuşiri imperativ 
necesare pentru reuşita operaţiei. Doar intr-un astfel de loc puteau 
«oaspeţii» să fie majoritari, condiţie indispensabilă pentru a dirija 
dezvoltarea coloniei şi a localităţii spre ţinta finală: neatârnarea de hoarda 
tătară'' 456 . 

Raţiunile intime ale alegerii făcute de comercianţii liguri în Crimeea ar 
trebui să fie valabile şi pentru fundarea emporiului danubian. Tocmai de 
aceea, dacă se acceptă prezenţa unei colonii genoveze veritabile la Vicina, 
spre finele secolului al XlII-lea 457 , identificarea sa cu Isaccea ar fi total 
neproductivă. Astfel, conform datelor pe care ni le-au oferit descoperirile 
monetare 458 , aşezarea de la marele vad al Dunării inferioare găzduise, într-o 
succesiune nemijlocită, în perioada precizată mai sus, reşedinţa unui despot 


464 Vezi, spre exemplu, studiul recent al lui E. Oberlănder-Târnoveanu, "De proienie de 
Gazaria, de loco Vicine": Once Again about the Mongol Domination in the Region of the 
Mouth of the Danube during the Late 13 th and Early 14 th Century, în T. Gemil, N. Pienaru 
(coord.), Moştenirea istorică a tătarilor, voi. I, Bucureşti, 2010, p. 29-56, în care autorul 
afirmă răspicat, pe urmele lui P. Diaconu, identitatea Vicinei cu Păcuiul lui Soare. 

465 V. Ciocîltan, Argumente în favoarea identităţii Vicina-Măcin, în RI, t. 22, nr. 5-6, 2011, 
p. 411-430. 

466 V. Ciocîltan, Mongolii şi Marea Neagră în secolele XIII -XIV, p. 143. 

467 Oricât de tentantă ar fi, această circumstanţă istorică rămâne, până la dezvăluirea 
unor probe irefutabile, o simplă supoziţie. De altfel, la Vicina a fost atestat un singur 
consul genovez, Bartolomeo di Marco, care îndeplinea şi funcţia de notar, în cea de-a doua 
jumătate a secolului al XlV-lea (1361). Informaţia este cuprinsă în celebrul registru 
notarial al lui Antonio di Ponzo, ţinut la Chilia în anii 1360-1361 (cf. O. Iliescu, 
Localizarea vechiului Licostomo, în SRdI, t. 25, nr. 3, 1972, p. 458). 

468 E. Oberlănder-Târnoveanu, I. Oberlănder-Târnoveanu, Contribuţii la studiul 
emisiunilor monetare şi al formaţiunilor politice din zona gurilor Dunării în secolele XIII- 
XIV, în SCLVA, t. 32, nr. 1, 1981, p. 89-109; E. Oberlănder-Târnoveanu, Documente 
numismatice privind relaţiile spaţiului est-carpatic cu zona gurilor Dunării în secolele 
XIII-XIV, în AIIAI, XXII, nr. 2, 1985, p. 585-590; idem, începuturile prezenţei tătarilor în 
zona Gurilor Dunării în lumina documentelor numismatice, în T. Gemil (coord.). Tătarii 
în istorie şi în lume, Bucureşti, 2003, p. 67-102. 

bizantin 459 -a cărui identitate scapă cunoaşterii în această fază a cercetării 
istorice—, respectiv principala reşedinţă a emirului Nogai. Mai mult, omnipo- 
tentul general al Hoardei îşi va preciza, în cel mai scurt timp, cu fermitate, 
statutul imperial prin emiterea de monede proprii, chiar la Isaccea 460 . 

în altă ordine de idei, succesiunea nemijlocită a celor doi factori de 
putere la Isaccea intră, oricum, în contradicţie cu semnalarea prezenţei la 
Vicina, în aceiaşi ani (1286-1287), a comandamentului lui Argun, surprins 
documentar sub titulatura, profund semnificativă, de "milenarius populi 
illius " 461 . 

Un argumentul important îl oferă şi următoarea împrejurare: numele 
cetăţii care adăpostea preţiosul atelier monetar, Săqci, apare înscris, ca 
atare, şi în varianta latină a legendelor unor monede emise între 1307-1312, 
de o "seniorie" genoveză care îşi avea centrul în acest oraş dunărean 462 . 
Aşadar, înşişi comercianţii liguri, cărora le datorăm aproape tot ceea ce ştim 
despre Vicina —şi care au numit-o astfel în repetate rânduri, tocmai în 
această perioadă-, reproduceau pe monedele cu legendă latină numele 
autentic al aşezării care găzduia atelierul, adică Săqci, şi nu Vicina, cum ar 
fi fost firesc în cazul presupusei identităţi. 

In lumina tuturor acestor evidenţe, considerăm că parcurgerea 
"liniară" a informaţi ei oferite de Ana Comnena, încă de la începutul secolului 
al XH-lea, putea elimina, din capul locului, Isaccea din "competiţia" 
localizărilor Vicinei: "...Tatos, numit şi Chalis, şi cu Sesthlav şi cu Satza [...], 
unul ţinând în stăpânirea sa Dristra, ceilalţi Vicina şi celelalte..." 463 . Aşadar, 
cele mai importante dintre căpeteniile barbare stăpâneau, în ordinea numirii 
lor, cele trei mari oraşe dunărene, desemnate, la rându-le, în ordinea 
geografică firească: Tatos -Dristra, Sesthlav- Vicina, iar Satza pe primul 
dintre "celelalte", adică importanta aşezare de la marele vad al Dunării 


469 Aprecierea noastră este susţinută de prezenţa pe unul dintre tipurile monetare bătute 
la Isaccea a acvilei bicefale, însemn caracteristic despoţiilor bizantine, cu precădere sub 
Paleologi (cf. E. Oberlănder-Târnoveanu, începuturile prezenţei tătarilor în zona Gurilor 
Dunării, p. 78-79; vezi şi P. Diaconu, O formaţiune statală la Dunărea de Jos la sfârşitul 
secolului al XTV-lea necunoscută până în prezent, în SCIVA, t. 29, nr. 2, 1978, p. 194). E. 
Oberlănder-Târnoveanu, autorul cercetărilor numismatice, a datat aceste emisiuni 
monetare în intervalul 1273-1285/6, prezumând starea de vasalitate a comanditarului lor 
faţă de ambiţiosul tilmen-noyan Nogai (op. cit., p. 75-79). 

460 Emisiunile monetare relevă fidel fulminanta ascensiune politică a lui Nogai, 
culminând cu arogarea statutului imperial, în anii 1296-1299 ( ibidem , p. 79-94). 

461 Vezi informaţiile oferite de C. Andreescu ( supra , n. 428). Termenul latin milenarius nu 
face decât să-l echivaleze pe cel de mingghan-u noian mongol, însemnând comandant de 
"o mie" (B. D. Grecov şi A. I. Iacubovschi, op. cit., p. 40). 

462 E. Oberlănder-Târnoveanu, I. Oberlănder-Târnoveanu, Contribuţii la studiul emisiu- 
nilor monetare, p. 100-102, 105-106; E. Oberlănder-Târnoveanu, Documente numisma- 
tice, p. 585, n. 3; E. Oberlănder-Târnoveanu, I. Oberlănder-Târnoveanu, Noi descoperiri 
de monede emise în zona gurilor Dunării în secolele XIII-XTV, în SCN, IX, 1989, p. 127- 
128. 

463 FHDR, III, p. 89. 

inferioare, anticul Noviodunum, care îi va moşteni, până astăzi, numele 
(Satzal Săqcil Isaccea ) 4 64 . 

Cât despre Păcuiul lui Soare, credem că unul dintre argumentele 
excluderii sale din cursa pentru identificarea Vicinei îl constituie calitatea 
acesteia de sediu mitropolitan, a cărui eventuală stabilire la Păcui nu şi-ar fi 
avut sensul, dată fiind proximitatea —doar 18 km, în amonte— 465 a celui 
atestat la Dristra. Existenţa unei mitropolii la Dristra -plasată încă de la 
fundare, alături de întreaga biserică bulgară, sub oblăduirea Patriarhiei 
Ecumenice 466 -, este dovedită de prezenţa în Synodikonul lui Boril 467 a nu 
mai puţin de şase mitropoliţi dristreni 468 , care au activat —şi vom reţine 
valoarea probatorie a acestor circumstanţe- în perioada deplinei funcţiuni a 
mitropoliei de la Vicina 469 . 

In fapt, mitropolia Dristrei îşi exercita jurisdicţia intr-un teritoriu care 
includea Păcuiul lui Soare, fortificaţiile acestuia fiind ridicate, aşa cum am 
văzut, tocmai pentru apărarea metropolei din amonte 470 . 


464 Aceeaşi interpretare şi la Em. Popescu, Ştiri noi despre istoria Dobrogei în secolul al 
Xl-lea, p. 145, n. 48. 

465 Vezi supra, p. 110, cu n. 395. 

466 Vezi scrisoarea Patriarhului Calist I către clerul din Târnovo, din anul 1355, prin care 
le reamintea ierarhilor bulgari că se află intr-un raport de subordonare faţă de Patriarhia 
Ecumenică, încă de la recunoaşterea autonomiei lor, în anii 1234-1235 (cf. Epifanie 
Norocel, Patriarhia bulgară de Târnovo între anii 1235-1393, în ST, XVIII, nr. 3-4, 1966, 
p. 151-152). 

467 M. P. IIonpyjKeHKO, Cunoduu u,apn Eopima, Cotţtua, 1928. în istoriografia românească, 
informaţiile privitoare la existenţa unei mitropolii dristrene în secolele XIII-XIV au fost 
semnalate de Epifanie Norocel (op. cit., p. 152-155), dar şi de P. Diaconu, op. cit., p. 197, 
n. 60, cu riscul, nesesizat, de a-şi submina propria argumentaţie. 

468 M. P. IIonpyHceHKO, op. cit., p. 92. 

469 Astfel, absenţa mitropolitului dristrean Zaharia din lista redactată în Synodikon -dar 
atestat ca atare, într-o altă sursă documentară, sub anul 1360 (cf. HBaH ŢţyiraeB, H 3 
cmapama 6t>jieapcKa KHuoKHuna, kh. 2, CoŢihh, 1944, p. 226)— oferă un terminus ante 
quem al păstoririi celor şase mitropoliţi pomeniţi mai sus, care s-au succedat începând cu 
anul 1235, al înfiinţării mitropoliei Dristrei, şi până spre finele anilor ’50 ai secolului al 
XlV-lea, adică înaintea dispariţiei mitropoliei de Vicina (1359). 

470 însuşi P. Diaconu, în încercarea sa de a circumscrie teritorial despotatul Dristrei, pe 
care îl numea, insistent, "formaţiunea statală de la Păcuiul lui Soare -Silistra", afirma 
următoarele: "In totului tot, Ţara Dristrei se va fi întins spre nord-est până către 
Cernavoda, iar înspre apus până dincolo de Turtucaia. Nu este exclus ca în anumite 
împrejurări istorice cârmuitorul Ţării Dristrei să-şi fi extins autoritatea şi asupra unei 
fâşii de pământ de pe malul stâng a Dunării." (P. Diaconu, op. cit., p. 196). Şi cum 
Dobrotici fusese recompensat cu Ţara Dristrei, ca teritoriu bine delimitat, din cuprinsul 
ţaratului bulgar, chiar de către ţarul Ivan Alexandru (1331-1371), într-o conjunctură a 
cărei prezentare nu îşi are rostul aici (vezi Dumanov Boyan, Dorostolum / Dristra, în 
Encyclopaedia of the Hellenic World, Black Sea, 2000, p. 5), existenţa unei mitropolii <a 
Vicinei> la Păcuiul lui Soare, aflat în centrul respectivei formaţiuni, vine în contradicţie 
cu înseşi afirmaţiile, categorice, ale lui P. Diaconu: "în istoria relaţiilor dintre bizantini şi 
ţaratul de Târnovo biserica constantinopolitană nu şi-a exercitat niciodată autoritatea 
asupra unei eparhii aflate într-un teritoriu administrat de bulgari" ( ibidem , p. 198). 

Din această perspectivă, se impune ca argument determinant, în favoa- 
rea aprecierilor noastre, împrejurarea că la Păcuiul lui Soare a fost 
descoperit un număr infim -mai exact două exemplare- de hyperperi 
bizantini emişi în perioada de maximă înflorire comercială a 
Vicinei, adică sub domnia constantinopolitană a lui Mihail al VUI-lea Paleo- 
logul (1261-1282), în condiţiile în care actele notariale genoveze atestă exclu- 
sivitatea hyperperilor în contractele încheiate cu emporiul danubian. In 
schimb, ccasitotalitatea descoperirilor numismatice ale acestei pe- 
rioade, de ordinul sutelor de monede, aparţine Ţaratului de 
Târnovo 471 , ceea ce spune multe despre adevăraţii stăpâni ai insulei danu- 
biene, relevând totodată eroarea în care se plasează susţinătorii identificării 
Vicinei cu Păcuiul lui Soare. 

In ceea ce ne priveşte, oricât de tentantă ar părea soluţia propusă de V. 
Ciocîltan, şi care, în lumina analizelor anterioare, pare să rămână favorită în 
"competiţia" identificărilor Vicinei, optăm pentru luare în considerare şi a 
unei alte ipoteze de lucru : localizarea faimoasei şi, totodată, fantomaticei 
cetăţi episcopale la Axiopolis/Cernavoda, adică în vechiul scaun episcopal al 
Dunării de Jos. Intr-o atare eventualitate, s-ar confirma nu doar preferinţa 
Patriarhiei bizantine pentru continuitate —manifestată anterior chiar în 
cazul episcopiei de Axiopolis 472 - ci şi distanţa pe care o stipulează celebrul 
portulan II Compasso da Navigare, între gura Asperei şi Vicina: 200 de 
mile 473 . 


471 A se vedea, mai ales, repertoriul descoperirilor monetare din cadrul monografiei 
arheologice dedicate aşezării medievale de la Păcuiul lui Soare (P. Diaconu, S. Baraschi, 
Păcuiul lui Soare, p. 154-163), dar şi cele două tezaure publicate de E. Isăcescu ( Tezaurul 
de monede medievale de la Păcuiul lui Soare, în SCN, V, 1971, p. 345-353; Un alt tezaur 
monetar găsit la Păcuiul lui Soare, în SCN, VI, 1975, p. 253-257), în care nu vom găsi 
niciun hyperper bizantin, dar putem număra peste două sute de monede aparţinând 
ţarilor de la Târnovo. Este regretabilă nonşalanţa manifestată de P. Diaconu în omiterea 
acestor elemente probatorii, care i-ar fi năruit, în mod inevitabil, teoria/ 

472 Axiopolis este atestat încă din secolul al Vl-lea ca episcopie, dependentă de Tomis, dar 
pe primul loc după mitropolie în rândul celor 14 scaune, ceea ce echivala, probabil, cu 
calitatea de protothronos (cf. Em. Popescu, op. cit., p. 137). Aşadar, scaunul episcopal 
instituit aici în secolul al Xl-lea iibidem, p. 127-147), nu făcea decât să continue o tradiţie 
canonică, întreruptă de invaziile slavo-avare cu mai bine de patru sute de ani înainte. 

473 Remarcăm, în acest context, aprecierile lui S. Iosipescu: "Căutată de secole pe Dunăre 
la Mahmudia, Isaccea, Măcin, cetatea metropolitană părea sortită să rămână printre 
oraşele fantomă ale evului mediu dacă nu s-ar fi descoperit manuscrisul de la A.D. 1296 
al faimosului portulan pisano-amalfîtean Compasso da Navigare, redactat în a doua 
jumătate a sec. al XlII-lea, unde navigatorul pe Marea Neagră şi Dunărea de Jos era 
avertizat că de la gura Asperei a marelui fluviu şi până la Vicina avea de parcurs 200 de 
mile. Indiferent de identitatea Asperei cu gârla Împuţita din preajma Sulinei, propusă de 
domnul Petre Ş. Năsturel, transpunerea pe teren a celor două sute de mile nautice 
plasează Vicina mult în amonte pe Dunăre, în sectorul cuprins între Cernavodă şi 
Silistra, ceea ce exclude localizările anterioare la Mahmudia, Isaccea sau Măcin." 
( Contribuţii la istoria domniei principelui Radu I şi a alcătuirii teritoriale a Ţării 
Româneşti în secolul al XTV-lea, în SMIM, XXVIII, 2010, p. 38). 

Cât despre eventualele amendamente care s-ar putea aduce alterna- 
tivei propuse —dată fiind inexistenţa, până la acest moment 474 , a unor mărtu- 
rii arheologice vădite, cu indubitabilă valoare probatorie 475 — , vom spune că 
ele nu există defel, deci nici spre infirmare (aşa cum este cazul descoperirilor 
numismatice de la Păcui). In plus, atenţionăm, poate uşor maliţios, asupra 
faptului că probele materiale sunt, desigur, la fel de bine ascunse şi, 
probabil, alăturate celor care nu mai au nevoie să-şi dezvăluie identitatea 
pentru a demonstra calitatea de scaun episcopal a cetăţii Axiopolis, în 
secolele al Vl-lea şi al XI-lea/ 

Despre Maurocastrum -vechea colonie grecească Tyras, de la limanul 
Nistrului, a cărei identificare cu Cetatea Albă 476 rămâne, încă, discutabilă 477 — 
aflăm amănunte interesante datorită cercetărilor întreprinse, încă din 
perioada interbelică, de Gh. I. Brătianu. 

Consemnăm, aşadar, că prima menţiune a comerţului genovez ad 
partes Malvocastri se regăseşte intr-un act de comandit, transcris de un 
notar genovez la Caffa şi datat 8 mai 1290, în care se face referire la 
călătoria în zonă a lui Giacomo di Finale 478 . Patru ani mai târziu este atestat 
documentar traseul unei corăbii, aparţinând, de asemenea, unor negustori 
genovezi, care se îndrepta către Maurocastrum 479 . 

Chiar dacă informaţiile documentare indică prezenţa timpurie a geno- 
vezilor în vechiul Maurokastron 480 bizantin, aflat, indubitabil, sub controlul 
Hoardei de Aur, este foarte probabil ca, în anii respectivi, activitatea 
coloniştilor liguri să se fi rezumat doar la îndeletnicirile comerciale, despre o 
eventuală fortificare a "cartierului" lor putând fi vorba, mai degrabă, în 
secolul următor. 

La finele veacului al XlII-lea, căderea cetăţii Acra -avanpostul comer- 
ţului oriental al Veneţiei- în mâinile Islamului va determina reorientarea 
politicii Serenissimei în direcţia Mării Negre. Se pare că această opţiune, 


474 Cf. O. Damian, Repere arheologice privind oraşele medievale, p. 148, n. 25. 

475 Ne punem toată încrederea în expertiza ştiinţifică a colegilor Raluca şi Sergiu 
Iosipescu, a căror intenţie de a sonda arheologic, cât mai curând, situl Axiopolis, ar putea 
ocaziona descoperirea —în al 13-lea ceas al pasionantei dispute istoriografîce— a vestigiilor 
Vicinei. Le mulţumim, şi cu acest prilej, atât pentru deschiderea cu care au receptat 
propunerea noastră, cât şi pentru sprijinul hihliografic acordat. 

476 Pentru atenţia acordată constant Cetăţii Albe de către istoricii români, vezi I. Cândea, 
Cetatea Albă în istoriografia românească, I, în SMIM, XIX, 2001, p. 217-226; II, în SMIM, 
XXI, 2003, p. 327-347. 

477 Cf. R. Verussi-Iosipescu, Instalaţii portuare la Dunărea de Jos şi în Pontul nord-vestic 
(sec. XIII-XVI), teză de doctorat, Târgovişte, 2012, p. 164-172; eadem, Cetatea Albă, 
Cetatea Neagră, în RIM, nr. 3-4, 2012, p. 18-23. Vezi şi L. Rădvan, Oraşele din Ţările 
Române, p. 496-498, cu trimiterile aferente. 

478 Cf. Gh. I. Brătianu, op. cit., p. 102. 

479 Ibidem, p. 56. 

480 Despre avatarurile numelui sub care apare aşezarea medievală fundată pe ruinele 
anticului Tyras, vezi V. Spinei, Comerţul şi geneza oraşelor din sud-estul Moldovei 
(secolele XIII-XIV), în AB, I, 1993, p. 184-186. 

care intra, desigur, în contradicţie cu afirmarea accelerată, din ultimele 
decenii, a hegemoniei genoveze, era potenţată de alianţa cu Nogai, atotpu- 
ternicul general al Hoardei de Aur. In acest context, s-a ajuns, inevitabil, la 
cel dintâi Război al Strâmtorilor (1294- 1299) 481 , care nu va rezolva -în 
ciuda victoriilor obţinute de Genova- pe termen lung problema prezenţei 
autonome a veneţienilor în Marea Neagră. Pacea de la Milano prevedea 
doar o amânare a acesteia, inaugurând, totuşi, o nouă fază a politicii geno- 
veze, ale cărei consecinţe s-ar fi putut răsfrânge şi asupra aşezării de la 
limanul Nistrului. 

Astfel, intrarea brutală a Veneţiei în jocul beneficiilor pe care le putea 
asigura prezenţa autonomă în Pont i-a pus în gardă pe genovezi, aceştia 
demarând o amplă campanie de fortificare a emporiilor fundate anterior. 
Lovindu-se, inevitabil, de opoziţia imperialilor bizantini şi a mongolilor, 
negustorii ambiţioasei Republici ligure vor reuşi, totuşi, cu o neîntrecută 
abilitate diplomatică, dar şi prin implicarea în câteva conflicte sângeroase, 
să-şi impună voinţa 482 . 

După Pera (post 1304), Caffa (post 1313) şi Trapezunt (post 1316), 
este posibil ca aceste demersuri constructive 483 să fi continuat, ulterior 
dispariţiei ţarului Theodor Svetoslav(?) 484 , cu edificarea unor fortificaţii la 


481 Gh. I. Brătianu, Les origines de la guerre de Curzola (1294-1299) entre Genes et Venise, 
în voi. Melanges d’histoire generale, I, Cluj, 1927, p. 94-98; pentru o viziune mai 
nuanţată, O. Cristea, Veneţia şi Marea Neagră în secolele XIII-XW. Contribuţii la studiul 
politicii orientale veneţiene, Brăila, 2004, p. 36-37. 

482 Ş. Papacostea, Genovezii în Marea Neagră, p. 29-36. 

483 Ibidem, p. 31-33. 

484 La începutul secolului al XlV-lea, Maurocastro, ca şi întreaga zonă a gurilor Dunării, 
pare să se fi aflat sub stăpânirea bulgarilor lui Theodor Svetoslav (1300-1322). Ar sta 
mărturie o serie de documente ce amintesc de martiriul unui călugăr franciscan, Angelus 
de Spoleto, ucis de bulgari în Mauro Castro (1314), sau de eşecul oficialilor comunei 
genoveze de a obţine, de la împăratul Fedixclavus (= Svetoslav), reparaţii pentru pagube- 
le suferite de negustorii genovezi la Mavocastro şi prin alte părţi (1316). După toate 
indiciile, belicosul ţar Svetoslav ar fi obţinut această poziţie -care includea dreptul de a 
percepe taxe vamale în Mavocastro şi Vicina- ca o recompensă din partea hanului Tokta, 
acordată pentru asasinarea lui Ceaka, fiul rivalului său, Nogai. Ulterior, după moartea 
lui Svetoslav, stăpânirea bulgară asupra oraşului de la limanul Nistrului ar fi luat 
sfârşit, acesta revenind în mâinile mongolilor (Gh. I. Brătianu, op. cit., p. 104-119; vezi şi 
V. Ciocîltan, op. cit., p. 247-250). Recent, S. Iosipescu -pe urmele lui V. Spinei, care-şi 
exprimase, anterior, rezervele la adresa acestei teorii ( Moldova în secolele XI-XIV, 
Bucureşti, 1982, p. 173-176)— a respins identificarea aşezării stăpânite de ţarul bulgar cu 
Cetatea Albă, propunând localizarea ei în regiunea Varnei, unde apare toponimul 
MaurocastrizolMaurocastrico, a cărui formă ar fi generat întreaga confuzie ( Bulgarii la 
Cetatea Albă în anii 1314, 1316, în voi. Românii în Europa medievală (între Orientul 
bizantin şi Occidentul latin). Studii în onoarea Profesorului Victor Spinei. Brăila, 2008, p. 
699-716). Argumentelor formulate de S. Iosipescu li s-ar mai putea adăuga încă o serie de 
probe. Astfel, la finele celui de-al doilea deceniu al secolului al XlV-lea, adică în perioada 
de apogeu a prezumtivei stăpâniri bulgare în Dobrogea şi la gurile Dunării, pe lista 
posesiunilor Patriarhiei din Constantinopol se regăsea Dristra —alături de Cavarna, 
Cranea, Chilia sau Licostomo, Gerania şi Caliacra (vezi infra, p. 133, cu n. 515, 516) — , 
vechea metropolă danubiană a Bulgariei, în care se refugiase ţarul Ivailo cu doar câteva 
decenii înainte (c. 1278/9). Ni se pare îndoielnică stăpânirea lui Theodor Svetoslav asupra 

Maurocastrol Cetatea Albă ( ?) 485 , Chilia şi/sau Licostomo şi, eventual, 
Ienisala. 

Spre deosebire, însă, de Chilia 486 , Maurocastro a fost lipsită de benefi- 
ciile unei administraţii proprii, cu consuli şi instituţiile aferente 487 , 
autoritatea supremă în oraş fiind deţinută de iparhul mongol. 


Dunării inferioare şi până la limanul Nistrului — permiţându-şi, chiar, să-i agreseze pe 
genovezi la Maurocastro—, cât timp nu reuşise să-şi impună controlul asupra propriei 
cetăţi, gazdă a unui scaun mitropolitan, rămasă ca un fel de insulă bizantină într-o mare 
bulgară. Şi aceasta cu atât mai mult, cu cât ţarul recuperase, încă din anii războiului 
declanşat împotriva Bizanţului (1304-1307), câteva cetăţi importante de pe litoralul vest- 
pontic, precum Mesembria, Anchialos sau Agathopolis (cf. Gh. I. Brătianu, Recherches 
sur Vicina et Cetatea Albă, p. 72). Mai mult, ţinând cont de rezultatele analizei 
întreprinse asupra descoperirilor numismatice de la gurile Dunării (E. Oberlănder- 
Târnoveanu, I. Oberlănder-Târnoveanu, Noi descoperiri de monede emise în zona gurilor 
Dunării, p. 125), care au relevat prezenţa, la Isaccea, a unui despotat bizantin ce-şi 
permitea să bată nestingherit monedă, tocmai în anii conflictului lui Theodor Svetoslav 
cu imperialii (1304-1307), vom accepta cu şi mai serioase rezerve "jurisdicţia" ţarului de 
la Târnovo pe aceste meleaguri. De altfel, în aceleaşi circumstanţe istorice, adică în plin 
război bulgaro-bizantin, a cărui virulenţă ar fi trebuit să afecteze profund starea 
materială a enclavelor greceşti dunărene, supuse prezumtivei stăpâniri a lui Svetoslav, 
aflăm că, dimpotrivă, mitropolia de la Vicina înregistra o situaţie financiară de invidiat, 
poate cea mai bună din istoria sa, stârnind comentariile patriarhului ecumenic (cf. R. Şt. 
Ciobanu, Evoluţia, rolul şi însemnătatea mitropoliei din Vicina, p. 236; vezi şi S. 
Baraschi, Izvoare scrise privind aşezările dobrogene de pe malul Dunării în secolele XI- 
XIV, în Rdl, t. 34, nr. 2, 1981, p. 329). Finalizând argumentaţia noastră, vom mai 
evidenţia o ultimă, dar profund semnificativă, împrejurare istorică: în intervalul 1307- 
1313, al furibundului conflict tătaro-genovez, când Tokta dispusese arestarea tuturor 
comercianţilor liguri din cuprinsul imperiului său (cf. Ş. Papacostea, V. Ciocîltan, Marea 
Neagră. Răspântie a drumurilor intercontinentale (1204-1453), Constanţa, 2007, p. 152), 
monetăria de la Isaccea deservea, ca un făcut, tocmai o seniorie genoveză (vezi n. 462), 
nederanjată de "stăpânirea" belicosului ţar bulgar, imaginat ca vicar al hanului la 
Dunărea inferioară. Iar dacă apartenenţa emisiunilor monetare —prezumtiv genoveze— ar 
putea fi contestată (vezi, de exemplu, S. Iosipescu, Balica, Dobrotiţă, Ioancu, Bucureşti, 
1985, p. 56-58), în schimb, lipsa totală a monedelor bulgăreşti la Cetatea Albă, 
contrastând cu numărul uriaş —de ordinul miilor— al monedelor hanilor mongoli Tokta şi 
Ozbek (cf. A. Boldureanu, L. Bacumenco-Pîrnău, Un lot de monede medievale şi moderne 
decoperit la Cetatea Albă. Observaţii preliminare, în AM, XXXIV, 2011, p. 221-245), ar 
trebui să conteze în cumpănirea acestei speţe. 

486 Tentativele specialiştilor de a lămuri începuturile fortificaţiilor Cetăţii Albe au gene- 
rat o dezbatere pătimaşă, în acest sens fiind cu totul semnificativă disputa istoriografîcă 
iscată între Ionel Cândea şi Mariana Şlapac (cf. I. Cândea, Edificii religioase la Cetatea 
Albă şi Cetatea Sucevei (secolele XIV-XV), în SMIM, XXII, 2004, p. 117-124). 

486 Vezi infra, analiza dedicată emporiului genovez de pe braţul danubian omonim. 

487 Abia din 1409, conform prevederilor unui privilegiu acordat genovezilor de către 
Alexandru cel Bun —pe care B. P. Haşdeu susţinea că l-a văzut la Odesa, într-o colecţie 
particulară, prin anii ’50 ai sec. al XlX-lea (cf. Şt. Andreescu, Note despre Cetatea Albă, în 
SMIM, XVIII, 2000, p. 66-68)—, comercianţilor liguri li s-a permis să-şi deschidă o abaldă 
negustorească şi să aibă un consul în Cetatea Albă. Faptul pare să fie confirmat de 
informaţiile cuprinse în scrierea genovezului Nicolo della Porta, datată în 1410, conform 
căruia Cetatea Albă ( Mocastro ) se număra printre oraşele pe care Genova le stăpânea la 

Mai mult, descoperirile arheologice de la Cetatea Albă, corespunzând 
secolelor XIII-XV, poartă o amprentă bizantină bine definită 488 , care 
eclipsează, în bună măsură, ipoteticele contribuţii ale genovezilor. 

Şi totuşi, chiar în absenţa consulului, activităţile comercianţilor liguri 
la limanul Nistrului s-au dovedit a fi de amploare, orientându-se, prioritar, 
către negoţul cu cereale. O serie întreagă de documente confirmă această 
apreciere, culminând cu menţiunile privind "grâul de Maurocastro" ( Grano 
da Maocastro), din celebrul manual de comerţ al florentinului Francesco 
Balducci Pegoletti, redactat în prima jumătate a secolului al XIV-lea 489 . 

Un alt element de rezistenţă al activităţilor genoveze în acest areal îl 
constituia comerţul cu sclavi. In ciuda repetatelor intervenţii papale, fără a 
manifesta prea multe scrupule, genovezii au derulat afaceri de anvergură cu 
robii achiziţionaţi la Maurocastro/Cetatea Albă. Mai mult, printre aceştia, 
alături de cumani, bulgari, ruşi, turci sau alani, se numărau şi vlahii 490 , 
vânduţi în locuri îndepărtate de cele natale 491 . 

Fără a intra în amănunte privind varietatea produselor vehiculate prin 
Maurocastro/Cetatea Albă 492 , vom consemna rolul important pe care şi l-a 
asumat aşezarea în marele comerţ internaţional, constituindu-se, mai ales 
către sfârşitul secolului al XIV-lea, intr-un valoros punct de tranzit, ce 
intermedia legăturile comerciale dintre bazinul pontic şi Europa Centrală. 

Faptul se datorează, indubitabil, activizării drumului moldovenesc -pe 
ruta Liov-Siret-Suceava-Iaşi-Maurocastro/Cetatea Albă 493 -, într-o conjunc- 
tură istorică aparte, pe care o vom evidenţia în cele ce urmează. 

încă din anul 1339 -cu un deceniu înaintea anexării, de către Regatul 
polon, a cnezatului de Halici 494 - Angelino Dulcert sesiza imensul potenţial 


acel moment ( ad presens), în "teritoriile necredincioşilor" (cf. N. Iorga, Studii istorice 
asupra Chiliei şi Cetăţii Albe, Bucureşti, 1900, p. 57-58). 

488 Cf. V. Spinei, op. cit., p. 187-189. 

489 Cf. Şt. Andreescu, op. cit., p. 57-58. 

490 Pentru detalii, vezi şi A. Pippidi, Contribuţii la studiul legilor războiului în evul 
mediu, Bucureşti, 1974, p. 247 şi urm. 

491 Cf. V. Spinei, op. cit., p. 193. 

492 Ibidem, p. 193-195. 

493 A se vedea, cel mai recent, contribuţia lui L. Pilat, Iaşii şi drumul comercial 
moldovenesc, în voi. The Steppe Lands and the World Beyond Them: Studies in Honor of 
Victor Spinei on his 70 th Birthday, editori Florin Curta, Bogdan-Petru Maleon, Iaşi, 2013, 
p. 563-568. 

494 Pentru datarea corectă a acestui eveniment, în anul 1349, vezi J. Meyendorff, 
Byzantium and the rise of Russia: a study of Byzantino-Russian relations in the 
fourteenth century, Cambridge University Press, 1981, p. 64; S. C. Rowell, Lithuania 
Ascending: a pagan empire within east-central Europe, 1295-1345, Cambridge University 
Press, 1994, p. 269; Ş. Papacostea, Triumful luptei pentru neatârnare: întemeierea 
Moldovei şi consolidarea statelor feudale româneşti, în idem, Geneza statului în Evul 
Mediu românesc. Studii critice, ediţie adăugită, Bucureşti, 1999, p. 39. In ceea ce îl 
priveşte pe reputatul medievist român, încheierile pe care le-a formulat în legătură cu 
acest subiect sunt extrem de tranşante: "Teza greşită din istoriografia noastră potrivit 
căreia regatul polon nu ar fi ajuns decât în 1366 în stăpânirea cnezatului Halici şi în 

economic al Liovului ('civita de leo"), unde se întâlneau negustorii veniţi 
dinspre Marea Neagră cu cei hanseatici, continuându-şi marşul comercial 
spre Marea Baltică şi Flandra, până la Bruges. 

"Este drumul a cărui securitate va fi în curând asigurată de voievodul 
Moldovei, şi ale cărui limite se vor întinde rapid din Carpaţii Bucovinei la 
gurile Nistrului, unde se ridică fortăreaţa şi portul Cetatea Albă" 495 . 

Circumstanţele concrete ale activizării sale, adică ale participării Mol- 
dovei, alături de Polonia şi Genova, la integrarea Europei Centrale în marele 
comerţ intercontinental, prin Marea Neagră şi Cetatea Albă, sunt legate, pe 
de o parte, de intrarea aşezării de la limanul Nistrului sub controlul voievo- 
dului de la Şiret 496 , încă din anul 1374 497 , iar pe de altă parte de 
evenimentele dramatice petrecute în ultimul deceniu ale sec. al XlV-lea în 
stepele nord-pontice. 

Ne referim, aşadar, la gigantica confruntare declanşată în anul 1387, 
între hanul Hoardei de Aur, Toktamîş, şi fostul său susţinător, Timur-Lenk. 
Fără a intra în detaliile intrigii sale, expuse magistral de V. Ciocîltan 
intr-un studiu apărut acum mai bine de două decenii 498 , vom preciza, doar, 
că "mărul discordiei" a fost, din nou, Tabrizul, marele centru comercial al 
Azerbaidjanului. Câţiva ani mai târziu, în 1395, victoria decisivă obţinută de 
Timur-Lenk împotriva rivalului său, pe râul Terek, va disloca fragmente 
importante ale Hoardei de Aur din teritoriile stăpânite anterior, 
deposedându-i pe mongoli —a căror prezenţă garantase, până atunci, 
securitatea "drumului tătăresc"- de controlul stepelor nord-pontice. Mai 
mult, trebuie amintit că Timur-Lenk se va manifesta cu o ostilitate extremă 
la adresa "frâncilor" crimeeni, şi asta după ce anihilase calea nordică a 
caravanelor, distrugând centrele de la Urgenc, Sarai, Astrahan şi Tana 499 . 

In aceste împrejurări, coloniile genoveze vor manifesta un interes 
crescând pentru activizarea rutei alternative în comerţul cu Polonia —şi, prin 
ea, cu întreaga Europă Centrală-, adică a drumului moldovenesc, cu placa sa 
turnantă, Cetatea Albă. 

Din această perspectivă, sunt extrem de sugestive prevederile 
privilegiilor comerciale acordate de Coroana ungară, respectiv cea polonă 
oraşului Liov, în contextul concurenţei acerbe pe care i-o făcea Cracovia. 
Astfel, în privilegiul acordat de Ludovic de Anjou, în anul 1380, Liovului i se 
garanta dreptul de depozit pentru mărfurile tranzitate pe "drumul tătăresc" 


vecinătatea Moldovei trebuie abandonată; ea s-a aflat la originea unor concluzii eronate." 
(: ibidem , n. 13). 

495 Gh. I. Brătianu, Marea Neagră, II, p. 122-123. 

496 Vom cita, chiar scoasă din context, "sentinţa" pronunţată de Şt. S. Gorovei : "drumul 
comercial s-a deschis prin Moldova datorită faptului că această ţară încorporase deja 
vechiul Asprokastron" ( întemeierea Moldovei. Probleme controversate, Iaşi, 1997, p. 204). 

497 Vezi n. 598. 

498 V. Ciocîltan, Restauraţia Hoardei de Aur şi tratatele tătaro-genoveze din anii 1380- 
1387, în RI, s.n., t. 1, nr. 6, 1990, p. 571-595. 

499 Şt. Andreescu, op. cit., p. 64-65. 

(via tartarica ), fără a se face vreo referire la ruta moldovenească. Abia în 
anul 1403, cu prilejul întăririi, de către Vladislav Jagello, a drepturilor 
anterioare, prin care Liovul îşi păstra monopolul comercial pe "drumul 
tătăresc", apare, pentru întâia dată, ca o precizare finală în actul privilegial, 
faptul că "Despre trecerea în Moldova <ad partes Walachie> astfel a fost 
hotărât de prelaţii şi baronii noştri, că dacă cetăţenii şi negustorii din Liov 
vor voi să meargă în Moldova pentru negustorie şi mărfuri, atunci şi 
cetăţenii Cracoviei vor putea să treacă în aceeaşi Moldovă şi în Tartaria 
oriunde cu mărfurile lor şi vor putea să meargă fără a fi nevoiţi să stea 14 
zile [în Liov], dar plătind vămile obişnuite tot acolo în Liov." 500 . 

Avem, aşadar, graţie prevederilor explicite ale acestor acte, un reper 
cronologic relativ al activizării drumului moldovenesc, consacrat, în mod 
ferm şi definitiv, prin privilegiul acordat negustorilor lioveni de către 
voievodul Alexandru cel Bun, în anul 1408 501 . 

Pe de altă parte, trebuie subliniat că aceeaşi conjunctură istorică şi 
aceleaşi interese comerciale au favorizat şi stimulat, în egală măsură, 
înaintarea polono-lituaniană către limanul Nistrului 502 . 

Mai concret, problemele majore create hanului de pe Volga de amenin- 
ţarea şi victoriile timuride îl vor obliga pe acesta să-şi relaxeze relaţiile cu 
vecinii săi apuseni, faptul avantajând, în primul rând, Uniunea polono- 
lituaniană. Astfel, încă din anul 1393, Toktamîş este nevoit să încheie acor- 
duri politice şi economice favorabile acesteia, acceptându-i, spre exemplu, 
stăpânirea unor importante teritorii, obţinute prin forţă, anterior, deşi erau 
considerate de hani ca parte a patrimoniului ginghishanid. Este vorba 
despre zone precum Kievul, dar şi altele, situate la miazăzi, care vor permite 
Uniunii polono-lituaniene să aspire la dobândirea accesului direct la Marea 
Neagră, prin fâşia limitrofă malului stâng al Nistrului. Mai mult, unul 
dintre punctele cheie ale privilegiului acordat lui Vladislav Jagello prevedea 
libera circulaţie a "negustorilor ortaci", fapt care va stimula veleităţile 
Poloniei şi Lituaniei de părtaşe la profitabilul comerţ pontic, ca şi înaintarea 
accelerată a acestora către Marea Neagră 503 . 

Este simptomatică, în acest sens, conjunctura creată după înfrângerea 
suferită de Toktamîş în faţa oştilor timuride, din anul 1395, şi care va genera 
un nou şi însemnat pretendent la beneficiile oferite de controlul drumului 
comercial ce urma valea Nistrului 504 . Retrăgându-se precipitat spre nord, în 


600 Ap. Şt. Andreescu, op. cit., p. 64. 

501 Documentele moldoveneşti, II, p. 630-637. 

602 Despre circumstanţele creării Uniunii polono-lituaniene (1385) şi evoluţia politică a 
acesteia, precum şi despre incidenţele sale asupra istoriei Ţării Moldovei în sec. XIV-XV, 
vezi Ş. Papacostea, Relaţiile internaţionale în răsăritul şi sud-estul Europei în secolele 
XIV-XV, în idem, Geneza statului în Evul Mediu românesc, p. 254-265. 

503 N. Pienaru, Timurizii şi Marea Neagră, în voi. Marea Neagră. Puteri maritime - puteri 
terestre (sec. XIII -XVIII), coord. O. Cristea, Bucureşti, 2006, p. 162-163. 

604 Vezi, mai ales, V. Ciocîltan, Raporturi moldo -lituaniene (1420-1429), în voi. Românii 
în istoria universală, IIIi, Iaşi, 1988, p. 137. 

Lituania marelui cneaz Vitold 505 , Toktamîş solicită ajutorul acestuia, oferind 
în schimb lituanienilor recunoaşterea stăpânirii depline asupra teritoriilor 
cucerite anterior, în detrimentul ulus -ului giucid 506 . De altfel, în perioada 
imediat următoare, perpetuarea luptelor interne pentru putere în Hoarda de 
Aur l-a propulsat pe Vitold în postura de veritabil arbitru, favorizând imensa 
influenţă politică a marelui cneaz în mediul tătar 507 . 

Aceste evenimente -coroborate cu transferul Podoliei din posesia 
Coroanei polone în patrimoniul lui Vitold (1413)— au creat premisele expan- 
siunii lituanienilor către Marea Neagră. Dar, fiindcă singurul debuşeu pontic 
de care puteau dispune la acea dată era modestul port Kociubei, viitoarea 
Odessa, aceştia vor încerca, insistent, să-şi impună prezenţa la limanul 
Nistrului 508 . Ocazia a apărut în contextul deteriorării relaţiilor moldo- 
lituaniene -vezi divorţul lui Alexandru cel Bun de Ringala, sora marelui 
cneaz 509 -, când Vitold a construit un puternic castel ( Czarnigrad , Cetatea 
Neagră), pe malul stâng al Nistrului, ca o veritabilă replică a Cetăţii Albe 
(1421) 510 . Era, se pare, o primă fază a unui plan mai amplu, care viza nu 


606 Ş. Papacostea, op. cit., p. 257. 

606 Cf. N. Pienaru, op. cit., p. 171, n. 27. 

607 V. Ciocîltan, op. cit., p. 134. 

608 Şt. Andreescu, "Cruciada târzie" şi Marea Neagră, în voi. Marea Neagră. Puteri 
maritime - puteri terestre (sec. XIII-XVIII), coord. O. Cristea, Bucureşti, 2006, p. 142. 

609 C. Cihodaru, Alexandru cel Bun, Iaşi, 1984, p. 143, 279; C. Rezachevici, Ringala-Ana. 
Un episod dinastic în relaţiile moldo-polono-lituaniene din vremea lui Alexandru cel Bun, 
în Rdl, t. 35, nr. 8, 1982, p. 917-922; Gh. Pungă, Din nou despre Ringala, soţia lui 
Alexandru cel Bun, în idem, Studii de istorie medievală şi de ştiinţe auxiliare (I), Iaşi, 
1999, p. 35-42. 

610 M. Cazacu a considerat că acest demers constructiv ascunde, de fapt, explicaţia 
dubletului toponimic Cetatea Neagră (Maurocastrum) — Cetatea Albă ( Asprokastron , 
Bielgorod, Akkermaii), care a dat atâta bătaie de cap specialiştilor (M. Cazacu, A propos 
de Vexpansion polono -lituanienne au nord de la mer Noire aux XIV e -XV e siecles 
(Czarnigrad, la "Cite noire" de Vembouchure du Dniestr), în voi. Passe turco-tatar. Present 
Sovietique. Etudes offertes ă Alexandre Bennigsen, Paris, 1986, p. 108-109). La rândul 
său, Ş. Papacostea a propus o altă soluţie, afirmând următoarele: "Pe ţărmul apusean al 
limanului Nistrului, pe o înălţime stâncoasă, orientată spre mare, spre «marea cea 
neagră» ( mavri thalassa) se afla fortăreaţa Maurokastron, Maurocastrum, Moncastro, 
«Cetatea Neagră», care domina o aşezare urbană cuprinsă la rândul ei între ziduri de 
cetate. Lângă aceasta, lipit de ea, se afla oraşul propriu zis, Cetatea Albă, Bialgorod, 
Album Castram sau Akkerman, înconjurat şi el de ziduri care se deschideau spre uscat 
prin trei porţi. Dincolo de aceste ziduri cu porţi se întindea «un ocean de nisip», potrivit 
descrierii lui Evlia Celebi. Coexistau aşadar pe limanul Nistrului, în nemijlocit contact, 
două aşezări.." (Ş- Papacostea, Maurocastrum şi Cetatea Albă: identitatea unei aşezări 
medievale, în RI, t. 6, nr. 11-12, 1995, p. 914-915). In ceea ce ne priveşte, acceptând, cu 
rezervele de rigoare, ipoteza conform căreia Maurocastrum şi Cetatea Albă au fost aşezări 
diferite, vom considera demersurile constructive ale cneazului Vitold ca fiind, mai 
degrabă, o operă de refacere a vechilor fortificaţii bizantine ale Cetăţii Negre, reuşind să 
perpetueze, astfel, în variantă slavă, numele aşezării: Maurocastrum — Czarnigrad. In 
caz contrar, ar trebui admisă, pentru perioada ce a urmat deceniului trei al secolului al 
XlV-lea, o realitate mai mult decât îndoielnică: prezenţa, la limanul Nistrului, intr-un 

numai anexarea râvnitei aşezări bizantino-liguro-moldoveneşti, cu impresio- 
nantul său potenţial economic, ci chiar impunerea suzeranităţii lituaniene 
asupra Caffei 511 . 

Rezumându-ne la a consemna eşecul tuturor acestor demersuri, zădăr- 
nicite într-o conjunctură politică aparte -care va implica interesele, pe cât de 
profunde, pe atât de divergente, ale Ungariei, Poloniei şi Lituaniei-, remar- 
căm, totuşi, încrâncenarea, dar şi abilitatea domnilor moldoveni în a păstra 
neatinse, decenii la rând, în circumstanţe istorice dintre cele mai tulburi, 
hotarele statului lor. 

înainte de a evidenţia elementele care încadrează Chilia în categoria 
oraşelor "genoveze", vom preciza faptul că, în privinţa controversatei sale 
identităţi cu Licostomo 512 , ne-am raliat, cu prudenţă, opiniei celor care le 
consideră aşezări diferite, schiţată elementar de Şt. Andreescu: "un castel, 
Licostomo, aşezat pe o mică insulă, chiar la vărsarea Dunării în mare prin 
braţul Chilia, şi o cetate, Chilia, situată puţin mai în amonte, pe malul 
aceluiaşi braţ al fluviului" 513 . 


areal bine circumscris, a trei cetăţi, două "negre" şi una "albă", un soi de "alba -neagra" 
istoriografică, cu efecte dintre cele mai nocive asupra bunei înţelegeri a problematicii în 
discuţie. 

611 Şt. Andreescu, Trois ades des archives de Genes concernant l’histoire de la mer Noire 
au XV e siecles, în RESEE, XXI, 1, 1983, p. 38-46. 

512 Pentru o succintă trecere în revistă a celor două opţiuni istoriografice, vezi, mai recent, 
M. Şlapac, Imaginea oraşului Chilia în lumina surselor documentare, în HU, t. X, nr. 1-2, 
2002, p. 27-43. Dintre contribuţiile dedicate în totalitate, ori care doar aduc în discuţie 
această problemă, le vom consemna pe următoarele: O. Iliescu, Localizarea vechiului 
Licostomo, în SRdI, t. 25, nr. 3, 1972, p. 435-462; G. Airaldi, I Genovesi a Licostomo nel 
sec. XIV, în Studi medievali, s. 3, XIII, Spoleto, 1972, p. 967-981; V. Ciocîltan, Chilia în 
primul sfert al secolului al XV-lea, în Rdl, t. 34, nr. 11, 1981, p. 2091-2096; V. Eskenasy, 
Din istoria litoralului vest-pontic: Dobrotici şi relaţiile sale cu Genova, în Rdl, t. 34, nr. 
11, 1981, p. 2047-2063; idem, Les genois en mer Noire: ă propos dune nouvelle edition des 
documents de Kilia, în RRH, t. XXII, nr. 1, 1983, p. 87-95; Şt. Andreescu, Une viile 
disputee: Kilia pendant la premiere moitie du XV e siecle, în RRH, t. XXIV, nr. 3, 1985, p. 
217-230; P. Diaconu, Kilia et Licostomo ou Kilia=Licostomo?, în RRH, t. XXV, nr. 4, 1986, 
p. 301-317; Gh. Pungă, Consideraţii privitoare la cetatea Chilia Nouă, în idem, Studii de 
istorie medievală şi de ştiinţe auxiliare (I), Iaşi, 1999, p. 85-104; Şt. Andreescu, Note 
despre cetatea Chilia, în Pontica, XXXII, 1999, p. 225-232; R. Verussi-Iosipescu, Instalaţii 
portuare la Dunărea de Jos şi în Pontul nord-vestic (sec. XIII-XVI), teză de doctorat, 
Târgovişte, 2012, p. 208-230; N. Constantinescu, O problemă de geografie istorică: 
Licostomo. Regele Sigismund şi voievodul Ştibor la Gurile Dunării, toamna 1396, în voi. 
Argeşul şi Ţara Românească între medieval şi modern. Studii de istorie şi arheologie. 
Prinos lui Spiridon Cristocea la 70 de ani, editori: Dragoş Măndescu, Marius Păduraru, 
Ionel Dobre, Brăila-Piteşti, 2013, p. 45-52. 

613 Şt. Andreescu, O cetate disputată: Chilia în prima jumătate a secolului al XV-lea, în 
idem, Din istoria Mării Negre (Genovezi, români şi tătari în spaţiul pontic în secolele XIV- 
XVII), Bucureşti, 2001, p. 35. Contrar acestei opinii, P. Diaconu a pledat, nu fără 
argumente, în favoarea identităţii celor două aşezări. Conform analizei sale, problema 
existenţei a două localităţi este lipsită nu doar de suport arheologic, ci şi de argumente 
consistente sau, măcar, rezonabile, în documentele scrise. In primul rând, din 

Exceptând menţiunea bizantină din secolul al IX-lea, pe care am 
comentat- o anterior 514 , şi care nu ar conta, oricum, decât în cazul identităţii 
celor două toponime, primele atestări sigure ale Chiliei sunt prilejuite de 
cuprinderea sa într-o listă a posesiunilor Patriarhiei din Constantinopol 515 , 
datată în intervalul 1318-1323 516 , şi de incursiunea devastatoare a lui Umur- 
beg de Aydin, două decenii mai târziu 517 . 

Informaţii de o valoare excepţională pentru descifrarea realităţilor 
medievale de la gurile Dunării sunt cuprinse în registrele notarului genovez 
Antonio di Ponzo, datând din anii 1360- 1361 518 . Un număr mare de acte, 
înregistrate chiar la Chilia, menţionează, printre altele, un consul genovez 
(Barnabo di Carpena) 519 , gestionând o activitate economică intensă: 

"Cantitatea şi varietatea mărfurilor care fac obiectul tranzacţiilor 
încheiate înaintea acestui notar, folosirea unui etalon ponderal propriu 
pentru argint, emiterea unor monete locale, existenţa unui consul genovez 
[...], marele număr de bancheri, croitori, morari, măcelari, brutari, batistari, 
cârciumari, rezidând toţi la Chilia şi participând sub diferite forme la viaţa 
intensă a unui mare oraş portuar, toate acestea întregesc imaginea veridică 
a Chiliei (Vechi) de pe la mijlocul secolului al XIV-lea" 520 . 


documentele redactate în sec. al XIV-lea şi al XV-lea reiese cu tărie utilizarea mai 
degrabă alternativă a celor două toponime pentru a desemna aceeaşi localitate. In fapt, 
deşi există o serie numeroasă de surse româneşti, veneţiene, poloneze sau bizantine, care 
amintesc fie de Chilia, fie de Licostomo, lipsesc cu desăvârşire cele care să precizeze 
existenţa a două localităţi purtând aceste nume. Dimpotrivă, după toate aparenţele, 
Licostomo este sistematic prezent în izvoarele occidentale, în timp ce documentele 
româneşti şi cele poloneze preferă Chilia. Diferenţierea lor în termeni administrativi, 
propusă de G. Airaldi —conform căreia Chilia ar fi beneficiat doar de o administraţie 
civilă, completată, la Licostomo, de un guvernator militar—, n-ar face decât să 
oglindească, potrivit lui P. Diaconu, simpla degradare a relaţiilor dintre Dobrotici şi 
genovezi, în jurul anului 1370. Noul context ar fi determinat atât refacerea vechii 
fortificaţii bizantine a Chiliei/Licostomo, cât şi necesara apariţie a unei administraţii 
militare şi înarmarea unor vase (P. Diaconu, op. cit., p. 301-317). 

614 Vezi supra, p. 96. 

616 F. Miklosich-J. Miiler, Acta et diplomata graeca medii aevi sacra et profana, I. Acta 
Patriarchatus Constantinopolitani, Viena, 1860, p. 95, LII. 

616 Cf. O. Iliescu, op. cit., p. 439. 

617 P. Lemerle, L’Emirat d’ Aydin, Byzance et l’Occident. Recherches sur la geste d’Umur- 
Pacha, Paris, 1957; M. Alexandrescu-Dersca, L’expedition d’Umur Beg dAydin aux 
bouches du Danube (1337 ou 1338), în Studia et Acta Orientalia, II, 1960, p. 3-24. Pentru 
complexitatea circumstanţelor în care s-a produs expediţia lui Umur-beg de Aydin, dar şi 
pentru datarea acesteia, vezi, mai recent, Ş. Papacostea, Cruciadă şi djihad în spaţiul 
egeano-pontic la mijlocul secolului al XIV-lea, p. 514-517. 

518 G. Pistarino, Notai Genovesi in Oltremare. Atti rogati a Chilia d'a Antonio di Ponzo 
(1360-1361), Genova, 1971. 

619 Este menţionat chiar şi un consul de Vicina (Bartolomeo di Marco), tocmai în perioada 
de după plecarea mitropolitului Iachint, cînd cetatea începe să decadă, în favoarea Chiliei 
(cf. Ş. Papacostea, De Vicina ă Kilia. Byzantins et Genois aux bouches du Danube au XTV e 
siecle, în RESEE, 16, 1978, 1, p. 65-79). 

620 O. Iliescu, op. cit., p. 455. 

Indreptându-ne atenţia către circumstanţele istorice care au determi- 
nat integrarea Chiliei în constelaţia aşezărilor genoveze, la mijlocul secolului 
al XlV-lea, am remarcat câteva aspecte, de importanţă majoră, privind 
turnura intereselor comerciale ligure, în direcţia Europei Centrale. 

Acerba rivalitate genovezo-veneţiană -care degenerase, deja, în primul 
Război al Strâmtorilor (1294-1299)- va cunoaşte o nouă fază a evoluţiei sale, 
mai vehementă, odată cu concedarea de către hanul Ozbek a unei fâşii de pă- 
mânt, la Tana (1332/1333), negustorilor Serenissimei. Dreptul acestora de a 
construi edificii publice şi private, creând premisele unei prezenţe comercia- 
le autonome în Pont, va constitui "o breşă de o gravitate excepţională în 
zăgazul genovez" 521 . 

Drept urmare, Republica ligură se vede obligată să ia măsuri ferme, de 
consolidare a poziţiilor sale pontice, dublate de acţiuni agresive împotriva 
eternei sale rivale, care vor duce la izbucnirea altor două Războaie ale 
Strâmtorilor (1350-1355 şi 1376-1381). Tocmai în această conjunctură, cel 
mai târziu la 1359, genovezii vor prelua controlul complexului militar- 
comercial Licostomo- Chilia, intrând, totodată, într-o relaţie politică de 
cointeresare cu Regatul ungar 522 . 

Ludovic de Anjou demarase anterior o amplă campanie anti-mongolă 
(1343-1357), care îl va apropia, treptat, de cursul inferior al Dunării. Mai 
mult, conflictele cu Veneţia, declanşate pentru stăpânirea coastei dalmate, îi 
vor lega şi mai mult pe unguri de genovezi, iar factorul catalizator al tuturor 
acestor evoluţii îl va constitui intuirea de către aliaţi a imensului potenţial 
economic pe care îl ascundea drumul comercial Braşov-Chilia, legând, via 
Ungaria, Europa Centrală de Marea Neagră. Drept urmare, privilegiul acor- 
dat negustorilor braşoveni în anul 1358 523 , dublat de "favorurile" voievodului 
Vladislav-Vlaicu, zece ani mai târziu 524 , vor integra, pentru un secol şi 
jumătate, Ungaria şi Muntenia în circuitul marelui comerţ internaţional. 

Surprinsă de noile realităţi politico-economice într-o poziţie mai mult 
decât ingrată -care o făcea să privească, neputincioasă, de dincolo de 
Dunăre, la fluxul comercial recent activizat, prin Braşov, spre schela Brăilei- 
şi aflată la discreţia despotului Dobrotici, noul stăpân al locurilor 525 , Vicina 
se va stinge treptat, abandonând Chiliei misiunea istorică de a prelua, în 
totalitate, frâiele negoţului danubian. 


621 V. Ciocîltan, op. cit., p. 179-180. 

622 Ş. Papacostea, Genovezii în Marea Neagră, p. 41-42. 

523 DRH, D, I, p. 39. 

524 Ibidem, p. 87. 

626 C. Moisil, Despotatul lui Dobrotici, în Convorbiri literare, XL, nr. 6-8, 1906, p. 680-692; 
M. M. Alexandrescu-Dersca Bulgara, Formarea despotatului lui Dobrotici, în Peuce, IV 
(1973-1975), p. 233-247; O. Iliescu, A stăpânit Dobrotici la Gurile Dunării?, în Pontica, 
IV, 1971, p. 371-377; P. Diaconu, O formaţiune statală la Dunărea de Jos, p. 185-201; V. 
Eskenasy, Din istoria litoralului vest-pontic, p. 2047-2063; S. Iosipescu, Balica, Dobrotiţă, 
Ioancu, p. 96-140; V. Mărculeţ, Conflictul dobrogeano-genovez (1360-1387) - componentă 
a luptei pentru supremaţie în bazinul vest-pontic din a doua jumătate a secolului al XFV- 
lea, în Pontica, XL, 2007, p. 371-398. 

IV.3. Oraşele mongole 

Profund ataşaţi modului lor tradiţional de viaţă, bazat pe nomadismul 
ecvestru, şi angrenaţi în repetate conflicte cu civilizaţiile sedentare, mongolii 
au manifestat, vreme îndelungată, o aversiune totală faţă de fenomenul 
urban, cu toate componentele sale. In pofida acestei trăsături distinctive, 
istoria fulminantei lor expansiuni i-a pus în faţa unor realităţi noi, pe care 
au reuşit, cu o rapiditate surprinzătoare, să şi le asume. Drept urmare, 
"concepţiile mongolilor asupra vieţii urbane nu au rămas imuabile de-a 
lungul timpului, ci, dimpotrivă, au suferit o evoluţie structurală" 526 . 

Dacă, într-o primă fază, delimitată de campaniile lui Ginghis-han şi ale 
urmaşilor săi direcţi, mongolii vor avea o atitudine profund distructivă faţă 
de oraşe -faptul datorându-se atât raţiunilor legate de pradă, cât şi intenţii- 
lor clare de a impune teroarea-, la scurt timp după consolidarea imensului 
lor imperiu aceştia vor îngădui refacerea centrelor urbane distruse 527 , încu- 
rajând, chiar, reluarea activităţilor comerciale şi meşteşugăreşti, aducătoare 
de venit 528 . 

încă din primii ani ai expansiunii, contactul direct cu civilizaţia chi- 
neză amprentase caracterul stăpânirii mongole. Acum vor înţelege, pentru 
întâia dată, că era în interesul lor să protejeze activităţile productive ale 
populaţiilor supuse, noua optică determinând constituirea unui complex 
aparat administrativ, destinat strângerii impozitelor. Aceluiaşi deziderat i 
se subsumă, fără îndoială, recensământul întregii populaţii a imperiului, 
înfăptuit la porunca marelui han Mongke (1251-1259), şi al cărui caracter 
excepţional este definitoriu pentru înţelegerea importanţei acordate 
colectării optime a resurselor. 

Spre deosebire, însă, de rudele lor cantonate în China, giucizii nu s-au 
putut bucura de beneficiile pe care le-ar fi asigurat exploatarea unei civili- 
zaţii prospere. Invaziile succesive din secolele X-XI afectaseră profund stră- 
lucirea antică a regiunilor nord-pontice, pasând noilor stăpâni dificila 
sarcină a refacerii urbane şi comerciale. Din această perspectivă, este cu atât 
mai meritoriu efortul cuceritorilor nomazi de a-şi depăşi condiţia, hanii de pe 
Volga achitându-se admirabil de răspunderea ce le revenise: 

"Hoarda de Aur nu s-a adaptat unei civilizaţii superioare, ea a creat 
prin propriile sale mijloace noi centre de civilizaţie, reînnoind astfel firul 
întrerupt de primele invazii turcice din epoca precedentă" 529 . 


626 V. Spinei, Comerţul şi geneza oraşelor din sud-estul Moldovei (secolele XIII -XTV), în 
AB,l, 1993, p. 178. 

627 în această primă etapă, "lipsa de apetenţă pentru viaţa de factură orăşenească şi 
conservatorismul în menţinerea modului de trai tradiţional au făcut pe mongoli să nu se 
implice direct în refacerea centrelor devastate, lăsând acest fapt pe seama etniilor 
supuse, la care practicile traiului în mediul urban avea uzanţe îndelungate" (ibidem). 

628 B. D. Grecov şi A. I. Iacubovschi, Hoarda de Aur şi decăderea ei, p. 132-148. 

629 Gh. I. Brătianu, Marea Neagră, II, p. 85-86. 

în această categorie se încadrează şi aşezările de la Orheiul Vechi şi 
Costeşti, din regiunea pruto-nistreană. 

Orheiul Vechi a fost fundat de autorităţile mongole pe promontoriul 
format de cursul inferior al râului Răut, cunoscut sub denumirea Peştera, 
între actualele sate Trebujeni şi Butuceni, la circa 13 km de vărsarea în 
Nistru. El este înconjurat dinspre nord, est şi sud de albia râului, a cărui 
lăţime ajunge aici la 15-20 m, cu o adâncime de 4-7 m. Malul opus este unul 
înalt, dând reliefului un aspect de crater şi oferind condiţii dintre cele mai 
bune pentru protecţia sigură a locuirii. De altfel, în timpul investigaţiilor 
arheologice au fost depistate aici staţiuni din paleoliticul superior, aşezări 
neolitice ale culturii Cucuteni ( Tripolie ), din epoca bronzului şi tracice, o 
cetate getică pe promontoriul Butuceni şi vestigiile medievale de pe 
promontoriul Peştera 530 . 

Cunoaşterea cadrului natural în care s-a dezvoltat Orheiul Vechi 
poate contribui, aşa cum s-a afirmat, la descifrarea cât mai exactă a circum- 
stanţelor genezei aşezării. în consecinţă, "privind retrospectiv situaţia rutie- 
ră de pe teritoriul fostului ţinut Orhei, putem presupune că localitatea ur- 
bană de pe promontoriul Peştera a luat fiinţă în apropierea unui grup de 
trecători importante de la Nistru, unde s-au format localităţile Ustia (cores- 
pondent pe malul stâng - Dubăsari), Molovata, Vadul lui Vodă, precum şi a 
unor drumuri importante care treceau pe lângă această aşezare, cum erau 
Tighina-Hotin şi Iaşi-Dubăsari. Amplasamentul oraşului aminteşte reşe- 
dinţele Hoardei de Aur Sarai-Batu (Saraiul Vechi) şi Sarai-Berke (Saraiul 
Nou), care erau aşezate pe Ahtuba, un braţ lateral al fluviului Volga. Poziţia 
avantajoasă permitea controlarea traficului riveran, dar, în acelaşi timp, 
departe de capriciile forţelor necontrolate ale apelor, soluţie proprie gândirii 
urbanistice a hanilor mongoli, care intenţionau să se instaleze pentru mult 
timp în spaţiul dintre Prut şi Nistru" 531 . 

în ceea ce priveşte aşezarea urbană de la Costeşti, aceasta era situată 
pe cursul mijlociu al Botnei, intr-un context geografic ce i-a permis o dezvol- 
tare spaţială extensivă, apreciată la peste 4 km 2 . în contrapartidă, inexis- 
tenţa unor condiţii favorabile pentru o apărare naturală îi va determina pe 
decidenţi să ridice două fortificaţii -în speţă cetăţi rectangulare de pământ-, 
în vecinătatea nordică şi estică a Costeştilor, prima fiind strict contemporană 
cu oraşul, în vreme ce cealaltă este datată la sfârşitul secolului al XIV-lea 532 . 

"Fiind ridicate în zona centrală a Basarabiei, brăzdată de dealuri se- 
meţe şi beneficiind —cu toate defrişările iresponsabile din perioada ocupaţiei 
ţariste— şi astăzi de un înveliş forestier destul de dens, care era desigur 
mult mai compact în trecut, cele două oraşe nu dispuneau de căi de acces 
prea facile din toate direcţiile. La ele se putea ajunge mai lesne numai 
dinspre sud-est, deviindu-se de pe valea Nistrului de-a lungul cursului 
Răutului şi, respectiv, al Botnei, ceea ce este ilustrativ pentru orientarea 


530 Cf. T. Nesterov, Situl Orheiul Vechi. Monumente de arhitectură, Chişinău, 2003, p. 10. 

531 Ibidem, p. 12. 

632 V. Spinei, op. cit., p. 204. 

care li se rezervase. Semnificativ ni se pare şi faptul că ambele oraşe nu au 
fost înălţate în zona de stepă a Bugeacului, loc tradiţional de sălăşuire a 
păstorilor nomazi turanici şi mongoli, ci în teritoriile deluroase de la nord, 
cu alte dominante economice şi cu o coloratură demografică diferită. 
Reiterând de regulă traseele migraţiilor sezoniere ale turanicilor târzii, ale 
căror complexe funerare sunt presărate şi pe văile râurilor Răut şi Botna şi 
pe cursul afluenţilor lor secundari, mongolii au avut fără îndoială ocazia de 
a prospecta vreme îndelungată locurile unde au decis să-şi amplaseze 
aşezările urbane. In regiunile respective o însemnată pondere o deţinea 
elementul etnic românesc, care, chiar dacă nu depăşise pragul vieţii rurale, 
era ancorat statornic în rosturile unei existenţe strict sedentare, bazată pe o 
economie mixtă, agricolă şi pastorală'' 533 . 

Din această perspectivă, deşi autorităţile mongole au atras sau chiar 
au transferat în oraşele proaspăt fundate, prin metode coercitive, numeroşi 
meseriaşi din regiunile răsăritene ale Hoardei de Aur 534 , aportul populaţiei 
locale la dezvoltarea acestor aşezări, măcar din perspectiva asigurării resur- 
selor alimentare, este incontestabil. Spre argumentare, pot fi evidenţiate 
câteva descoperiri importante, care atestă practicarea intensă a agriculturii 
chiar de către locuitorii oraşelor menţionate, şi care nu puteau aparţine, din 
punct de vedere etnic, cuceritorilor mongoli sau grupurilor de meşteşugari 
anatolieni, horezmieni sau nord-caucazieni transferaţi aici, ci, desigur, 
populaţiei româneşti autohtone. 

Este cu totul semnificativă, spre exemplificare, descoperirea marelui 
depozit de piese agricole de la Orheiul Vechi, datat la mijlocul secolului al 
XlV-lea, în nivelul corespunzător perioadei de stăpânire a Hoardei de Aur. 
Inventarul arheologic cuprinde 68 de brăzdare, 42 de cuţite de plug, 
întăritoare de fier pentru părţile lemnoase ale plugului, un otic, o ramă 
metalică pentru lopată de lemn, o săpăligă, o coasă şi unelte pentru culti- 
vator. Prin dimensiunile sale, acest depozit de unelte destinate agriculturii 
reprezintă, de altfel, "cea mai mare descoperire de acest gen din întreaga 
Europă Răsăriteană, atestând pentru epoca respectivă un nivel destul de 
evoluat al tehnicii agricole" 535 . 


633 Ibidem. 

534 Acestora li s-a datorat, desigur, ridicarea unor construcţii specifice —surprinse 
arheologic, aşa cum vom vedea, preponderent la Orheiul Vechi—, ca şi realizarea unor 
produse ceramice şi de artizanat de o evidentă factură orientală. De altfel, "Cele două 
iurte circulare dezvelite într-un cartier periferic al Orheiului Vechi, cu diametrul de circa 
4 m, al căror contur era delimitat de o fundaţie uşor adâncită din lespezi de piatră, relevă 
comunităţi descinse din regiuni unde predomina traiul seminomad. In aceeaşi aşezare se 
întâlnesc sporadic piese de harnaşament caracteristice nomazilor târzii, ceea ce 
sugerează prezenţa unor cete de călăreţi nu numai în stepe, ci şi în centrele urbane. 
Mormintele musulmane şi inscripţiile în limba arabă semnalate la Orheiul Vechi şi 
Costeşti sunt, de asemenea, grăitoare asupra amalgamului etnic din oraşele dominate de 
mongoli." (idem, Moldova în secolele XI-XTV, p. 243-244). 

635 Ibidem, p. 247. 

Prezenţa populaţiei creştine autohtone în oraşele aflate sub controlul 
cuceritorilor mongoli este dovedită şi de marea diversitate a complexelor 
funerare descoperite aici. La Costeşti, de exemplu, pe lângă mormintele 
musulmane, mai existau şi cimitire cu înhumaţii în poziţia vest-est 536 , 
conforme ritualului creştin. De asemenea, la Orheiul Vechi, din cele 116 
morminte cercetate în necropola II, 70 de înhumări erau realizate în aceeaşi 
poziţie, vest-est 537 . 

Ceea ce interesează însă, cu prioritate, indiferent de compoziţia etnică 
a locuitorilor lor, este caracterul profund orăşenesc al aşezărilor de la 
Costeşti şi Orheiul Vechi. Iar pentru argumentarea unei asemenea aprecieri, 
un element esenţial îl reprezintă structurarea specific urbană, evidenţiată 
arheologic în ambele cazuri: zona centrală era ocupată de edificii cu desti- 
naţie publică şi clădiri spaţioase din piatră, aparţinând oficialităţilor şi patri- 
ciatului urban; spre periferie predominau casele simple şi bordeiele, tot acolo 
concentrându-se majoritatea atelierelor meşteşugăreşti; în afara spaţiului 
locuibil se situau desigur cimitirele, cu o dispunere a mormintelor pe criterii 
confesionale 538 . 

La Costeşti, partea cea mai dens populată a aşezării se individualiza 
prin câteva locuinţe din piatră, cu mai multe încăperi, unele dintre ele dispu- 
nând de un sistem de aducţiune a apei din Botna cu ajutorul olanelor din 
ceramică, legate între ele cu mortar de calcar. In zonele mai periferice, deşi 
nu lipsesc casele din piatră, predominau locuinţele simple, construite din 
lemn, nuiele şi lut. Intr-una din marginile oraşului erau masate şi un număr 
însemnat de cuptoare pentru ars ceramica, arealul respectiv constituindu-se 
intr-un adevărat cartier al olarilor 539 . 


536 L. L. Polevoi, ropodcKoe eomapcmeo Upymo-J^Hecmpoe^n e XIV eetce, Chişinău, 1969, 
p. 22-24. 

637 E. N. Abâzova, P. P. Bârnea, ApxeojioeunecKue paăomu e CmapoM Opxee e 1974-1976, 
înAHM b 1974-1976 rr., Chişinău, 1981, p. 167-170. 

538 Cf. V. Spinei, Comerţul şi geneza oraşelor, p. 204. 

539 Idem, Moldova în secolele XI -XIV, p. 253. Reputatul istoric ieşean a mai subliniat, în 
paginile aceleiaşi lucrări, faptul că Orheiul Vechi şi Costeştii erau, ca şi Cetatea Albă, 
centre de producţie a ceramicii smălţuite, categorie de vase de lux răspândită îndeosebi în 
mediul urban. Autorul menţionează printre formele ceramicii smălţuite "farfuriile şi 
castroanele cu picior inelar, ulcioarele cu gât înalt şi o toartă, ulcioarele cu gâtul de 
dimensiuni normale cu cioc de scurgere şi toartă, oalele cu toartă pornind de la buză, 
holurile cu două torţi, opaiţele etc." ( ibidem , p. 255). De o importanţă deosebită între 
speciile ceramice descoperite în arealul pruto-nistrean, ne apare şi aşa-zisa ceramică 
roşiatico-gălbuie, produsă în centrele urbane mongole după prototipurile existente în 
bazinul inferior al Volgăi sau în alte regiuni ale Hoardei de Aur, şi ale cărei 
particularităţile de ordin tehnic o făceau superioară olăriei locale (idem, Comerţul şi 
geneza oraşelor, p. 207). Aşa cum vom vedea, fragmente de vase aparţinând acestei specii 
ceramice vor fi descoperite şi în arealul nord-vestic al Moldovei medievale —la Suceava, 
Baia sau Rădăuţi—, faptul datorându-se atât schimburilor comerciale, cât şi prezenţei 
olane (vezi infra, p. 163, cu n. 637, 638, 639). 

Dacă cercetările arheologice de la Costeşti, de mai mică amploare, nu 
au putut evidenţia, totuşi, în mod satisfăcător, şi evoluţia urbană a 
aşezării 540 , la Orheiul Vechi eforturile specialiştilor au fost răsplătite pe 
deplin 541 . 

Aşezarea medievală de la Orheiul Vechi datează, cu siguranţă, dintr-o 
perioadă anterioară instaurării dominaţiei efective a Hoardei de Aur, după 
cum indică mormintele creştine identificate în centrul sitului, dar şi preexis- 
tenţa certă a unei fortificaţii de pământ, în sistem şanţ-val-palisadă 542 . 

Despre identitatea oraşului fundat de mongoli cunoaştem faptul că, în 
cea de-a doua jumătate a secolului al XlV-lea, când acesta devine un impor- 
tant centru administrativ şi economic al regiunii, el era intitulat -după cum 
mărturisesc emisiunile monetare 543 , inscripţionate iniţial în limba turcă, iar 
ulterior în limba arabă- Yangi-şehr, respectiv Şehr-al-cedid, însemnând, 
deopotrivă, "Oraşul Nou". 

Aşezat, aşa cum am văzut, pe promontoriul format de râul Răut, în 
apropierea Nistrului, oraşul îşi găseşte multe analogii cu reşedinţele hanilor 
de pe Volga. Edificii monumentale, din cărămidă arsă, apar încă din prima 
etapă de funcţionare a aşezării mongole: două mausolee 544 şi o moschee, încă 
neidentificată arheologic, pentru unii 545 , dar perfect recognoscibilă, pentru 
alţii 546 . 


640 Pentru evidenţierea realităţilor specifice aşezării de la Costeşti rămân fundamentale 
lucrările lui L. L. Polevoi ( Dopodcicoe zomapcmeo IIpymo-djHecmpoeTxH e XIV eene, 
Chişinău, 1969; Oneptcu ucmopunecKou zeozpatfouu Mojidaeuu XIII-XV ee, Chişinău, 
1979). 

641 Pentru o trecere în revistă a istoricului cercetărilor de la Orhei, vezi P. Bârnea, T. 
Reaboi, Orheiul Vechi (Istoricul cercetărilor), în HU, t. VII, nr. 1-2, 1999, p. 17-25. 

542 t. Nesterov, op. cit., p. 21; Gh. Postică, Cetatea Orheiului Vechi, p. 101-106. 

543 La Orheiul Vechi s-au descoperit peste o mie de monede din secolul al XlV-lea, dintre 
care circa 99% sunt emisiuni mongole (cf. V. Spinei, op. cit., p. 208-209). Acest excepţional 
bilanţ numismatic se datorează, aşa cum vom vedea imediat, instalării în oraş a hanului 
Abdallah, implicat în luptele interne pentru putere: "Cele mai timpurii monede de argint 
bătute la Yangi-şehr care au fost publicate poartă anul 765 al erei mulsulmane 
(10.10.1363-27.09.1364), ceea ce înseamnă că atelierul va fi fost deschis cel târziu la 
mijlocul anului 1364. Există însă şi exemplare inedite, cu legenda prezentând unele 
particularităţi, aparţinând unei serii mai timpurii. Ţinând cont şi de faptul că piesele 
primului an sunt printre cele mai numeroase în descoperiri, se poate accepta inaugurarea 
atelierului la sfârşitul anului 1363 şi poate chiar mai devreme. Pe aceste prime emisiuni 
de argint figurează numele hanului Abdallah, ca şi pe cele din anul următor al hegirei, 
766 (28.09.1364-17.09.1365), când se constată însă pe unele piese înlocuirea formei 
Yangi-şehr a numelui oraşului cu Şehr al-cedid (Şehr al-djedid), versiune cu sonoritate 
mai ilustră, în concordanţă cu denumirile similare ale unor mari centre ale Hoardei de 
Aur, şi care va fi utilizată exclusiv până la închiderea atelierului." (E. Nicolae, Două 
monede din perioada de sfârşit a dominaţiei Hoardei de Aur, p. 145). 

644 T. Nesterov, op. cit., p. 64-66. 

645 Ibidem, p 63. 

646 P. Bârnea, T. Reaboi, E. Nicolae, N. Telnov, Materiale arheologice relative la economia 
monetară din epoca Hoardei de Aur descoperite la Orheiul Vechi, în Simpozion de 
numismatică, Chişinău 2000, Bucureşti, 2001, p. 141-149. 



140 


Denis Căprăroiu 


După instalarea în acest areal a hanului Abdallah, între anii 1363- 
1365, Oraşul Nou se îmbogăţeşte cu noi edificii din piatră -trei băi publice, 
de tip hammam 541 , dar şi un bazar 548 -, aspectul său edilitar căpătând un 
accentuat caracter anatolian. De altfel, majoritatea construcţiilor ridicate de 
Hoardă în oraşul de pe Răut sunt marcate de influenţa centrelor de cult 
islamice din arealul persan şi selgiucid, faptul fiind puţin surprinzător, dacă 
reţinem preluarea, de către Geanibek, în anii 1356-1357, a controlului 
fostelor teritorii stăpânite de ilhanizi -ceea ce a facilitat, neîndoielnic, 
cooptarea meşterilor din această zonă în diverse proiecte edilitare, inclusiv la 
Oraşul Nou—, dar şi prezenţa timpurie, în Dobrogea, a turcilor selgiucizi, 
aflaţi sub obedienţa nominală a Bizanţului şi efectivă a mongolilor 549 . 

Arhitectura vernaculară a Orheiului Vechi, deşi insuficient studiată, 
este foarte variată 550 , incluzând preponderent locuinţe adâncite, dar şi 
structuri de suprafaţă şi chiar elemente specifice vieţii nomade. Ea reflectă 
fidel diversitatea componenţei etnice a populaţiei din această aşezare, unde 
se amestecau inclusiv locuitori şi meşteşugari din Asia Centrală, Caucaz şi 
Asia Mică 551 . 

O nouă etapă din istoria Orheiului pare să fi fost marcată, fundamen- 
tal 552 , de distrugerea mausoleului ZZ 553 , care a fost înlocuit de un veritabil 
complex edilitar —palat şi citadelă 554 -, având o structură ce evocă, însă, în 
mod indubitabil, surse de inspiraţie central-asiatice, mai exact locuinţele de 
tip hauli 555 . Aceste circumstanţe 556 , cărora li s-ar putea adăuga -cu condiţia 


647 T. Nesterov, op. cit., p 56-63. 

648 "Caravanseraiul II" (T. Nesterov, op. cit., p. 48-49) s-a dovedit a fi, de fapt, un bazar, 
situat la circa 20 m spre est de moschee (P. Bârnea, T. Reaboi, E. Nicolae, N. Telnov, op. 
cit., p. 142), pe care T. Nesterov o considera, în mod eronat, a fi fost "caravanseraiul I" 
(op. cit., p. 47-48). 

549 Vezi supra, p. 90, cu n. 298. 

660 T. Nesterov, op. cit., p. 140-182. 

561 V. Spinei, op. cit., p. 205-209. 

562 Vezi, totuşi, obiecţiile lui E. Nicolae (n. 581). 

553 Qf T Nesterov, op. cit., p. 192. 

564 "Săpăturile arheologice au demonstrat că citadela din piatră a fost construită în 
perioada anilor 1366-1369 (s.n.), fapt ce ne permite să susţinem că acest complex este 
mai vechi decât se credea anterior cu mai bine de 100 de ani. In conformitate cu 
materialul arheologic obţinut, se poate afirma că, în etapa iniţială, citadela reprezenta 
îngrăditura din jurul palatului din incintă, cunoscut în literatură drept palatul 
pârcălabului, formând împreună un complex integru, definit drept casă feudală (conac) a 
conducătorului politic din ţinut." (Gh. Postică, Orheiul Vechi. Cercetări arheologice (1996- 
2001), Iaşi, 2006, p. 191). 

585 t Nesterov, op. cit., p. 36-46, 192; vezi şi Gh. Postică, Cetatea Orheiului Vechi, p. 101. 
566 T. Nesterov presupune şi distrugerea moscheii, concomitent cu a mausoleului II, 
invocând reutilizarea unei pietre, aparţinând edificiului de cult islamic, la construcţia 
"bazinului” central al palatului. Spre argumentare, aminteşte inscripţia existentă pe 
piatră, care relatează faptul că, "Această moschee a ordonat să fie construită evlaviosul şi 
binefăcătorul Alih [...] san" ( ibidem , p. 63). Dar concomitenţa distrugerii moscheii şi a 
mausoleului II, prezumată de autoarea cercetării, intră în contradicţie cu aprecierile sale 

unei datări probatoare, ce se lasă, încă, aşteptată- şi gestul, profund revela- 
tor, al ctitoririi unei biserici din piatră, în centrul platoului urban, individu- 
alizează pregnant noul episod constructiv, impunând corelarea sa cu 
iniţiativele emirului creştin Dimitrie 557 , acel dominus Demetrius, princeps 
Tartarorum, surprins documentar, chiar sub această formulă, în actul emis 
la 22 iunie 1368 de cancelaria angevină a Ungariei 558 . 

Plecarea lui Abdallah spre regiunile centrale ale Hoardei de Aur, dată 
fiind implicarea sa în luptele interne pentru putere, a permis aşezarea, 
succesivă, în acest areal a unor conducători mongoli -Kutlubuga, respectiv 
Dimitrie—, subordonaţi hanului, dar care îşi vor manifesta, curând, tendin- 
ţele autonomiste. Acest fapt este reflectat de modificările apărute în inscrip- 
ţiile numismatice aparţinând atelierului monetar instalat de Abdallah în 
Oraşul Nou. Astfel, în legenda aversului monedelor de argint din anul 
hegirei 767 (18.09.1365 - 6.09.1366) este eliminat numele hanului Abdallah, 
"dovadă a tendinţelor separatiste ale conducătorului aristocraţiei locale" 559 . 

Mai mult, dacă în prima fază tipul acestor monede de argint a fost 
menţinut ca atare, iar numele/titlul comanditarului nu apare în legende — 
dovadă a prudenţei manifestate în raporturile cu hanul legitim, neînlăturat, 
încă, de rivalii săi—, în ceea ce priveşte emisiunile de cupru modificările se 
vor radicaliza, prin lansarea unui nou tip monetar. Pe una dintre aceste 
piese a putut fi identificat, de curând, chiar numele lui Kutlubuga 560 . 


—din cadrul aceleiaşi lucrări— privind datarea "bazinului", "curând după ce oraşul a fost 
distrus (s.n.), amenajarea spaţiului central pentru rezerva de apă fiind o încercare de a 
rezista un timp mai îndelungat în cazul unor asedii" ( ibidem , p. 45). 

667 Dacă trăsăturilor de ordin arhitectural ale bisericii, încadrabile celei de-a doua jumă- 
tăţi a sec. al XlV-lea, li se vor adăuga alte câteva elemente sigure de datare, s-ar putea 
confirma nu doar ctitorirea sa de către Dimitrie, ci şi înhumarea ctitorului intr-unui 
dintre cele două morminte, cu inventar bogat, identificate în pronaos: "Luând în consi- 
deraţie contextul istoric al Orheiului Vechi, când creştinismul este atestat în persoana 
emirului Dumitru, a cărui reşedinţă s-a aflat aici, biserica ar fi putut fi construită înainte 
de răspândirea puterii Ţării Moldovei asupra interfluviului Prut-Nistru. Ar fi firesc să fl 
fost ctitorită de aceeaşi persoană care, distrugând mausoleul şi moscheea, şi-a anunţat 
renunţarea la religia islamică, următorul pas fiind ridicarea unui locaş de cult creştin, 
poate cu hramul Sf. Dumitru, în cinstea patronului său de botez. Reieşind din aceste 
considerente, nu este nici un indice care ar contrazice afirmaţia că biserica de piatră ar 
putea data de la sfârşitul anilor ’60 ai sec. al XlV-lea. Veşmintele bogate ale celor 
înhumaţi în pronaos, un bărbat şi o femeie, probează că aceştia erau nişte persoane 
importante. Nu este exclus ca aceştia să fi fost emirul Dumitru şi soţia sa." (T. Nesterov, 
op. cit., p. 73). Atragem atenţia că trimiterea pe care T. Nesterov a făcut-o, spre întărirea 
propriilor afirmaţii, la articolul soţilor Lia şi Adrian Bătrîna, O mărturie arheologică 
despre relaţiile internaţionale ale Moldovei p. 323, în care aceştia ar fi admis prezenţa lui 
Dimitrie la Orheiul Vechi, este, în cel mai bun caz, o nefericită eroare. De fapt, autorii 
abia menţionaţi consemnau rezindenţa lui Abdallah, şi nu a lui Dimitrie, în oraşul de pe 
Răut, prezumând o foarte probabilă alianţă politică între han şi voievodul Bogdan I. Vezi, 
în acest sens, şi consideraţiile noastre, din paginile imediat următoare. 

558 DRH, D, I, p. 90. 

569 E. Nicolae, op. cit., p. 145-146. 

660 Idem, Monedele de cupru bătute în Oraşul Nou (Şehr al-cedid), în voi. Simpozion de 
numismatică, Chişinău 2002, Bucureşti, 2003, p. 169-173. 

Aceste evoluţii vor culmina cu emiterea unor monede de argint care 
consemnau titlurile politice ale comanditarului, intitulat şeic, respectiv 
emir: "după eliminarea numelui hanului de pe piesele de argint şi iniţierea 
baterii propriilor monede de cupru (1366) şi înainte de introducerea titlului 
amir pe monedele de argint (după 27.08.1367), conducătorul local a folosit 
titlul şeyh [...]. Manifestarea treptată a atitudinii separatiste este 
confirmată, deoarece titlul şeyh are o semnificaţie politică mai puţin 
evidentă decât amir, el putând desemna în general pe capul unei familii sau 
al unei comunităţi. El concordă şi cu informaţia din anul 1368, privind pe 
dominus Demetrius, princeps Tartarorum, termenul princeps fiind 
echivalent cu amir (sau cneaz în terminologia slavonă), iar dominus cu 
şeyh!' 561 . 

Foarte curând după atestarea lui Dimitrie ca factor de putere regional, 
într-o relaţie de bună vecinătate cu Ludovic de Anjou 562 , centrele de autori- 
tate mongolă de la Orheiul Vechi şi Costeşti au fost supuse unor atacuri 
violente —determinate, eventual, tocmai de opţiunea politică a principelui 
tătar—, care le-au provocat distrugeri insurmontabile şi au marcat încetarea 
definitivă a vieţuirii orăşeneşti, de tip oriental, în spaţiul pruto-nistrean. 

înţelegerea adecvată a contextul istoric în care se putea produce atât 
creşterea fulminantă, cât şi colapsul aşezărilor de factură urbană, mongole, 
din acest areal, necesită evidenţierea principalelor repere ale crizei politice 
ce a cuprins Hoarda de Aur în perioada imediat următoare dispariţiei 
hanului Berdibek (1357-1361): "Haosul şi luptele intestine au devenit, 
începând cu 1360-1361, timp de aproape două decenii realităţi curente în 
lumea tătarilor din stepa cumană. Dătătoare de seamă pentru stadiul de 
descompunere a ulusului giucid este înainte de toate cadenţa succesiunii 
diverşilor hani, recunoscuţi în fiefuri mai mult sau mai puţin întinse: în 
decurs de douăzeci de ani, între 1360 şi 1380, sunt menţionaţi în cronici, ca 
şi pe feţele propriilor monede, nu mai puţin de douăzeci şi cinci de astfel de 
personaje fără relief politic" 563 . 

Profitând de aceste tulburări, cneazul lituanian Olgierd obţine o 
importantă victorie la Sinie Vodî ("Apele Albastre", 1362), adică pe 
afluentul Siniuha al Bugului de Sud 564 , împotriva unor contingente locale, 


561 Idem, Două monede din perioada de sfârşit a dominaţiei Hoardei de Aur, p. 147-148. 
Vezi, în acest sens, şi încheierile lui G. Postică: "Identificarea principelui Dimitrie cu 
emirul de pe monedele de la Orheiul Vechi este foarte plauzibilă, dat fiind că activitatea 
acestui demnitar, desfăşurată în perioada anilor ’60 ai secolului XIV, corespunde în 
totalitate cu cronologia arheologică a citadelei de piatră din cadrul oraşului de pe Răut. 
Or, în acest caz, suntem în faţa unei coincidenţe a datelor arheologice cu datele 
numismatice, documentele scrise şi de arhitectură, cele din urmă încadrând citadela şi 
palatul în şirul construcţiilor de tip oriental din perioada Hoardei de Aur. Având în 
vedere cele menţionate, citadela de piatră a Orheiului Vechi ar putea fi calificată drept 
reşedinţa emirului Dimitrie, edificată de către acesta în perioada anilor 1366/68-1369, 
care a funcţionat şi pe parcursul următoarei etape a aşezării din ultimul sfert al secolului 
XIV." ( Orheiul Vechi, p. 191). 

562 Vezi n. 558. 

663 V. Ciocîltan, Mongolii şi Marea Neagră în secolele XIII-XTV, p. 203. 

664 Cf. V. Spinei, Moldova în secolele XI-XTV, p. 325. 

conduse de trei principi tătari —Hocebii, Kutlubuga şi Dimitrie 565 —, pe care 
unele cronici îi consideră "părinţi şi moştenitori ai Ţării Podoliei" 566 . Aşa 
cum vom vedea imediat, fiecare dintre aceştia a lăsat urme dintre cele mai 
interesante în istoria locurilor prin care au trecut. 

Urmare a ruşinoasei înfrângeri, tătarii vor fugi, conform cronicii lui 
Stanislas Sarnicki, "unii dincolo de fluviul Tanais, iar alţii dincolo de Tyras, 
până la câmpurile dobrogene" 567 . în ceea ce-1 priveşte pe Hocebii ( Kaczibei ), 
numele său îl aminteşte pe cel al fostului port Kociubei, viitoarea Odessa 568 . 
Kutlubuga, personaj de maximă însemnătate pentru istoria începuturilor 
statului moldovenesc, dar şi a Orheiului Vechi, va poposi, o vreme, la nordul 
gurilor Dunării, dând numele unui binecunoscut toponim din Bugeac, 
Cătlăbuga, şi lăsând urme perceptibile până astăzi în folclorul local 369 . Mai 
mult, în virtutea unei descoperiri numismatice de dată recentă, la care ne- 
am referit anterior 570 , E. Nicolae a formulat o ipoteză interesantă, pe care o 
vom rezuma în continuare: 

Kutlubuga s-a dovedit a fi un important comandant mongol, învestit 
de Geanibek, la jumătatea secolului al XlV-lea -după uciderea lui 
Atlamu ş/Othlamus, cumnatul hanului, de către secui 571 —, cu administrarea 
teritoriilor de la răsărit de Carpaţi. împotriva sa va lupta Dragoş, descălecă- 
torul Moldovei, conflictul generând, probabil -dată fiind semnificaţia 
numelui lui Kutlubuga, "bourul norocos"— legenda vânătorii bourului 572 . 
Mai mult, conflictul Drăgoşeştilor cu tătarii a cauzat şi ««'recunoaşterea 
legitimităţii noului regim, "ceea ce ar explica faptul că Moldova va fi 
cunoscută ulterior în cancelariile turco-arabe drept ţara lui Bogdan, după 
numele celui care a obţinut recunoaşterea drepturilor sale şi ale familiei 
sale de către tătari, mai precis de către Abdallah." 573 . 

Dincolo de toate aceste supoziţii, afirmate cu competenţă şi, tocmai de 
aceea, extrem de tentante, trebuie remarcat faptul că, în conformitate cu 
analiza materialului numismatic, Kutlubuga controla în mod nemijlocit 


565 Ibidem. Vezi şi B. D. Grecov, A. I. Iacubovschi, op. cit., p. 266. în ceea ce-1 priveşte pe 
Dimitrie, autorii precizează că acesta era "un beg din Dobrogea", urmând interpretărilor 
reputatului orientalist german B. Spuler, care îl considera pe Dimitrie conducătorul 
găgăuzilor creştinaţi (Die Goldene Horde, p. 117). 

666 Ap. V. Spinei, op. cit., p. 328. 

567 " alii eorum ultra Tanaim fluvium, alii ultra Tyram, ad Dobrucenses usque campos, 

a quibus Orda Dobruciorum vocata est, fuga dilaberentm 7 ' (ap. V. Spinei, op. cit., p. 326). 
O confirmare a acestor aserţiuni ar veni din relatările lui Maciej Stryikowski, prilejuite 
de trecerea sa prin părţile dobrogene, în anii 1574-1575, unde a intrat în contact cu 
tătarii aşezaţi acolo: "Ei înşişi, când i. am întrebat, <ne-au spus> că înaintaşii lor fuseseră 
alungaţi din Podolia de către litvani" ( Călători străini despre Ţările Române, voi. II, 
Bucureşti, 1970, p. 451). 

568 Cf. Ş. Papacostea, La începuturile statului moldovenesc. Consideraţii pe marginea 
unui izvor necunoscut, în idem, Geneza statului în Evul Mediu românesc, p. 109. 

569 Cf. E. Nicolae, Monedele de cupru, p. 173-174. 

570 Vezi supra, p. 141, cu n. 560. 

571 Chronicon Dubnicense, ed. M. Florianus, în Historiae Hungaricae fontes domestici, voi. 
III, Lipsiae, 1884, p. 151. 

672 Cf. E. Nicolae, op. cit., p. 173-174. 

573 Ibidem. 

arealul pruto-nistrean, unde bătuse deja —chiar în ajunul instalării în 
Oraşul Nou a hanului Abdallah 574 - atât imitaţii ale monedelor de cupru 
tătăreşti, cât şi emisiuni originale, de aceeaşi factură, în cantităţi 
apreciabile 575 . Mai mult, după plecarea hanului în regiunile centrale ale 
Hoardei de Aur, Kutlubuga va continua să-şi impună stăpânirea în zonă, 
fiind emitentul primelor serii de monede din argint pe care era inscripţionat 
titlul şeic (1365-1367). Ulterior, dispariţia sa 576 va întări, în opinia lui E. 
Nicolae, rolul jucat de Dimitrie pe scena istoriei regionale, ocazionând 
emiterea seriilor monetare inscripţionate cu titlul emir (1367-1369) 577 . 

In ceea ce ne priveşte, considerăm că o atare desfăşurare istorică, 
avându-şi, cum s-a putut vedea, argumentele sale, ar putea fi acceptată 
numai luând în considerare o extindere a stăpânirii lui Dimitrie —după 
dispariţia, din zonă sau din viaţă, a fratelui(?) 578 său Kutlubuga- din 
Dobrogea 579 la nordul gurilor Dunării, până dincolo de Orheiul Vechi, spre 


574 Privitor la rezidenţa lui Abdallah, ori a "succesorilor" săi, Kutlubuga şi Dimitrie, în 
perimetrul Orheiului Vechi, vezi şi obiecţiile, discutabile, ale lui E. Nicolae iinfra, n. 581). 

575 E. Nicolae, Monedele de tip Costeşti- Gârla, în voi. Simpozion de numismatică, 
Chişinău 2003, Bucureşti, 2005, p. 89-103. 

576 Pentru E. Nicolae, cariera lui Kutlubuga —printre altele, semnatar al tratatelor 
încheiate cu veneţienii de către Geanibek (1347) şi Berdibek (1358)— s-a sfârşit în 1367, 
fiind greu de acceptat identificarea sa cu potentatul mongol din Crimeea, purtând acelaşi 
nume, dar atestat peste câteva decenii, în calitate de sfetnic al hanului Toktamîş 
(V. Ciocîltan, op. cit., p. 213-214; V. Spinei, op. cit., p. 325-326). 

577 E. Nicolae, Monedele de cupru, p. 175. 

678 Bazându-se pe menţiunea privitoare la Hocebii, Kutlubuga şi Dimitrie, numiţi, în 
unele cronici ruseşti, "părinţi şi moştenitori ai Ţării Podoliei", E. Nicolae îi consideră pe 
cei trei principi tătari fraţi. Autorul şi-a reiterat punctul de vedere relativ recent, mai 
exact la 29 martie 2013, într-o remarcabilă comunicare ştiinţifică, intitulată Contribuţii 
numismatice la problema întemeierii Moldovei, pe care a susţinut-o la Institutul de 
Arheologie "V. Pârvan" din Bucureşti . 

679 Ne asumăm întru totul această perspectivă evenimenţială, în structurarea căreia am 
ţinut cont de probele oferite recent —graţie cercetărilor întreprinse de Raluca şi Sergiu 
Iosipescu— în favoarea localizării principelui Dimitrie la Ienisala. Argumentele colegilor 
noştri se bazează, aşadar, pe câteva importante descoperiri arheologice, majoritatea 
aferente cetăţii dobrogene, între ele remarcându-se: 1. unele resturi ceramice de factură 
mongolă crimeeană, care la Ienisala apar decorate cu un brâu cu dese caneluri oblice 
incizate, întrerupte de câte o cruce', 2. câteva cupe şi boluri de mici dimensiuni, cu 
monogramele A sau AIM, care ar putea aparţine comanditarului; 3. monedele de aramă 
cu monograma AMTP (Demeter) pe avers şi crucea genoveză pe revers, punând într-o 
lumină nouă şi inelul cu monograma A, păstrat în colecţiile Muzeului de Istorie din 
Galaţi (cf. R. Iosipescu, S. Iosipescu, Ştefan cel Mare şi Dobrogea de Nord în vremea 
marelui război cu Imperiul otoman, în voi. Ştefan cel Mare şi Sfânt. Atlet al credinţei 
creştine, Sfânta Mănăstire Putna, 2004, p. 314-315; iidem, Cetatea Enisala. Contribuţii 
arheologice şi istorice la proiectul de restaurare, în RMI, LXXVII, nr. 1-2, 2009, p. 120- 
121). Este foarte adevărat că fiecare dintre probele oferite comportă discuţii şi 
interpretări nuanţate, pe care le acceptă, principial, înşişi autorii ipotezei. S-ar părea, 
astfel, că motivul crucii, prezent pe ceramica descoperită la Ienisala, nu este unul 
exclusiv creştin, putând fi întâlnit şi în ilhanatul iranian (informaţie oferită de E. 
Nicolae). Prin urmare, cercetarea ar trebui extinsă în întreg spaţiul aflat sub influenţă 
mongolă, identificarea unor exemplare analoage, eventual în mediul islamic, putând 

hotarele Podoliei. Cât priveşte eventualitatea unei corelaţii directe, pe care 
am prezumat-o mai sus, între opţiunea politică a principelui Dimitrie, 
înclinând spre o bună înţelegere cu Ludovic de Anjou 680 , şi distrugerea 


submina valoarea argumentativă a pieselor descoperite la Ienisala. în ceea ce priveşte 
monogramele A sau AIM, sgraffitate în căuşul cupelor sau holurilor de mici dimensiuni, 
ele nu sunt, în nici un caz, singulare, adăugându-se monogramelor MIX sau K, incizate 
pe unele vase ceramice, descoperite la Cetatea Albă sau Caliacra. Acestea ar putea 
aparţine, însă, meşterilor olari, cum a propus I. Barnea ( Din istoria Dobrogei, p. 390) sau 
ar reprezenta iniţialele unor sfinţi creştini, cum sugerează A. Bătrîna. Chiar şi aşa, nu se 
poate face abstracţie de monedele de bronz genovezo-tătare, "tipul II", descoperite, cu 
precădere, la Ienisala (E. Oberlănder-Târnoveanu, I. Oberlănder-Târnoveanu, Contribuţii 
la studiul emisiunilor monetare, p. 93-94, 106), pe al căror avers numismaţii văd repre- 
zentată o tamgha, oarecum insolită, care nu aparţinea hanilor Hoardei de Aur, ci, mai 
degrabă, unui principe tătar "disident", identificabil cu Dimitrie. Acesta se va impune, 
după 1363/5, ca factor politic determinant în arealul nord-dobrogean, luând sub "pro- 
tecţia" sa coloniile genoveze instalate, anterior, în locaţii precum Chilia sau Ienisala. 
De altfel, conform interpretărilor lui O. Iliescu ( Genois et Tatars en Dobroudja au XTV e 
siecle: l’apport de la numismatique, în EBPB, III, 1997, p. 161-178), tocmai negustorii 
liguri din nordul Dobrogei sunt cei pe care îi vom regăsi în documentul angevin emis în 
1368, sub formula "mercatores domini Demetrii, principis Tartarorum" ( DUH, D, I, p. 90). 
Contribuţia colegilor Raluca şi Sergiu Iosipescu -am numi-o decisivă, dacă soluţia pe care 
au propus-o şi-ar găsi deplina confirmare ştiinţifică— constă în "desfacerea" aşa-zisei 
tamghale într-o veritabilă monogramă, constituită din literele AMTP/Demeter. Mai mult, 
autorii au subliniat, judicios, că respectiva emisiune se încadrează tipurilor monetare 
mărunte, din aramă, a căror circulaţie se desfăşura pe un spaţiu restrâns, în 
proximitatea emitentului, care ar fi rezidat, aşadar, la Ienisala. 

680 Din această perspectivă, vom atenţiona asupra faptului, că bunele relaţii ale celor doi 
suverani —nu uităm formula documentară, "ţara Domnului Dimitrie" ( DRH , D, I, p. 90) — 
puteau fi înlesnite de eventuala apartenenţă la catolicism a principelui tătarilor. 
Impresia generală privind confesiunea sa ortodoxă nu se bazează pe niciun argument 
peremptoriu, cu excepţia situaţiei, îndoielnice, în care biserica trinavată de la Orheiul 
Vechi i-ar aparţine. Numele Dimitrie, la care se raportează majoritatea comentatorilor, 
nu era, la acea dată, exclusiv ortodox. Fără a intra, aici, în detalii de onomastică 
medievală, credem că este suficient să invocăm numele episcopului Dumitru al Oradei 
(1345-1372), personaj istoric de primă mărime în ierarhia catolică a Regatului angevin, 
strict contemporan evenimentelor în discuţie. în plus, aşa cum evidenţia, cu argumente 
credibile, colegul D. I. Mureşan (în M. Cazacu, D. I. Mureşan, Ioan Basarab, un domn 
român la începuturile Ţării Româneşti, Chişinău, 2013, p. 234-237), tocmai dominus 
Demetrius, princeps tartarorum s-ar putea ascunde sub identitatea acelui Re de’ Tartari, 
pe care îl aminteşte Matteo Villani în cronica sa, la 1354, şi care îşi declarase adeziunea 
la credinţa catolică în faţa regelui Ungariei, viitorul său aliat, cu ocazia confruntării de pe 
râul Ethel (actualul Ichel, între Răut şi Botna, chiar în apropierea Orheiului Vechi/). 
O confirmare a acestor împrejurări ar veni şi din relatările lui Miron Costin, cu privire la 
existenţa unor sate catolice ale tătarilor din Bugeac, păstorite de episcopul de Bacău 
( Poema Polonă, în Miron Costin. Opere, ediţia P. P. Panaitescu, Bucureşti, 1958, p. 237). 
Faptul nu ar trebui să surprindă, dacă ne amintim succesele răsunătoare ale 
convertirilor la catolicism în rândul notabilităţilor mongole, încă de la finele secolului al 
XlII-lea, printre neofiţi numărându-se, profund semnificativ, un personaj de talia soţiei 
lui Nogai, "împărăteasa" Jaylak, precum şi fiul comandantului tătar Argun , împreună cu 
alţi nobili şi simpli locuitori tătari ai Vicinei (cf. C. Andreescu, Aşezări franciscane la 
Dunăre şi la Marea Neagră, p. 5, 9-10). 

centrelor mongole din arealul pruto-nistrean, aceasta se întemeiază pe un 
raţionament cât se poate de logic. 

Prins, ca într-un cleşte de foc, între cele două puteri vecine, Ungaria 
şi principatul tătărăsc al lui Dimitrie, a căror înţelegere anunţa consecinţe 
catastrofale pentru abia închegatul stat moldovenesc, voievodul de la Şiret a 
"jucat" supravieţuirea ţării sale pe o singură carte: întreprinderea unui atac 
furibund asupra centrelor de putere mongolă din arealul pruto-nistrean, 
care vor fi distruse, aşa cum s-a probat deja, spre finele anului 1369 581 . 


581 In acest sens, a fost evidenţiată, în repetate rânduri, întreruperea definitivă, tocmai cu 
această ocazie, a producţiei monetare în atelierul de la Şehr al-cedid: "Producţia atelie m - 
lui monetar al Oraşului Nou s-a încheiat cu aceste emisiuni, descoperirile arheologice şi 
numismatice indicând apoi ieşirea definitivă din sistemul politic al Hoardei de Aur, 
probabil spre sfârşitul anului 1369 [...]. Aşezările oriental-islamice au fost atacate şi 
distruse [...] iar viaţa de tip orăşenesc de la Orheiul Vechi şi Costeşti a încetat." (E. 
Nicolae, op. cit., p. 147). Intr-o discuţie foarte recentă, pentru care îi rămânem îndatoraţi, 
E. Nicolae ne-a precizat cu claritate poziţia sa în privinţa desfăşurării acestor eveni- 
mente, considerând că, de fapt, atacul asupra comunităţilor islamice de la Orheiul Vechi 
şi Costeşti s-ar datora tocmai creştinului Dimitrie —vezi şi sugestiile din proaspăta sa 
contribuţie, Pieces apotropdiques de l’epoque de la Horde d’Or decouvertes en Moldavie, în 
voi. Moştenirea istorică a tătarilor, II, coord. T. Gemil, N. Pienaru, Bucureşti, 2012, p. 87- 
ca o lovitură de graţie dată fiefurilor hanului legitim în acest areal. Teoria sa, singulară 
în peisajul istoriografie actual —bazată, totuşi, pe o serie de probe arheologice, care ar 
indica o agresiune intempestivă, întreprinsă de o forţă ce nu era considerată ostilă— pare 
niţel stranie, dacă luăm în considerare faptul că Dimitrie recurgea la violenţă împotriva 
unor alcătuiri urbane de prim rang, pe care le controla, măcar la prima vedere, în 
totalitate (vezi emisiunile monetare de la Orheiul Vechi, atribuite lui Dimitrie chiar de 
E. Nicolae). Şi asta, în contextul în care autorul agresiunii se dispensa, cu bună ştiinţă, 
inclusiv de aportul lor economic la propria bunăstare financiară. Mai mult decât atât, 
ştim că principele Dimitrie dispare, el însuşi, după anul 1369, această incontestabilă 
realitate istorică subminând, oarecum, soluţia propusă de E. Nicolae. Domnia sa crede că 
a găsit, însă, explicaţia angoasantei coincidenţe cronologice, presupunând că Dimitrie a 
murit tocmai cu ocazia atacului asupra centrelor urbane la care ne referim. In ceea ce ne 
priveşte, nu vom respinge a priori o atare perspectivă evenimenţială, considerând, însă, 
că omologarea sa istoriografică depinde, în mod decisiv, de lămurirea rosturilor palatului 
cu incintă (aşa-zisa "citadelă de piatră"), ridicat în perioada presupusei rezidenţe a lui 
Dimitrie la Orheiul Vechi (vezi n. 554 şi 561). Pe de o parte, dacă acceptăm încheierile 
autorilor cercetării arheologice -care subliniază caracterul "civil" al acestei construcţii 
fortificate, presupunând dezafectarea intenţionată a mausoleului islamic—, atunci 
atribuirea sa lui Dimitrie este obligatorie, iar teoria lui E. Nicolae devine caducă. Pe de 
altă parte, dacă supoziţiile acestuia privind legătura indisolubilă, constructivă şi de 
funcţionalitate, între "palat" şi mormântul pe care îl adăpostea, constituind o mănăstire 
islamică! hanaka ( Inscripţia funerară din sec. al XTV-lea descoperită la Orheiul Vechi în 
1986, în Simpozion de numismatică, Chişinău 2003, Bucureşti, 2005, p. 85), se vor confir- 
ma, atunci întreaga punere în scenă, aşa cum şi-o imaginează reputatul cercetător, ar 
putea fi validată istoriografie. Ca o ultimă precizare, trebuie spus că aserţiunile dlui 
E. Nicolae se subsumă, întrucâtva, viziunii sale, mai largi, privitoare la caracterul pre- 
ponderent ex-urban al rezidenţelor demnitarilor mongoli. Rămasă "claustrofobă" vreme 
îndelungată după exploziva expansiune euro-asiatică, aristocraţia nomadă prefera să se 
aşeze în spaţii deschise, în preajma marilor oraşe, cu care se va acomoda destul de greu şi 
treptat. In această ecuaţie interpretativă se plasează şi aprecierile autorului la adresa lui 
Dimitrie, care nu ar fi rezidat la Orheiul Vechi şi nici în altă aşezare urbană. Acestor 

Ca o simplă ipoteză de lucru, vom presupune că acţiunea lui Laţcu s-a 
împlinit, probabil, chiar cu acordul hanului legitim, Abdallah, iritat atât de 
veleităţile autonomiste ale principelui Dimitrie, cât şi de alianţa sa cu 
Ungaria, adversarul tradiţional al Hoardei în această parte a Europei. 
Pentru existenţa unor bune relaţii, de dată veche, între voievodul Moldovei 
şi han, pledează şi inelul inscripţionat cu numele arab al lui Dumnezeu, 
Allah, descoperit pe degetul lui Laţcu, în mormântul său de la Rădăuţi 582 , şi 
care putea să-i parvină atât în mod direct, ca un dar făcut de Abdallah -sau, 
eventual, de însuşi Kutlubugha, "vecinul" de la Orhei-, cât şi mijlocit, ca o 
moştenire de la tatăl său, voievodul Bogdan I 583 . 


ultime presupuneri li se opun, însă, din unghiul nostru de vedere, câteva importante 
circumstanţe istorice, strict contemporane evenimentelor în discuţie. Pe de o parte, 
tocmai emergenţa fulminantă a centrelor urbane de sorginte mongolă la această dată, 
adică la peste un secol şi jumătate de la iniţierea expansiunii ginghishanide, dovedeşte 
prefacerea, oricât va fi fost de lentă, a atitudinii nomazilor faţă de oraş. Pe de altă parte, 
descoperirile arheologice de la Ienisala -valorificate magistral de Raluca şi Sergiu 
Iosipescu (vezi n. 579)— probează rezidenţa, iniţială, a lui Dimitrie în cunoscuta cetate 
dobrogeană, certificând, astfel, propensiunea principelui tătarilor pentru spaţii mai 
închise, chiar, decât alcătuirea urbană de la Orhei. Cât despre mutarea reşedinţei sale în 
oraşul de pe Răut, rezultând în edificarea palatului cu incintă, se poate spune că 
reprezintă —dacă această atribuire va fi confirmată în mod definitiv— un demers cu totul 
firesc, ba chiar obligatoriu, pentru un personaj care îşi aroga statutul de suveran, şi care 
nu făcea decât să urmeze exemplul omologilor săi, plasaţi la vârful aristocraţiei mongole. 
Vezi, în acest sens, analogiile structurale care se pot face între complexul hauli ridicat la 
Orheiul Vechi şi locuinţele nobiliare de la Sarai-Batu, Sarai-Berke, Mamai Sarai, 
Madjar, Uvek sau Bulgar (cf. T. Nesterov, op. cit., p. 43). 

682 Foarte recent, într-una dintre cele mai valoroase contribuţii istoriografîce ale ultimelor 
decenii, au fost valorificate rezultatele analizelor ADN efectuate asupra osemintelor 
înhumaţilor din necropola voievodală rădăuţeană, stabilindu-se atât ordinea exactă a 
mormintelor din cuprinsul celor două biserici suprapuse, cât şi identitatea reală a 
personajelor cărora le-au fost atribuite. Aşadar, în mormântul considerat, anterior, ca 
aparţinându-i lui Bogdan, odihnea, de fapt, fiul său, Laţcu, pe degetul căruia s-a şi aflat 
inelul cu inscripţia arabă, Allah (Lia şi Adrian Bătrîna, Biserica "Sfântul Nicolae" din 
Rădăuţi. Cercetări arheologice şi interpretări istorice asupra începuturilor Ţării Moldovei, 
Piatra Neamţ, 2012, p. 55-56, 179). 

683 Bunele relaţii ale lui Laţcu cu hanul ni se relevă ca fiind întru totul fireşti, dacă avem 
în vedere că nu făceau decât să continue legăturile anterioare, dintre acelaşi Abdallah şi 
Bogdan I, funcţionale în momentele critice ale trecerii şi înstăpânirii voievodului 
maramureşean în Ţara Moldovei (Lia şi Adrian Bătrîna, O mărturie arheologică despre 
relaţiile internaţionale ale Moldovei, p. 332). Pe de o parte, este remarcabilă coincidenţa 
cronologică dintre perioada rezidenţei hanului Abdallah la Orheiul Vechi şi anii în care 
s-a derulat conflictul lui Bogdan cu Drăgoşeştii, sprijiniţi de oştile regelui Ludovic de 
Anjou. Pe de altă parte, implicarea conducătorului Hoardei de Aur într-o dispută politică 
şi armată care se derula în proximitatea reşedinţei sale —cu implicaţii directe asupra 
securităţii frontierei occidentale a wâ<s-ului giucid— era, oricum, obligatorie. In aceste 
circumstanţe, a presupune, cu toată fermitatea, amestecul mongolilor în "afacerile" 
moldoveneşti, împotriva partidei angevine, ţine de o elementară logică istorică. 

Indiferent, însă, de împrejurările şi cronologia strictă a evenimen- 
telor, încă obscure 584 , rămâne, totuşi, din unghiul nostru de vedere, incon- 
testabilă extinderea stăpânirii lui Laţcu peste regiunile răsăritene ale 
Moldovei -după colapsul centrelor de autoritate mongolă—, în detrimentul 
veleităţilor hegemonice ale Ungariei, reacţia angevină nelăsându-se, de 
altfel, aşa cum vom vedea, aşteptată. 

In plus, acţiunea voievodului de la Şiret ar trebui corelată, ferm, cu 
demersurile sale pro-catolice, menite să pună Moldova sub oblăduirea 
nemijlocită a Sfântului Scaun. In viziunea lui Laţcu, acesta rămăsese, pe 
bună dreptate, singura "instanţă" care-i mai putea conferi, în context 585 , 
protecţie şi legitimitate 586 . Nu întâmplător, apelul adresat înaltului pontif 
este databil în prima parte a anului 1370 —adică în perioada imediat 
următoare devastării oraşelor mongole 587 —, aşa cum o impun evidenţele 
documentare: la 24 iulie 1370, papa Urban al V-lea trimitea, deja, o scri- 
soare episcopilor de Praga, Vratislava şi Cracovia, în care le făcea cunoscută 
dorinţa voievodului Laţcu —transmisă cu ceva timp în urmă Sfântului 
Scaun, prin intermediul călugărilor franciscani Nicolae Melsak şi Paul de 
Schweidnitz— de a primi, împreună cu poporul său, credinţa catolică 588 . 


584 Parcimonia surselor permite formularea mai multor ipoteze de lucru, între ele numă- 
rându-se şi eventualitatea ca acţiunea întreprinsă de Laţcu să fi fost înlesnită chiar de 
dispariţia anterioară, în circumstanţe greu de precizat —vezi, ca variantă, teoria ispiti- 
toare a lui E. Nicolae—, a principelui Dimitrie. Intr-o anumită măsură, chiar şi încheierile 
T. Nesterov, privind atribuirea bisericii de piatră de la Orhei şi a mormintelor din 
pronaos, tentează la o asemenea supoziţie. Inversând raţionamentul, trebuie subliniat, 
însă, că omologarea sa depinde de identificarea irefutabilă —astăzi imposibilă— a 
înhumaţilor, ca fiind Dimitrie şi soţia sa. De aceea, ni se pare întru totul firesc, ba chiar 
obligatoriu, ca, până la lămurirea tuturor acestor aspecte, să optăm pentru o atitudine 
rezervată. Oricum, absenţa unor elemente care să probeze devastarea bisericii sau 
profanarea celor două morminte, cu ocazia violenţelor suferite de oraş la finele anului 
1369, pune sub semnul întrebării existenţa sa la acel moment. Aceasta, desigur, 
exceptând eventualitatea în care atacatorii, în virtutea unei improbabile scrupulozităţi 
creştine, ar fi menajat voluntar monumentul cu pricina. 

586 Cu doar câteva luni înainte (18 octombrie 1369), la Roma, se petrecuse un eveniment 
epocal: însuşi împăratul bizantin, Ioan al V-lea Paleologul, sub uriaşa presiune a 
expansiunii turceşti, s-a văzut obligat —în schimbul unui ajutor promis cu emfază, dar 
care nu va fi onorat niciodată— să abjure schisma, acceptând catolicismul (cf. Gh. I. 
Moisescu, op. cit., p. 70-72). 

686 Vezi insistenţa cu care Laţcu, căutând cu orice preţ —chiar al divorţului de soţia sa, 
rămasă ortodoxă— legitimitatea propriei stirpe, se adresează înaltului pontif, cerându-i 
sfatul în această problemă. Toate acestea reies, cu limpezime, din scrisoarea de răspuns 
trimisă voievodului de către papa Grigore al Xl-lea, document păstrat în Arhiva 
Vaticană, Regeşte, voi. 368, fol. 8 recto şi publicat pentru întâia dată, integral, într-o 
revistă ştiinţifică românească, prin grija istoricului catolic C. Auner, care l-a introdus 
între anexele cunoscutei sale contribuţii privind Episcopia de Seret, p. 242-243. 

587 Deloc întâmplător, Urban al V-lea saluta, în scrisorile sale, zelul depus de Laţcu, 
alături de poporul său, în luptele desfăşurate împotriva "duşmanilor crucii": "Nos igitur 
ad salutem animarum predictorum ducis et populi contra cruciş hostes asserentium 
iugiter se pugnare, quos ab erroribus et scismate predicto revocare cupimus..." 
(Hurmuzaki, L, p. 160). 

688 Ibidem, p. 160-161. 

în ciuda interpretării clasice a istoriografiei noastre 589 , considerăm că 
Laţcu nu a ales, aşa cum s-a afirmat, "filiera" polonă pentru transmiterea 
intenţiilor sale, cel mai important dintre mesagerii săi, Nicolae Melsak, 
nefiind, de fapt, vreun ierarh polonez, ci vicarul provinciei rutene a ordinu- 
lui franciscan, apropiat realităţilor moldoveneşti 590 şi voievodului de la 
Şiret. Mai mult, încercând să menajeze susceptibilităţile regelui angevin, 
dar şi pe cele ale lui Cazimir al III-lea, Laţcu îl cere insistent, ca întâistă- 
tător al Episcopiei de Şiret, pe Andrei Jastrzebiec 591 , duhovnicul reginei 
Elisabeta a Ungariei 592 , sora regelui Poloniei şi mama lui Ludovic de Anjou. 

In ciuda tuturor acestor precauţii, afrontul adus de Laţcu intereselor 
suverane ale Ungariei l-a determinat pe regele angevin să desfidă protecţia 
conferită de Scaunul papal "ţării sau ducatului" moldovenesc 593 -pe care o 


589 Vezi, totuşi, luarea de poziţie, recentă, a lui L. Pilat, care abordează pertinent, dintr-o 
perspectivă mai amplă, relaţiile Moldovei cu Scaunul papal, în perioada domniei lui 
Laţcu ( Sfântul Scaun şi întemeierea Moldovei, în RI, t. XIX, nr. 1-2, 2008, p. 29-48; textul 
a fost reluat în Studii privind relaţiile Moldovei cu Sfântul Scaun şi Patriarhia 
Ecumenică (secolele XTV-XVI), Iaşi, 2012, din care vom cita). In ciuda evidentei compe- 
tenţe cu care autorul şi-a elaborat intervenţia, în paginile sale s-au strecurat şi unele 
încheieri eronate, precum aceea care priveşte tocmai convertirea lui Laţcu: "documentele 
papale nu pomenesc de nicio convertire şi, în situaţia de atunci, nici nu era cazul." 
(ibidem, p. 23). Nouă ni se pare, dimpotrivă, că documentele —recte înaltul pontif— 
confirmă, în mod explicit, tocmai pentru că era "cazul", atât intenţia voievodului de a se 
converti, cât şi consumarea actului însuşi: "Litteras tue nobilitatis gratanter recepimus 
ad quarum contenta praesentibus respondemus, quod sicut de tua conversione ad cath 
fidem et obedienciam sacrosante Romane Ecclesie, matris et magistre cunctorum 
fîdelium et tua bona perseverantia in dominum gratulamur. . ." (ap. C. Auner, Episcopia 
de Seret, p. 242). 

690 Hurmuzaki, L, p. 163. Nu întâmplător, tocmai el apare, în anul 1387, în calitate de 
custos Moldaviensis (cf. Şt. Pascu, Contribuţiuni documentare la istoria Românilor în sec. 
XIII şi XIV, în AIINC, X, 1945, p. 202), adică de păstor al custodiei franciscane înfiinţate 
de curând în Moldova. 

691 Hurmuzaki, L, p. 162-163. 

592 Cf. Gh. I. Moisescu, Catolicismul în Moldova, p. 82. 

693 Urban al V-lea nu ratificase doar ieşirea voievodatului Moldovei de sub jurisdicţia 
ortodoxă a Haliciului şi constituirea unei ierarhii ecleziastice proprii, ci, mai ales, recu- 
noaşterea sa ca entitate politică distinctă, independentă de orice altă putere lumească, 
condusă de un dux Dei gratia, dar subordonată direct autorităţii protectoare a Sfântului 
Scaun: "...dictum oppidum Ceretense ac totam predictam terram seu ducatum 
Moldaviensem, ab omni potestate, dominio, superioritate et iurisdictione ordinaria et 
diocesana..." (Hurmuzaki, I 2 , p. 161). Din nefericire, unii autori au înţeles să forţeze, 
întrucâtva, litera şi spiritul documentelor, afirmând că schimbarea de statut a Moldovei 
s-a repercutat, prompt, şi asupra numirii sale în bulele papale, evoluând din ţară în 
ducat. Este, mai recent, cazul lui L. Pilat, care afirmă următoarele: "Cea de-a doua bulă 
pontificală, prin care se dispune numirea episcopului, nu mai conţine formula terram seu 
ducatum Moldaviensem, ea fiind înlocuită prin ducatus, protecţia pontificală fiind 
exprimată prin formula gratiam et communionem Apostolicae sedis habentibus" ( ibidem , 
p. 27). Numai că această a doua bulă pontificală (Hurmuzaki, L, p. 162-163) o urmează 
îndeaproape pe prima (Hurmuzaki, L, p. 160-161), nefiind altceva decât o scrisoare 
adresată în aceeaşi zi, aceloraşi destinatari —episcopii de Praga, Vratislava şi Cracovia—, 
pe care Urban al V-lea îi însărcinase cu cercetarea veridicităţii intenţiilor lui Laţcu, 

tăgăduia a priori şi constituia, în sine, un motiv de reacţie virulentă 394 —, 
intervenind cu promptitudine împotriva voievodului de la Şiret. Câteva 
informaţii lămuritoare —de maxim interes istoriografie, nesesizate de specia- 
lişti— ni le oferă, în acest sens, Joachim Bielski. In fapt, cronicarul polonez 
relatează, sub anul 1371, despre plecarea precipitată a lui Ludovic de Anjou 
din Polonia în Ungaria, "căci acolo avea de lucru cu voevodul moldovenesc, 
care îl trădase, dar pe care l-a înfrânt şi supus" 595 . Aşadar, imediat după 


respectiv cu evaluarea franciscanului Andrei de Cracovia, dorit de voievodul moldovean 
pe scaunul episcopal. Doar în condiţiile unui răspuns pozitiv, ar fi urmat ca Episcopia de 
Şiret să fie fundată, iar Andrei Jastrzebiec să fie consacrat şi instalat în fruntea acesteia. 
Mai mult, spre deosebire de unii dintre istoricii noştri contemporani, înşişi voievozii 
Moldovei -în ciuda calităţii lor de dux Dei gratia- priveau cu detaşare respectiva 
"distincţie", numindu-şi alcătuirea statală terra, şi nu ducatus (vezi, ca un exemplu 
peremptoriu, actul lui Petru I Muşatinul, emis la 1 mai 1384, în DRH, A, I, p. 1). 

694 Tocmai statutul privilegiat al Moldovei -rimând, într-o oarecare măsură, poate prea 
mare, cu însăşi poziţia Regatului apostolic al Ungariei în cadrul Christianitas (vezi şi 
aprecierile lui Al. Simon, Moldova între Vilnius şi Moscova. Anii trecerii de la Roma la 
Constantinopol (1386-1389), în SUBB- Historia, XLVIII, nr. 1-2, 2008, p. 45)- avea să 
crească, exponenţial, frustrarea regelui angevin. Spre argumentarea aprecierilor noastre, 
vom aduce aminte, în primă instanţă, de o împrejurare profund semnificativă: în 
contextul corespondenţei nemijlocite dintre Sfântul Scaun şi Nicolae Alexandru, la acea 
dată protector al propagandei catolice printre propriii supuşi, Ludovic de Anjou 
—adulmecând pericolul emancipării politice a Ţării Transalpme, prin catolicizare, sub 
protecţie papală— s-a dedat, aproape copilăreşte, la "dosirea" scrisorilor de felicitare 
trimise de Clement al Vl-lea {DRH, D, I, p. 60-61; vezi şi aprecierile M. Holban, Contri- 
buţii la studiul raporturilor dintre Ţara Românească şi Ungaria Angevină, în eadem, Din 
cronica relaţiilor romăno-ungare în secolele XIII-XIV, p. 141-142). Pe de altă parte, vom 
invoca veleităţile de suzeranitate efectivă ale lui Ludovic de Anjou —relevând, pregnant, 
concepţia suverană a regelui în raporturile sale cu voievozii români de dincolo de 
Carpaţi— , manifestate cu prilejul accederii la domnie a lui Vladislav-Vlaicu, căruia îi 
intrezicea, a priori, statutul de dux Dei gratia : "...Vladislav, urmând relele deprinderi 
părinteşti, nerecunoscându-ne câtuşi de puţin de stăpân al său firesc, fără a ne întreba şi 
a ne cere învoirea, însuşindu-şi în pomenita noastră Ţară Românească, ce ni se cuvine 
nouă după dreptul şi rânduiala naşterii, numirea sa mincinoasă de domn, întru 
înfruntarea domnului său de la care trebuie să capete el însemnele puterii sale, a cutezat 
să treacă în locul tatălui său în scaunul sus-pomenitei Ţări Româneşti, cu învoirea 
trădătoare şi tainica înţelegere a românilor şi a locuitorilor acelei ţări..." {DRH, D, I, p. 
79). 

695 Ap. Gh. I. Năstase, Istoria moldovenească din Kronika Polska a lui Bielski, în CI, I 
(1925), nr. 1, 1925, p. 115. Este interesantă, în context, motivarea acţiunii angevine 
împotriva voievodului moldovean, care l-ar fi trădat pe Ludovic de Anjou, implicând o 
relaţie de vasalitate acceptată anterior de Laţcu. Se confirmă, astfel, cele susţinute de 
arhidiaconului Ioan de Târnave, secretarul personal al regelui, care preciza că după 
înstăpânirea lui Bogdan în Moldova, voievozii acestei ţări s-au obligat să presteze omagiu 
şi să plătească tribut Coroanei ungare {Chronicon Dubnicense, p. 191). Referinţa lui 
Bielski, peste care istoricii noştri au trecut cu neîngăduită uşurinţă, este, aşadar, extrem 
de importantă şi comportă o discuţie amplă, care îşi va găsi locul într-unul dintre 
viitoarele noastre studii, dedicat începuturilor Moldovei. Până atunci, ne vom întreba, 
totuşi, dacă acţiunea din 1369, care a dus la distrugerea centrelor de putere mongolă de 
la Orheiul Vechi şi Costeşti, n-a fost întreprinsă cumva de forţele reunite ale Ungariei şi 
Ţării Moldovei, cea din urmă participând în conformitate cu obligaţiilor de vasal asumate 

încoronarea sa şi ca rege al Poloniei (17 noiembrie 1370) -dată fiind 
dispariţia, cu doar câteva zile în urmă, a lui Cazimir al IlI-lea (5 noiembrie 
1370)-, Ludovic de Anjou s-a întors în Ungaria 596 pentru a organiza şi 
întreprinde o expediţie armată împotriva lui Laţcu. Succesul deplin al 
acestei intervenţii, aşa cum îl relevă izvorul citat, este confirmat de 
prevederile tratatului încheiat de Ludovic de Anjou cu Carol al IV-lea de 
Luxemburg, în primăvara anului 1372, la Breslau (Wroclaw), prin care 
împăratul se angaja să nu uzurpe anumite teritorii ale regelui, între acestea 
fiind menţionat, expressis verbis, voievodatul Moldovei 597 . 

Finalizându-ne digresiunea, vom preciza că impunerea suzeranităţii 
angevine asupra Ţării Moldovei a fost, şi de această dată, cu totul efemeră, 
în favoarea interpretării noastre venind o informaţie documentară valorifi- 
cată de Ş. Papacostea, în care se menţionează ca iminentă o expediţie a lui 
Ladislau de Oppeln la răsărit de Carpaţi, către finele anului 1374 598 . 


de Laţcu. Pe de o parte, ne reamintim că voievodul de la Şiret susţinea, în primăvara 
anului 1370, aşa cum reiese dintr-o epistolă a înaltului pontif (Hurmuzaki, L, p. 160), că 
el şi poporul lui "luptă continuu cu duşmanii crucii", recte tătarii, care nu puteau fi alţii 
decât cei din arealul pruto-nistrean. Pe de altă parte, nu trebuie să trecem cu vederea 
peste mulţimea de toponime de sorginte maghiară din acest areal, în capul listei 
plasându-se tocmai toponimul Orhei, aplicat, în epoca post-mongolă, şi aşezării de la 
Costeşti (informaţie oferită de E. Nicolae, căruia îi mulţumim încă o dată). Acestuia i se 
adaugă, pentru a le aminti doar pe cele mai rezonante, Bârladul şi Chişinăul, creionând 
astfel o linie imaginară ce străbate centrul Moldovei, între Şiret şi Nistru, marcând, 
practic, arealul de care aminteau scrisorile papale din 13 oct. 1374, ca fiind supus 
Regatului ungar şi în care acesta operase, de curând, o salutară convertire în masă a 
românilor ( DRH , C, XIV, p. 492-496, doc. 354, 355, 356). Este tocmai teritoriul pe care 
Laţcu, la finele aceluiaşi an, 1374, îl smulge definitiv suzeranului său, determinând, din 
nou, reacţia virulentă a acestuia (vezi, mai jos, n. 598). 

696 La 22 ianuarie 1371 emitea, deja, un document din cancelaria de la Buda (DRH, C, 
XIV, p. 7-8). 

697 "nominatim Waywodatus Muldawiae" (ap. J. Sykora, Poziţia internaţională a 
Moldovei în timpul lui Laţcu: lupta pentru independenţă şi afirmare pe plan extern, în 
Rdl, t. 29, nr. 8, 1976, p. 1150). Vezi şi aprecierile lui Al. I. Gonţa, Românii şi Hoarda de 
Aur, p. 162. 

698 La 13 oct. 1374, Jacob de Scepus, judecător la curtea regală, amână un proces -de la 6 
dec. 1374 la 28 apr. 1375—, dată fiind plecarea unuia dintre împricinaţi "la oastea 
orânduită împotriva moldovenilor" ("eo quod idem unacum domino Ladizlao duce 
Oppuliensi ad exercitum contra Maldvanenses habitum esset profecturus", ap. Ş. 
Papacostea, Domni români şi regi angevini: înfruntarea finală (1370-1382), în idem, 
Geneza statului în Evul Mediu românesc, p. 127-129). Privitor la motivele acestei 
intervenţii, considerăm că ele sunt legate, indisolubil, de înaintarea lui Laţcu —concomi- 
tent cu Vladislav-Vlaicu, pătruns în teritoriile episcopiei Milcoviei ( ibidem , p. 132; vezi şi 
S. Iosipescu, Vrancea, Putna şi Basarabia, p. 219), ai cărei episcopi dispar cu desăvârşire, 
începând din acest an (cf. C. Auner, Episcopia Milcoviei în veacul al XPV-lea, p. 77)- în 
regiunile central- şi sud-estice ale Moldovei, dintre Şiret şi Nistru, pe care le va scoate, 
astfel, de sub controlul Regatului angevin. In fapt, cu acest prilej, voievodul îşi va impune 
şi stăpânirea asupra Cetăţii Albe, intr-un eventual condominiu cu prezumtiva colonie 
genoveză instalată, anterior, acolo (privitor la existenţa unei astfel de colonii, în anii ‘50 
ai secolului al XlV-lea, vezi trimiterile şi comentariile lui Şt. Andreescu, Note despre 
Cetatea Albă, p. 57). O atare desfăşurare istorică rezultă, foarte clar, din informaţiile 

documentare ale epocii, care, deşi s-au aflat de timpuriu la îndemâna cercetătorilor, nu 
au fost interpretate corespunzător. Intr-o primă instanţă, avem în vedere datele oferite 
de scrisorile patriarhale din anul 1401, care relevă, indubitabil, hirotonisirea lui Iosif ca 
"episcop al Moldovlahiei" —de către mitropolitul de Halici, "chir Antonie" ( FHDR , IV, p. 
275)- pe scaunul episcopal de Asprokastron, "în Moldovlahia [...] şi nu în altă parte” 
(: ibidem , p. 273). Numai că Antonie a păstorit mitropolia ortodoxă ruteană în perioada 
1371-1375, după care aceasta este desfiinţată, titularul ei fiind alungat din oraşul de 
reşedinţă (va şi muri, de altfel, foarte curând), în circumstanţele fundării, la Halici, a 
unei arhiepiscopii catolice (cf. J. Meyendorff, Byzantium and the rise of Russia, p. 193 cu 
n. 60, respectiv p. 202 cu n. 11; a se vedea şi Şt. Andreescu, Mitropolia de Halici şi 
episcopia de Asprokastron. Câteva observaţii, în voi. Naţional şi universal în istoria 
românilor. Studii oferite prof. dr. Şerban Papacostea cu ocazia împlinirii a 70 de ani, 
Bucureşti, 1998, p. 125-129). Prin urmare, acesta este intervalul (1371-1375) în care 
Antonie l-a putut hirotonisi pe Iosif episcop la Asprokastron / Cetatea Albă, "în 
Moldovlahia, şi nu în altă parte", precizarea patriarhală eliminând orice îndoială cu 
privire la localizarea, respectiv apartenenţa, atât de disputată, a aşezării episcopale (vezi, 
spre exemplu, V. Spinei, Moldova în secolele XI-XTV, p. 282-283; Şt. Andreescu, op. cit., p. 
125-129; L. Pilat, op. cit., p. 51-61). Practic, ceea ce i-a făcut pe cercetători să trateze cu 
suspiciune o atare împrejurare istorică a fost necunoaşterea sau interpretarea eronată a 
altor câteva informaţii documentare, pe care le vom analiza imediat, şi care completează, 
în mod fericit, datele deja evidenţiate. S-a invocat, astfel, apartenenţa voievodului Laţcu 
la biserica romană -confirmată, categoric, în anul 1372 (C. Auner, Episcopia de Seret, p. 
242-243)—, care ar fi intrat într-o contradicţie flagrantă cu prezumtivele sale demersuri 
pro-ortodoxe şi hirotonisirea lui Iosif. Dar Ş. Papacostea a subliniat, cu îndreptăţire, 
faptul că, în ultimii ani ai domniei lui Laţcu, "dovedită fiind insuficienţa protecţiei papale 
de a-i apăra ţara împotriva veleităţilor de dominaţie ale lui Ludovic, acesta a părăsit 
unirea cu Roma; faptul că el se află înmormântat la Rădăuţi, în biserica cu hramul Sf. 
Nicolae, alături de tatăl său, e un indiciu probabil în acest sens.". Mai mult, "acţiunea lui 
Laţcu în aceşti ani s-a înscris în reacţia ortodoxă declanşată la Bizanţ şi care şi-a găsit în 
Vlaicu al Ţării Româneşti unul din exponenţii politici cei mai de seamă" {op. cit., p. 129). 
Din nefericire, în continuarea analizelor sale, raliindu-se unei opinii exprimate, în grabă, 
de C. Auner {op. cit., p. 76-77), reputatul medievist a interpretat eronat câteva documente 
de o însemnătate excepţională, având totuşi meritul de a se fi aplecat asupra lor, în 
contextul în care colegilor de breaslă le scăpaseră cu desăvârşire (face excepţie 
V. Ciocîltan, "Către părţile tătăreşti" din titlul voievodal al lui Mircea cel Bătrân, în 
AIIAI, XXIV, nr. 2, 1987, p. 350 şi n. 7, care acceptă, însă, la rându-i, opinia lui C. Auner). 
Este vorba despre intervenţiile papale din 13 octombrie 1374 —adresate arhiepiscopilor de 
Strigoniu şi Calocea, dar şi lui Ludovic de Anjou— cu privire la salutara convertire, în 
masă, a românilor {multitudinis nacionis Wlachorum), dintr-un teritoriu aflat la hotarele 
Ungariei, dinspre tătari, care era lipsit de organizare episcopală, ba chiar şi de o simplă 
biserică proprie. Aceste circumstanţe îl şi determină pe înaltul pontif să propună 
numirea franciscanului Anton de Spoleto —"despre care se spune că cunoaşte limba sus- 
zisului neam”— ca episcop "în fruntea sus-numitei mulţimi" {DRH, C, XIV, p. 492-496, 
doc. 354, 355, 356). Confruntând aceste informaţii cu datele pe care ni le oferă scrisoarea 
papală din 16 septembrie 1371, privind numirea "venerabilului frate Nicolae" ca episcop 
al Milcoviei, acesta fiind pregătit "să pornească în scurt timp la po menita sa biserică" 
{ibidem, p. 76-77, doc. 63), vom înţelege că românii localizaţi la hotarele tătarilor, în anul 
1374, nu pot fi localizaţi, cum credea Auner, la curbura Carpaţilor, între graniţele 
episcopiei Milcoviei, deplin organizate la acea dată -episcopul Nicolae este atestat în 
funcţie chiar şi la 27 mai 1375 {ibidem, p. 554, doc. 406)—, ci dincolo de Şiret, în regiunile 
central- şi sud-estice ale Moldovei. Şi cum informaţiile referitoare la Anton de Spoleto, ca 

In încheiere, vom consemna faptul —desprins din analiza anterioară— 
că oraşele fundate de Hoardă în spaţiul pruto-nistrean sunt, indubitabil, 
creaţii urbane cu un pronunţat caracter artificial. In contrast cu nucleele 
orăşeneşti generate de mediul autohton, aşezări precum Orheiul Vechi sau 
Costeşti nu au reprezentat altceva decât simple iniţiative ale unei autorităţii 
politice străine, cuceritoare, fiind menite să răspundă exigenţelor de factură 
economică, politică, militară sau administrativă ale acesteia. Implantate în 
mijlocul populaţiei româneşti din arealul pruto-nistrean, aceste creaţii 
voluntare au strâns laolaltă elemente etnice de o mare diversitate, 
majoritatea străine de mediul local, ca şi fondatorii. 

In ciuda dezvoltării rapide şi a prosperităţii pe care au cunoscut-o la 
mijlocul secolului al XlV-lea, evoluţia lor a urmat îndeaproape declinul 
autorităţii politice care le susţinuse, încheindu-se brusc după violenta inter- 
venţie militară din anul 1369. 


şi cele care afirmau, entuziast, "audienţa" crescută a mi siunii catolice printre acei 
români, dispar cu desăvârşire începând din toamna anului 1374, putem deduce, uşor, 
cauza acestei împrejurări: extinderea stăpânirii lui Laţcu în zona mediană a Moldovei, 
dintre Şiret şi Nistru, pe aliniamentul Bârlad - Chişinău - Orheiul Vechi, dar şi la 
Cetatea Albă. Este foarte posibil ca în sud-estul extrem al arealului pruto-nistrean 
stăpânirea modovenească să se fi exercitat intr-un condominiu cu tătarii prezenţi încă 
acolo, conform unor date evidenţiate recent (G. Atanasov, Le maître (hccpcvxou - dominus ) 
de Drăstăr Terter et le beg tatar Kutlu-Buga pendant Ies annees 70-80 du XLV siecle, în 
voi. The Steppe Lands and the World Beyond Them: Studies in Honor of Victor Spinei on 
his 70 th Birthday, editori Florin Curta, Bogdan-Petru Maleon, Iaşi, 2013, p. 389-394). 
Oricum, este evident că aceste iniţiative ale lui Laţcu au determinat intervenţia militară 
a lui Ladislau de Oppeln, care, aşa cum am văzut, se va lăsa suprinsă documentar 
intr-un banal act de prorogare judiciară. Vom mai evoca, în context, spre întărirea 
argumentaţiei noastre privind data intrării Cetăţii Albe sub control moldovenesc —care a 
prilejuit, cum am văzut, hirotonisirea lui Iosif în acest scaun episcopal— şi circumstanţele, 
atât de controversate, ale învinuirii care i se vor aduce ierarhului, cum că ar fî fost 
episcop sârb, "de unde a ajuns el în fruntea acelei biserici [ moldoveneşti ]" ( FHDR , IV, p. 
271). In fapt, acuza a fost bine ticluită de detractor (identificat cu însuşi mitropolitul 
Ciprian, cf. L. Pilat, op. cit., p 66) şi nu putea avea acoperire decât pentru un moment 
anterior anului 1375, când s-a produs reconcilierea dintre Biserica sârbă şi Patriarhia 
Ecumenică, printre altele şi prin mijlocirea călugărului Nicodim, restauratorul 
monahismului ortodox în Ţara Românească (E. Lăzărescu, Nicodim de la Tismana şi 
rolul său în cultura românească, în Romanoslavica, XI, 1965, p. 237-278). Atragem 
atenţia că tâlcuiri, profund deficitare, de soiul "episcop sîrb este echivalent cu falşii 
episcopii' , fără ca învinuirea să aibă legătură cu provenienţa teritorială a personajului în 
cauză (vezi, cel mai recent, L. Pilat, op. cit., p. 65) denotă, în cel mai bun caz, o analiză 
grăbită a surselor. Altminteri, precizarea patriarhală nu lasă loc de interpretări, 
"apelativul" cu pricina, adică sîrb, fiind pus în legătură nemijlocită cu locul "de unde a 
ajuns el [Iosif] în fruntea acelei biserici [moldoveneşti^' {FHDR, IV, p. 271). In plus, 
această precizare se poate corobora uşor, dacă mai este nevoie, cu relatarea, în aceeaşi 
scrisoare sinodală, a răspunsului pe care l-au dat moldovenii înşişi acestei acuze: "fiind 
el un localnic şi înrudit cu familia domnitoare a ţării, a fost trimis de către toţi la 
mitropolitul de Halici [...], fiind astfel hirotonisit de către acela ca episcop legitim, astfel 
că a ajuns la ei în frunte nu venind din altă parte (s.n )"{ibidem). 

Acest deznodământ 599 este evocator pentru relaţia fragilă dintre 
oraşele mongole şi hinterlandul lor, foarte diferită, de altfel, de legătura 
trainică, stabilită în plan socio-economic, între centrele orăşeneşti bizantine 
de pe linia Dunării inferioare şi mediul autohton. Cele din urmă contingenţe 
îşi datorează specificitatea atât afinităţii existente în plan spiritual cu lumea 
rurală înconjurătoare, cât şi unei legături tradiţionale, de interdependenţă, 
între populaţia orăşenească şi locuitorii satelor, fiecare componentă 
completând-o, firesc, pe cealaltă. 

Dimpotrivă, raporturile oraşelor mongole din arealul pruto-nistrean cu 
mediul românesc autohton se plasează, caracterial, la antipod: circulaţia 
produselor artizanale orăşeneşti în regiunile rurale este de scurtă durată şi 
restrânsă spaţial, în timp ce influenţa exercitată asupra producţiei săteşti 
este aproape inexistentă. Ambele aspecte, care traduc absenţa evidentă a 
unor tradiţii culturale comune între autohtoni şi populaţia orăşenească 
alogenă, instalată de cuceritorii mongoli, precizează caracterul artificial al 
acestora 600 . 


699 în ceea ce priveşte Orheiul Vechi, cercetările aheologice sugerează că aşezarea şi-a 
continuat existenţa, desigur precară, şi după încetarea funcţiunii sale urbane, de sorginte 
mongolă. Ulterior, Ştefan cel Mare va reface incinta de piatră, metamorfozată într-o 
veritabilă cetate moldovenească, al cărei pârcălab este amintit, pentru prima dată, în 
1470 ( DRH , A, II, p. 243). Cu acest prilej, este atestat şi toponimului Orhei, desemnând, 
după cum denotă analiza răspândirii sale, o fortificaţie ruinată (cf. T. Nesterov, op. cit., p. 
16-20, 194-196). Cândva, la cumpăna veacurilor XV-XVI, este întemeiată şi aşezarea 
civilă cu acelaşi nume, aflată pe vatra actualului oraş Orhei. Se pare că, o vreme, cetatea 
Orhei —adică ceea ce numim astăzi Orheiul Vechi — şi oraşul Orhei au coexistat, ulterior 
fortificaţia fiind abandonată, iar titlul de pârcălab transferându-se în oraş. Aceste 
împrejurări istorice au stat la baza tuturor confuziilor care au întârziat identificarea 
vechii reşedinţe mongole. 

600 M. D. Matei, Geneză şi evoluţie urbană, p. 82. 

IV.4 Oraşe generate de mediul românesc 

Intr-o comunicare susţinută în anul 2006, cu prilejul sesiunii 
organizate, la Bucureşti, de prestigioasa Comisie de Istorie a Oraşelor din 
România, Stela Cheptea şi Mircea D. Matei propuneau celor prezenţi la 
dezbateri -interesaţi de problematica, atât de complexă, a genezei oraşelor 
medievale extracarpatice- introducerea în discuţie, "pentru mai buna 
clarificare a lucrurilor", a existenţei unor categorii distincte de aglomerări 
urbane: "oraşe formate" şi, respectiv, "oraşe întemeiate" 601 . 

Apreciem că noua abordare propusă, dincolo de valoarea sa stimula- 
torie în raport cu încercarea de faţă, reprezintă, oricum, pentru cercetarea 
dedicată oraşului medieval românesc, cu condiţia să fie bine înţeleasă şi 
asumată ca atare, un moment de cotitură. încercând să asigure, prin 
sugestiile oferite cu prilejul amintitei dezbateri, premisele, atât de necesare, 
unor cât mai precise încercări de tipologizare, autorii amintitei comunicări 
au readus în discuţie câteva dintre aspectele esenţiale ale raportului factor 
politic - geneză şi dezvoltare urbană. Ca idee principală, atrăgeau atenţia 
asupra sensurilor complexe pe care trebuie să le releve conceptul de factor 
politic, restrângerea sa la ceea ce numim autoritate politică centrală fiind 
total "neproductivă" 602 . 

Intr-adevăr, aşa cum vom vedea imediat, apariţia aşezărilor cu 
caracter urban -fie prin metamorfozarea unor târguri de vale, fie prin 
dezvoltarea vechilor centre voievodale, sau chiar prin întemeierea altora noi- 
a fost condiţionată, într-o măsură diferită, de prezenţa sau deciziile factorilor 
de autoritate politică. Dar autoritatea la care facem referire nu poate fi 
limitată la instituţia domniei, aşa cum dobândirea caracterului urban, de 
către anumite aşezări, nu a depins, ireductibil, de implantarea curţilor 
domneşti. 

încă din perioada prestatală, "constituirea unor aşezări cu caracter 
permanent, cu funcţii (iniţial) preponderent economice nu poate fi separată 
de un anume cadru politic, specific societăţii româneşti extracarpatice, la un 
moment dat". Mai mult, considerând mijlocul secolului al XIV-lea drept 


601 Textul comunicării -cu titlul Din nou, despre problema raportului dintre dezvoltarea 
oraşelor şi factorul politic, în evul mediu-, din care vom cita în cele ce urmează câteva 
fragmente, ne-a fost pus la dispoziţie, cu amabilitate, de dl. Mircea D. Matei, căruia îi 
mulţumim, şi pe această cale. 

602 "... problema raportului între factorul politic şi dezvoltarea oraşelor trebuie să se 
înscrie, obligatoriu, printre cele mai complexe sarcini ale cercetării româneşti de 
specialitate. Necesitatea definirii conţinutului conceptului de factor politic, ca şi a 
momentului începând cu care putem vorbi despre oraşul medieval în spaţiul românesc 
extracarpatic impune, de la sine, clarificarea, în egală măsură, a realităţilor specifice 
perioadei constituirii statelor şi apariţiei domniei, deoarece considerăm că este de 
neconceput o domnie care creazăl întemeiază oraşe, contestându-se caracterul şi funcţiile 
specifice aşezărilor preexistente statului medieval şi, repectiv, domniei.". 

reperul cronologic fundamental în evoluţia oraşelor medievale româneşti, "a 
vorbi despre existenţa unor centre urbane abia din acest moment ar 
echivala cu un mare pas înapoi şi cu o revenire la poziţii depăşite de peste o 
jumătate de veac. Cum, însă, astăzi nu se mai îndoieşte nimeni că atât 
Moldova, cât şi Ţara Românească dispuneau de câteva centre cu caracter 
urban încă înainte de constituirea statelor medievale, istoriografia noastră 
actuală începe să resimtă, mai acut decât oricând, necesitatea stabilirii şi 
definirii raporturilor dintre factorul politic şi centrele urbane, înainte de 
apariţia statelor şi a domniei". 

Sub imperativul acestei necesare întreprinderi -la care făceau 
trimitere, deplin motivat, autorii- se va derula, în continuare, şi demersul 
nostru. In fapt, vom analiza cu atenţie, din perspectiva tipologiei propuse -în 
ordinea crescătoare a gradului de dependenţă pe care geneza şi dezvoltarea 
lor urbană l-au avut în raport cu factorul politic, local sau central-, cele mai 
semnificative cazuri de aşezări medievale extracarpatice, beneficiare ale 
unui "statut" 603 orăşenesc recunoscut, la finele secolului al XlV-lea. 

IV.4.a Oraşe formate, fără intervenţia directă 
a autorităţii politice 

Studiu de caz: Brăila 

Brăila reprezintă, din perspectiva demersului nostru, exemplul 
peremptoriu al tipului de oraş format, fără intervenţia directă a vreunei 
autorităţi. însă, pe cât este de adevărat acest fapt, cu atât este mai eronată 
negarea totală a contribuţiei —fie şi incidentală— a marilor actori politici ai 
vremii, la asigurarea unui cadru adecvat de favorabilitate pentru stimularea 
potenţialului economic al aşezării şi dezvoltarea sa generală. 

Prima atestare documentară, nemijlocită, a Brăilei 604 —în privilegiul 
comercial pe care voievodul Ţării Româneşti, Vladislav-Vlaicu, îl acorda, la 
20 ianuarie 1368, tuturor negustorilor braşoveni 605 — prezintă o notă aparte 


603 Ghilimelele folosite în acest caz reflectă o realitate ingrată, surprinsă de autorii citaţi 
anterior în comunicarea abia amintită: "nici în Moldova, nici în Ţara Românească nu se 
cunosc iniţiative domneşti de acordare de statut de oraş vreuneia din marile aglomerări 
urbane ale vremii, singurele norme juridice după care se conduc oraşele extracarpatice 
fiind (atât înainte, cât şi după întemeierea statelor) cele care decurg din vechiul obicei al 
târgului, atât de des invocat în actele de cancelarie. Privilegii da, statut nu/". 

604 Cea mai recentă trecere în revistă a denumirilor sub care apare Brăila, în primele sale 
menţiuni documentare, o regăsim la I. Cândea, Brăila. Origini şi evoluţie până la 
jumătatea secolului al XVI-lea, Brăila, 1995, p. 127-131. 

606 "...am hotărât să hărăzim pe veci sus-zişilor orăşeni şi locuitori ai provinciei Braşov 
libertăţile acestea: ca toţi negustorii din Braşov şi din districtul Braşovului, trecând spre 
ţări străine, pe orice drum al Ţării noastre Româneşti, afară de drumul Brăilei (s.n.), vor 
fi datori să ne plătească pentru mărfurile lor numai de două ori tricesima şi anume odată 
la ducere şi a doua oară la întoarcere, aşa fel încât la intrarea în ţara noastră să ne 
plătească numai o dată tricesima, la Câmpulung sau în apropiere, şi, după ce li se va 

în raport cu modul în care sunt menţionate, în acte similare, oraşele 
medievale din spaţiul nord- dunărean. Astfel, în cuprinsul documentului, 
Brăila nu apare ca oraş, fiind pentru emitent, ca şi pentru beneficiarii 
privilegiului domnesc, pur şi simplu Brăila, punct terminus al unui drum 
comercial, precizat ca atare: drumul Brăilei 606 . 

Faptul -coroborat cu alte sugestii, pe care ni le fac, aşa cu vom vedea 
imediat, atât actul în cauză, cât şi un altul, mai vechi 607 - ne pune în situaţia, 
nu tocmai uşoară, de a trata cu deosebită prudenţă aspectele referitoare la 
începuturile oraşului Brăila. 

C. C. Giurescu, cu o disponibilitate care îi va particulariza personalita- 
tea ştiinţifică, s-a încumetat să opteze pentru o vechime exagerată a Brăilei, 
ca aşezare cu certe trăsături urbane. Pentru reputatul nostru istoric, trecerea 
Brăilei la faza de oraş s-a produs "înainte de întemeierea Ţării Româneşti, 
adică înainte de circa 1300". Mai mult, "transformarea sa era fapt împlinit 
pe vremea voievozilor Litovoi şi Seneslav (1247)", iar această situaţie exista 
"şi la finele secolului precedent, pe vremea lui Petru şi Asan" 608 . 

Astăzi, cercetările arheologice întreprinse pe teritoriul Brăilei nu mai 
permit afirmarea caracterului urban al acesteia înainte de mijlocul secolului 
al XIV-lea 609 . De altfel, în urmă cu exact două decenii, ca reacţie la aprecieri- 
le categorice ale lui C. C. Giurescu, regretata cercetătoare S. Baraschi afirma 
următoarele: "chiar dacă aşezarea portuară era deja întemeiată în secolul 
amintit [...] aceasta nu putea fi însă un port însemnat, aşa cum va deveni în 
secolul al XIV-lea şi al XV-lea, când se vor schimba împrejurările politico- 
economice" 610 . 

In fapt, corelând evenimentele politice care au marcat istoria spaţiului 
carpato- danubian la mijlocul secolului al XIV-lea cu indiciile oferite de cele 


pune acolo pecetea de către vameşul nostru, să treacă slobozi şi nestânjeniţi prin ţara 
noastră. De asemenea, la întoarcere, să ne plătească tricesima lângă Dunăre, şi, după ce, 
din nou, li se va pune pecetea, să plece mai departe nestânjeniţi prin ţara noastră. Iar 
când aceşti negustori purced cu mărfurile lor pe pomenita cale a Brăilei (s.n.), spre ţări 
străine, vor fi datori să ne plătească numai o dată tricesima, la Câmpulung, nu la ducere, 
ci la întoarcere. Când însă aceşti negustori îşi vor vinde sau cumpăra mărfurile 
înlăuntrul ţării noastre, atunci nu vor fi datori să ne plătească pentru acestea nici vamă, 
nici tricesimă, decât la Câmpulung sau în apropiere, şi nu tricesima ci numai dreapta 
vamă de demult. Pe lângă aceasta, scutim cu totul pe toţi negustorii din Braşov şi din 
districtul lui de vama noastră de la Slatina...." ( DRH , D., I, p. 87). 

606 Vezi, în acest sens, şi intervenţia lui M. D. Matei, Câteva gânduri la aniversarea 
Brăilei, în AB, I, 1993, p. 13. 

607 Facem referire, aici, la documentul din 28 iunie 1358, prin care Ludovic cel Mare le 
"îngăduia” braşovenilor să practice, "slobod şi neturburat', comerţul "între Buzău şi 
Prahova, adică din locul unde se varsă în Dunăre râul numit Ialomiţa până în locul unde 
se varsă, de asemenea, în Dunăre râul numit Şiret", şi unde nu îi va putea opri "nimeni 
pe nedrept, în această trecere" (DRH, D., I, p. 72). 

608 C. C. Giurescu, Istoricul oraşului Brăila, Bucureşti, 1968, p. 36. 

609 I. Cândea, Geneza oraşului medieval Brăila, în AB, I, 1993, p. 29. 

610 S. Baraschi, Numele oraşului Brăila în sursele medievale (secolele XTV-XV), în Istros, 
V, 1987, p. 221. 

două faimoase acte privilegiate, emise la un interval de numai zece ani, vom 
putea descifra, cu relativă uşurinţă, reperele fundamentale ale acestei 
evoluţii. 

O remarcabilă sinteză a circumstanţelor istorice care au favorizat 
creşterea aşezării de la Brăila o regăsim la Ş. Papacostea, în paginile unuia 
dintre cele mai inspirate studii ale sale: "Instalarea genovezilor la gurile 
Dunării ca putere dominantă şi efortul regalităţii angevine din Ungaria de a 
deschide prin teritoriile sale o legătură comercială cu Marea Neagră, pentru 
interesele propriului său negoţ şi pentru a- şi asigura participarea la 
beneficiul tranzitului de mărfuri între Occident şi lumea orientală, s-a aflat 
la originea principalului drum al Ţării Româneşti, cel care lega Braşovul cu 
Brăila şi de aici cu bazinul pontic. In 1358, Ludovic de Anjou creează o zonă 
de imunitate vamală între râurile Ialomiţa şi Şiret, în folosul braşovenilor, 
principalii agenţi şi beneficiari ai noului itinerar comercial; în anul următor 
se deschide o nouă etapă a conflictului dintre regatul ungar şi Ţara Româ- 
nească, în cadrul căreia un rol important a revenit luptei pentru controlul 
segmentului de drum dintre Braşov şi Brăila şi, desigur, pentru teritoriul pe 
care îl străbătea. La capătul acestei lupte, în cursul căreia Ţara Româ- 
nească atinge şi în răsărit hotarul ei istoric, îşi desăvârşeşte independenţa 
şi se înzestrează cu instituţiile statului de sine stătător, drumul comercial 
Braşov-Brăila s-a aflat sub controlul Ţării Româneşti. In 1368, moment 
însemnat în fixarea pe termen lung a raporturilor dintre Ţara Românească 
şi Ungaria, privilegiul braşovenilor pentru circulaţia şi negoţul pe drumul 
Brăilei e reînnoit, dar nu de Ludovic, ca în 1358, ci de Vlaicu. In lupta 
pentru controlul segmentului Braşov-Dunărea de Jos din marele drum 
continental european care lega Europa Centrală de Marea Neagră, prin 
Ungaria şi Transilvania, Ţara Românească a sfârşit prin a-şi face 
recunoscut dreptul" 611 . 

Avem, aşadar, două importante documente, ce trebuie integrate, 
pentru buna lor înţelegere, atât condiţiilor de politică generală a Ungariei şi 
Ţării Româneşti, cât şi intereselor particulare, preponderent economice, ale 
celor două părţi. 

Primul document, acela din 1358, apare, deloc întâmplător, tocmai în 
anul în care Ludovic de Anjou reuşea să smulgă Veneţiei stăpânirea ţărmu- 
lui dalmat, deschizând Ungariei, şi prin mijlocirea negustorilor braşoveni 612 , 
dar mai ales sibieni 613 , comerţul la Adriatica. Faptul se consumase în 


611 Ş. Papacostea, începuturile politicii comerciale a Ţării Româneşti şi Moldovei (secolele 
XIV -XVI). Drum şi stat, în idem, Geneza statului în Evul Mediu românesc, p. 217. 

612 Vezi privilegiul acordat negustorilor braşoveni la 2 august 1370, în care este 
menţionat "obiceiul” acestora de a merge "pe drumul spre Zara" ( DRH , C, XIII, p. 817- 
818). 

613 La 29 iunie 1367, Ludovic cel Mare le aduce la cunoştinţă tuturor celor care "ţin vămi 
în Dalmaţia şi Croaţia şi aiurea pretutindeni în regat" că le -a îngăduit sibienilor să 
meargă "cu lucrurile şi cu mărfurile lor, de orice fel sau soi ar fi ele, oriunde ar voi, fie la 
Viena, Praga, Zara şi Veneţia", şi să le desfacă în condiţii dintre cele mai favorabile, chiar 
şi la Buda, în ciuda vechiului drept de depozit al oraşului ( ibidem , p. 400-401). Trei ani 

contextul conflictului cu Serenissima -care pretindea cu încrâncenare 
controlul asupra Dalmaţiei- şi al alianţei ungaro-genoveze, încheiată, 
cointeresat, tocmai împotriva veneţienilor. 

Totodată, în spaţiul dintre Carpaţi şi gurile Dunării se profilase deja 
-în circumstanţele favorizante ale preluării, treptate, de către Regatul ungar 
a controlului asupra regiunilor limitrofe fluviului, în dauna stăpânirii 
mongole- posibilitatea deschiderii unui important drum comercial, ce urma 
să lege Europa Centrală, prin Ungaria şi Braşov, de bazinul pontic, avându-i 
ca mijlocitori pe negustorii genovezi, instalaţi, de curând, şi la Chilia. Este, 
de altfel, aşa cum consemnam anterior, momentul care marchează decăderea 
irevocabilă a Vicinei -părăsită, un an mai târziu, de ultimul ei mitropolit- şi 
ridicarea aşezării de pe braţului danubian omonim, devenită curând -vezi 
însemnările lui Antonio di Ponzo, din 1360-1361 614 - un adevărat bastion al 
comerţului genovez la gurile Dunării. 

Dar, până la a se putea înfrupta plenar din beneficiile enorme ale par- 
ticipării la marele comerţ internaţional -datorită înţelegerii din 1368 cu 
Demetrius, stăpânul recunoscut al "părţilor tătărăşti"- Ungaria va trebui 
forţeze deschiderea, în favoarea exclusivă a negustorilor braşoveni, a 
drumului către schela de la Brăila 615 , pe văile Teleajenului şi Buzăului 616 . 
Aşa cum bine a sesizat Ş. Papacostea, oricât de ferme au putut părea asigu- 
rările date de Ludovic, demersurile sale se vor lovi de opoziţia hotărâtă a 
voievodului Nicolae Alexandru (1352-1364), care nu putea permite sustrage- 
rea de sub propriul control a unui drum de negoţ cu un potenţial atât de 
însemnat 617 . 

Drept urmare, deşi comerţul de tranzit în direcţia Brăilei va fi activizat 
cu acest prilej -asigurând modestei schele dunărene circumstanţele necesare 
unei evoluţii certe, dar discontinuue, către o aşezare cu statut superior, de 
caracter urban-, modul în care regele angevin a înţeles să-şi impună 
interesele va determina fricţiuni majore între cele două părţi, criza fiind 
parţial rezolvată abia peste zece ani, prin emiterea privilegiului acordat 
negustorilor braşoveni de către Vladislav-Vlaicu, în ianuarie 1368 618 . 


mai târziu, monarhul angevin privilegiază din nou, în mod repetat, comerţul sibienilor cu 
Zara ( ibidem , p. 699-704 şi 834-836). 

614 Vezi supra, p. 133. 

615 Considerăm, în consonanţă cu majoritatea celor care au opinat în această privinţă, că, 
deşi nu este nominalizat, "locul unde se varsă în Dunăre râul numit Şiret" nu poate 
sugera decât schela portuară de la Brăila. 

616 Pentru o analiză pertinentă a documentului din 1358, cu aprecieri privind căile de 
pătrundere a negustorilor braşoveni spre Brăila şi Cetatea de Floci, vezi P. P. Panaitescu, 
Mircea cel Bătrân, ediţia a Il-a, îngrijită de Gheorghe Lazăr, Bucureşti, 2000, p. 115. 

617 Vezi, mai recent, Ş. Papacostea, Orientări şi reorientări în politica externă 
românească: anul 1359, în SMIM, XXVII, 2009, p. 16-20. 

618 Pentru o abordare complexă a problematicii ridicate de cele două acte privilegiale, 
precum şi a incidenţei lor asupra relaţiilor româno-ungare, vezi M. Holban, Contribuţii la 
studiul raporturilor dintre Ţara Românească şi Ungaria Angevină (Problema stăpânirii 

O analiză atentă a acestui act ne dezvăluie realităţi care, după părerea 
noastră, nu au fost încă surprinse corespunzător în istoriografia dedicată 
problemei. 

Pe de o parte, respectivele formulări nu garantează nicidecum, aşa cum 
s-a afirmat, funcţionarea îndelungată, într-o perioadă anterioară, a drumu- 
lui Brăilei, fapt care ar fi asigurat modestei aşezări portuare o evoluţie ful- 
minantă, de tipul celei consemnate în cazul emporiilor genoveze. Precizarea 
vechimii considerabile, "din bătrâni", a libertăţilor de care beneficiau braşo- 
venii, şi pe care se angaja să le păzească voievodul Vladislav-Vlaicu, se refe- 
ră la privilegii cutumiare, specifice însă comerţului interior, din cuprinsul 
Ţării Româneşti. De altfel, tocmai menţiunea sa expresă -"când aceşti 
negustori îşi vor vinde sau cumpăra mărfurile înlăuntrul ţării noastre"— dă 
consistenţă, cel puţin cantitativă, actului privilegial din 1368, cu precizarea 
"dreptei vămi de demult", inexistentă în cazul drumului Brăilei 619 . 

Pe de altă parte, prin prevederile documentului aflat în atenţia 
noastră, câştigurile financiare, dintre cele mai consistente, pe care le garanta 
activizarea acestui traseu comercial -excluzând, inteligent, variantele mai 
scurte, pe văile Teleajenului şi Buzăului, vizate anterior de Coroana ungară— 
nu vor mai constitui monopolul negustorilor braşoveni şi al patronului lor 
angevin. In plus, schimbarea condiţiilor de tranzit în defavoarea acestora a 
fost impusă de voievodul muntean chiar dacă, în fapt, actul privilegial fusese 
redactat în cancelaria regală, urmând a fi doar încuviinţat şi autentificat de 
Vladislav-Vlaicu 620 . Formularea documentară -"când aceşti negustori purced 
cu mărfurile lor pe pomenita cale a Brăilei, spre ţări străine, vor fi datori să 
ne plătească numai o dată tricesima, la Câmpulung, nu la ducere, ci la 
întoarcere"- nu lasă loc de dubiu în privinţa excluderii oricărei 
funcţionalităţi alternative a rutelor ilicite, de pe văile Teleajenului sau 
Buzăului, fapt care i-ar fi scutit pe negustori de "cuvenita" vamă ce se 
percepea la Câmpulung. 

Mai mult, dincolo de cheia în care istoriografia românească a înţeles să 
interpreteze precizarea privitoare la regimul "preferenţial" de vămuire -"să 
ne plătească numai o dată tricesima, la Câmpulung"-, ca fiind semnul cel 
mai curat al impunerii intereselor suzeranului angevin în faţa vasalului său 
de la sud de Carpaţi, realitatea este cu totul alta. Nu numai că voievodul 
muntean asigura Brăilei, aşa cum s-a opinat deja 621 , un regim de porto-franc, 
indiscutabil avantajos pentru aşezare, dar a dovedit, cu această ocazie, şi o 
abilitate extremă în tranşarea, favorabilă sieşi, a "compromisului" pe care 
s-a văzut obligat să-l accepte, în perspectiva asigurării unor relaţii de bună 
vecinătatea cu Ludovic de Anjou. 


efective a Severinului şi a suzeranităţii în legătură cu drumul Brăilei), în eadem, Din 
cronica relaţiilor româno -ungare în secolele XIII -XIV, p. 148-154. 

619 Vezi n. 605. 

620 M. Holban, op. cit., p. 149; R. Manolescu, Comerţul Ţării Româneşti şi Moldovei cu 
Braşovul (secolele XTV-XVT), Bucureşti, 1965, p. 26. 

621 P. P. Panaitescu, op. cit., p. 115. 

Deloc întâmplător, am subliniat caracterul de tranzit al negoţului 
braşovean către Brăila şi gurile Dunării, pentru că numai înţelegerea corectă 
a circumstanţelor pe care acest tip de comerţ le-a presupus —în perioada la 
care facem referire- poate să clarifice conotaţiile reale ale aşa-zisului 
"compromis" 622 acceptat la Argeş. Astfel, voievodul muntean ştia bine, că 
dintre produsele vehiculate de negustori pe drumul Brăilei, cele cu adevărat 
valoroase, meritând să fie vămuite cu beneficii consistente, erau mărfurile 
orientale, preluate de la Brăila 623 şi tranzitate către Braşov, prin Câmpulung. 
Şi tocmai în virtutea acestui elementar raţionament, va accepta, ca pe o 
soluţie neîndoielnic paliativă, sortită să menajeze mai degrabă capriciile 
regale decât veniturile acestuia, ca tricesima să fie plătită numai o dată, dar 
"nu la ducere, ci la întoarcere" 624 . 

Acesta este contextul în care modesta aşezare pescărească de la Brăila, 
dotată cu o indispensabilă schelă portuară, va începe, timid în 1358 şi accele- 
rat în deceniile următoare, să capete, datorită comerţului internaţional de 
tranzit, evocat anterior, acele însuşiri tipic urbane, care permit încadrarea ei 
în rândul oraşelor medievale româneşti formate, către sfârşitul veacului XIV. 

La toate aceste consideraţii, vom mai adăuga o singură precizare: de la 
bun început, dezvoltarea Brăilei a depins, uşor paradoxal, de momentele în 
care accesul Ungariei la marele negoţ genovez, susţinut la gurile Dunării, 
era blocat. Observăm, astfel, că drumul Brăilei va fi activizat în 1358, dată la 
care Regatul maghiar nu reuşise, în ciuda progreselor obţinute, să pătrundă 
suficient de adânc în regiunile limitrofe braţului nordic al Dunării deltaice, 
ceea ce i-ar fi putut asigura contactul direct cu Chilia. 

Zona era controlată, încă, de războinicii stepei, şi abia în anul 1368, 
urmare a convenţiei dintre Ludovic de Anjou şi principele acestora, 
Demetrius, negustorii braşoveni îşi vedeau cauţionat accesul nestingherit 
către emporiile genoveze din nordul Dobrogei. Nu întâmplător, imediat după 
parafarea înţelegerii cu Demetrius —având un indubitabil substrat politic—, 
Ludovic îşi va permite să-l atace pe Vladislav-Vlaicu, deşi voievodul muntean 
acceptase, aşa cum am văzut, la începutul aceluiaşi an, condiţiile stipulate în 
actul privilegial acordat braşovenilor. De fapt, acest deznodământ aparent 


622 "Intr-adevăr, deoarece salvconductul din 1358 nu amintea de plata nici unor vămi pe 
fâşia de teritoriu în care se găsea şi atunci drumul Brăilei, iar privilegiul din 1368 
prevedea pe acelaşi drum numai plata unei singure tricesime, în comparaţie cu două 
tricesime câte se percepeau în chip obişnuit pentru negoţul de transit, această prevedere 
poate fi considerată ca un compromis între pretenţiile ireale ale regalităţii maghiare de a 
dispune arbitrar, în virtutea suzeranităţii, de vămile din această parte a Ţării Româneşti 
şi hotărârea domniei muntene de a le percepe nestânjenit în tot cuprinsul ţării" (R. 
Manolescu, op. cit., p. 26-27). 

623 Faptul este confirmat, puţin mai târziu, de către Johann Schiltberger -participant la 
cruciada eşuată de la Nicopole (1396)-, care, trecând prin Valahia, îşi aminteşte de "un 
oraş care se numeşte Brăila ( Uebereyl )", unde "îşi au locul lor de aşezare luntrile şi 
corăbiile cu care negustorii aduc mărfuri din ţara păgânilor" ( Călători străini despre 
ţările române, I, p. 30). 

624 Vezi n. 605. 

straniu al "compromisului" pe care Vladislav-Vlaicu s-ar fi văzut obligat -în 
interpretarea obişnuită- să-l accepte, nu face decât să confirme încheierile 
noastre, reacţia furibundă a regelui angevin demonstrând, fără tăgadă, cine 
şi cui se subsumase anterior. 

Intr-o atare conjunctură, Brăila va cunoaşte o evoluţie ascendentă, dar 
anevoioasă, cu deosebire în prima etapă a emergenţei sale urbane. O 
confirmă şi însemnările notarului Antonio di Ponzo, în ale cărui pagini 625 
aşezarea portuară de pe malul stâng al Dunării nu-şi găsise, încă, locul. Ceea 
ce îi va conserva, însă, fiinţa, în anii concurenţei acerbe pe care, din 
perspectiva anvergurii negoţului internaţional, i-o făcea Chilia, este, aşa cum 
o relevă numeroase documente contemporane, calitatea sa de important 
centru pescăresc 626 . 

IV.4.b Oraşe formate, cu aportul autorităţii politice 627 
Studii de caz: Moldova (Baia), Şiret, Târgovişte, Iaşi 

Moldova (Baia). Din unghiul nostru de vedere, străduinţa de a desci- 
fra începuturile istoriei unor aşezări precum cele abia menţionate nu îşi 
poate atinge scopul propus -dată fiind parcimonia izvoarelor scrise, precum 
şi imposibilitatea efectuării unor cercetări arheologice exhaustive- fără 
înţelegerea prealabilă a contextului în care ele s-ar fi putut afirma. Urmând 
acest raţionament, am încercat să scotocim, cu atenţie, modestul bagaj 
informativ care stă, astăzi, la îndemâna istoricului, dar care poate oferi, 
totuşi, aşa cum vom vedea, suficiente repere, de ordin cronologic şi 
evenimenţial, pentru formarea unei imagini lămuritoare. 

In ceea ce priveşte aşezările dezvoltate în arealul originar al statului 
moldovenesc, prima şi cea mai însemnată dintre concluziile desprinse din 
analiza efectuată este aceea că ele îşi datorează apariţia împrejurărilor 
politice favorabile, din primii ani ai secolului al XlV-lea. 

Devastate de marea invazie a mongolilor, teritoriile est-carpatice vor 
intra, curând, sub dominaţia efectivă a Hoardei de Aur. Faimosul Nogai, 
"făcătorul de hani", a fost autorul acelui impresionant proiect militar şi 
politic, care va include, la finele secolului al XlII-lea, şi spaţiul carpato- 
nistrean: 


625 Vezi n. 518. 

626 însuşi Alexandru cel Bun, în celebrul privilegiu comercial acordat negustorilor lioveni 
(1408), precizează cuantumul şi locul unde vor plăti vama aceia dintre ei care merg "la 
Brăila, după peşte" ( Documentele moldoveneşti, II, p. 635-636). 

627 Menţionăm, de la bun început, că în pofida grupării lor tipologice, căile de formare a 
acestor oraşe prezintă particularităţi majore, de la caz la caz, pe care le vom evidenţia în 
momentul tratării detaliate a fiecăruia. Ceea ce le uneşte, totuşi -justificând, astfel, 
opţiunea noastră- este faptul, că parcursul către dobândirea caracterului urban a depins, 
într-o măsură variabilă şi la momente diferite ale evoluţiei lor structurale, de prezenţa 
sau iniţiativele factorului politic, sub ambele sale ipostaze: autoritate politică locală 
(cnezială, voievodală) şi autoritate politică centrală (domnia). 

"împreună cu prelungirile sale teritoriale în Rutenia şi în banatul de 
Severin, regiunea stăpânită de Nohai spre sfârşitul vieţii a avut forma unui 
vast semicerc sprijinit pe Carpaţi şi pe cele două mari fluvii, Dunărea şi 
Nistrul, care mărginesc lanţul munţilor în mod natural. Centrul de 
comandă, optim ales şi pentru a dirija cele două aripi, a fost Isaccea" 628 . 

Cantonându-şi propria armată de călăreţi în Bugeac -prin intermediul 
căreia putea interveni rapid şi eficient în sudul Moldovei şi la curbura 
Carpaţilor- Nogai a lăsat cele două flancuri ale imensului său front în grija 
unor auxiliari şi a interpuşilor. Prima categorie îi cuprinde pe alani (iaşi ) 629 
-masaţi în Rutenia şi în partea nordică a viitoarei Moldove 630 - şi pe 
selgiucizii din Dobrogea 631 . Interpuşi vor fi, cu prioritate, ţarii bulgari de la 
Târnovo şi voievozii de la sud de Carpaţi 632 . 

Privitor la prezenţa alană în zona de nord a Moldovei, trebuie eviden- 
ţiată analiza, oarecum insolită, întreprinsă de V. Ciocîltan, într-o excepţio- 
nală intervenţie istoriografică 633 . Aşa cum era firesc, dat fiind particularis- 
mul cercetării în cauză, reacţiile nu au întârziat să apară, concluziile auto- 
rului fiind împărtăşite de FI. Constantiniu 634 şi, cu unele nuanţări, de 
S. Cheptea 635 . In ceea ce ne priveşte, admitem, cu unele rezerve, aserţiunile 
lui V. Ciocîltan, întărite de descoperirea faimoasei ceramici roşiatico- 
gălbuie, sau a Hoardei de Aur 636 , abundent la Baia 637 şi, prin import, la 
Suceava 638 şi Rădăuţi 639 , adică tocmai în cele câteva puncte de maximă 
însemnătate strategică pentru controlul drumurilor ce debuşau din 
Transilvania şi Maramureş în arealul bucovinean 640 , şi a căror suprave- 
ghere intrase, conform sistemului gândit de Nogai, în sarcina olanilor 641 . 


628 V. Ciocîltan, Mongolii şi Marea Neagră în secolele XIII -XIV, p. 236. 

629 A se reţine afirmaţia lui Georgios Pachymeres —personalitate culturală a Bizanţului, 
strict contemporană evenimentelor— despre alani: "în adevăr, ei erau tovarăşii de luptă ai 
lui Nogai şi cei prin care acela dobândise izbânzile." ( FHDR , III, p. 451). 

630 V. Ciocîltan, Alanii şi începuturile statelor româneşti, în RI, t. 6, nr. 11-12, 1995, p. 
935-955. 

631 A. Decei, Problema colonizării turcilor selgiucizi în Dobrogea, p. 169-192. 

632 Vezi infra, analiza dedicată începuturilor oraşului Câmpulung. 

633 Vezi n. 630. 

634 FI. Constantiniu, O istorie sinceră a poporului român, Bucureşti, 1999, p. 70-71. 

636 S. Cheptea, Un oraş medieval. Hărlău, Iaşi, 2000, p. 15, n. 26. 

636 V. Spinei, Moldova în secolele XI-XIV, p. 254-255. 

637 E. Neamţu, V. Neamţu, S. Cheptea, Oraşul medieval Baia, I, p. 101-102; II, p. 160- 
164. Atragem atenţia asupra faptului că, exceptând această circumstanţă, a prezenţei 
"ceramicii Hoardei de Aur", vehiculată de alani în spaţiul moldav, cei din urmă nu pot fi 
identificaţi arheologic, ca o comunitate distinctă, caracteristicile lor antropologice şi 
apartenenţa la confesiunea ortodoxă făcând să fie confundaţi, inevitabil, cu românii. 

638 M. D. Matei, Nivelul premuşatin de la Curtea Domnească din Suceava, în SCIVA, t. 
29, nr. 4, 1978, p. 547-548. 

639 Lia şi Adrian Bătrîna, Biserica "Sfântul Nicolae" din Rădăuţi, p. 41. 

640 Alexandru Al. Vasilescu, Drumurile "tătăreşti" în lumina noilor descoperiri arheologice 
din judeţul Suceava, în Studii şi materiale, Suceava, 1969, p. 43-65. 

641 V. Ciocîltan, op. cit., p. 944. 

Nu mai este cazul să revenim, aici, asupra răsunătorului succes politic 
pe care l-au avut acţiunile lui Nogai. Ceea ce ne interesează, în contextul 
prezentei discuţii, este modificarea fundamentală a realităţilor din nordul 
Moldovei, ulterior dispariţiei potentatului mongol (1299) 642 . 

Astfel, în perioada imediat următoare, după ce Tokta reuşise, în sfârşit, 
să-i elimine fiii, înăbuşind sforţările acestora de a-şi menţine controlul asu- 
pra teritoriului moştenit, alanii -fideli lui Nogai şi Ceaka- se văd puşi în 
situaţia de a fi aspru pedepsiţi de către han. Drept urmare, încearcă să evite 
măcelul, părăsindu-şi, în număr mare, sălaşurile moldoveneşti. Mercenari de 
profesie, trec în Bizanţ 643 sau Regatul ungar 644 , punându-se în slujba basi- 
leului şi a Coroanei arpadiene/angevine, alături de care sunt consemnaţi în 
numeroase izvoare contemporane. Exodul lor va destabiliza, însă, 
irevocabil, sectorul defensiv mongol din nord-vestul Moldovei. 

Faptul îşi va preciza gravitatea în deceniul următor, când Tokta, ale 
cărui forţe fuseseră oricum decimate în anii conflictului cu Nogai, s-a impli- 
cat intr-un război de uzură cu colonia genoveză de la Caffa 645 , fără a-şi mai 
putea impune cu eficienţă controlul militar la răsărit de Carpaţi. Mai mult, 
ca o premieră în istoria Hoardei de Aur, s-a produs chiar şi restricţia stăpâ- 
nirii sale nemijlocite asupra gurilor Dunării, sector alocat, prin excelenţă, în 
virtutea unei tradiţii neîntrerupte, războinicilor tătari. 

"Numărul neobişnuit de mare al celor desemnaţi de Tokta să conducă 
în numele său este un indiciu al dificultăţilor hanului de pe Volga în 
încercarea de a controla extremitatea vestică a ulusului giucid [...]. Această 
declasare măsoară, deopotrivă, reuşita operaţiei lui Tokta şi costisitorul ei 
efect secundar. Tendinţele centrifuge, care primejduiseră atât de grav 
unitatea statului giucid, au fost stârpite cu preţul diminuării masive a forţei 
tătare organizate în spaţiul carpato-balcanic. Controlul hanilor în această 
zonă nu va mai fi niciodată atât de direct şi de apăsător cum fusese în 
timpul lui Nohai" 646 . 


642 Datarea exactă a confruntării finale dintre Tokta şi Nogai, în anul 1299, soldată cu 
uciderea bătrânului general de către un oştean rus, apare într-un letopiseţ vechi rusesc, 
la care face trimitere reputatul cercetător ieşean V. Spinei, în recenta sa contribuţie, 
Mongolii şi românii în sinteza de istorie ecleziastică a lui Tholomeus din Lucea, Iaşi, 
2012, p. 61, n. 173. 

643 Vezi exodul celor 16.000 de alani, care, prin intermediul mitropolitului de Vicina, 
primesc azil în Bizanţ: "Iar neamul mărinimos al alanilor, numărând ca la şaisprezece 
mii de oameni, din care peste jumătate erau buni să lupte, după ce au scăpat de Nogai şi 
de robia lui, fiindcă acesta a pierit în război, căutau să treacă la împărat şi, mergând la 
ierarhul Vicinei, se rugau ca, prin mijlocirea sa, să-i primească împăratul. Lucrurile se 
turburau atunci şi erau într-o stare groaznică în Răsărit şi <mitropolitul> Vicinei 
anunţând rugămintea lor, cârmuitorii <bizantini> o socoteau ca un noroc venit la timp." 
(FHDR, III, p. 451). 

644 Foarte apreciaţi de către regalitatea maghiară, războinicii iaşi şi-au găsit locul într-o 
serie de documente emise între 1318 şi 1323, care se vor înmulţi în anii următori (cf. V. 
Spinei, Marile migraţii, p. 303). 

645 Vezi supra, p. 91. 

646 V. Ciocîltan, Mongolii şi Marea Neagră în secolele XI11-XTV, p. 244. 

Practic, până la revenirea în forţă a Hoardei de Aur în acest areal -sub 
hanul Ozbek (1313-1342) 647 -, aşezările de pe linia Dunării inferioare s-au 
bucurat de prosperitate şi avânt economic 648 sub înrâurirea coloniilor geno- 
veze instalate în cuprinsul lor 649 , iar teritoriile de la răsărit de Carpaţi au 
fost subordonate autorităţii Coroanei ungare 650 . Acest ultim fapt este atestat, 
de o manieră categorică, intr-un izvor de primă mână, Descrierea anonimă a 
Europei Orientale (1308), potrivit căruia Şiretul şi Prutul se aflau, la acea 
dată, în componenţa "părţii transilvane" a Regatului ungar esi Fără a fi 
singulară, o asemenea probă îşi află confirmarea în apariţia unui canonic al 
cumanilor, Casparus de Montefia Cumanus canonicus, între 11 iunie 1308 şi 
10 ianuarie 1309 652 , ceea ce dovedeşte resuscitarea, în acelaşi context, a 
Episcopiei cumanilor. 

Ei bine, acesta este cadrul favorizant în care a avut loc, la finele anului 
1299 -urmând dispariţiei lui Nogai şi profitând de haosul pe care ea l-a 
determinat- descălecarea Moldovei. Oricât de stranie ar putea părea, la 
prima vedere, opţiunea noastră -pe care o susţinem în mod răspicat—, ea nu 
face decât să pună în valoare, şi să-şi asume, totodată, în contextul edificator 
creionat mai sus, indicaţia cronologică precisă a lui Grigore Ureche. Este 
uimitor cum a putut scăpa această inestimabilă informaţie documentară 


647 Dintre numeroasele mărturii privitoare la puterea şi prestigiul de care Hoarda de Aur 
şi stăpânul său, Ozbek, se bucurau în epocă, o vom cita doar pe cea a veneţianului 
Marino Sanudo, strategul cruciadei târzii, care aprecia, în 1332, că hanul dispunea de o 
forţă militară suficientă pentru a lua în stăpânire Germania, Franţa şi Italia, în Bizanţ 
având de gând să-şi instaleze curtea (ap. V. Ciocîltan, Restauraţia Hoardei de Aur, p. 588, 
n. 12). In ceea ce priveşte spaţiul extracarpatic, faptul că acesta se afla la discreţia 
Hoardei de Aur, încă din primii ani ai urcării lui Ozbek pe tronul de la Sarai, este dovedit 
de scrisoarea papei Clement al V-lea, datată la 1 febr. 1314, şi adresată "credincioşilor 
întru Hristos, aflători în regatul Ungariei". In fapt, înaltul pontif îi asigura că va acorda 
iertarea păcatelor acelora care vor muri pentru credinţa catolică, în contextul în care "voi 
şi credincioşii bisericii romane din celelalte părţi vecine cu regatul Ungariei pătimiţi, din 
partea schismaticilor, a Tătarilor, a păgânilor şi a altor neamuri amestecate de 
necredincioşi, năvăliri, pustiiri, luări în prinsoare..." ( DIR , C, veacul XIV, voi. I, p. 223). 

648 Vezi situaţia financiară de invidiat a mitropolitului Luca de Vicina, în anii 1304-1305, 
stârnind comentariile patriarhului Athanasios la Constantinopol (R. Şt. Ciobanu, 
Evoluţia, rolul şi însemnătatea mitropoliei din Vicina, p. 236; S. Baraschi, Izvoare scrise 
privind aşezările dobrogene de pe malul Dunării, p. 329). 

649 Nu uităm de senioria genoveză instalată la Isaccea, în fostul "scaun" al lui Nogai, care 
îşi putea permite să bată monedă în intervalul 1307-1312 (vezi supra, p. 122, cu n. 462), 
adică tocmai în perioada violentei agresiuni întreprinse de han împotriva comercianţilor 
liguri (vezi supra, p. 91). 

660 Din nefericire pentru Ungaria, criza succesorală şi conflictele aferente izbucnite după 
dispariţia ultimului reprezentant al dinastiei Arpadiene, Andrei al IlI-lea (1290-1301), au 
subminat şansele Regatului de a desfăşura acţiuni militare şi politice de anvergură la 
răsărit de Carpaţi, făcând ca, până la urmă, impunerea autorităţii sale să degenereze 
într-o stăpânire mai degrabă nominală decât efectivă şi, în orice caz, efemeră. 

661 G. Popa-Lisseanu, Izvoarele istoriei românilor, II. Descrierea Europei Orientale, 
Bucureşti, 1934, p. 58. 

662 Ap. C. Auner, Episcopia Milcoviei, în Revista Catolică, 1, 1912, p. 545. 

tuturor specialiştilor noştri 653 , de la cei mai importanţi exegeţi ai vechilor 
cronici, până la istoricii de anvergură ai începuturilor Ţării Moldovei 654 . 

Astfel, în faimosul Letopiseţ al Ţării Moldovei de la zidirea lumii până 
la 1601, aparţinând lui Nicolae Costin, eruditul cronicar moldovean consem- 
na —având sub lupă ceea ce istoriografia modernă nu s-a învrednicit să recu- 
pereze, adică un fragment autentic al cronicii lui Grigore Ureche— următoa- 
rea trimitere: "scrie Ureche Vornicul că au fostu văleatul 6807 (1299) 
la descălecarea ţărăi cu Dragoş Vodă" 655 . 

Că marele vornic strecurase în opera sa un alt văleat al "descălecării 
ţărăi cu Dragoş Vodă" -decât cel acceptat îndeobşte, 6867 (1359)-, ar fi tre- 
buit să ne-o sugereze, oricum, următoarele circumstanţe: în cel mai vechi şi, 
probabil, cel mai apropiat de varianta autentică, dintre manuscrisele utili- 
zate de P. P. Panaitescu la editarea Letopiseţului Ţării Moldovei, paragraful 
"Di-nceputul domnilor", intitulat astfel de autorul cronicii, nu avea în com- 
pletare "vă leatul 6867 (1359)", prezent în toate celelelalte copii-manuscris 656 ; 
mai mult, Ureche însuşi, în paragraful următor al Letopiseţului, "De însem- 
narea anilor", precizează, uşor înţepător, că "scriitorii" moldoveni, con- 
semnând anul 6867 (1359) ca dată a descălecatului maramureşean, "de au şi 
însemnatu, nu au ştiut ce au scris"/ 

Iar confirmarea faptului că văleatul real al descălecării lui Dragoş, 
adică 1299, nu se fixase, stingher, doar în cronica lui Ureche, ci era cunoscut, 
îndeobşte, moldovenilor, o probează, de astă dată, Poema Polonă, a lui Miron 
Costin, printr-un paragraf ce a scăpat şi el, în mod nepermis, cercetării 
istorice: "Muntenii cu al lor Negrul sunt ceva mai vechi în descălecarea lor 
aci decât ceştialalţi. [...] Ei numără aproape patru sute de ani de la Negrul 
lor, pe când moldovenii socotesc peste trei sute optzeci." 657 . Cunoscând data 
exactă a redactării Poemei Polone, iulie 1684 658 , şi scăzând din ea circa 394 


663 Face, totuşi, excepţie, în chip meritoriu, D. Onciul, care, necunoscând în detaliu 
contextul politic al acelei perioade (1299-1312), s-a grăbit să conteste anul consemnat de 
Ureche, aşa cum îl cita Nicolae Costin, susţinând că ar fi vorba despre o simplă eroare 
paleografîcă ( Originile Principatelor Române, în Dimitrie Onciul, Scrieri alese, ediţie 
îngrijită de acad. Ştefan Ştefănescu, dr. Dorina N. Rusu, dr. Bogdan-Alexandru Halic, 
Bucureşti, 2006, p. 13). 

664 Fără a sugera că respectiva indicaţie cronologică ar fi trebuit preluată necritic şi, 
eventual, fructificată în mod automat, ca element de datare a descălecatului maramure- 
şean, nu putem accepta, totuşi, indolenţa cu care, în primul rând, exegeţii operei lui 
Grigore Ureche —pe care, din bunăcuviinţă, nu-i vom mai înşira aici— au putut să treacă 
peste o atare comoară informativă. Astfel, includerea sa în discuţie ar fi rezolvat, măcar, 
într-o oarecare măsură, o acută controversă istoriografică, privind paternitatea textelor 
atribuite, convenţional, marelui vornic, aşa cum le cunoaştem din copiile-manuscrise, 
unele redactate deficitar, ajunse până la noi. 

665 Nicolae Costin, Letopiseţul Ţării Moldovei de la zidirea lumii până la 1601, ediţia Ioan 
Şt. Petre, Bucureşti, 1942, p. 171. 

666 Grigore Ureche, Letopiseţul Ţării Moldovei, ediţia P. P. Panaitescu, Bucureşti, 1955, p. 
65, n. 2. 

667 Miron Costin, Opere, ediţia P. P. Panaitescu, Bucureşti, 1958, p. 234. 

668 Ibidem, p. 381. 

de ani ('aproape patru sute"), vom avea un rezultat de o precizie uimitoare: 
anul 1290 al descălecării lui Negru Vodă, aşa cum ni-1 oferă Letopiseţul 
Cantacuzinesc şi cum a fost certificat de noi într-o contribuţie anterioară 659 , 
reluată şi revizuită în paginile acestei lucrări 660 . Dacă, însă, în privinţa 
datării descălecatului făgărăşean, l-am putea bănui pe Miron Costin de o 
antecalculaţie care să fi ţinut cont de data consemnată, deja, în cronicile 
munteneşti, în cazul descălecării Moldovei rigoarea calculelor pe care şi le 
făceau moldovenii înşişi ("moldovenii socotesc") este de-a dreptul năucitoare: 
scăzând din 1684 circa 385 de ani ("peste trei sute optzeci") vom obţine 
tocmai anul 1299 / 

Dincolo de toate acestea, trebuie subliniat, din capul locului, faptul că 
"momentul" 1359, recte 1358 661 , nu poate fi pus la îndoială ca început al 
domniilor Ţării Moldovei. A crede că redactorii celor mai vechi liste de 
domni, întocmite spre mijlocul secolului al XlV-lea, când trăiau încă nepoţii 
participanţilor la evenimente, puteau confunda grav contextul cronologic al 
desfăşurării acestora, înşelându-se, totodată, în privinţa identităţii lui 
Dragoş 662 , ni se pare o greşeală metodologică 663 . Ceea ce a încurcat, însă, din 
perspectivă istoriografică, iţele acestui scenariu a fost echivalarea, pro- 
fund deficitară, a descălecatului cu începutul domniilor ţării. In realitate, 
întemeierea Moldovei s-a produs în doi timpi, faptul fiind surprins, într-o 
formă rezumată, atât de cronica moldo-rusă 664 , cât şi de letopiseţul atribuit 
lui Grigore Ureche 665 . 

Cât priveşte intervalul mare de timp, 1299-1358, care separă cele 
două momente, şi care ar putea face suspectă identitatea protagoniştilor, 
atragem atenţia asupra vârstei foarte înaintate pe care Dragoş 
descălecătorul o avea în momentul asumării domniei Moldovei, dat fiind 
faptul că nepoţii săi aveau, în anii ’40 ai secolului al XlV-lea, o etate care să 
le permită stăpânirea unor cetăţi în Ungaria 666 . Din această perspectivă, 


669 D. Căprăroiu, Asupra începuturilor oraşului Câmpulung, în HU, t. XVI, nr. 1-2, 2008, 
p. 37-64. 

66° Vezi infra, analiza dedicată începuturilor oraşului Câmpulung. 

661 Vezi paginile următoare. 

662 Cf. L. Şimanschi, Istoriografia romăno-slavă din Moldova. Lista domniilor din a doua 
jumătate a secolului XIV, în AIIAI, XXI, 1984, p. 119-135. 

663 Un argument peremptoriu în acest sens îl constituie şi faptul că "scenariul" respectiv a 
fost validat de însuşi Ştefan cel Mare —atât de atent cu recuperarea memoriei 
"sfântrăposaţiloi" săi înaintaşi—, la curtea căruia s-a zămislit cronica oficală a ţării, în 
preajma anului 1473 (vezi, cu prioritate, excepţionala intervenţie istoriografică a lui Şt. 
S. Gorovei, Umbra lui Dragoş. La Putna, în AP, IV, nr. 1, 2008, p. 5-26). 

664 După uciderea bourului, Dragoş şi drujina sa "s-au întors înapoi [în Maramureş ]" 
0 Cronicile slavo-romăne, p. 159-160). 

666 După uciderea bourului şi întâlnirea cu Eţco prisăcariul, vânătorii "au sârguit la 
Maramorăş" (Grigore Ureche, Letopiseţul Ţării Moldovei, p. 64-65). 

666 Cu prilejul unui proces intentat, în anul 1371, fiilor lui Sas, prin care li se contesta 
stăpânirea moşiei Senye, aparţinând cetăţii Tiszabecs (Becs IBeych) -reşedinţa lui Drag 
de Beych—, judele curţii regale preciza următoarele: "Iar dacă sus-zisa hotărâre ar fi 
adusă în paguba dreptului acelor Bale şi Drag, atunci să trimitem fără nicio schimbare 
Maiestăţii sale pricina zisei moşii, deoarece pomenita moşie trecuse din pricina necredin- 

durata mică —numai 2 ani, aşa cum consemnează vechile cronici 
moldoveneşti— a domniei lui în scaunul Ţării Moldovei nu trebuie să mai 
ridice semne, inutile, de întrebare 667 . 

De altfel, contextul "extern" atât de favorabil descălecatului se conjugă 
perfect, pe de o parte, cu presiunea exercitată de pătrunderea oaspeţilor 
regali -saşi şi unguri-în Maramureş 668 , chiar în acei ani. Este simptomatică, 
în acest sens, intervenţia promptă a regelui Andrei al III-lea, în anul 1300 , 
pentru recuperarea cetăţii Vise din mâinile foştilor proprietari, aceasta fiind 
"cu totul, şi nu în mică măsură, necesară nouă şi domniei noastre, mai ales 
întru ajutorul oamenilor sau oaspeţilor noştri <...> adunaţi în ţara noastră a 
Maramure şului" 669 . 

Pe de altă parte, însăşi transformarea voievodatului maramureşean în 
comitat, ca un corolar al impunerii autorităţii Coroanei în pofida autonomiei 
locale, îşi are sorgintea în acest context, primul comite al Maramureşului 
fiind atestat în anul 1303 , în persoana lui Nicolae Pok, fiul lui Mauriciu 670 . 
Despre rosturile concrete ale acestuia -apărarea coloniştilor saşi şi unguri în 
conflictele cu cnezii maramureşeni— pare să depună mărturie documentul 
emis în anul 1319, din care aflăm că familiarul comitelui, adică Laurenţiu, 
castelanul de Vise 671 , se văzuse obligat să- şi părăsească "obiectivul" în 
circumstanţele potrivnice ale "luptei" în care fuseseră angrenaţi oaspeţii din 
Maramureş 672 . 


ţei zişilor Ladislau, fiul lui Lorand, şi a fraţilor săi, în mâinile răposatului domn Carol, 
care apoi o hărăzise zişilor Bale voievodul şi Drag, pentru credincioaselor lor slujbe." 
( DRH , C, XIV, p. 51). Ii mulţumim, şi pe această cale, dlui prof. univ. dr. Aurel Răduţiu, 
editorul textului, pentru deschiderea cu care a răspuns insistentelor noastre solicitări, 
confîrmându-ne, după o nouă analiză, atât autenticitatea documentului, cât şi acurateţea 
redactării sale în volum. 

667 Remarcăm, în context, inspiraţia cu care Şt. S. Gorovei aprecia, încă din anul 1972, 
vârsta înaintată a descălecătorului, atribuindu-i, în domnie, o etate de "peste 70 de ani" 
( Dragoş Vodă şi-a lui ceată, în MI, VI, nr. 1, 1972, p. 6). 

668 R. Popa, Ţara Maramureşului în veacul al XTV-lea, Bucureşti, 1997, p. 180. 

669 Mihalyi, Diplome maramureşene, p. 4-5. Că aceştia intraseră intr-un inevitabil conflict 
cu localnicii, ale căror moşii fuseseră spoliate spre folosul exclusiv al noilor veniţi, o 
sugerează actul din 1329, prin care regele Carol Robert de Anjou acorda o serie de 
privilegii oaspeţilor din Vise, Hust, Teceu şi Câmpulung la Tisa, punându-i la adăpost de 
reacţia violentă a maramureşenilor: "Hotărâm, de asemenea, ca oamenii de nicio altă 
limbă sau neam să nu aibă putinţa de a smulge de la ei pământurile lor, pe care se zice că 
le-ar fi ocupat cei dintâi prin defrişare, cu cheltuiala muncii lor." ( ibidem , p. 12). Câtă 
acoperire avea această informaţie —se zice (sic!)— în practicile curente, o denotă atât 
conflictele interminabile cu familiile cneziale învecinate ( ibidem , p. 365, 419-422, 559- 
562, 563-565 etc.), cit mai ales circumstanţele întemeierii Sighetului, cea mai avansată 
dintre aşezările oaspeţilor regali în Maramureş (R. Popa, Urmele unui sat părăsit din 
feudalismul timpuriu în hotarul Sighetului Marmaţiei, în SCIVA, t. 26, nr. 2, 1975, p. 
271-282). 

670 DIR, C, veacul XIV, voi. I, p. 32. 

671 Cf. R. Popa, Ţara Maramureşului, p. 196. 

672 DIR, C, veacul XIV, voi. I, p. 308-309. 

Nu este, credem, lipsit de importanţă să precizăm că familia Pok îşi 
stabilise reşedinţa la Medieşul Aurit, lângă Someş, după ce spoliase dome- 
niul "din mâinile valahilor schismatici" 673 . Şi ma i semnificativ ne apare 
faptul că urmaşii comitelui s-au aflat într-un conflict violent, de lungă 
durată, tocmai cu nepoţii descălecătorului Moldovei, care li se substituiseră 
în demnităţile de comiţi ai Maramureşului, Ugocei şi Sătmarului 674 . 

Dintr-o altă perspectivă, consumarea celui dintâi descălecat la cumpă- 
na secolelor XIII-XIV este confirmată de mulţimea aşezărilor moldoveneşti 
de sorginte maramureşeană 675 , a căror constituire chiar în această perioadă 
a putut fi decelată, atât documentar 676 , cât şi arheologic. 

Atenţionăm asupra faptului, de o relevanţă istorică excepţională, că 
nu există nici măcar o singură vatră sătească, în arealul originar al voievo- 
datului Moldovei -Baia- Suceava- Rădăuţi- Şiret-, care să fi fost atestată 
arheologic, în mod categoric, înainte de finele secolului al XlII-lea. întărind 
aserţiunile noastre, privind descălecarea ţării în anul 1299, această 
circumstanţă nu face decât să certifice, încă o dată, informaţiile cuprinse în 
vechile cronici moldoveneşti: "Şi au cercetat locul, pentru că era loc pustiu şi 
la marginea ţinuturilor unde rătăceau tătarii (s.n.). [...] Şi au pornit ei din 
Maramureş cu toată drujina şi cu femeile şi cu copiii peste munţii înalţi [...], 
şi au trecut peste munţi cu ajutorul lui Dumnezeu şi au ajuns la locul în 
care Dragoş ucisese bourul şi le-a plăcut şi s-au aşezat acolo." 677 . 


673 Pentru detalii, vezi Fr. Pali, Românii din părţile sătmărene (ţinutul Medieş) în lumina 
unor documente din 1377, în AIIC, t. XII, 1969, p. 8-27. 

674 Cf. R. Popa, op. cit., p. 233. 

675 Vezi, mai ales, C. Cihodaru, Constituirea statului feudal moldovenesc şi lupta pentru 
realizarea independenţei lui, în SCŞI, XI, fasc. I, 1960, p. 61-81; idem, Observaţii cu 
privire la procesul de formare şi de consolidare a statului feudal Moldova în sec. XI-XIV, 
II, în AIIAI, XVII, 1980, p. 117-139; M. M. Szekely, Familii de boieri din Moldova de 
origine transilvăneană (secolele XTV-XVI), în ArhGen, I (VI), nr. 1-2, 1994, p. 95-104. 

676 Dintre numeroasele exemple pe care le-am putea invoca, ne vom opri, aici, la Câmpul 
lui Dragoş, toponim cu o rezonanţă aparte, care a incitat constant imaginaţia istoricilor 
medievişti, constituindu-se, totodată, în obiectul unor analize temeinice. Intre acestea, se 
distinge contribuţia lui C. Asăvoaie ( Observaţii şi precizări privitoare la Câmpul lui 
Dragoş, I-II, în AM, XVII, 1994, p. 271-279; XIX, 1996, p. 271-279), autorul concluzionând 
în favoarea ideii că acest Câmp reprezenta, la origine, o unitate teritorială aflată în 
stăpânirea unui Dragoş —personaj pe care nu l-a putut, însă, identifica— şi care trebuie să 
fi trăit la sfârşitul secolului al XlII-lea. In ceea ce ne priveşte, conjugând datele oferite de 
toponimie cu cele documentare, cuprinse în diplomele maramureşene, suntem în măsură 
să prezumăm legătura dintre Dragoş Albu "de Iapa" (Mihalyi, Diplome maramureşene, p. 
386-387) -fiul lui Codrea de Sarasău, cel dintâi voievod, atestat ca atare, al Ţării 
Maramureşului (cf. R. Popa, op. cit., p. 185-186)— şi "proprietarului" Câmpului lui 
Dragoş. însuşi determinativul "de Iapa/ Kabalapathaka" , indicând moşia de baştină, 
maramureşeană, a lui Dragoş Albu, duce cu gândul la regiunea "Iapa/ Cobâla", alăturată 
Câmpului lui Dragoş, din cuprinsul căreia făcea parte satul Selivestrii, aflat la 1481 în 
proprietatea lui Danco, fiul lui Sima, nepotul lui Dragoş Viteazul/ ( DRH , A, II, p. 356). 

677 Cronicile slavo-romăne, p. 160. Precizarea conform căreia locul celui dintâi descălecat 
se afla "la marginea ţinuturilor unde rătăceau tătarii" este susţinută de o anume 
împrejurare, extrem de importantă, pusă în valoare de cercetările numismatice şi 

în context, ni se pare inacceptabil ca Ştefan cel Mare, promotorul leto- 
piseţului oficial al ţării, să fi admis în mod gratuit "viziunea" cronicărească, 
deja cristalizată la mijlocul secolului al XV-lea, privind colonizarea ţării de 
către maramureşeni 678 , în condiţiile în care cercetările arheologice de la 
Rădăuţi au atestat existenţa centrului voievodal de acolo -aparţinând 
străbunilor marelui domn- încă de la finele secolului al XIII-lea 679 . 

în fapt, acesta cunoştea foarte bine istoria stirpei sale, a cărei memorie 
a şi onorat-o, cum bine se ştie, prin amplasarea unor lespezi funerare "perso- 
nalizate", în naosul Bisericii "Sf. Nicolae" din Rădăuţi, veritabilă necropolă 
voievodală a Ţării Moldovei. Prin urmare, cheia acestei "dileme" istoriogra- 
fice constă, cum tocmai am sugerat, în datarea descălecatului maramure- 
şean, cu tot cortegiul său de consecinţe, la cumpăna secolelor XIII-XIV 680 , 
însuşi voievodul rădăuţean numărându-se printre acoliţii descălecătorului. 


arheologice. Concret, ne referim la descoperirea, la Pârteştii de Jos (jud. Suceava), a unui 
mormânt de înhumaţie tumular, aparţinând unui demnitar al Hoardei de Aur, datat cu 
un dirhem emis de Nogai în ultimii ani ai secolului al XIII-lea (cf. E. Oberlănder- 
Târnoveanu, Documente numismatice privind relaţiile spaţiului est-carpatic cu zona 
gurilor Dunării în secolele XIII-XIV, în AIIAI, XXII, nr. 2, 1985, p. 587). Statutul său, 
întărit de identificarea, în mormânt, a unei baisa, tăbliţă de bronz adeverind o 
împuternicire acordată de han, singura de acest fel cunoscută pe teritoriul României, 
denotă incursiunea unui grup de tătari în această zonă, poate cu o misiune oficială, 
soldată, însă, cu uciderea căpeteniei lor. Deloc întâmplător, evenimentele s-au petrecut la 
Pârteştii de Jos, punct de o importanţă strategică deosebită pe drumul care cobora de la 
Gura Humorului spre Rădăuţi. In acest sens, trebuie subliniat faptul că tocmai pe raza 
acestui sat au fost identificaţi cei mai mulţi termeni topici —în raport cu celelalte sate 
bucovinene— care atestă existenţa unor locuri întărite: Zamca, poiană; Troian, deal; 
Cetăţica, deal; Zamca, ţarină (cf. N Grămadă, Studii de toponimie minoră, în Analele 
Bucovinei, II, nr. 1, 1995, p. 124). Nu vom încheia această scurtă digresiune, fără a sesiza 
legătura evidentă dintre aceste circumstanţe istorice şi amintirea vie, în tradiţia 
populară locală, a luptelor lui Dragoş cu tătarii. 

678 O cercetare arheologică exemplară, întreprinsă pe valea Şomuzului, la Vornicenii 
Mari ITulova, a relevat existenţa unei necropole creştine datând din secolele XI-XII d. Hr. 
(M. D. Matei, Em I. Emandi, Necropola feudal-timpurie de la Vornicenii Mari (jud. 
Suceava), în SCTVA, t. 31, nr. 4, 1980, p. 585-597), înhumările fiind reluate, după un 
hiatus de peste un secol, în jurul bisericii treflate ridicată de panul Drăgoi, proprietarul 
satului (vezi n. 1145). Faptul confirmă, cu atât mai mult, referinţele cronicăreşti privind 
depopularea arealului bucovinean în contextul invaziei mongole (Grigore Ureche, 
Letopiseţul Ţării Moldovei, p. 63), acesta urmând să fie colonizat de maramureşeni, la 
finele secolului al XIII-lea, ca o consecinţă imediată a acţiunilor întreprinse de Dragoş. 

679 Lia şi Adrian Bătrîna, op. cit., p. 357. 

680 Se mai adaugă argumentelor formulate deja, faptul că arhidiaconul Ioan de Târnave, 
secretarul personal al lui Ludovic cel Mare, adică un martor nemijlocit, n-a consemnat în 
cronica sa, dedicată evenimentelor petrecute sub domnia regelui angevin, vreo 
descălecare a teritoriului de la răsărit de Carpaţi, de către Drăgoşeşti. O atare 
întâmplare, remarcabilă, nu ar fi rămas în niciun caz în afara însemnărilor sale, aşa cum 
trecerea lui Bogdan în Ţara Moldovei şi "lărgirea” acesteia în stat -"in regnum est 
dilatata"- şi-au găsit ecoul, explicit, în paginile cronicii ( Chronicon Dubnicense, p. 191). 

Subliniem că numele acestuia, Radomir 681 —care a şi determinat, prin 
forma sa prescurtată, Radu, numele Rădăuţilor—, unic în Moldova secolelor 
XIV-XV 682 , este de provenienţă sârbească, şi a ajuns, cel mai probabil, la ră- 
sărit de Carpaţi prin intermediul comunităţii de sârbi românizaţi care au 
roit de pe valea maramureşeană a Cosăului (sb. co.s— mierlă) 683 . Nu întâm- 
plător, detractorul episcopului Iosif, primul mitropolit al Moldovei, l-a putut 
acuza pe acesta că este "episcop sârb", fără a intra în contradicţie flagrantă 
cu calitatea sa de "localnic şi înrudit cu familia domnitoare a ţării" 684 . Ba 
dimpotrivă! 

Ei bine, la o dată greu de precizat, Dragoş va încheia o alianţă matri- 
monială cu Radomir, unul dintre fiii descălecătorului devenindu-i voievo- 
dului rădăuţean ginere. Tocmai aşa se explică ceea ce până astăzi rămăsese 
o enigmă a începuturilor Moldovei: rezidenţa lui Dragoş, după asumarea 
domniei, la Volovăţ, "curtea" sa aflându-se în proximitatea Rădăuţilor, în 
"coasta" unui centru voievodal care, cum bine se ştie, îi era aliat voievodului 
maramureşean Bogdan, adversarul Drăgoşeştilor 685 . 

Rodul căsătoriei fiului lui Dragoş cu fiica lui Radomir va fi o fată pe 
care, prin 1364-1365, o va lua de soţie, în goana după legitimitate -vezi 
contextul schimbării dinastice în Ţara Moldovei 686 - Roman I Muşatinul, 
verişorul ei primar 687 . Mai mult, întâiul născut al acestei insolite relaţii 
va fi Ştefan I, viitorul domn al Moldovei, cu care stirpea lui Dragoş îşi va 
pierde reprezentarea la vârful ierarhiei voievodale moldoveneşti 688 . Stă 


681 DRH, A, I, p. 6. Vezi şi Al. I. Gonţa, Satul în Moldova medievală, p. 179. 

682 Evaluarea noastră se raportează, desigur, la indicele onomastic al epocii respective, 
aşa cum ni-1 relevă corpusul de documente care ne stau, astăzi, la dispoziţie. 

683 Dovada peremptorie că aceasta este sorgintea numelui Cosău — "Kozo” în documentele 
epocii (Mihalyi, Diplome maramureşene, p. 179)— şi a comunităţii aferente o reprezintă 
numele satului Sârbi, localizat în centrul respectivului cnezat de vale maramureşean, 
atestat încă din secolul al XlV-lea (cf. R. Popa, op. cit., p. 99). Privitor la ascendenţa lui 
Radomir, ar trebui insistat şi asupra stemei sale heraldice, pusă în evidenţă de cercetarea 
arheologică a mormântului fiului său, din necropola rădăuţeană (Lia şi Adrian Bătrîna, 
p. 56-60). In fapt, este vorba despre un cap de lup, care ne trimite cu gândul la porecla 
unuia dintre personajele de primă mărime ale sfârşitului sec. al XlII-lea maramureşean, 
şi anume Stan Lupu JFarkstan, posesorul unei veritabile cetăţi (R. Popa, op. cit., p. 218), 
amplasate lângă satul de baştină al familiei sale, din vecinătatea nemijlocită a văii 
Cosăului/. Mai mult decât atât, unul dintre fiii săi se numea Ivanciuc (Mihalyi, Diplome 
maramureşene, p. 77), antroponim care stă la baza numelui satului Ivancicăuţi (DRH, A, 
I, p. 196), din vecinătatea nemijlocită a centrului voievodal rădăuţean/ 

684 FHDR, IV, p. 271. 

685 Pentru detalii cu privire la aceste circumstanţe istorice, vezi infra, p. 189, cu n. 784. 

686 Lia şi Adrian Bătrîna, op. cit., p. 193-208. 

687 Ibidem, p. 204. Vezi şi tabloul genealogic schiţat la p. 208, pe care l-am reprodus şi noi, 
în cele ce urmează. 

688 Pe de o parte, este bine ştiut că Alexandru cel Bun, fratele lui Ştefan I, era rodul 
căsătoriei lui Roman I cu o a doua soţie, cneaghina Anastasia ( ibidem , p. 203-204). Pe de 
altă parte, trebuie subliniat că Iuga, care l-a şi înlocuit pe Ştefan I la conducerea Ţării 
Moldovei, într-o conjunctură politică destul de obscură, nu are nicio legătură cu Iurie, 
fratele uterin al domnului (DRH, A, I, p. 7, doc. 5; p. 8, doc. 6C). Această regretabilă 
confuzie, generalizată în istoriografia românească, ar putea fi exclusă pornindu-se de la o 
notă aparţinând lui Şt. S. Gorovei, privitoare la etimologia diferită a celor două nume: 

mărturie aserţiunilor noastre şi informaţia, explicită, oferită de raguzanul 
Giacomo di Pietro Luccari, în celebra sa Copioso ristretto degli anuali di 
Rausa (Veneţia, 1605, p. 105), cu privire la Ştefan I: "in cui vene meno la 
casa di Dragissa"/ 689 . 


Iurg provine din Gheorghe, spre deosebire de Iuga, care derivă din Ignatie ( Veacul XIV. 
Din nou şi mereu, p. 286-287). Amintim, de altfel, că însuşi Iuga menţiona, într-unul 
dintre puţinele documente care ni s-au păstrat, provenind din cancelaria sa, "...credinţa 
copiilor mei şi credinţa lui Ştefan voievod şi a copiilor săi, credinţa fraţilor lui, credinţa 
lui Olecsandro, credinţa lui Bogdan..." ( DRH , A, I, p. 10). Prin urmare, Iuga trebuie 
asociat unei alte spiţe voievodale —vezi apariţia sa repetată, sub numele Iuga Giurgevici, 
în sfatul domnesc al lui Roman I (DRH, A, I, p. 3, 6), în calitate de jupan, titlu rezervat 
rudelor domneşti (cf. Şt. S. Gorovei, întemeierea Moldovei, p. 126)— , provenind dintr-un 
voievod Giurgiu, care s-a numărat, poate, printre fiii lui Bogdan I. Vezi, în acest sens, 
actul emis de cancelaria lui Ludovic de Anjou, în care este precizată trecerea în Moldova 
a lui "Bogdan şi a fiilor săi", necredincioşi ai Coroanei (DRH, D, I, p. 82), coroborat cu 
prezenţa unui voievod Gheorghiil Giurgiu, între cei dintâi "fericiţi ctitori domni" ai 
Moldovei, din pomelnicul de la Voroneţ (A. Eşanu, V. Eşanu, Pomelnicul Mănăstirii 
Voroneţ, p. 120). Mai mult, în documentul emis în favoarea lui Ţiban, Iuga precizează că 

acesta a slujit cu credinţă şi "întru sfinţi odihniţilor, părintelui nostru < >, lui Petru 

voievod şi lui Roman voievod, < > Ştefan voievod..." (DIR, A, I, p. 12). Pauza existentă 

în acest fragment, deteriorat, din documentul original, denotă faptul că tatăl lui Iuga s-a 
numărat printre voievozii titulari ai Moldovei (vezi şi C. Cihodaru, Din nou despre Iurg 
Coriatovici şi Iuga Vodă, înAMM, I, 1979, p. 147; idem, Cu privire la volumul "Alexandru 
cel Bun" (Iaşi, 1984), î n AIIAI, XXI, 1984, p. 539-540), fără a fi acceptat de "partida" 
muşatină, cu care Iuga s-a aflat în conflict. Stă mărturie, în acest sens, tocmai relaţia 
tensionată dintre Ştefan I şi Iuga, căruia cel dintâi s-a văzut obligat să-i cedeze tronul, 
dar şi contextul accederii la domnie a lui Alexandru cel Bun, care l-a înlăturat prin forţă 
pe Iuga, cu ajutorul lui Mircea cel Bătrân (Cronicile slavo-romăne, p. 14). In mod 
semnificativ, Alexandru cel Bun nu - 1 va include pe Giurgiu printre "sfântrăposaţii domni 
de mai înainte" (DRH, A, I, p. 24) şi nici printre membrii familiei voievodale pomeniţi la 
Mănăstirea Bistriţa (Pomelnicul Mănăstirei Bistriţa, p. 86). Precizăm, în finalul acestei 
digresiuni, că nu poată fi luată, în nici un caz, în considerare identificarea voievodului 
Giurgiu cu celebrul "Jurj, voievod valah” ("Czurcz woiewoda woloskiego"), refugiat în 
Galiţia şi împroprietărit de Ladislau de Oppeln la Stupniţa, în toamna anului 1377, "din 
pricina defecţiunii (trădării) neaşteptate a poporului său" (ap. P. P. Panaitescu, Din 
istoria luptei pentru independenţa Moldovei, p. 113). O asemenea ipoteză este infirmată, 
în mod categoric, chiar de actul emis în favoarea lui Ţiban, la 28 noiembrie 1399, în care 
tatăl voievodul Iuga apare ca răposat ('întru sfinţi odihnit"), ceea ce contravine flagrant 
atestării voievodului Jurj, până în anul 1406, ca rezident la Stupniţa (ap. Şt. S. Gorovei, 
întemeierea Moldovei, p. 260, n. 85). De altfel, încadrarea lui Jurj şi a fiilor săi, Ioan şi 
Clement —nume regăsit în onomastica maramureşeană, dar inexistent în Moldova— în 
herbul Sas trimite la legături de rudenie cu Drăgoşeştii (ibidem, p. 130-131, 150-151), 
mai exact la identificarea voivodului alungat din Moldova cu primul socru al lui Roman I. 
689 Această excepţională informaţie istorică, cuprinsă într-un izvor de primă mână (vezi n. 
734), a fost ignorată, într-o manieră profund deficitară, de istoriografia românească. Fac 
excepţie Şt. S. Gorovei şi M. M. Szekely, care, fără a percepe temeiurile sale concrete, au 
evidenţiat, totuşi, faptul că Ştefan cel Mare, căutând să-şi legitimeze domnia, va recupera 
memoria descălecătorului maramureşean, pretinzând că aparţine el însuşi "sfinţitei 
stirpe a lui Dragoş" (Moldova şi "regalitatea sacră", p. 204-210). 

In lumina tuturor celor evidenţiate mai sus, vom încerca să identificăm 
principalele repere ale evoluţiei aşezării moldave, Baia, de o importanţă cu 
totul aparte pentru geneza statului de la răsărit de Carpaţi. 

Plasată pe valea Moldovei -căreia i-a şi împrumutat numele său 
originar 690 -, într-o zonă puţin favorabilă activităţilor agricole, dar ideală 
pentru asigurarea unei apărări eficace 691 , Baia îşi va datora începuturile, aşa 
cum am văzut, prezenţei alane 692 , care va dăinui, ca factor majoritar, până la 
începutul sec. al XlV-lea. Din perspectivă documentară, faptul este certificat, 
în mod irefutabil, de celebra cronică a Conciliului de la Konstanz, datorată 
lui Ulrich von Richental. Astfel, în lista oraşelor care au trimis delegaţi la 
dezbateri, după citarea Târgului Iaşilor ( Iesmarckt ) şi a Băii ( Molga ) apare 
precizarea "die zwu seind philistei" 693 , adică "unde sunt filistei" / 

Intrând, după dispariţia lui Nogai, sub patronajul temporar al 
descălecătorului —conform unui scenariu propus de V. Ciocîltan, dar atribuit 
mijlocului secolului al XlV-lea 694 -, centrul de putere alan de pe valea 


690 Pentru detalii privind discuţiile care s-au purtat pe marginea provenienţei numelor 
aşezării, vezi, mai recent, V. Neamţu, Istoria oraşului medieval Baia (Civitas 
Moldaviensis), Iaşi, 1997, p. 32-38. Dintre contribuţiile mai vechi, se remarcă 
următoarele: T. Bălan, Numele MOLDOVA. O istoriografie a problemei, în Studii şi 
Materiale, 3, Suceava, 1973, p. 77-112; D. Moldovanu, Etimologia hidronimului 
MOLDOVA, în ALIL, s. A, t. XXVIII, 1981-1982, p. 5-61; idem, Ipoteza originii săseşti a 
numelui MOLDOVA, în Studii de onomastică, III, Cluj-Napoca, 1982, p. 144-183; V. 
Maciu, Acea parte a Ţării Româneşti numită Moldova, în MI, X, nr. 6, 1976, p. 5-8; I. 
Popescu-Sireteanu, Numele MOLDOVA, în Studii de onomastică, III, Cluj-Napoca, 1982, 
p. 290-300. In ceea ce ne priveşte, vom reveni, curând, asupra problematicii generate de 
numele Moldovei, propunând o soluţie etimologică alternativă, întru totul originală. 

691 "înălţimile de pe malul drept şi cursul despletit al Moldovei, de o parte, bahnele şi 
ploştinele care însoţeau cursul Şomuzului Rece şi cele care însoţeau cursul Şomuzului 
Mare asigurau o apărare naturală pentru locuitorii Băii" (V- Neamţu ; 0 p. ci£., p, 27). 

692 Atragem atenţia, aici, asupra ipotezei, extrem de interesante, susţinută de Al. I. 
Gonţa, cu privire la provenienţa locală a numelui Moldovei, datorată unui "boier român", 
Molda, "care a trăit prin anii 1300 şi a stăpânit ca voievod, sub dominaţia mongolă, nu 
numai oraşul Molda (Baia), ci şi întreaga vale a râului numit mai apoi Moldova" ( Satul în 
Moldova medievală, p. 21). Argumentaţia reputatului cercetător s-a bazat pe informaţiile 
oferite de un act emis la 18 martie 1617, care menţiona un boier Molda, ca strămoş al lui 
Vlad Şofrac, cel din urmă fiind beneficiarul unui privilegiu acordat de Alexandru cel Bun 
pentru satul Şofrăceşti, aşezat pe Valea Neagră şi Moldova, aproape de vărsarea sa în 
Şiret. Numai că apelativul Safrac (Safrax), aparţinând unui general got din sec. al IV-lea, 
reprezentând —în opinia lui Al. I. Gonţa— izvorul onomastic al boierului Şofrac, era, de 
fapt, un nume alan (cf. Bernard S. Bachrach, History of the Alans in the West: From 
Their First Appearance in the Sources of Classical Antiquity Through the Early Middle 
Ages, University of Minnesota Press, 1973, p. 26-27). 

693 Cf. C. I. Karadja, Delegaţi din ţara noastră la Conciliul din Constanţa (în Baden) în 
anul 1415, Bucureşti, 1927, p. 82-83. V. Neamţu, autorul celei mai recente monografii 
dedicate aşezării medievale de la Baia, admitea, la rându-i, prezenţa alanilor în oraşul 
moldav, fără sa fi intuit circumstanţele concrete ale ivirii lor în acest areal: "Faptul că ei 
se găseau la Baia şi în 1415 pledează pentru ideea că filisteii au venit aici cu familiile şi 
bunurile lor, devenind locuitori ai oraşului la o dată greu de precizat." (op. cit., p. 41). 

694 Vezi n. 630. 

Moldovei se va constitui în reperul politic fundamental al teritoriului 
adiacent, adică al ţării numite, în consecinţă, a Moldovei, aşa cum este ea 
consemnată în documentele emise de cancelaria angevină 695 . 

Descoperirile arheologice au dovedit că ulterior, până la jumătatea sec. 
al XlV-lea, în cuprinsul aşezării moldave "se realizaseră deja suficiente 
acumulări pentru a se putea sesiza o anumită detaşare a Băii de aşezările 
rurale din jur" 696 . Chiar şi în perioada ce a urmat revenirii în forţă a 
hegemoniei mongole în acest areal 697 , sub hanul Ozbek (1313-1342), deşi nu 
s-au putut sustrage total controlului exercitat de Hoardă, centrele "autoh- 
tone" de putere -precum cel alan de pe apa Moldovei 698 sau cel voievodal de 
la Rădăuţi- vor beneficia, totuşi, de o largă autonomie "internă", care le va 
preciza dezvoltarea 699 . 

Această evoluţie va fi curmată, însă, de contraofensiva ungară la ră- 
sărit de Carpaţi, pusă în grija secuilor pe frontul sudic al viitoarei Moldove, 
respectiv a maramureşenilor lui Dragoş în arealul nord-vestic. Privitor la 
cronologia sa, extrem de controversată, vom evidenţia următoarele: 

Din unghiul nostru de vedere, cel de-al doilea descălecat -care va 
genera, curând, domnia Moldovei şi, prin consecinţele sale durabile, prefa- 
cerea structurală a aşezării omonime- nu a fost prilejuit, aşa cum consideră 
Şt. S. Gorovei, de reuşita expediţiei militare a lui Andrei Lackfy, din 1345 700 . 


695 DRH, D, I, p. 75-78. Trebuie subliniat, în context, că documentele emise de cancelaria 
ungară relevă, indubitabil, consemnarea diverselor ţări româneşti, dependente de 
Coroană, sub un nume aflat, de cele mai multe ori, în legătură nemijlocită cu centrul lor 
de putere: Ţara Făgăraşului, Ţara Haţegului, Ţara Severinului. In cazul Ţării Moldovei, 
această circumstanţă pare să se fl reflectat, mai târziu, în inscripţia de pe sigiliul 
oraşului ( SIGILLUM CAPITALIS CTVITAS MOLDAVIE TERRE MOLDAVIENSIS ), cu 
condiţia ca termenul "capitalis" să se raporteze la oraş şi nu la sigiliu, în acest din urmă 
caz impunându-se formularea "sigiliul mare al oraşului Moldova" / (cf. S. Iftimi, 
Reprezentări faunistice în sigiliile medievale ale oraşelor din Moldova, în Lumea 
animalelor. Realităţi, reprezentări, simboluri, voi. îngrijit de Maria Magdalena Szekely, 
Iaşi, 2012, p. 462). 

696 E. Neamţu, V. Neamţu, S. Cheptea, Oraşul medieval Baia, I, p. 153. 

697 Dominaţia Hoardei de Aur se va exercita, însă, în forme mai anemice decât sub Nogai 
şi excluzând, oricum, posibilitatea unei prezenţe efective în zonă. In acest sens, toponimia 
ne oferă argumentul absenţei mongolilor din regiunile nordice ale Moldovei. Este vorba 
despre atestarea, în ţinutul Dorohoiului, a unor sate cu nume derivate din acelea ale 
baskacilor -funcţionari însărcinaţi cu strângerea tributului în regiunile dependente, dar 
şi cu supravegherea localnicilor-, care nu îşi aveau rostul decât în regiunile lipsite de 
prezenţa efectivă a războinicilor nomazi (V. Spinei, op. cit., p. 435-437). 

698 Cel târziu la finele deceniului trei al veacului al XlV-lea, centrul de putere al alanilor 
de pe valea Moldovei se va integra "domniei iaşilor", atestată în această perioadă la 
răsărit de Carpaţi, având ca nucleu aşezarea de pe cursul inferior al Bahluiului, al cărei 
nume le-a şi perpetuat "locatarilor" săi amintirea: Târgul laşilor (pentru detalii, vezi 
infra, analiza dedicată începuturilor oraşului Iaşi). 

699 Deloc întâmplător, faimoşii "potentibus illarum partium" ai documentelor papale sunt 
atestaţi la răsărit de Carpaţi în prima jumătate a sec. XIV, ca oponenţi ai intereselor 
Coroanei ungare şi "cotropitori" ai "drepturilor episcopiei Milcoviei" (DRH, D, I, p. 63). 

700 Şt. S. Gorovei, întemeierea Moldovei, p. 89-93. 

Pe de o parte, cronica atribuită călugărului minorit Ioan 701 , şi care 
frapează prin mulţimea precizărilor cronologice, de importanţă majoră 
pentru circumscrierea obiectivă a evenimentelor în discuţie, menţionează cu 
claritate atât data respectivei incursiuni (2-5 februarie 1345), cât şi faptul că 
la ea au participat exclusiv secuii, împreună cu "câţiva unguri" ( Siculi cum 
paucis Hungaris) 702 . Pe de altă parte, expediţia a vizat teritoriile aflate sub 
stăpânirea lui Atlamuş, adică sudul extrem al viitoarei Moldove 703 , trecerea 
Carpaţilor făcându-se, cel mai probabil, prin pasul Oituz. In plus, reuşita 
conjuncturală a incursiunilor secuieşti nu a schimbat nicicum statutul teri- 
toriilor respective şi nici nu i-a îndepărtat pe tătari. Abia începând cu anul 
următor, dată fiind izbucnirea ciumei printre aceştia 704 , regele angevin a 
putut avea "linişte la hotare", ceea ce i-a şi permis să plece în Italia (1347). 

Nici vorbă, aşadar, cu ocazia incursiunii secuieşti din 1345, de vreo par- 
ticipare a regelui ori a maramureşenilor, de expediţii majore care să-i ur- 
meze sau de pătrunderi în nordul Moldovei. Nu numai că acea incursiune s-a 
rezumat la ea însăşi, dar ceea ce a făcut ca liniştea să se aştearnă la hotare, 
abia în anul următor, a fost "intervenţia divină", care i-a rărit pe tătari 705 . 

Raţionamentul nostru se fundamentează şi pe faptul că, urmare a unor 
circumstanţe dintre cele mai favorabile -implicarea mongolilor în războiul 
anti-genovez, concentrarea principalelor lor forţe în asedierea Caffei şi 
izbucnirea ciumei, cu această ocazie (1346/1347) 706 -, teritoriile care scapă, 
temporar, controlului tătărăsc sunt cele din extremitatea curburii carpatice. 
O dovedeşte corespondenţa papală din anul 1347, care face cunoscută hotă- 
rârea Scaunului pontifical de a reactiva Episcopia cumanilor, metamorfozată 
în episcopatus Milcovensis 707 . 

Semnificativ pentru argumentaţia noastră este şi faptul că "reuşita" 
angevină, trâmbiţată cu emfază, avea să fie doar una de cancelarie. In ciuda 
repetatelor atestări documentare, Episcopia Milcoviei nu va reuşi să intre, de 
facto, în posesia bunurilor sale 708 . 


701 în fapt, este vorba despre un pasaj interpolat în Chronicon Dubnicense, ed. M. 
Florianus, în Historiae Hungaricae fontes domestici, voi. III, Lipsiae, 1884. 

702 Ibidem, p. 151-152. 

703 Este semnificativ, în acest sens, faptul că Atlamuş —cumnatul hanului Geanibek şi, 
totodată, căpetenia tătarilor de la gurile Dunării— a devenit personajul principal al unei 
cunoscute balade populare româneşti, care îl aminteşte ca "Alimoş, haiduc din Ţara de 
Jos" (cf. V. Ciocîltan, "Către părţile tătăreşti" din titlul voievodal al lui Mircea cel Bătrân, 
în AIIAI, XXIV, nr. 2, 1987, p. 351). Mai mult, în conformitate cu vechile cronici ungare, 
atacurile repetate ale secuilor i-au obligat pe tătari să se retragă ad parte maritimes 
(Chronicon Dubnicense, p. 168). 

704 Conform precizărilor călugărului minorit, ciuma a răpus nu mai puţin de 30.000 de 
tătari ( Chronicon Dubnicense, p. 148). 

705 Ibidem. 

706 V. Ciocîltan, Mongolii şi Marea Neagră în secolele XIII-XTV, p. 194-202. 

707 "...episcopatul Milchouensis, in regno Ungarie, in finibus videlicet Tartarorum, ex 
institutione ordinatus antiqua... " (DRH, D, I, p. 63-65). 

708 Cf. V. Spinei, Moldova în secolele XI-XTV , p. 316-318. 

Incitaţi de informaţiile pe care le oferă scrisoarea papei Clement al VI- 
lea, din 15 iulie 1352 709 , dar şi de "circulara" lui Inocenţiu al Vl-lea, din 10 
noiembrie 1354 710 , alţi istorici au încercat să plaseze "transferul" lui Dragoş 
în intervalul 1352-1355. De fapt, o analiză atentă a scrisorilor respective, 
corelată cu alte indicii, duce la concluzia că nici în acest interval cronologic 
nu a fost înregistrată vreo campanie militară răsunătoare, care să aibă drept 
consecinţă extinderea stăpânirii angevine la răsărit de Carpaţi. Dimpotrivă! 

Din primul document aflăm faptul că, după ce fusese înştiinţat de 
Ludovic cu privire la atacurile "tătarilor fără de credinţă", Clement al VI -lea 
acceptă cererea regelui angevin de a i se conceda veniturile bisericii Unga- 
riei, ca ajutor pentru susţinerea luptei împotriva necredincioşilor. Acesta ar 
fi fost, deci, primul semnal al hotărârii lui Ludovic cel Mare de a tranşa, 
definitiv, problema mongolă de la graniţele răsăritene ale regatului 711 . 

Un an mai târziu, la 28 martie 1353, în virtutea aceluiaşi deziderat, 
regele Ludovic întăreşte braşovenilor vechile privilegii, în următoarele 
condiţii: "dacă s-ar întâmpla ca maiestatea noastră să ducă ea însăşi oastea 
în părţile răsăritene, atunci fiecare din ei să fie dator să meargă cu noi pe a 
sa cheltuială, călare sau pedestru, după putinţa sa. Iar dacă vom duce noi 
înşine oastea în părţile apusene, atunci vor trebui şi vor fi datori să trimită 
în acea oaste a noastră, din partea obştii lor, cincizeci de bărbaţi sprinteni, 
bine înarmaţi şi cu lănci" 712 . 

Fragmentul denotă, aşadar, nu numai importanţa pe care o acorda 
regele dificilei campanii anti-tătăreşti -necesitând, spre deosebire de expedi- 
ţiile în apus, întregul potenţial combativ al braşovenilor 713 -, ci şi faptul că ea 
nu avusese, desigur, loc. 

Peste încă un an, avem o nouă confirmare a acestor tergiversări: în 
actul din 10 noiembrie 1354, înaltul pontif dispune propovăduirea cruciadei 
în Polonia, Ungaria şi Boemia, împotriva tătarilor, lituanienilor şi a altor 
necredincioşi, care de trei ani "năvălesc mereu"/ 714 . 


709 Vetera Monumenta Historica Hungaria Sacram Illustrantiam, ab Augustino Theiner, 
1. 1 (1216-1352), Romae: Typis Vaticanis, MDCCCLIX, p. 815-816. 

710 Vetera Monumenta Historica Hungaria Sacram Illustrantiam, ab Augustino Theiner, 
t. II (1352-1526), MDCCCLX, p. 10-11. 

711 Aceste împrejurări dovedesc şi şubrezenia aprecierilor conform cărora, campaniile 
secuieşti din 1345 ar fi "epurat" spaţiul moldav de prezenţa mongolă, pentru a-i face loc 
lui Dragoş maramureşeanul/ 

772 DRH, C, X, p. 195. 

713 In treacăt fie spus, braşovenii erau, prin însăşi natura preocupărilor lor negustoreşti, 
la care se adaugă, desigur, poziţionarea geografică a burgului transilvănean, direct 
interesaţi de crearea unui culoar angevin spre gurile Dunării, asigurând, astfel, 
conexiunea cu emporiile genoveze stabilite acolo. Se prea poate ca regele să fi speculat 
aceste aspecte, documentul putând fi interpretat şi dintr-o atare perspectivă. 

714 Vezi n. 710. Actul ridică un justificat semn de întrebare asupra informaţiilor cuprinse 
în cronica florentinului Matteo Villani ( Rerum Italicarum Scriptores , XIV, Milano, 1729, 
col. 237), privitor la campania lui Ludovic de Anjou, din primăvara anului 1354, în "ţara 
tătarilor". Deloc întâmplător, veridicitatea acestor "mărturii" a fost contestată, recent, de 

Iată, aşadar, că mongolii fuseseră, în tot acest timp, atât de activi, 
încât papalitatea se vedea obligată să ceară forţelor creştine aliate 
întreprinderea unor acţiuni militare de anvergură. Numai că, nici de data 
aceasta, graţie "defecţiunii" polone, obsedanta campanie nu va avea loc! 715 
Facem referire, aici, la acordul încheiat între Cazimir al IlI-lea şi Geanibek 
-cândva, la cumpăna anilor 1354/1355, intr-un regim de cointeresare 716 -, 
care nu putea pica prea bine aliatului său de la Buda 717 . 

Dată fiind atitudinea anterioară a lui Ludovic de Anjou, care se 
implicase, cu cheltuieli şi riscuri majore, în conflictele unchiului său cu 
lituanienii şi tătarii (1351/1352), la aceasta adăugându-se şi recunoaşterea 
drepturilor Poloniei asupra Rusiei haliciene pe întreaga durată a domniei lui 
Cazimir 718 , frustrarea regelui Ungariei trebuie să fi fost cu atât mai 
profundă. 

In acest context, Ludovic va lua o hotărâre majoră: rezolvarea 
definitivă a problemei moldoveneşti. Să ne explicăm: 

încă din 1314, scrisoarea papei Clement al V-lea, adresată "credincio- 
şilor întru Hristos, aflători în regatul Ungariei", îi asigura că va acorda ier- 
tarea păcatelor acelora dintre ei care vor muri pentru apărarea credinţei 
catolice, în contextul în care "cum ni s-a arătat din partea voastră, voi şi cre- 
dincioşii bisericii romane din celelalte părţi vecine cu regatul Ungariei păti- 
miţi, din partea schismaticilor, a Tătarilor, a păgânilor şi a altor neamuri 
amestecate de necredincioşi, năvăliri, pustiiri, luări în prinsoare, întemni- 
ţări şi alte năpaste de multe feluri..." 719 . Cinci ani mai târziu, indignat fiind 
de perpetuarea acestei "ciume", papa Ioan al XXII-lea cere, cu fermitate, ex- 
tirparea ei 720 . Măsura se impunea şi ca sancţiune la sprijinul pe care aceste 
elemente —schismaticii din regat şi din părţile învecinate— îndrăzniseră să-l 
acorde, în intervalul 1315-1318, rebelilor din Transilvania, conduşi de 


către reputatul medievist maghiar Istvân Vâsâry ( Nagy Lajos tatăr hadjâratai, în Studia 
Caroliensia, nr. 3-4, 2006, p. 17-30). 

716 De altfel, în martie 1355, papa era înştiinţat despre războiul pe care Ludovic îl va 
porni în cu totul altă direcţie, şi anume împotriva turcilor ( DRH , C, X, p. 304). 

716 Îngrijorat de întărirea şi agresivitatea Ordinului cavalerilor teutoni în regiunile 
baltice, Cazimir al IlI-lea se vede obligat să-şi îmbunătăţească relaţiile politice, atât cu 
lituanienii, cât şi cu tătarii. Acceptă chiar plata unui tribut pentru posesiunile sale din 
Rusia de sud-vest, la fel cum procedaseră în trecut cnezii halicieni (cf. V. Spinei, op. cit., 
p. 323). La rândul său, Geanibek era interesat să-şi asigure spatele în regiunile nordice, 
în perspectiva unui deziderat căruia îi subsumase întreaga sa guvernare: cucerirea 
Tabrizului. Faptul s-a şi împlinit, de altfel, confirmând oportunitatea acordului, chiar în 
anul următor (V. Ciocîltan, Mongolii şi Marea Neagră în secolele XIII-XTV, p. 201). 

717 Însuşi suveranul pontif, Inocenţiu al Vl-lea, îi va trimite fiului său spiritual, Cazimir 
al IlI-lea, o scrisoare prin care dezaproba, cu vehemenţă, decizia acestuia de a se 
subsuma hanului tătar, căruia accepta să îi plătească tribut, în numele unui meschin 
avantaj politic (cf. J. Meyendorff, Byzantium and the rise of Russia: a study of Byzantino- 
Russian relations in the fourteenth century, Cambridge University Press, 1981, p. 64). 

718 V. Spinei, op. cit., p. 322. 

719 DIR, C, veacul XIV, voi. I, p. 223. 

720 Cf. Şt. Pascu, Contribuţiuni documentare la istoria Românilor, p. 162. 

Ladislau Borş 721 . Iată, aşadar, că imixtiunile acestor "schismatici" se 
acutizaseră într-o aşa măsură, încât atentau chiar la stabilitatea regatului. 

Iar lucrurile nu se vor opri aici! 

Fără a putea curma răul reprezentat de "schismatici", regele însuşi i 
se plângea papei, în 1325, de maltratările suferite de locuitorii catolici ai 
ţinuturilor mărginaşe din partea acestora, lamentaţia repetându-se doi ani 
mai târziu 722 . 

Dar, tocmai prin datele la care au fost emise, documentele respective 
sunt extrem de folositoare încercării de a-i identifica pe "schismatici". Astfel, 
ghidându-ne după relaţia cordială dintre regele Carol Robert şi voievodul 
Basarab I, aşa cum ne apare ea în documentul din 1324 723 , dar şi după 
intervenţiile repetate în favoarea credinţei romane ale celui din urmă 
(132 7) 724 , este exclusă identificarea lor cu ortodocşii din Ţara Românească. 

Conjugate cu faptul că voievodul maramureşean Bogdan, "infidel 
notoriu" al Regatului ungar, încă din anul 1342 725 , se afla într-o strânsă 
legătură cu "omologul" său de la Rădăuţi 726 , toate datele enumerate mai sus 
pun într-o lumină nouă informaţia pe care ne-o oferă arhidiaconul Ioan de 
Târnave, privitor la conflictele interminabile ale Coroanei angevine cu 
moldovenii 727 / 

Informaţiile istorice evidenţiază, aşadar, în mod indubitabil, existenţa 
a două entităţi politico-geografice la răsărit de Carpaţi: regiunile din vecină- 
tatea curburii carpatice, controlate nemijlocit de tătari -de importanţă capi- 
tală pentru Regatul ungar, în perspectiva activizării drumului comercial 
dintre Braşov şi Chilia- şi Moldova nord-vestică, locuită de acei schismatici 
recalcitranţi, care creau atâtea probleme la graniţa transilvană. 

Intervenţiile angevine în aceste două direcţii —fără a presupune, în 
mod obligatoriu, şi confruntări militare de anvergură— se vor lăsa, oricum, 
aşteptate, având loc abia în 1356/1357. Iniţierea, ca şi reuşita 728 lor s-a 
datorat restricţiei conjuncturale a puterii mongole în acest areal, dată fiind 
campania din Transcaucazia, care absorbise întregul potenţial combativ al 


721 Ibidem, p. 163. 

722 Ibidem, p. 162. 

723 DRH, D, I, p. 37. 

724 Ibidem, p. 39-40. 

725 Vezi documentul emis de Ludovic de Anjou la 21 octombrie 1343, în care regele preciza 
că Bogdan era, la acea dată, "quondam woyvoda de Maramarosio noster infidelis" 
(Mihalyi, Diplome maramureşene, p. 20). Câţiva ani mai târziu, la 15 septembrie 1349, 
Bogdan apare drept "quondam voyvoda, regni noştri infideli notorio", desfă şurând acţiuni 
violente împotriva credincioşilor regelui ( ibidem , p. 31). 

726 Această veritabilă alianţă politică, ce îşi va arăta roadele câţiva ani mai târziu, du- 
când la emanciparea Ţării Moldovei de sub controlul Coroanei ungare, se baza pe o alian- 
ţă matrimonială de o excepţională însemnătate istorică, aşa cum o relevă contribuţia 
colegilor Lia şi Adrian Bătrîna, Biserica "Sfântul Nicolae" din Rădăuţi ; p, 193-207. 

727 Chronicon Dubnicense, p. 188. 

728 în vara anului 1357, papa se grăbea să-l felicite pe Ludovic pentru "îngustarea" hota- 
relor mongolilor, din vecinătatea Regatului ungar ( Vetera Monumenta Historica 
Hungaria Sacram Illustrantiam, ab Augustino Theiner, t. II (1352-1526), Romae: Typis 
Vaticanis, MDCCCLX, p. 33). 

Hoardei de Aur. Şi aceasta, deoarece cucerirea Tabrizului, obiectivul suprem 
al politicii hanilor itilieni, devenise pentru Geanibek o adevărată obsesie 729 . 

Aşadar, refluxul prezenţei mongole, care presupunea vulnerabilizarea 
zonelor mai îndepărtate de Bugeac, din nord-vestul Moldovei şi nord-estul 
Munteniei, îi va permite regelui angevin să preia controlul efectiv al acestora. 
Cu prioritate, a fost vizat teritoriul dintre Carpaţi şi Dunărea dobrogeană, 
aşa cum îl regăsim în actul din 1358 730 , consecinţa nemijlocită a succesului 
repurtat în aceste împrejurări. 

Pe celălalt front, al conflictului cu schismaticii moldoveni, decizia inter- 
venţiei militare şi luarea în stăpânire a teritoriului aferent au fost precedate 
de convocarea românilor -pentru a doua şi ultima oara 731 - la congregaţia 
generală a stărilor transilvane. Evenimentul a avut loc în anul 1355, "în 
numele şi din porunca scrisă a regelui" 732 , şi s-a dorit a fi un gest condescen- 
dent, desigur interesat, al lui Ludovic de Anjou, care urmărea, foarte pro- 
babil, atragerea maramureşenilor în "proiectul" moldav. 

Faptul, materializându-se cu luarea în stăpânire, de către Dragoş, a 
centrului de putere alan de pe apa Moldovei, se va petrece, din motivele 
evidenţiate anterior, abia în anul 1358 733 . 

Raţionamentul nostru concordă, în chip fericit, cu informaţiile oferite 
de cronica lui Luccari, izvor de primă mână 734 , din care rezultă "ocuparea" 


729 V. Ciocîltan, op. cit., p. 201-203. 

730 DRH, D, I, p. 72. 

731 Este semnificativ faptul că prima convocare a românilor a avut loc în 1291, tot în 
legătură cu un descălecat : cel al Ţării Româneşti (vezi infra, p. 274, cu n. 1213). 

732 Cf. Gh. Bichiceanu, Adunări de stări în Ţările Române. Congregaţiile generale în 
Transilvania voievodală, Sibiu, 1998, p. 253. 

733 O informaţie însemnată, care a scăpat majorităţii cercetătorilor, probează faptul că 
anterior Dragoş se afla încă în Maramureş. Astfel, inscripţia de pe zidul bisericii 
parohiale din satul Biserica Albă -atestat ca proprietate a Drăgoşeştilor în documentele 
epocii (Mihalyi, Diplome maramureşene, p. 83)- relevă faptul că lăcaşul de cult a fost 
ctitorit de soţia descălecătorului, nenumită, în anul 1351 (cf. Al. Baboş, Tracing a Sacred 
Building Tradition. Wooden Churches, Carpenters and Founders in Maramureş until the 
turn of the 18* h Century, Lund University, Sweden, 2004, p. 255). Privitor la "aplombul" 
ctitoricesc al viitorului domn moldovean, trebuie subliniat că acesta a ridicat, împreună 
cu sora sa, Miliţa, mănăstirile de la Biserica Albă şi Taras IPeri, la o dată necunoscută 
( ibidem ; vezi şi Z. Pâclişanu, Mărunţişuri istorice, în Cultura creştină, XVI, nr. 7-8, 1936, 
p. 395). Dacă despre chinovia de la Biserica Albă nu s-au păstrat informaţii verificabile, 
mănăstirea Sfântului Arhanghel Mihail din Peri este atestată ca fundaţie a înaintaşilor 
lui Bale şi Drag, de actul patriarhal emis în august 1391 ( FHDR , IV, 231-233). 

734 In legătură cu însemnătatea excepţională a cronicii lui Luccari s-au pronunţat, în 
trecut, N. Iorga ( Studii şi documente cu privire la istoria românilor, III, Bucureşti, 1901, 
p. LX) şi P. P. Panaitescu (Al. Grecu, Relaţiile Ţării Româneşti şi ale Moldovei cu Raguza 
p. 118), iar, mai recent, A. Pippidi ( Rapports de Raguse avec Ies Pays Roumains, p. 86-87) 
şi, îndeosebi, Şt. S. Gorovei şi M. M. Szekely. Intr-o remarcabilă intervenţie 
istoriografică, reputaţii istorici ieşeni apreciau, în mod judicios, că ”în adevăr, istoricii 
obişnuiţi cu analiza textelor au remarcat demult valoarea ştirilor transmise de Luccari" 
( Moldova şi "regalitatea sacră", p. 203). 

Ţării Moldovei -de către Dragoş, "baron de Hust"- chiar în anul 13 5 8 735 . 

Vom consemna, în susţinerea ipotezei noastre, faptul că Giacomo Luccari 
s-a inspirat după o veche cronică slavă redactată în Moldova, necunoscută 
astăzi, conţinând date cu mult mai exacte şi mai credibile decât toate 
celelalte izvoare cronicăreşti ajunse până la noi. A se vedea, spre argumen- 
tare, exactitatea cu care celebrul raguzan înregistrează succesiunea 
primilor domni —Dragoş, Sas, Bogdan, Laţcu, <Petru> Muşatinul, Roman, 
Ştefan 736 —, intr-un evident contrast cu erorile majore pe care le conţine, din 
această perspectivă, Letopiseţul moldovenesc 731 . 

Mai mult, privitor la funcţia ocupată de Dragoş în ajunul trecerii sale 
în Moldova, aşa cum o relevă Luccari, şi anume aceea de castelan de Hust, 
trebuie subliniat că în această perioadă ea era exercitată de familiarii 
comitelui Maramureşului. In mod profund semnificativ, pe la 1355 este 
atestat drept comite al Maramureşului însuşi Drag de Bedeu, ruda 
apropiată a descălecătorului Moldovei 738 / Chiar şi mai târziu, rosturile 
Drăgoşeştilor în această parte de ţară sunt puse în evidenţă, cu claritate, de 
documentele provenite din cancelaria angevină. Acestea denotă prezenţa 
constantă şi de lungă durată a nepoţilor descălecătorului în regiunea Satu 
Mare şi în părţile de vest ale Maramureşului, unde stăpâneau proprietăţi 
vaste, între ele remarcându-se, simptomatic, chiar Hust- ul 739 . 

Cât priveşte opţiunea noastră în problema, pe cât de însemnată pe atât 
de confuză, a identificării descălecătorului printre purtătorii maramureşeni 
ai numelui Dragoş, vom reveni cu detalii şi o argumentaţie coerentă, în curs 
de finalizare, intr-un studiu aparte 740 . Ceea ce putem afirma, însă, încă de pe 
acum, este inconsistenţa teoriilor conform cărora Dragoş este doar o 
plăsmuire a imaginaţiei colective moldoveneşti, rodul unei tradiţii legendare, 
fără corespondent în desfăşurările istorice de la mijlocul secolului al XlV-lea. 


735 Copioso ristretto degli anuali di Rausa, p. 105. 

736 Ibidem. 

737 Letopiseţul de când s-a început Ţara Moldovei, p. 43. 

738 Mihalyi, Diplome maramureşene, p. 43. Atenţionăm asupra faptului că intervenţia 
istoriografică a colegului M. Diaconescu, Dragoş, "descălecătorul" Moldovei, între legendă 
şi realitate, p. 77-90, nu elimină, aşa cum se consideră îndeobşte (cf. Şt. S. Gorovei, 
Veacul XIV. Din nou şi mereu, p. 76), varianta identificării lui Dragoş cu unul dintre 
cnezii de Bedeu. Fără a intra în detalii, pe care le vom oferi curând, consemnăm, aici, 
doar legăturile familiale, strânse, ale cnezilor de Bedeu cu cei din Taras, aşa cum le 
relevă, printre altele, un document de o însemnătate istorică excepţională, neobservat de 
specialiştii noştri: la 11 august 1480, Bartholomeu Dragfy —urmaşul magistrului Drag, 
nepotul descălecătorului Moldovei- revendică, în virtutea dreptului ereditar, 
moştenirea unor sate maramureşene, în fruntea listei tronând tocmai Bedeul/ (Mihalyi, 
Diplome maramureşene, p. 774). 

739 R. Popa, Ţara Maramureşului, 231-238. Despre rolul cetăţii Hust în evoluţia istorică a 
voievodatului maramureşean, vezi ibidem, p. 198. 

740 Aşa cum vom vedea, acest enigmatic personaj se identifică şi cu "stăpânul" ( herr ) 
românilor "de dincolo de pădure" ( iiber walt), atestat în Cronica rimată a lui Ottokar de 
Styria. De altfel, pentru localizarea sa în Maramureş s-a pronunţat, încă din anii ’40 ai 
secolului trecut, E. Lăzărescu ( Despre voivodul românilor din 1307-1308, amintit în 
cronica lui Ottokar de Styria, în AARMSI, s. III, t. XXVII, 1944-1945, p. 309-323). 

In plus, atribuirea calităţii de fondator al statului moldovenesc lui 
Dragoş de Giuleşti 741 , cel care îi va "pacifica" pe românii răzvrătiţi în 1359 742 , 
este cu atât mai lipsită de temei, cu cât documentele relevă, indubitabil, la 
acea dată, o Ţară a Moldovei deja constituită, supusă Regatului ungar şi 
îndeplinind funcţia de "marcă" militară la graniţele nord-estice ale acestuia. 
De altfel, o serie de acte privilegiate emise ulterior în favoarea lui Dragoş de 
Giuleşti denotă întoarcerea sa în Maramureş, unde va continua să-şi 
slujească, fidel, suveranul, cu beneficii durabile pentru propria-i familie 743 . 

Incidenţa, mai mult sau mai puţin fecundă, a tuturor acestor eveni- 
mente asupra începuturilor urbane ale aşezării de pe valea Moldovei este 
decelată, într-o oarecare măsură, de rezultatele descoperirilor arheologice. A 
fost evidenţiat, astfel, un nivel consistent de locuire alogenă 744 , în relaţie ne- 
mijlocită cu instalarea unor elemente maghiare şi săseşti 745 , favorizate de 
noii stăpâni ai Ţării Moldovei. Totodată, ca un argument peremptoriu în 
favoarea afirmării importanţei vitale a ingerinţelor factorului politic în evo- 
luţia unei aşezări de o asemenea factură, se remarcă incendierea, spre 
mijlocul secolului al XlV-lea, a aşezării de la Baia 746 . 

Dincolo, însă, de acest episod regretabil, petrecut la debutul dezvoltării 
pe coordonate specific urbane a importantei aşezări moldoveneşti, vom 
consemna faptul că, în cea de-a doua jumătate a secolului al XlV-lea, aceleaşi 
descoperiri arheologice vădesc creşterea constantă a oraşului 747 , datorată cu 
precădere aportului săsesc, de provenienţă transilvăneană. Interesaţi de 
comerţ, dar şi de prelucrarea metalelor din zonă -aşa cum o dovedeşte chiar 
numele Băii-, saşii bistriţeni sau rodneni 748 s-au stabilit, temeinic, în 
aşezarea de pe valea Moldovei. 


741 Vezi, mai ales, A. Sacerdoţeanu, Succesiunea domnilor Moldovei până la Alexandru cel 
Bun, pe baza documentelor din secolul al XTV-lea şi a cronicilor româneşti din secolul al 
XV-lea şi al XVI-lea, scrise în limba slavonă, în Romanoslavica, XI, 1965, p. 219-236. 

742 DRH, D, I, p. 75-78. 

743 Mihalyi, Diplome maramureşene, p. 69, 78, 125. Vezi şi R. Popa, op. cit., p. 151-154. 

744 Cf. S. Cheptea, M. D. Matei, Repere arheologice privind oraşele medievale, p. 224. 

746 Lia şi Adrian Bătrîna, Contribuţii arheologice cu privire la aşezarea de la Baia în 
epoca anterioară întemeierii statului feudal Moldova, în SCTVA, t. 31, nr. 4, 1980, p. 599- 
613; iidem, Date istorice şi arheologice despre biserica catolică din Baia, în Suceava. 
Anuarul Muzeului Judeţean, X, 1983, p. 431-454; iidem, Unele opinii privind aşezarea 
saşilor la Baia în lumina cercetărilor arheologice, în CA, 6, 1983, p. 239-257. 

746 Ipotezele privind datarea incendiului —pe baza unor monede emise de Ludovic de 
Anjou, între 1346-1351-, la V. Neamţu, S. Cheptea, Contacte între centrul şi sud-estul 
Europei reflectate în circulaţia monetară de la Baia (secolele XTV-XV), în voi. Românii în 
istoria universală, I, Iaşi, 1986, p. 22. 

747 E. Neamţu, V. Neamţu, S. Cheptea, op. cit., I, p. 148-156; II, p. 245-249. 

748 "Nu ştim cu precizie când a avut loc procesul de depopulare a Rodnei, Bistriţei şi a 
altor localităţi, dar nu putem exclude ipoteza deplasării unei părţi din cei nemulţumiţi 
spre Moldova, pe care o cunoşteau, şi a stabilirii lor la Târgu Neamţ şi la Baia, probabil în 
timpul domniei plină de realizări a lui Petru I (1375-1391)" (V. Neamţu, Istoria oraşului 
medieval Baia, p. 41). 

Aceste evoluţii pozitive vor fi confirmate, la finele veacului amintit, 
prin recunoaşterea statutului urban al Băii, în Lista oraşelor din vechile 
cronici ruseşti, alcătuită, conform analizelor mai vechi, între 1387-1392 749 . 
Recent, izvorul a fost reevaluat, propunându-se datarea sa în intervalul 
1375-1381 750 . 

Aceleiaşi perioade îi aparţine şi un alt izvor, de această dată ecleziastic, 
datat, îndeobşte, în anul 1345, şi care este echivalat, în consecinţă, cu prima 
atestare a aşezării de pe apa Moldovei. Este vorba despre menţionarea Băii 
(, locum Moldaviae), alături de Cetatea Albă ( locum Albi Castri ), Licostomo 
{locum Licostoni ) şi Şiret ( locum Cereth), printre custodiile şi casele ce apar- 
ţineau Vicariatului franciscan al Rusiei 151 . Combătând această datare, 
V. Spinei a considerat-o lipsită de o "justificare plauzibilă", apreciind că 
oraşele moldoveneşti au fost adăugate listei respective abia în ultimii ani ai 
secolului al XIV-lea 752 . Argumentul său, constând în faptul că prima 
semnalare documentară a unui vicar minorit al Rusiei datează din anul 
137 1 753 , este primit cu rezerve de L. Rădvan, care consideră, pe urmele lui 
V. Achim 754 , că "izvorul respectiv nu trebuie complet scos din discuţie, căci 
data întemeierii acestui vicariat nu a fost încă pe deplin lămurită" 755 . 

In ceea ce ne priveşte, suntem întru totul de acord cu încheierile lui 
V. Spinei, chiar dacă acesta nu a oferit, la data formulării opiniilor sale, 
argumente ştiinţifice irefutabile. De altfel, controversa s-ar fi putut stinge 
încă din fazele ei incipiente, dacă cercetătorii s-ar fi aplecat cu atenţie asupra 


749 Cf. Al. Andronic, Oraşele moldoveneşti în secolul al XIV-lea în lumina celor mai vechi 
izvoare ruseşti, în Romanoslavica (Istorie), XI, 1965, p. 203-218. Vezi şi M. D. Matei, 
Contribuţii arheologice la istoria oraşului Suceava, p. 22-24, care o datează mai larg, în 
ultimul sfert al veacului XIV. 

760 Cf. V. Spinei, Cetatea Albă în însemnările de călătorie ale pelerinilor ruşi din secolele 
XIV-XV, în voi. Naţiunea română. Idealuri şi realităţi istorice. Acad. Cornelia Bodea la 90 
de ani, îngrijit de Alexandru Zub, Venera Achim, Nagy Pienaru, Bucureşti, 2006, p. 489. 
In ceea ce ne priveşte, considerăm că această nouă datare este, în cel mai bun caz, 
discutabilă, împotrivindu-i-se, cel puţin din perspectiva cercetării oraşelor moldoveneşti, 
o serie întreagă de evidenţe arheologice. Fără a ne apleca, aici, asupra acestor detalii, 
vom mai atenţiona că prezenţa în listă a oraşului halician Colomeea, printre aşa-zisele 
oraşe "valahe", adică aparţinând Moldovei, face greu de acceptat o datare atât de 
timpurie, care ar presupune că tânărul voievodat moldav îşi putea permite să cuprindă, 
în acea perioadă, teritorii abia alipite Coroanei ungare, de către Ludovic cel Mare. 

751 Cf. R. Mohlenkamp, Die Entstehung und Entwicklung der mittelalterlichen 
moldauischen Stădte bis Ende des XVI. Jahrliundert, în voi. Românii în istoria 
universală, IIIi, Iaşi, 1988, p. 931 şi n. 112; vezi şi Gh. I. Moisescu, Catolicismul în 
Moldova, p. 87. 

752 V. Spinei, Informaţiile istorice despre populaţia românească de la est de Carpaţi în 
secolele XI-XTV, în AIIAI, XIV, 1977, p. 18, n. 106; idem, Moldova în secolele XI-XIV, p. 56 
şi n. 217. 

763 Ibidem, p. 286. 

764 V. Achim, Ordinul franciscan în Ţările Române în secolele XIV-XV. Aspecte teritoriale, 
în RI, s.n., t. VII, nr. 5-6, 1996, p. 406-407. 

766 L. Rădvan, Oraşele din Ţările Române, p. 364. 

unui document publicat încă de la finele secolului al XlX-lea şi care ne face 
cunoscut faptul că, unul dintre martorii prezenţi la transcrierea actului de 
consacrare a episcopului Andrei, ca titular al Episcopiei de Şiret, la 9 martie 
1371, a fost dominis Ludovico Vicinensi de ordine Minorum im . Cum lista 
care consemna custodiile şi casele ce aparţineau Vicariatului franciscan al 
Rusiei, invocată mai sus, nu cuprindea şi mănăstirea din celebra aşezare 
danubiană, rezultă că data la care a fost concepută este ulterioară anului 
1371, când documentele îl atestă, ferm, pe Ludovic de Vicina. Este vorba, cel 
mai probabil, de finele secolului al XlV-lea, în perioada de decadenţă accele- 
rată a aşezării, determinată de expansiunea otomană pe linia Dunării, şi 
care a pricinuit, printre altele, părăsirea sa de către călugării franciscani. 

Şiret. Deşi însemnătatea aşezării de la Şiret pentru istoria începutu- 
rilor statului moldovenesc nu poate fi tăgăduită, despre geneza acesteia se 
cunosc, încă, prea puţine lucruri sigure. Faptul se datorează atât dificultă- 
ţilor, obiective, la care este supusă cercetarea arheologică, cât şi unei regre- 
tabile deficienţe metodologice, care a imprimat istoriografiei româneşti un 
păgubos balans, între două poziţii extreme. 

Pe de o parte, creditarea abuzivă a tradiţiei cu un potenţial informativ 
supraevaluat, a dus, în multe situaţii -vezi, cu prioritate, vechile cronici 
moldoveneşti-, la interpretări absolut fanteziste. Pe de alta, ca o inevitabilă 
şi, de cele mai multe ori, îndreptăţită reacţie la această modalitate, necritică, 
de abordare a indiciilor oferite de tradiţie, istoriografia românească modernă 
a emendat, poate prea drastic, greşelile trecutului. Din nefericire, în 
perioada postbelică, noua orientare -subsumată, iniţial, determinismelor de 
sorginte ideologică, aparţinând regimului politic proaspăt instaurat- va 
cădea într-o altă extremă, nu mai puţin expusă la erori 757 . 

Drept urmare, în ceea ce ne priveşte, vom propune -din perspectiva 
unei atitudini necesar constructive— atât obligativitatea argumentării temei- 
nice a opiniilor exprimate, cât şi o oarecare prudenţă în a condamna, a priori, 
efortul asocierii faptelor înregistrate de tradiţie cu realităţi istorice încă 
neelucidate corespunzător. 


ras Vezi n. 443. 

767 Vezi, ca exemplu, studiul lui Şt. Ştefănescu -"întemeierea" Moldovei în istoriografia 
românească, în SRdI, t. 12, nr. 6, 1959, p. 35-54-, adevărat act programatic al noilor 
orientări, în care autorul anulează toate acumulările anterioare: "Lipsa unei orientări cu 
adevărat ştiinţifice a cercetătorilor a făcut ca ei să nu poată pătrunde întru totul 
adevărul istoric, i-a împiedicat să cunoască legile fundamentale de dezvoltare ale vieţii 
sociale premergătoare apariţiei statului feudal, cauzele interne care au dus la organi- 
zarea lui. Naşterea statelor feudale româneşti era văzută prin prisma unei variante a 
teoriei antiştiinţifice normaniste. Locul criticii izvoarelor istorice l-a luat adesea 
încrederea în legenda despre formarea statelor feudale ca rezultat al descălecatului lui 
Dragoş Vodă din Maramureş, în Moldova şi al lui Radu Negru din Făgăraş, în Ţara 
Românească. [...] Acordând credit ştirilor istorice cuprinse în legendă, istoricii din trecut 
se considerau scutiţi de a descrie procesul formării claselor sociale, de a arăta cauzele 
apariţiei statului, de a explica esenţa lui..." (p. 35). 

în cazul Şiretului, sunt de notorietate "verdictele" lui Neculce, care, 
relatând ce "povestescu oamenii", consemna că voievodul Dragoş "au descăle- 
cat târgul Şiretului", făcând "zamcă, cetate de pământ, şi în zamcă case dom- 
neşti, şi lângă zamcă biserica de piatră", pe lângă cea de lemn de la Volovăţ. 
Mai mult, potrivit aceleiaşi tradiţii locale, "doamna lui Dragoş vodă", "de lege 
sască" a ctitorit, şi ea, la Şiret, "o biserică de piatră, săsa sc ă, mai depărtişor 
de la zamcă, spre tîrgu" 758 . Lui Sas, fiul descălecătorului, tradiţia locală i-a 
atribuit, până târziu, întăritura de pe dealul Şasea -cu un nume preluat, în 
consecinţă, de la ctitorul fortificaţiei 759 -, însuşi N. Iorga acceptând această 
variantă 760 . 

Subsumându-ne dezideratului metodologic evidenţiat anterior, vom 
încerca, prudent, să alăturăm indiciile oferite de cele două surse "adverse", 
tradiţia şi documentul, de o asemenea manieră încât să putem construi, 
urmare a unei analize atente, cu titlu provizoriu, cel mai credibil dintre 
scenariile genezei siretene. 

în consecinţă, plecând de la datele vehiculate de tradiţia locului, am 
investigat circumstanţele pe care le evidenţiază scrisoarea privilegială emisă 
în favoarea lui Bale, exponentul eforturilor angevine pentru păstrarea 
Moldovei, de către Ludovic cel Mare. 

Diploma, redactată la 2 februarie 1365, atestă faptul că "Bale, fiul lui 
Sas, voievodul nostru maramureşan", "s-a alăturat maiestăţii noastre, cu o 
dragoste atât de fierbinte, încât părăsindu-şi şi lăsându-şi în urmă 
părinţii săi scumpi şi foarte multe rude ca şi toată averea lui, a venit 
din ţara noastră moldovenească în regatul nostru al Ungariei în sânul 
iubirii noastre, aducându-ne slujbele ce a văzut el cu înnăscuta sa iscusinţă 
că sunt spre folosul sporirii cinstei şi puterii noastre. Iar noi, aducându-ne 
aminte de acestea şi de alte preastrălucite vrednicii ale slujbelor sale, pe 
care am ştiut că acesta le-a împlinit cu grijă şi iscusinţă în chipul de mai 
sus, cu râvna celor mai mari stăruinţe, oriunde şi mai cu osebire în zisa 
noastră ţară moldovenească, nu fără vărsarea sângelui său însuşi şi 
îndurarea de răni cumplite şi cu moartea crudă a fraţilor şi rudelor 
sale şi a multor slujitori de ai lui [...] am dăruit şi am hărăzit 
pomenitului voievod Bale şi, prin el, lui Drag, Dragomir şi Ştefan, fraţii lui 
buni şi tuturor moştenitorilor lor şi urmaşilor lor [...] moşia numită Cuhea, 
ce se află în ţara noastră a Maramureşului, cu alte sate [...] trecute în 
mâinile noastre regeşti de la voievodul Bogdan şi fiii săi, necredincioşi 
învederaţi ai noştri, pentru blestemata lor vină de necredinţă, din aceea că 
acel Bogdan şi fiii săi [...] plecând pe ascuns din zisul nostru regat al 
Ungariei în suspomenita noastră ţară moldovenească, uneltesc să o 
păstreze spre paguba maiestăţii noastre (s.n.)..." 761 . 


758 I. Neculce, O samă de cuvinte, p. 813. Privitor la credibilitate celor consemnate de 
Neculce, vezi şi C. C. Giurescu, Valoarea istorică a tradiţiilor consemnate de Ion Neculce, 
în voi. Studii de folclor şi literatură, Bucureşti, 1967, p. 439-495. 

759 Cf. S. Reli, Oraşul Şiret în vremuri de demult, Cernăuţi, 1927, p. 22-23. 

760 Vezi "darea de seamă” asupra lucrării lui Reli, în RI, XIV, nr. 4-6, 1928, p. 210. 

761 DRH, D, I, p. 82. 

Din unghiul nostru de vedere, documentul evidenţiază realităţi con- 
crete, de o importanţă excepţională pentru descifrarea începuturilor statului 
moldovenesc, dar şi al aşezării de la Şiret. Astfel, ca o primă constatare, 
atrage atenţia faptul că regele, în aprecierile pe care le face la adresa lui 
Bale, îşi aduce aminte de preastrălucite vrednicii ale slujbelor sale, ceea ce 
presupune trecerea unui timp oarecare de la momentul luptelor cu Bogdan. 
Că lucrurile stau astfel, iar precizările respective nu reprezintă o simplă 
formula de cancelarie, o dovedeşte şi menţiunea conform căreia Bogdan 
uneltea să păstreze Moldova, adică un teritoriu deja câştigat! 

La fel de adevărat este, însă, şi faptul că intervalul cronologic ce separă 
data semnării diplomei, de înfruntările sângeroase petrecute în Moldova nu 
putea fi prea mare. Tocmai de aceea, în deplină consonanţă cu riguroasa 
analiză întreprinsă de Şt. S. Gorovei 762 , optăm, cu referire la data plecării 
definitive 763 a lui Bogdan din Maramureş, pentru anul 1363. 

Mai mult, alegerea acestui moment pentru efectuarea transferului de 
autoritate personală 764 în Ţara Moldovei ne apare cu atât mai justificat, cu 
cât voievodul Bogdan ştia că, tocmai atunci, regele angevin era antrenat în 
conflictul cu împăratul Carol de Luxemburg 765 . 

Dacă, până aici, opiniile noastre se juxtapun rezultatelor analizei lui 
Şt. S. Gorovei, în ceea priveşte evaluarea implicaţiilor conflictului lituaniano- 
mongol asupra istoriei începuturilor Moldovei ne vedem obligaţi să punem 
sub semnul întrebării încheierile reputatului istoric ieşean 766 . In viziunea 
noastră, Bogdan nu a făcut decât să profite de oportunităţile oferite de 
consumarea sa -în contextul instalării lui Abdallah la Orheiul Vechi (1363- 
1365)- pentru a încheia o binevenită înţelegere cu hanul. De altfel, şi am 


762 Şt. S. Gorovei, întemeierea Moldovei, p. 71-103. 

763 Aşa cum s-a demonstrat de curând, într-o manieră remarcabilă, Bogdan întreţinea un 
contact permanent cu centrul de putere de la Rădăuţi, dată fiind încuscrirea sa cu 
voievodul local de acolo. Prin urmare, anterior trecerii sale definitive în Moldova, 
voievodul maramureşean urmase în repetate rânduri calea Rădăuţilor, cel puţin cu 
ocazia căsătoriei fiicei sale, Margareta, sau a botezului nepoţilor Petru şi Roman, viitorii 
domni ai Moldovei (cf. Lia şi Adrian Bătrîna, Biserica "Sfântul Nicolae" din Rădăuţi , p. 
258). 

764 Considerăm că întemeierea Moldovei —în sensul emancipării sale politice, prin 
acţiunile întreprinse de Bogdan I—, ca şi a Ţării Româneşti, prin descălecarea lui Negru 
Vodă, au fost urmarea unor evenimente în legătură cu care motivaţiile actorilor 
principali -vezi, în ambele cazuri, conflictele de ordin personal cu factorii de autoritate 
din Regatul ungar- nu sunt circumscrise, neapărat, vreunei formidabile viziuni istorice a 
acestora, privind destinele statale ale teritoriilor extracarpatice. Din aceeaşi perspectivă, 
nici aprecierile lui N. Iorga sau ale lui Gh. I. Brătianu, oricât ar fi de tentante, nu mai pot 
rezista. Drumurile comerciale, "creatoare de stat", n-aveau cum să provoace descălecarea 
unor personaje de anvergură locală, ale căror acţiuni vor precede, oricum, cu decenii 
bune, deschiderea lor. Ele n-au făcut decât să potenţeze dezvoltarea economică a unor 
formaţiunilor statale deja constituite şi, ca o consecinţă firească, să le susţină autonomia 
politică. 

765 Cf. Şt. S. Gorovei, op. cit., p. 91. 

766 Ibidem, p. 91-92. 

afirmat-o răspicat într-o notă anterioară, implicarea conducătorului Hoardei 
de Aur într-o dispută politică şi armată care se derula în proximitatea 
reşedinţei sale —cu implicaţii directe asupra securităţii frontierei occidentale 
a u/us-ului giucid- era obligatorie. In aceste circumstanţe, a presupune, cu 
toată fermitatea, amestecul mongolilor în "afacerile" moldoveneşti, împotriva 
"partidei" angevine, ţine de o elementară logică istorică. 

Aşa cum am consemnat deja, această presupusă alianţă politică va con- 
tinua şi în primii ani ai domniei lui Laţcu, fapt confirmat şi de inelul masiv 
de aur —inscripţionat cu numele arab al lui Dumnezeu, Allah— descoperit pe 
inelarul stâng al voievodului, în mormântul de la Rădăuţi 767 . Opţiunea celor 
doi voievozi are importante justificări politico-militare 768 , fiind, totodată, 
elementul care a asigurat instalarea irevocabilă a lui Bogdan la cârma 
Moldovei 769 şi emanciparea tânărului principat de sub tutela, apăsătoare, a 
Ungariei. 

Revenind la informaţiile cuprinse în diploma din 1365, vom reţine fap- 
tul că Bale, urmare a "transferului" său în Regat, lăsase în urmă pe "părinţii 
săi scumpi şi foarte multe rude", dar, mai ales, "toată averea lui". 
Conexându-le cu datele pe care ni le oferă diploma emisă în favoarea lui 
Dragoş de Giuleşti, "restauratorul" Ţării Moldovei, dar şi cu realităţile pe 
care ni le relevă diplomele maramureşene acordate Drăgoşeştilor ulterior 
revenirii lor în Regatul ungar, vom formula o concluzie cu totul originală şi, 
credem noi, de o însemnătate istorică deosebită: românii "pacificaţi" de 
Dragoş de Giuleşti în iarna anului 1359 770 nu sunt autohtonii moldoveni, 
revoltaţi împotriva reprezentanţilor regalităţii angevine, ci înşişi Drăgoşeştii, 
cu care, foarte probabil, acesta se şi înrudea 771 . 


787 Vezi n. 582. 

768 Dacă, iniţial, Bogdan avusese de înfruntat doar forţele pe care le putea controla Sas, 
după 10 febr. 1364, când se încheie pacea dintre Ludovic cel Mare şi Carol de Luxemburg, 
regele angevin avea mână liberă pentru intervenţia în Moldova. Unei asemenea 
provocări, Bogdan nu-i mai putea răspunde doar cu propriile forţe, fără îndoială 
insuficiente, chiar şi susţinut de "puternicii locului". Tocmai în aceste condiţii, alianţa cu 
marele han, stabilit în proximitatea Ţării Moldovei -cointeresat de respingerea 
pericolului angevin, care viza, de vreo două decenii, înlăturarea definitivă a tătarilor de 
la gurile Dunării- apărea drept indispensabilă. 

769 De altfel, aşa cum sublinia, cu îndreptăţire, E. Nicolae, "Moldova va fi cunoscută 
ulterior în cancelariile turco-arabe drept ţara lui Bogdan, după numele celui care a 
obţinut recunoaşterea drepturilor sale şi ale familiei sale de către tătari, mai precis de 
către Abdallah." ( Monedele de cupru, p. 173-174). 

770 Urmărind itinerariul regal de la cumpăna anilor 1359-1360, vom constata că Ludovic 
se deplasase cu oastea în Transilvania, apropiindu-se ameninţător de păsurile Carpaţilor 
Orientali, spre a da "greutate" demersurilor trimisului său în Moldova. Faptul este 
confirmat şi de raportul notarului Bartolomeo Urssio către dogele Veneţiei, la 16 ianuarie 
1360, în care acesta era informat că Ludovic se deplasase in exercitu ad Transilvanas 
partes ( DRH , C, XI, p. 469). 

771 Cf. M. Gherman, Contribuţii la genealogia Dragoşizilor, în MN, III, 1976, p. 269-278. 
Ca o concluzie a studiului său genealogic, relevând relaţiile de rudenie ale cnezilor 
giuleşteni cu Drăgoşeştii, autorul afirma următoarele: "înseşi relaţii le care au existat în 

Pe de o parte, în actul emis la 20 martie 136 0 772 sunt sugerate, foarte 
limpede, calităţile beneficiarului diplomei, care denotă familiaritatea sa cu 
realităţile moldoveneşti şi nişte relaţii aparte cu factorii autohtoni de 
putere. Astfel, intervenţia personajului nostru este, mai degrabă, una 
paşnică, numărându-se printre "treburile" care îi fuseseră încredinţate. Mai 
mult, "reaşezarea ţării Moldovei" s -a realizat "potrivit iscusitei sale 
vrednicii", şi nu vreunei "lăudabile vitejii", calităţile diplomatice ale lui 
Dragoş relevându-se şi în faptul că şi-a îndeplinit misiunea "cu veghetoare 
grijă şi neobosită strădanie". Iar o "veghetoare grijă şi neobosită strădanie" 
echivalează cu tratarea condescendentă a unor realităţi locale cunoscute 
deja şi supravegheate îndeaproape. 

Că nu a fost vorba despre o campanie militară, ci de intervenţia sa 
personală, persuasivă 773 , pe lângă cei "rătăciţi din calea credinţei datorate", 
o dovedesc diplomele maramureşene, care nu cuprind vreo altă danie fă- 
cută, explicit, vreunui alt participant la presupusa campanie militară, de 
privilegiile regale bucurându-se doar Dragoş, chiar şi împotriva drepturi- 
lor cutumiare ale propriilor fraţi 774 . Pentru cei familiarizaţi cu uzanţele 
vremii, aşa cum transpar ele din documente, aceste împrejurări sunt cu 
totul semnificative. Aeparticiparea vreunui apropiat al său, nici măcar a 
propriilor fraţi, la o intervenţie militară de asemenea factură, într-o vreme 
în care "steagurile" nobiliare îi cuprindeau, prioritar şi prin excelenţă, pe 


toată această perioadă între aceste ramuri lasă permanent impresia unei «afaceri de 
familie» [...]. In acelaşi sens credem că trebuie privit şi rolul de mediator pe care Dragoş, 
fiul lui Giula, îl are în conflictul din Moldova [...], consemnat în diploma din 1360, 
intervenţia şi autoritatea sa fiind explicabile numai în virtutea unor drepturi familiale." 
<!>• 274). 

772 "... prin aceste rânduri voim să ajungă la cunoştinţa tuturor că înălţimea noastră, 
aducându-şi aminte de feluritele fapte de credinţă şi de preastrălucita vrednicie a credin- 
cioaselor slujbe ale lui Dragoş, fiul lui Gyula, credinciosul nostru român din Maramureş 
[...], mai cu osebire în reaşezarea ţării noastre, a Moldovei, potrivit iscusitei sale 
vrednicii, când a întors cu veghetoare grijă şi cu neobosită strădanie pe calea statornicei 
credinţe ce trebuie păstrată către coroana regească pe mulţi români răzvrătiţi, rătăciţi 
din calea credinţei datorate..." ( DRH , D, I, p. 77). 

773 Vezi şi aprecierile lui O. Pecican: "Evocarea activităţii lui Dragoş în Moldova în aceşti 
termeni duce cu gândul mai degrabă la nişte demersuri politice şi diplomatice, 
întreprinse pe lângă vârfurile ierarhiei sociale moldoveneşti, decât la una militară..." 
( Dragoş de Ciuleşti şi Bale, fiul lui Sas. între Maramureş şi Moldova, în idem, Troia, 
Veneţia, Roma, Bucureşti, 2007, p. 412). 

774 Cele şase sate care îi fuseseră dăruite de rege cu drept nobiliar erau, în fapt, conform 
dreptului cutumiar valah, proprietatea comună a familiei. Nemulţumirea celor trei fraţi 
ai lui Dragoş —Ştefan, Miroslav preotul şi Drago mir— transpare dintr-un act emis la 11 
februarie 1364, prin care regele le "pune în vedere şi porunceşte cu tărie” să nu atenteze 
la dania pe care i-o făcuse lui Dragoş, după întoarcerea acestuia din Moldova (DRH, C, 
XII, p. 225). La 10 februarie 1364 regele îi întăreşte lui Dragoş dania făcută anterior 
(Mihalyi, Diplome maramureşene, p. 69), iar la 5 iulie 1368 emite o altă scrisoare prin 
care îi avertizează pe cei trei fraţi "jălbaşi" să respecte decizia regală, care îl favoriza 
exclusiv pe Dragoş ( ibidem , p. 78). Pentru detalii privind avatarurile acestui proces, vezi 
R. Popa, Cnezatul Marei, Baia Mare, 1969, p. 12-15. 

familiarii celui însărcinat cu comanda 775 , spune totul despre caracterul 
fantomatic al presupusei expediţii moldoveneşti. 

Pe de altă parte, contrar interpretărilor —din unghiul nostru de vede- 
re, superficiale— formulate redundant în istoriografia românească, diploma 
emisă la 2 februarie 1365 relevă, indubitabil, că Bale se alăturase "maiestă- 
ţii regale" cu câţiva ani înainte -precedând conflictului iniţiat de 
Bogdan-, în intervalul de timp scurs până la conferirea diplomei împlinind 
diverse slujbe folositoare "cinstei şi puterii" suzeranului său, participarea la 
luptele din Moldova reprezentând doar o parte -chiar dacă cea mai 
însemnată— a acestora. De altfel, aşa cum consemna şi regretatul istoric R. 
Popa, a considera că fiii lui Sas 776 şi-ar fi părăsit părinţii în Moldova în toiul 
luptelor cu Bogdan, sau ulterior succeselor repurtate de acesta —nu uităm că 
la data emiterii diplomei Bogdan şi fiii săi îşi însuşiseră deja Moldova şi 
"uneltesc să o păstreze"- este "de neconceput" 777 . Mai mult, la aceeaşi dată, 
a emiterii diplomei, Bale apare deja ca "voievodul nostru maramureşean", 
semn al învestirii sale anterioare cu această demnitate. 

Dar fiul lui Sas -o afirmă regele, explicit- îşi lăsase în Moldova "toată 
averea lui". Alăturând această informaţie datelor pe care ni le relevă 
diplomele maramureşene emise în favoarea Drăgoşeştilor ulterior momen- 
tului 1365, vom deduce că, la revenirea lor "în sânul iubirii regale", 
Drăgoşeştii erau lipsiţi de orice posesiune funciară în Maramureş 
sau oriunde altundeva în cuprinsul Regatului ungar. Şi asta în 
condiţiile în care —conform ideii adânc încetăţenite în istoriografia româ- 
nească, şi nu numai- aceştia reprezentau în Moldova Coroana angevină. 
Nimic mai fals, contradicţia în termeni fiind evidentă. 

Parcurgerea atentă a documentelor emise în favoarea lor relevă un 
contrast uriaş între cele două ipostaze, fundamentale, în care s-au găsit faţă 
de regalitatea ungară. Astfel, acceptarea suzeranităţii acesteia le-a asigurat 
o ascensiune politică fulminantă şi o colosală proprietate funciară 778 , care îi 


776 "...în suita militară a notabilităţilor, aveau un mare rol rudele ( fratres er proximi )" (cf. 
P. Engel, Regatul Sfântului Ştefan. Istoria Ungariei medievale. 895-1526, Cluj-Napoca, 
2006, p. 154). 

776 Despre urmaşii lui Sas, cu soluţionarea judicioasă a câtorva neclarităţi genealogice, 
vezi, mai recent, I.-A. Pop, Medieval Genealogies of Maramureş. The Case of the Gorzo 
(Gurzău) Family of Ieud, în Transylvanian Review, Voi. XIX, Supplement No.l, 2010, p. 
127-141. 

777 R. Popa, Ţara Maramureşului, p. 229, n. 35. 

778 "... putem aprecia domeniul Drăgoşeştilor ca numărând în această vreme cam 2-300 
de sate. La ele pot fi adăugate satele familiarilor lor din Maramureş şi din celelalte 
comitate, asupra cărora fiii lui Sas exercitau, pe baza legăturilor vasalice, mai mult decât 
o autoritate administrativ -judecătorească decurgând din calitatea lor de comiţi [...]. 
Apreciind domeniul drăgoşeştilor sub aspectul repartizării geografice a satelor, observăm 
că acesta avea un caracter destul de unitar. El a ajuns la un moment dat să acopere 
aproape cu totul ţinuturile de pe cursul inferior al Someşului, de la hotarele voievo- 
datului transilvănean şi până la Tisa, precum şi de pe cursul superior al Tisei, până la 
limita apuseană a Ugocei..." ( ibidem , p. 231-232). Mai mult, Drăgoşeşti au stăpânit în 
aceşti ani peste 10 cetăţi puternice din părţile de nord-vest ale Transilvaniei, unde îi 
aveau ca reprezentanţi pe familiarii lor, printre ele numărându-se Tiszabecs, Nyalab, 

plasa printre cei mai importanţi magnaţi ai Ungariei. Şi asta încă de la 
finele domniei lui Carol Robert de Anjou, când Drag şi Bale stăpâneau deja 
cetatea Becs 779 . Cu toate acestea, conform evidenţelor documentare, vajnicii 
"reprezentanţi" ai Coroanei angevine la cârma Ţării Moldovei nu mai 
posedau, pe la 1360, absolut nimic, nici măcar satul de baştină 780 , 
Tarasul, în hotarele căruia, la Peri, predecesorii lor fundaseră 
mănăstirea Sfântului Arhanghel Mihail, aşa cum relevă celebra 
scrisoare patriarhală de la 1391 781 . Până şi acesta le-a fost donat, şi nu 
întărit, abia în intervalul 1365-1373, alături de Bocicoi, Biserica Albă şi 
Buştina, "pentru serviciile lor" 782 şi nu în virtutea "dreptului ereditar", 
evocat în mod expres, atunci când era cazul, de cancelaria emitentă. 

In ceea ce ne priveşte, considerăm că, în lumina tuturor acestor 
informaţii documentare, desfăşurările istorice privitoare la începutul 
domniilor în Ţara Moldovei încep să se clarifice într-o măsură apreciabilă. 

Mandatat de Ludovic cel Mare cu preluarea nemijlocită a controlului 
în Ţara Moldovei —mai precis cu transformarea acesteia într-o veritabilă 
"marcă" militară angevină- voievodul maramureşean Dragoş, îndeplinind 
la acea dată (1358) funcţia de castelan de Hust, "descalecă" pentru a doua 
oară, de această dată definitiv, la răsărit de Carpaţi. Contextul, deosebit de 
favorabil, al restricţiei puterii mongole în arealul extracarpatic —întregul 
potenţial combativ al Hoardei de Aur fiind "alocat", sub comanda lui 
Geanibek, campaniei de cucerire a Tabrizului— a permis, aşadar, fundarea 
"căpităniei" 783 moldoveneşti, sub conducerea efectivă a lui Dragoş. 

Foarte curând, însă, la finele anului 1359, atrăgându-şi de partea sa 
"puternicii locului" —între aceştia remarcându-se ruda sa, voievodul de la 
Rădăuţi 784 —, dar şi simpatia populară, aşa cum o dovedeşte, pe deplin, 


Chioar, Ardud şi, mai ales, Hust, care ne aduce aminte de precizarea lui Giacomo Luccari 
referitor la calitatea lui Dragoş în ajunul "ocupării" Moldovei (vezi supra, p. 179-180). 

779 DRH, C, XIV, p. 45-52. Vezi şi supra, p. 167, cu n. 666. 

780 Ne-am permis să supozăm provenienţa lor din Taras, tocmai pe baza informaţiilor 
referitoare la ctitorirea mănăstirii Peri, durată de înaintaşii lor în hotarele acestui sat. 
Fără a-1 considera infailibil, credem, totuşi, că raţionamentul nostru este unul corect, 
fiind greu de acceptat un asemenea demers —în mediul maramureşean specific sec. al 
XlV-lea- altundeva decât în proximitatea reşedinţei ctitorilor. 

781 FHDR, IV, p. 231-233. 

782 Mihalyi, Diplome maramureşene, p. 83-87. 

783 Termenul nu trebuie să surprindă, ba dimpotrivă, trebuie acceptat ad litteram, din 
moment ce cronicile ungureşti contemporane —recte arhidiconul de Târnave ("regiorum 
secretorum notarius")— precizează faptul că, urmare a expediţiilor victorioase ale lui 
Ludovic de Anjou în părţile răsăritene, au fost lăsaţi acolo, cu putere delegată de 
suveranul angevin, "vayuodas seu capitaneos" ( Chronicon Dubnicense, p. 184). Vezi şi N. 
Iorga, Cele mai vechi cronici ungureşti şi trecutul românilor. II. Epoca angevină 
(comunicaţie la Academia Română), în RI, VIII, nr. 1-3, 1922, p. 20. 

784 Vezi supra, p. 171-172. Atragem atenţia asupra faptului că bisericuţa de lemn care i-a 
"găzduit" mormântul (cf. Şt. S. GoroveŢ Biserica de la Volovăţ şi mormântul lui Dragoş 
Vodă, în voi. Ştefan cel Mare şi Sfânt. 1504-2004. Biserica. O lecţie de istorie, Sf. 
Mănăstire Putna, 2004, p. 135-146; idem, Umbra lui Dragoş. La Putna, în AP, IV, nr. 1, 
2008, p. 5-26) se găsea, până la mutarea ei la Putna, în hotarele satului Volovăţ, adică în 
proximitatea centrului de putere de la Rădăuţi. Aşa cum a demonstrat C. Asăvoaie 
(. Prima reşedinţă domnească a Ţării Moldovei, în AM, XXII, 1999, p. 117-123), însăşi 

tradiţia bucovineană, Dragoş va transforma "căpitănia" în domnie ereditară, 
asumându-şi integral noua alcătuire statală 785 . Perceput de Ludovic cel 
Mare ca o "răzvrătire" şi o "rătăcire din calea credinţei datorate" 788 , 
demersul Drăgoşeştilor a fost sancţionat exemplar, prin confiscarea tuturor 
averilor deţinute în Maramureş şi în întreg Regatul ungar. Mai mult, regele 
va interveni în forţă la graniţele răsăritene ale Transilvaniei, în aşteptarea 
verdictului pe care urma să îl pronunţe Dragoş de Giuleşti, trimis ca 
negociator în Moldova (vezi n. 770). 

Urmare a virulentei reacţii angevine, dar şi a "iscusitei vrednicii" de 
care a dat dovadă cneazul giuleştean, Ţara Moldovei a fost "reaşezată", iar 
fiii lui Sas chemaţi -ca o garanţie a obedienţei tatălui lor 787 - la "sânul 
iubirii regale". Că soluţia a fost una de compromis, o dovedeşte, totuşi, 
rămânerea lui Sas la conducerea voievodatului moldovenesc, metamorfozat, 
astfel, cu totul semnificativ, într-o a doua Ţară Românească, pe deplin 
vasală Coroanei, dar beneficiind de o dinastie proprie 788 . 

Supunerea lui Sas echivala, însă, în ochii partidei locale, coalizate în 
jurul voievodului Bogdan, cu o trădare a propriilor interese. Jucându-şi 


"curtea" lui DragoŞ s-a aflat la Volovăţ şi nu la Baia, lipsită cu desăvârşire de elementele 
specifice unui atare statut, documentele istorice oferind probe consistente în favoarea 
acestei prezumţii. Implicaţiile sale sunt, însă, cu atât mai importante, dacă ţinem cont de 
faptul că voievodul rădăuţean intrase, deja, încă de prin anii ’40 ai veacului al XlV-lea, 
într-o alianţă politică cu Bogdan, care i-a devenit cuscru. Mai mult, spre finele acestei 
decade, înşişi viitorii domni ai Moldovei, Petru şi Roman, erau deja născuţi (Lia şi Adrian 
Bătrîna, Biserica "Sfântul Nicolae" din Rădăuţi , p. 258). In asemenea circumstanţe, 
considerăm că, iniţial —în faza dizidenţei lui Dragoş şi a încercării sale de a se înstăpâni, 
ca domn, cu acordul forţelor locale, în Moldova— Bogdan i-a fost aliat, fiind implicat 
nemijlocit în "răzvrăt irea" din 1359. 

785 Faptul că Dragoş a "confiscat" marca de apărare angevină, recte Ţara Moldovei -spre 
folosul propriei familii, dar şi în interesul, general, al poporului moldovean—, riscând 
reacţia violentă a fostului său suzeran, poate fi probat cu o informaţie documentară de o 
însemnătate excepţională, nevalorificată istoriografie/ Astfel, într-un act emis de pan 
Orăş, hatmanul şi pârcălabul Sucevei, "diregătorului" Câmpulungului i se puneau în 
vedere următoarele: "cum vei vedea această carte a noastră, apoi tu degrabă în acel ceas 
să ai a scoate toate acele sate ale Câmpulungului şi Vama şi celelalte sate pe toate şi să 
ai a face şi a întări acel drum foarte bine pe unde vor fi locurile trecătoarelor strâmte, şi 
dintr-acea parte a Bistriţei, şi să ai a căuta bine pe unde a hotărnicit Dragoş acele 
trecătoare, iarăşi foarte bine să ai a le întări. Şi să ai oameni în toate zilele dincolo, 
la Rodna, şi orice veţi afla, pe dată să ne daţi nouă de ştire. .."(Gr. Tocilescu, 534 
documente istorice slavo-romăne din Ţara-Romănească şi Moldova privitoare la legăturile 
cu Ardealul (1346-1603), Bucureşti, 1931, p. 547). 

786 Vezi n. 772. 

787 Aceeaşi reţetă, menită să oblige la loialitate, i-o va aplica Ludovic de Anjou, câţiva ani 
mai târziu, şi lui Ioan Sraţimir, care va fi reinstalat la Vidin, în anul 1369/1370, cu preţul 
reţinerii celor două fete ale sale la curtea ungară (John V. A. Fine jr., The Late Medieval 
Balkans. A Criticai Survey from the Late Twelfth Century to the Ottoman Conquest, 
University of Michigan Press, 1994, p. 367). 

788 O atare soluţie, de evident compromis, nu era o noutate în practicile lui Ludovic de 
Anjou, cel mai însemnat precedent constituindu-1 reuşita clanului Subfc din Slavonia, 
căruia regele i-a recunoscut dreptul la domnie ereditară în anul 1347 ( ibidem , p. 340). 



Oraşul medieval în spaţiul românesc extracarpatic (secolele X-XTV). 


191 


destinul pe cartea obedienţei faţă de Coroana ungară, Sas îşi va asuma, 
astfel, un rol extrem de riscant, în care şi-a implicat întreaga "casă". După 
patru ani de domnie (1359-1363) -aşa cum reiese din cronologia propusă de 
noi, confirmată, în bună parte, de informaţiile vechilor cronici- Sas va pieri, 
odată cu stăpânirea ungară asupra Moldovei, alături de câţiva dintre fiii săi, 
cărora li s-au adăugat o mulţime de rude şi slujitori 789 . 

Ceea ce interesează, însă, în mod prioritar, din perspectiva analizei 
noastre, este foarte probabilul transfer al reşedinţei voievodale -instalată, 
iniţial, de către Dragoş, la Volovăţ— în perimetrul aşezării siretene, în anii 
"mandatului" exercitat de Sas. O atare întreprindere ne apare oarecum 
simptomatică pentru evoluţia raporturilor politice ale Drăgoşeştilor cu 
Coroana ungară, dar şi cu factorii locali de putere -între care se remarcase, 
deja, voievodul de la Rădăuţi—, pe care iniţiativa lui Sas îi va nemulţumi cu 
atât mai mult, potenţând alianţa acestora cu Bogdan, căruia îi vor acorda, la 
momentul oportun, întregul sprijin. 

Prezenţa lui Sas şi a fiilor săi la Şiret este creditată de localizarea, în 
proximitatea "capitalei" voievodale, a satului Bălcăuţi -adică al oamenilor 
lui Bale 790 —, dar şi de informaţiile oferite, într-o manieră oarecum confuză, 
de tradiţie. Intre ele se distinge aceea conform căreia voievodul a dispus 
ridicarea unei cetăţi de pământ pe dealul din apropiere, şi care va purta, în 
consecinţă, numele rezidentului 791 . Facem precizarea că toponimul Şasea, în 
aceste circumstanţe, nici n-ar putea avea altă sursă: la Şiret nu au fost 
identificaţi colonişti saşi veniţi din Transilvania, ci comercianţi germani 
sosiţi aici pe filieră polono-haliciană, alături de călugării dominicani. 

Cât priveşte informaţia privitoare la ctitorirea unei biserici catolice la 
Şiret, de către o doamnă -aşa cum înregistra tradiţia locului-, aceasta nu 
poate fi decât Margareta] Muşata, fiica voievodului Bogdan, trecută la catoli- 
cism într-o conjunctură cu totul aparte, în anii ’70 ai veacului al XIV-lea 792 , 
din evlavia căreia a fost durată biserica fraţilor călugări predicatori 790 . 

Referitor la stabilirea, pe baze documentare, a vechimii Şiretului, în 
istoriografia românească s-a folosit, ca reper, un pasaj dintr-o cronică 


789 Aducem aminte de precizările cuprinse în actul de danie emis de Ludovic de Anjou în 
favoarea lui Bale, care suferise în conflictul din Moldova "vărsarea sângelui său însuşi şi 
îndurarea de răni cumplite şi moartea crudă a fraţilor şi rudelor sale şi a multor slujitori" 
(DRH, D, I., p. 82). 

790 Terminaţia -ăuţi, de provenienţă slavă, are, în cele mai multe cazuri, o funcţie 
genitivală, atunci când este aplicată unui antroponim rezultând în toponime precum 
Rădăuţi (ai lui Radu), Bălcăuţi (ai lui Bale), Tămîrtaşăuţi (ai lui Tămîrtaş), Ivancăuţi (ai 
lui Ivanco), Milişăuţi (ai Miliţei) etc. Pentru detalii, vezi studiul Margaretei C. 
Ştefănescu, Toponimice româneşti cu terminaţia -ăuţi, în Arhiva. Organul societăţii 
istorico-filologice din Iaşi, anul 29, nr. 4, 1922, p. 499-514. 

791 Cu privire la urmele acestei fortificaţii, dar şi la alte câteva aspecte importante, care 
par să confirme informaţiile transmise de tradiţie, vezi C. Asăvoaie, Rolul reşedinţelor 
domneşti în consolidarea statului moldovenesc, în AM, XXV, 2002, p. 209-211. 

792 Vezi paginile următoare. 

793 DRH, A, I, p. 1-2. 

franciscană, care consemna, la data de 15 iunie 1340, martiriul a doi fraţi 
minoriţi, ucişi şi îngropaţi la Şiret 794 . In ultimul timp, această datare a eve- 
nimentului a fost contestată, fără a se ajunge, însă, la o concluzie 
definitivă 795 . 

In ceea ce ne priveşte, analizând cu atenţie circumstanţele istorice, nu 
o vom exclude, cu atât mai mult cu cât, conform însemnării respective, s-ar 
părea că martirizarea celor doi călugări franciscani s-a făcut de către 
mongoli 196 , faptul putându-se petrece în contextul luptelor pentru stăpânirea 
Haliciului. 

După dispariţia urmaşilor lui Daniil Romanovici, la conducerea 
cnezatului fusese adus prinţul Boleslav de Mazovia, vărul regelui Poloniei, 
Cazimir al IlI-lea. în anul 1340, însă, la circa 15 ani de la alegerea sa, 
boierimea haliciană îl asasinează, orientându-se către un candidat 
lituanian 797 . 

Reacţionând la înlăturarea brutală a vărului său de la conducerea 
cnezatului Halici-Volînia, regele Poloniei va declanşa -în primăvara anului 
1340- acţiunea de anexare a acestei formaţiuni politice, definitivată câţiva 
ani mai târziu 798 . 

Lăsând la o parte impulsul natural de a supune noi teritorii, ca şi 
dorinţa firească de răzbunare, Cazimir al IlI-lea avea motive mult mai 
întemeiate să întreprindă un asemenea demers: 

1. Uriaşul potenţial economic al spaţiului rutean, garantat de capaci- 
tăţile negustoreşti, încă insuficient valorificate, ale Liovului. în fapt, această 
oportunitate fusese intuită nu numai de Polonia, ci şi de concurentele sale, 
Ungaria sau Lituania, fără a mai aminti Hoarda de Aur -cunoscută pentru 
veleităţile sale în materie de monopolizare a resurselor economico- 
financiare disponibile-, care era, oricum, la data aceea, beneficiara tribu- 
tului halician. Dar, mai mult decât celelalte competitoare, Polonia era cea 
mai interesată să controleze Haliciul, statutul geopolitic al acestuia fiind 
ideal pentru a-1 transforma într-o veritabilă punte de legături comerciale 
între Hansă şi contoarele genoveze instalate la Marea Neagră şi la gurile 
Dunării, cu perspectiva unor câştiguri însemnate. 


794 Pasajul este publicat în L. Wadding, Annales Minorum ordinum a S. Francisco 
Institutorum, Quaracchi, ed. a IlI-a, 7, 1932, p. 242, plecând de la ştirea consemnată de 
C. Biernacki, în Speculum Minorum, Cracovia, 1688, conform căruia, în anul 1340 ar fi 
suferit martiriul la Şiret doi călugări minoriţi, Blaj şi Marcu (cf. Gh. I. Moisescu, 
Catolicismul în Moldova, p. 87, n. 2). 

795 Cf. V. Spinei, Moldova în secolele XI-XTV, p. 266. 

796 Cf. Gh. I. Moisescu, loc. cit. 

797 Deşi Boleslav catolicul înţelesese să menajeze, iniţial, orgoliile supuşilor săi, 
convertindu-se la ortodoxism -cu această ocazie, va primi cognomenul Gheorghe/Jerzy-, 
după numai câţiva ani acesta îşi va deconspira nu doar adevărata apartenenţă 
confesională, revenind la catolicism, ci şi opţiunile politice, prin aderarea la alianţa 
polono-ungară (1338). Ambele iniţiative, aflate intr-un profund antagonism cu interesele 
boierimii autohtone, au determinat-o pe aceasta din urmă să ia decizia cunoscută (S. C. 
Rowell, Lithuania Ascending: a pagan empire within east-central Europe, 1295-1345, 
Cambridge University Press, 1994, p. 266-267). 

798 Ibidem, p. 266-269; vezi şi C. Rezachevici, Istoria popoarelor vecine, p. 424-425. 

2. Stăvilirea distrugătoarelor incursiuni mongole în Polonia, executate 
pe ruta haliciană, cu acordul tacit sau chiar participarea cnezilor ruşi. Un 
astfel de atac se derulase tocmai la începutul anului 1340, întărind, 
probabil, hotărârea regelui Cazimir de a tranşa definitiv spinoasa problemă 
ruteană. In consecinţă, dispune ofensiva armatei sale în această zonă, fapt 
împlinit şi repetat, cu efective mărite, pe parcursul aceluiaşi an. Vor urma 
lupte înverşunate cu cnejii lituanieni -care pretindeau, la rându-le, dreptul 
de moştenire asupra Haliciului-, hărţuieli diplomatice cu Ungaria şi, mai 
ales, conflicte sângeroase cu armatele hanilor mongoli. 

Martirizarea fraţilor minoriţi intervine tocmai pe fondul acestor con- 
fruntări cu tătarii, care s-ar fi putut afla, la momentul cel mai nepotrivit 
pentru călugării franciscani, tocmai la Şiret, cu prilejul vreuneia dintre in- 
cursiunilor lor nordice. Dacă vom corobora această posibilitate cu faptul că 
hanul Ozbek (1313-1342) era profund ataşat valorilor musulmane, iar suc- 
cesorul său, Geanibek (1342-1357), demarase, încă de la începutul domniei, 
o amplă campanie de exterminare a elementului catolic din teritoriile Hoar- 
dei, informaţia de la care am pornit analiza ne apare perfect credibilă 799 . 

Aşadar, menţionarea martiriului celor doi misionari franciscani la 
Şiret, în atari împrejurări, permite acceptarea anului 1340 ca reper 
cronologic elementar al primei atestări documentare a aşezării. 

Preluând, pe filieră polonă, o informaţie apărută în contextul campanii- 
lor anti-lituaniene din Rutenia, derulate în anii 1351-1352, la care a 
participat şi Ludovic cel Mare, P. P. Panaitescu a introdus în circuitul 
istoriografie încă o atestare a aşezării, ca Târgul Şiretului, prin care regele 
angevin ar fi trecut, în drumul său spre Polonia 800 . V. Spinei a respins, însă, 
cu îndreptăţire, această "mărturie" documentară, arătând că, de fapt, în 
cronicile contemporane se vorbeşte despre fluvius Zereth -care ar fi fost 
traversat de oştile ungare în 1352-, identificat cu afluentul omonim al 
Nistrului 801 . 

Revenind la evenimentele, în plină desfăşurare, de la fruntariile nor- 
dice ale teritoriului moldovenesc, care îi vor influenţa decisiv evoluţia, subli- 
niem faptul că luarea în stăpânire a Haliciului de către Cazimir al IlI-lea, 
desăvârşită în anul 1349 802 , a fost însoţită de o amplă activitate coloniza- 
toare, cu dublu sens: pe de o parte, încurajarea strădaniilor misionare catoli- 
ce, iar pe de alta, atragerea negustorilor germani, cu privilegii dintre cel mai 
consistente, al cărei principal beneficiar va fi Liovul 803 . 


799 Un argument în plus l-ar constitui circumstanţele în care fraţii minoriţi propovăduiau 
la Şiret, subsumate intereselor manifeste ale Poloniei în acest areal (V. Achim, Ordinul 
franciscan în Ţările Române, p. 407), provocând, cu atât mai mult, reacţia Hoardei de 
Aur. 

80 ° p p Panaitescu, Interpretări româneşti, ediţia a Il-a, îngrijită de Ştefan S. Gorovei şi 
Magdalena Szekely, Bucureşti, 1994, p. 83-98, p. 145. 

801 V. Spinei, Moldova în secolele XI-XIV, p. 320. 

802 y ez ţ n 494_ 

8°3 Oraşul exista încă din cea de-a doua jumătate a sec. al XlII-lea, fiind întemeiat -pe 
locul unei aşezări mai vechi- de însuşi cneazul Daniil, care îi va da numele fiul său, Lev. 
Iniţiativa prinţului halician se înscrie, de altfel, într-o lungă serie de acţiuni menite să 

Acesta este contextul în care organismul politic de la est de Carpaţi 
ajungea în vecinătatea nemijlocită a Regatului polon, fiind expus influenţelor 
venite de aici, pe întreaga perioadă a existenţei sale. Şi dacă despre circum- 
stanţele şi implicaţiile, fundamentale, ale exigenţelor negoţului liovean 
asupra deschiderii drumului moldovenesc -ca segment al marelui drum co- 
mercial internaţional, ce lega Hansa de gurile Dunării- am mai vorbit 804 , ne 
rezumăm, aici, la câteva referiri privind semnificaţiile noilor realităţi 
economico-religioase pentru istoria începuturilor Şiretului. 

O comparaţie între realităţile moldoveneşti ale secolelor XIII-XIV şi 
cele specifice Munteniei sau Transilvaniei evidenţiază decalajul menţinut 
vreme îndelungată între cele trei provincii româneşti, care va situa Moldova, 
cel puţin până în veacul al XV-lea, în coada clasamentului. Chiar şi 
eliminând din discuţie realităţile transilvănene, influenţate de prezenţa 
masivă şi, mai ales, foarte activă a unor elemente etnice venite din centrul şi 
vestul Europei, analiza situaţiei din Moldova, fie şi numai în comparaţie cu 
cea din Ţara Românească, va arăta că în secolul XIII şi în prima jumătate a 
celui următor, "cultura materială a Ţării Româneşti se afla intr-un stadiu 
mult superior în cele mai diverse domenii de activitate." 805 . 

In ceea ce priveşte teritoriul est-carpatic, descoperirile arheologice 
vădesc, aşadar, o incontestabilă rămânere în urmă, cantităţile mari de cera- 
mică lucrată cu mâna fiind caracteristice Moldovei până târziu în secolul al 
XlV-lea şi chiar -cel puţin pentru ceramica provenită din mediul rural- până 
spre finele celui de-al XV-lea 806 . 

Din această perspectivă, situaţia semnalată arheologic în regiunea 
Şiretului capătă o însemnătate cu totul excepţională pentru descifrarea 
începuturilor aşezării. Astfel, apariţia destul de timpurie la Şiret a unui cen- 


refacă teritoriile cnezatului său, pustiit de mongoli. Daniil va chema numeroşi colonişti 
-germani, armeni şi evrei (chazari iudaici)-, majoritatea concentrându-se la Liov. Dar 
adevărata dezvoltare a oraşului, ca şi renumele său comercial, se datorează iniţiativei 
regelui Cazimir al IITlea, care, prin decretul din 17 iunie 1356, garantează Liovului un 
nou statut juridic, pe temeiul dreptului de Magdeburg. înlocuind vechiul drept rusesc, 
administraţia se va concentra, de acum înainte, în mâinile coloniştilor germani (cf. C. 
Rezachevici, op. cit, p. 423). 

804 Vezi supra, p. 128-130. 

806 M. D. Matei, Studii de istorie orăşenească medievală (Moldova, secolele XIV -XVI), 
ediţia a Il-a (revăzută şi completată), Târgovişte, 2004, p. 35. De exemplu, în domeniul 
producţiei de ceramică, cercetătorii afirmă utilizarea aproape în exclusivitate, pentru 
teritoriile munteneşti, a unei tehnici avansate, caracterizată prin stăpânirea generalizată 
a roatei cu învârtire rapidă şi a cuptorului de tip evoluat, sau prin larga răspândire a 
folosirii smalţului. Mai mult, acestor însemnate câştiguri tehnice li se adaugă gama 
bogată şi variată a formelor, toate acestea vădind puternica influenţă a lumii bizantine 
asupra culturii materiale a Ţării Româneşti (pentru amănunte, vezi şi Şt. Olteanu, C. 
Şerban, Meşteşugurile din Ţara Românească şi Moldova în evul mediu. Bucureşti, 1969, 
passim). 

806 Astfel, descoperirile de la cetatea Şcheia (secolul XIV) şi cetatea de pământ de la 
Bârlad (secolul XV) confirmă această realitate, într-o epocă în care Ţara Românească 
depăşise de mult stadiul ceramicii lucrate manual (cf. M. D. Matei, op. cit, p. 35-36). 

tru prosper, cu o reală înflorire pe parcursul secolului al XlV-lea, ar fi tre- 
buit, în mod firesc, să influenţeze pozitiv şi dezvoltarea regiunii înconjură- 
toare. Insă, aparent paradoxal, acest lucru nu s-a întâmplat, ceea ce ridică 
un justificat semn de întrebare. 

Răspunsul ni-1 oferă tocmai evidenţierea circumstanţelor istorice 
aparte, surprinse anterior, cu referire expresă la modificarea fundamentală 
a situaţiei politice de la fruntariile nordice ale Moldovei. Cucerirea Haliciu- 
lui de către Regatul polon şi activizarea funcţiilor economico-religioase ale 
Liovului (1356) vor influenţa, decisiv, şi configurarea, timpurie, a unor 
trăsături urbane specifice pentru aşezarea sireteană, imprimându-i un rol 
preeminent religios. 

Acţiunea de colonizare germană a părţilor răsăritene şi nordice ale 
Europei a avut un profund caracter religios, dublat de o intensă activitate 
economică, bazată preponderent pe comerţ 807 . Intr-o atare conjunctură, se 
remarcă episodul convertirii lui Laţcu. 

In anul 1370, cancelaria papală înregistra cererea voievodului Laţcu de 
a se întoarce la unitate cu biserica Romei, dimpreună cu întreg poporul său, 
laolaltă cu înfiinţarea unei episcopii de Şiret -la cârma căreia îl solicita pe 
călugărul minorit Andrei de Cracovia- şi schimbarea numelui oraşului din 
târg în civitas 808 . După o prealabilă cercetare a cazului, ordonată de papă şi 
dată în grija episcopilor de Boemia şi Polonia 809 , cererile voievodului de la 
Şiret sunt aprobate, cu o nedisimulată satisfacţie. Prin urmare, în anul 
următor, Andrei, deja învestit în funcţie, îi raporta papei Grigore al Xl-lea că 
episcopul de Cracovia l-a sfinţit ca episcop al Şiretului, trimiţându-i, 
totodată, formula jurământului prestat 810 . 

înainte de a califica, intr-un sens sau altul, semnificaţia acestor decizii, 
ele trebuie privite cu discernământ, intr-un context istoric căruia i se subsu- 
ma, volens nolens, şi voievodul Moldovei. Spre argumentare, vom readuce în 
discuţie principalele repere ale impetuoasei ofensive catolice, din deceniile 
şapte şi opt ale secolului al XlV-lea, sub patronajul papalităţii şi al braţului 
său înarmat, regele angevin al Ungariei . 

încă din 1366, speculând tensiunile provocate în decrepitul stat bizan- 
tin de către expansiunea balcanică a otomanilor, papa Urban al V-lea îl con- 
siliază pe însuşi împăratul Ioan al V-lea Paleologul să se întoarcă la unirea 
cu biserica Romei 811 . In acelaşi timp, înaltul pontiful îl felicita pe Ludovic de 
Anjou pentru susţinerea strădaniilor sale, sfătuindu-1, însă, să nu acorde 
ajutor bizantinilor decât dacă împăratul de la Constantinopol şi fiii săi se vor 
converti 812 . 


807 Ph. Dollinger, La Hanse (XIL-XI1L siecles), Paris, 1964, passim. 

808 Cu precizarea, determinantă pentru sentinţa pontifului şi revelatoare pentru analiza 
nostră, că oraşul era foarte populat (Hurmuzaki, I 2 , p. 160-163). 

809 Ibidem. 

810 Ibidem, p. 171-172. 

811 Ibidem, p. 111-112. 

812 Ibidem, p. 119. 

In cursul aceluiaşi an, forţat de împrejurări, basileul va ceda în faţa 
presiunii enorme exercitate de Papă şi rege. Faptul reiese dintr-o scrisoare 
papală, în care era felicitat pentru hotărârea de a se uni cu biserica Romei, 
împreună cu tot poporul său 813 . Curând, în toamna anului 1369, 
Ioan al V-lea Paleologul va accepta oficial credinţa romană, abjurând 
schisma, intr-un cadru solemn, chiar în Cetatea Eternă 814 . 

"Deşi nu îl angaja încă decât pe împărat, căruia îi rămânea sarcina 
greu de îndeplinit de a atrage la supunere faţă de Roma clerul şi întreaga 
comunitate greacă, evenimentul a dat totuşi impuls masiv prozelitismului 
catolic în răsăritul continentului" 815 . 

Şi rezultatele nu au întârziat să apară: 

După numai câteva luni, în anul 1370, papa Urban al V-lea o felicita pe 
Doamna Clara, văduva catolică a voievodului Nicolae Alexandru, pentru că a 
convertit-o la credinţa romană pe fiica sa Ana, împărăteasa Bulgariei, 
rugând-o să facă acelaşi lucru cu cealaltă fiică, Anca, regina Serbiei 816 . 
Anterior, chiar ţarul Sraţimir, soţul Anei, acceptase unirea cu Roma, gestul 
permiţându-i reinstalarea în domnie, la Vidin. La rândul său, Vladislav- 
Vlaicu, voievodul Ţării Româneşti, primeşte, în cursul anului 1370, o 
scrisoare papală conţinând aceleaşi îndemnuri, întărite cu formula: "pentru 
a fi un atlet şi mai victorios al lui Hristos" 817 . 

Iată, aşadar, compania selectă la care s-a hotărât să adere, tocmai în 
1370, voievodul Laţcu. Iar justificarea gestului său, fără îndoială interesat, 
îşi avea obârşia în circumstanţe cu totul particulare, pe care le-am discutat 
deja 818 , şi asupra cărora nu vom mai reveni. 

Punând într-o atare lumină convertirea lui Laţcu, vom purcede, în 
continuare, la identificarea însemnatelor beneficii pe care controversata sa 
hotărâre le-a adus Moldovei, în general, şi reşedinţei voievodale de la Şiret, 
în particular. 

Pe de o parte, decizia voievodului a reuşit să asigure recunoaşterea 
internaţională a statului său, şi asta cu un preţ minim, care nu va include, în 
orice caz, convertirea poporului moldovean. 

De altfel, Laţcu nu va reuşi să-şi convingă nici măcar propria familie. 

La doi ani după mult-discutatul eveniment, papa îl invita să rămână ferm 
în credinţa catolică şi să îndemne şi pe soţia sa să se întoarcă la sânul 
bisericii romane 819 . Mai mult decât atât, voievodul însuşi îşi va deconspira, 


813 Ibidem, p. 127-129. 

814 Pentru detalii, vezi K. M. Setton, The Papacy and the Levant (1204-1571). Voi. I. The 
Thirteenth and Fourteenth Centuries, Philadelphia, 1976, p. 312-314. 

815 Ş. Papacostea, Domni români şi regi angevini: înfruntarea finală (1370-1382), în idem, 
Geneza statului în Evul Mediu românesc, p. 124. 

816 Hurmuzaki, h, p. 158. 

817 Vetera Monumenta Historica Hungaria Sacram Illustrantiam, ab Augustino Theiner, 
t. II (1352-1526), Romae: Typis Vaticanis, MDCCCLX, doc. nr. CXCI, p. 97-98. 

818 Vezi supra, p. 148-150. 

819 Ap. C. Auner, Episcopia de Seret, p. 242-243. 

peste numai câţiva ani, adevărata opţiune spirituală: moare ortodox şi este 
depus, alături de tatăl său, în biserica de la Rădăuţi 820 . 

Pe de altă parte, relaţia amicală pe care a avut-o cu franciscanii a 
asigurat Şiretului, încă de timpuriu, un statut aparte: calitatea de civitas, de 
important centru spiritual, care va stimula, curând, odată cu activizarea 
drumului moldovenesc, şi atragerea elementelor negustoreşti, cu impact 
direct asupra dezvoltării economice a oraşului. 

Un asemenea statut, proeminent religios, de sorginte catolică, nu 
putea fi întreţinut, fireşte, de populaţia autohtonă, schismatică, ea însăşi 
constituind ţinta eforturilor misionare. In consecinţă, vom consemna, la 
Şiret, afluxul elementelor etnice alogene, în speţă al populaţiei germanice, 
purtătoarea tradiţională, în aceste teritorii, a civilizaţiei catolice 
occidentale, atât în plan religios, cât şi în acela, nu mai puţin important, al 
intereselor economice, de factură prevalent comercială. 

Noile evoluţii, fundamentale pentru creşterea aşezării siretene şi do- 
bândirea, de către aceasta, a unui caracter cu totul particular între oraşele 
supuse încercării noastre de tipologizare, vor fi accelerate în prima parte a 
domniei voievodului Petru I Muşatinul (1375-1391). 

Fără a intra în detalii —pe care le vom oferi în excurs-\A ce încheie 
analiza dedicată începuturilor Sucevei—, subliniem totuşi că presiunea 
imensă exercitată de Ludovic cel Mare, încă de la finele domniei lui Laţcu 821 , 
îl va determina pe Petru I să admită obedienţa faţă de regele angevin, 
materializată -pe linia politicilor confesionale- în acceptarea influenţei 
catolice, venite pe filieră haliciană. Ne referim, aici, la propria convertire, dar 
mai ales a mamei sale, doamna Margareta 822 , sub autoritatea religioasă a 
Societăţii fraţilor peregrini, la finele anului 1376 sau începutul celui 
următor 823 . 


820 Lia şi Adrian Bătrîna, Biserica "Sfântul Nicolae" din Rădăuţi, p. 179-181. 

821 Vezi supra, p. 149-152. 

822 Conform mărturiei lui Ioan de Sultanieh, "Domnul lor a fost odinioară convertit la 
credinţa noastră, şi îndeosebi maica sa, doamna Margareta, de către un frate predicator 
ce era vicar general prin părţile acelea." ( Călători străini despre Ţările Române, voi. I, 
Bucureşti, 1968, p. 39). Atragem atenţia asupra artificiului de exprimare din relatarea 
episcopului Ioan de Sultanieh -"şi îndeosebi mama sa"-, care trădează, în opinia noastră, 
caracterul profund conjunctural al gestului voievodal, Petru I nefăcând decât să admită, 
formal şi interesat, opţiunea, mult mai profundă, a mamei sale, pe care el nu şi-a 
asumat-o, leal, niciodată. Credem, în acest sens, că înhumarea sa în necropola de la 
Rădăuţi, aşa cum reiese din cercetarea datorată soţilor Bătrîna ( Biserica "Sfântul 
Nicolae" din Rădăuţi, p. 185), probează, ca şi în cazul lui Laţcu, fără drept de apel, 
această interpretare. 

823 Pentru detalii, vezi Gh. I. Moisescu, Catolicismul în Moldova, p. 95-96. Oricum, în 
anul 1377 convertirea Margaretei era un fapt împlinit, aşa cum o atestă scrisoarea Papei 
Grigore al Xl-lea, din 30 ianuarie 1378, prin care "Margaretha de Cereth, domina 
Walachiae minoris" obţinea privilegiul de a i se putea acorda, de către duhovnicul ei, 
indulgenţa plenară (cf. C. Auner, Episcopia de Seret, p. 240). Mai mult, mănăstirea -cu 
biserica închinată Sf. Ioan Botezătorul - pe care aceasta a ctitorit-o la Şiret, pentru fraţii 

Pentru Şiret, râvna doamnei Margareta a însemnat, cu acceptul 
voievodului Petru I, o nouă concentrare a elementului religios, urmat 
îndeaproape, după modelul descris anterior, de coloniştii germani, cu deja 
consacratele lor preocupări negustoreşti: 

Călugării dominicani, sprijiniţi de Margareta! Muşata, îşi vor ridica la 
Şiret o mănăstire şi o biserică nouă, cu hramul Maicii Domnului , respectiv 
al Sfântului Ioan Botezătorul 824 , beneficiară a venitului vămii din oraş, 
concedat de voievodul Petru I 825 . Influenţa lor o va depăşi cu mult pe aceea 
a rivalilor lor tradiţionali, minoriţii, care îşi menţin, totuşi, modestul 
aşezământ siretean. Ca un argument irefutabil al noilor realităţi, vom 
consemna apartenenţa dominicană a succesorilor lui Andrei minoritul la 
cârma episcopiei Şiretului 826 , precum şi suprimarea legăturilor directe ale 
acesteia cu papalitatea, prin reintrarea sub autoritatea Habciului 827 . 

Contribuind, într-o manieră determinantă, ca în atâtea alte cazuri, 
la descifrarea unor aspecte confuze ale istoriei siretene, cercetarea 
arheologică 828 -condiţionată, nefericit, de topografia contemporană 829 - a 


predicatori ( DRH , A, I, p. 1-2), este databilă anterior lunii octombrie 1377, când aparţinea 
deja Societăţii fraţilor peregrini, urmare a unui decret semnat de Elie Raymond, 
ministrul general al Ordinului dominican (cf. Gh. I. Moisescu, op. cit., p. 96). 

824 Pe la 1391, sub "mandatul" episcopului Ioan Sartorius, biserica dominicanilor din 
Şiret va deveni un loc vestit de închinare, atât pentru catolici cât şi pentru ortodocşii din 
împrejurimi, datorită atracţiei exercitate de nişte minuni săvârşite aici (pentru detalii, 
vezi, C. Auner, Cei din urmă episcopi de Şiret, în Revista catolică, III, 1914, p. 570-571). 

825 "Noi, Petru voievod, din mila lui Dumnezeu, duce al Ţării Moldovei, luând aminte şi 
ţinând seama că strălucita şi preamărită doamnă Mărgărita, mama noastră iubită şi 
vrednică de cinste, a pus [...] să se înalţe şi să se zidească în oraşul Şiret o biserică şi 
lăcaş al fraţilor călugări predicatori pentru mântuirea sufletului său [...] şi de aceea 
dorind ea [...] ca slujitorii zisei biserici şi capelanii sau fraţii predicatori [...] să poată fi 
sloboziţi a se apleca cu mai multă căldură şi cucernicie către contemplaţie şi închinare 
sau rugăciune, ne-a rugat din suflet şi ne-a cerut din toată inima cu dragoste şi duioşie de 
mamă, ca să binevoim să dăm şi să dăruim de-a dreptul sus-zişilor fraţi predicatori, 
slujind la numita biserică, venitul vămii care este în sus-zisul nostru oraş, Şiret..." (DRH, 
A, I, p. 1-2). 

826 Cf. Gh. I. Moisescu, op. cit., p. 116-117, 122-123. 

827 Cf. Ş. Papacostea, Domni români şi regi angevini, p. 125. 

828 Ca principale repere istoriografice, pe linia valorificării rezultatelor cercetării 
arheologice, vezi S. Cheptea, Săpăturile arheologice din 1963 de la Şiret, în AM, VII, 
1972, p. 345-357; L. Chiţescu, Cercetările arheologice din oraşul Şiret, în RMM, 12, nr. 3„ 
1975, p. 48-53; M. D. Matei, Câteva consideraţii pe marginea începuturilor oraşului Şiret, 
în lumina celor mai recente descoperiri arheologice, în RMMMIA , 2, 1986, p. 19-25; idem, 
Cercetările arheologice de la Şiret (1984-1989). Raport de etapă, în Suceava, XXIV-XXV, 
2000, p. 77-87; C. Asăvoaie, Rolul reşedinţelor domneşti în consolidarea statului 
moldovenesc, în AM, XXV, 2002, p. 209-211; V. Spinei, E. Gherman, Şantierul arheologic 
Şiret (1993), în AM, XVIII, 1995, p. 229-250. 

829 Vechea vatră a Şiretului este acoperită astăzi de o reţea stradală densă, ca şi de 
construcţii de interes public, care au îngreunat cercetarea arheologică (pentru detalii, 
vezi S. Cheptea, M. D. Matei, Repere arheologice privind oraşele medievale din diferitele 
zone. Moldova, în HU, t. XIII, nr. 1-2, 2005, p. 236). 

confirmat realităţile evidenţiate mai sus, oferindu-ne o imagine oarecum 
coerentă asupra trăsăturilor generale ale procesului genezei aşezării 
medievale de la Şiret. 

S-a putut proba, astfel, existenţa unui nivel de locuire datând din seco- 
lele X-XI, cu un cert caracter rural, autohton, chiar în cuprinsul vetrei vechi 
a viitorului oraş medieval. Ulterior, în secolele XII-XIII, un neîndoielnic pro- 
ces de concentrare a locuirii se va concretiza într-o aşezare întărită, cu val şi 
şanţ de apărare, care n-a putut fi, din motive obiective, cercetată arheo- 
logic 830 . 

Oricum, pentru mijlocul secolului al XlV-lea, se poate lua în calcul 
eventualitatea existenţei la Şiret a unui centru de autoritate politică locală, 
pe care sursele documentare îl sugerează oricum: 

Recunoscuţi pentru specificul eminamente urban al activităţilor lor 
misionare, franciscanii —dacă nu cumva cei martirizaţi în 1340 au fost doar 
o apariţie fulgurantă— nu s-ar fi expus riscului de a vieţui intr-un mediul 
rural, în mijlocul unei populaţii ferm ortodoxe, care, nu de puţine ori, s-a 
dovedit a fi, în cel mai bun caz, impermeabilă la "oferta" spirituală a 
trimişilor papalităţii 831 . Doar existenţa la Şiret a unui "puternic al locului" - 
interesat de prezenţa alături de el a unor elemente influente în mediul 
politic halician-, capabil să le asigure protecţia, i-ar fi putut convinge pe 
franciscani să se instaleze aici. 

Din perspectiva unui asemenea raţionament, rezultatele cercetărilor 
arheologice -surprinzând, în centrul aşezării medievale de la Şiret, un nivel 
de locuire compact, cu un pronunţat caracter meşteşugăresc 832 - nu fac decât 
să confirme supoziţiile noastre. 

însoţind, după un model pe care l-am evidenţiat deja, elementele misi- 
onare catolice, comercianţii germani îşi vor face simţită prezenţa, în număr 
apreciabil, la Şiret, în primele decenii ale celei de-a doua jumătăţi a secolului 
al XlV-lea, când aşezarea îndeplinea rolul de principală reşedinţă 
voievodală. Confirmând, şi în acest caz, informaţiile documentare, cercetarea 
arheologică a surprins la Şiret o situaţie cu totul aparte, pe care o vom schiţa 
în cele ce urmează. 

Este vorba despre constituirea a două nuclee de locuire pe teritoriul 
aşezării medievale, delimitate de pârâul ce străbate oraşul: cel dintâi mate- 
rializa concentrarea elementelor alogene, purtătoare ale aşa-zisei ceramici 
cenuşii 833 , descoperită în cantităţi apreciabile în sectorul marcat de prezenţa 


830 M. D. Matei, Câteva consideraţii pe marginea începuturilor oraşului Şiret, p. 20-21. 

831 DRH, D, I, p. 20-21 şi 64. 

832 M. D. Matei, op. cit., p. 25. 

833 M. D. Matei, Die graue Keramik von Suceava und einige archăologische Probleme des 
14. und 15. Jh. in der Moldau, în Dacia, N.S., t. VI, 1962, p. 357-386; L. Chiţescu, 
Ceramica ştampilată de la Roman şi unele probleme în legătură cu purtătorii ei în 
Moldova, în SCTV, t. 15, nr. 3, 1964, p. 411-426; A. Rădulescu, Die Keramik von Şiret (14. 
Jh.). Zur archăologische n Erforschung der moldauischen mittelalterlichen Stadt, în 
Dacia, N.S., 16, 1972, p. 225-242. 

bisericii cu hramul Sf. Ioan Botezătorul 834 , iar cel de-al doilea, reprezentat de 
populaţia autohtonă, ortodoxă, era dispus în iurul bisericii cu hramul 
Sf. Treimi. 

Urmare firească a tuturor acestor evoluţii, dar şi a ridicării economice, 
generale, a ţării, Şiretul va cunoaşte, în deceniile opt-nouă ale secolului al 
XlV-lea, perioada cea mai fecundă a dezvoltării sale, extinzându-se teritorial 
prin constituirea aşa-numitei suburbii, atestată în documentele vremii: 

In actul din 29 iunie 1456, prin care voievodul Petru Aron îşi declară 
credinţa faţă de Coroana polonă şi regele Cazimir, în lungul şir al 
făgăduinţelor sale se numără şi următoarea: "Asemenea, făgăduim şi ne 
îndatorim să renunţăm şi să dăm [...] oraşul Şiret, cu suburbia..." 835 . 


Târgovişte. Aşezarea medievală de la Târgovişte, viitoarea capitală a 
Ţării Româneşti, s-a dezvoltat, cum ne sugerează şi numele 836 , dintr-un vechi 
loc de schimb, amplasat pe terasa înaltă a râului Ialomiţa, în zona de contact 
dintre dealurile subcarpatice şi câmpie. Factorului geografic favorizant - 
care a şi asigurat locuirea teritoriului aşezării medievale, cel puţin în 
sectorul Suseni, încă din primele secole ale mileniului I 837 - i s-au adăugat 
însemnatele beneficiile economice ce decurgeau din activizarea celui mai 
important dintre drumurile comerciale munteneşti, pe ruta Braşov-Rucăr- 
Câmpulung- Cetatea Dâmboviţei-Târgovişte-Brăila. 

Plasarea ideală a Târgoviştei, pe traseul acestui segment al marelui 
drum comercial internaţional, ce lega Europa Centrală de Dunărea inferioa- 
ră, devenit funcţional în deceniile şase-şapte ale veacului al XlV-lea -în con- 
diţii aparte, descrise anterior 838 -, va crea, curând, premisele evoluţiei aşeză- 
rii către un statut superior, acela de târg permanent, concentrând nu numai 
activităţi susţinute de schimb, dar şi însemnate preocupări meşteşugă- 
reşti 839 . Mai mult, cercetările arheologice întreprinse în ultimele decenii 840 


834 Campaniile de săpături întreprinse în perioada 1984-1989, care au vizat şi cercetarea 
parţială a interiorului bisericii cu hramul Sf. Ioan Botezătorul (secolul XVII), au dus la 
descoperirea fundaţiilor unei biserici de secol XIV, ce nu putea fi, în lumina aprecierilor 
anterioare, decât unul dintre cele două lăcaşuri de cult catolice, atestate documentar la 
Şiret, în cursul veacului amintit (M. D. Matei, Cercetările arheologice de la Şiret (1984- 
1989). Raport de etapă, în Suceava, XXIV-XXV, 2000, p. 81-82). 

835 Documentele moldoveneşti, II, p. 786. 

836 Pentru analiza, detaliată, a tuturor ipotezelor privind etimologia şi semnificaţiile 
numelui aşezării, vezi E. Fruchter, G. Mihăescu, Precizări istorice şi lingvistice asupra 
genezei oraşului Târgovişte, în Archiva Valachica, 8, 1976, p. 93-101. 

837 L. Oancea, Săpăturile arheologice din Târgovişte - 1972. Aşezarea prefeudală, în 
Archiva Valachica, Târgovişte, 8, 1976, p. 55-74; L. Muscă, T. I. Muscă, Descoperirile 
feudale timpurii în Târgovişte, cartierul Suseni, în Valachica, 12-13, 1980-1981, p. 101- 
116. 

838 Vezi supra, analiza dedicată începuturilor oraşului Brăila. 

839 G. Mihăescu, Contribuţii la începuturile oraşului medieval Târgovişte, în Valachica, 9, 
1979, p. 522-523; Gh. I. Cantacuzino, Aspecte ale cercetării arheologice privind 
începuturile urbane ale Târgoviştei, în CA, V, 1982, p. 225-233. 

au confirmat extinderea treptată a aşezării, care, pornind de la nucleul iniţi- 
al, reprezentat de cartierul Suseni 841 , aflat în arealul nord-vestic al sitului, 
va integra şi porţiuni din zona sud-estică, provocând, astfel, apariţia târgului 
de jos 842 . 

Toate aceste evoluţii, surprinse arheologic şi documentar, au fost po- 
tenţate de instalarea timpurie, odată cu activizarea drumului internaţional 
de tranzit, în perimetrul ocupat ulterior de Curtea domnească, a unui centru 
de autoritate voievodală 843 şi, totodată, punct administrativ de control şi 


840 N. Constantinescu (coord.), C. Ionescu, P. Diaconescu, V. Rădulescu, Tărgovişte. 
Reşedinţa voievodală (1400-1700). Cercetări arheologice (1961-1986), Tărgovişte, 2009; P.- 
V. Diaconescu, Tărgovişte. Structuri urbane în evul mediu (Contribuţia arheologiei), în 
Valachica, 18, 2005, p. 99-121; idem, Arheologia habitatului urban tărgoviştean. Secolele 
XIV -XVIII, Tărgovişte, 2009; Gh. I. Cantacuzino, op. cit., p. 225-233. 

841 L. Muscă, Noi date privind locuirea feudală timpurie de la Tărgovişte, în Valachica, 
16, 1998, p. 7-31. 

842 Pentru detalii privind problematica ridicată de dubla locaţie "târgul de sus'T'târgul de 
jos", vezi M. Oproiu, Note despre apariţia oraşului Tărgovişte, în Valachica, 10-11, 1978- 
1979, p. 443-449; idem, Aspecte ale comerţului tărgoviştean. Târgul de Sus şi Târgul de 
Jos, în Archiva Valachica, 8, 1976, p. 129-133. 

843 Urmele celei dintâi case, pe care o socotim a fi fost voievodală, construită în perimetrul 
viitoarei Curţi domneşti târgoviştene, ar putea fi reprezentate de vestigiile, surprinse 
arheologic, ale aşa-zisei locuinţe "A", cu pardoseală din cărămizi şi beneficiind, la 
exterior, de un pavaj ('caldarâm") amenajat din bolovani de râu, întins până la alini - 
amentul unei palisade (N. Constantinescu, Tărgovişte. Reşedinţa voievodală (1400-1700), 
p. 92-93). Aşa cum afirma autorul descoperirii, ar trebui reţinut, cu prioritate, şi "pro- 
batoriul numismatic al încadrării cronostratigrafice: sub caldarâm s-a găsit o monedă 
Carol Robert de Anjou, emisă în anii 1335-1338, iar deasupra pavajului [...] o monedă 
muntenească Dan I" ( ibidem , p. 93). Deloc întâmplător, ba chiar profund semnificativ, 
tocmai acest edificiu a fost suprapus, ulterior, la finele secolului al XlV-lea, de prima casă 
domnească ('Casa I"), atribuită lui Mircea cel Bătrân ; constituind nucleul "Curţii vechi" 
din Tărgovişte ( ibidem , p. 93-94; a se vedea şi obiecţiile lui M. Oproiu, în A. Erich, M. 
Oproiu, Cultura medievală tărgovişteană, Tărgovişte, 2008, p. 155-159). In altă ordine de 
idei, vom presupune că un prim contact al autorităţii domneşti de la Argeş cu teritoriile 
de dincolo de cursul Dâmboviţei şi, implicit, cu vatra viitoarei capitale munteneşti, 
Tărgovişte, s-a produs în primii ani ai veacului al XlV-lea, odată cu refluxul puterii 
mongole din acest areal. Aşa cum am subliniat deja (vezi supra, p. 164), dispariţia lui 
Nogai, în anul 1299, ca urmare a sângerosului conflict cu hanul Tokta, a determinat o 
restricţie temporară a prezenţei mongole în spaţiul românesc extracarpatic. In fapt, până 
la urcarea pe tronul de la Sarai a hanului Ozbek, care a coincis cu revenirea şi impunerea 
hegemoniei Hoardei de Aur pe aceste meleaguri, atât Regatul ungar, prin Ladislau Kan, 
voievodul Transilvaniei, cât şi voievodul de la Argeş, sub tutela sa, şi-au putut extinde, 
conjunctural, controlul asupra teritoriilor de la răsărit de Carpaţi, până la Şiret. 
Aserţiunilor noastre le-ar putea sta mărturie, pe lângă probele aduse deja, atât un 
document provenit din cancelaria internă, înregistrînd, indirect, o danie făcută de Negru 
Vodă unor moşneni din fostul judeţ Slam Râmnic ( DRH , B, XXXI, p. 356-357), cât şi 
informaţia oferită de raguzanul Giacomo Luccari, care, în analele sale, consemna 
impunerea autorităţii lui Negru Vodă, "di natione Ungaro", în această parte de ţară, în 
anul 1310. Mai exact, voievodul "fabbrico la citta in Campolongo, e tiro alcune cortino di 
mattoni in Buccoreste, Tărgovişte, Floc, e Busa” ( Copioso ristretto degli annali di Rausa, 
p. 49). Fără a mai insista, aici, asupra credibilităţii surselor, vom extrage, totuşi, ideea 

vamă 844 , apărat, împreună cu aşezarea "civilă", de un şanţ în formă de pot- 
coavă, de dimensiuni medii, cuprinzând între laturile sale o suprafaţă de 
circa 12 ha 845 . Poate că tocmai aceste circumstanţe au făcut posibilă ridica- 
rea, aici -alături de ceea ce am considerat a fi fost prima casă voievodală -, şi 
a unei impresionante construcţii civile, apreciată drept "cea mai veche 
locuinţă de orăşean din spaţiul românesc propriu-zis, cunoscută până 
acum" 846 , cu un inventar numismatic bogat, datat anterior anului 1394 847 . 

Prin noutatea modalităţii de construcţie —pe două nivele, cu sobă de 
cahle— , dar şi prin materialul ceramic de excepţie descoperit în interiorul 
său, această locuinţă -aparţinând, poate, unui demnitar 848 — ne apare ca 
ilustrând "trecerea localităţii de la etapa de târg la cea incipient urbană", 


care ne interesează cu prioritate: începând chiar cu primele decenii ale sec. al XlV-lea, 
arealul târgoviştean a intrat în vizorul domniei de la Argeş, care îl va fortifica şi învesti 
cu rolul de pivot al politicii sale de expansiune către schelele dunărene. 

844 Existenţa timpurie a unui punct vamal la Târgovişte este sugerată de actul emis la 6 
august 1413, din porunca voievodului Mircea. Astfel, în privilegiul acordat negustorilor 
braşoveni —cu menţionarea foarte clară a etapelor parcurse de comercianţi pe drumul 
Brăilei, incluzând vama percepută la Târgovişte—, domnitorul precizează că le înnoia şi 
întărea, astfel, "privilegiile ce le-au avut de la strămoşii domniei mele (s.n.), pentru vamă, 
prin târgurile din ţara domniei mele şi pe drumul Braşovului, până la Brăila" ( DRH , D, I, 
p. 198). 

845 Şanţul a fost descoperit în anul 1999, iar dacă cercetările viitoare o vor confirma, s-ar 
putea dovedi a fi "cea mai veche fortificaţie medievală urbană sud -carpatică” (P.-V. 
Diaconescu, Târgovişte. Structuri urbane în evul mediu, p. 103). In opinia autorului 
descoperirii, "acest efort constructiv era evident datorat unei forţe militare locale, într-un 
moment în care administraţia se mutase probabil de la Cetăţeni la Târgovişte, etapă a 
extinderii tânărului stat muntean spre sud şi est, punct de control al drumului 
Câmpulungului şi ţinutului înconjurător" ( ibidem ). Vezi şi P.-V. Diaconescu, Gh. 
Olteanu, T. Muscă, Fortificaţiile oraşului medieval Târgovişte. Contribuţii arheologice, în 
HU, t. XVI, nr. 1-2, 2008, p. 93-95. 

846 N. Constantinescu, C. Ionescu, Asupra habitatului urban de la Târgovişte ante 1394. 
Repere din vatra Curţii domneşti, în SCTVA, t. 31, nr. 1, 1980, p. 57-58. 

847 In acest an, conform opiniei autorilor cercetării arheologice (vezi, totuşi, obiecţiile 
formulate de Gh. I. Cantacuzino, infra , n. 866), Târgoviştea a căzut pradă unui puternic 
incendiu, provocat de oştile sultanului Baiazid. Vom reda, aici, spre exemplificare, 
încheierile arh. C. Ionescu: "Pe teritoriul oraşului veacului al XIV -lea se înregistrează un 
moment de distrugere prin incendiu general, casele şi celelalte complexe sunt arse, în 
jurul lor se întind, până la oarecare distanţă, urmele substanţiale ale incendiului. 
Momentul a fost datat cu monede emise de Mircea cel Bătrân, în prima parte a domniei, 
şi de Sraţimir, ţarul de la Vidin. El corespunde cronologic acţiunii de pradă şi pustiire 
întreprinse de Baiazid Ildîrîm cu ocazia bătăliei de la Rovine din 10 octombrie 1394, când 
o serie de aşezări ale Ţării Româneşti au căzut victimă urgiei azapilor şi akîngiilor. 
Interpretarea acestui incendiu masiv la scara oraşului, care i-a tulburat existenţa, ca 
opera lui Baiazid corespunde realităţii arheologice de pe teritoriul întregului oraş." 
{Consideraţii asupra arh itecturii şi urbanismului oraşului Târgovişte în a doua jumătate 
a veacului al XTV-lea, în RMMMIA, 1983, nr. 2, p. 65). 

848 P.-V. Diaconescu, op. cit., p. 104-105. 

adică tranziţia, pentru prima dată la Târgovişte, "de la locuinţa rurală, 
bordeiul, la cea urbană cu două nivele" 849 . 

De altfel, locuinţa în cauză "reprezintă prototipul după care, la 
începutul secolului al XV-lea, apar locuinţele urbane cu beci, mai mari şi 
mai îngrijit ridicate, care şi ele dispar printr-un incendiu, dar nu în 1394, ci 
peste o jumătate de secol, în timpul conflictelor domnitorilor Vlad Dracul şi 
Vlad Ţepeş cu armatele otomane". Din această perspectivă, ea marchează "o 
etapă calitativ superioară a aşezării: oraşul" 850 . 

Aspectul aşezării era, ca şi în secolele următoare, alungit pe terasa 
dreaptă a Ialomiţei, cu clădirile înşirate de o parte şi de alta a Uliţei Mari, 
nodul de legătură fiind în faţa punctului administrativ şi de control vamal de 
pe teritoriul viitoarei Curţi domneşti. De aici pleca, spre Câmpulung, drumul 
care îi va purta numele -drumul Câmpulungului—, dar şi o arteră secundară 
care ducea la piaţa permanentă, situată lângă nucleul iniţial al viitoarei 
reşedinţe. Spre sud-est, aşezarea era delimitată de bisericile Sf. Ioan, Stelea 
Veche 851 , Sf. Nicolae Geartoglu 852 şi, începând cu primele decenii ale secolului 
al XV-lea, de Biserica Roşie 853 ; spre sud- vest, de bisericile Târgului, Sf. 
Voievozi şi Sf Nicolae-Androneşti 854 ; spre nord-vest, de târgul permanent 
(i târgul de sus, viitoarea piaţă a Bărăţiei ) şi de biserica romano-catolică, cu 
hramul Sf. Maria, a comunităţii săseşti 855 . 


849 Ibidem. 

860 Ibidem. 

861 P. Diaconescu, C. Ionescu, Cercetări arheologice în zona fostei străzi "Rapsodiei" din 
Târgovişte, în MCA, Oradea, 1979, p. 353-366. Este vorba despre o biserică de lemn, pe 
un soclu din zidărie de cărămidă, cu dimensiunile 6x14 m, ridicată, probabil, în cea de-a 
doua jumătate a secolului al XlV-lea. S-a considerat că biserica avea o importanţă 
deosebită, date fiind înhumările unor personaje importante, în morminte acoperite cu 
lespezi de piatră (C. Ionescu, Complexul istoric şi de arhitectură Stelea din zona centrală 
a municipiului Târgovişte, înRMMMIA, 1985, nr. 1, p. 40). 

852 Săpăturile arheologice efectuate în anii 1988-1989 au dovedit existenţa unui lăcaş 
bisericesc din lemn, care a precedat biserica de zid. Mai mult, în exteriorul acesteia a fost 
descoperită o locuinţă semi-îngropată, de pe a cărei podea s-a recuperat un tezaur format 
din circa 290 de monede, puternic arse, aparţinând primei emisiuni monetare a 
voievodului Mircea, care încetează la 1394. Părea a se fi confirmat, astfel, atât incendiul 
generalizat la nivelul anului 1394, cât şi existenţa unei prime biserici databile, cert, în 
secolul al XlV-lea (P.-V. Diaconescu, op. cit., p. 105). 

863 Idem, Arheologia habitatului urban tărgoviştean, p. 57-58. Datorăm descoperirea, 
recentă, a bisericii vechi de lemn, databilă la cumpăna secolelor XIV-XV, unui colectiv de 
studenţi ai Universităţii "Valahia" din Târgovişte (coordonat de prof. univ. dr. Mircea D. 
Matei), cu aportul, esenţial, al colegului Gh. Olteanu, din partea Complexului Naţional 
Muzeal "Curtea Domnească" din Târgovişte. 

864 S-a remarcat faptul că, exceptând Biserica Târgului, al cărei moment de construcţie 
nu a putut fi surprins cu precizie (înainte sau după 1394), toate bisericile amintite au, ca 
primă etapă de edificare, o structură din lemn (idem, Târgovişte. Structuri urbane în evul 
mediu, p. 103). 

855 R. Gioglovan, Monumente gotice din Târgovişte (I), în Valachica, 10-11, 1978-1979, p. 
141-173. 

"Perimetrul târgului se încadra pe două axe, cea lungă SE-NV, care 
nu depăşea 700 m, iar cea scurtă SV-NE, nu mai mult de 200-250 m, şi 
aceasta numai în dreptul Curţii domneşti (măsuraţi pe vechiul drum al 
Câmpulungului), ocupând o suprafaţă de circa 15 ha, din care 7-8 în 
interiorul şanţului amintit" 856 . 

Marginile extinse ale oraşului înglobau, însă, şi cartierul Suseni, a 
cărui situaţie este una specială. Deşi reprezintă arealul în care au fost 
descoperite, aşa cum s-a văzut, cele mai vechi urme de locuire de pe teritoriul 
Târgoviştei, acesta îşi păstrează caracterul rural până târziu, spre sfârşitul 
secolului al XV-lea, când, alături de tradiţionalele bordeie, îşi fac apariţia 
primele locuinţe orăşeneşti, cu două niveluri şi sobe din cahle 857 . 

Oricum, la finele veacului al XlV-lea —anterior primei sale atestări 
documentare, în care este surprinsă, de altfel, cu calitatea de "capitală" 85 s_ 
voievodul Mircea va acorda Târgoviştei rolul de sedes secundaria 859 , 


866 P.-V. Diaconescu, op. cit., p. 103. 

857 Vezi locuinţa descoperită în apropierea Bisericii Sf. Gheorghe, "aparţinând desigur 
unui orăşean înstărit", şi datată la sfârşitul vecului XV (G. Mihăescu, Cercetări 
arheologice în Tărgovişte - Suseni, în Valachica, 12-13, 1980-1981, p. 117-134). 

858 Facem referire, aici, la celebrul pasaj din memorialul de călătorie al lui Johann 
Schiltberger, participant la bătălia de la Nicopole, în care îşi amintea că a fost "în Ţara 
Românească, în cele două capitale ale ei care sunt numite Agrich (Argeş) şi Tiirkoich 
(Târgovişte)" ( Călători străini despre ţările române, I, p. 30). Dacă identificarea celui de- 
al doilea oraş cu Târgovişte este neechivocă, întrunind consimţământul specialiştilor, 
datarea cu exactitate a momentului în care Schiltberger putea lua act de această 
realitate constituie încă un subiect de discuţie. îndoielile celor care s-au aplecat asupra 
subiectului au fost determinate, mai ales, de faptul că autorul bavarez a străbătut 
teritoriul românesc în două rânduri: prima dată în drum spre Nicopole, în 1396, iar a 
doua oară la întoarcerea din prizonierat, pe la 1427. In ultimul timp, a fost acceptată, 
totuşi, datarea propusă de M. Holban ( ibidem , p. 27), optându-se pentru varianta trecerii 
prin Târgovişte cu prilejul primei "călătorii". Sunt semnificative, în acest sens, aserţiunile 
lui Gh. I. Cantacuzino, care, trimiţând la textul redactat de Schiltberger, subliniază 
faptul că acesta "indică prezenţa autorului în Ungaria timp de zece luni, înaintea bătăliei 
din 1396; în acest timp el avea posibilitatea de a vizita Ţara Românească şi cele două 
capitale, în care afirmă că a fost, mai curând decât în 1427-1428, când indică cu precizie 
că de la Constantinopol a trecut prin Chilia, Cetatea Albă, Iaşi, Suceava şi Polonia spre 
Bavaria." ( Puncte de vedere privind evoluţia Curţii domneşti din Tărgovişte în secolele 
XIV-XVI, în SCIVA, t. 50, nr. 3-4, 1999, p. 127-154). O poziţie aparte a adoptat, recent, N. 
Constantinescu, care, în ciuda faptului că acceptase, iniţial, informaţiile oferite de 
Schiltberger, contestă vehement prezenţa aventurierului bavarez pe aceste meleaguri: 
"în scurt, pentru a încheia discuţia cu privire la acest episod: mai mult decât simpla 
probabilitate, cavalerul Linhart şi scutierul său Hans Schiltberger nu au ajuns vreodată 
pe pământul Ţării Româneşti nici în 1395 şi nici în 1396 (anul 1394 este exclus de-a 
binelea, poate şi o bună parte din 1395: cei doi se aflau în Ungaria)." ( Tărgovişte . 
Reşedinţa voievodală (1400-1700), p. 37). Chiar şi în aceste condiţii, autorul acceptă, 
totuşi, prudent, veridicitatea celor reţinute de Schiltberger, care ar fi cules informaţia 
despre dubletul "rezidenţial" Argeş -Târgovişte abia în anul 1427 -cu ocazia trecerii sale 
prin Chilia—, când acesta era, intr-adevăr, funcţional ( ibidem , p. 36-37). 

859 Această interpretare, pe care o considerăm inspirată, îi aparţine lui N. Constan- 
tinescu, op. cit., p. 37. 

stimulând hotărâtor evoluţia ascendentă a aşezării, aflată, deja, în plin 
proces de consolidare a structurilor sale orăşeneşti. Faptul s-a petrecut intr- 
un context istoric aparte, implicând marile mutaţii politice determinate de 
expansiunea otomană pe linia Dunării inferioare. 

Pe de o parte, enorma presiune exercitată de otomani asupra Bul- 
gariei determinase închinarea fraţilor Şişman şi Sraţimir, ţarii de Târnovo 
şi Vidin, în anii 1388, respectiv 1390. Pe de alta, urcarea pe tronul Ungariei 
a regelui Sigismund de Luxemburg (1387-1437) va însemna şi continuarea, 
mai versatilă, a politicii de infiltraţie în Balcani, practicată cu îndârjire de 
predecesorul său, Ludovic cel Mare (1342-1382). In consecinţă, Sigismund 
revendică supunerea ţarului Şişman faţă de Coroana ungară, cel din urmă 
acceptând demararea unor tratative secrete. Intrând în posesia acestei 
informaţii, sultanul Baiazid decide desfiinţarea Bulgariei centrale, faptul 
împlinindu-se destul de rapid, în vara anului 1393 860 . In cursul respectivei 
campanii, căderea Târnovei şi a Nicopolului a fost urmată de asediul şi 
cucerirea Silistrei, care intrase anterior în stăpânirea domnului Ţării 
Româneşti, Mircea cel Bătrân 861 . 

In istoriografia românească, dar nu numai, s-a considerat că acesta 
este contextul în care, reacţionând violent la pierderea suferită, voievodul de 
la Argeş va ataca şi distruge, în perioada imediat următoare, cuibul de 
akîngii de la Karinovasi, la poalele sudice ale Munţilor Balcani, cronicile 
turceşti reflectând din abundenţă ecourile acestei expediţii 862 . In realitate, 
aşa cum a s-a evidenţiat, deja, în mod judicios 863 , atacul lui Mircea cel 
Bătrân a precedat momentul căderii cetăţii Kastamonu, din vara anului 
1391, fără a exista o legătură cauzală şi temporală între acest eveniment şi 
campania sultanală de la nordul Dunării, din toamna anului 1394 şi/sau 
primăvara anului 1395. 

Urmare sau nu a "obrăzniciei" lui Mircea, sultanul Baiazid va porni 
personal împotriva Ţării Româneşti, cel mai probabil în toamna anului 
1394. Fără a intra în detaliile acestei campanii, atât de controversate 864 , ne 
vom rezuma la a consemna, aici, principalele sale urmări: instalarea, la 


860 A. Decei, Istoria Imperiului otoman, Bucureşti, 1978, p. 61-62. 

861 în actul din 20 ianuarie 1390, Mircea se intitula "voievodul Ţării Româneşti, duce de 
Făgăraş şi Amlaş, comite de Severin, despot al pământurilor lui Dobrotici şi domn al 
Dâr storului" ( DRH , D, I, p. 122). 

862 Cf. A. Decei, op. cit., p. 62. 

863 N. Pienaru, Relaţiile lui Mircea cel Bătrân cu emiratul pontic Candar-ogullari, în RI, 
s.n., t. 7, nr. 7-8, 1996, p. 483-510. 

864 Vezi, în primul rând, analiza întreprinsă de P. P. Panaitescu, Mircea cel Bătrân, p. 
293-304, dar şi paginile dedicate acestei controverse, din volumul Marele Mircea Voievod, 
coord. I. Pătroiu, Bucureşti, 1987. Mai recent, discuţia a fost resuscitată de N. 
Constantinescu, Puncte de vedere asupra datării bătăliei de la Rovine ("17 V 1395"), în 
RI, t. 1, nr. 7-8, 1990, p. 783-802 şi Alexandru V. Diţă, Mircea cel Mare, între realitatea 
medievală şi ficţiunea istoriografică modernă. Bucureşti, 2000. 

Argeş, a lui Vlad I -supranumit de istoriografie, pe nedrept 865 , Uzurpato- 
rul- şi, oarecum discutabil, incendierea Târgoviştei 866 . 

Tocmai arderea aşezării —în condiţiile în care alte oraşe, precum 
Câmpulungul, au fost cruţate- ar putea proba învestirea sa, fie şi 
conjuncturală, cu calitatea de sedes secundaria a voievodului Mircea 867 , 
deposedat de părţile apusene ale ţării, dar stăpân, încă, pe teritoriile aflate 
la răsărit de Dâmboviţa. Faptul este confirmat de prevederile tratatului de 
la Braşov, din 7 martie 1395, în care Mircea cel Bătrân îi garanta lui 
Sigismund de Luxemburg şi oştilor sale "slobodă, paşnică şi sigură trecere, 
precum şi hrana totdeauna potrivită", în eventualitatea organizării unei 
campanii anti-turceşti "în părţile lui Dobrotici sau în orice alte pământuri, 
cetăţi, ţinuturi, trecători, porturi şi în oricare alte locuri supuse stăpânirii şi 
ascultării noastre (s.n.)" 868 . 


866 A se reţine, în acest sens, obiecţiile lui N. Constantinescu, Târgovişte. Reşedinţa 
voievodală (1400-1 700), p. 35, n. 25. 

866 Cel dintâi izvor care ne oferă informaţii referitoare la acest prezumtiv episod din 
evoluţia aşezării este însăşi Istoria monastirii catolice dela Tergovisce (1761), publicată 
de B. P. Haşdeu în Arhiva istorică a României, t. I, partea a 2-a, Bucureşti, 1865, p. 46- 
54. Astfel, în contextul relatărilor privind luptele lui Mircea cel Bătrân cu turcii, cronica 
înregistra următoarele: "Acesta se bătu cu Baiazid -bei, paşă de la Nicopole, lângă fluviul 
Ialomiţa, care curge lângă Târgovişte, şi apărându-se vitejeşte, alungă peste Dunăre pe 
paşa cu ai săi. Acea victorie irită întru atâta pe sultan, încât el intră, ca să zic aşa, în 
perpetuu răzbel cu Mircea-vodă, şi arse intr-un rând Târgoviştea şi mănăstirea!' ( ibidem , 
p. 51). Dincolo de obscuritatea cronologică a acestor desfăşurări istorice, oarecum firească 
pentru un izvor alcătuit la peste trei secole de la consumarea evenimentelor relatate, s-a 
putut afirma că "intr-adevăr, aşezarea de pe Ialomiţa a fost distrusă în întregime în urma 
atacului turcesc din 1394, iar o reşedinţă voievodală se ridică acolo pe loc pârjolit, astfel 
s-a stabilit pe cale arheologică" (N. Constantinescu, op. cit., p. 36). Ar trebui să luăm, 
totuşi, în considerare, serioasele rezerve exprimate de Gh. I. Cantacuzino, a cărui 
expertiză ştiinţifică nu poate fi pusă la îndoială, cu atât mai mult cu cât a participat, 
efectiv, alături sau separat de N. Constantinescu, la câteva dintre cele mai importante 
campanii de săpături întreprinse la Târgovişte. In interpretarea sa, urmând unei analize 
competente a materialului arheologic rezultat până la acea dată, "este foarte probabil ca 
distrugerea prin incendiere a diferitelor locuinţe să se fi produs la date diferite, fără 
legătură cu vreo acţiune militară." (op. cit, p. 149). Mai mult decât atât, tocmai precizările 
lui N. Constantinescu (op. cit., p. 92-93), privind lipsa unui nivel de incendiere aferent 
locuinţei "A" —suprapusă, parţial, de însăşi "Casa 1", atribuită lui Mircea cel Bătrân (vezi 
n. 843)—, transformă afirmaţiile anterioare ale cercetătorului —"reşedinţa voievodală se 
ridică acolo pe loc pârjolit"— într-o regretabilă gafă interpretativă. 

867 Faptul şi-ar avea deplina sa confirmare, aşa cum evidenţiam anterior, în amintirile lui 
Johann Schiltberger, care trecuse, în intervalul 1395-1396, prin cele două "capi- 
tal e" I Hauptstătten ale Ţării Româneşti, "numite Agrich (Argeş) şi Tilrkoich (Târgovişte)" 
(vezi n. 858). 

868 DRH, D, I, p. 140-141. Chiar P. P. Panaitescu sublinia că "acest tratat de alianţă arată 
fapte şi situaţii interesante". Astfel, "amintirea forţelor româneşti ce vor participa la 
luptă şi mai ales menţionarea specială a părţilor lui Dobrotici este o dovadă că Mircea nu 
era fugar în Ardeal, ci se ţinea cu oastea în părţile răsăritene, iar unele cetăţi din 
Dobrogea de nord erau încă pe numele lui" (op. cit., p. 309). Pentru o abordare mai 
nuanţată a acestor evenimente, vezi Gh. Pungă, Câteva consideraţii privitoare la tratatul 

După îndepărtarea lui Vlad I Uzurpatorul (1397) 869 , voievodul Mircea 
se va întoarce la Argeş, lăsându-1 pe fiul său Mihail -pe care şi-l asociase la 
domnie 870 - să rezideze în cea de-a doua "capitală" a ţării: Târgovişte. 

"Situaţia lui Mihail era subordonată tatălui său, nu era un asociat cu 
drepturi egale. El avea însă rosturi deosebite, pesemne că o parte din oaste 
era sub conducerea lui şi el avea altă reşedinţă decât tatăl său. Mircea 
stătea la Argeş în vechea capitală: aproape toate hrisoavele sale sunt date 
din acest oraş [...], la Argeş a şi murit probabil marele domn, nu departe 
peste dealuri de mănăstirea Cozia, locaş de veci al trupului său. Mihail în 
schimb stătea la Târgovişte, oraşul comercial, care deţinea pe valea 


munteano- maghiar din 7 martie 1395, în voi. Itinerarii istor io grafice. Profesorului Leonid 
Boicu la împlinirea vârstei de 65 de ani, coord. Gabriel Bădărău, Iaşi, 1996, p. 51-58. 

869 P. P. Panaitescu, op. cit., p. 330-332. 

870 Momentul asocierii la domnie a lui Mihail rămâne unul dintre subiectele controver- 
sate ale istoriografiei româneşti. Pentru detalii, vezi ibidem, p. 62-65; O. Iliescu, Domni 
asociaţi în ţările române în secolele al XTV-lea şi al XV-lea, în SCIM, II, nr. 1, 1951, p. 43- 
46; E. Vîrtosu, Titulatura domnilor şi asocierea la domnie în Ţara Românească şi 
Moldova (până în secolul al XVI-lea), Bucureşti, 1960, p. 281-292. Mai recent, D. Barbu a 
formulat o ipoteză —susţinută de câteva referinţe cronistice— conform căreia Radu I ar 
trebui plasat printre ginerii lui Lazăr Hrebeljanovic (n. 1329 - m. 1389), dată fiind căsăto- 
ria sa cu una dintre fiicele cneazului sârb, o prezumtivă Doamnă Ana, devenită ulterior, 
prin intrarea în cinul călugăresc, monahia Kalinichia ( DRH , B, I, p. 35). Drept urmare, 
conform investigaţiei genealogice întreprinse cu acribie de autor, voievodul Mircea s-ar 
fi născut, cel mai devreme, prin anul 1371, aşa încât fiul său, Mihail, "nu s-a putut 
naşte decât spre sfârşitul veacului XIV", ceea ce ar confirma datarea, propusă în unele 
lucrări mai vechi, a asocierii tânărului prinţ la domnie abia către 1411 (D. Barbu, Umbra 
lui Mircea la Cozia. O ipoteză genealogică, în ArhGen, I (VI), nr. 1-2, 1994, p. 17-26). 
Numai că o asemenea schemă genealogică îşi are, inevitabil, vunerabilităţile sale. Celei 
legate de prezenţa lui Mihail, alături de tatăl său, în tabloul votiv de la Cozia, datat în 
1390-1391, D. Barbu i-a găsit o rezolvare pe cât de ingenioasă, pe atât de discutabilă, 
considerând că Mihail "a fost introdus în tabloul votiv, în spaţiul rămas iniţial liber sub 
chivot, şi la o scară redusă faţă de cea a părintelui său, numai în momentul asocierii sale 
la domnie.” ( ibidem , p. 23). Cum rămâne, însă, cu documentul emis de Mircea cel Bătrân 
la 27 decembrie 1391 (DRH, B, I, p. 36-39), în care Mihail apare, explicit, ca domn 
asociat? (vezi, în acest sens, şi C. Rezachevici, Cronologia domnilor din Ţara Românească 
şi Moldova. I. Secolele XTV-XVI, Bucureşti, 2001, p. 80). în plus, tabloul votiv pictat în 
naosul bisericii Mănăstirii Tismana ni-1 relevă pe ctitorul de la 1377-1378 (DRH, B, I, p. 
107), adică pe Radu I, împreună cu Mircea, cel din urmă fiind reprezentat în postura 
unui voievod tânăr, la vârsta adolescenţei, de aceeaşi statură cu a tatălui său (cf. C. 
Moisescu, Arhitectura românească veche, I, Bucureşti, 2001, p. 120). Această circumstan- 
ţă pare să excludă, în bună măsură, varianta propusă de D. Barbu, în care fiul 
Araei/Kalinichia ar fi trebuit să aibă, la acea dată, cel mult 6-7 ani. De altfel, presupune- 
rea că Mircea ar fi avut doar 15 ani în momentul preluării domniei (1386), face mai greu 
de acceptat râvna cu care voievodul s-a grăbit să-şi amenajeze gropniţa (1388). Analogiile 
evidenţiate de autor, în mod judicios, cu iniţiativele ctitoriceşti ale lui Lazăr 
Hrebeljanovic, de la Mănăstirea Ravanica (1375-1377) —văzută ca un model stilistic şi de 
funcţionalitate pentru Cozia—, ar fi trebuit să atragă, totuşi, atenţia, prin contrast, şi 
asupra vârstei, deplin mature (47-48 de ani), la care cneazul sârb a înţeles să se preocupe 
de amenajarea propriei necropole. 

Ialomiţei şi a Dâmboviţei negoţul cu Braşovul prin pasul Branului. Hrisovul 
său ca asociat la domnie e dat din Târgovişte [...] «din însuşi oraşul domniei 
mele». Târgoviştea este deci oraşul lui Mihail, acolo stătea el cu curtea lui 
deosebită [...]. După moartea lui Mircea, Mihail nu s-a mutat la vechile curţi 
strămoşeşti de la Argeş, ci a continuat să rămîie la curtea nouă din 
Târgovişte. După el au rămas acolo, în oraşul mai bogat, aşezat pe drumul 
mare de negoţ, şi domnii următori. Astfel se explică schimbarea capitalei 
ţării de la Argeş la Târgovişte " 871 . 

Stabilirea unui centru de autoritate voievodală, iar ulterior a unei 
veritabile Curţi domneşti la Târgovişte va atrage, aşa cum s-a subliniat, "în 
primul rând marea boierime, din care era recrutat sfatul domnului, apoi pe 
ceilalţi dregători şi slujitori domneşti, care mutându-se alături de voievod au 
contribuit la ridicarea oraşului şi, în acelaşi timp, la sporirea populaţiei sale. 
Pentru satisfacerea cerinţelor Curţii domneşti [...] în noua capitală se aşază 
totodată meşteşugari, negustori şi numeroşi târgoveţi, ceea ce va atrage 
după sine intensificarea activităţii economice" 872 . 

In deplin acord cu cele consemnate mai sus, se evidenţiază, pregnant, 
instalarea oaspeţilor saşi 873 la Târgovişte, în zona cunoscută, mai târziu, 
drept Fundătura Braşovului 814 , din vecinătatea nemijlocită a târgului de sus. 
Acesta se va numi, ulterior -dată fiind instalarea, în proximitatea sa, a 
conventului Sf. Francisc (1507) 875 -, piaţa Bărăţiei. 


871 P. P. Panaitescu, op. cit., p. 64-65. Reluând aceste raţionamente, L. Rădvan a eviden- 
ţiat, recent, reperele esenţiale ale procesului amintit: "în cadrul sistemului multiplu de 
curţi din ţară, domnia prefera una drept reşedinţă principală, orientându-se în general 
spre acea curte ce deţinea o poziţie geografică şi strategică favorabilă. Datorită extinderii 
Ţării Româneşti spre sud-est, Argeşul şi-a pierdut poziţia avantajoasă pe care o deţinea 
anterior, fiind prea aproape de munţi şi de Transilvania, dar prea departe de Dunăre. In 
aceste condiţii, în mod firesc, de la începutul secolului al XV-lea, domnia a preferat o 
reşedinţă situată mai spre centrul ţării, condiţie pe care Târgoviştea o întrunea, deoarece 
avea bine asigurate legăturile cu toate părţile statului, fiind mai bine poziţionată şi din 
punct de vedere administrativ. Această situare, la care se adaugă interesele economice 
(aşezarea Târgoviştei pe un important drum comercial) şi politice, vor determina, după 
Mircea cel Bătrân, stabilirea în acest oraş a principalei reşedinţe a ţării" ( Oraşele din 
Ţara Românească, p. 487). 

872 C. Moisescu, Târgovişte. Monumente istorice şi de artă, Bucureşti, 1979, p. 11. 

873 Vezi, mai recent, contribuţia lui Al. Ciocîltan, Colonizarea germană la sud de Carpaţi, 
în RI, t. XXII, nr. 5-6, 2008, p. 431-460, cu încheieri care ni se par, pe alocuri, discutabile. 

874 Acest toponim a prilejuit afirmarea unei legături indisolubile între comunitatea 
săsească târgovişteană şi braşoveni: "După instalarea saşilor la Târgovişte s-a instituit şi 
un târg săptămânal, organizat în aceleaşi zile ca şi la Braşov, în fiecare joi şi vineri, la 
care aveau o largă participare atât meşterii şi negustorii saşi, cât şi producătorii locali 
din Târgovişte şi împrejurimi. Piaţa permanentă se afla în întâmpinarea drumului 
Branului sau al Braşovului, din care s-a păstrat până astăzi un fragment pe «Strada 
Braşovului», al cărei nume nu-şi găseşte altă explicaţie. înainte de construirea podului 
Mihai Bravu, chiar strada cu acelaşi nume se chema Uliţa Braşovului. In faţa acestei 
ulicioare, alături de piaţă, «vicino alia piazza» se afla biserica saşilor, între actualele 
străzi Mihai Bravu şi Nicolae Bălcescu.” (R. Gioglovan, op. cit., p. 142). 

875 Al. Ciocîltan, "Prope Turcos et inter Scismaticos", p. 20-22. 

Aportul culturii materiale şi spirituale săseşti la afirmarea 
caracterului urban al aşezării este incontestabil, oaspeţii -aşezaţi, aici, cel 
mai probabil, printr-un proces de locatio— transferând la Târgovişte inclusiv 
structurile administrative orăşeneşti specific transilvănene 876 . De altfel, în 
paralel cu beneficiile apreciabile pe care le-au adus "capitalei" de pe Ialomiţa 
activităţile economice întreprinse de saşi 877 , noii veniţi vor participa, activ, şi 
la augmentarea aspectului arhitectural al acesteia 878 . 

S-ar părea că însăşi reprezentarea Maicii Domnului -care a rămas, 
până astăzi, patroana spirituală a Târgoviştei- pe sigiliul oraşului ar fi 
legată de hramul bisericii parohiale a saşilor, Sf. Maria 819 , a cărei fundare 
beneficiază de un terminus ante quem: anul 1417 880 . Acest reper cronologic a 
fost asigurat de însemnarea datei pe un vas de abluţiuni, aparţinând 
bisericii Sf. Maria, dar care a fost descoperit în biserica mănăstirii 
franciscane, ridicată mult mai târziu, la începutul secolului al XVI-lea 881 . 

Conform unei intervenţii istoriografice de dată recentă, semnată de Al. 
Ciocîltan 882 , la jumătatea a secolului al XlV-lea ar fi fost înfiinţat, la 
Târgovişte, şi un prezumtiv conveni dominican 888 , cu hramul Sf. Nicolae, a 


876 L. Rădvan opinează, chiar, în favoarea ideii că organizarea oaspeţilor la Târgovişte, 
incluzând colonişti unguri, cuprinde elemente "care nu se mai întâlnesc în Ţara 
Românească", precum birăul şi folnogul, "ce par să aibă atribuţii administrative şi 
juridice faţă de saşii şi ungurii din oraş" ( Oraşele din Ţările Române, p. 307-308). 

877 Trebuie subliniat, în context, cadrul favorizant creat de domnie pentru dezvoltarea 
comerţului practicat de negustorii târgovişteni, prin acordarea unor importante libertăţi 
şi scutiri, aşa cum le relevă actul privilegial, de întărire, emis de Dan al II-lea: "iată vă 
sloboade domnia mea de toate şi de vamă, să nu daţi nicăieri, numai la Târgovişte, apoi 
iar să umblaţi şi pe la Severin şi prin toate târgurile şi la Brăila şi prin toată ţara 
domniei mele, nicăieri să nu daţi. Şi cum aţi dat vamă mai înainte, astfel şi acum [...]; 
cum aţi dat în zilele vechilor domni, astfel şi acum (s.n.)." ( DRH , B, I, p. 109). 

878 R. Gioglovan, op. cit., p. 141-173. 

879 E. Vîrtosu, Din sigilografia Moldovei şi a Ţării Româneşti, în DIR, Introducere, voi. II, 
p. 492-493. Luând în considerare faptul că Maica Domnului Rugătoare (orantă) -ipostază 
în care Sf. Fecioară Maria apare în emblema sigiliului orăşenesc— nu-şi are corespondent 
în hramul niciunei biserici vechi ortodoxe din Târgovişte, E. Vîrtosu a presupus sorgintea 
sa catolică, în legătură cu hramul "celei mai vechi şi importante biserici catolice din oraş 
[...] Sancta Maria Gratiarum" ( ibidem , p. 493-494). 

880 P. Chihaia, Monumente gotice în Târgovişte, în idem, Artă medievală I. Monumente 
din cetăţile de scaun ale ţării Româneşti, Bucureşti, 1998, p. 290-302; R. Gioglovan, op. 
cit., p. 141-173; 

881 Ibidem. 

882 Vezi n. 875. 

883 Fără a contrazice, a priori, această încheiere, care pare să fie susţinută de atestarea 
conventului dominican târgoviştean la 1496, trebuie să precizăm, totuşi, că în fosta 
capitală munteană nu s-a păstrat nici cea mai vagă urmă a vreunei alcătuiri monahale 
de acestă sorginte, lipsind cu desăvârşire atât amintirea sa în memoria colectivă, cât şi 
vreun element material care să o probeze. Oricum, din unghiul nostru de vedere, datarea 
conventurilor dominicane din Câmpulung şi Târgovişte, aşa cum este imaginată de autor, 
trebuie privită cu circumspecţie, raţionamentele sale bazându-se, în câteva rânduri, pe o 
interpretare uşor forţată a izvoarelor. Fără a intra în detalii, vom invoca, aici, un singur 

cărui unică atestare documentară ar data, însă, din 23 aprilie 1496 884 . 
Acceptând, ca pe o simplă ipoteză de lucru, aserţiunea colegului nostru, vom 
remarca, alături de el, profunda semnificaţie a instalării dominicanilor în 
aşezarea târgovişteană, care ar proba, astfel, de o manieră categorică, 
caracterul său eminamente urban 885 . 

O confirmare a statutului pe care îl atinsese Târgoviştea la cumpăna 
secolelor XIV-XV vine şi din informaţiile pe care le avem cu privire la 
instituirea, aici, de către Mircea cel Bătrân, a unei vămi unice, destinate 
comerţului practicat de polonezi şi lituanieni. Mai exact, în privilegiul 
acordat acestora în 1403 -conform datării propuse de P. P. Panaitescu 886 şi 
acceptată, îndeobşte-, voievodul muntean se adresează negustorilor "din 
ţara părintelui şi fratelui domniei mele Vladislav, şi din ţara fratelui dom- 
niei mele marele principe Vitold", care vor plăti vamă numai la Târgovişte; 
în plus, deşi, la desfacerea mărfurilor lor, domnul îşi rezerva dreptul de a 
cumpăra, el întâi, cele necesare Curţii 887 , ulterior aceştia vor putea umbla 
oriunde, la schelele Dunării şi la păsurile munţilor 888 . 


exemplu: documentul prin care Elie Raymond, ministrul general al Ordinului dominican, 
a dispus, înainte de 11 octombrie 1377, trecerea unor conventuri "din părţile Rusiei şi 
Valahiei" în administrarea Societăţii Fraţilor Peregrini, nu poate fi interpretat —aşa cum 
procedează Al. Ciocîltan (" Prope Turcos et inter Scismaticos", p. 12)- în sensul preluării 
sub tutela peregrinilor şi a unei prezumtive contrate a Valahiei Mari, adică a Ţării 
Româneşti. Aceasta deoarece, în actul cu pricina sunt nominalizate, explicit, cele şase 
conventuri care făceau obiectul "tranzacţiei": Lwow, Lancut şi Przemysl, din ţinutul 
Halici, Kamenic şi Smotrycz din Podolia şi Şiret din Moldova (cf. Gh. I. Moisescu, 
Catolicismul în Moldova, p. 96-97). 

884 Al. Ciocîltan, op. cit., p. 13-17. 

885 Parcurgând literatura ştiinţifică dedicată istoriei ordinelor mendicante, Al. Ciocîltan a 
reţinut şi evidenţiat, în mod judicios, consensul specialiştilor în afirmarea interesului 
prioritar al dominicanilor pentru centrele deplin urbanizate sau în curs de urbanizare 
rapidă ( ibidem , p. 9). 

886 P. P. Panaitescu, Mircea cel Bătrân, p. 120-121. 

887 A nu se confunda dreptul de preemţiune al domnului, aşa cum îl relevă actul 
privilegial la care facem referire, cu aşa-zisul drept de depozit, pe care unii autori, într-o 
interpretare deficitară, consideră că Târgoviştea l-ar fi obţinut cu această ocazie. 
Reamintim că dreptul de depozit implica obligaţia negustorilor străini de a-şi "lăsa”, adică 
vinde, toate mărfurile în oraşul beneficiar al acestui excepţional privilegiu, urmând ca ele 
să fie comercializate, ulterior, în diverse locuri, de negustorii proprii. Poate fi consultat, 
spre o corectă înţelegere a acestor realităţi, actul privilegial obţinut de braşoveni, prin 
bunăvoinţa lui Ludovic de Anjou, în 1369, şi întărit, cu importante adăugiri, de 
Sigismund de Luxemburg, la 18 februarie 1395 ( DRH , D, I, p. 134-138). între "favorurile" 
acordate Braşovului, se numără, aşadar, fiind precizat cu maximă claritate, dreptul de 
depozit al oraşului, chiar în legătură cu mărfurile străine destinate comercializării în 
Ţara Românească: "Voim, totodată, ca nici unul dintre negustorii ţărilor străine să nu 
poată căra şi duce mărfurile lor dincolo de oraşul nostru Braşov, în Ţara Românească, ci 
aceia să fie ţinuţi să le lase sau să le vândă sau să le schimbe chiar în oraşul nostru." 
0 ibidem , p. 137). 

888 "Dat-a domnia mea credinţa şi sufletul domniei mele tuturor neguţătorilor şi 
pârgarilor din ţara părintelui şi fratelui domniei mele Vladislav, regele de la Leopole 

Urmare firească a tuturor acestor evoluţii, Târgoviştea ne apare, 
intr-un document datat, uşor discutabil, în ultimul an al domniei lui Mircea 
cel Bătrân (1417-1418), ca oraş deplin constituit, actul în speţă referindu-se 
la o danie făcută de Mihail, în calitatea sa de domn asociat, "din însăşi casa 
domniei mele şi din însuşi oraşul domniei mele" 889 . 

Iaşi. Primul izvor care atestă existenţa aşezării -sub forma "Iasyskij 
torg na Prute reţe"- este amintita Listă a oraşelor din vechile cronici ruseşti, 
datată recent în intervalul 1375-1381 890 . Deşi identificarea Târgului Iaşilor 
printre aşa-zisele oraşe "valahe" enumerate în listă a fost şi rămâne, încă, 
discutabilă 891 , considerăm că precizările lui Şt. S. Gorovei (în AIIAI, XVIII, 
1981, p. 726-727), menite să valideze cuprinderea aşezării în izvorul rusesc, 
sunt de natură să înlăture, în bună măsură, reţinerile cercetătorilor. 

Aşa cum s-a subliniat deja 892 , ceea ce frapează din primul moment este 
însuşi numele târgului, care sugerează o legătură nemijlocită cu prezenţa 
iaşilor, adică a alanilor, în acest areal. în fapt, o serie de alte date, cuprinse 
în diverse izvoare, interne şi externe, confirmă această relaţie, primită, chiar 
şi aşa, cu reţinere de unii istorici, între care se distinge Al. Andronic 893 , 
autorul celei mai cunoscute dintre monografiile dedicate Iaşilor 894 . 

în ceea ce ne priveşte, fără a mai reveni asupra acestor dezbateri, vom 
evidenţia, totuşi, asocierea "târgoveţilor" ieşeni cu philisteii, operată într-o 
manieră explicită de Ulrich von Richental, în celebra sa cronică a Conciliului 
de la Konstanz, a cărei primă ediţie a apărut în anul 1483. Astfel, în lista 
oraşelor care au trimis delegaţi la dezbateri, după citarea Târgului Iaşilor 


<Liov>, şi pârgarilor din ţara fratelui domniei mele marele principe Vitold, cum că să 
aibă voie de a veni în ţara domniei mele cu mărfurile lor, fiindu-le venirea slobodă, pe 
credinţa şi sufletul domniei mele, cu o avere cât de multă, fie măcar cu nenumăratele 
nenumăratelor şi miile miilor de întunerice; şi numai intr-un loc, unde le va fi dezlegarea 
mărfurilor, la Târgovişte, acolo să plătească vamă şi apoi să-şi cumpere ce vor pofti; iar 
din marfa lor, domnia mea îşi va cumpăra ce-şi va alege, şi după aceea ei să fie slobozi de 
a umbla în toată ţara şi provincia domniei mele, vânzând şi cumpărând prin toate 
oraşele, prin toate schelele de pe Dunăre, începând de la Porţile de Fier şi chiar până la 
Brăila, şi prin toate căile din munţi şi nicăieri să nu plătească vamă, nici într-un târg şi 
nici într-o schelă; şi unde vama va fi arendată de către domnia mea, acolo vameşul să nu 
cuteze a-i vămui, ci să pună pe socoteala domniei mele, iar unde nu va fi arendată, acolo 
nici să caute mărfurile lor." ( Relaţiile internaţionale ale României în documente (1368- 
1900), Bucureşti, 1971, p. 94-95). 

889 DRH, B, I, p. 84. 

890 Vezi supra, p. 182, cu n. 749, 750. 

891 Cf. C. Cihodaru, începuturile vieţii orăşeneşti la Iaşi, în AŞUIist, t 17, f. I, 1971, p. 37; 
mai nou, vezi D. Moldovanu, Toponimia Moldovei în cartografia europeană veche (cca 
1395-1789), în Tezaurul toponimic al României. Moldova, voi. I, partea a 4-a, Iaşi, 2005, 
p. XLII. 

892 Vezi, mai ales, R. Mohlenkamp, Contribuţii la istoria oraşului Iaşi în secolele XTV-XV, 
în AIIAI, XXI, 1984, p. 61-72. 

893 Al. Andronic, Noi precizări în legătură cu numele oraşului Iaşi, în AIIAI, X, 1973, p. 
93-98. 

894 Idem, Iaşii până la mijlocul secolului al XVII-lea, Iaşi, 1986. 

( lesmarckt ) şi a Băii ( Molga ) apare precizarea "die zwu seind philistei" 895 , 
adică "unde sunt filistei"/ La rândul său, în cursul aceluiaşi veac, Jan 
Dlugosz menţionează Târgul Iaşilor sub denumirea "Jaszky târg alias 
Philistinorum Forum", în următoarea construcţie: "Item Dzeza [ Jijia ] cuius 
fons circa Drochum opidum [ Dorohoi ], hostia prope Jaszky Târg in Pruth, 
alias Philistinorum Forum" 896 . 

Adăugând la acest "dosar" şi mărturiile interne —vezi, spre exemplifi- 
care, scrisoarea adresată orăşenilor din Braşov de către voievodul Bogdan, 
emisă în anul 1450/1451 din Foro Filistinorum ( DRH , D, I, p. 412)- vom 
accepta că "în conştiinţa moldovenilor acelei vremi echivalenţa dintre iaşi şi 
filisteni era un lucru de la sine înţeles" 897 . 

Prezenţa alană în zona centrală a Moldovei, cu precădere pe cursul 
mijlociu şi inferior al Prutului, în prima jumătate a secolului al XlV-lea, este 
probată de izvoarele cartografice contemporane. Astfel, harta nautică a 
genovezului Giovanni di Carignano consemna Alania la nordul gurilor 
Dunării (c. 1309), în timp ce alte portulane atribuiau Prutului numele de 
Alanus fluvius 898 . Autorii arabi, bine informaţi, desemnau, la rându-le, Pru- 
tul prin formula nahr Yaşl, adică "râul Iaşi" —varianta fonetică auzită de 
informatorii lor de la români şi ruteni—, în relaţie nemijlocită cu prezenţa în 
acest areal a unei adevărate "ţări a alanilor" ( bilăd aş), conduse de un frun- 
taş ( muqaddam ), supus, desigur, hanilor tătari de la Isaccea şi/sau Sarai 899 . 

In această configuraţie, sub un nume uşor diferit, însă foarte sugestiv, 
o consemnează şi Ştefan Duşan, regele sârbilor, în prefaţa Zakonik-vlm. său. 
Mai exact, în notiţa privitoare la adversarii sârbilor în bătălia de la Velbujd 
(1330), îi enumeră pe bulgari, bizantini, pe "Basaraba Ivanko, socrul ţarului 
Alexandru [Ioan Alexandru, viitorul ţar al Bulgariei, 1331-1371], tătarii 
negri, care trăiau în vecinătate, domnia iaşilor (s.n.) şi alţi stăpânitori cu 
ei" 900 . 

Cât priveşte centrul de putere al "domniei iaşilor", acesta trebuie să fi 
fost tocmai pe vatra viitorului Târg al Iaşilor, în apropierea celui mai impor- 
tant vad de trecere al Prutului către "ţinutul tătăresc", vadul de la Ţuţora, al 
cărui gardian erau. Deloc întâmplător, ba chiar lămuritor, în jurul acestui 
centru de putere alan, pe care-1 deservea, s-a concentrat un însemnat "ocol" 
de sate, devenit la începutul secolului al XV-lea uriaşa moşie a lui Stoian 
Procelnic: "Procelnicii [...], şi Bogdăneştii, şi Hovceştii, şi Medelenii, şi 
Nedeianii şi Bogheasa, şi, pe Bahlui, unde a fost Dragoş, şi moara pe Bahlui, 
şi, pe Jijia, Lazorenii, unde a fost Rosneag, şi Procelnicii, şi moara pe Jijia, şi 
Cozmeştii, şi Oişanii, şi, peste Prut: Laslăoanii, la gura Hlabnicului, amân- 


895 Cf. C. I. Karadja, Delegaţi din ţara noastră la Conciliul din Constanţa p. 82-83. 

896 Ap. R. Mohlenkamp, op. cit., p. 65, n. 38. 

897 Ibidem. 

898 Ap. V. Spinei, Moldova în secolele Xl-XTV, p. 245. 

899 Ap. V. Ciocîltan, Alanii şi începuturile statelor româneşti, p. 937. 

900 Ap. G. Mihăilă, Contribuţii la istoria culturii şi literaturii române vechi. Bucureşti, 
1972, p. 274. 

două cuturile, şi Negoeştii, şi Stancăuţii, şi Cutureceanii, şi Cernăteştii, şi 
Găurenii, şi Deleştii, la gura Delei, amândouă cuturile." 901 . 

încă de la jumătatea secolului trecut, A. Sacerdoţeanu a pus în evi- 
denţă rosturile instituţiei ceăiic-ului, ca responsabil cu strângerea birului în 
capete de vită pentru stăpânitorii turanici, atenţionând asupra faptului că 
prezenţa lui Stoian Procelnic în proximitatea Iaşilor nu este, în nici un caz, 
o pură întîmplare: 

"Indiferent de discuţiile etimologice rămâne clar că celnicul reprezin- 
tă o instituţie specifică românească foarte veche, legată de ocupaţia crescă- 
torilor de vite în general. Dacă admitem derivarea termenului din vsl. celo, 
el însuşi de origine latină, atunci apariţia lui trebuie pusă în vremea 
simbiozei româno-slave, când celnicul avea sarcina să ţină răbojul vitelor 
unui cătun în vederea asigurării cotei ce trebuia dată şefului dominator. 
«Şeful» acesta niciodată nu pare să fi fost slav, căci slavii l-ar fi arătat prin 
alt apelativ. Multă vreme această sarcină nu a putut fi depăşită, condiţiile 
vieţii sociale nefiind schimbate. [...] In ce priveşte procelnicul moldovean 
face parte din aceste mărturii. Şi este normal să apară în Moldova, o dată 
cu primele ştiri scrise, deoarece această ţară a avut perioada cea mai lungă 
de subordonare migratorilor, în special turcomani. Sub aceşti migratori 
(cazari, pecenegi, cumani, tătari) s-au dezvolatat anume relaţii între 
dominatori şi dominaţi, relaţii începute încă din timpul avarilor, popor de 
acelaşi tip, sau poate al alanilor (s.n.), şi care aveau să înceteze o dată cu 
înfiinţarea statelor româneşti. Intre instituţiile care operau în această 
vreme a fost şi celnicia, care de la responsabilitatea unui cătun [. . .] a ajuns 
la o dregătorie de răspundere colectivă, obşte sau ţară. Augmentativul pro 
din procelnic este o dovadă. Poziţia socială a celui dintâi procelnic şi singur 
cunoscut al documentelor, întăreşte şi mai mult această dovadă. Când 
relaţiile politice şi sociale locale nu au mai avut nevoie de această 
dregătorie, ea a dispărut de la sine. Faptul se poate data cu sfârşitul 
secolului al XlV-lea." 902 . 

în speţă, Stoian Procelnic ni se relevă a fi unul dintre acei "boieri pă- 
mânteni" 903 , proveniţi dintre fruntaşii comunităţilor locale supuse anterior 
stăpânirii tătare sau "domniei iaşilor", care se vor subsuma voievozilor Ţării 
Moldovei, integrându-se, cu un rol bine stabilit 904 , în aparatul nobiliar al 
acestora. 


901 Prima sa atestare, la 28 iunie 1401, ni-1 relevă ca membru în sfatul domnesc al lui 
Alexandru cel Bun, care îi şi dăruise, de altfel, întreaga moşie ( DRH , A, I, p. 20; DRH, A, 
III, p. 157). 

902 A. Sacerdoţeanu, "Procelnicul", o instituţie medievală românească. Din istoria 
relaţiilor româno -tur cice, în AUB, XV, 1966, p. 49-57. 

903 In actul de omagiu din 1404 ( Documentele moldoveneşti , II, p. 625-626), respectiv în cel 
de întărire a sa, din 1407 ( ibidem , p. 625-626), Stoian Procelnic apare ca făcând parte 
dintre "pământenii noştri, panii moldoveni", care îşi asumau responsabilitatea pentru 
respectarea fidelităţii domnului lor faţă de Vladislav Jagello. 

904 Conform analizei întreprinse de R. Mohlenkamp, "Satele sale —în majoritate dispărute 
ulterior— erau repartizate în împrejurimile Iaşilor, pe lângă râurile Jijia şi Prut, ca şi în 
regiunea Cârligăturii, centrul domeniului, cu curtea, aflându-se la Sud-Vest de Iaşi, într- 

Practic, creşterea politică a elementului autohton -pe care hanii 
mongoli, în condiţii istorice aparte, pe care le-am schiţat anterior, s-au văzut 
nevoiţi s-o recunoască-, conjugată cu atenuarea potenţialului militar al unor 
grupuri alane mult diminuate numeric faţă de cele care tutelaseră la finele 
sec. al XlII-lea Moldova -vezi "exodul" celor 16.000 de alani, în 1302 905 -, a 
schimbat fundamental raportul de subordonare dintre cele două părţi. 

De această dată, alanii -mercenari profesionişti- vor fi cei care se vor 
pune la dispoziţia voievozilor locali, fiind cantonaţi în poziţii strategice sau la 
marginea centrelor de putere ale celor din urmă. Stau mărturie, în acest 
sens, majoritatea locaţiilor care le atestă, până astăzi, prezenţa medievală: 
în Ţara Românească Valea Iaşilor, chiar lângă Curtea de Argeş, dar şi Iaşi, 
la intrarea dinspre sud în actualul oraş Târgu-Jiu, pe raza căruia erau 
amplasate, foarte probabil, curţile unora dintre acei "maiores terrae" 
amintiţi de Diploma cavalerilor ioaniţi ; în Moldova ar putea fi vorba, 
discutabil însă, de Iţcani 906 , în marginea Sucevei, şi, desigur, chiar de Iaşi 907 , 
cu rolul de supraveghere a vadului de la Ţuţora. 

Exceptând, însă, consemnarea sa în Lista oraşelor, aşezarea ieşeană 
este lipsită, la nivelul secolului al XlV-lea, de orice referinţe documentare. 
Drept urmare, şi în acest caz, cercetării arheologice i-a revenit, în bună 
măsură, sarcina descifrării începuturilor oraşului. Săpăturile de profil au 
relevat faptul că aşezarea urbană medievală s-a dezvoltat dintr-o mai veche 
aşezare sătească, evoluţia sa constituindu-se, în viziunea lui Al. Andronic, 
intr-un adevărat model de geneză urbană: 

"Astfel, spre deosebire de istoricii care au considerat drept factor 
esenţial al apariţiei oraşului medieval românesc poziţia sa geografică, fiind 
folosit conceptul de târg de vale, am ajuns la concluzia că la baza aşezării de 
caracter urban de la Iaşi se află o aşezare rurală, care a beneficiat nu numai 
de factorii fizico-geografici şi economici, ci şi de existenţa unui şir de aşezări 
rurale, contemporane, în jurul său, alcătuind un fel de centură. In felul 
acesta, odată cu sporul demografic absolut necesar, la Iaşi s-au creat 


un sat al cărui nume derivă din al său, adică în satul Procelnici. Privind harta, putem 
observa că o parte din aceste sate, înşirându-se la Sud-Vest de Iaşi pe malurile 
Bahluiului, îi permiteau controlul văii acestui râu dinspre partea sudică; cealaltă parte a 
satelor, ţinându-se lanţ la răsăritul limbii de pământ pe care o formează regiunea 
interfluvială dintre Jijia şi Bahlui, ca şi în valea Prutului, până în zona Unghenilor, 
constituia şi aici un fel de zăvor." (op. cit., p. 68-69). 

905 Vezi SU p ra; p. 164, cu n. 643. 

906 Cf. V. Ciocîltan, op. cit., p. 943. Despre vulnerabilitatea acestei atribuiri vezi infra, 
analiza dedicată începuturilor Sucevei. 

907 Ca o simplă sugestie, ar fi de evaluat posibila legătură dintre calitatea de călăreţi 
desăvârşiţi a mercenarilor alani şi prezenţa calului în emblema sigiliului oraşului Iaşi (cf. 
S. Iftimi, Reprezentări faunistice în sigiliile medievale ale oraşelor din Moldova, în Lumea 
animalelor. Realităţi, reprezentări, simboluri, voi. îngrijit de Maria Magdalena Szekely, 
Iaşi, 2012, p. 467-470). Vezi, ca o analogie, prezenţa calului în emblema heraldică a 
oraşului Stuttgart, generată de existenţa pe acel loc, în secolul al X-lea, a unei celebre 
herghelii, aparţinând Herzog-\\\\x\ Liudolf (http://www.stgt.com/stuttgart/historve.htm ). 

premisele constituirii unei pieţe locale, condiţie primordială unei evoluţii 
ascendente a procesului de urbanizare al unei aşezări rurale, viitor centru 
urban medieval, către care au gravitat celelalte sate din centură" 908 . 

Ceea ce a stimulat, însă, în mod hotărâtor, dezvoltarea aşezării este 
activizarea drumului comercial moldovenesc 909 . Considerăm că, tocmai în 
acest context, Petru I Muşatinul a instalat, aici, de timpuriu, un punct 
vamal, care îşi va preciza în mod progresiv importanţa, contribuind la 
"bunăstarea" vistieriei voievodale. 

Este foarte probabil ca prezenţa unui dregător domnesc, având drept 
principală atribuţie încasarea vămii, să nu se fi rezumat, totuşi, doar la 
aceasta. Ca şi în alte părţi, el reprezenta puterea centrală în teritoriu, iar la 
adăpostul autorităţii sale delegate s-a putut organiza la Iaşi un târg 
permanent, care va da consistenţă rolului cu care apare învestit în Lista 
oraşelor din vechile cronici ruseşti: Târgul Iaşilor. 

Toate aceste evoluţii vor fi confirmate şi accelerate, în egală măsură, 
de prevederile privilegiului comercial acordat de Alexandru cel Bun negusto- 
rilor lioveni (1408), în care se preciza, foarte clar, stabilirea la Iaşi a uneia 
dintre cele trei vămi pentru mărfurile destinate "ţinutului tătărăsc" ; 

"Iar cine merge către ţinutul tătărăsc, pentru 12 cântare, în Suceava, 
o rublă de argint, în Iaşi treizeci de groşi şi în Cetatea Albă o jumătate de 
rublă de argint. [...] Şi cine va duce vite cornute la tătari, la vama 
principală, în Suceava, de vită cornută patru groşi, iar în Iaşi doi groşi, iar 
la Tighina doi groşi. Iar pentru o sută de oi, în Suceava, şasezeci de groşi, 
iar în Iaşi treizeci de groşi, iar în Tighina treizeci de groşi. Aceasta este 
vama acestora ce se duc la Tătari" 910 . 

Pe lângă această însemnată vamă -aferentă drumului internaţional de 
tranzit Liov-Cetatea Albă- la Iaşi funcţiona şi o vamă internă, în legătură 
nemijlocită cu comerţul local, menţionată intr-un document din 1454: 

Călugărilor mănăstirii Moldoviţa li se permite "să nu plătească vamă 
nicăieri, fie în vămile vândute sau cele nevândute, nici în Târgul Frumos, 
nici în Târgul Iaşilor şi nici în Lăpuşna..." 911 . 

Dacă vom adăuga, la toate acestea, ridicarea, de către Alexandru cel 
Bun, a primelor construcţii aparţinând Curţii domneşti, cu tot cortegiul de 


908 Al. Andronic, Despre geneza oraşului medieval românesc: modelul Iaşilor, în voi. 
Aspecte ale civilizaţiei româneşti în secolele XIII-XVII, coord. Emil Ioan Emandi, Suceava, 
1986, p. 55. Privitor la evoluţia aşezării din perspectivă topografică, vezi, mai recent, 
C. Hriban, Iaşii în secolele XV -XVIII. Elemente de topografie istorică, Suceava, 2012. 

909 Vezi contribuţia, de dată foarte recentă, a lui L. Pilat, Iaşii şi drumul comercial 
moldovenesc, în voi. The Steppe Lands and the World Beyond Them: Studies in Honor of 
Victor Spinei on his 70 th Birthday, editori Florin Curta, Bogdan-Petru Maleon, Iaşi, 2013, 
p. 563-568; dintre lucrările mai vechi, vezi Al. I. Gonţa, Legăturile economice dintre 
Moldova şi Transilvania în secolele XIII-XVII, Bucureşti, 1989, p. 28-31. 

910 Documentele moldoveneşti, II, p. 634. 

911 Ibidem, p. 509. 

consecinţe pe care l-a presupus o asemenea întreprindere 912 , vom înţelege, 
destul de uşor, rapiditatea cu care au evoluat Iaşii, aşezarea devenind, 
începând chiar cu primele decenii ale secolului al XV-lea, un târg înfloritor, 
recunoscut ca atare în documentele vremii. 

Una dintre problemele cele mai controversate pe care le-au ridicat 
cercetările arheologice de la Iaşi este legată de identificarea cât mai precisă a 
nucleului iniţial al aşezării: 

C. Cihodaru opina, în urmă cu aproape trei decenii, în favoarea ideii că 
aceasta se întindea pe o suprafaţă limitată, în zona de nord-est a Curţii 
Domneşti —între actualele biserici Barnovschi şi Sf. Lazăr, în dricul 
oraşului-, având în centru piaţa şi vama 913 . Insă descoperirile arheologice, 
mai vechi 914 sau mai noi 915 , au surprins un areal extins în care s-a putut 
forma aşezarea, cuprinzând, în mod deosebit, versantul vestic al terasei 
inferioare a Bahluiului. Şi mai recent, cercetările arheologice întreprinse în 
zona actualei Biserici Romcuio- Catolice 916 au evidenţiat o remarcabilă 
densitate de populaţie la cumpăna secolelor XIV-XV, recomandând-o, fără 
rezerve, ca fiind cel mai vechi nucleu de locuire medievală 911 . 

"în acelaşi timp, vestigiile de locuire, datând din secolul al XlV-lea şi 
din primele decenii ale secolului al XV-lea, descoperite pe partea estică a 
terasei Bahluiului sunt mai puţin numeroase. Cu excepţia unui strat de 
cultură surprins sporadic, a cuptoarelor de ars ceramica (de uz comun şi 


912 Pe baza datelor arheologice, s-a stabilit că "primele construcţii ale Curţii domneşti au 
fost ridicate din iniţiativa lui Alexandru cel Bun, în marginea sudică a aşezării, fapt ce a 
determinat, în timpul edificării acesteia, cât şi în perioada imediat următoare, atragerea 
unui număr mai mare de meşeteşugari, negustori, cărăuşi, proprietari de case pentru 
închiriat, hangii etc, capabili să satisfacă nevoile Curţii, determinând astfel dezvoltarea 
extensivă a localităţii. De asemenea, este binecunoscut faptul că în 1408 domnitorul 
acorda privilegii comerciale liovenilor, în care se hotăra, printre altele, ca pentru 
teritoriile tătăreşti vama să fie plătită la Iaşi. Probabil că acest punct de tranzit funcţiona 
pentru părţile răsăritene şi cu câteva decenii înainte, dar credem că acum, cel puţin 
pentru Iaşi, vama şi-a găsit un loc în economia urbană. Ea a fost amplasată la 
extremitatea estică a localităţii, în punctul cel mai apropiat de oraş al Bahluiului, la 
confluenţa cu Câcaina, unde desigur era şi un pod, cunoscut mai târziu sub numele de 
Podul lui Ştefan Vodă, drum pe care se circula spre Răsărit, peste Prut" (S. Cheptea, Din 
nou despre începuturile Iaşilor, în HU, V, 1997, 2, p. 161). 

913 C. Cihodaru, Gh. Platon, Istoria oraşului Iaşi, voi. I, Iaşi, 1980, p. 53. 

914 Al. Andronic, E. Neamţu, Cercetări arheologice pe teritoriul oraşului Iaşi în anii 1956- 
1960, în AM, II-III, p. 409-438; Al. Andronic, Iaşii până la mijlocul secolului al XVII-lea, 
p. 37-39; N. N. Puşcaşu, V.-M. Puşcaşu, Mărturii de civilizaţie şi urbanizare medievală 
descoperite în vatra istorică a Iaşilor, în RMMMIA, 2, 1983, p. 20-64 (în recenzia pe care o 
face acestui studiu, R. Popa, Câteva observaţii pe marginea recentelor cercetări 
arheologice din centrul municipiului Iaşi, în SCTVA, t. 35, nr. 4, 1984, p. 345-352, 
elogiază descoperirile, criticând, totodată, cu vehemenţă, interpretările autorilor); 
V. Chirica, M. Tanasachi, Repertoriul arheologic al judeţului Iaşi, Iaşi, 1984, p. 199. 

915 Al. Andronic, S. Cheptea, Curtea Domnească din Iaşi, în RMI, LIX, 1990, p. 14. 

916 S. Cheptea, op. cit., p. 157-163. 

917 Idem, Şase veacuri de istorie, în voi. Catedrala romano-catolică Iaşi, Iaşi, 2005, p. 9-19. 

cahle de sobe) dezvelite în preajma Bisericii Sf. Sava şi a celor descoperite 
pe fosta stradelă Golia, care au beneficiat de datarea cu ajutorul unor 
monede emise de Alexandru cel Bun, instalaţii amplasate, de cele mai multe 
ori, în marginea aşezărilor, nu s-au descoperit locuinţe din această vreme, 
nici în săpăturile mai vechi şi nici pe amplasamentele mai noi..." 918 . 

S. Cheptea, autoarea celor mai recente cercetări privitoare la geneza 
aşezării ieşene, opina în favoarea unei categorice dezvoltări a oraşului în 
vremea lui Alexandru cel Bun, atât în ceea ce priveşte producţia meşteşugă- 
rească, cât şi schimburile comerciale. Materializarea acestei evoluţii pozitive 
s-a tradus prin creşterea numărului de locuinţe şi a amenajărilor edilitare pe 
întreaga suprafaţă ocupată de oraşul medieval, dar cu un plus evident în 
perimetrul desfăşurat pe terasa vestică a Bahluiului. 

Această situaţie s-ar explica prin faptul că "însemnatul drum comercial 
dinspre Suceava, însoţit, pe porţiunea lui finală, de râul Bahlui, intra în 
localitate prin partea de vest [...], fapt care a determinat, probabil, 
amenajarea aici de către localnici a celor mai vechi popasuri şi adăposturi 
pentru negustori. Nu este de neglijat faptul că tot pe acest versant, pe o 
suprafaţă de circa 500 m, se înşiră şi astăzi cinci biserici care au intrările 
orientate (oarecum nefiresc) spre pantă [...]. Or, dacă numai trei dintre 
aceste lăcaşuri sau altele din acelaşi perimetru s-ar dovedi că datează din 
veacurile XIV-XV, atunci nu va mai exista nicio îndoială în ce priveşte 
localizarea nucleului iniţial al oraşului medieval" 919 . 

IV.4.C Oraşe formate, prin dezvoltarea 
unor foste centre voievodale 

Studii de caz: Argeş(?), Râmnic, Suceava(?) 

Argeş. Dacă acceptăm scenariul propus de N. Constantinescu, coordo- 
natorul cercetărilor arheologice de la Argeş 920 , aşezarea se numără, alături 
de cea dezvoltată sub Cetatea Dâmboviţei -care i-a şi determinat numele, 
adică "Cetăţeni" 921 -, printre cele mai vechi centre voievodale româneşti de la 
sud de Carpaţi. De altfel, raportându-ne la realităţi încadrabile în secolul al 
XlII-lea, acestea ar fi şi singurele identificate ca atare. 


918 Idem, Din nou despre începuturile Iaşilor, p. 159. 

919 Ibidein, p. 159-161. 

920 N. Constantinescu, Curtea de Argeş, 1200-1400. Asupra începuturilor Ţării Româneşti, 
Bucureşti, 1983. 

921 Optăm, alături de Gh. I. Cantacuzino, pentru identificarea Cetăţii Dâmboviţei, din 
documentele sec. XIV-XV, cu fortificaţia de la Cetăţeni : "Numai în acest loc, corespunzând 
întru totul datelor precise ale documentelor din care se poate deduce situarea geografică 
a cetăţii Dâmboviţa, se află vestigii ale unei fortificaţii a cărei perioadă de existenţă 
acoperă şi vremea în care este atestată documentar această cetate." ( Cetăţi medievale din 
Ţara Românească, p. 170). Pentru încadrarea cronologică a centrului voievodal de la 
Cetăţeni, vezi L. Chiţescu, Elemente definitorii ale centrului voievodal de la Cetăţeni puse 
în lumină de cercetarea arheologică a anilor din urmă, în CA, IX, 1992, p. 85-90. 

Numele Argeşului nu derivă, însă, aşa cum s-a tot opinat 922 , de la râul 
lângă care se află, ci dimpotrivă. Câţiva importanţi lingvişti sau istorici - 
dintre care, mai recent, s-a distins Al. Madgearu 923 — , mai puţin subsumaţi 
imperativelor demonstrării, cu orice preţ, a continuităţii fără sincope etnice 
între populaţia tracică, daco-romani şi români, au analizat obiectiv forma 
sub care apare aşezarea în primele documente, adică Arghiş 924 , trimiţând la 
o etimologie tiircică, cel mai probabil pecenegă 925 . 

Contextul în care a putut avea loc această numire a fost evidenţiat, nu 
demult, intr-un interesant studiu, tot de către Al. Madgearu 926 . La rândul ei, 
denumirea actuală a oraşului, Curtea de Argeş, n-a fost folosită în 
documentele medievale decât cu forma, în sensul şi pentru a preciza locul 
emiterii: "în curtea Arghişului" 927 . Pornind de la aceasta, în epoca modernă 
se va impune forma uzitată astăzi. 

Revenind, însă, la problematica pe care o determină încercarea de a 
identifica primele faze ale evoluţiei aşezării, trebuie consemnat faptul că, 
puţinătatea izvoarelor scrise a necesitat, şi în cazul de faţă, aportul cercetării 
arheologice. In urma campaniilor de săpături conduse de N. Constantinescu, 
a fost semnalată existenţa unor vestigii din secolul al XlII-lea şi chiar mai 
timpurii, aducându-se importante precizări cu privire la topografia şi 
cronologia ansamblului vechii Curţi domneşti din Argeş 928 . 

Ceea ce a interesat în primă instanţă, provocând adevărate dispute 
istoriografice, a fost cronologia Bisericii Domneşti şi a construcţiilor din 
apropiere, cu impact direct asupra clarificării unor aspecte de însemnătate 
majoră pentru istoria teritoriilor sud-carpatice, chiar şi din perioada ce a 
precedat întemeierea Ţării Româneşti. 


922 Vezi, mai recent, C. C. Petolescu, Originea numelui răului Argeş, în Argessis, t. X, 
2001, p. 21-23. 

923 Al. Madgearu, Istoria unei confuzii: Ordessos-Argessis-Argedava-Argeş, în voi. 
Arheologie şi istorie în spaţiul carpato-balcanic, coord. Denis Căprăroiu, Târgovişte, 2011, 
p. 139-146. 

924 DRH, B, I, p. 22, 82, 117. 

926 N. Drăganu, Românii în sec. IX-XTV pe baza toponimiei şi a onomasticii, Bucureşti, 
1933, p. 530-532. 

926 "In cazul oronimului Peceneaga din Făgăraş, atragem atenţia asupra faptului că şi 
numele râului Argeş care izvorăşte din apropiere pare să fie tot peceneg. El ar proveni 
din cuvântul turcie argiş («înălţime, ridicătură de teren»), aşa cum sugerează primle 
forme atestate: Argyas (1369), Argies (1379), Arghiş (1427). Teoria originii getice nu se 
poate susţine, fiindcă hidronimul antic Argessis (neatestat) a fost reconstituit pornind de 
la forma Ordessos (atestare unică la Herodot), tocmai pentru a proba legătura dintre 
Ordessos şi Argeş. Nici Argedava (capitala lui Burebista) nu are vreo legătură cu zona 
Argeşului. Putem presupune că denumirea râului a fost dată atunci când pecenegii 
sedentarizaţi s-au refugiat împreună cu românii în faţa agresiunii cumanilor. Cel mai 
probabil, numele a fost dat mai întâi aşezării Argyas (Curtea de Argeş), după care apoi a 
fost denumit râul." (Al. Madgearu, Români şi pecenegi în sudul Transilvaniei, în voi. 
Relaţii interetnice în Transilvania (sec. VI-XIII), Bucureşti, 2005, p. 117). 

927 DRH, B, II, p. 143; DRH, B, IV, p. 149-150. 

928 Vezi n. 920. 

Fără a intra în detalii de ordin tehnic, reţinem că autorul cercetării 
arheologice a datat prima biserică de la Curtea din Argeş (numită conven- 
ţional Argeş I) 929 , ca şi zidul său de incintă, la cumpăna secolelor XII-XIII. 
Datarea s-a făcut, din punctul nostru de vedere, într-o manieră discutabilă, 
pe baza unei monede emise de împăratul bizantin Alexios III Angelos (1195- 
1203). Pe lângă aceasta, N. Constantinescu s-a mai încumetat să dateze şi 
Curtea veche, pe la 1150-1180, cu câteva decenii înaintea lăcaşului de 
închinăciune 930 . Mai mult, respectiva Curte, nelocalizată 931 , ar fi avut un 
aspect de cetăţuie, de unde şi menţionarea acelui ” castrum Argyas”, din 
documentele cancelariei angevine 932 . 

Biserica Argeş I a fost calificată de autorul descoperirii drept "unicat 
tipologic" în arhitectura noastră medievală, prezentând analogii cu mediul 
sârbesc şi bulgar, mai ales cu biserica de sec. XIII-XIV de la Nicopole 933 . 
Aplecându-se asupra acestui aspect, R. Theodorescu a considerat că poate 
identifica, cu şi mai mare precizie, "ascendenţa" bisericii voievodale din 
Argeş, oferindu-ne indicii privitoare la mediul politic în care gravitau 
formaţiunile politice româneşti de la sud de Carpaţi. 

"înrudită, pe de o parte, cu un monument ca acela de la Sapareva Banja 
—descins din tipul provincial bizantin Boiana-Dinogetia-Garvăn— , pe de alta cu 
edificii de cult ca acelea de la Nicopole şi Doina Kamenica, ctitoria voievodului 
din secolul al XlII-lea de la Argeş -până în prezent cu caracter de unicat în 
arhitectura noastră medievală— se înscrie hotărât, şi deloc întâmplător, pe 
linia unei evoluţii sud- dunărene a planului cruciform (în varianta în care 
punctele de sprijin din naos lipsesc), evoluţie care se consuma între sec. al XII- 
lea şi începutul sec. al XlV-lea, în lumea bulgară prin excelenţă. împrejurarea 
că, pentru curtea sa, unul dintre predecesorii lui Basarab întemeietorul a ales 
drept model monumente ce se ridicau în acea vreme în sfera de autoritate a 
Târnovei şi a Vidinului —îndeosebi în părţile apusene ale Bulgariei medievale 


929 Existenţa unui lăcaş de cult mai vechi, aflat sub actuala Biserică Domnească, fusese 
intuită, încă din anii ’30 ai secolului trecut, de A. Sacerdoţeanu, Mormântul de la Argeş şi 
zidirea Bisericii Domneşti, în BCMI , XXVIII, fasc. 84, 1935, p. 49-57. Cu toate acestea, îi 
revine lui N. Constantinescu meritul, integral, de a fi descoperit şi pus în valoare, pe cale 
arheologică, acest excepţional monument. 

930 N. Constantinescu, op. cit., p. 61, 119, 145. 

931 Autorul cercetării presupune, în acord cu indiciile arheologice care i-au stat la 
îndemână, că vechea curte din Argeş era situată în apropiere de incinta A, la c. 100 metri, 
mai exact la SE de incinta 1, "pe mamelonul ascuns astăzi de clădirile spitalului 
orăşenesc". Acest plasament topografic ar fi sugerat şi de o cărare de prundiş, descoperită 
pe direcţia bisericii Argeş I, al cărei rost nu putea fi decât să lege reşedinţa propriu-zisă 
de lăcaşul religios situat la nord ( ibidem , 144-145). 

932 DRH, D, I, p. 58, 65. Cu privire la controversata localizare a castrului Argyas, vezi, 
mai recent, Al. Madgearu, Castrum Argyas: Poenari sau Curtea de Argeş?, în voi. Studia 
Varia in Honorem Professoris Ştefan Ştefănescu Octogenarii, Brăila, 2009, p. 203-215, 
respectiv replica lui S. Iosipescu, Bătălia de la Posada (9-12 noiembrie 1330). O 
contribuţie la critica izvoarelor istoriei de început a principatului Ţării Româneşti, în RI, 
t. XIX, nr. 1-2, 2008, p. 59-82. 

933 N. Constantinescu, op. cit., p. 152. 

(Sapareva Banja, Nicopole, Doina Kamenica)-, se explică limpede în lumina 
legăturilor bisericeşti şi politice pe care le bănuim între lumea bulgară şi aceea 
munteană şi olteană în sec. al XlII-lea şi la începutul celui următor, mai ales 
după întemeierea patriarhiei târnovene, în 1235 —vreme în care, la Argeş, 
cârmuia deja, poate, Seneslau- şi odată cu perioada de hegemonie bulgaro- 
mongolă de la Dunărea de Jos, în jurul lui 1300, în epoca stăpânirii aici a unui 
Tihomir şi mai apoi a lui Basarab însuşi'' 934 . 

Completând descrierea celor mai timpurii realităţi argeşene, arheolo- 
gul N. Constantinescu a eliminat, fără dubiu, eventualitatea oricăror distru- 
geri pe care invazia mongolă le-ar fi putut aduce aşezării, dată fiind lipsa 
urmelor de arsură, databile la jumătatea secolului al XlII-lea 935 . în schimb, 
pentru perioada marcată de campania regelui Carol Robert de Anjou (1330), 
autorul a consemnat "ceva urme de incendiu", la presupusele anexe ale 
Curţii vechi, dar, categoric, nu şi la biserica Argeş P 36 , opinând în favoarea 
continuităţii de locuire în vatra voievodală. 

De altfel, respingerea supoziţiilor privind transferul, fie şi temporar, al 
centrului de autoritate domnească de la Argeş la Câmpulung, după 1330, i-a 
permis să aprecieze că, până la cumpăna veacurilor XIV-XV, deci până la 
apariţia reşedinţei de la Târgovişte, "CURTEA DE ARGEŞ a fost singura 
vrednică de acest nume, unicul scaun de domnie peste ţară " 937 . 

Mai mult, bazându-se pe descoperirea a două monede bulgăreşti, emise 
în intervalul 1331-1335, dar şi a unei monede angevine, de la 1338, autorul a 
datat construirea noii Curţi voievodale de la Argeş pe la 1340 938 . Tot pe baza 
unei monede —emisă de ţarul bulgar Ioan Sraţimir şi găsită sub o pungă de 
moloz, provenit, în opinia dânsului, de la biserica Argeş 1 — a datat şi 
construirea bisericii numită convenţional Argeş II —adică Sf. Nicolae 
Domnesc, care suprapune fostul lăcaş voievodal- în intervalul 1365-1369. 

Din această perspectivă, va contesta şi contemporaneitatea celebrului 
grafit, descoperit pe zidul nordic al bisericii domneşti, cu evenimentul pe 
care îl consemna -moartea, la Câmpulung, a marelui Basaraba voievod, în 
anul 1351/1352 939 -, N. Constantinescu persistând în eroarea de a atribui lui 
Vladislav-Vlaicu ctitorirea monumentului 940 , în intervalul precizat anterior 
(1365-1369). Drept consecinţă, neagă opiniile conform cărora sediul 
mitropoliei de la 1359 se instalase în biserica domnească, pe care o consideră 
"încă neconstruită", amplasându-l p e locul viitoarei mănăstiri a lui Neagoe 
Basarab, "la distanţă faţă de aşezământul voievodal" 941 . 


934 R. Theodorescu, Bizanţ, Balcani, Occident, p. 274. 

935 N. Constantinescu, op. cit., p. 145. 

936 Ibidem. 

937 Ibidem, p. 144. 

938 Ibidem, p. 56, 145-146. 

939 Grafitul reprezintă, în opinia lui N. Constantinescu, doar "un excepţional fapt de 
memorie" ( ibidem , p. 148). 

940 "demolatorul bisericii Argeş I este acelaşi cu constructorul bisericii Argeş II, operaţiile 
succedându-se în ordine firească şi fără pauze între ele" ( ibidem , p. 147). 

941 Ibidem, p. 148-149. 

Ca o consecinţă firească a tuturor acestor aprecieri, Argeşul a fost 
identificat cu centrul politico-administrativ al lui Seneslau, dar şi cu princi- 
pala reşedinţă, domnească, a primilor "Basarabi", sub a căror oblăduire va 
dobândi un caracter aparte, de factură urbană. Astfel, construirea noii Curţi 
domneşti, sub Basarab I, stabilirea Mitropoliei Ţării Româneşti, sub Nicolae 
Alexandru, ridicarea bisericii Sf. Nicolae Domnesc, sub Vladislav-Vlaicu, dar 
şi înfiinţarea episcopiei catolice, la 1380/1381 942 , vor transforma Argeşul 
într-o aşezare cu funcţii complexe, politice, religioase şi administrative, la 
care se va adăuga, fireşte, cea economică, materializată prin statornicirea în 
perimetrului său a unui important ţtrg 943 . 

în ceea ce ne priveşte, dincolo de tot acest tentant eşafodaj argumenta- 
tiv, vom îndrăzni să apreciem că încheierile reputatului arheolog trebuie 
privite cu circumspecţie. De altfel, cu ani în urmă, specialişti de anvergură, 
precum P. Chihaia, le-au contestat vehement, oferind o contra-argumentaţie 
interesantă, care merită consemnată. 

Chiar în legătură cu datarea începuturilor bisericii Argeş I, lucrurile 
sunt, în cel mai bun caz, discutabile: 

Pe de o parte, însuşi autorul cercetărilor de la Argeş recunoaşte incon- 
sistenţa unora dintre elementele probatoare, punându-le sub semnul în- 
doielii. Astfel, legat de moneda lui Alexios al IlI-lea Angelos (1195-1203) -pe 
baza căreia se precizase epoca înălţării bisericii voievodale-, acesta se decla- 
ră nesigur în privinţa "provenienţei şi chiar a determinării emitentului" 944 , 
confuzia fiind adâncită de descoperirea ei pe un strat de călcare din afara 
lăcaşului de cult. 

Pe de altă parte, descoperirea, încă din anul 1920, lângă zidul bisericii 
Argeş I, a unei monede aparţinând lui Ladislau al IV-lea Cumanul (1272- 
1290), chiar sub pardoseala altarului bisericii Argeş IP 45 , ar putea fi luată, 
mult mai firesc, în discuţie 946 , schimbând fundamental scenariul propus. 
Aşezarea de la Argeş n-ar mai reprezenta, astfel, centrul politico-administra- 
tiv al lui Seneslau, ci creaţia voievodului descălecător -Negru Vodă-, aşa 
cum este surprinsă, de altfel, în cronică: 


942 Şt. Pascu, Contribuţiuni documentare la istoria românilor, p. 209-211. 

943 Stă mărturie, în acest sens, chiar numele râuşorului pe care este plasat oraşul: Râul 
Târgului (P. Chihaia, In legătură cu originea şi structura oraşelor de reşedinţă din Ţara 
Românească, în voi. Artă medievală I. Monumente din cetăţile de scaun ale ţării 
Româneşti, Bucureşti, 1998, p. 307-308). 

944 N. Constantinescu, op. cit., p. 117, n. 164. 

945 V. Drăghiceanu, Jurnalul săpăturilor din Curtea Domnească a Argeşului, în BCMI, X- 
XVI (1917-1923), Bucureşti, 1923, p. 141, 150. 

946 "Mult mai firesc ne pare a data această biserică dispărută cu moneda lui Ladislau al 
IV-lea Cumanul (1272-1290), a cărei identificare este sigură şi care a fost găsită în 
altarul actualei biserici, deci lângă zidul fostului monument. Biserica Argeş I va fi 
dăinuit, probabil, din ultima treime a secolului al XlII-lea (nu de la începutul acestui 
secol), înălţată, poate, de Tihomir, tatăl lui Basarab" (P. Chihaia, Despre biserica 
domnească din Curtea de Argeş şi confesiunea primilor voievozi ai Ţării Româneşti, în 
Artă medievală I, p. 41-42). 

"întâiu au făcut oraşul ce-i zic Câmpul-Lung; acolo au făcut şi o bisea- 
rică mare şi frumoasă <şi înaltă >. Şi de acolo au descălecat la Argeş, şi iar 
au făcut oraş mare şi au pus şi Scaunul de domnie acolo, făcând curţi de pia- 
tră şi case domneşti şi o biserică mare şi frumoasă. [...] Şi au domnit ani 24, 
şi au murit la leat 6823 (= 1315) şi l-au îngropat în biserica lui la Argeş.'' 947 . 

Nici în privinţa celorlalte repere cronologice, propuse de N. Constanti- 
nescu, specialiştii nu şi-au dat, în totalitate, acordul. Dimpotrivă, cel mai 
vehement dintre ei, P. Chihaia, le-a demontat sistematic, oferind o nouă 
perspectivă, destul de interesantă, care suportă însă, la rându-i, corecturi 
însemnate. Fără a-i relua argumentaţia, vom prezenta, în rândurile 
următoare, principalele sale amendamente: 

Prima biserică de lângă curtea domnească, Argeş I, ca şi primele case 
domneşti au fost înălţate, probabil, între anii 1272 şi 1290 948 , de către 
Litovoi sau urmaşii săi, care ocupaseră, în anii minoratului lui Ladislau al 
IV-lea Cumanul, fostul voievodat al lui Seneslau. Această viziune este susţi- 
nută, pentru P. Chihaia, atât de moneda descoperită în 1920, cât şi de 
monedele descoperite de N. Constantinescu, aparţinând epocii împăratului 
bizantin Andronic al II-lea Paleologul (1282-1328). 

In războiul din 1330, care a avut un caracter distrugător, casele dom- 
niei, ca şi biserica Argeş I, au fost ruinate 949 . Casa domnească a fost refă- 
cută, intr-adevăr, pe la 1340, cu acest prilej fiind înălţat şi zidul împrejmu- 
itor, neîntărit cu turnuri de colţ. Faptul nu ar trebui să mire, deoarece 
curtea era, oricum, uşor de atacat de pe dealul unde se află biserica Sân 
Nicoară. De altfel, se poate presupune că aşezarea însăşi era înconjurată de 
o palisadă, îndreptăţind cancelaria angevină să o numească "castrum". 

Peste fosta biserică Argeş I, ruinată în 1330, se va ridica, în perioada 
ce a circumscris momentul 1351/1352, biserica Sf. Nicolae Domnesc, 
pregătită ca lăcaş al Mitropoliei 950 . 

In ceea ce ne priveşte, vom adopta -în raport cu cele două poziţii ad- 
verse— o atitudine echilibrată, impusă de lipsa unor argumente documentare 
peremptorii. Apreciem, astfel, că vechimea aşezării argeşene ar putea fi mai 
mare, aşa cum propunea N. Constantinescu, deşi datarea sa pe baza a doar 
două monede, găsită în straturi de depunere şi nu în complexe arheologice 
închise, este niţel cam prea riscantă. 

Prin contrast, vom reţine că autorii cercetărilor arheologice de la 
Rădăuţi, Lia şi Adrian Bătrîna, nu s-au încumetat să dateze aşezarea în 


947 Letopiseţul Cantacuzinesc, p. 15. 

948 Această datare a fost susţinută, ulterior, şi de C. Moisescu, Arhitectura românească 
veche, I, Bucureşti, 2001, p. 28. Deşi a luat act de toate aceste amendamente, N. 
Constantinescu a continuat, cu încrâncenare, să apere datarea timpurie a lăcaşului de 
cult (vezi, mai recent, Completări în problematica fostei Curţi Domneşti din Argeş, în 
Argesis, t. XII, 2003, p. 177-187). 

949 "Nu considerăm valabil argumentul că în vederea înălţării unei biserici mai mari a 
curţii —după N. Constantinescu biserica Sf. Nicolae a fost numai un locaş al curţii— a fost 
dărâmată biserica Argeş I; acest lucru nu se obişnuia" (P. Chihaia, op. cit., p. 42). 

960 Ibidem, p. 43. 

secolul al Xl-lea, pentru simplul motiv că în cuprinsul ei a fost descoperită o 
monedă emisă la Constantinopol sub Roman II Argyros (1028- 1034) 951 . 

Oricum, identificarea Argeşului cu reşedinţa lui Seneslau poate fi luată 
în calcul doar cu titlul de ipoteză, fiind puternic concurată de centrul 
voievodal, atestat ca atare, de la Cetăţeni 952 , în care continuitatea funcţiei 
religioase a fost dovedită într-o manieră indubitabilă, monumentele de cult 
succedându-se, fără sincope, pe parcursul întregului secol XIII. 

In ceea ce priveşte Argeşul, prima sa biserică voievodală -care, alături 
de Curte, va imprima acest caracter întregii aşezări— datează, în viziunea 
noastră, de la cumpăna secolelor XIII-XIV, fiind ctitoria lui Negru Vodă, aşa 
cum înregistrează şi Letopiseţul Ţării Româneşti. Argumentele pot fi oferite 
atât de moneda emisă de Ladislau al IV-lea Cumanul, la finele secolului al 
XlII-lea, descoperită lângă zidul altarului bisericii Argeş I, cât şi de o 
circumstanţă aparte, la care ne vom referi în cele ce urmează. 

Conform mărturiei lui N. Constantinescu, pe care mi-a împărtăşit-o 
personal, cu doar câţiva ani în urmă, nu avem nicio probă care să ateste 
existenţa vreunui mormânt în perimetrul bisericii Argeş I. Ne vom întreba, 
aşadar, iar întrebarea ar fi trebuit să şi-o pună, în primul rând, autorul 
descoperirilor, cum este posibil ca într-o biserică voievodală în care s-a 
închinat însuşi Seneslau —aparţinând unei dinastii munteneşti continuate, 
în viziunea preopinentului nostru, fără întrerupere, prin "Tihomir", Basarab, 
Nicolae Alexandru sau Vladislav-Vlaicu-, să nu existe niciun mormânt 
voievodal, deşi aceasta a durat de pe la 1200 până în 1365? Cu alte cuvinte, 
pe parcursul a 165 de ani, în biserica voievodală, respectiv domnească, a 
Ţării Munteneşti, niciunul dintre titularii dinastiei nu a catadicsit să-şi 
amenajeze mormântul 953 . 

Din această perspectivă, concluziile se impun, credem, de la sine. Prac- 
tic, toate circumstanţele evocate anterior credibilizează ideea că fiinţarea 
bisericii Argeş I se plasează la cumpăna secolelor XIII-XIV. 

O problematică la fel de interesantă, cu implicaţii majore asupra 
înţelegerii istoriei de început a Ţării Româneşti, o ridică datarea bisericii 
Argeş II, adică Sf. Nicolae Domnesc, pe care o putem admira şi astăzi în fosta 
capitală munteană. Importanţa subiectului a generat o altă suită de 
furibunde dispute istoriografice, ai căror principali exponenţi au fost, din 
nou, N. Constantinescu şi P. Chihaia. 


961 Lia şi Adrian Bătrîna, Biserica "Sfântul Nicolae" din Rădăuţi, p. 22. 

952 Vezi SU p ra . p. 77 ; cu n. 260. 

953 Chiar dacă vom accepta argumentele, pertinente, ale dlui Adrian Bătrîna, care mi-a 
împărtăşit, de curând, opinia conform căreia înhumările în interiorul lăcaşurilor de cult 
au devenit o practică acceptată de Biserică abia spre mijlocul secolului al XlV-lea, 
rămâne, totuşi, întrebarea: de ce nici Basarab I, nici fiul său, voievodul Nicolae 
Alexandru, care au decedat în cea de-a doua parte a acestui veac, nu şi-au ales drept 
loc de odihnă biserica propriei Curţi din Argeş, perfect funcţională la data dispariţiei lor, 
conform "postulatelor" lui N. Constantinescu? 

Remarcabilul arheolog, autor al faimoaselor descoperiri de la Argeş, 
combătut vehement de către reputatul istoric de artă, a postulat -şi redăm 
termenul ales de domnia sa- faptul că "demolatorul bisericii Argeş I este 
acelaşi cu constructorul bisericii Argeş II ' 9 54 , recte Vladislav-Vlaicu, acesta 
ctitorind monumentul în intervalul 1365-1369. Argumentul indubitabil, şi 
care doar principial trebuie acceptat ca atare, ar consta în descoperirea în 
proximitatea casei domneşti, sub o lentilă de moloz aparţinând primei 
biserici, a unei monede emise de Ioan Sraţimir 955 , ţarul bulgar de la Vidin, 
cumnat al voievodului Vladislcav-Vlaicu. Datând moneda -cu o rigoare 
excesivă— în anul 1365, pe baza unor analogii cu alte două monede emise de 
Sraţimir şi aflate în tezaurul de la Padina-Gospodin Vir, N. Constantinescu 
a postulat -şi continuă să o facă, cu obstinaţie 956 - imposibilitatea ctitoririi 
bisericii Argeş II înainte de această dată. 

Ceea ce uitat, însă, autorul postulatului, este că florile de crin aflate 
pe moneda lui Sraţimir, în combinaţie cu alte elemente specifice, ca şi scutul 
zis "dinastic" de pe monedele contemporane contramarcate de Vladislav- 
Vlaicu, sunt dovezile concedării, de către angevinul Ludovic cel Mare al Un- 
gariei, a dreptului de a bate monedă, vasalilor săi. Şi cum ştim că Sraţimir a 
fost eliberat din arest, de către Ludovic, abia în 1369 957 , cu condiţia vasaliză- 
rii sale, atunci moneda în cauză nu poate data decât începând cu anul 
respectiv 958 . Numai că, în anul 1369 biserica era deja pictată, după cum 
atestă inscripţia aflată deasupra tabloului votiv, care îl reprezintă pe 
voievodul muntean împreună cu soţia sa, Ana 959 . 

Astfel, celebra monedă de sub lentila dlui N. Constantinescu nu mai 
poate reprezenta un element de datare a construcţiei monumentului, ctitorit, 
după cum o atestă şi celebrul grafit 960 , de către Nicolae Alexandru, care îl şi 
închină patronului său onomastic 961 , în ultimul an al domniei şi vieţii 
marelui Basarabţ?) 962 . 


964 N. Constantinescu, Cronologia monumentelor de la Curtea de Argeş (sec. XII-XTV). 
Semnificaţia lor istorică, în Rdl, t. 34, nr. 4, 1981, p. 693. 

956 Idem, Curtea de Argeş, p. 120, nr. 9. 

966 Idem, Basarab I şi Vladislav I de la Argeş . Mărturii din Biserica Domnească "Sf. 
Nicolae” - 1. Data executării grafitului cu ştirea morţii lui Basarab I. - 2. Din nou despre 
Vlaicu Vodă - ctitor şi donator la Athos, în Argesis, t. XIX, 2010, p. 21-42. 

967 M. Holban, Din cronica relaţiilor romăno-ungare în sec. XIII -XIV, p. 193-196. 

968 De altfel, moneda a fost datată recent, cu maximă precizie, în intervalul 1370-1375 (E. 
Oberlănder-Târnoveanu, Monedă şi societate pe teritoriile de la sud şi est de Carpaţi 
(secolele VI-XTV), Cluj-Napoca, 2003, p. 133). 

969 Mai mult, inscripţia însăşi este adăugată ulterior tabloului votiv, aşa cum a subliniat 
chiar N. Constantinescu (op. cit., p. 147-148), fără a tine cont, însă, de relevanţa istorică 
şi, mai ales, contextuală, ca element de datare, a propriilor descoperiri. 

960 "leat 6860 [1351-1352] la Câmpulung a murit Marele Basarab Voievod" (ap. V. 
Drăghiceanu, Curtea Domnească din Argeş. Note istorice şi arheologice, în BCMI, X-XVI, 
1917-1923, p. 31). 

961 D. Barbu, Pictura murală din Ţara Românească în secolul al XlV-lea, Bucureşti, 1986, 
p. 18-23. 

962 Vezi nota următoare. 

în lumina acestor încheieri, postulatele lui N. Constantinescu, 
împănate cu interpretarea grafitului ca fiind un "excepţional fapt de 
memorie", îşi trădează, din plin, inconsistenţa. îl şi vedem pe meşterul zidar 
medieval, pe la 1366, după vreo 15 ani de la moartea lui Basarab, apăsat 
fiind de memoria marelui voievod, că purcede la scrijelirea, pe zidul aflat în 
construcţie, şi care urma să fie zugrăvit, a grafitul cu pricina/ 963 . 

In concluzie, vom releva următoarele: 

Aşa cum se va desprinde din paginile pe care le vom dedica analizei 
începuturilor oraşului Câmpulung, la finele secolului al XlII-lea a debutat 
domnia lui Negru Vodă, care, fără a se număra printre descendenţii 
presupusului voievod de la Argeş, îşi va impune controlul politic şi asupra 
acestor teritorii, adăugându-le arealului câmpulungean, descălecat 
anterior 964 . împreună cu Oltenia Băsărăbeştilor, ele vor constitui nucleul 
Ţării Româneşti, creaţia statală a controversatului voievod făgărăşan. 

Impus ca mare voievod la sud de Carpaţi în anul 1291, imediat după 
descălecarea sa la Câmpulung, prin voinţa lui Nogai, atotputernicului emir 
mongol de la Isaccea, Negru Vodă se va vedea ameninţat într-o manieră 
ultimativă după 1299-1302 -ca şi corespondenţii săi alani din Moldova-, 
când Nogai, protectorul şi suzeranul său, dar şi fiul acestuia, Ceaka, sunt 
anihilaţi de hanul Tokta 965 . Ca urmare a acestor schimbări majore în 
geopolitica extracarpatică, Negru Vodă îşi va stabili principala reşedinţă la 


963 Mult mai grav este faptul că N. Constantinescu ignoră cu bună ştiinţă un document 
istoriografie de o însemnătate excepţională, în condiţiile în care acesta, publicat fiind, 
urmează nemijlocit, în paginile aceleiaşi reviste, unul dintre articolele preopinentul 
nostru. Ne referim la notiţele strict contemporane ale pictorului restaurator D. Norocea, 
descoperitorul grafitului de la Argeş, în legătură cu care autorul afirmă că a fost scrijelit 
"cu ocazia reparaţiilor părţilor stricate ce avea biserica în timpul morţii Marelui 
Basarab la 1352/". Mai mult, concluzionează, pe baza observaţiilor amănunţite asupra 
straturilor diferite de mortar pe care a fost scrijelit grafitul, că "acest grafit şi mortarul 
dintre bolovani, pe care este făcut el, ne dezvăluie adevărul. Biserica era în reparaţie la 
facerea grafitului! (s.a.)" (ap. G. Georgescu, Pictorul D. Norocea despre grafitul cu anul 
morţii marelui Basarab de la Curtea de Argeş, în Argessis, t. XI, 2002, p. 147). Cum uşor 
se poate desprinde, încheierea pictorului D. Norocea generează o circumstanţă 
tuburătoare: biserica Argeş II era, la data morţii marelui voievod Basarab, de ceva timp 
construită, necesitând, chiar, reparaţii ale tencuielilor interioare/. 

964 Din această perspectivă, analogiile de ordin arhitectural care se pot face între biserica 
voievodală de la Câmpulung, prevăzută cu incintă proprie şi amplasată în afara curţii pe 
care o deservea, şi dubletul său, Argeş I, la care regăsim aceeaşi incintă trapezoidală, cu o 
funcţiune ce nu a fost decelată, încă, în mod definitiv, sunt de natură să susţină cu tărie 
încheierile formulate anterior. Particularismul acestei soluţii constructive şi de 
amplasament, unică în spaţiul românesc, face din cele două biserici voievodale o pereche 
insolită, avându-1, ca numitor comun, pe însuşi comanditarul lor. Translarea "modelului" 
câmpulungean la Argeş este în măsură să confirme, de altfel, în chip fericit, precizarea 
cronicărească: "întâiu au lăcut oraşul ce -i zic Câmpul-Lung; acolo au făcut şi o bisearică 
mare şi frumoasă şi înaltă. Şi de acolo au descălecat la Argeş, şi iar au făcut oraş mare şi 
au pus şi Scaunul de domnie acolo, făcând curţi de piatră şi case domneşti şi o biserică 
mare şi frumoasă." ( Letopiseţul Cantacuzinesc, p. 15) 

965 Vezi supra, analiza dedicată începuturilor oraşului Baia. 

Argeş, aşezarea fiind poziţionată mai bine din perspectiva apărării anti- 
tătare. Ca dovezi ale acestei decizii stau nu numai cele expuse anterior, 
legate de construcţia Curţii şi a bisericii voievodale, în care, de altfel, va fi 
înhumat 966 , ci şi concentrarea unor contingente de alani (iaşi), cu rosturi 


966 Letopiseţul Cantacuzinesc, p. 15. Raguzanul Giacomo Luccari, a cărui cronică a fost 
apreciată ca un izvor de primă mână (vezi n. 734), preciza, la rându-i, că "Negro Voevoda 
di natione Ungaro [...] fu sepelito in Argis" ( Copioso ristretto degli anuali di Rausa, p. 
49). Aceste informaţii coroborează informaţiile oferite de tradiţia locală, conform căreia 
Negru Vodă era pomenit la slujbele de parastas, din interiorul Bisericii Domneşti, ca şi 
ctitor al acesteia. Voievodului fondator i-a fost atribuit şi "statul de piatră", adică "chipul 
lui care este în slona acelei biserici" (cf. V. Drăghiceanu , Curtea Domnească din Argeş, p. 
44-49). In fapt, este vorba despre celebra piatră tombală cu gisant, plasată iniţial în colţul 
nord-vestic al naosului, ale cărei urme de încastrare în zid au fost identificate cu ocazia 
cercetărilor arhologice coordonate de V. Drăghiceanu ( Jurnalul săpăturilor, p. 134). In 
ceea ce ne priveşte, considerăm că acest excepţional artefact ascunde semnificaţii dintre 
cele mai însemnate, putând lămuri, în bună măsură, taina succesiunii celor două biserici 
voievodale ale Curţii din Argeş, şi nu numai. Concepută, din capul locului, să fie 
încastrată în zid —motiv pentru care latura sa stângă a fost lăsată brută, neşlefuită (vezi 
descrierea, detaliată, la P. Chihaia, Necropola primilor Basarabi din Curtea de Argeş, în 
Artă medievală I, p. 19)— piatra "deservea", fără a-1 suprapune, mormântul notat, 
convenţional, cu nr. 13, şi amplasat chiar sub tabloul votivl (cf. V. Drăghiceanu, Curtea 
Domnească din Argeş, p. 41). Mai mult decât atât, trebuie precizat că gisantul, aflat 
astăzi în custodia Muzeul Naţional de Istorie al României, constituie un monument 
unicat în arta medievală românească a secolelor XIII-XVI şi, în orice caz, o prezenţă cu 
totul insolită printre pietrele de mormânt existente în necropola domnească argeşeană. 
Personajul pe care îl înfăţişează, fără îndoială unul dintre primii domni ai Ţării 
Româneşti ( Radu I, pentru cei mai mulţi specialişti), ne apare însă îmbrăcat într-un 
costum "arhaic", specific sfârşitului de secol XIII, fără niciun fel de asemănare cu 
costumele voievozilor din cea de-a doua parte a secolului al XlV-lea, aşa cum ni le relevă 
pictura originală de pe pereţii bisericii domneşti (vezi, spre exemplificare, costumul lui 
Nicolae Alexandru, din celebrul portret conservat în pronaos). Toate aceste circumstanţe, 
pentru noi extrem de relevante, pot prilejui câteva observaţii pertinente, aflate într-o 
relaţie logică şi indisolubilă. Dintre ele, vom aborda, cu prilejul acestei expuneri, doar 
una, rămânând datori cu dezbaterea întregii problematici, într-un studiu aparte. In fapt, 
atribuirea mormântului nr. 13 lui Radu I este, cu desăvârşire, exclusă, dată fiind 
înmormântarea defunctului la picioarele voievodului Vladislav-Vlaicu, reprezentat în 
tabloul votiv. Nu uităm că cei doi erau fraţi vitregi, iar succesorul lui Radu I —care i-a şi 
"gestionat", prin forţa împrejurărilor, înhumarea— a fost însuşi fiul său, Dan I. De altfel, 
la data respectivă (c. 1383), existau, încă, în naosul Bisericii Domneşti, destule locuri 
onorabile, care să-i "găzduiască" cinstitul trup. De altfel, dacă am face abstracţie de 
particularităţile gisantului, neîncadrabile epocii în care biserica Argeş II a găzduit 
necropola domnească, ar fi mult mai firesc să considerăm că mormântul nr. 13 i-a 
aparţinut celui reprezentat deasupra sa, adică lui Vladislav-Vlaicu. Operând inversiunea 
celor două atribuiri, vom aprecia că vârsta personajului descoperit în faimosul mormânt 
nr. 10 -zis al "voievodului-ctitor" sau "cu pafta", identificat îndeobşte cu Vladislav- 
Vlaicu—, decelată prin analize antropologice, ar trebui să îndrume gândul cercetătorului 
la precizarea din actul emis la 3 octombrie 1385, de către Dan I, în favoarea Mănăstirii 
Tismana: "Pentru că eu [...] am aflat în ţara domniei mele, la locul numit Tismana, o 
mănăstire nu întru toate părţile ei terminată, pe care sfântrăposatul, binecinstitorul 
voievod Radu, părintele domniei mele, a ridicat-o din temelie, dar n-a săvârşit-o din 

uşor de înţeles, tocmai la intrările dinspre S şi NE ale principalei reşedinţe 
domneşti. 

Puţini mai ştiu, astăzi, că în afara cunoscutei Văi a Iaşilor, care dă 
încă numele satului din proximitatea nord-estică a Curţii de Argeş, în evul 
mediu intrarea dinspre sud în aşezarea voievodală era străjuită de un alt 
sat cu numele Iaşi, dispărut ulterior. Situaţia o repetă, simptomatic, pe cea 
de la Târgul Jiului, străjuit, la rându-i, tot la intrarea sa sudică, de un alt 
sat purtând numele iaşilor, concentraţi aici de unul dintre urmaşii 
voievodului Litovoi sau ai cneazului Vâlcan 967 , cel din urmă părând a fi 
identic, măcar din perspectiva numelui, cu cneazul Farcaş, amintit în 
Diploma cavalerilor ioaniţi (1247). 

Mai târziu, în perioada ce a urmat campaniei lui Carol Robert de Anjou 
(1330), stricăciunile provocate Curţii vechi, aparţinând lui Negru Vodă, l-au 
determinat pe Basarab, ca şi pe fiul său, Nicolae Alexandru, să- şi mute, cu 
titlu tranzitoriu, reşedinţa la Câmpulung, în curtea voievodală ridicată acolo 
de descălecător 968 . Concomitent, Basarab a dispus începerea lucrărilor de 
construcţie a noii Curţi domneşti de la Argeş, neterminată încă, după toate 


pricina scurtimii vieţii (s.n.)" ( DRH , B, I, p. 21). Ca un argument în plus, spre 
atribuirea mormântului nr. 10 lui Radu I, trebuie amintit că, în vechime, slujbele de 
parastas care îl pomeneau pe Radu Negru, în calitatea sa de ctitor al Bisericii Domneşti, 
erau oficiate chiar la căpătâiul celui înhumat în mormântul nr. 10/ (cf. V. Drăghiceanu, 
Curtea Domnească din Argeş, p. 44; idem, Jurnalul săpăturilor, p. 149). Nu ne îndoim, 
desigur, în această speţă, de confuzia pe care localnicii, ca şi clerul, o făceau între Radu 
Negru Vodă -descălecătorul şi ctitorul lăcaşului, conform tradiţiei păzită de veacuri la 
Argeş— şi voievodul Radu I. însă tocmai această confuzie descurcă iţele "afacerii" noastre, 
din moment ce împricinaţii îl pomeneau pe legendarul ctitor la căpătâiul unui voievod 
despre care ştiau sigur, din generaţie în generaţie, că purtase numele Radul 

967 Facem referire la un personaj aproape necunoscut şi, oricum, "nepromovat" în istorio- 
grafia românească: cneazul Vâlcan, al cărui sat de reşedinţă, Curtea lui Vâlcan (DRH, B, 
I, p. 275-276), era localizat chiar lângă castrul roman de la Bumbeşti Jiu, la nordul 
târgului de pe râul omonim, pe un amplasament ce permitea controlul facil al 
importantei căi militare şi comerciale care lega Haţegul de Oltenia. De altfel, Vâlcan a 
dat şi numele pasului prin care se făcea şi se mai face, încă, respectiva legătură, constitu- 
indu-se în cel mai important dintre punctele vamale aflate în Ţara Românească, la vest 
de Olt. Mai mult, se pare că Vâlcan a refolosit castrul roman, care a şi generat numele 
satului, Curte, acesta apărând în harta militară realizată în preajma bătăliei de la 
Nicopole -ori pe la 1443/1444 (cf. S. Iosipescu, Harta "militam" a Dunării şi a unei părţi 
a sud-estului Europei, p. 100)— ca o cetate, Ponssiona, în dreptul căreia era reprezentat 
ponte de zicho, adică podul peste Jiu. Vezi, în acest sens, I. Dumitru-Snagov, Ţările 
Române în secolul al XlV-lea. Codex Latinus Parisinus, Bucureşti, 1978, autorul 
studiului considerând, în mod eronat, că Ponssiona ar trebui localizată la Craiova. La 
rândul său, fără a avea habar despre existenţa satului şi a castrului de la Curte, 
O. Iliescu a optat, la fel de eronat, pentru localizarea cetăţii Ponssiona la Râmnic (Cu 
privire la o hartă parţială a sud-estului Europei datând din preajma bătăliei de la 
Nicopole, în SMIM, IX, 1978, p. 195). Privitor la anvergura politică a cneazului Vâlcan, 
trebuie subliniat faptul că, în mod semnificativ, urmaşii acestuia, posedând un domeniu 
uriaş, sunt atestaţi ca primii boieri vlasteli ai Ţării Româneşti (DRH, B, I, doc. 170, 229). 

968 Vezi infra, analiza dedicată începuturilor oraşului Câmpulung. 

aparenţele, la momentul dispariţiei celor doi voievozi (1352, respectiv 
1364) 969 . 

De altfel, în raport cu mărturia documentelor scrise, dobândirea de 
către Argeş a calităţii de "capitală", în sensul de principală reşedinţă dom- 
nească, se va produce abia în timpul domniei lui Vladislav-Vlaicu, care îl va 
numi "nostra residencia" 970 . Aprecierea este întărită şi de faptul că însăşi 
Doamna Clara, mama sa vitregă, se vedea obligată, pe la 1370, să părăseas- 
că oraşul Câmpulung, context în care —dată fiind inexistenţa la Argeş a unui 
aşezământ catolic— i se îngăduie folosirea unui altar mobil şi dreptul de a 
avea un confesor 971 . 

Râmnic. Pe cea de-a doua cale a comerţului muntenesc, mai precis pe 
drumul Oltului, ce tranzita Ţara Românească făcând un uşor ocol argeşean, 
legând Sibiul de vadurile dunărene şi de teritoriile bulgăreşti, se va dezvolta, 
în cursul sec. al XlV-lea, cu contribuţia negustorilor sibieni 972 , Râmnicul. 

Atestat documentar încă din anul 1389 973 , oraşul de pe Râmnic 974 a 
evoluat, la prima vedere, dintr-un sat ce va fi funcţionat, decenii la rând, ca 


969 Analizând aceste circumstanţe, C. Rezachevici aprecia, judicios, următoarele: "Abia pe 
la 1340 Basarab a început reconstruirea curţii domneşti de la Curtea de Argeş, iar 
biserica Sfântul Nicolae Domnesc era încă în lucru la data morţii sale, cum o dovedeşte 
inscripţia amintită, fiind terminată şi sfinţită ulterior de Nicolae Alexandru, al cărui 
portret în costum de cavaler ne întâmpină deasupra uşii de intrare în naos. Dar şi 
Nicolae Alexandru a murit la Câmpulung, la 16 noiembrie 1364, fiind înmormântat 
alături de tatăl său, în biserica curţii domneşti de aici, sub o lespede care s-a păstrat 
până azi. In chip firesc se poate astfel considera că el a rezidat la curtea din Câmpulung 
până la moarte. E greu de crezut, în lipsa oricăror izvoare, deşi nu imposibil, că ar fi 
revenit permanent la Curtea de Argeş, pentru a fi apoi doar dus şi îngropat la 
Câmpulung." (De unde venea şi unde a păstorit primul mitropolit al Ţării Româneşti? , în 
Argessis, t. VIII, 1999, p. 70-71). De altfel, urmând linia acestor raţionamente, C. 
Rezachevici consideră, de data aceasta discutabil, că "Dacă Nicolae Alexandru a rezidat 
foarte probabil la Câmpulung până la moarte, în 1364, desigur de aici a purtat legăturile 
cu Patriarhia de la Constantinopol, şi tot aici a adus pe lângă sine pe Iachint de la Vicina, 
ca nou mitropolit al Ungrovlahiei." ( ibidem , p. 71). 

970 Vezi actul din 16 iulie 1372, în DRH, B, I, p. 15. 

971 Cf. Şt. Pascu, Contribuţiuni documentare la istoria Românilor, p. 181-182. 

972 P. P. Panaitescu, Mircea cel Bătrân, p. 120. 

973 Hrisovul prin care voievodul Mircea cel Bătrân lărgea hotarul mănăstirii Cozia, 
dăruindu-i locul ce ţinea de satul Jiblea, a fost emis la 4 septembrie 1389, "în oraşul 
domniei mele numit Râmnic" (DRH, B., I, p. 29). Cu un an înainte, la 20 mai 1388, tot 
intr-un act de danie, făcută aceleiaşi mănăstiri, fusese consemnată existenţa unei "mori 
la Râmnic" (ibidem, p. 27). De altfel. Râmnicul oltean este devansat în această ierarhie 
doar de către oraşele Câmpulung şi Argeş, cele dintâi capitale ale statului de la sud de 
Carpaţi. Pentru a fi bine înţeleşi, vom preciza, încă o dată, faptul că ne raportăm, în 
analiza noastră, la atestarea calităţii urbane a aşezărilor respective şi nu la simpla lor 
menţionare documentară, care ar corecta clasamentul în favoarea Brăilei sau Slatinei. 

974 Râmnicul de pe Olt sau Râmnicul Vălcei -cum a mai fost denumit, începând din epoca 
modernă, pentru a-1 deosebi de Râmnicului Sărat- va prelua numele râului omonim, pe 
malurile căruia s-a dezvoltat, legându-se, etimologic, de existenţa "râbnicelor” sau 

"târg de vale" 975 . Amplasarea sa este ideală, atât din perspectiva comerţului 
local -la care se poate adăuga apropierea de salinele de la Ocna 976 -, cât şi 
din aceea a comerţului internaţional de tranzit, care îi va stimula, pe 
parcursul câtorva decenii, structurarea urbană. 

In ciuda tuturor acestor determinisme economice, active pe fondul unei 
aşezări geografice favorizante, aparent independente de implicarea directă a 
factorului politic, se poate opina, totuşi, în favoarea existenţei, aici, a unui 
important centru local de putere, încă din perioada prestatală. Ceea ce 
conferă credibilitate acestei aprecieri este atât locaţia în sine -pretabilă 
omologării cu presupusa reşedinţă a cneazului Farcaş (slav. Vâlku, rom. 
Lupii), de unde şi denumirea judeţului Vâlcea? 11 , care ar fi putut calchia 
limitele fostului cnezat oltenesc 978 - cât şi informaţiile referitoare la existenţa 
unei fortificaţii, sugerată documentar 979 . 

In favoarea existenţei unei vechi curţi, reşedinţă a unui conducător 
local din perioada anterioară întemeierii ţării, care va fi devenit ulterior 
curte domnească, opinează, mai recent, L. Rădvan, luând în considerare cele 
câteva acte emise din Râmnic. In acest sens, autorul consideră că, deşi până 
în prezent nu a fost identificată arheologic, curtea domnească s-ar fi putut 
afla ori în perimetrul fortificaţiei sugerate de documentul citat anterior — 
generând ulterior numele schitului Cetăţuia 980 —, ori, cel mai probabil, în 


"râmnicelor”, iazuri amenajate pentru creşterea peştelui, la confluenţa cu Oltul. Un 
argument important în confirmarea acestei interpretări îl oferă întrebuinţarea 
hidronimului doar în sectorul aşezării de la Râmnic, în amonte fiind cunoscut ca râul 
Olăneştilor sau Cheienilor (A. Sacerdoţeanu, Originea şi condiţiile social-economice ale 
dezvoltării vechiului oraş Râmnicul Vîlcea, în Buridava. Studii şi materiale, 1, 1972, p. 
38-39). 

975 Pentru teoria "târgurilor de vale", apărută în contextul mai larg al discuţiilor privind 
geneza urbană medievală românească, a se vedea P. P. Panaitescu, Introducere la istoria 
culturii româneşti, p. 232, 286 şi V. Costăchel, P.P. Panaitescu, A. Cazacu, Viaţa feudală 
în Ţara Românească şi Moldova (sec. XIV-XVII), Bucureşti, 1957, p. 414. 

976 Este vorba de Ocna Mare, numită astfel din secolul al XVI-lea, pentru a o deosebi de 
ocna mai mică din apropiere, dar şi de Ocna Mică de la Târgovişte (cf. L. Rădvan, Oraşele 
din Ţara Românească, p. 450). 

977 Este atestat încă din timpul voievodului Mircea, când acesta dăruia mănăstirii Cozia, 
la 8 ianuarie 1392, albinăritul din "judeţul Vâlcea" ( DRH , B, I, p. 44). 

978 "Judeţul Vîlcii e «al lui Vîlcea», precum Romanaţ (nu judeţul Romanaţului) e judeţul 
lui Roman (sufixul slav -aţ, ca în Costolaţ, Craguievaţ, Cruşevaţ, Stolaţ). Dar Vîlcea vine 
din Vîlc, şi Vîlc înseamnă Lupu [...]. Şi în ungureşte, Lupu înseamnă şi Farkas. Deci 
judeţul lui «Farkas» e judeţul Vîlcii, Vîlcea." (N. Iorga, Fărcaş-Vîlcea cneazul, în RI, XV, 
nr. 4-6, 1929, p. 191-192) 

979 "Şi iar au cumpărat Ghinea şi Stanciul o ogradă în câmpul oraşului, la valea Cetăţii, 
de la Conda, fiul lui Dumitru, pentru 2500 aspri gata. Şi iar au cumpărat Ghinea şi 
Stanciul ocină în oraş, însă în susul câmpului, partea lui Vancea, peste valea Cetăţii, 
toată, de la Vancea, pentru 3000 aspri gata" ( DIR , B, veacul XVII, voi. I, p. 182). 

980 In ceea ce ne priveşte, optăm ferm pentru această variantă, cu amendamentul că 
respectiva curte data cel puţin de la sfîrşitul secolului al XlII-lea, când aparţinea 
"Băsărăbeştilor" de "preste Olt", aşa cum îi surprinde cronica ţării (vezi infra, analiza 
dedicată începuturilor oraşului Câmpulung). 

proximitatea bisericii ctitorite de Dan I(?) 981 , care ar fi şi deservit-o, de altfel, 
din punct de vedere spiritual 982 . 

în plus, actul din 20 mai 1388 atestă existenţa unei "curţi la locul 
Hinăteştilor", dăruită anterior Coziei, de către boierul Tatul 983 . 

"Informaţia privitoare la curte este foarte preţioasă fiindcă presupune 
a fi fost a unui feudal, adică boier mare, care nu a putut ajunge în această 
treaptă într-o singură generaţie. Mai mult, acum familia boierului care 
avusese această curte era pe cale de dispariţie, ceea ce face posibilă trecerea 
ei în domeniul Coziei. Deci vechimea acestei curţi poate să aibă înainte cel 
puţin două-trei generaţii" 984 . 

In ceea ce ne priveşte, cercetând minuţios documentele vremii, am 
demarat o investigaţie cu totul specială, ale cărei rezultate, de maxim interes 
pentru istoria începuturilor noastre statale, confirmă şi sugestiile anterioare. 
Concret, încercarea noastră de a identifica provenienţa teritorială a unui 
personaj misterios, surprins în actele emise de cancelaria angevină, au 
evidenţiat statutul voievodal al Râmnicului Vâlcii, chiar din perioada 
premergătoare constituirii Ţării Româneşti. 

Documentul care ne-a atras atenţia, determinând focalizarea 
preocupărilor noastre în direcţia precizată mai sus, debutează cu următorul 
fragment: 

"Noi Carol, din mila lui Dumnezeu regele Ungariei, prin cuprinsul 
celor de faţă facem cunoscut tuturor cărora se cuvine, că în anul domnului 
1335, venind înaintea noastră venerabilul întru Hristos părinte frate 
Ladislau, din aceeaşi milă, arhiepiscop de Calocea şi cancelar al curţii 
noastre, naşul nostru prea iubit, a arătat în faţa noastră şi a mărturisit cu 
limpede mărturie precum urmează. 

Că întrucât fiind trimis din porunca noastră pentru pregătirile 
privitoare la trecerea şi strămutarea voievodului Bogdan, fiul lui 
Micula, din ţara sa în Ungaria (s.n.) -a cărui strămutare nu răbda 
atunci nicio zăbavă căci ţinuse prea mult timp—, pentru ca treaba să se 
zorească şi să se împlinească cât mai iute, fiind el nevoit să se ducă la 
marginile acelor părţi şi să zăbovească acolo din pricina pomenită, a trebuit 


981 Vezi paginile următoare. 

982 L. Rădvan, Oraşele din Ţările Române, p. 296-297. 

983 DRH, B., I, p. 27. 

984 A. Sacerdoţeanu, op. cit., p. 41. Intuiţiile autorului au fost confirmate, în mod fericit, 
de săpăturile arheologice efectuate, ulterior, în perimetru schitului Hinăteştilor, ridicat la 
mijlocul secolului al XVIII-lea, localizat în partea sudică a oraşului Rîmnicu Vîlcea. Au 
fost descoperite, cu această ocazie, vestigii ale curţii boiereşti amintite în actul de danie, 
mai exact o clădire de piatră datînd din secolul al XlV-lea, "prevăzută cu pivniţă şi ale 
cărei încăperi de deasupra erau înzestrate cu sobe de cahle."- In plus, între materialele 
arheologice ieşite la iveală în cursul cercetării s-au evidenţiat resturi ceramice databile la 
sfârşitul secolului al XlII-lea şi în prima jumătate a secolului al XlV-lea, cu analogii în 
primul nivel al vetrei vechi a oraşului Rîmnicu Vâlcea, precum şi în cuprinsul aşezării de 
la Cutea de Argeş (E. Busuioc, Curtea feudală de la Hinăteşti, în Documente recent 
descoperite şi informaţii arheologice, Bucureşti, 1982, p. 49). 

să poposească în părţile mărginaşe ale regatului, în slujba noastră, întâia 
oară de la sărbătoarea tuturor sfinţilor până la sărbătoarea botezului dom- 
nului, a doua oară după aceea până la sărbătoarea rusaliilor şi, în sfârşit, a 
treia oară până la sărbătoarea adormirii fericitei fecioare. Şi pentru aceasta 
fusese nevoit să facă şi să se încarce cu sarcina unor foarte mari şi 
costisitoare cheltuieli, din pricina cărora el a împovărat întrucâtva, cu 
strângerea merindelor şi a cheltuielilor trebuitoare, nişte moşii numite Jam 
şi Sângeorge, împreună cu cele ce ţin de ele, moşii ale fratelui său Nicolae 
cel Mic, zis de Jank, ce se aflau în acele părţi de hotar. Şi deoarece aceste 
strângeri de bani de la oamenii susziselor moşii pentru cheltuielile 
trebuitoare fuseseră făcute şi se făceau prin magistrul Thouka de Ersumlya 
şi de Craşova, castelanul său însărcinat anume cu aceasta ca slujbaş şi jude 
al său, de aceea dacă cumva numitul Thouka în îngrijirea şi gospodărirea 
acelor moşii şi în strângerea plăţilor pentru pomenitele cheltuieli, a apăsat 
şi a lovit pe unii prin pagube făcute averii lor sau i-a asuprit şi i-a lovit greu 
prin luarea lucrurilor lor, el l-a iertat cu îngăduinţă şi i-a dat dezlegare 
pentru cele făcute în acele timpuri în privinţa susziselor plăţi, astfel că nu 
trebuie tras de nimeni la socoteală, căci el l-a declarat pe numitul Thouka 
cu totul dezlegat de orice răspundere şi nevinovat faţă de toţi cei care s-ar 
plânge sau ar voi să pornească vreo pâră împotriva lui, atât acum cât şi 
oricând în viitor. [...] Iar noi socotind că suszisele strângeri de dări au fost 
făcute în slujba noastră, am încuviinţat din osebita noastră milostenie 
rugămintea numitului domn arhiepiscop...'' 985 . 

Discuţiile referitoare la posibila provenienţă sud-carpatică a voievo- 
dului Bogdan I datează încă de la finele secolului al XlX-lea, când istorio- 
grafia maghiară a înţeles să interpreteze într-o manieră profund părtinitoare 
informaţiile pe care le cuprinde actul în cauză, emis la 6 octombrie 1335 de 
cancelaria regelui Carol Robert de Anjou. 

Fără a ne angaja, aici, într-o prezentare exhaustivă a poziţiilor adop- 
tate pe marginea acestui subiect de către istoricii unguri, vom consemna, 
totuşi, câteva dintre opiniile celor mai tendenţioşi analişti ai evenimentelor 
sugerate de document. Primul dintre ei, Petrovay Gyorgy, a afirmat identi- 
tatea celor doi Bogdan 986 , voievodul maramureşean şi "imigrantul" pomenit 
în text, atribuind personajelor contopite astfel o filiaţie fantezistă, nesus- 
ţinută de vreun argument corespunzător, ci doar de "intuiţia" autorului. In 
fapt, acesta considera că fraţii Bogdan şi Iuga, atestaţi ulterior de diplomele 
maramureşene, erau fiii voievodului Basarab al Valahiei, trimişi de acesta 
drept ostatici în Ungaria, cu scopul de a evita, astfel, un nou război pe care 
l-ar fi putut întreprinde, împotriva sa, regele Carol Robert 987 . 

Intr-o remarcabilă luare de poziţie —ce avea să închidă, însă, din neferi- 
cire, pentru prea multă vreme subiectul—, A. Decei aprecia, pe deplin 
argumentat, că "eşafodaj ului lui Petrovay îi lipsesc nu doar documentele, ci 


985 DIR, C, veacul XIII, voi. III, p. 360-361. 

986 Petrovay Gyorgy, A Dolhai csalâd eredete leszârmazăsa es tortenete (1366-1708), în 
Turul, XI, 1893, p. 71. 

987 Ibidem, p. 76. 

şi logica" 988 . Aşa cum remarca eminentul istoric român, nu numai că nu 
există niciun document sau indiciu care să-i prezinte pe Bogdan şi Iuga drept 
fii ai lui Basarab, dar echivalarea de către autorul maghiar a numelui 
voievodului transalpin (botezat cu această ocazie Mihail) cu cel de Micula 989 , 
pe care îl precizează documentul din 1335, se constituie într-o gravă eroare 
de raţionament, rod al unei "imaginaţii singulare" 990 

Câţiva ani după elaborarea acestei aberaţii istoriografice, într-o lucrare 
mai extinsă privitoare la originea românilor din Maramureş, Petrovay 
Gyorgy va relua chestiunea provenienţei lui Bogdan, surclasând prin 
fantezia sa debordantă chiar şi puerilitatea intervenţiei anterioare. Astfel, 
autorul identifica în evenimentele aferente anului 1335 o consistentă 
imigraţie românească în regiunile estice ale posesiunilor regale din 
Maramureş şi Munkâcs, determinată de trimiterea de către Basarab, ca 
ostatici în Ungaria, nu doar a voievodului Bogdan şi a fratelui său Iuga, ci şi 
a fiilor lui Tikomir -Maxim, Nicolae, Crăciun şi Seneslau-, adică unchii lui 
Bogdan şi fraţii voievodului Ţării Româneşti, împreună cu o serie de alţi 
mari boieri, dar şi cu mulţimea oamenilor lor, conducând cirezi imense 991 . 

Aceluiaşi gen de fantezie istorică i-a cedat şi medievistul Jânos 
Karâcsonyi, care afirma, fără argumente plauzibile, că imigrarea românilor 
în Ungaria ar fi început la sfârşitul secolului al XH-lea 992 , acţiunea lui 
Bogdan reprezentând încununarea acesteia. Mai mult decât atât, importanţa 
ei deosebită ar consta în faptul că nu a fost iniţiată de populaţia românească 
din împrejurimile Nişului sau Sofiei, ci din vechea Serbie, din ramura zisă a 
mauro-vlahilor. 

Astfel, în contextul războiului iniţiat de Carol Robert împotriva 
arogantului rege sârb Ştefan Duşan, un voievod român din apropierea 
Ibarului, Bogdan, fiul lui Mikula, s-a declarat gata să treacă împreună cu 
poporul lui în Ungaria. Şi cum Carol I avea nevoie de oameni pentru a păzi 


988 A. Decei, Une opinion tendancieuse de l’historiographie hongroise. Les origines de 
Bogdan I, fondateur de la Moldavie, în Revue de Transylvanie, Cluj, nr. 3, 1939, p. 294. 

989 Aceeaşi genealogie fantezistă poate fi urmărită şi în studiul A dolhai es petrovai 
Petrovayak tortenete 1450 - toi napjainkig, în Turul, XV, 1897, p. 174. 

990 A. Decei, op. cit., p. 294, n. 1. 

991 Petrovay Gyorgy, A măramorosi olâhok. Betelepedesiik, vajdâik es kenezeik, în 
Szâzadok, XLV, 1911 (ap. A Decei, op. cit., pp. 297-298). 

"2 "J n H82, regele Bela al IlI-lea a declarat război tutorelui împăratului bizantin minor 
şi a ocupat Nis şi Sofia. Atunci, armatele maghiare s-au întâlnit pentru prima dată cu 
românii. Dintre aceştia, regele a luat un anumit număr de oameni cu el, considerându-i 
capabili să păzească zona muntoasă. I-a stabilit în actualul comitat de Făgăraş, unde le-a 
dat pământuri." (J. Karâcsonyi, Szâzezer baj, millio jaj egy tevedes miatt, Oradea, 1911, 
p. 10, ap. A. Decei, op. cit., 296). "în ceea ce ne priveşte, comenta A. Decei, nu ştim care a 
fost impresia lui Bela al IlI-lea la întâlnirea cu românii, din moment ce memoriile sale nu 
ne-au parvenit. Constatăm, totuşi, că în exact acelaşi moment al secolului al XH-lea, 
exista un număr mare de români la nord de Dunăre. De fapt, de la Nicetas Choniates, 
prin relatarea sa despre revolta din Balcani a fraţilor Petru şi Asan, aflăm că românii şi 
cumanii au trecut Dunărea de la nord la sud şi au prădat ţinuturile până în apropiere de 
Constantinopole." ( ibidern ). 

munţii împotriva tătarilor, care ameninţau încă hotarele regatului, a 
acceptat oferta lui Bogdan şi i-a permis să se aşeze în Maramureş. 

"Insă unui popor de păstori nu-i sunt niciodată de ajuns păşunile, aşa 
încât, după ce în 1346 secuii i-au alungat definitiv pe tătari din Moldova şi 
după ce ciuma i-a decimat, Bogdan părăsi Maramureşul ca să ocupe valea 
Moldovei: aceasta a fost prima etapă a apariţiei celui de-al doilea principat 
român. Grecii au păstrat amintirea originii acestui principat, derivat din 
cealaltă ramură a poporului român: de fapt, ei numeau Moldova Mauro- 
Valahia " 993 . 

Ca un rezultat nefericit al tuturor "cercetărilor" şi contribuţiilor de 
asemenea factură, s-a remarcat şi "Istoria Ungariei" a lui Homan Bâlint, pe 
cât de oficială, pe atât de carenţă. în ceea ce-1 priveşte pe Bogdan, voievodul 
ţării Maramureşului, acesta este considerat de către autor, în deplin acord cu 
înaintaşii săi intr-ale istoriografiei, fără nicio argumentaţie veridică, drept 
rudă a Basarabilor şi aliat secret al acestora 994 . 

însă, lăsând la o parte prezentarea detaliată a poziţiei istoriografiei 
maghiare, congruentă în ceea ce a însemnat interpretarea profund 
tendenţioasă a documentului din 6 octombrie 1335 —taxată în consecinţă de 
A. Decei— , vom reţine, totuşi, dincolo de lipsa argumentelor, o anumită 
intuiţie istorică (fie ea şi sufocată de mulţimea interpretărilor fanteziste), ce 
se va releva de la sine pe parcursul demonstraţiei noastre. 

Privitor la interesul firesc al istoricilor români pentru subiectul în 
cauză, acesta se va preciza atât într-o abordare analitică de sine stătătoare, 
cât şi ca replică la încheierile colegilor maghiari. Fără să intrăm în detaliile 
acestor luări de poziţie, aparţinând unor nume mari ale istoriografiei 
naţionale (între care N. Iorga, I. Bogdan 995 sau A. Bunea), vom face o primă 
importantă constatare: niciunul dintre marii noştri istorici n-a 
acceptat identificarea celui dintâi voievod al Moldovei 
independente cu personajul menţionat în actul emis de cancelaria 
lui Carol Robert de Anjou. 

Deşi, astăzi, din unghiul nostru de vedere, identitatea celor doi Bogdan 
este mai mult decât probabilă, apreciem că, în conformitate cu ansamblul 
datelor istorice disponibile înaintea efectuării, de către R. Popa, a săpăturilor 
arheologice de la Cuhea 996 şi, în general, a cercetării istorice complexe cu 


993 J. Karâcsonyi, loc. cit. (ap. A. Decei, op. cit., p. 296-297). 

994 Ap. A. Decei, op. cit., p. 302. 

996 Dintre intervenţiile mai vechi, pe această temă, ale istoricilor români, cea a lui 
I. Bogdan se cuvine remarcată cu prioritate: "De unde era acest Bogdan voievod? Poate 
din ţara Severinului, poate din Ţara Românească, în tot cazul dintr-o ţară vecină cu 
Banatul unguresc. El pare să fi fost unul dintre acei voievozi români care trecuseră sau 
era pe cale să treacă la catolicism şi, voind să se stabilească pe teritoriul regelui, voia 
totodată să-şi asigure cât mai multe privilegii" ( Originea voevodatului la români, extras 
din AARMSI, s. II, t. XXIV, 1902, p. 196). 

996 R. Popa, M. Zdroba, Şantierul arheologic Cuhea. Un centru voievodal din veacul al 
XTV-lea, Baia Mare, 1966; R. Popa, Biserica de piatră din Cuhea şi unele probleme 

privire la Ţara Maramureşului în veacul al XTV-lea (Bucureşti, 1970), o luare 
de poziţie precum cea a lui A. Decei echivala, mai ales în contextul deja 
schiţat, cu un demers istoriografie de cel mai elementar bun simţ. 

Drept urmare, istoriografia românească postbelică a considerat 
subiectul închis, puţinele referiri care s-au făcut la adresa documentului din 
1335 avându-i ca protagonişti pe istorici de talia Măriei Holban 997 , a lui 
S. Iosipescu 998 sau V. Achim 999 , analişti cunoscuţi ai problemelor pe care le 
ridică istoria Banatului de Severin, aceştia încercând să lămurească, pe cât 
era cu putinţă, provenienţa voievodului Bogdan sau zona din/în care ar fi 
putut fi transferat în Ungaria. Din nefericire, demersul respectivilor autori a 
rămas fără un rezultat concret, chestiunea părând insolvabilă. 

In ceea ce ne priveşte, vom purcede, într-o primă instanţă, la lămurirea 
provenienţei teritoriale a controversatului voievod Bogdan, fiul lui Micula, 
fără a face, încă, referiri la eventuala sa identitate cu Bogdan I, voievodul 
Ţării Moldovei. 

Drept urmare, începem prin a consemna, în deplin acord cu cele 
relevate de document, dar şi cu autorii menţionaţi anterior, importanţa 
deosebită a personajului în discuţie 1000 , care a necesitat nu numai prezenţa 
personală a arhiepiscopului-cancelar de Calocea la graniţele bănăţene ale 
Regatului angevin, dar şi eforturile materiale majore pe care le-a presupus 
trecerea lui Bogdan şi a oamenilor săi în Ungaria. Credem, aşadar, că nu 
despre negocieri este vorba în act, acestea fiind deja încheiate la o 
dată anterioară, ci despre pregătirea efectivei strămutări a voievodului 1001 , 


privind istoria Maramureşului în secolul al XTV-lea, în SCTV, t. 17, nr. 3, 1966, p. 511- 
528. 

997 M. Holban, Din cronica relaţiilor româno-ungare în secolele XIII -XIV, p. 137-138. Vezi 
şi recenzia Pe marginea unor "Probleme controversate în istoriografia română". Câteva 
observaţii, îndeosebi despre politica lui Basarab, şi o lămurire necesară în chestiunea 
identificării "satului Cozial", în Rdl, t. 31, nr. 6, 1978, p. 1070-1071. 

998 S. Iosipescu, Despre unele controverse ale istoriei medievale româneşti (sec. XIV), în 
Rdl, t. 32, nr. 10, 1979, p. 1959-1978. 

999 V. Achim, Voievozii în districtele româneşti din Banat, în SMIM, XII, 1994, p. 95-119 
(reluat în idem, Banatul în Evul Mediu. Studii, Bucureşti, 2000, p. 98-128). 

îooo y ez i ; m ai recent, valoroasa contribuţie a lui I.-A. Pop, "Din mâinile valahilor 
schismatici...”. Românii şi puterea în Regatul Ungariei medievale (secolele XIII -XIV), 
Bucureşti, 2011, p. 232. 

1001 Aşa cum reiese din document, Ladislau de Calocea este trimis înaintea datei de 1 
noiembrie 1334 la marginile regatului, pentru a pregăti "trecerea şi strămutarea 
voievodului Bogdan, fiul lui Micula, din ţara sa în Ungaria", strămutare "care nu m ai 
răbda atunci nicio zăbavă căci ţinuse prea mult timp", şi pentru ca treaba respectivă "să 
se zorească şi să se împlinească cât mai iute" (vezi n. 985). Aşadar, Ladislau nu este 
trimis cu anume solii sau treburi "tainice", aşa cum apar formulate astfel de demersuri în 
documentele angevine (vezi, spre exemplu, DRH, D, I, P- 37 sau DIR, C, veacul XIV, voi. 
III, p. 398-399), ci cu un scop bine precizat, o strămutare grabnică, care din perspectiva 
regelui se constituia într-o necesitate stringentă. In fapt, acesta se arăta realmente 
îngrijorat de situaţia voievodului Bogdan, care, date fiind circumstanţele politice, încă 
neclare, părea că nu îşi mai permite să zăbovească intr-un teritoriu ostil. 

împreună cu oamenii săi, acţiune ce necesita, desigur, "foarte mari şi 
costisitoare cheltuieli" 1002 . 

Că acţiunea de lungă durată a arhiepiscopului Ladislau a fost 
încununată de succes ne-o dovedeşte, încă o dată, textul documentului, care 
nu sugerează vreun eşec al intervenţiei ordonate de Carol Robert, făcând 
evidentă îndeplinirea obiectivului propus, prin însăşi clemenţa de care regele 
dă dovadă în ceea ce-1 priveşte pe magistrul Thouka, încasatorul dărilor atât 
de necesare strămutării voievodului Bogdan şi a oamenilor lui: "Iar noi 
socotind că suszisele strângeri de dări au fost făcute în slujba noastră (s.n), 
am încuviinţat din osebita noastră milostivire rugămintea numitului domn 
arhiepiscop, pentru scoaterea de sub orice răspundere cât şi dezvinovăţirea 
numitului Thouka..." 1003 . 

Privitor la obârşia teritorială a acestui interesant personaj, am consi- 
derat, urmare a cercetării întreprinse, că ea trebuie căutată, cu prioritate, în 
spaţiul oltenesc. Conducând discuţia în această direcţie, sunt dator să 
precizez că propria mea origine gorjeană mi-a favorizat, întrucâtva, accesul 
la informaţii toponimice inexistente în literatura de specialitate, sau, în orice 
caz, ueexploatate corespunzător, una dintre acestea având o legătură 
nemijlocită cu subiectul propus analizei. 

Ne referim, în speţă, la prezenţa intr-un areal bine delimitat istorico- 
geografic (Severin-Strehaia-Tismana-Tg-Jiu), în apropierea graniţei bănă- 
ţene a Ţării Româneşti, a două toponime cu o rezonanţă aparte în contextul 
argumentaţiei noastre: Miculeşti şi Bogdâneşti, aflate la mică distanţă unul 
de celălalt. Primul reprezintă un străvechi sat gorjean, centrul actualei 
comune Slivileşti, iar cel de-al doilea desemnează un sat dispărut, plasat de 
editorii DRH în apropierea actualei comune Corcova 1004 , ambele gravitând în 
jurul vechiului centru de putere al banilor olteni de la Strehaia 1005 . Credem 
că numele acestor sate -amintind de Bogdan, fiul lui Micula -, ca şi 
dispunerea lor pot asigura, împreună cu alte probe istorice, repere destul de 
solide pentru o argumentare plauzibilă a opiniilor pe care ni le-am asumat. 
Mai mult, la doar 15-20 km spre nord de Miculeşti, pe drumul care leagă 
Severinul de Tg-Jiu, în apropierea actualei comune Teleşti, întâlnim un alt 
toponim, la fel de sugestiv: Câmpul Bogdăneştilor 1006 . 

Dintr-o altă perspectivă, dar în aceeaşi ordine de idei, vom evidenţia 
una dintre sursele istorice fundamentale pentru lămurirea provenienţei 


1002 Vezi n. 985. Ar fi o eroare să ne imaginăm că o asemenea desfăşurare de forţe, 
avându-1 în fruntea sa pe însuşi cancelarul regatului, avea drept finalitate trecerea în 
Ungaria a unui simplu cneaz/voievod regional, însoţit, eventual, doar de propria-i familie. 

1003 Ibidem. 

1004 DRH, B, I, p. 534. 

1006 I. Minea, Bănia de la Strehaia, în CI, II-III (1926-1927), 1927, p. 259-260; Şt. 
Ştefănescu, Bănia în Ţara Românească, Bucureşti, 1965, p. 13-60, 64-65, 67-68; D. 
Bălaşa, De la Mitropolia Severinului la Mitropolia Olteniei (1370-1970), în MO, XXII, nr. 
5-6, 1970, p. 333-354. 

1006 y ez j şj y Cărăbiş, Istoria Gorjului, Bucureşti, 1995, p. 343. 

controversatului voievod Bogdan, dar şi a începuturilor statului medieval 
românesc de la sud de Carpaţi. Ne referim, pe de o parte, la informaţiile 
cuprinse în cel mai vechi pomelnic, ajuns până la noi, al Episcopiei 
Râmnicului Noului Severin, întocmit în vremea episcopului Ştefan, pe la 
1673-1674, a cărui filă 1 (verso) cuprinde pomelnicul domnilor, între care 
figurează şi "Io Bogdan Voievod şi mama sa Doamna Anca, ctitori". Al doilea 
pomelnic al Episcopiei Râmnicului este redactat din iniţiativa episcopului 
Damaschin, trei decenii mai târziu, la începutul său specificându-se că 
acesta "fiind vechiu, de la răposatul Bogdan Voievod ctitorul, s-au înnoit". 
Cel de-al treilea pomelnic, scris în timpul episcopului Climent, începe cu 
aceeaşi afirmaţie, cuprinzând, la rându-i, în lista domnilor, pe "Bogdan 
voievod şi mama sa Anca, ctitori" 1007 . 

Pe de altă parte, aşa cum releva N. Dobrescu 1008 , o sursă austriacă din 
prima jumătate a secolului al XVIII-lea, cunoscută drept catagrafia latină 
(10 iunie 1731), în care sunt consemnate date istorice privind aşezămintele 
monahale din Oltenia 1009 , prelua şi ea această tradiţie: "Biserica Episcopiei 
Râmnicului a fost ridicată din temelie de Bogdan Voievod cel vechiu, fratele 
lui Mircea Voievod, în anul 6812 [1303-1304\, care biserică aparţinuse 
oraşului Râmnic. Când însă arhiepiscopul sau mitropolitul numit Antim 
mutase arhiepiscopia de la Severin la Râmnic, rămase această biserică 
episcopală, şi până în ziua de astăzi se cheamă Noul Severin. 
înfrumuseţarea acestei biserici mitropolitane însă s-a făcut de către urmaşii 
episcopului Antim, anume Eftimie şi Mihail, care de asemenea au avut grija 
de a construi vechi clădiri episcopale. Casa însă a tipografiei şi pivniţele care 
se află sub ea, Matei Vodă a avut grija ca să le facă." 1010 . 


1007 Athanasie Mironescu, Sfânta Episcopie a eparhiei Rîmnicului Noului Severin în 
trecut şi acum, Bucureşti, 1906, p. 243-256. Lucrarea aparţine, de fapt, în întregime, 
istoricului şi folcloristului Theodor Bălăşel (cf. P. Bardaşu, Un voievod oltean puţin 
cunoscut, în Mehedinţi. Istorie şi cultură, II, Drobeta Turnu-Severin, 1980, p. 39-40, n. 3). 

1008 N. Dobrescu, Istoria bisericii române din Oltenia în timpul ocupaţiei austriace (1716- 
1 739), Bucureşti, 1906. 

1009 In fapt, este vorba despre Recensământul privind confirmarea privilegiilor, 
posesiunilor, provenienţa şi utilizarea lor de către mănăstirile din Valahia Cisalutana 
Caesarea (cf. Gherasim Cristea, Istoria Eparhiei Râmnicului, Râmnicu-Vâlcea, 2009, p. 
122), întocmit de administraţia austriacă de ocupaţie, cel mai probabil la cererea 
episcopului şi a egumenilor olteni, interesaţi de confirmarea vechilor privilegii obţinute 
sub voievozi. Dat fiind impactul financiar pe care acestea îl puteau avea asupra fiscului 
imperial, sunt de la sine înţelese atenţia şi meticulozitatea cu care au fost cercetate 
documentele înaintate de către beneficiari generalului Wallis, aflat la acea dată în 
Oltenia (cf. I. Donat, Reşedinţele celei de a doua mitropolii a Ţării Româneşti, în AO, XIV, 
nr. 77-78, 1935, p. 73-74). In mod fericit, austriecii au pus în fruntea regestelor întocmite 
după hrisoavele respective, câte o succintă dare de seamă, cu caracter istoric, specifică 
fiecărui locaş monahal. Este, în primul rând, cazul Episcopiei Râmnicului, a cărei 
importanţă a făcut ca scurtul istoric ajuns până la noi să fie redactat, cu maximă 
probabilitate, de însuşi episcopul Inochentie ( ibidem ). 

1010 Traducerea, după textul latin publicat de N. Dobrescu (op. cit., p. 232), îi aparţine lui 
I. Donat (op. cit., p. 74-75). 

Majoritatea celor interesaţi de subiect au negat veridicitatea acestor 
informaţii, conform cărora calitatea de ctitor al bisericii târgului Râmnic 
(< quae ecclesia oppidi Rimniciensis fuerat), devenită ulterior episcopală, este 
atribuită unui Bogdan Voievod, trăitor în primii ani ai secolului al XlV-lea 
(1303-1304), acesta fiind identificabil, mai degrabă, cu Dan I (1385-1386). 

O atare soluţie i-a tentat -şi continuă să o facă- în chip categoric pe 
istoricii noştri 1011 , ca o consecinţă nefastă a închistării în cadrele, mult prea 
rigide, ale genealogiei "oficiale". 

Astfel, "vechimea" mult prea mare a voievodului-ctitor —Bogdan 
vayvoda antiquo, anno 6812-, căruia nu i se poate face loc între domnii 
secolului al XlV-lea, l-ar descalifica pe acesta din poziţia pe care i-o conferă 
izvorul citat, fiind mult mai sigura omologarea sa cu Dan I, "fratele lui 
Mircea Voievod", de la 6892. Şi aceasta cu atât mai mult, cu cât voievodul 
apare în pomelnic alături de "mama sa, Doamna Anca", considerată a fi 
prima soţie a lui Radu I (1377-1385), amintită de pomelnicului Mănăstirii de 
la Câmpulung şi reprezentată în tabloul votiv al Bisericii Sf. Nicolae 
Domnesc din Curtea de Argeş 1012 . Drept urmare, confuzia s-ar fi făcut, la o 
dată neprecizată, de către redactorii pomelnicelor episcopale râmnicene: 
"Probabil că la transcrierea unui pomelnic vechiu şi şters, s-a citit în loc de Io 
Dan Voievod, cum fusese mai înainte, Bogdan Voievod, şi tot pe această cale 
se va fi strecurat desigur greşala privitoare la an, pentru care se pot găsi 
fără îndoială explicaţii plauzibile din punct de vedere paleografie" 1013 . 

Numai că, oricât de indulgenţi am fi, este greu să acceptăm transfor- 
marea lui Io Dan Voievod în Io Bogdan Voievod 1014 , dacă luăm în seamă 
faptul că redactarea unui pomelnic oficial al unei instituţii ecleziastice de 
prestigiu, precum Episcopia Noului Severin, nu putea fi lăsată în grija unui 
scrib netrebnic, cel învestit cu o asemenea responsabilitate având, cu sigu- 
ranţă, habar de numele ctitorului titular al catedralei episcopale, pomenit în 
mod repetat, la slujbele oficiate acolo. Şi chiar dacă am consimţi la această 
posibilitate, trebuie să ţinem cont că întregul corp clerical, în frunte cu epis- 
copul, lua act de numele proaspăt copiat în pomelnic, cunoscut anterior şi 
invocat ca atare, ceea ce exclude, în viziunea noastră, o asemenea anomalie. 
Cât despre confuzia ce s-ar fi putut face între anii 6892 şi 6812, în redacţia 
lor slavonă, faptul este mult prea puţin probabil, însuşi I. Donat trădând în 
nota pe care o alocă acestor explicaţii 1015 o indubitabilă doză de scepticism. 


1011 Vezi, în primul rând, intervenţia lui I. Donat (op. cit., p. 67-76), care se va constitui 
într-o incontestabilă referinţă istoriografică pentru toţi cei care au considerat că, prin 
aceasta, subiectul a fost, irevocabil, tranşat. Mai recent, s-au raliat aceleiaşi "sentinţe" 
L. Rădvan, op. cit., p. 469, n. 12 şi Gherasim Cristea, op. cit., p. 123. Notă discordantă a 
făcut, în chip meritoriu, doar regretatul cercetător P. Bardaşu (op. cit., p. 41-43). 

1012 Cf. I. Donat, op. cit., p. 76. 

1013 Ibidem. 

1014 Atragem atenţia că în pomelnicul Episcopiei toţi voievozii sunt precedaţi de particula 
Io (cf. Athanasie Mironescu, op. cit., p. 256). 

1015 I. Donat, op. cit., p. 76, n. 4. 

De altfel, trebuie subliniat, aici, un fapt nesesizat până în prezent de 
cercetători, şi anume extrema acurateţe a listei voievodale din pomelnicul 
râmnicean, cu referire la succesiunea domnilor din secolul al XlV-lea. In vre- 
mea cristalizării marii opere cronistice interne, care, tocmai la acest capitol, 
dezarmează istoricul contemporan prin "desăvârşita" sa imprecizie 1016 , 
pomelnicul episcopiei Noului Severin îi enumeră pe Io Basarab Voievod, Io 
Alixandru Voievod, Io Vladislav Voievod, Io Radul Voievod, Io Dan Voievod 
şi Io Mircea Voievod 1017 , surclasând, prin aceasta, toate celelalte liste 
voievodale, aparţinând unor pomelnice cu mult mai "titrate", precum cele ale 
Mănăstirilor Câmpulung, Tismana sau Argeş 1018 . Mai mult, însăşi prezenţa 
în pomelnic —al cărui "titular" este Io Bogdan Voievod ctitor- a lui Io Dan 
Voievod, înaintea fratelui său Io Mircea Voievod, adică acolo unde îi este 
locul, face caducă interpretarea contestată de noi, la acest amendament 
adăugându-se, cum vom vedea, alte câteva consideraţii, de ordin istoric, cu o 
mare încărcătură argumentativă. 

Astfel, fragmentul cuprins în catagrafia latină precizează, în chip 
indubitabil -iar faptul este acceptat şi afirmat cu tărie chiar de I. Donat- că 
mitropolia a fost mutată de la Severin la Rîmnic de către 
mitropolitul Antim (1370-1381) 1019 , fiind găzduită secole la rând -şi până 
în zilele noastre- de către fosta biserică a târgului, ctitoria voievodului 
Bogdan şi a mamei sale, Doamna Anca. Insă, aşa cum se poate uşor 
constata, mitropolitul Antim a putut muta mitropolia la Râmnic doar 
înaintea anului 1381 1020 , când îi cedează scaunul arhiepiscopal lui 
Atanasie 1021 , adică înainte ca voievodul Dan I să-şi exercite "mandatul" 
voievodal (1385-1386) 1022 şi, oricum, înainte de data ctitoririi bisericii în 


1016 Reamintim, în context, că Letopiseţul Cantacuzinesc înregistrează, pentru perioada ce 
a urmat epopeii întemeierii, adică a descălecatului făgărăşean, următoarea succesiune 
voievodală: fantomaticul Mihail vodă - ani 19, Dan vodă - ani 23, Alexandru vodă - ani 
27, Mircea vodă - ani 29 ( Istoria Ţării Româneşti 1290-1690. Letopiseţul Cantacuzinesc, 
ed. C. Grecescu şi D. Simionescu, Bucureşti, 1960, p. 3). 

1017 Ap. Athanasie Mironescu, op. cit., p. 256. 

1018 Ap. V. Drăghiceanu, Curtea Domnească din Argeş, p. 25. 

1019 Despre întemeierea mitropoliei Ţării Româneşti şi a divizării acesteia prin ungerea 
lui Daniel Critopulos ca mitropolit al Severinului, în anul 1370, sub numele Antim, vezi 
C. C. Giurescu, întemeierea Mitropoliei Ungrovlahiei, în BOR, LXXVII, nr. 7-10, 1959, p. 
673-697 (reeditat în întemeierea Mitropoliei Ţării Româneşti. Studii publicate în anul 
1959, la împlinirea a 600 de ani de existenţă, Bucureşti, 2010, p. 27-81); N. Şerbănescu, 
Titulatura mitropoliţilor, jurisdicţia, hotarele şi reşedinţele Mitropoliei Ungrovlahiei, în 
BOR, LXXVII, nr. 7-10, 1959, p. 698-721; idem, Mitropoliţii Ungrovlahiei, în BOR, 
LXXVII, nr. 7-10, 1959, p. 722-826. 

1020 Cel mai probabil, faptul s-a petrecut în vara anului 1376, după ce Severinul a fost 
cucerit de trupele lui Ludovic de Anjou ( DRH , D, I, p. 108-109). 

1021 Al. Elian, Legăturile Mitropoliei Ungrovlahiei cu Patriarhia de Constantinopol şi cu 
celelalte biserici ortodoxe, în BOR, LXXVII, nr. 7-10, 1959, p. 904-960 (reeditat în 
întemeierea Mitropoliei Ţării Româneşti, p. 493-561). 

1022 Cf. C. Rezachevici, Cronologia domnilor din Ţara Românească şi Moldova (I. Secolele 
XIV-XVI), Bucureşti, 2001, p. 78-79. 

"formula" pe care preopinenţii noştri o consideră ca fiind cea corectă, dar 
transcrisă deficitar. 

Prin urmare, vom considera extrem de sugestivă păstrarea amintirii 
voievodului Bogdan în memoria colectivă a oltenilor de la Râmnic şi, mai 
ales, în pomelnicele unei instituţii ecleziastice de prim rang, această probă 
putând fi coroborată şi de atestarea timpurie a unuia dintre satele ce poartă 
numele personajului disputat, Bogdăneştii de pe Olt, dăruit de Mircea cel 
Bătrân ctitoriei sale de la Cozia (1394) 1023 şi aparţinător, în zilele noastre, de 
urbea vâlceană 1024 . 

De o importanţă aparte este şi datarea bisericii râmnicene, la 1303- 
1304, când voievodul Bogdan ne apare în calitate de ctitor, împreună cu 
mama sa, Doamna Anca, ceea ce îl îndreptăţea pe P. Bardaşu să presupună 
minoratul lui Bogdan la acel moment şi, deci, posibila sa identificare cu 
voievodul de la 1335 1025 . Atrage atenţia şi hramul ctitoriei sale, Sf. Nicolae, 
care aminteşte chiar de numele tatălui voievodului Bogdan, Micula, identic 
cu onomasticul Nicolae, în binecunoscuta sa variantă uzitată de unguri 1026 . 

In ceea ce o priveşte pe Doamna Anca, importanţa sa este ilustrată de o 
descoperire pe cât de norocoasă, pe atât de însemnată, de pe teritoriul 
actualului cartier Goranu al oraşului Râmnic, şi care, cu mare probabilitate, 
îi poate aparţine. Ne referim la celebra diademă din aur, datată la 
cumpăna secolelor XIII-XIV, unică în spaţiul extracarpatic, valorificată 
magistral din punct de vedere ştiinţific de către Cristina Anton-Manea, 
cercetător în cadrul Muzeului Naţional de Istorie a României 1027 . 

Dincolo de toate acestea, rămâne totuşi de analizat contextul în care 
voievodul oltean ar fi putut ajunge în situaţia de a-şi negocia trecerea, 
împreună cu oamenii săi, în Regatul ungar. Credem, în deplin acord cu 
M. Holban, că evenimentul este strâns legat de conflictul izbucnit între Carol 
Robert de Anjou şi suzeranul voievodului Bogdan, marele voievod Basarab, 


1023 DRH, B, I, p. 42-45. 

1024 Ni se pare elocvent, în contextul argumentaţiei noastre, şi faptul că pe teritoriul 
Olteniei există un număr sensibil egal de toponime Bogdăneşti cu cele atestate în 
Moldova IBogdania voievodului eponim, luând ca punct de reper cumpăna sec. XIV-XV. 

1026 Autorul coboară, în consecinţă, şi vechimea Râmnicului, ca oraş deja constituit, până 
la începuturile secolului al XlV-lea, aducând drept argumente nu numai pomelnicul 
Episcopiei, ci şi monedele lui Carol Robert de Anjou descoperite în parcul din centrul 
oraşului (op. cit., p. 43). 

1026 Această echivalare, tentantă din perspectiva incidenţei sale asupra hramului bisericii 
ctitorite de voievodul Bogdan la Rîmnic, nu trebuie, însă, absolutizată, numele Micula 
putând fi, la fel de bine, varianta, uşor coruptă de scribii cancelariei angevine, a 
românescului Micul (vezi, în acest sens, şi observaţiile pertinente ale lui A. Decei, op. cit., 
p. 306). In acest caz, numele tatălui lui Bogdan s-ar regăsi, profund semnificativ, 
printre cele ale prezumtivilor săi nepoţi — Dobroslav, Şandre, Laţco, Coste, Gheorghii, 
Micul—, consemnaţi de pomelnicul Mănăstirii Voroneţ (cf. A. Eşanu, V. Eşanu, 
Pomelnicul Mănăstirii Voroneţ. Studiu şi text, în AP, IV, 2008, p. 120; iidem, Mănăstirea 
Voroneţ. Istorie, cultură, spiritualitate, Chiţinău, 2010, p. 297). 

1027 C. Anton-Manea, Prima coroană princiară medievală din aur descoperită pe teritoriul 
României (sec. al XlII-lea), în MN, VII, 1983, p. 127-133. 

în circumstanţele istorice cu totul aparte în care "tatăl dominator" 1028 îşi 
exercita stăpânirea asupra teritoriilor olteneşti. "Planul de secesiune", cum 
l-a numit M. Holban 1029 , era urmarea firească a presiunilor exercitate de la 
centru, în vederea inhibării unor periculoase intenţii de emancipare politică 
a vechilor familii voievodale olteneşti. Privind retrospectiv, prin prisma 
documentelor pe care le avem la dispoziţie, două ar fi momentele care atrag 
atenţia şi în care asemenea antagonisme s-ar fi putut materializa. 

Cel dintâi este legat, în mod nemijlocit, de expediţia regelui angevin 
din 1330, când "soliile şi treburile tainice" purtate de Bako în spatele 
frontului argeşean 1030 , priveau, poate, tocmai negocierile cu vreun personaj 
din această tagmă voievodală, dacă nu cumva chiar cu Bogdan 1031 . Numai că, 
trădarea credinţei datorate suzeranului său de la Argeş îl va pune pe 
voievodul oltean, cu precădere după înfrângerea lui Carol Robert, în situaţia 
ingrată de a-şi părăsi grabnic posesiunile şi de a trece într-o zonă mai sigură, 
care să-i permită însă, în continuare, negocierea unui statut privilegiat, în 
eventualitatea strămutării sale în Ungaria. 

Nesperata şansă i-a putut fi acordată, desigur, de Ştefan Uroş al IlI-lea 
Deceanski, regele Serbiei, care, în iulie 1330, învinsese la Velbujd (Kustendil) 
oastea lui Mihail al IlI-lea Şişman, în pofida ajutorului militar consistent 
primit de acesta de la aliaţii săi regionali, între care s-a evidenţiat, conform 
izvoarelor contemporane, însuşi Basarab 1032 . Contextul politic determinat de 
implicarea voievodului Basarab în conflictul sârbo-bulgar îl avantaja, 
desigur, pe Bogdan, care avea astfel acces în teritoriile controlate de regele 
sârb, adversarul conjunctural al domnului de la Argeş. 


1028 Privitor la semnificaţia numelui Basaraba, vezi A. Decei, Invazia tătarilor din 
1241/42 în ţinuturile noastre după Diămi ot-Tevărîkh a lui Fazi ol-lăh Răsîd od-Dln, în 
idem, Relaţii romăno-orientale. Culegere de studii, Bucureşti, 1978, p. 196. 

1029 M. Holban, Pe marginea unor "Probleme controversate în istoriografia română", p. 
1070-1071. 

1030 DIR, C, veacul XIV, voi III, p. 398-399. 

1031 Privitor la acest scenariu, P. Bardaşu remarca următoarele: "însăşi traversarea de 
către oastea ungară fără dificultăţi a zonei subcarpatice a Olteniei între Banatul de 
Severin şi Olt —zonă în care se întindea probabil voievodatul lui Bogdan— ne indică 
sprijinul acordat de acesta ungurilor, căci logica elementară se opune ideii că Basarab ar 
fi aşteptat cu braţele încrucişate venirea duşmanului până sub zidurile de la Curtea de 
Argeş. Pe de altă parte, interesul arătat de coroana maghiară strămutării lui Bogdan ne 
indică faptul că acest sprijin a fost destul de important." (op. cit., p. 42). 

1032 Conform unei însemnări autobiografice a ţarului sârb Ştefan Duşan, din prefaţa 
Zakonik-ului său, în bătălia de la Velbujd, din oastea ţarului Mihail III Şişman au făcut 
parte, alături de bulgari şi bizantini, şi "Basaraba Ivanko, socrul ţarului Alexandru [Ioan 
Alexandru, viitorul ţar al Bulgariei, 1331-1371], tătarii negri, care trăiau în vecinătate, 
domnia iaşilor şi alţi stăpânitori cu ei." (ap. G. Mihăilă, Contribuţii la istoria culturii şi 
literaturii române vechi, Bucureşti, 1972, p. 274). Se face referire, aici, la coaliţia 
patronată de tătari şi care a acţionat în spaţiul carpato-balcanic în interesul vasalilor 
locali ai acestora, dar mai ales al Hoardei de Aur (vezi, mai recent,. V. Achim, Politica 
sud-esticâ a Regatului ungar sub ultimii arpadieni, Bucureşti, 2008, p. 275). 

Dar această situaţie nu era de natură să dăinuie un timp prea 
îndelungat. In anul următor, cel care avea să devină ţar al sârbilor şi 
romeilor, cu reale ambiţii imperiale, adică Ştefan Duşan (1331-1355), l-a 
îndepărtat prin forţă pe tatăl sau, Ştefan Uroş al III-lea Deceanski, de la 
conducerea Serbiei 1033 , promovând o politică de reconciliere cu noul ţar 
bulgar, Ioan Alexandru (1331-1371), ginerele lui Basarab. Mai mult, luând-o 
ca soţie pe Elena, sora lui Ioan Alexandru, s-a înrudit automat, prin alianţă, 
şi cu voievodul transalpin 1034 . Schimbările petrecute la finele anului 1332 
l-au pus, aşadar, pe Bogdan, în perioada imediat următoare, într-o postură 
nu doar incomodă, ci de-a dreptul periculoasă. 

Aflat, cel mai probabil, pe teritoriul banatului de Branicevo 1035 , contro- 
lat încă de sârbi 1036 , Bogdan se vedea prins între ciocan şi nicovală. Din 
fericire pentru el, forţa militară de care dispunea, şi care nu putea fi 
neglijată de niciunul dintre combatanţi 1037 , a făcut posibilă negocierea, un 
timp, cu ambele forţe dispuse pe linia Dunării. Curând, însă, circumstanţele 
create prin înrudirea cu Basarab şi configurarea unor interese comune — 
blocarea Regatului angevin în încercarea sa de a-şi impune hegemonia în 
sud-estul european- l-au determinat, foarte probabil, pe regele sârb să 
adopte o atitudine mai fermă în privinţa musafirului din Branicevo. Aşa cum 
se desprinde din documentul emis în toamna anului 1335, perioada de timp 
care a precedat transferul efectiv al voievodului oltean în Ungaria a fost 
caracterizată de evoluţia defavorabilă a raporturilor lui Bogdan cu Ştefan 
Duşan, acestea degradându-se iremediabil în toamna anului 1334 1038 , odată 
cu invadarea regiunii Branicevo şi cucerirea cetăţii Golubac de către Carol 
Robert de Anjou 1039 . 

Noua stare de lucruri, precizată prin demonstraţia de forţă şi extin- 
derea controlului angevin în Branicevo, dar şi de contactul direct pe care 
voievodul Bogdan l-a putut avea cu viitorul său suzeran, l-au determinat cu 
siguranţă pe cel dintâi să opteze în chip definitiv pentru strămutarea în 
Regatul ungar. De altfel, însuşi reputatul medievist maghiar Păi Engel, în 


1033 C. Rezachevici, Istoria popoarelor vecine, p. 365. 

1034 Ibidem, p. 367. 

1036 Aflat la sudul Dunării, în proximitatea Olteniei, banatul de Branicevo era locul cel 
mai potrivit pentru retragerea lui Bogdan din faţa voievodului Basarab. 

1036 Spre deosebire de banatul de Macva (Macevo), recucerit de unguri încă din 1319. 
Pentru a putea păstra această însemnată posesiune, regele Carol a condus personal 
câteva campanii împotriva Serbiei (P. Engel, Regatul Sfântului Ştefan, p. 162). 

1037 Interesul pe care i-1 acorda Carol Robert, hotărât să-l aşeze, aşa cum vom vedea, în 
prima linie a apărării Maramureşului în faţa incursiunilor tătăreşti, se baza, desigur, 
tocmai pe forţa combativă a voievodului. 

1038 Reamintim faptul că, cel mai târziu în cursul lunii octombrie a anului 1334 —având în 
vedere data de la care se derulează prima etapă a popasului arhiepiscopului Ladislau în 
"părţile mărginaşe ale regatului", 1 noiembrie 1334-, regele angevin era profund 
îngrijorat de situaţia voievodului Bogdan, "a cărui strămutare nu răbda atunci nicio 
zăbavă, căci ţinuse prea mult timp" (vezi n. 985). 

1039 P. Engel, op. cit., p. 162. 

binecunoscuta sa lucrare, citată anterior, consemna următoarele: "Avem 
cunoştinţă şi de faptul că, din partea atunci ocupată a Serbiei, o mulţime de 
vlahi, conduşi de voievodul Bogdan, s-au aşezat în partea de ţară dintre 
Mureş şi Dunăre" 1040 . 

Un scenariu alternativ, mai mult decât probabil, sugerat de M. Holban 
după o analiză inspirată a surselor, are în vedere evenimentele petrecute la 
graniţa bănăţeană a Ţării Româneşti în anii 1334-1335, când voievodul 
"secesionist" Bogdan ar fi intrat în tratative cu Carol Robert de Anjou, 
cedându-i acestuia Severinul —vezi apariţia meteorică a banilor de Severin în 
documentele angevine din mai-iunie 1335 1041 — în schimbul unui transfer 
profitabil în Regatul ungar. 

Ca o confirmare a mutaţiilor politice din Banatul de Severin, soldate cu 
ocuparea de către unguri a importantei cetăţii dunărene, stă replica pe care 
tătarii -în calitatea lor de "titulari" ai Porţilor de Fier, stăpânite încă din 
anul 1292, prin interpuşii lor de la Argeş 1042 - i-au dat-o regelui angevin, 
devastând Ţara Bârsei. Este relevantă, în acest sens, informaţia pe care ne-o 
oferă un document emis din Alba Iulia la 28 decembrie 1335, în care capi- 
tolul bisericii Transilvaniei consemna slujbele credincioase săvârşite de 
magistru Nicolae Wass cel Tânăr în folosul regelui, în cetatea Hălchiu, "cu 
vărsarea sângelui său şi cu moartea rudelor de aproape şi a slujitorilor săi 
credincioşi" 1043 . Deşi nu dezvăluie identitatea adversarilor regelui, pătrunşi 
în vara anului 1335 în Transilvania, aceasta ne este cunoscută din cronicile 
săseşti citate de George Michael Gottlieb von Hermann, făcând referire, sub 
acest an, la pustiirea de către tătari a Ţării Bârsei şi la distrugerea cetăţii 
Orlenburg 1044 . 

Cu speranţa că am reuşit să oferim o argumentaţie credibilă a 
originilor oltene ale voievodului menţionat de actul emis la 6 octombrie 
1335 1045 , vom încerca să demonstrăm, în cele ce urmează, identitatea celor 


1040 Ibidetn. Nu excludem nici noi un "popas" arădean al oamenilor voievodului Bogdan, în 
drumul lor spre Maramureş. 

1041 DIR, C, veacul XIV, voi. III, p. 348, 350. 

1042 Vezi infra, analiza dedicată începuturilor oraşului Câmpulung. De altfel, în 
corespondenţa sa cu înaltul pontif, regele Carol Robert de Anjou prezentase succesul 
conjunctura l pe care l-a repurtat la Severin, în 1330, ca fiind o "slăvită biruinţă câştigată 
împotriva tătarilor", abia la finalul campaniei suferind "nenorocirea care s-a întâmplat 
din pricina unor curse mişeleşti" ( DRH , D, I, p. 44-45). 

1043 DIR , C, veacul XIV, voi. III, p. 366. 

1044 Das alte Kronstadt. Ein siebenbiirgische Stadt- und Landesgeschichte bis 1800, Koln- 
Weimar-Wien, 2010, p. 230. Vezi şi trimiterile lui A. A. Rusu, care precizează că urmele 
acestei cetăţi de pământ, distrusă de incursiunea tătărască din 1335, sunt încă vizibile 
între Râşnov şi Vulcan ( Castelarea carpatică. Fortificaţii şi cetăţi din Transilvania şi 
teritoriile învecinate (sec. XIII-XTV), Cluj-Napoca, 2005, p. 78). 

1046 Considerăm că este exclusă provenienţa personajului respectiv din "alte orizonturi", 
cum sugera S. Iosipescu (op. cit., p. 1960), gândindu-se la aparenta incompatibilitate 
între dispunerea geografică a celor două moşii amintite în document şi provenienţa 
olteană a voievodului. Dar un astfel de raţionament ar conduce la concluzia eronată că 
Bogdan ar trebui să provină, eventual, din zona Vrsac a actualului banat sârbesc, 

două personaje istorice omonime, respectiv a voievodului Bogdan I, elibera- 
torul Moldovei, cu "tizul" său oltean. 

Nu întâmplător, am evitat în prima parte a intervenţiei noastre discu- 
tarea poziţiei reputatului arheolog R. Popa, vis-â-vis de informaţiile cuprinse 
în actul proaspăt analizat. Autor al cercetărilor de la Cuhea -de o 
însemnătate covârşitoare pentru înţelegerea realităţilor epocii-, dar şi al 
remarcabilei lucrări privitoare la istoria Ţării Maramureşului în veacul al 
XlV-lea, R. Popa a greşit, în opinia noastră, supralicitând concluziile 
intervenţiei lui A. Decei, din anul 1939. Asumându-şi, necritic, opiniile 
acestuia, nu a intuit necesitatea coroborării rezultatelor propriilor sale 
cercetări arheologice cu informaţiile documentare cuprinse în actul din 1335. 

In ceea ce ne priveşte, am exploatat această bizară fisură istoriografică, 
ajungând la rezultatele enunţate deja. Concret, vom pleca de la evidenţierea 
—absolut necesară, deşi insuficientă ca unic argument-, a poziţionării 
"cnezatului de vale al Bogdăneştilor", cum a fost numit de R. Popa 1046 , în 
geografia fizică şi politică maramureşeană. Astfel, studiind cu atenţie harta 
Maramureşului istoric, vom observa că posesiunile lui Bogdan se află în 
extremitatea sud-estică a acestei provincii, la graniţa cu Moldova, în proxi- 
mitatea Prislopului 1047 , veritabilă poartă de intrare a hoardelor tătăreşti în 
acest areal. 

Aşa cum se poate uşor constata, amplasamentul posesiunilor voie- 
vodale ale lui Bogdan au legătură directă cu necesitatea apărării primei linii 
a frontului defensiv anti-tătar, prezenţa sa acolo nefiind deloc întâmplătoare. 
Desigur, aceasta n-ar reprezenta nici pe departe un argument suficient în 
demonstrarea supoziţiilor noastre, dar trebuie reţinut, totuşi, cu atenţie. Şi 
nu doar pentru valoarea sa intrinsecă, de piesă a puzzle-ul\n pe care vom 
încerca să-l reconstituim, ci şi pentru simplul fapt că, dacă ar fi fost altfel, 
întregul nostru eşafodaj argumentativ s-ar fi năruit: un voievod Bogdan 
împroprietărit în Maramureş, după anul 1335, nu ar fi putut poseda moşii în 
mijlocul altor cnezate de vale, preexistente, decât în situaţii excepţionale, 
pur teoretice însă, ce nu şi-au găsit, oricum, corespondentul aici. 

Reţinând, deci, amplasamentul posesiunilor voievodului Bogdan, vom 
continua demersul nostru cu evidenţierea uneia dintre cele mai interesante 
concluzii ale cercetării istorice întreprinse de Radu Popa: familia 

Bogdăneştilor era, la mijlocul secolului al XlV-lea, singura familie 
din Maramureş lipsită de relaţii de rudenie cu vreo altă familie 
aparţinând acestei ţări 1048 . 


uitându-se că acolo s-ar fi aflat deja în Ungaria. Suntem convinşi, însă, că preopinentul 
nostru, cercetător consacrat al acestei epoci, stăpâneşte mult prea bine informaţiile 
privind configuraţia istorico-geografică a zonei, pentru a cădea într-o asemenea capcană 
interpretativă. 

1046 R. Popa, Ţara Maramureşului, p. 144-148. 

1047 A se reţine şi existenţa unui toponim cu totul sugestiv, Preluca tătarilor, din imediata 
vecinătate a pasului Prislop. 

1048 R. Popa, op. cit., p. 148. 

Aşa cum întărea autorul, bazându-se pe diplomele maramureşene 
editate de Ioan Mihalyi de Apşa, "legăturile de rudenie cu dolhenii şi cu 
descendenţii cnezilor din Sarasău, menţionate de documente la începutul 
veacului al XV-lea, sunt explicate tot acolo ca datorându-se căsătoriei 
fiicelor lui Ioan, fiul lui Iuga, cu persoane din aceste două familii" 1049 . In 
ceea ce priveşte ipotezele despre înrudirea mai veche a Bogdăneştilor cu 
Drăgoşeştii sau cu Giuleştenii, acestea "nu au temeiuri documentare sau de 
altă natură" 1050 . Am reţinut această încheiere cu toată atenţia, deoarece 
atestarea documentară a vreunei relaţii de rudenie, ca şi orice altă atestare 
maramureşeană a vreunui membru al acestei importante familii voievodale, 
înaintea anului 1335, ar fi subminat, iremediabil, raţionamentul propus. 

Mai mult, deşi se poate constata, la jumătatea secolului al XlV-lea, de- 
plina stăpânire a voievodului de la Cuhea asupra satelor de pe valea su- 
perioară a Vişeului -cele două Vişee, Borşa şi Moisei- ca parte integrantă a 
moşiei sale 1051 , ba chiar în ciuda caracterului indubitabil al acestei "depline 
stăpâniri", aflăm dintr-o diplomă de întărire emisă mai târziu, sub guver- 
narea lui Ioan de Hunedoara, un fapt de o excepţională însemnătate : vişeenii 
stăpâneau satele în discuţie -cu drept cnezial, recunoscut ca atare de 
adunarea "nobililor şi nenobililor comitatului Maramureş", ca şi de 
autorităţile comitatense— încă din vremea sfinţilor regi ai Ungariei 1052 / 
Aşadar, dreptul de proprietate al acestor cnezi, care nu aveau nicio 
legătură cu familia Bogdăneştilor, fusese uzurpat, la un moment 
dat, de către voievodul Bogdan, prin impunerea unei autorităţi 
suprapuse 1053 , alogene, descinsă inopinat în mediul maramureşean. 

Iată-ne ajunşi, însă, şi la dovezile "materiale" ale demonstraţiei 
noastre, datorate cercetărilor întreprinse de R. Popa, în câmpul arheologiei, 
la biserica şi curtea voievodală din Cuhea. Nu credem că mai este necesar să 
afirmăm, aici, valoarea probatorie a acestor elemente de "istorie concretă" şi 
nici neîndurătoarea lor capacitate de a descompune argumentaţii 
"documentare" altminteri solid fundamentate. Ceea ce importă acum, cu 
adevărat, este să înţelegem, nepărtinitor, însemnătatea rezultatelor obţinute 
la Cuhea, precum şi adânca lor semnificaţie. 


1049 Ibidem. 

1060 Ibidem. 

1051 Mihalyi, Diplome maramureşene, p. 36-39. 

1062 Ibidem, p. 515-517. 

1063 O asemenea situaţie nu reprezenta o noutate pentru Maramureş. Avem în vedere, 
spre exemplificare, cazul satelor româneşti Herinceni şi Lipceni, dăruite de rege, conform 
actului emis la 1 aprilie 1350, "credincioşilor săi români" Sărăcin, Nicolae, Valentin şi 
Luca, fiii voievodului Crăciun de Bilca, sătenii fiind obligaţi să-i primească pe bilceni "ca 
pe cnezii şi stăpânii lor", să le dea "ascultare în toate", aşa cum au dat "şi altor cnezi, 
predecesorii acestora" (Mihalyi, Diplome maramureşene, p. 35). I.-A. Pop a evidenţiat 
recent, în mod judicios, că familia cnezilor Bilceni, pusă în slujba regalităţii, şi-a mărit 
stăpânirile inclusiv prin dobândirea de noi cnezate în detrimentul altor cnezi, 
fenomenul căpătând o amploare excepţională după revenirea Drăgoşeştilor din Moldova 
('Din mâinile valahilor schismatici...", p. 133-134). 

Vom începe, astfel, prin a evidenţia datarea, remarcabil de precisă, a 
bisericii de piatră din Cuhea, în deceniul patru al veacului XIV, mai precis 
spre finele domniei lui Carol Robert de Anjou, în intervalul 1335 - 1340 1054 . 
Dincolo de reapariţia anului 1335 -pe care l-am reţinut ca dată a transfe- 
rului voievodului Bogdan în Ungaria— în acest memorabil context, mai 
trebuie subliniat şi faptul că datarea respectivă s-a făcut pe baza monedelor 
descoperite intr-un mic tezaur îngropat la temelia altarului, dintre care cele 
mai vechi au fost emise de către regele sârb Ştefan Duşan/ 1055 . 

Fără a mai face vreun comentariu pe marginea acestei descoperiri, 
unică în arealul maramureşean, atât de îndepărtat de teritoriile de prove- 
nienţă ale monedelor, vom consemna o alta, la fel de semnificativă, şi tot de 
factură arheologică, legată de amplasarea bisericii de piatră din Cuhea pe 
locul unui cimitir mai vechi. Ei bine, dispoziţia în teren a gropilor respecti- 
vului cimitir era fie de nerecunoscut, fie de nerespectat pentru noii veniţi, 
care şi-au construit edificiul religios fără a le menaja în vreun fel. Astfel, 
dintre mormintele aparţinând cu certitudine vechiului cimitir, trei au fost 
tăiate de şanţurile noi fundaţii, patru au rămas acoperite de o placă de 
mortar contemporană bisericii de piatră, iar restul au fost căpăcuite de un 
pavaj, la toate acestea adăugându-se faptul că ele aveau, oricum, o orientare 
diferită faţă de noul ansamblu ecleziastic 1056 . Faptul dovedeşte, într-o 
manieră indubitabilă 1057 , discontinuitatea locuirii acestei vetre săteşti şi 
calitatea de nou veniţi a Bogdăneştilor pe un teritoriu a cărui istorie 
anterioară se lasă mult prea greu tâlcuită. 

în treacăt fie spus, lăcaşul voievodal din Cuhea se distinge atât prin 
elementele arhitecturale specifice, de sorginte catolică -biserică-sală cu 
trăsături caracteristice goticului timpuriu, incluzând, desigur, nelipsita 
sacristie—, cât şi prin hramul său, purtător al unor semnificaţii aparte: Sf. 
Rege Ştefan 1058 . Situaţia ne apare cu atât mai frapantă, cu cât eventuala 
schimbare a hramului — dintr-unul ortodox în cel catolic, abia amintit—, care 
ar fi putut avea loc după plecarea lui Bogdan în Moldova, este cu 
desăvârşire exclusă prin faptul că urmaşii lui Sas, voievozii Bale şi Drag, cei 
care au intrat în posesia moşiei Cuhea după 1365 1059 , s-au manifestat ca 
nişte vajnici apărători ai ortodoxiei 1060 . In opinia noastră, este foarte posibil 
ca una dintre condiţiile strămutării lui Bogdan să fi fost trecerea la 


1064 R. Popa, Biserica de piatră din Cuhea, p. 520. 

1065 Ibidem. 

1056 Orientarea vechilor morminte se abate cu 5-15 grade spre sud-vest, respectiv nord- 
est, în comparaţie cu orientarea bisericii de piatră şi a mormintelor contemporane ei 
(i ibidem , p. 517). 

1067 Ii mulţumim, şi pe această cale, dlui Adrian Bătrîna, pentru întregul sprijin acordat 
în justa interpretare a acestor mărturii arheologice. 

1068 R. Popa, op. cit., p. 521. 

1069 DRH, D, I, p. 80-83. 

1060 Vezi actul patriarhal din 1391, prin care Bale şi Drag obţin drept de stavropighie 
pentru Mănăstirea Sfântului Arhanghel Mihail, din Peri, ctitoria înaintaşilor lor (FHDR, 
IV, p. 231-233; Mihalyi, Diplome maramureşene, p. 145-147). 

catolicism, ceea ce ar putea explica întreaga conjunctură evocată anterior, 
fără ca acest lucru să pună sub semnul întrebării revenirea voievodului la 
credinţa ortodoxă, imediat după răzvrătirea sa 1061 . 

Ca o ultimă intervenţie argumentativă, evidenţiem faptul că Bogdan 
este singurul caz de fruntaş maramureşean numit voievod chiar şi după 
căderea sa în infidelitate faţă de Coroana angevină. Până şi în actul din 
1365, prin care i se confiscă moşiile, el apare drept voievodul Bogdan 1062 , 
atributul respectiv neavând legătura cu funcţia sa maramureşeană, care îi 
fusese retrasă încă din iarna anilor 1342-1343 1063 , ci cu vechea şi perpetua sa 
calitate de voievod, aşa cum apare precizată, pentru întâia dată, în 
documentul din 1335. 

încheind prin a menţiona faptul că, în îndepărtatul Maramureş, 
vechile denumiri ale celor doi munţi din care izvorăşte Iza —pe al cărei curs 
se afla Cuhea, reşedinţa lui Bogdan- erau Basarab, respectiv Traian 1064 , 
vom lăsa cititorul să cântărească singur concluziile investigaţiei noastre. 

Suceava. Numărându-se printre aşezările de o însemnătate aparte 
pentru istoria teritoriilor extracarpatice, dar atestată târziu în documentele 
vremii, Suceava a beneficiat, încă din primele decenii ale celei de-a doua 
jumătăţi a veacului trecut, de interesul, profund şi constant, al cercetării 
arheologice 1065 . 

Ca rod al acestor eforturi meritorii, s-a evidenţiat, atât pe teritoriul 
viitoarei aşezări sucevene, cât mai ales în zonele înconjurătoare, o certă 


1061 Merită reamintite, în context, şi aprecierile lui I. Bogdan (vezi n. 996). Mai mult, 
dimensiunea confesională extrem de "laxă" a familiei voievodului Bogdan, atât cât o 
cunoaştem prin gesturile copiilor săi, Laţcu şi Margareta —care se vor converti fără 
scrupule la catolicism, atunci când circumstanţele au cerut-o—, adaugă un plus de 
veridicitate acestor aserţiuni. 

1062 DRH, D, I, p. 82. 

1063 Mihalyi, Diplome maramureşene, p. 20-21. 

1064 Ibidem, p. 87. Prin analogie, aceleaşi toponime, Basarab şi Traian, mărginesc spre 
nord, respectiv spre sud, de o manieră cu totul semnificativă, centrul voievodal de la 
Râmnic. In acest context, vom preciza şi faptul că descoperirea, în reşedinţa lui Bogdan 
de la Cuhea, a uneia dintre cele mai vechi sobe cu cahle din spaţiul românesc, a pus în 
discuţie apartenenţa sa tipologică (R. Popa, O sobă cu cahle-oală din sec. XTV la Cuhea- 
Maramureş, în SCIV, t. 24, nr. 4, 1973, p. 671-679). Simptomatic, cele mai apropiate 
analogii s-au putut face cu sobele de cahle de la sud de Carpaţi şi, mai ales, cu soba 
descoperită la Râmnic (E. Busuioc, Vestigii feudale de la Râmnicu Vîlcea, în Buridava, 3, 
1979, p. 24-29). 

1066 Măsura acestui interes o dă faptul că Suceava devenise, chiar în acei ani, etalonul 
preocupărilor noii şcoli româneşti de arheologie medievală, creată sub îndrumarea 
reputatului cercetător şi profesor I. Nestor. Dintre specialiştii formaţi atunci, într-o 
legătură nemijlocită cu şantierul-şcoală de la Suceava, s-a evidenţiat, curând, M. D. 
Matei, căruia îi datorăm, printre altele, cele mai importante contribuţii la descifrarea 
istoriei de început a oraşului (vezi, cu prioritate, Contribuţii arheologice la istoria 
oraşului Suceava, Bucureşti, 1963; Civilizaţie urbană medievală românească. Contribuţii 
(Suceava până la mijlocul secolului al XVI-lea), Bucureşti, 1989). 

continuitate de locuire, începând cu primele secole ale mileniului I l066 . Fără a 
intra în detalii, subliniem importanţa fundamentală a acestor descoperiri 
pentru înţelegerea temeinică a particularităţilor procesului genezei aşezării 
de la Suceava, cu referire concretă la cadrul de certă favorabilitate econo- 
mică şi demografică 1067 în care ea se plasa. 

"Considerarea datelor materiale, care pot sluji la jalonarea etapelor 
principale ale istoriei milenare a aşezării omeneşti ce va deveni oraşul me- 
dieval Suceava scoate în evidenţă o realitate de însemnătate fundamentală: 
continuitatea neîntreruptă de viaţă, pe teritoriul sau în împrejurimile ne- 
mijlocite ale teritoriului viitorului oraş, începând, cel puţin, cu primele două 
secole ale erei noastre. 

Importantă, în primul rând, pentru că subliniază permanenţa condi- 
ţiilor favorabile mersului mereu ascendent al unor comunităţi umane, con- 
statarea aceasta capătă, în cazul special al Sucevei, o importanţă sporită, 
tocmai datorită faptului că oraşul, prin poziţia sa geografică, se constituie ca 
urmare a acţiunii unor factori în care sunt antrenate resurse ale unei 
regiuni întinse, Suceava dovedindu-se, în ultimă instanţă, rezultatul unei 
întregi evoluţii istorice a societăţii româneşti din această parte a ţării" 1068 . 

Dintr-o atare perspectivă, exemplul Sucevei ar putea părea drept unul 
reprezentativ pentru ilustrarea modului în care o locaţie medievală, plasată 
pe cursul unui râu important, intr-un areal geografic cu un potenţial 
economico- demografic ridicat, reuşeşte să devină centrul de convergenţă al 
regiunii respective. Şi aceasta în condiţiile, cu totul nefavorabile, ale 
poziţionării sale oarecum retrase în raport cu axele principale ale comerţului 
internaţional 1069 . Dar lucrurile nu stau tocmai aşa/ 

Aceeaşi meritorie investigaţie arheologică a supus atenţiei noastre o 
împrejurare aparte, care particularizează, incontestabil, geneza oraşului în 
discuţie. Astfel, în contingenţă cu bogăţia inventarului arheologic, 
descoperirile corespunzătoare secolelor XI-XII descalifică, fără echivoc, 
viitoarea aşezare suceveană în competiţia cu "suratele" sale din regiune. 
Spre argumentare, vom consemna faptul că, proporţional cu excepţionalele 
descoperiri de la Vornicenii Mari 1070 , localitate aflată în apropiere, cele de pe 
teritoriul Sucevei sunt de o inconsistenţă dezarmantă. 

Şi totuşi, nu pe vechea vatră a Vornicenilor Mari se va ridica aşezarea- 
gazdă a Curţii transferate de la Şiret, ci la Suceava. Explicaţia acestei 
stranii întâmplări rezidă în atestarea arheologică a unui fapt semnificativ: 


1066 Cf. M. D. Matei, Aspecte particulare ale procesului formării oraşului medieval 
Suceava, în Rdl , t. 34, nr. 12, 1981, p. 2247-2261. 

1067 M. D. Matei, Em. I. Emandi, Habitatul rural medieval din Valea Moldovei şi bazinul 
Şomuzului Mare (secolele XI XVII), Bucureşti, 1982, passim. 

1068 M. D. Matei, Aspecte particulare, p. 2259. 

1069 Idem, Premisele formării oraşului medieval Suceava şi rolul aşezării până la mijlocul 
secolului al XTV-lea, în SCIVA, t. 28, nr. 1, 1977, p. 84-85. 

1070 M. D. Matei, Em. I. Emandi, Necropola feudal-timpurie de la Vornicenii Mari (jud. 
Suceava), în SCTVA , t. 31, nr. 4, 1980, p. 585-597. 

la debutul secolului al XlV-lea, pe teritoriul Sucevei se precizează o certă 
concentrare a locuirii 1071 , la adăpostul unei fortificaţii de dimensiuni apre- 
ciabile, constituită dintr-o palisadă şi şanţul aferent 1072 . 

Dacă statutul de centru voievodal al Sucevei -aşa cum a fost imaginat 
de coordonatorul cercetărilor arheologice 1073 — se va adeveri, este firesc să 
acceptăm că o atare calitate stimulase şi veleităţile economice ale aşezării, 
transformând-o în "placa turnantă" a comerţului regional. Pe cale de 
consecinţă, s-ar putea afirma că toată această evoluţie i-a asigurat Sucevei 
un categoric parcurs ascendent, propulsând-o, spre finele sec. al XlV-lea, în 
postura de principal candidat la statutul de capitală a unei Moldove 
emancipate politic şi religios, stăpână pe propriile-i destine. 

Ca şi la Argeş, factorul politic va surclasa determinismele economice în 
geneza aşezării medievale, redirecţionând decisiv vectorii raportului de 
interdependenţă dintre cei doi "competitori"/ Evidenţierea unui atare proces, 
de o însemnătate excepţională pentru înţelegerea circumstanţelor formării 
Sucevei, ne oferă şansa de a marca, şi pe teritoriul de la răsărit de Carpaţi, 
un tip de geneză urbană care nu se aplică, cu o asemenea claritate, în nicio 
altă situaţie. 

In ceea ce ne priveşte, privind evoluţia acestui areal prin prisma 
desfăşurărilor de natură socio-politică de la cumpăna secolelor XIII-XIV, 
circumscrise descălecatului maramureşean 1074 , vom aprecia că în primul 
deceniu al veacului XIV, în perimetrul viitoarei aşezări sucevene s-a stabilit 
o comunitate alogenă, de origine transilvăneană 1075 , cu preocupări 
preponderent meşteşugăreşti. Mai exact, credem că este vorba despre acei 
cojocari "ungureşti" menţionaţi în vechile cronici, pe seama cărora a fost 
pusă însăşi geneza Sucevei 1076 . 


1071 M. D. Matei, Contribuţii arheologice la istoria oraşului Suceava, p. 77-87. 

1072 M. D. Matei, L. Chiţescu, Nouvelles donnees du probleme de Vapparition des 
fortifications des villes moldaves au Moyen Age, în Dacia (N.S.), t. XI, 1967, p. 321-330. 

1073 Suceava primei jumătăţi a sec. al XlV-lea se întindea pe o suprafaţă apreciabilă, de 
circa 3 ha, fiind înconjurată de o fortificaţie complexă şi costisitoare, expresie materială a 
unui centru asupra căruia îşi exercita autoritatea un feudal local şi în care se concentrau, 
în primul rând, atributele sale militare (M. D. Matei, Aspecte particulare, p. 2254-2255; 
idem, Premisele formării oraşului medieval Suceava, p. 83). 

1074 Vezi supra, analiza dedicată începuturilor oraşului Baia. 

1076 Sunt semnificative, din această perspectivă, excepţionalele descoperiri arheologice din 
nivelul premuşatin de la Suceava, pe care i le datorăm lui M. D. Matei, şi care relevă 
prezenţa, aici, a unei ceramici de factură maramureşeană. Ne referim, cu precădere, la 
fragmentele de vase ceramice cu un profil caracterizat de prezenţa aşa-zisei "streşini", 
care marchează baza feţei exterioare a buzei, şi care "îl situează în mod sigur printre cele 
mai vechi profile ceramice din sec. al XlV-lea de la Suceava" (M. D. Matei, Nivelul 
premuşatin de la Curtea Domnească din Suceava, în SCIVA, t. 29, nr. 4, 1978, p. 546). 

1076 "aşijderea Suceava scrie că o au descălecat nişte cojocari ungureşti, ce se chiamă pre 
limba lor suci, iar Suceava pre limba ungurească se chiamă Cojocărie (s.n.)." (Grigore 
Ureche, Letopiseţul Ţării Moldovei, p. 65). în fapt, acest fragment aparţine interpolaţiei 
atribuite lui Simion Dascălul, care o preluase, însă, cum singur mărturiseşte, dintr-un 
letopiseţ moldovenesc mai vechi, astăzi necunoscut. 

La prima vedere, aserţiunea noastră ar putea părea rodul unei 
supralicitări a informaţiilor cronicăreşti, atât de mult blamate de curentul 
pozitivist. In realitate, aşa cum se va vedea, şi în cazul Sucevei, o parte a 
acestor "basne " 1077 sunt adeverite de analiza obiectivă a datelor istorice care 
ne stau la dispoziţie, fie şi disparat, provenite atât din câmpul cercetării 
arheologice, cât şi din acela al izvoarelor scrise. 

Concret, ne vom apleca, în primă instanţă, asupra circumstanţelor 
amenajării fortificaţiei premuşatine, care "închidea" vechea vatră a locuirii 
sucevene 1078 , din aşa-zisul "sector Şipot", cum a fost numit, convenţional, în 
literatura de specialitate, cu precădere arheologică 1079 . O privire atentă 
asupra dispunerii elementelor constitutive ale fortificaţiei stârneşte, 
îndreptăţit, o profundă nedumerire. Astfel, şanţul de apărare nu este plasat 
în faţa palisadei, adică în exteriorul ei, cum ar fi fost firesc -şi în 
conformitate cu principiile elementare ale arhitecturii fortificaţiilor—, ci în 
"dosul" acesteia, înspre vatra locuită/ 1080 . Ei bine, luată ca atare, această 
circumstanţă este totalmente absurdă, având, oricum, valoare de unicat 1081 
şi fiind de natură să provoace —cum s-a şi întâmplat— îndoieli privind 
acurateţea cercetării. 

In realitate —şi o afirmăm răspicat— planul fortificaţiei este întocmit în 
mod exemplar, iar dubiile conte sta tarilor nu au niciun temei ştiinţific, 
fundamentându-se pe analiza superficială a împrejurărilor în care a dăinuit 
insolita lucrare de apărare. Ei bine, cheia descifrării acestei veritabile 


1077 Cf. Miron Costin, Opere, ediţia P. P. Panaitescu, Bucureşti, 1958, p. 243. 

1078 "Perimetrul aşezării era delimitat de o fortificaţie cu palisadă (construită cel mai 
tîrziu la începutul secolului al XlV-lea), ce descria un arc de cerc, pornit din apropierea 
zonei pârâului Şipot, de la vărsarea sa în Cacaina [râul Arenî\, şi se închidea la 
confluenţa acestuia cu râul Suceava. Această zonă de la baza cuestei (altitudine 270 m), 
dă impresia în raport cu înălţimea acesteia (Zamca 385 m) că este o zonă depresionară 
[...], pe o suprafaţă de circa 3-4 ha, unde stratul arheologic [...] este de cea mai mare 
consistenţă." (Em I. Emandi, Habitatul urban şi cultura spaţiului. Studiu de geografie 
istorică. Suceava în secolele XTV-XX, Iaşi, 1996, p. 43) 

1079 Vezi, mai ales, M. D. Matei, Cotitribuţii arheologice la istoria oraşului Suceava, 
passim. 

1080 Cf. M. D. Matei, L. Chiţescu, op. cit., p. 324-335. 

1081 "Fortificaţia oraşului din secolul al XlV-lea se compunea din şanţ de apărare de 
dimensiuni reduse (circa 6 m lărgime la gura păstrată) şi palisadă de lemn, ce delimitau 
o suprafaţă de teren de circa 3-5 ha pe trei părţi (est, sud şi nord), cea de-a patra fiind 
asigurată de râul Areni, ce separa oraşul de platoul Cetăţii de Scaun. [...] Sub raport 
topografic această fortificaţie s-a presupus că apăra vechiul nucleu de locuire al oraşului 
de pe terasa de 60-70 m de la confluenţa pârâului Areni cu Suceava. La marginea acestei 
arii locuibile şi însoţind, invariabil, forma de teren mai ridicată a platoului Zamca ce 
delimita terasa mai sus menţionată printr-o creastă, era săpat şanţul destinat să asigure 
apărarea şi a cărui palisadă era amplasată pe zona cea mai dominantă. In acest fel, 
apărătorii de pe palisadă nu mai erau susţinuţi, în cazul unui eventual atac contra 
oraşului, prin şanţ, deoarece acesta se găsea în spatele lor şi îi separa, dimpotrivă, de 
oraş. Este o situaţie cel puţin stranie în comparaţie cu tot ce se cunoaşte în materie de 
fortificaţie de tip palisadă" (Em I. Emandi, op. cit., p. 39-40). 

"ciudăţenii" de istorie suceveană stă în înţelegerea, pe de o parte, a 
imperativelor de ordin topografic -o terasă în pantă, cu configuraţie 
depresionară- ce au condiţionat soluţia tehnică, iar, pe de altă parte, a 
motivelor care i-au determinat pe cei aflaţi în spatele acestei lucrări 
constructive să aleagă, neapărat, respectiva locaţie ca vatră a aşezării lor. 

Este vorba tocmai despre acea comunitate de meşteşugari specializaţi 
în prelucrarea produselor animaliere, cu precădere pielari şi blănari —recte 
"cojocarii ungureşti", amintiţi de interpolatorul cronicii lui Ureche 1082 —, ale 
căror preocupări impuneau aşezarea intr-un perimetru cu acces nemijlocit la 
un curs de apă, acest rol revenindu-i, aici, râului -şi atenţionăm asupra 
semnificaţiei numelui- Cacaina! Din această perspectivă, "sectorul Şipot" 
era locaţia ideală 1083 , beneficiind, printre altele, de apărare naturală pe 
laturile de sud (râpa Şipotului) şi de est (râul Are ni/ Cacaina). 

Că aşa stau lucrurile o dovedesc documentele scrise, care îi 
consemnează pe cojocari şi blănari ca fiind cei mai numeroşi meşteri din 
Suceava 1084 , mahalaua lor constituindu-se în zona Şipot, în jurul Uliţei Sf. 
Vineri 1085 , unde s-a descoperit biserica de piatră, foarte veche, cu hramul Sf. 
Paraschiva 1086 , patroana spirituală a breslei. 

Dacă această comunitate s-a aşezat în preajma vreunui "puternic al 
locului" —confirmând supoziţiile lui Mircea D. Matei—, care ar putea fi 
identificat cu un înaintaş al logofătului Iaţco, atestat în anul 1395 1087 , 
rămâne să stabilească cercetările viitoare. Pentru noi, o atare posibilitate 
este mai mult decât probabilă, dată fiind anvergura personajului, care avea 
căderea să corespondeze cu patriarhul ecumenic al Constantinopolului, 
cerându-i acestuia să accepte calitatea de ctitor 1088 pentru cele două 


1082 Vezi n. 1076. Atragem atenţia că în limba maghiară cuvântul "blănar'7 cojocar se 
traduce, intr-adevăr, aşa cum precizează conicarul, prin sziics. 

1083 Este profund semnificativ faptul că acest sector se constituie, din punct de vedere 
geomorfologic, intr-unui dintre segmentele aşa-zisei "Coaste Şeptilici" —versantul drept al 
rîului Suceava—, situat între străzile Cetăţii şi Mirăuţi (C. Hociung, Studiul şi 
managementul fenomenelor naturale de risc, p. 16), zona caracterizându-se prin prezenţa 
izvoarelor sărate, indispensabile pentru practicarea tăbăcăriei. De altfel, "acestea au fost 
exploatate în tot cursul evului mediu şi în epoca modernă de cele două tăbăcării 
menţionate aici în 1785" (Em. I. Emandi, op. cit., p. 457). 

1084 Vezi Catastiful breslei blănarilor şi cojocarilor din Suceava -izvor de o însemnătate 
excepţională, unicat pentru istoria medievală a Moldovei—, refăcut în anul 1673, dar 
reflectând stări de fapt mult mai vechi (cf. Şt. S. Gorovei, Cu privire la patriciatul 
orăşenesc în Moldova medievală, p. 256). 

1086 Em I. Emandi, op. cit., p. 144, 283. 

1086 Vezi, mai recent, P.-V. Batariuc, Biserici din timpul lui Ştefan cel Mare la Suceava, în 
Ars Transsilvaniae, XII-XIII, 2002-2003, p. 14-17. Distinsa cercetătoare suceveană 
postulează, judicios, existenţa, sub biserica de piatră atribuită lui Ştefan cel Mare, a unei 
biserici mai vechi, din lemn, al cărei cimitir a şi fost, de altfel, identificat. 

1087 P. Ş. Năsturel, D'un document byzantin de 1395 et de quelques monasteres roumains, 
în Centre de Recherche d 'Histoire et Civilisation de Byzance. Travaux et memoires, voi. 8, 
Hommage ă M. Paul Lemerle, Paris, 1981, p. 345-351. 

1088 Ibidem. 

mănăstiri, monydria, ridicate de el în arealul sucevean: una în proximitatea 
oraşului medieval —închinată Preasfintei Fecioare Maria ( Panaghia ) 1089 -, iar 
cea de-a doua, cu hramul Sf. Dumitru, chiar în cuprinsul aşezării 1090 . 

în urmă cu aproape două decenii, V. Ciocîltan a propus un scenariu 
istoriografie seducător 1091 , în care rolul principal îi este atribuit tocmai lui 
Iaţco, echivalat cu Eţco prisăcariul al vechilor cronici 1092 , şi al cărui nume, 
de sorginte ruteană, ar fi legat, ca etnonim, de comunitatea iţeanilor 
suceveni. In fapt, iţeanii ar reprezenta numele rutean al olanilor, cu rosturi 
istorice bine precizate în acest areal, aşa cum am consemnat, la rându-ne, în 
paginile dedicate începuturilor oraşului Baia. Teoria lui V. Ciocîltan a fost 
contrazisă, ulterior, de D. Moldovanu 1093 , a cărui argumentaţie -formulată, 
din nefericire, într-o manieră emfatică, inadecvată statutului academic pe 
care autorul şi-l arogă- pierde, oricum, din consistenţă, dacă se au în vedere 
conexiunile obligatorii cu câteva repere istorice, destul de precise, care 
lingvistului cu pricina îi cam scapă 1094 . 

In ceea ce ne priveşte, considerăm că aserţiunile lui V. Ciocâltan 
necesită, încă, o confirmare peremptorie, aşezarea de la Suceava nefăcând 
parte, cel mai probabil, din habitatul alanilor, rătăciţi pe aceste meleaguri. 

Ar sta mărturie, în acest sens, şi faptul că pe teritoriul oraşului, în nivelul 
premuşatin, au fost descoperite doar trei fragmente 1095 ale unui vas ceramic 
din categoria numită, convenţional, "a Hoardei de Aur" 1096 , vehiculată de 
alani în spaţiul moldav. 


1089 Este vorba de cea mai veche dintre bisericile suprapuse de la Iţcani, cu hramul 
Adormirea Maicii Domnului, identificată prin săpăturile arheologice coordonate de M. D. 
Matei ( Biserica "Adormirea Maicii Domnului" din Suceava în lumina datelor arheologice, 
în RMI , LX, nr. 2, 1991, p. 8-16). Probatoare este şi menţiunea din actul privilegial 
acordat de Alexandru voievod, la 23 februarie 1453, "mănăstirii noastre care este lângă 
Suceava, cu hramul Adormirea Sfintei Născătoare de Dumnezeu", şi care era numită, 
explicit, "mănăstirea lui Iaţco" ( DRH , A, II, p. 39). în contextul analizei noastre, este 
foarte interesant, chiar simptomatic, faptul că printre potenţialii colonişti ai "sloboziei" 
acordate mănăstirii lui Iaţco, se numărau, în primul rînd, cojocarii ( ibidem , p. 39). 

1090 Faptul este cu atât mai semnificativ, cu cât un asemenea caz are valoare de unicat 
pentru Moldova acelor vremi (vezi şi L. Rădvan, Oraşele din Ţările Române, p. 578), 
ctitorul părând să dispună de vatra pe care şi-a durat ctitoria în baza unei mai vechi 
stăpâniri a familiei sale. 

1091 V. Ciocîltan, Alanii şi începuturile statelor româneşti, p. 949-950. 

1092 Grigore Ureche, Letopiseţul Ţării Moldovei, p. 64-65. 

1093 D. Moldovanu, Toponimia Moldovei în cartografia europeană veche (cca 1395-1789), 
în Tezaurul toponimic al României. Moldova, voi. I, partea a 4-a, Iaşi, 2005, p. XLIV. 

1094 Vezi, în acest sens, şi reacţia lui Şt. S. Gorovei ( Veacul XTV. Din nou şi mereu, p. 290- 
296), atacat, la rându-i, în aceeaşi lucrare şi cu acelaşi ton declamator, de către 
D. Moldovanu. 

1095 "Puţinătatea lor în raport cu masa materialului din stratul care ne reţine atenţia 
pare a confirma opinia că este vorba despre o pătrundere izolată în mediul local." (M. D. 
Matei, Nivelul premuşatin de la Curtea Domnească din Suceava, p. 547). A se vedea, în 
contrast, cantităţile mari de ceramică roşiatico-gălbuie descoperite la Baia —"unde sunt 
filistei" (vezi n. 693)- şi atribuite aceleiaşi perioade (E. Neamţu, V. Neamţu, S. Cheptea, 
Oraşul medieval Baia, I, p. 101-102; II, p. 160-166). 

1096 Pentru detalii, vezi V. Spinei, Moldova în secolele XI-XTV, p. 254-255. 

Ajunsă în acest punct, discuţia noastră se poate consacra, în totalitate, 
evenimentului care a marcat hotărâtor devenirea urbană a Sucevei, legată 
nemijlocit de instalarea, aici, a principalei reşedinţe de scaun a Domniei, sub 
Petru I Muşatinul (1375-1391). 

Atestată, pentru întâia dată, la 10 februarie 1388 1097 , Suceava intrase, 
desigur, de mai multă vreme, în atenţia marelui voievod: 

"Cronologic vorbind, este mai mult decât probabil că voievodul Petru I 
zis Muşatinul, înainte de a-şi fi stabilit principala reşedinţă în Suceava 
(decizie care implica şi plecarea din Şiret a unui mare număr de însoţitori ai 
voievodului, începând cu curtenii săi cei mai apropiaţi şi mergând până la 
slujitorii mărunţi şi oştenii garnizoanei capitalei), a iniţiat construirea la 
Suceava a două obiective de cea mai mare importanţă: Curtea Domnească 
(sediul particular al voievodului şi al familiei sale) şi cetatea de pe latura de 
vest a oraşului (cunoscută, în literatura de specialitate, sub numele de 
Cetatea Şcheia)" 1098 . 

Dar asupra problematicii -pe cât de importantă, pe atât de complexă- 
a edificării celor dintâi cetăţi muşatine de piatră, vom poposi în excurs-\A de 
la finele acestei analize. 

Revenind la circumstanţele, cu totul particulare, ale mutării "capitalei" 
voievodale moldoveneşti de la Şiret la Suceava, vom evidenţia faptul că 
aceasta a implicat, în primul rând, dezafectarea vechiului şanţ de apărare, 
săpăturile arheologice dovedind că în ultimul sfert al secolului al XlV-lea nu 
mai era utilizat, trecându-se la umplerea lui. Cu privire la acest aspect, 
autorul cercetărilor a făcut o observaţie de importanţă majoră: "lipsa din 
pământul de umplutură a şanţului de apărare a unor materiale arheologice 
(ceramică sau monede) aparţinând şi începutului secolului al XV-lea 
sugerează că procesul de umplere s-a petrecut intr-un timp scurt, astuparea 
şanţului de apărare făcându-se, probabil, la porunca domnului, care îşi 
mutase de curând scaunul domniei la Suceava" 1099 . 

Coroborând această operaţiune "distructivă" cu raţiunile profunde ale 
distanţării de mediul catolic siretean 1100 , am putea spune că decizia lui 


1097 Documentele moldoveneşti, II, p. 604. 

1098 M. D. Matei, Civilizaţie urbană medievală românească, p. 55-56. 

1099 Ibidem, p. 50. 

1100 Supoziţia noastră privind caracterul ortodox al aşezării sucevene, în contrast cu cel 
eminamente catolic, de la Şiret, ne obligă la câteva precizări suplimentare. Intr-o primă 
instanţă, reţinem faptul că Suceava nu este enumerată printre "casele" Vicariatului 
francisca n al Rusiei, de la finele secolului al XlV-lea, alături de Şiret sau Baia (cf. R. 
Mohlenkamp, Die Entstehung und Entwicklung der mittelalterlichen moldauischen 
Stădte bis Ende des XVI. Jahrhundert, în voi. Românii în istoria universală, IIIi, Iaşi, 
1988, p. 931 şi n. 112; vezi şi Gh. I. Moisescu, Catolicismul în Moldova, p. 87). Mai mult, 
aşa cum am văzut anterior, corespondenţa logofătului Iaţco cu patriarhul ecumenic ne 
dezvăluie imaginea unei aşezări sucevene profund ortodoxe, în "jurisdicţia" căreia 
funcţionau două mănăstiri de rit grec (cf. P. Ş. Năsturel, D'un document byzantin de 
1395, p. 345-351; vezi şi intervenţiile cercetătoarei P.-V. Batariuc, Din istoria bisericii 
"Sf. Dumitru" din Suceava, în Monumentul, VI (2004), Iaşi, 2005, p. 52-53; Biserici 

Petru I Muşatinul se întemeia pe o veritabilă ruptură cu trecutul, faptul con- 
stituind, pentru aşezarea de la Suceava, garanţia unei evoluţii accelerate către 
dobândirea statutului de oraş, recunoscut ca atare în izvoarele vremii 1101 . 

Dar, pentru că în cazul Sucevei, privitor la condiţionările "muşatine" 
ale genezei sale urbane, nu ne putem aroga meritul vreunor adăugiri semni- 
ficative, vom face din nou apel la încheierile istoricului M. D. Matei 1102 , 
căruia i s-a recunoscut, fără rezerve, paternitatea ştiinţifică a celor mai 
importante descoperiri: 

1. Legat de viaţa economică a aşezării, se înregistrează, în ultimul 
sfert al secolului al XlV-lea, trecerea la o producţie accentuat standardizată, 
laolaltă cu constituirea unui cartier al meşteşugarilor, a cărui amplasare 
marginală va fi determinată de utilizarea permanentă a focului, specifică 
meşteşugurilor în cauză. 

2. Amplitudinea lucrărilor de construcţie întreprinse la Suceava a 
atras, fireşte, şi un număr consistent de meşteşugari specializaţi, de prove- 
nienţă germanică 1103 , cu ateliere aşezate în apropierea Curţii domneşti. 

3. Activizarea drumului comercial moldovenesc va stimula, desigur, 
intrarea Sucevei în circuitul internaţional de schimburi, cu întărirea 
caracteristicilor urbane ale aşezării. 

4. înfiinţarea Mitropoliei Moldovei 1104 şi instalarea sa la Suceava va 
întări decisiv funcţia de centru spiritual a oraşului. 

5. însăşi prezenţa stăruitoare a Domniei şi a Sfatului ţării, alături de 
garnizoana aferentă, în noua reşedinţă de scaun, a presupus coagularea 
principalelor funcţii ale oraşului: politică, militară, administrativă, 
religioasă şi, nu în ultimul rând, economică. 

Dacă adăugăm, la toate acestea, beneficiile aduse aşezării de instalarea 
coloniei armeneşti 1105 şi acordarea dreptului de depozit 1106 -ca şi consecinţe 
ale poziţiei câştigate anterior-, ne putem face o imagine destul de clară, atât 
asupra consistenţei structurilor urbane sucevene la începutul sec. al XV-lea, 
cât şi asupra rolului hotărâtor pe care l-a avut decizia primului domn 
Muşatin. 


dispărute din Suceava, în HU, t. XV, nr. 1-2, 2007, p. 203-204). Toate aceste indicii sunt 
întărite, în chip judicios, de încheierile lui M. D. Matei, care observa, în calitate de 
coordonator al săpăturilor arheologice de la Suceava, inexistenţa vreunor materiale care 
să aparţină unor elemente de colonizare, în nivelul premuşatin ( Civilizaţie urbană 
medievală românească, p. 58, n. 20). 

1101 A se vedea, în primul rând, Lista oraşelor din vechile cronici ruseşti, datată recent, în 
mod discutabil, în intervalul 1375-1381 (vezi supra, p. 182, cu n. 749, 750). 

1102 M. D. Matei, op. cit., p. 70-72. 

no3 Prezenţa lor a fost probată de descoperirea faimoasei ceramici cenuşii (idem, Die 
graue Keramik von Suceava und einige archăologische Probleme des 14. und 15. Jh. in 
der Moldau, în Dacia, N.S., t VI, 1962, p. 357-386). 

1104 Vezi, mai ales, Şt. S. Gorovei, întemeierea Moldovei, p. 174-196. 

1105 Cf. P. P. Panaitescu, Hrisovul lui Alexandru cel Bun pentru episcopia armeană din 
Suceava (30 iulie 1401), în RIR, IV, 1934, p. 44-56; vezi şi DRH, A, I, p. 21. 

1106 Documentele moldoveneşti, II, p. 633-636. 



254 


Denis Căprăroiu 


Excurs privitor la cronologia relativă a edificării primelor cetăţi 
muşatine de piatră —fundamentală pentru descifrarea începuturilor Sucevei— 
şi a implicaţiilor sale numismatice: 

Deşi, într-o primă instanţă, un atare demers ar putea părea 
superfluu, dată fiind recurenţa sa, mai degrabă infructuoasă, în studiile de 
specialitate, totuşi analiza temeinică a surselor documentare disponibile în 
această speţă, implicând coroborarea izvoarelor scrise cu datele oferite de 
arheologie, îngăduie câteva observaţii pertinente, de natură să soluţioneze, 
poate definitiv, controversele privind cronologia relativă a ridicării, într-o 
evidentă succesiune, de către Petru I Muşatinul, a forturilor de la Şcheia, 
Suceava şi Neamţ. Mai mult decât atât, aşa cum vom încerca să demon- 
străm, o serie de detalii pe care investigaţia arheologică le-a pus în evidenţă 
ridică serioase semne de întrebare asupra cronologiei succesiunii primelor 
emisiuni monetare moldoveneşti, groşii de argint atribuiţi, indubitabil, 
voievodului Petru I constituind, de altfel, prin contextul stratigrafie clar în 
care au fost descoperiţi, un element esenţial de datare a celor trei cetăţi, 
abia amintite. 

S-a afirmat, în repetate rânduri, în lucrări mai vechi sau mai noi 1107 — 
printr-o invariabilă raportare la viziunea istorică a unui savant de talia lui 
N. Iorga 1108 — , că emiterea unei monede reprezintă, în primul rând, un fapt 
de istorie economică, răspunzând unor necesităţi care, în cazul Ţării 
Moldovei, ar fi, neîndoielnic, legate de deschiderea drumului comercial 
internaţional 1109 ce lega Liovul de Marea Neagră, prin Cetatea Albă. 

Pe de altă parte, specialiştii s-au văzut obligaţi să admită, în acord cu 
uzanţele medievale, că a bate monedă reprezintă un drept suveran, conferit, 
în cazuri excepţionale, unor vasali a căror anvergură politică îi plasa, 
oricum, la vârful ierarhiei puterii. Pentru a nu ne îndepărta prea mult de 
sfera realităţilor medievale extracarpatice, vom invoca, aici, cazurile, prefect 
documentate, ale voievozilor Dan al Il-lea sau Vlad Dracul, cărora 
Sigismund de Luxemburg, subsumându-se imperativelor cruciadei târzii, le- 
a concedat, volens nolens, acest drept, ca pe un însemnat şi îndatoritor 
privilegiu 1110 . 

Aplicând principiul enunţat anterior, altminteri inexorabil, la situaţia 
particulară a Moldovei muşatine, Ştefan S. Gorovei -neobositul cercetător al 
începuturilor statului românesc medieval de la răsărit de Carpaţi— a 
sugerat, la un moment dat, că voievodul Petru I a putut beneficia de acest 
drept fundamental, indispensabil dezvoltării plenare a ţării pe care o 
guverna, abia în perioada ce a urmat depunerii omagiului în faţa Coroanei 
polone, în toamna anului 1387, prin concedare de către regele Vladislav 
Jagello, proaspătul său suzeran 1111 . 


1107 A se vedea, mai ales, Ştefan S. Gorovei, întemeierea Moldovei, p. 196-200. 

1108 N. Iorga, Istoria românilor prin călători, ed. a Il-a, voi. I, Bucureşti, 1928, p. 107. 

1109 "Ceea ce cred că trebuie reţinut este legătura dintre prima emisiune monetară a 
Moldovei şi deschiderea drumului comercial moldovenesc" (Şt- S. Gorovei, op. cit., p. 200). 

1110 Aceste exemple au fost invocate, încă din perioada interbelică, de către A. Veress, 
Originile stemelor Ţărilor Române, în RIR, 1, 1931, p. 225-232. 

1111 Ştefan S. Gorovei, op. cit., p. 199. în mod evident, această opţiune interpretativă se 
subsumă opiniei mai vechi a reputatului istoric ieşean —care străbate precum un fir roşu 

In ceea ce ne priveşte, acceptăm întru totul atât ideea concedării, de 
către o o putere suzerană, a dreptului de a bate monedă voievodului Petru I 
Muşatinul, cât şi necesitatea stringentă a unui atare demers în perspectiva 
deschiderii drumului comercial care lega Polonia de limanul Nistrului, pe o 
rută controlată de către voievozii moldoveni. Numai că, toate aceste 
circumstanţe pot fi atribuite cronologic primilor ani de domnie ai 
voievodului Petru I, care beneficiase, oricum, de integrarea Cetăţii Albe 
între graniţele Moldovei, încă de la finele domniei unchiului său, Laţcu 
(1367-1375) 1112 . 

Presiunea uriaşă exercitată de Ludovic cel Mare asupra Ţării 
Moldovei, chiar în legătură cu această ispravă a voievodului de la Şiret 1113 , 
îl va determina, însă, pe Petru I să admită obedienţa faţă de regele angevin, 
materializată -din perspectivă confesională- în acceptarea influenţei 
catolice, venită pe filieră haliciană. Ne referim, aici, atât la propria 
convertire, desigur conjuncturală, cât mai ales a mamei sale, doamna 
Margareta 1114 , sub autoritatea religioasă a Societăţii fraţilor peregrini, la 
cumpăna anilor 1376-1377 1115 . 

Acest amănunt -convertirea doamnei Margareta la catolicism sub 
autoritatea vicariatului general al Societăţii fraţilor peregrini -, aparent 
neînsemnat, are, în realitate, semnificaţii deosebite. Spre deosebire de 
Laţcu, care îşi fundamentase decizia pe dezideratul punerii sub protecţia 
Romei, ca element de neutralizare a agresiunii angevine, Petru şi 
Margareta se vedeau expuşi unor exigenţe crescânde. 


întreaga sa operă dedicată începuturilor statului medieval moldovenesc— privind 
"imposibilitatea" acceptării de către Petru I Muşatinul a suzeranităţii regelui Ludovic cel 
Mare, faţă de a cărui politică ar fi avut o atitudine indiscutabil contrară. 

1112 Vezi n. 598. 

1113 Actul din toamna anului 1374, în care sunt atestate pregătiri de război împotriva 
Moldovei, este, în această privinţă, doar un exemplu (cf. Ş. Papacostea, op. cit., p. 118- 
119). 

1114 Iată mărturia lui Ioan de Sultanieh: "Domnul lor a fost odinioară convertit la credinţa 
noastră, şi îndeosebi maica sa, doamna Margareta, de către un frate predicator ce era 
vicar general prin părţile acelea." ( Călători străini despre Ţările Române, voi. I, 
Bucureşti, 1968, p. 39). Atragem atenţia asupra artificiului de exprimare din relatarea 
episcopului Ioan de Sultanieh -"şi îndeosebi mama sa"-, care trădează, în opinia noastră, 
caracterul profund conjunctural al gestului voievodului, Petru I nefăcând decât să 
admită, formal şi interesat, opţiunea, mult mai profundă, a mamei sale, pe care el nu şi-a 
asumat-o, leal, niciodată. Credem, în acest sens, că înhumarea sa în necropola de la 
Rădăuţi, aşa cum reiese din cercetarea datorată soţilor Bătrîna {Biserica "Sfântul 
Nicolae" din Rădăuţi ; p. 185), dovedeşte, ca şi în cazul lui Laţcu, fără drept de apel, 
aserţiunile noastre. 

1116 Pentru detalii, vezi Gh. I. Moisescu, Catolicismul în Moldova, p. 95-96. Oricum, în 
anul 1377 convertirea Margaretei era un fapt împlinit, aşa cum o atestă scrisoarea Papei 
Grigore al Xl-lea, din 30 ianuarie 1378, prin care "Margaretha de Cereth, domina 
Walachiae minoris" obţinea privilegiul de a i se putea acorda, de către duhovnicul ei, 
indulgenţa plenară (cf. C. Auner, Episcopia de Seret, p. 240). Mai mult, mănăstirea -cu 
biserica închinată Sf. Ioan Botezătorul - pe care aceasta a ctitorit-o la Şiret, pentru fraţii 
predicatori ( DRH , A, I, p. 1-2), este databilă anterior lunii octombrie 1377, când aparţinea 
deja Societăţii fraţilor peregrini, urmare a unui decret semnat de Elie Raymond, 
ministrul general al Ordinului dominican (cf. Gh. I. Moisescu, op. cit., p. 96). 

Pe de o parte, capacitatea şi disponibilităţile scaunului apostolic de a 
oferi sprijinul necesar se dovediseră, în timp, aşa cum am consemnat deja, 
virtuţi fantasmagorice. Pe de alta, acţiunile hotărâte ale lui Ludovic cel 
Mare, în perspectiva consolidării dominaţiei angevine în spaţiul halician, îşi 
arătau roadele, creând, totodată, premisele recuperării definitive a 
Moldovei. 

Una din măsurile întreprinse de rege, într-o manieră extrem de abilă, 
a fost tocmai atragerea în sfera sa de influenţă a Societăţii fraţilor peregrini, 
noua autoritate spirituală, recunoscută de papă, în teritoriile Europei 
răsăritene. Trataţi cu respect şi sprijiniţi de interpusul lui Ludovic în 
Rutenia, Ladislau de Oppeln, în diversele cereri făcute la Roma, misionarii 
dominicani au consimţit la proiectele regelui, consacrate atragerii definitive 
a Haliciului pe orbita Regatului ungar 1116 . 

Toate aceste circumstanţe, care nu mai permiteau, în niciun fel, 
sustragerea de la obedienţa faţă de regele angevin, îl vor obliga pe Petru I 
să manifeste o maximă prudenţă, în aşteptarea unui deznodământ 
favorabil. Şi aceasta, cu atât mai mult cu cât acceptarea vasalităţii va 
asigura, atât tânărului voievod moldovean 1117 , cât şi ţării sale, pe termen 
lung chiar, o serie de avantaje, dintre cele mai însemnate. Intre acestea, pe 
lângă şansa de a păstra, în graniţele Moldovei, teritoriile încorporate 
anterior, la loc de frunte se plasează tocmai concedarea de către regele 
Ungariei a dreptului de a bate monedă, alături de binecunoscutele însemne 
heraldice —scutul fasciat cu flori de crin—, constituite ulterior în blazonul 
dinastic al Muşatinilor 1118 . 

întreaga conjunctură poate fi atribuită primei părţi a anului 1377 1119 , 
în cursul căruia Petru I şi-a îndeplinit, foarte probabil, îndatoririle vasalice, 


1116 Ibidem, p. 100-104. Vezi şi P. Engel, Regatul Sfântului Ştefan, p. 195-196. 

1117 Privitor la data naşterii celor doi fii ai Margaretei IMuşata, adică a celor dintâi 
voievozi Muşatini, vezi contribuţia colegilor Lia şi Adrian Bătrîna, op. cit., p. 205. 

1118 A se vedea, mai ales, D. Cernovodeanu, Evoluţia armenilor Ţărilor Române de la 
apariţia lor şi până în zilele noastre (sec. XIII -XX), Brăila, 2005, p. 112-151. 

1119 Oricum, în vara anului 1378, deplina suzeranitate angevină asupra Moldovei era un 
fapt împlinit, aşa cum o demonstrează actul de danie a cetăţii Chioar către fraţii 
maramureşeni Blac, Drag şi Ioan, la sfârşitul căruia regele preciza că le-a dăruit cetatea 
"aşa încât să nu le -o poată lua înapoi altfel, decât dându-le mai înainte un schimb 
asemănător în ţara Rusiei sau hărăzindu-le o moşie din voievodatul ţării Moldovei" 
(. DRH , C, XV, p. 569). Atragem atenţia că aprecierile lui Şt. S. Gorovei asupra 
semnificaţiei acestui act -"arată foarte clar că la acea dată Moldova era o ţară care nu 
depindea de Ludovic", regele mimând o stăpânire fără suport real, asupra unui teritoriu 
la care nu renunţase încă (op. cit., 170-171)— ni se par eronate. Vezi, în contrast, analiza, 
mult mai judicioasă, a lui Ş. Papacostea, care concluzionează, tranşant, în favoarea ideii 
că Moldova reintrase, la data respectivă, sub influenţa Regatului angevin ( Triumful 
luptei pentru neatârnare: întemeierea Moldovei şi consolidarea statelor feudale româneşti, 
în idem, Geneza statului în Evul Mediu românesc, p. 66-67). De altfel, un act strict 
contemporan, emis de acelaşi Ludovic de Anjou, la 19 nov. 1377, de data aceasta într-o 
chestiune ce privea cealaltă ţară românească, a Basarabilor, dovedeşte că regele nu se 
sfia să-şi declare intenţia fermă de a o redobândi, recunoscând, implicit, emanciparea 
politică a voievodatului muntenesc: "De asemenea, făgăduim că, dacă, cu voia lui 
Dumnezeu, Tara Românească va ajunge, cum tragem nădejde, în mâinile noastre..." 
(DRH. D, I, p. 112). 

prin participarea la campania împotriva lituanienilor, de la care Ludovic de 
Anjou a reuşit să smulgă, cu acest prilej, cetăţile Belz şi Chelm 1120 . 

Interpretarea propusă de noi ar permite, de altfel, lămurirea uneia 
dintre cele mai însemnate controverse ale istoriei acestei perioade, legată de 
expediţia lituaniană —soldată cu un eşec usturător— întreprinsă în luna 
decembrie a anului 1377, împotriva Moldovei. Aceasta apare, astfel, ca o 
campanie de pedepsire a moldovenilor, aliaţii Ungariei în acţiunea 
războinică anti-lituaniană, pe care regele angevin o desfăşurase cu doar 
câteva luni înainte 1121 . Mai mult, o atare tâlcuire a evenimentului ar repune 
în valoare informaţia documentară din epocă, privind martirizarea, la Şiret, 
a franciscanilor Luca şi Valentin, de către lituanienii păgâni ("ab infidelibus 
qui arborem adorant") 1122 , cu atât mai mult, cu cât, tocmai la Şiret a fost 
descoperit, în anul 1912, celebrul tezaur monetar, datat în 1377 1123 , şi care 
fusese, foarte probabil, îngropat în contextul expediţiei lituaniene. 

Precizarea anterioară, privind pagânismul atacatorilor lituanieni, nu 
este una întâmplătoare, ea eliminând varianta asumată de unii cercetători, 
conform căreia atacul s-ar fi datorat fraţilor Koriatovici, stăpânii Podoliei, 
care ar fi încercat să răzbune, astfel, uciderea, de către moldoveni, a celui 
mai mare dintre ei, celebrul Iurie 1124 . Dimpotrivă, documentele scrise, 
precum şi datele care se desprind, cu destulă claritate, din analiza 
numismatică, comparativă, a primelor emisiuni monetare moldoveneşti şi 
podoliene indică faptul că atât Petru I Muşatinul, cât şi fraţii Koriatovici - 
pe deplin creştinaţi la acea dată- au ţinut, cot la cot, "trena" regalităţii 
angevine, începând cu 1377 1125 şi până la moartea suzeranului lor, în 1382. 

Este, astfel, mai mult decât semnificativă deplina concordanţă crono- 
logică a scrisorilor trimise de către papa Grigore al Xl-lea, atât doamnei 
Margareta, cât şi cneazului Alexandru Koriatovici, prin care înaltul pontif 
îngăduia ca duhovnicii acestora să le poată acorda iertarea plenară a 
păcatelor "in articulo morţiş" 1126 . In plus, analiza temeinică a celor dintâi 
emisiuni monetare aparţinând Moldovei şi Podoliei denotă analogii specta- 
culoase, în privinţa nominalului, dar şi a standardului metrologic, ambele 
emisiuni reprezentând variante locale ale modelului aflat în uz în Rutenia, 
în timpul guvernării lui Ladislau de Oppeln (1372-1377/78), respectiv a lui 


1120 P. Engel, op. cit., p. 196. 

1121 A se vedea, în acest sens, şi C. Cihodaru, Tradiţia letopiseţelor şi informaţia 
documentară despre luptele politice din Moldova în a doua jumătate a sec. al XTV-lea, în 
AIIAI, t. V, 1968, p. 18. 

1122 Ap. Gh. I. Moisescu, op. cit., p. 94-95. 

1123 O. Iliescu, Moneda în România, Bucureşti, 1970, p. 25. 

1124 Vezi, în primul rănd, G. Popovici, Anul de la Martie în Moldova, în timpul lui 
Alexandru cel Bun, în Convorbiri literare, nr. 3, 1905, p. 205-206, n. 6. Mai recent, aceeaşi 
viziune a fost împărtăşită, cu unele nuanţări, de Şt. S. Gorovei, întemeierea Moldovei, p. 
159-160. 

1126 Din fericire, în cazul cnezilor podolieni s-a păstrat documentul prin care Ludovic de 
Anjou făcea cunoscută, la 29 septembrie 1377, intrarea acestora în starea de vasalitate 
faţă de Coroana ungară, fapt care le-a şi ocazionat primirea "ducatului Podoliei", cu titlul 
de feud ("ducatum Podolie receperunt in feudum a corona dicti regni”, ap. Ş. Papacostea, 
op. cit., p. 66, n. 92). 

1126 Ibidem, p. 67, n. 96. 

Ludovic de Anjou (1378-1382) 1127 . La toate acestea se adaugă faptul că 
ambele tipuri monetare înregistrează o stemă oarecum comună celor două 
dinastii princiare, bazată pe scutul fasciat cu flori de crin, evidentă 
concesiune a regalităţii angevine, care, în cazul cnejilor din familia 
Koriatovici s-a lăsat, din fericire, surprinsă documentar. 

Dincolo, însă, de toate aceste împrejurări, cu o uriaşă încărcătură pro- 
batorie, trebuie spus că, odată cu dispariţia regelui, a venit şi momentul, 
atât de aşteptat, al desprinderii de suzeranitatea ungară. Astfel, datorită 
unor circumstanţe aparte, Ungaria cade pradă luptelor interne pentru 
putere, autorităţile de la Buda fiind puse, mai bine de un deceniu, în im- 
posibilitatea de a susţine o politică externă coerentă 1128 . Petru I va specula, 
cu abilitate, noua conjunctură, grăbindu-se să ia măsuri hotărâte în vederea 
emancipării politice a Moldovei de sub influenţa regalităţii ungare: 
demarează, tocmai în acest interval 1129 , construirea unor puternice cetăţi de 
piatră -Cetatea Şcheia, Cetatea de Scaun a Sucevei, Cetatea Neamţ-, 
reprezentând coloana vertebrală a sistemului defensiv moldovenesc, şi se 
delimitează ferm de mediul catolic siretean, odată cu mutarea "capitalei" 
statului la Suceava. Iar concretizarea diplomatică a noilor opţiuni politice 
ale voievodului Muşatin se va realiza, desigur, în 1387, prin închinarea de 
la Lemberg în faţa regelui Vladislav Jagello şi a reginei Hedviga 1130 . 

Concentrându-ne atenţia asupra documentelor emise cu acest prilej, 
dar şi a celor generate de contractul vasalic abia încheiat, vom identifica 
câteva repere fundamentale în stabilirea cronologiei relative a edificării 
cetăţilor muşatine de piatră, mai exact a celor de la Suceava, pe care 
rezultatele cercetărilor arheologice efectuate în perimetrul respectivelor 
fortificaţii le confirmă întru totul. 

Astfel, în actul omagial încheiat în oraşul Lemberg, semnat la 26 
septembrie 1387 1131 , Petru Voevod precizează, răspicat, că "ne facem supuşi 
cu omagiu, pe noi, poporul şi ţara noastră, cetăţile Moldovei [Valachie 


1127 E. Oberlănder-Târnoveanu, K. Pârvan, A presumably lost coin and a fictitious page 
from the history of Moldavian coinage at the end of 14 th century: some remarks about the 
so-called issues of “Juga Vodă I” alias George Koriatovic, în Cercetări numismatice, XII- 
XIII, 2006-2007, p. 277. Intr-o contribuţie recentă, care valorifică rezultatele analizelor 
atomice efectuate pe circa 1000 de monede muşatine, E. Oberlănder-Târnoveanu atrăgea, 
pertinent, atenţia asupra unui fapt semnificativ: primele emisiuni monetare aparţinând 
lui Petru I au urmat un standard al titlului foarte înalt, care în acea epocă nu mai era în 
uz decât în Rusia Roşie, acoperind, strict, intervalul 1360-1380/ ( Câteva consideraţii 
privind evoluţia sistemului monetar medieval moldovenesc, p. 411-412). 

1128 P. Engel, op. cit., p. 222-235. In istoriografia noastră, a se vedea, cu precădere, analiza 
lui P. P. Panaitescu, Mircea cel Bătrân, p. 22-26. 

1129 M. D. Matei, Din problemele mereu actuale ale domniei primului voievod Muşatin al 
Moldovei, în M. D. Matei, R. Cârciumaru, Studii noi despre probleme vechi: din istoria 
evului mediu românesc, Târgovişte, 2004, p. 123-124. 

1130 Documentele moldoveneşti, II, p. 599-601. Punându-se, cu acest prilej, sub protecţia 
regalităţii polone, Petru I Muşatinul iniţia, de altfel, o direcţie fundamentală a politicii 
externe a Moldovei, îndreptată cu fermitate şi consecvenţă către alianţa cu puternicul 
său vecin de la nord (Ş. Papacostea, întemeierea Ţării Româneşti şi a Moldovei şi românii 
din Transilvania: un nou izvor, în idem, Geneza statului în Evul Mediu românesc, p. 88). 

1131 Datarea din Documentele moldoveneşti, II, p. 599, adică 6 mai 1387, este eronată. 

castra] şi celelalte domenii...'', această formulare -reluată în actul prin care 
marii boieri moldoveni girau fidelitatea vasalului faţă de proaspătul 
suzeran 1132 - probând, fără echivoc, existenţa în Ţara Moldovei, la acea dată, 
a cel puţin două cetăţi 1133 . Pe cale de consecinţă, vom pune, încă o dată, 
aceeaşi întrebare legitimă: care dintre cetăţile atribuibile şi atribuite, 
îndeobşte, voievodului Petru I -Cetatea Şcheia, Cetatea de Scaun a Sucevei, 
Cetatea Neamţ, cetatea de lemn şi pământ de la Roman, cetăţile Ţeţina şi 
Hmielov— ar fi putut exista în toamna anului 1387? 

Deşi afirmarea prezenţei, în spaţiul moldav, la data respectivă, a 
tuturor acestor fortificaţii este, fără îndoială, tentantă şi —din unghiul 
nostru de vedere— foarte probabilă, la rigoare trebuie să acceptăm că probe- 
le documentare, scrise sau de sorginte arheologică, nu certifică decît existen- 
ţa celor două cetăţi de piatră de la Suceava şi, eventual, a celei de la Neamţ. 

Spre argumentare, vom invoca un alt document, complementar 
contractului omagial abia amintit, şi care în colecţia Costăchescu îi şi 
succede nemijlocit. Este vorba, în fapt, de o scrisoare de corespondenţă, în 
care Petru Voevod consemna trimiterea către suzeranul său a celei mai 
mari părţi a împrumutului promis, şi anume a sumei de 3000 de franci 
frânceşti, scrisoarea fiind semnată în cetatea Sucevei, la 10 februarie 
1388 1134 . 

Atestarea explicită a cetăţii Sucevei, ca edificiu deplin funcţional, la 
începutul lunii februarie a anului 1388, probează, însă, cu destulă claritate, 
existenţa fortificaţiei, în aceiaşi parametri calitativi, şi în luna septembrie a 
anului 1387. Altminteri, ar trebui să presupunem, în mod nerezonabil, că 
miezul iernii anilor 1387-1388 i-ar fi surprins pe constructorii cetăţii în 
plină activitate creatoare/ 

Revenind, însă, pentru o clipă, la litera -de data aceasta chirilică- a 
documentului, subliniem faptul că locul emiterii este chiar cetatea (gorod ) 
Sucevei, ce nu trebuie confundată, în nici un caz, cu târgul ( miasto ) omo- 
nim, cum ar putea să afirme unele voci, mai cârcotaşe, nelipsite din peisajul 
istoriografie autohton. Că este aşa, a dovedit-o, pertinent, Şt. S. Gorovei, 
într-o remarcabilă intervenţie, care a văzut lumina tiparului relativ recent, 
şi care evidenţiază un fapt de importanţă majoră: documentele epocii, în 
cuasitotalitatea lor, fac o distincţie clară între cetate şi tîrg 1135 , termenii 
respectivi nefîind folosiţi după bunul plac, pentru variaţie sau ca efecte 
literare, şi nici pentru a desemna, alternativ, aceeaşi realitate 1136 . 

De altfel, chiar în vara anului 1388, al atestării cetăţii Sucevei, un 
document de maximă însemnătate istorică, dar prea puţin utilizat, ce 
consemna oraşele supuse jurisdicţiei episcopului armenesc din Liov, 


1132 Ibidem, p. 601-602. 

1133 M. D. Matei, Probleme ale cronologiei monumentelor epocii muşatine din Moldova, în 
Monumentul, 11, 2010, p. 12. 

1134 Documentele moldoveneşti, II, p. 604. 

1136 "Deşi această terminologie (slavonă, bineînţeles) este deosebit de clară, până în ziua 
de astăzi confuziile mişună în lucrările de specialitate, indicându-se oraşul acolo unde 
textul slavon vorbeşte despre cetate. Specialişti de marcă au oscilat în traducerea 
cuvântului respectiv, chiar dacă se afla în contexte absolut identice." (Şt. S. Gorovei, 
Cetatea de Scaun a Sucevei. O ipoteză, în AP, IV, 2008, nr. 2, p. 16). 

1136 Ibidem, p. 24. 

catolicosul Teodoros al II-lea, atestă, într-o redacţie uşor denaturată, însuşi 
oraşul Suceava (Ciciov) 1131 . 

Intorcându-ne, totuşi, la cetăţile noastre, a rămas să stabilim care ar 
putea fi cea de-a doua cetate muşatină, a cărei existenţă în toamna anului 
1387 este, cum s-a văzut, probată documentar, de o manieră categorică. In 
căutarea ei, lipsiţi fiind de suportul izvoarelor scrise, am apelat la datele 
oferite, cu mărinimie, în acest caz, de cercetarea arheologică. In fapt, 
săpăturile întreprinse pe dealul Şeptilici, din extremitatea nord-vestică a 
Sucevei, au scos la iveală vestigiile cetăţii muşatine de piatră de la Şcheia, a 
cărei amplasare, la doar 2 km distanţă faţă de nucleul oraşului medieval, şi 
implicit faţă de Cetatea de Scaun, impune ideea, absolut logică, a 
anteriorităţii ei în raport cu aceasta. Din fericire, rezultatele cercetărilor 
arheologice întreprinse în perimetrul fortificaţiei 1138 pot oferi, chiar şi celor 
cu o logică şchiopătândă, suficiente argumente pentru acceptarea acestei 
succesiuni cronologice. 

Fără a intra în detalii care au fost expuse cu alte ocazii 1139 , vom 
consemna, aici, doar faptul că, prin toate elementele sale de plan, cetatea de 
la Şcheia pare să fie, mai curând, un experiment eşuat, acela de a implanta 
în Moldova un model de fortificaţie, patrulateră, inadecvat unei forme de 
teren monticulare. Practic, s-a demonstrat pe cale arheologică faptul că 
numeroasele sale deficienţe constructive au transformat, curând, fortificaţia 
şcheiană într-un edificiu nefrecventabil, la a cărui finalizare s-a şi renun- 
ţat 1140 . In compensaţie, întregul efort creator s-a concentrat asupra Cetăţii 
de Scaun, care a beneficiat din plin atât de maturizarea concepţiei stra- 
tegice a ctitorului ei, cât şi de o certă acumulare de experienţă a construc- 
torilor 1141 . Iar despre ritmul extrem de alert al acestor acumulări, stă 
mărturie nivelul înalt, aproape desăvârşit, al execuţiei şi soluţiilor 
constructive puse în aplicare, doar câţiva ani mai târziu, sub acelaşi 
comanditar, la Cetatea Neamţ 1142 . 

Apropiindu-ne de încheierea excwrs-ului nostru, vom evoca, în 
context, o împrejurare de natură arheologică, ce pune serios în discuţie 
cronologia, generală, a emisiunilor monetare muşatine, dar mai ales a aşa- 
zisei emisiuni monetare cu două flori de crin 1143 , pe care numismaţii o 
plasează, invariabil, dar în mod absolut arbitrar, post 1387. Astfel, în 
nivelul de construcţie al cetăţii de la Şcheia, cercetătorii au descoperit 
câteva importante monede muşatine, două dintre ele atrăgând în mod 
special atenţia, tocmai prin apartenenţa lor la respectiva emisiune. Şi 
aceasta cu atât mai mult, cu cât amplasarea lor în sit le conferă calitatea de 
element de datare cu valoare absolută, asigurând un terminus post quem : 


1137 Ibidem, p. 15. 

1138 Gh. Diaconu, N. Constantinescu, Cetatea Şcheia. Monografie arheologică, Bucureşti, 
1960. 

1139 Vezi, în primul rând, M. D. Matei, Din problemele mereu actuale, p. 108-112. 

1140 Ibidem. 

1141 Ibidem, p. 112-114. 

1142 Ibidem, p. 114-116. 

1143 K. Pârvan, Aspects of Moldavia's coinage at the end of the Fourteenth Century, în voi. 
130 years Since the Establishment of the Modern Romanian Monetary System, Bucureşti, 
1997, p. 204-240. 

una se afla sub talpa fundaţiei unuia dintre ziduri, iar cealaltă în aşezarea 
temporară din faţa cuptoarelor, sub placa de gresie care marchează prima 
şarjă a cuptorului I 1144 . 

Prin urmare, datarea acestei emisiuni monetare în perioada ce a 
urmat anului 1387 devine, în lumina datelor pe care le-am oferit, o imposi- 
bilitate, două fiind motivele care concură, indiscutabil, la formularea unei 
asemenea încheieri categorice: pe de o parte, aşa cum am văzut, 
"definitivarea" fortificaţiei de la Şcheia este anterioară ridicării Cetăţii de 
Scaun, care era deja funcţională în anul 1387, această împrejurare 
excluzând a priori, în conformitate cu logica elementară, ideea ridicării unor 
ziduri peste o monedă ce avea să fie emisă ulterior; pe de altă parte, chiar şi 
în lipsa acestor elemente peremptorii de datare, raţionamentul istoric ar fi 
trebuit să respingă, din capul locului, scenariul conform căruia voievodul 
comanditar ar fi purces, după 1387, la edificarea unei cetăţi de 
supraveghere şi refugiu pe un drum ce venea din Polonia, adică dinspre 
puterea protectoare, şi nu dinspre Ungaria, ca putere adversă. In acest caz, 
s-ar fi impus, desigur, ridicarea unei cetăţi pe drumul care lega Gura 
Humorului de Suceava, prin Tulova panului Drăgoi Viteazul 1145 . 

In finalul acestei digresiuni, vom conchide afirmând următoarele: 
toate datele istorice disponibile, de la izvorul scris până la documentul 
material, de sorginte arheologică, sugerează, cu fermitate, ideea că edifica- 
rea "la cheie" a cetăţilor muşatine de piatră, care necesita oricum, pentru 
fiecare dintre ele, un număr oarecare de ani, n-a putut începe la o distanţă 
prea mare de momentul dispariţiei regelui Ludovic cel Mare (1382), care a 
şi făcut posibil un asemenea demers. Dimpotrivă, dacă ţinem cont şi de 
cronologia indiscutabil succesivă a ridicării cetăţilor de la Şcheia, Suceava şi 
Neamţ 1146 , finalizate, în bună măsură, într-o perioadă ce precede depunerea 
omagiului faţă de Coroana polonă, atunci momentul prim al uriaşului efort 
constructiv, practic startul lucrărilor, trebuie să se fi dat chiar în anul 
1382/3, dată la care monedele cu două flori de crin se aflau, deja, în 
circulaţie. 


1144 Gh. Diaconu, N. Constantinescu, op. cit., p. 89-90. 

1145 Atragem atenţia, cu această ocazie, asupra faptului că biserica treflată descoperită la 
Tulova a fost atribuită în mod greşit vornicului Oană (M. D. Matei, Em. I. Emandi, O 
ctitorie din secolul al XTV-lea a vornicului Oană de la Tulova, în SCIA, t. 32, 1985, p. 3- 
13), din moment ce până la finele celui de-al doilea deceniu al veacului XV satul 
aparţinuse panului Drăgoi Viteazul ( DRH , A, I, p. 12, 56, 57). Intr-o discuţie recentă, 
pentru care îi rămânem îndatoraţi, dl. Mircea D. Matei a acceptat amendamentul nostru, 
insistând asupra datării lăcaşului de cult în secolul al XlV-lea. 

1146 Atestarea lui Giula —prim semnatar al actului prin care marii boieri moldoveni girau 
omagiul depus de Petru I regelui Vladislav Jagello ( Documentele modoveneşti, II, p. 601- 
603)- cu calitatea de "capitaneus", funcţia fiind echivalentă, aşa cum ne relevă 
documentele epocii, celei de de pârcălab de cetate, face credibilă ideea finalizării şi a 
Cetăţii Neamţ la data emiterii documentului (26 septembrie 1387). Faptul este sugerat, 
cu prioritate, de amplasarea ei în proximitatea moşiilor pe care acest mare boier 
moldovean, de provenienţă maramureşeană —identificabil, conform informaţiilor pe care 
ni le oferă diplomele maramureşene, cu Giula, fiul lui Dragoş de Ciuleşti- le stăpânea pe 
apa Moldovei (vezi, în acest sens, şi intervenţia colegilor Lia şi Adrian Bătrîna, Reşedinţa 
feudală de la Ciuleşti, p. 488-489). 

IV.4.d Oraşe întemeiate de Domnie: Câmpulung, Roman 

Câmpulung. Exceptând oraşele-cetăţi bizantine, fundate de autori- 
tatea imperială pe linia Dunării inferioare, aşezarea de la Câmpulung repre- 
zintă, din perspectiva analizei noaste, primul oraş medieval din spaţiul 
românesc extracarpatic. 

Asumându-ne încercarea, nu tocmai facilă, de a-i desluşi începuturile, 
vom afirma, aici, importanţa covârşitoare a subiectului, acesta fiind 
circumscris, din unghiul nostru de vedere, într-o manieră indubitabilă, 
contextului în care a apărut, la cumpăna sec. XIII-XIV, Ţara Românească. 
Mai mult decât atât, disputa ştiinţifică —degenerând, uneori, în adversităţi 
personale— stârnită, oarecum recent, de intervenţia istoriografică a domnului 
N. Djuvara 1147 , ne obligă, întrucâtva, la lămurirea acestor aspecte. 

Demarând investigaţia noastră, vom afirma că devenirea urbană a 
Câmpulungului este legată organic de aportul hotărâtor al comunităţii 
săseşti, având ca reper evolutiv atestarea, în intervalul 1310-1349 1148 , a 
decesului comitelui Laurenţiu din Câmpul utig 1149 . Aşa cum s-a sugerat deja, 
rezultând şi din analiza noastră, corniţele Laurenţiu nu conducea comu- 
nitatea câmpulungeană în calitate de reprezentant al regelui Ungariei 1150 , ci 


1147 N. Djuvara, Thocomerius - Negru Vodă. Un voivod de origine cumană la începuturile 
Ţării Româneşti, Bucureşti, 2007; idem, Răspuns criticilor mei şi neprietenilor lui Negru 
Vodă, Bucureşti, 2011. 

1148 Inscripţia de pe piatra tombală a comitelui Laurenţiu din Câmpulung, datată 
anterior în anul 1300, a fost reevaluată, recent, de I. Albu. Analiză sa epigrafică, 
întreprinsă cu indiscutabilă competenţă, a avut drept rezultat, esenţial, redatarea morţii 
comitelui, cândva în intervalul 1310-1349 ( Lespedea funerară a comitelui Laurenţiu din 
Câmpulung, în voi. Studia Varia in Honorem Professoris Ştefan Ştefânescu Octogenarii, 
Brăila, 2009, p. 121-176). 

1149 Pentru liniile fundamentale ale discuţiei generate de acest subiect, a se vedea, în 
primul rând, E. Lăzărescu, Despre piatra de mormânt a comitelui Laurenţiu şi câteva 
probleme arheologice şi istorice în legătură cu ea, în SCIA, t. IV, nr. 1-2, 1957, p. 109-126. 

1150 Ibidem, p. 125; I. Hurdubeţiu, Puncte de vedere cu privire la raporturile dintre 
coloniştii germani şi populaţia autohtonă românească în spaţiul carpato-danubian în 
Evul Mediu timpuriu, în SRdI, t. XXVI, nr. 6, 1973, p. 1189-1190; R. Theodorescu, 
Bizanţ, Balcani, Occident, p. 281. Chiar şi în lucrări mai recente, ale unor autori 
consacraţi, regăsim aceeaşi viziune. Este, în primul rînd, cazul lui V. Achim ( Politica sud- 
estică a regatului ungar sub ultimii Arpadieni, Bucureşti, 2008, p. 270), care a reţinut, 
oricum, greşit formula prin care era comemorat corniţele Laurenţiu ( Laurentius comes de 
Longocampo în loc de comes Laurentius de Longocampo, această distincţie purtând, în 
sine, adevărata semnificaţie a rolului pe care îl îndeplinea corniţele Laurenţiu la 
Câmpulung). La rândul său, P. Popescu, într-o lucrare dedicată bisericii Sf. Iacob, 
opinează în favoarea aceleiaşi interpretări: "Este posibil ca acest comite sas să fi fost 
menţinut reprezentant al autorităţii suzerane a regelui Ungariei, care se întindea dincolo 
de munţi, conducător militar şi administrativ, asupra unor formaţii autohtone bine 
închegate" ( Biserica romano-catolică Sf. Iacob din Câmpulung Muscel, Câmpulung 
Muscel, 2006, p. 17). 

în aceea de greav, de întâi- stătător al unei comunităţi săseşti autonome 1151 , 
beneficiară a unor largi privilegii, acordate chiar de voievodul întemeietor. 

Pornind, însă, de la problematica pe care o ridică identificarea statu- 
tului comitelui Laurenţiu şi, implicit, a provenienţei comunităţii germanice 
de la Câmpulung, se ajunge, inevitabil, la necesitatea descifrării circumstan- 
ţelor întemeierii Ţării Româneşti. 

Deşi, după lungi dezbateri şi dispute, apariţia volumului colectiv 
Constituirea statelor feudale româneşti (Bucureşti, 1980) părea să fi rezolvat 
majoritatea problemelor ridicate de apariţia statului medieval românesc de 
la sud de Carpaţi 1152 , o intervenţie istoriografică ulterioară a readus în dis- 
cuţie raportul întemeiere-descălecat 1153 . Astfel, încercând să reconcilieze pozi- 
ţiile, deseori adverse, pe care se plasează, îndeobşte, tradiţia şi cercetarea 
istorică, Ş. Papacostea atrăgea atenţia asupra necesităţii, imperative, a 
relansării unei dezbateri ştiinţifice pe marginea temei 1154 . 

Subsumându-ne acestui deziderat şi constrânşi fiind, oricum, de 
exigenţele unei încadrări tipologice cât mai precise a aşezării de la 
Câmpulung, am purces la reevaluarea datelor care ne stau la dispoziţie, în 
acest sens. Rezultatele au fost cu totul surprinzătoare, creditând, într-o 
măsură apreciabilă, indiciile oferite de tradiţie. 

Astfel, confruntând informaţiile cronicăreşti cu realităţi istorice deja 
confirmate, ca şi cu referinţe documentare abordate necorespunzător în 
trecut, am încercat să lămurim provenienţa întemeietorului de ţară, ascen- 
denţa sa etnică şi, mai ales, contextul istoric al alcătuirii statale. 

Pentru început, vom evoca fragmentul de text cuprins în Letopiseţul 
Cantacuzinesc, referitor la principalele etape ale descălecatului : 

"Iar când au fost cursul anilor de la zidirea lumii 6798, iar dela 
Christos 1290, fiind în Ţara Ungurească un voevod ce l-au chemat Radu 
Negrul Voevod, mare herţeg pre Almaş şi pre Făgăraş, în zilele lui Andreiaş 
Craiu, ridicatu-s’au de acolo cu toată casa lui şi cu mulţime de noroade: 
rumâni, papistaşi, saşi, şi de tot feliul de oameni, pogorând pre apa Dâm- 


1151 "Sub termenul latinesc de comes, în textele privind saşii se înţelege în general 
greavul, judele ereditar al satului, care îşi exercita prerogativele juridice alături de un 
villicus (Hann), care era ales periodic de obşte" (Th. Năgler, Românii şi saşii până la 
1848, Sibiu, 1997, p. 59). Vezi şi contribuţia lui P. Binder, Din nou despre "comes 
Laurentius de Longocampo", în SCIA, Seria Artă Plastică, t. XXII, nr. 1, 1975, p. 185-188, 
dar mai ales pertinenta intervenţie istoriografică a lui I. Albu, în care autorul a formulat 
o încheiere cu caracter definitiv: "în inscripţie defunctul este desemnat drept comes 
Laurencius, funcţia precedând numele, în vreme ce locativul, de Longo Campo, care arată 
obârşia sa, este înscris după nume. Aşadar atributul de comite se referă la persoana lui 
Laurenţiu, nu la instituţia de comite al Câmpulungului, în vreme ce de Longo Campo 
arată faptul că el era din Câmpulung. " (op. cit., p. 149). 

1152 Vezi, mai ales, studiul lui N. Stoicescu, "Descălecat" sau întemeiere ? O veche 
preocupare a istoriografiei româneşti. Legendă şi adevăr istoric, p. 97-164. 

1163 Ş. Papacostea, întemeiere şi descălecat în tradiţia istorică a constituirii Ţării 
Româneşti, în SMIM, XIX, 2001, p. 61-66. 

1164 Ibidem, p. 65-66. 

boviţii, au început a face ţară noao. Intâiu au făcut oraşul ce-i zic Câmpul- 
Lung; acolo au făcut şi o bisearică mare şi frumoasă <şi înaltă >. Şi de acolo 
au descălecat la Argeş, şi iar au făcut oraş mare şi au pus şi Scaunul de 
domnie acolo, făcând curţi de piatră şi case domneşti şi o biserică mare şi 
frumoasă. Iar noroadele cele ce pogorîse cu dânsul, unii s’au întins pe supt 
podgorie, ajungând până în apa Şiretului; iar alţii s’au întins în jos peste tot 
locul de au făcut oraşe şi sate până în apa Dunării şi până în Olt. 

Atuncia şi Băsărăbeştii, cu toată boerimea ce era mai de nainte vreme 
peste Olt, s’au sculat cu toţii şi au venit la Radul-Vodă de s’au închinat, ca 
să fie supt ascultarea şi porunca lui, şi numai el să fie mai mare preste toţi. 

De atuncea s’au început şi s’au numit de-i zic Ţara Rumânească. 

Iar tituluşul domnului s’au făcut într’acesta chip: «Intru Christos 
Domnul Dumnezeu, bun credinciosul şi iubitoriul de Christos şi singur 
biruitor Io. Radul Negru-Voevod, cu mila lui Dumnezeu domn a toată 
Ţara Rumânească, dintru Ungurie descălecat, de Almaş şi de Făgăraş 
herţeg». Acesta iaste tituluşul tuturor domnilor de atuncea începându-se 
pînă acum, precum să vede că iaste scris la toate hrisoavele ţării. 

Şi într’acesta chip tocmitu-şi-au Radul-Voevod ţara foarte bine cu 
bună pace, că încă nu era de turci împresurată. Şi au domnit ani 24, şi au 
murit la leat 6823 (= 1315) şi l-au îngropat în biserica lui la Argeş." 1155 . 

Fără a intra în detalii, vom aminti că validarea acestor informaţii cro- 
nicăreşti, chiar şi în linii mari, dar cu argumente suficient de solide, s-a 
dovedit a fi, prea multă vreme, o misiune aproape imposibilă. In plus, de o 
manieră pe care o considerăm cu totul regretabilă, cei mai mulţi istorici au 
trecut acest inestimabil calup informativ la capitolul tradiţie legendară, 
nefundamentată corespunzător şi, în consecinţă, casabil(ă). Chiar şi cercetă- 
tori de talia dlui Ş. Papacostea, cu un orizont istoric aparte, n-au făcut decât 
să echivaleze actul descălecatului cu procesul întemeierii, printr-o imigraţie 
transilvăneană de dată veche, accentuată la sfârşitul sec. al XlII-lea de 
suprimarea autonomiilor politice româneşti transilvănene 1156 . 

In ceea ce ne priveşte, revenind la Letopiseţul Cantacuzinesc, ne-a 
atras atenţia exactitatea cu care este înregistrată data descălecatului, 1290, 
însoţită de o precizare care se va dovedi extrem de importantă: "în zilele lui 
Andreiaş craiul". Dacă, prezumând veridicitatea acestor informaţii -susţi- 
nute, cum se va vedea, de multe alte surse—, îl vom identifica pe întemeie- 
torul Ţării Româneşti cu descălecătorul Radu Negru Vodă 1157 , atunci ne 
vom asuma şi obligaţia de a lămuri contextul prezenţei sale în Ţara Făgăra- 
şului, în ipostaza de potentat local, precum şi motivele "exodului" său la sud 
de Carpaţi. 


1156 Letopiseţul Cantacuzinesc, p. 15. 

1166 Ş. Papacostea, op. cit., p. 61-66. 

1157 Având în vedere data morţii voievodului Basarab (1351/1352), identificarea sa cu 
descălecătorul de la 1290, propusă redundant în istoriografia românească, este greu de 
susţinut, această opţiune devenind imposibilă prin prisma informaţiilor cuprinse intr-un 
document de o importanţă aparte, asupra căruia vom reveni, şi în care se precizează, 
indubitabil, succesiunea Negru Vodă - Basarab - Nicolae Alexandru ( DRH , B, I, p. 11). 

Intr-o primă instanţă, trebuie să ţinem cont că apelativul Negru ar 
putea trăda, în mod ipotetic, ascendenţa sa tiircică, dar pe filieră pecenegă şi 
nu cumană, cum crede dl. Djuvara şi alţii împreună cu dânsul, fără a 
cunoaşte realităţile epocii şi fără a înţelege implicaţiile extrem de importante 
ale acestei distincţii. 

In fapt, raportându-ne la informaţiile pe care ni le oferă actele emise la 
sfârşitul secolului al XlII-lea, provenite din cancelaria arpadiană sau de la 
Vatican, suntem obligaţi să remarcăm incompatibilitatea statutului 
voievodal al descălecătorului -întemeietor de ţară, ctitor de oraşe şi lăcaşuri 
de cult- cu acela al "domnilor" cumani, îndârjiţi în hotărârea de a nu -şi 
părăsi "corturile şi casele lor de pânză", pentru a se sedentariza, creştina şi, 
foarte important, înrudi cu populaţiile locale 1158 . 

Spre deosebire, însă, de cumani, pecenegii se aflau, la acea dată, intr- 
un stadiu mult mai avansat al simbiozei cu autohtonii 1159 . Prezenţa acestora 
printre români, cu precădere pe linia interioară a arcului Carpatic, având, 
împreună, misiunea de a bloca incursiunile cumane, este foarte bine pus în 
evidenţă, atât documentar cât şi toponimic, tocmai în Ţara Oltului şi M-ţii 
Cibinului 1160 , adică în zona ocupată de "silva Blacorum et Bissenorum" 1161 , 
devenită, ulterior, feudă a voievozilor munteni, prin disocierea sa în Ţara 
Făgăraşului şi Ţara Almaşului. 

Pătrunderea elementelor tiirk în spaţiul nord-dunărean debutase 
tocmai cu imigrarea unor grupuri pecenege, încă din secolul al X-lea 1162 . In 


1168 Vezi discrepanţa dintre promisiunile făcute de cumani, chiar în acest sens, legatului 
papal Filip de Fermo, aşa cum reies din DIR, C, veacul XIII, voi. II, doc. 236, şi eşecul 
lamentabil al tuturor acestor intervenţii, în DIR, C, veacul XIII, voi. II, doc. 337. 

1169 Cu toate acestea, ar fi greşit să credem, mergând pe linia încheierilor generalizatoare 
ale istoriografiei postbelice, că, la nivelul secolului al XlII-lea, elementele nomade de 
origine tiircică, imigrate anterior în spaţiul nord-dunărean, s-ar fi "topit" în masa 
populaţiei româneşti autohtone. Asimilarea etnică a acestora s-a produs, după cum vom 
vedea, treptat, pe parcursul mai multor secole, şi a fost precedată, în mod necesar şi 
obligatoriu, de asimilarea lor culturală, condiţionată, la rându-i, de creştinare. In urma 
propriilor noastre investigaţii -cercetările în această direcţie fiind, desigur, la îndemâna 
tuturor celor interesaţi-, am remarcat o situaţie care unora, desigur neavizaţi, le-ar 
putea părea cel puţin surprinzătoare: chiar astăzi, la aproape un mileniu depărtare de 
momentul istoric analizat, în numeroase sate, din anumite zone geografice ale ţării, 
fizionomia localnicilor atestă, indubitabil, confirmând elementele de toponimie şi, uneori, 
onomastică, conservarea genomului turanic. 

1160 Maghiarii le-au atribuit pecenegilor supuşi Coroanei arpadiene denumirea de 
besenydIBisseni. A se reţine, strict legat de acest apelativ, dispunerea geografică, cu totul 
revelatoare, a următoarele toponime: râul şi satul Beşimbac ( Bessenbach , azi Olteţ), din 
Ţara Făgăraşului, sau Muntele Beşeneu, din grupa Munţilor Cibinului, ce străjuiau Ţara 
Almaşului (I. Conea, L. Badea, Munţii Mărginimii Sibiului. Cadru antropogeografic, 
Craiova, 2004, p. 91). 

1161 DIR, C, veacurile XI, XII şi XIII, voi. I, p. 209. 

1162 V. Spinei, Marile migraţii, p. 106-116; Al. Madgearu, Români şi pecenegi în sudul 
Transilvaniei, în voi. Relaţii interetnice în Transilvania (sec. VI-XIII), Bucureşti, 2005, p. 
111 - 120 . 

ceea ce priveşte "epopeea" lor transilvăneană, trebuie precizat faptul că, mai 
ales după înfrângerea usturătoare administrată de regele maghiar Solomon 
(1063-1074), secundat de vărul său, Geza, la Chiraleş (1068) 1163 , pecenegii 
vor fi constrânşi la o progresivă sedentarizare, ale cărei etape au fost 
magistral ilustrate, într-o excepţională contribuţie istoriografică, de către 
D. N. Busuioc von-Hasselbach. 

Analizând mesajul istoric al unor toponime tiircice din Ţara Oltului — 
atribuite, pe bună dreptate, în marea lor majoritate, elementelor pecenege— 
autorul semnalează faptul că "ele au desemnat iniţial hidronime, dintre 
care o parte au fost preluate şi în nomenclatura unor aşezări stabile, 
fondate ceva mai târziu pe văile acestor râuri": 

"Cronologia relativă a formării acestor nume de locuri permite să 
surprindem faptul că membrii primelor grupuri pecenege au continuat să 
ducă, o perioadă de timp, o viaţă nomadă sau seminomadă. In pofida dispu- 
telor privind fondul lexical împrumutat de români de la pecenegi, cuvintele 
româneşti derivate de regulă din idiomul acestora conduc la concluzia, con- 
firmată, în parte, şi de izvoarele arheologice, că triburile pecenege au insta- 
urat în spaţiul carpato-dunărean un sistem primitiv de dominaţie bazat pe 
forţa militară. Având în vedere trăsăturile economiei popoarelor de stepă, 
restrânsă la practicarea rudimentară a agriculturii, la exercitarea sporadică 
a unor meşteşuguri şi la creşterea animalelor, devine plauzibil că relaţiile 
dintre populaţia localnică şi pecenegi s-au rezumat, în faza iniţială a con- 
tactelor, în secolele X-XI, la raporturi de natură economică, exprimate prin 
achitarea regulată a unui tribut şi livrarea unor produse solicitate. 

Modificarea raporturilor tributare dintre localnici şi pecenegi intervi- 
ne ceva mai târziu, probabil doar către sfârşitul secolului al Xl-lea. După 
înfrângerea decisivă suferită în anul 1068 la Chiraleş în faţa trupelor rege- 
lui Solomon, şi supuşi presiunii militare crescânde a Regatului Arpadian, 
pecenegii vor fi constrânşi sa adopte treptat o viaţă sedentară. Dacă pece- 
negii din ţinuturile anexate acum statului maghiar vor fi intrat poate, în 
parte, în serviciul coroanei în calitate de grăniceri, în schimb ceilalţi, din zo- 
nele centrale şi periferice ale Transilvaniei, au continuat să-şi exercite, timp 
de aproximativ încă un secol, dominaţia. Destabilizarea balanţei de forţe 
din Transilvania şi pierderea iniţiativei militare în favoarea maghiarilor îi 
vor fi obligat pe pecenegi abia acum, în jumătatea a doua a veacului al XI- 
lea, să organizeze împreună cu populaţia localnică rezistenţa armată 
împotriva expansiunii regatului şi a avansării graniţelor sale spre hotarele 
naturale ale provinciei, să ridice unele fortificaţii şi să fondeze aşezări în 
puncte fixe, de importanţă strategică. 

Prin consolidarea puterii lor militare la extremităţile Transilvaniei 
pecenegii au realizat, concomitent, şi un pas important spre o viaţă seden- 
tară, inaugurând raporturi de cooperare cu localnicii. Mărturia acestei evo- 
luţii istorice în Ţara Oltului, desfăşurată probabil în aceeaşi perioadă, sunt 
toponimele de origine tiirk sau amintind de pecenegi. Preluate nemijlocit de 
localnici şi conservate uneori alături de propriile denumiri mai vechi de 
locuri, hidronimele, oronimele şi oiconimele pecenege au fost păstrate în 


1163 P. Engel, Regatul Sfântului Ştefan, p. 59. 

limba română, până astăzi, într-o variantă apropiată sau identică formei lor 
primare. Originea etimologică, sensul semantic şi forma fonetică româneas- 
că a hidronimelor Avrig, Arpaşu, Şercaia, Ucea şi, eventual, Porumbac, a 
oronimelor Avrig, Avreg şi Picineaga, a oiconimelor derivate din hidroni- 
mele enumerate —pentru a ne limita doar la numele tiircice de locuri aflate 
la sudul Oltului de Mijloc— pun în lumină etapele procesului sedentarizării 
pecenegilor în Ţara Oltului şi trădează, concomitent, contactele orale, 
directe dintre slavo-români şi pecenegi şi, ulterior, dintre români şi această 
populaţie tiirk...'' 1164 . 

Provocate, aşadar, cu deosebire, de înfrângerea suferită la Chiraleş, 
retragerea şi sedentarizarea treptată a pecenegilor în sudul Transilvaniei s-a 
realizat în conformitate cu etapele succesive ale înaintării maghiare spre 
linia Oltului, remarcabil evidenţiate, recent, de către I. M. Ţiplic, prin 
analiza complexă a liniilor de prisăci 1165 . Urmând această contribuţie, vom 
reţine, aici, faptul că decadele trei şi patru ale secolului al XH-lea marchează 
decisiv instalarea stăpânirii arpadiene pe cursul mijlociu al Oltului 1166 , cu 
amputarea unităţii teritoriale a vechii formaţiuni politice slavo-române 
prezumate în acest areal 1167 , amputare realizată prin desprinderea unor 
părţi din Podişul Hârtibaciului şi din Depresiunea Sibiului 1168 . Redusă, 


1164 D. N. Busuioc von-Hasselbach, Ţara Făgăraşului în secolul al XllI-lea. Mănăstirea 
cisterciană Cărţa, voi. II, Cluj-Napoca, 2000, p. 27-29. Vezi şi n. 142, în care citează 
aprecierile reputatului cercetător Fr. Ratzel privitoare la acest subiect: procesul 
sedentarizării popoarelor nomade este unul îndelungat şi nu s-a produs niciodată benevol 
( Anthropogeographie . GrundziXge der Anwendung der Erdkunde auf die Geschichte, I, 
Stuttgart, 1921, p. 104). 

1166 I. M. Ţiplic, Consideraţii cu privire la liniile întărite de tipul prisăcilor din 
Transilvania (sec. IX-XIII), în Acta Terrae Septemcastrensis, 1, 2002, 147-164. Vezi şi 
idem, Organizarea defensivă a Transilvaniei în Evul Mediu, Bucureşti, 2006, p. 111-121. 

1166 Ibidem, p. 119. 

1167 "Deşi informaţiile cu privire la istoria Ţării Oltului în secolele X-XI sunt, deocamdată, 
complet insuficiente şi, ca atare, nu permit decât cu totul ipotetic reconstituirea imaginii 
societăţii locale, este totuşi firesc să credem că stadiul dezvoltării şi sensul evoluţiei sale 
au fost identice sau asemănătoare cu cele evocate pentru aceeaşi perioadă în alte zone ale 
convieţuirii slavo-române din Transilvania. In sprijinul acestei analogii pledează 
prezenţa în societatea Ţării Oltului a unor importante instituţii medievale româneşti 
prestatale sau statal timpurii, de origine slavă sau preluate prin intermediul slavilor, 
cum ar fi, de exemplu, voievodatul şi cnezatul. Preluarea şi conservarea celor două 
instituţii -atestate atât în toponimia ţinutului, cât şi în izvoarele scrise emise în secolele 
următoare- argumentează că românii din sudul Transilvaniei au trăit în calitate de 
supuşi în cadrul unor asemenea forme de organizare politică şi teritorial-administrativă 
slave. Pe această bază, putem presupune că organizarea militară şi politico-administra- 
tivă a obştilor săteşti din Ţara Oltului datează din secolele X-XI, respectiv din perioada 
convieţuirii slavo-române." (D. N. Busuioc-von Hasselbach, op. cit., p. 21). 

1168 D. N. Busuioc-von Hasselbach, op. cit., p. 45. Vezi, în acest sens, şi aprecierile lui 
L. Antal: "Prima consecinţă a extinderii regatului a fost fără îndoială ruperea zonei de la 
nord de Olt, poate încă din prima jumătate a secolului al XH-lea, din «ţara» românilor 
făgărăşeni. Supoziţia noastră este întărită de prezenţa pe malul de nord al Oltului a 
enclavelor subordonate administrativ comitatului Albei şi nu scaunelor săseşti. Populaţia 

acum, la configuraţia atestată documentar abia în veacul următor, Ţara 
Oltului va continua, totuşi, de această dată sub control militar peceneg 1169 , 
să-şi menţină independenţa, până către finele secolului al XH-lea. 

"Dovada peremptorie o constituie tocmai continuarea şi extinderea 
lucrărilor de fortificare a întăriturilor din dreapta Oltului, evident inutile în 
cazul în care ţinutul din stânga râului ar fi fost deja ocupat iar hotarele 
statale ar fi fost împinse pe linia Carpaţilor. Pe la mijlocul sec. al XH-lea, 
hotarele ţării Oltului erau clar delimitate prin centura fortificaţiilor dispuse 
la nordul râului. Depunerea tezaurului de la Streza-Cârţişoara tocmai în 
această perioadă şi abandonarea sa par să trădeze unele confruntări 
militare între părţile implicate, ocazie cu care îşi va fi pierdut viaţa şi 
posesorul tezaurului" 1170 . 

Privitor la acest tezaur, este importantă, din perspectiva analizei 
noastre, valoarea elementelor de inventar şi provenienţa lor bizantină 1171 . 
Faptul denotă nu doar legăturile trainice cu teritoriile sud-carpatice, aflate 
în aria de influenţă a culturii bizantine -constituindu-se, astfel, în premise 
fundamentale ale evoluţiilor de mai târziu-, ci şi poziţia proeminentă a 
deţinătorului acestor considerabile valori materiale, situat, deloc 
întâmplător, tocmai în "ţinutul" Cârţei 1172 . 


românească a fost silită să se retragă dincolo de râu, pe toată lungimea tronsonului de 
aici neexistând nici un sat cu nume românesc." ( Ţara Făgăraşului în Evul Mediu (secolele 
XIII -XVI), Bucureşti, 1999, p. 155). 

11 69 "Insuficent substanţiat de cercetările arheologice şi doar aluziv menţionat de 
izvoarele scrise pentru începutul secolului al XlII-lea, rolul militar jucat de pecenegi în 
această regiune poate fi dedus şi întregit, desigur, într-o oarecare măsură, din valenţele 
corespunzătoare ale microzonelor unde apar atestate toponime de origine ttirk. Poziţia 
aşezărilor Arpaşu, Şercaia şi Ucea, situate toate de-a lungul drumului din stânga Oltului, 
care, aspect demn de reţinut, traversa râul tocmai la Avrig, permiţând astfel locuitorilor 
aşezării să exercite un control permanent şi eficient asupra acestui important obiectiv, 
dar şi topografia prezumtivei cetăţi de pământ de la Galaţi, ridicată pe malul nordic al 
râului, la ieşirea din Valea Saroşului, prin care se scurgea una din căile importante de 
legătură cu Valea Târnavei Mari, pun în lumină caracterul lor virtual strategic şi permit 
să întrezărim o parte din osatura sistemului militar peceneg din zona centrală a sudului 
Transilvaniei.". Mai mult, "oprirea avansării spre sud a Regatului Arpadian şi stabilirea 
hotarelor sale, pe la mijlocul veacului al XH-lea, timp de decenii, pe linia Oltului, 
fortificată prin diverse sisteme de apărare până către sfârşitul secolului, precum şi 
caracterul prevalent militar al iniţiativei aşezării oaspeţilor germani la nordul râului 
reclamă admiterea unei forţe militare organizată în Ţara Oltului, capabilă să opună 
rezistenţă şi chiar să pericliteze siguranţa zonelor din sud-estul Regatului maghiar" (D. 
N. Busuioc-von Hasselbach, op. cit., p. 29-30). 

1170 Ibidem, p. 46. Fără a contesta existenţa acestei etape a înaintării cuceririi maghiare 
în Transilvania, L. Antal opinează, totuşi, pe baza cercetării atente a inventarului 
respectiv, în favoarea datării tezaurului de la Cârţişoara în prima jumătate a secolului al 
XlII-lea şi a depunerii sale cu ocazia marii invazii mongole din 1241 (op. cit., p. 152-153). 

1171 Aceluiaşi raţionament i se pretează şi tezaurul contemporan de monede bizantine de 
la Făgăraş (E. Oberlănder-Târnoveanu, Din nou despre datarea tezaurului de monede 
bizantine de la Făgăraş, în Studii şi Comunicări. Arheologie -Istorie, 21, Sibiu, 1981). 

1172 Dacă raţionamentele lui D. N. Busuioc-von Hasselbach sunt corecte, la mjlocul sec. al 
XlII-lea centrul de putere al românilor făgărăşeni se afla la Cârţa (op. cit, p. 54-63). 



Oraşul medieval în spaţiul românesc extracarpatic (secolele X-XTV). 


269 


In ceea ce priveşte datarea exactă a momentului devansării liniei forti- 
ficate a Oltului şi a instaurării dominaţiei maghiare în arealul făgărăşean, 
parcimonia izvoarelor obligă la prudenţă. Cu toate acestea, evoluţiile 
politico-militare din spaţiul sud-est european, provocate pe fondul crizei 
statului bizantin, izbucnită după moartea basileului Manuel I Comnenul 
(1143-1180) 1173 , şi care includ politica balcanică agresivă promovată de Bela 
al IlI-lea (1172-1196) 1174 , permit datarea cu aproximaţie a extinderii 
hotarelor statului arpadian pe creasta Carpaţilor Meridionali tocmai în 
această perioadă 1175 . 

Ca şi consecinţă a tuturor desfăşurărilor istorice evidenţiate anterior, 
atitudinea conducătorilor unguri a fost, din nou, una pragmatică: îi vor 
supune atât pe români, cât şi pe pecenegii făgărăşeni -cărora le- au atribuit, 
aşa cum am menţionat, denumirea besenyolBisseni-, cu obligaţia de a veghea 
la frontierele statului, în calitate de grăniceri. 

Concret, la începutul secolului al XlII-lea, întărirea stăpânirii cumane 
asupra teritoriilor extracarpatice, dar şi antagonismul dintre Regatul ungar 
şi statul Asăneştilor 1176 au confirmat necesitatea includerii sudului Transil- 
vaniei în programul deja amintit. Pecenegii, împreună cu românii, secuii şi 
saşii 1177 au jucat un rol decisiv în consolidarea graniţelor meridionale ale 
Regatului, câteva referinţe documentare fiind, în acest sens, semnificative. 

Astfel, intr-un act privilegiat emis de cancelaria maghiară, în care era 
amintită campania militară întreprinsă de Ioachim, comite de Sibiu, la sud 
de Dunăre (1210 1178 sau 1213 1179 ), sunt menţionate patru etnii care alcătuiau 
oastea comandată de acesta: saşii, românii, secuii şi pecenegii 118 °. Contextul 
asocierii lor, surprins de document, este unul de importanţă majoră pentru 
descifrarea realităţilor etnice, politice şi administrative din sudul 
Transilvaniei, la începutul secolului al XlII-lea: 

"Enumerarea saşilor, secuilor, românilor şi pecenegilor în compoziţia 
oastei lui Ioachim înseamnă de fapt că aceste grupuri alcătuiau corpuri de 


1173 S. B. Daşkov, op. cit., p. 328-341. 

1174 P. Engel, op. cit., p. 81.; Ş. Papacostea, Românii în secolul al XlII-lea, p. 12. 

1175 D. N. Busuioc-von Hasselbach presupune edificarea cetăţii Făgăraşului în acest 
context, faptul marcând "stadiul final al procesului anexării Ţării Oltului" şi "pierderea 
independenţei voievodatului românesc" (op. cit., p. 49-50). 

1176 Ş. Papacostea, op. cit., p. 36-38. 

1177 Zeno-Karl Pinter, Originea şi aşezarea populaţiei saxone în Transilvania, în voi. 2000 
de ani de relaţii intereuropene Orient- Occident, Bucureşti, 2004, p. 117-126. 

1178 Cf. N.-Ş. Tanaşoca, Semnificaţia istorică a unui însemn heraldic: stema "regelui 
Vlahiei" din armorialul Wijnbergen, înAIIAI, XXIV, 1987, nr. 1, p. 66. 

1179 Cf. DIR, C, veacurile XI, XII şi XIII, voi. I, p. 338, n. 6. 

1180 "Aşadar, când Asan Burul, răposatul ţar al bulgarilor, din încredere prietenească 
ceruse ajutor [...] împotriva necredincioşilor săi de la Vidin, regele, numindu-1 pe corniţele 
Ioachim cap al oştirii, l-a trimis în ajutorul lui, iar el [. . .] şi-a adunat saşi, români, secui 
şi pecenegi. Şi când a ajuns la râul Obozd, trei căpetenii din Cumania ieşindu-i înainte, 
au dat lupta cu ei, dintre care doi au fost ucişi în acea luptă, iar al treilea, cu numele 
Karaz, a fost trimis de corniţele Ioachim legat la rege” ( DRH , D, I, p 29). 



270 


Denis Căprăroiu 


armată sau detaşamente distincte, organizate pe criteriul etnic, recrutate 
doar din regiunea de sud a Transilvaniei. De asemenea, prezenţa românilor 
ca un element distinct în oastea comitelui presupune recunoaşterea de către 
autorităţile regatului a formelor de organizare româneşti, similare celor 
săseşti sau secuieşti. Simpla vieţuire a românilor în Transilvania nu ar 
putea explica participarea lor la structurile militare ale voievodatului Tran- 
silvaniei. Menţionaţi cu numele lor alături de celelalte etnii privilegiate, 
acei români care au participat la campania din 1213 beneficiau şi ei de 
recunoaşterea identităţii lor, ca element militar în slujba Ungariei. Această 
identitate presupune existenţa unui anumit teritoriu de recrutare, care 
poate fi identificat cu acea terra Blacorum menţionată în privilegiul acordat 
teutonilor în 1222, şi care este Ţara Făgăraşului" 1181 . 

Intr- adevăr, printre privilegiile acordate cavalerilor teutoni în diploma 
din anul 1222 se numără şi scutirea de plata oricărei vămi, când vor trece 
prin terra Blacorum 1182 . Menţiunea acesteia confirmă realităţile evidenţiate 
anterior, fiind dublată, peste numai doi ani, de o altă atestare documentară a 
românilor făgărăşeni, de această dată chiar în ipostaza coabitării lor cu 
pecenegii. 

Este vorba despre diploma acordată oaspeţilor saşi din sudul Transil- 
vaniei, în anul 1224, prin care regele Andrei al II-lea (1205-1235) le îngă- 
duia, printre altele, folosinţa, împreună cu românii şi pecenegii, a "pădurii 
românilor şi pecenegilor" 1183 . 

Dar documentul în cauză nu îşi datorează însemnătatea doar acestei 
menţiuni, evidenţiată în mod repetat de istoricii români, ci şi unei decizii a 
regelui, consemnată în prima parte a textului, care consfinţea realităţi 
funcţionale, aşa cum s-a văzut, de mai multă vreme: "tot poporul, începând 
de la Orăştie până la Baraolt, împreună cu pământul Secuilor din Sebus şi 
cu pământul Daraus să fie un popor, şi să se socotească sub un jude, 
desfiinţându-se din rădăcină toate comitatele, afară de cel de Sibiu (s.n.)" 1184 . 

Pentru lămurirea aspectelor ce privesc Ţara Făgăraşului la momentul 
acordării acestor privilegii, dar şi a evoluţiei sale pe parcursul secolului al 
XlII-lea, actul emis de regele Ungariei are o însemnătate majoră. El 
marchează o nouă etapă în îndelungatul proces de suprimare a autonomiei 
românilor făgărăşeni, începută cu ani în urmă, prin instalarea saşilor, sub 
Geza al II-lea (1141-1162) 1185 . 


1181 Al. Madgearu, op. cit., p. 115-116. Referitor la semnificaţia denumirii de terra, 
S. Brezeanu a evidenţiat faptul că ea nu are nicio legătură cu ţara, ca structură 
teritorială populară românească. Dimpotrivă, este un termen specific structurilor feudo- 
vasalice de factură occidentală, în care terra se subordonează unui regnum, aşa cum 
conducătorul ei se subordonează, ca vasal, suzeranului său ( Model european şi realitate 
locală în întemeierile statale medievale româneşti. Un caz: "Terra Bazarab", în RI, t. 5, nr. 
3-4, 1994, p. 211-232). 

1182 DRH, D, I, p. 2. 

1183 DIR, C, veacurile XI, XII şi XIII, voi. I, p. 209. 

1184 Ibidem, p. 208. 

1186 Th. Năgler, op. cit, p. 39. 

Acest proces s-a desfăşurat, ca şi în alte regiuni controlate de regali- 
tatea arpadiană, pe două direcţii distincte şi, în acelaşi timp, complementare. 
S-a întreprins, astfel, o repetată ciuntire a teritoriilor aflate sub "jurisdicţie" 
românească, laolaltă cu instalarea în mijlocul populaţiei româneşti ortodoxe 
a unor elemente etnice alogene, catolice sau păgâne. 

Cucerirea Constantinopolului şi făurirea Imperiului latin de Răsărit, în 
anul 1204, punea capăt, în viziunea papei Inocenţiu al III-lea (1198-1216), 
uzurpării de către bizantini a Imperiului roman. Dar, şi mai important, 
începând cu acest moment, se creau condiţiile lichidării definitive a 
nesuferitei schisme greceşti. Drept urmare, schismaticii de peste tot trebuiau 
să accepte credinţa romană, cei ce refuzau urmând să îndure soarta grecilor, 
care, din cauza nesupunerii şi a rebeliunii lor faţă de Roma, fuseseră daţi 
"spre jaf şi pradă". Pe cale de consecinţă, deţinătorii schismatici de bunuri, 
care se menţineau în "rătăcirea" lor, erau socotiţi iniusti possessores şi expuşi 
deposedării, la nevoie cu metodele cruciadei 1186 . 

Subsumându-se acestui vector de acţiune, regalitatea arpadiană, 
braţul înarmat al papalităţii în Europa răsăriteană, cointeresată în 
tranşarea unor realităţi stânjenitoare din regat -o mulţime de confesiuni, 
între care predomina cea schismatică (circa 600 de mănăstiri ortodoxe, faţă 
de sub 200 catolice) 1187 -, a subscris unor vehemente demersuri pontificale, 
care vor afecta şi comunitatea românilor făgărăşeni. 

Astfel, repetând isprava de la Igriş -unde a facilitat înfiinţarea unei 
importante mănăstiri cisterciene (1179), în mijlocul populaţiei româneşti 
ortodoxe-, Coroana ungară va susţine, după numai câteva decenii, mai exact 
prin 1204-1206, fundarea mănăstirii Cârţa în Ţara Făgăraşului 1188 , cu 
acordarea unui "terram exemptam de blaccis" 1189 . Mai mult, cu prilejul 
instalării teutonilor în Ţara Bârsei (1211), aceştia primesc inclusiv regiunea 
dintre Olt şi Perşani, reprezentând aproape o treime din teritoriul românilor 
făgărăşeni 1190 . Iar lucrurile nu se vor opri aici. 

Conform informaţiilor documentare, cândva, în intervalul 1227-1233 - 
cel mai probabil pe la 1232-1233, în contextul ofensivei ungare împotriva 
statului vlaho-bulgar 1191 -, nobilul Posa, din puternicul neam Csâk, ocupant 
al funcţiilor de comite al Albei şi ban de Severin 1192 , a fost pus în posesia a 
două importante moşii făgărăşene, Făgăraş şi Sâmbăta 1193 , pe care fiul său, 
Ugrinus, le va pierde, în beneficiul unui personaj misterios, la finele domniei 
lui Ladislau al IV-lea Cumanul (1272-1290). 


1186 Cf. I.-A. Pop, Regatul Ungariei între Apus şi Răsărit, 1997, p. 310. 

1187 Ibidem, p. 311. 

1188 Pentru detalii, vezi D. N. Busuioc-von Hasselbach, op. cit., voi. I, p. 31-170. 

1189 DIR, C, veacurile XI, XII şi XIII, voi. I, p. 200. 

1190 Cf. A. Lukâcs, op. cit., p. 160-161. 

1191 Ş. Papacostea, op. cit., p. 165. 

1192 A. Lukâcs, op. cit., p. 162. 

1193 Ibidem. 

Această apreciere se bazează pe faptul că Ugrinus, fost ban de Severin 
la 1268 1194 , rămăsese un apropiat al regelui Ladislau în prima parte a dom- 
niei acestuia, motiv pentru care i se vor acorda funcţii de maximă impor- 
tanţă în Regat: din nou ban de Severin (1274, 1275) 1195 , voievod al Transil- 
vaniei (1275, 1276) 1196 , mare vistiernic (1279) 1197 . Este exclus, deci, ca în 
perioada respectivă să fi fost deposedat de moştenirile făgărăşene. 

După 1279, însă, Ugrinus va ieşi din graţiile regelui 1198 , faptul fiind 
confirmat de întreruperea menţionării sale în documentele vremii. Momen- 
tul coincide cu afirmarea brutală a opţiunilor pro-cumane ale lui Ladislau, el 
însuşi având, pe linie maternă, o ascendenţă cumană 1199 . Acest fapt, cu 
urmări dramatice pentru realităţile din regat, se va concretiza, pregnant, în 
favorurile nemăsurate pe care tânărul rege le va acorda consângenilor săi. 

Prezenţa cumanilor ca grup privilegiat în regat era, de altfel, un 
fenomen de dată veche, încă de la începutul sec. al Xll-lea Coroana ungară 
desfăşurând acţiuni de anvergură în direcţia întăririi elementului tiircic în 
teritoriile stăpânite 1200 . Spre exemplificare, menţionăm colonizarea de către 
regele Ştefan al II-lea (1116-1131) a cumanilor conduşi de hanul Tatar 1201 , 
acest demers fiind continuat de urmaşii săi direcţi, Bela al II-lea (1131- 
1141) şi Geza al II-lea (1141-1162). începând cu cea de-a doua jumătate a 
secolului al XlII-lea, în contextul expansiunii mongole, această prezenţă - 
marcată de instalarea celor 40.000 de "corturi'Vfamilii conduse de Kuthen- 
se va dovedi masivă şi constantă 1202 . 

Cedând, într-o primă instanţă, presiunilor papale 1203 , regele intervine, 
neconvingător, pe lângă căpeteniile cumanilor, cărora le solicită să respecte 
cerinţele convertirii, tratate de aceştia cu nedisimulată superficialitate. 
După încă doi ani de tatonări şi intervenţii ale înaltului pontif, regele 
declanşează o acţiune în forţă împotriva cumanilor răzvrătiţi, pe care îi 


1194 DIR, C, veacul XIII, voi. II, p. 101. 

1195 Ibidem, p. 172, 173. 

1190 Ibidem, p. 175, 179. 

1197 Ibidem, p. 203. 

1198 Pentru detalii privind acest context, vezi remarcabila contribuţie a lui T. Sălăgean, 
Transilvania în a doua jumătate a secolului al XlII-lea. Afirmarea regimului congregaţio- 
nal, Cluj-Napoca, 2007, p. 183-195. 

1199 P. Engel, op. cit., p. 133. 

1200 Cf. Ş. Turcuş, op. cit., p. 118-119; vezi şi I.-A. Pop, Observaţii privitoare la structura 
etnică şi confesională a Ungariei şi Transilvaniei medievale (secolele IX-XTVj, în Istoria 
României. Pagini transilvane, Cluj-Napoca, 1994, p. 9-44. 

1201 Ca o ilustrare a aprecierilor anterioare, evocăm, aici, favorurile deosebite acordate 
cumanilor lui Tatar, în ciuda abuzurilor săvârşite pe seama localnicilor (cf. V. Spinei, op. 
cit., p. 238). 

1202 Ibidem, p. 277, 290. 

1203 Îngrijorat de evoluţia lucrurilor, Nicolae al IlI-lea reacţionase vehement, trimiţându-1 
în Ungaria, în anul 1279, pe Filip de Fermo. Legatul papal s-a manifestat cu virulenţă 
împotriva atitudinii regelui şi a protejaţilor săi cumani, obţinând, pur conjunctural (vezi 
n. 1158), rezultatul scontat (pentru detalii, vezi şi Ş. Turcuş, Sfântul Scaun şi românii în 
secolul al XlII-lea, p. 126-127). 

înfrânge în bătălia de lângă lacul Hod (1282) 1204 . Retrăgându-se în teritoriile 
extracarpatice, controlate de Nogai, aceştia îi vor oferi emirului mongol un 
motiv suplimentar pentru a declanşa invazia în Ungaria (1285) 1205 , a cărei 
urmare a fost întărirea, fără precedent, a facţiunii favorabile unei relaţii de 
obedienţă faţă de mongoli. 

Mai mult, regele însuşi optează, irevocabil, pentru alianţa cu Nogai, 
preferând anturajul cumanilor, care capătă, în ultimii ani ai domniei sale, un 
caracter atât de grotesc, încât atrage oprobriul papal şi anatemizarea. In 
fapt, îşi repudiase soţia, aruncând-o în închisoare, desfrânându-se cu femei 
cumane şi trăind efectiv alături de "Tătari, Saraceni şi Neugeri" 1206 , 
împreună cu care "pângăreşte văduve, fete şi femei măritate", "siluieşte 
femei în biserici" şi chiar "sparge cu mâinile sale porţile mănăstirilor", 
obligându-le pe călugăriţe la împreunări nefireşti 1207 . De altfel, îşi va 
desăvârşi "opera" intr-un acces de demenţă, declarând "în auzul tuturor, cu 
glas tare", "că s-a întovărăşit cu Tătarii şi că s-a făcut tătar" 1 208 / 

Acesta este contextul în care, sub protecţia regelui -aflat el însuşi sub 
patronajul politic exercitat de Nogai—, elementele tiircice, dar şi românii 1209 
se dedau la acţiuni violente împotriva nobililor maghiari, pe care îi 
deposedează forţat, în numeroase cazuri, de domeniile lor. Printre aceşti 
beneficiari se numără şi personajul central al investigaţiei noastre, adică 
noul stăpân al Făgăraşului şi al Sâmbetei, spre paguba nobilului Ugrinus, 
decăzut din graţiile regelui, după 1279. 

Prezenţa, în sudul Transilvaniei, a unor elemente care întreţineau 
relaţii cu Nogai este confirmată de scrisoarea arhiepiscopului de Strigoniu 
(1288), adresată "prepozitului, decanilor, parohilor şi tuturor nobililor 
unguri, Saşilor, Secuilor şi Românilor din comitatele Sibiului şi Bârsei", prin 
care intervenea, cu ameninţări, la adresa celor care susţineau legătura 
dintre Ladislau şi emirul de la Isaccea 1210 . 


1204 P. Engel, op. cit., p. 135. 

1205 Hurmuzaki, Ii, p. 461-462, 491, 502. Intre contribuţiile istoriografice care abordează 
acest subiect, se remarcă P. Iambor, Atacurile cumano-tătare asupra Transilvaniei în a 
doua jumătate a veacului al XlII-lea, în AIIC, t. XVII, 1974, p. 212-223; T. Sălăgean, 
Transilvania şi invazia mongolă din 1285, în voi. Românii în Europa medievală (între 
Orientul bizantin şi Occidentul latin). Studii în onoarea Profesorului Victor Spinei, 
îngrijit de Dumitru Ţeicu şi Ionel Cândea, Brăila, 2008, p. 271-282. 

1206 Editorii români ai documentelor au folosit pentru neugeri, aşa cum apar ei în textele 
originale, termenul generic "Nogaii", fără a şti că "nukerii'7 neugerii se constituiau, de 
fapt, în gărzile personale ale liderilor mongoli —în speţă ale acoliţilor lui Nogai— 
administrându-le, pe timp de pace, înseşi "curţile” nobiliare. Pentru detalii, vezi Anatoly 
M. Khazanov, The Early State among Eurasian Nomads, în Henri J. M. Claessen, Peter 
Skalnik (Eds.), The Study ofthe State, The Hague, 1981, p. 161. 

1297 DIR, C, veacul XIII, voi. II, p. 282-286, 296-299. 

1208 Ibidem. 

1209 T. Sălăgean, Transilvania în a doua jumătate a secolului al XlII-lea, p. 223-226. 

1210 DIR, C, veacul XIII, voi. II, p. 296-299. Privitor la importanţa deosebită a acestui act, 
vezi şi aprecierile lui T. Sălăgean, op. cit., p. 223. 

Voievodul românilor şi al pecenegilor din Ţara Făgăraşului, pe care -în 
lumina celor evidenţiate până acum, dar şi a celor care vor urma- îl identifi- 
căm, fără rezerve, cu Negru Vodă, se afla, în mod necesar, într-o certă rela- 
ţie de obedienţă faţă de Nogai, ceea ce îi va permite, câţiva ani mai târziu, să 
se impună în faţa voievozilor de la sud de Carpaţi. 

Dar, până la analiza contextului respectiv, mai sunt necesare câteva 
precizări: 

Deloc întâmplător, ba chiar semnificativ, este momentul ales de 
Ugrinus pentru a-şi revendica posesiunile. Nu o poate face până la moartea 
lui Ladislau al IV-lea Cumanul -în condiţiile în care documentele vremii 
atestă numeroase puneri în posesie de către acesta 1211 -, tocmai datorită fap- 
tului că regele însuşi îngăduise deposedarea. Ca o confirmare a aprecierilor 
anterioare, ne apare graba cu care Ugrinus intervine pe lângă noul rege, 
Andrei al IlI-lea (1290-1301), imediat după instalarea acestuia în domnie, 
când uzurpatorul posesiunilor sale făgărăşene pierduse suportul Cumanului, 
asasinat de curând 1212 . 

Actul care surprinde momentul acţiunii revendicatoare -relevându-şi 
însemnătatea excepţională pentru lămurirea circumstanţelor în discuţie- 
este prilejuit de convocarea primei congregaţii generale a stărilor din 
Transilvania, la care vor fi invitaţi şi românii, şi a fost datat la 11 martie 
1291 1213 . 

Confirmând criza de la finele domniei lui Ladislau al IV-lea Cumanul, 
continuată în primele luni ale propriei guvernări, Andrei al IlI-lea convoacă 
"toţi nobilii, Saşii, Secuii şi Românii", "pentru îndreptarea stării acestora". 
Tocmai acum, magistrul Ugrinus, "iubitul şi credinciosul" regelui, cere să i se 
"înapoieze şi restituie" moşiile Făgăraş şi Sâmbăta, care "i-au fost 
înstrăinate pe nedrept" 1214 . 

Decurge, de aici, caracterul oficial al deposedării, pe care Ugrinus o 
contestă vehement, aducând ca probe "acte şi privilegii", care le aparţineau 
lui şi înaintaşilor săi. Pe de altă parte, însă, extrem de important pentru 
clarificarea raporturilor de drept în cauza respectivă este faptul că înşişi 
românii făgărăşeni adeveresc probele reclamantului, verificate anterior la 
solicitarea regelui 1215 . 

Mai trebuie evidenţiat, în context, şi caracterul particular al "proce- 
sului civil" de la Alba Iulia. Contrar uzanţelor -care impuneau prezenţa 
părţii adverse, îndreptăţită să se apere- sentinţa s-a pronunţat destul de 


1211 DIR, C, veacul XIII, voi. II, p. 264-267, 271-277, 278, 282, 287, 292-293, 306-308, 315- 
316. 

1212 Pentru detalii semnificative privind contextul regicidului, vezi T. Sălăgean, op. cit., p. 
223-228. 

1213 O tratare competentă a circumstanţelor convocării acestei congregaţii generale, la Gh. 
Bichiceanu, Adunări de stări în Ţările Române. Congregaţiile generale în Transilvania 
voievodală, Sibiu, 1998, p. 234-248. 

1214 DIR, C, veacul XIII, voi. II, p. 369. 

1216 Ibidem. 

rapid, în lipsa învinuitului. Motivele sunt lesne de înţeles: procesul nu era 
unul oarecare, ci unul determinat de o deposedare în forţă, nelegitimă, în 
dauna posesorului de jure, care deţinea acte doveditoare şi beneficia de 
recunoaşterea generală. In consecinţă, participarea personajului protejat de 
fostul rege arpadian, care îşi pierduse, odată cu dispariţiei acestuia, 
legitimitatea, ar fi fost nu numai lipsită de sens, ci chiar periculoasă pentru 
propria sa persoană. 

Prin prisma acestor aprecieri, se poate reţine drept sigură părăsirea 
posesiunilor făgărăşene de către Negru Vodă -ca şi transferul autorităţii sale 
în Muntenia-, tocmai în momentul consemnat, cu precizie, de tradiţie, adică 
în cea de-a doua parte a anului 1290, la scurtă vreme după asasinarea 
regelui Ladislau al IV-lea Cumanul, "în zilele lui Andreiaş craiul" 1216 . 

Confirmarea identităţii lui Negru Vodă vine, însă, şi dintr-o a doua 
direcţie de analiză: 

La întrebările legate de provenienţa saşilor câmpulungeni -relaţionată 
cu supoziţiile anterioare-, răspunsurile ne-au fost sugerate, încă o dată, de 
documente. In primul rând, trebuie înlăturată definitiv teza instalării lor ca 
reprezentanţi ai regalităţii ungare. Niciodată, în cursul secolului al XlII-lea, 
această formă de control asupra teritoriilor extracarpatice nu a fost 
practicată de arpadieni. Dimpotrivă, problemele demografice interne i-au 
determinat, în repetate rânduri, pe regii Ungariei să ia măsuri de prevenire 
a emigrării elementelor săseşti şi nu numai. 

Amintim, spre argumentare, momentul 1234, când pontiful roman îi 
împărtăşea regelui Bela al IV-lea îngrijorarea provocată de exodul elemen- 
telor catolice ungureşti şi săseşti în mediul românesc extracarpatic, 
"impregnat" de schismă 1217 . Cu atât mai mult după invazia mongolilor -care 
a provocat scăderi demografice de o gravitate extremă 1218 - faptul nu mai 
era posibil. De altfel, în diploma acordată cavalerilor ioaniţi, însuşi Bela al 
IV-lea le interzicea acestora să-i primească pe "saşii şi teutonii din regatul 
nostru", în regiunile concedate la sud de Carpaţi 1219 . 

In plus, elementele catolice săseşti nu puteau risca să se instaleze, fără 
a fi protejate nemijlocit, intr-un mediu profund ortodox, care s-a dovedit, nu 
de puţine ori, ostil unor asemenea întreprinderi 1220 . Dacă adăugăm la 


1216 Vezi supra, p. 263. 

1217 DRH, D, I, p. 20-21. 

1218 Hurmuzaki, Ii, p. 485. 

1219 DRH, D, I, p. 27. 

1220 Vezi scrisorile papale din anii 1332 şi 1347, în care era evocată nimicirea, năruirea şi 
cotropirea moşiilor, bunurilor şi drepturilor Episcopiei cumanilor, de către "potentibus 
illarum partium", în deceniile ce au urmat invaziei mongole ( ibidem , p. 46, 64). Nu 
trebuie uitat nici faptul că, tocmai în ultimul sfert al veacului al XlII-lea, unul dintre 
voievozii români de la sud de Carpaţi, Litovoi, se manifestase cu o agresivitate fără 
precedent la adresa suzeranităţii arpadiene (pentru datarea evenimentului, vezi S. 
Iosipescu, Românii din Carpaţii Meridionali la Dunărea de Jos de la invazia mongolă 
(1241-1243) până la consolidarea domniei a toată Ţara Românească. Războiul victorios 



276 


Denis Căprăroiu 


aceasta şi poziţionarea Câmpulungului, între centrul voievodal ortodox de la 
Cetăţeni 1221 şi reşedinţa ortodoxă -atribuită, prezumtiv, lui Seneslau- de la 
Argeş 1222 , concluziile se impun de la sine. 

Prin prisma tuturor acestor aprecieri, singura cale ce poate explica 
imigraţia comunităţii săseşti, "păstorită" de greavul Laurenţiu 1223 , la 
Câmpulung —probabil chiar în anul 1292, când obţin cel dintâi privilegiu 
domnesc 1224 —, este tocmai aceea sugerată de cronica ţării: urmându-1 pe 
descălecător, sub protecţia căruia au întemeiat aşezarea musceleană, 
dezvoltată, curând, intr-un veritabil oraş 1225 . 

întrebarea, întru totul justificată, cu privire la motivele care i-ar fi 
făcut pe saşi să- şi părăsească vetrele transilvănene pentru a emigra în "terra 
Transalpina", îşi găseşte răspunsul în documentele vremii. începând cu anul 
1277 sunt atestate revolte, de o violenţă extremă, ale saşilor din sudul 
Transilvaniei —cu prioritate ale celor de la Ocna Sibiului— împotriva episco- 
piei de Alba Iulia, revolte soldate cu incendierea catedralei episcopale 1226 . 
Deloc întâmplător, neamul Csăk, căruia îi aparţinea şi Ugrinus, oponentul 


purtat la 1330 împotriva cotropirii ungare, în voi. Constituirea statelor medievale 
româneşti, p. 51; mai recent, T. Sălăgean, Note asupra relaţiilor dintre voievodatul lui 
Litovoi şi Ţara Haţegului, în voi. Studia Varia in Honorem Professoris Ştefan Ştefănescu 
Octogenarii, Brăila, 2009, p. 115-122). 

1221 L. Chiţescu, Cu privire la formaţiunile statale româneşti în secolele VI-XIII, în MA, 
IX-XI, 1977-1979, p. 533-537; idem, Elemente definitorii ale centrului voievodal de la 
Cetăţeni, p. 85-90. 

1222 v ez i supra, analiza dedicată începuturilor oraşului Argeş. 

1223 Respectul deosebit pe care saşii l-au păstrat memoriei greavului Laurenţiu este 
probat de faptul că piatra sa tombală —cel mai vechi artefact catolic câmpulungean- era 
păstrată la loc de cinste, la picioarele altarului bisericii Sf. Iacob (cf. Şt. Balş, Restaurarea 
Bărăţiei din Câmpulung Muscel, în Monumente istorice. Studii şi lucrări de restaurare, 
1969, p. 7-26). Pe de altă parte, datarea monumentului funerar, cel mai devreme, în 
intervalul 1310-1349 (vezi n. 1148), dovedeşte că aşezarea comunităţii săseşti la 
Câmpulung, sub conducerea lui Laurenţiu, ca locator (L. Rădvan, op. cit., p. 158), nu s-a 
realizat înainte de finele secolului al XlII-lea. 

1224 DRH, B, XXXI, p. 138-139. Privitor la veridicitatea acestui prim privilegiu domnesc, 
vezi şi consideraţiile, judicioase, ale lui L. Rădvan, op. cit., p. 154-155. 

1226 Este interesant faptul că, pentru Sigismund de Luxemburg, obişnuit cu ambianţa 
oraşelor germane din părţile centrale ale Europei, Câmpulungul era, chiar şi la finele 
secolului al XlV-lea (6 iulie 1395), un simplu sat ('prope villam Hozyvmezeu vocatam", cf. 
DRH, D, I, p. 150). De altfel, în această privinţă, regele Ungariei nu făcea decât să 
recidiveze: anterior (30 ianuarie 1395), în contextul campaniei împotriva voievodului 
Ştefan I al Moldovei, atribuise aşezării Piatra lui Crăciun acelaşi calificativ ("ante villam 
Karachonkw", cf. DRH, D, I, p. 130), în condiţiile în care aceasta fusese atestată, deja, 
printre "oraşele volohe" din celebra listă rusă a oraşelor (vezi supra, p. 182, cu n. 749, 
750). 

1226 "Obştea aceasta <a Saşilor>, năvălind înarmată în anul domnului 1277, asupra 
bisericii catedrale <din Alba>, au atacat-o cu duşmănie şi au ars în acea biserică vreo 
două mii de oameni, atât bărbaţi cât şi femei" ( DIR , C, veacul XIII, voi. II, p. 187). Vezi şi 
A. A. Rusu, Cetatea Alba Iulia în secolele XI-XV. Cercetări vechi şi noi, în Ephemeris 
Napocensis, IV, 1994, Cluj-Napoca, p. 331-351. 

lui Negru Vodă, a fost alungat din Transilvania, în contextul luptelor dintre 
partidele nobiliare de la sfârşitul secolului al XlII-lea, tocmai de rebeliunea 
săsească din februarie 1277 1227 . 

Pe de altă parte, acţiunile violente ale saşilor au atras şi reacţii pe mă- 
sură, culminând cu excomunicarea şi războiul declanşat împotriva lor 1228 . 
Acesta este contextul în care, un grup de saşi, loviţi armat şi excomunicaţi, 
cu tot cortegiul de consecinţe pe care îl implica "osânda afuriseniei" 1229 , a 
trecut, urmând descălecătorului 1230 -cointeresat de sprijinul pe care i-1 putea 
oferi o asemenea comunitate-, la sud de Carpaţi. 

Relaţia specială dintre saşii transilvăneni imigraţi la Câmpulung şi 
primii voievozi ai Ţării Româneşti s-a relevat, în timp, prin privilegiile 
obţinute din partea acestora, unice în istoria medievală a oraşelor munte- 
neşti 1231 . Mai mult decât atât, Câmpulungul a găzduit, la începuturile 
statului unificat, prima reşedinţă domnească. După anii 1300-1301, într-o 
conjunctură pe care am creionat-o anterior, Negru Vodă va alege Argeşul 
drept "capitală" a noului stat, fără a renunţa, nici el, nici succesorii săi - 
Basarab şi Nicolae Alexandru- la calităţile rezidenţiale ale Câmpulungului. 

Cercetarea arheologică a bisericii Mănăstirii Negru Vodă, care a 
suprapus fosta biserică domnească, a evidenţiat un fapt aparent straniu, de 
care cei mai mulţi dintre istoricii noştri s-au distanţat cu prudenţă, dar care 
vine în sprijinul opiniei noastre: prima biserică, cea ctitorită de voievodul 
descălecător 1232 , nu era un paraclis modest, cum am fi putut presupune, 


1227 Cf. T. Sălăgean, Transilvania în a doua jumătate a secolului al XlII-lea, p. 183. 

1228 DIR, C, veacul XIII, voi. II, p. 193-194, 242. 

1229 Ibidem. 

1230 Atragem atenţia asupra originii acestor saşi, din regiunea Sibiului, în proximitatea 
Ţării Almaşului, unde putuseră intra în contact cu "herţeg"-ul ei, Negru Vodă 
( Letopiseţul Cantacuzinesc, p. 15). Legăturile saşilor câmpulungeni cu Sibiul —şi nu cu 
Braşovul, cum se afirmă, încă, în mod eronat— sunt bine atestate în secolul al XV-lea, 
când, urmare a repetatelor incursiuni otomane, o serie de locuitori ai urbei muscelene se 
refugiază în Transilvania, în teritoriile din care proveniseră înaintaşii lor, circumscrise 
arealului sibian ( DRH , D, I, p. 356-357, 409). Mai mult, în conformitate cu rezultatele 
analizei numelui pe care îl purta administratorul bunurilor şi veniturilor bisericilor 
parohiale săseşti, s-a concluzionat că acesta era numit goţmanl Gottesmann ( vitricus 
ecclesiae din textele latine) doar la Câmpulung şi Sibiu, în timp ce saşii braşoveni, în 
aceeaşi perioadă (prima jumătate a secolului al XVI-lea), utilizau sinonimul Kirchenvater 
(cf. Al. Ciocîltan, Biserica şi organizarea bisericească a saşilor din Cămpulung-Muscel în 
secolele XIII -XVI, în RI, t. XVII, nr. 5-6, 2006, p. 16-17). 

1231 Vezi şi discuţia privitoare la situaţia aparte a sigiliului latinesc al Câmpulungului, 
aflat în păstrarea şi întrebuinţarea riguroasă a vechilor edificii catolice (E. Vîrtosu, Din 
sigilografia Moldovei şi a Ţării Româneşti, p. 458, 487-488). 

1232 Din pisania vechii biserici, după care s-au inspirat meşterii lui Matei Basarab, reiese 
foarte clar ca a fost ctitorită de Negru Vodă, întemeietorul ţării. In ceea ce ne priveşte, ne 
raliem opiniei lui Al. Lapedatu, care, urmând sugestiilor formulate anterior de D. Onciul 
şi N. Iorga, a subliniat că anul 6723 (1215), inscripţionat în pisanie, ar trebui citit corect 
6823 (1315). Confuzia -aparţinând, desigur, celor care au săpat textul pisaniei în piatră— 
a fost cauzată de asemănarea izbitoare a literelor care indică sutele ( Cum s-a alcătuit 

având în vedere epoca şi contextul fundării sale (vezi, prin comparaţie, 
necropola voievodală rădăuţeană, cuprinsă într-o umilă bisericuţă din lemn 
şi dăinuind ca atare până spre finele veacului al XIV-lea/ 1233 ), ci o construcţie 
complexă, de dimensiuni apreciabile, care confirmă caracterizarea 
cronicărească: "mare şi frumoasă şi înaltă" 1234 . 

"Prin proporţiile şi prin caracteristicile arhitectonice, mai ales prin 
paramentul exterior în întregime din blocuri de piatră făţuită, acest remar- 
cabil edificiu apare ca un unicat între monumentele din Ţara Românească 
în acea epocă. Planul bazilical, cu trei nave despărţite de stâlpi şi cu un pro- 
naos în partea de vest, a fost văzut ca o înrâurire a arhitecturii romanice 
sau gotice. Recent, intr-un studiu care a ţinut seama de rezultatele ultime- 
lor cercetări arheologice, s-a presupus o plauzibilă reconstituire a bisericii. 
Aceasta ar fi avut în naos o boltă semicilindrică longitudinală ritmată de 
arce dublouri, sub ale căror naşteri se deschideau trei perechi de bolţi în 
leagăn, dispuse transversal, iar spre est o boltă în panouri curbe încadrate 
de bolţi în sfert de cilindru, pronaosul fiind dominat de un turn înalt cu mai 
multe niveluri, la care se ajungea pe scara din colţul său nord-vestic. Edifi- 
ciul apare astfel nu ca o replică a unor construcţii preexistente în anumite 
arii stilistice, ci drept o originală realizare, de o reuşită deosebită, obţinută 
prin utilizarea globală a unor elemente caracteristice goticului timpuriu, 
fără îndoială rezultat al contribuţiei unor meşteri transilvăneni." 1235 . 

Dacă adăugăm la aceste aspecte locaţia aleasă pentru fundare -la doar 
câteva sute de metri de biserica parohială a saşilor, Sf. Iacob 1236 , şi vis-â-vis 


tradiţia naţională despre originile Ţării Româneşti, în AIINC, II, 1923, p. 293, studiu 
reluat în Al. Lapedatu, Scrieri istorice, ediţie îngrijită de acad. Camil Mureşanu şi prof. 
Nicolae Edroiu, Bucureşti, 2008, p. 36-54), cu atât mai mult cu cât această întreprindere 
urma unui cutremur devastator pentru edificiu. Pentru trecerea în revistă a tuturor 
celorlalte opinii privitoare la acest subiect, vezi N. Stoicescu, op. cit., p. 132-135. 

1233 Lia şi Adrian Bătrîna, Biserica "Sfântul Nicolae" din Rădăuţi , p. 42-43, 60. 

1234 Vezi supra, p. 264. 

1236 Gh. I. Cantacuzino, Câmpulung. Vechi monumente şi biserici, Bucureşti, 2002, p. 18- 
19. Pentru sursa de inspiraţie a autorului, vezi C. Moisescu, Noi puncte de vedere asupra 
ipostazelor dispărutei biserici domneşti "Negru Vodă " din Câmpulung-Muscel, în RMI, nr. 
1-2, 1998, p. 49-61; idem, Arhitectura românească veche, I, p. 62-70. 

1236 Foarte interesante —şi, deopotrivă, probatoare—, sunt încheierile formulate de Al. 
Ciocîltan cu privire la semnificaţiile alegerii, de către saşi, a hramului Sf. Iacob, pentru 
propria biserică parohială din Câmpulung. Astfel, conform cercetărilor de profil, extinse 
asupra câtorva sute de parohii săseşti transilvănene, s-a putut evidenţia faptul că 
"Hramul unei biserici nu era ales la întâmplare, ci avea o semnificaţie deosebită pentru 
istoria locului. [...] Hramul Sf. Iacob trădează o colonizare târzie; el apare în cartierele 
cele mai noi ale oraşelor sau în oraşele nou întemeiate, fiind în legătură cu privilegii de 
natură comercială, meşteşugărească ale întemeietorilor aşezării." {op. cit., p. 8). Colegul 
nostru mai atrage, pertinent, atenţia asupra faptului că "Biserica parohială a comunităţii 
este frecvent denumită eronat în literatura de specialitate «Bărăţie». Această denumire 
se justifică doar după 1639, când franciscanii au preluat păstorirea saşilor după ce i-au 
reconvertit la catolicism; nu întâmplător biserica apare cu numele de «Bărăţie» abia în 
1656, până atunci sursele numind-o «biserică săsească» ( ecclesia saxonicalis în inscripţia 
funerară din 1373)." ( ibidem , p. 13-14). 

de Cloşterul dominican 1237 -, precum şi faptul că înhumarea, în interiorul 
său, a marelui voievod Basarab, respectiv a fiului acestuia, Nicolae 
Alexandru 1238 , au transformat-o în necropolă domnească, ne putem face o 
imagine mai clară asupra relaţiilor primilor domni cu saşii câmpulungeni, 
asupra ataşamentului faţă de oraşul celui dintâi descălecat (vezi 
similitudinile cu Rădăuţii primilor voievozi Muşatini), şi chiar asupra 
"oscilaţiilor" lor în materie de apartenenţă confesională. 

în ceea ce-1 priveşte pe Negru Vodă, confesiunea sa iniţial catolică 
este sugerată atât de tradiţia făgărăşeană, care a dăinuit secole la rând pe 
valea Brezei 1239 , cât şi de cea a moşnenilor din nordului Olteniei 1240 , cu care 
descălecătorul a intrat în contact, după "închinarea boierilor Băsărăbeşti". 

Din unghiul nostru de vedere, mult mai sigură este, însă, apartenenţa sa la 
drepta credinţă răsăriteană, încă de la naştere, fără a exclude, a priori, 
asumarea acestui statut prin eventuala sa convertire, curând după 
întemeierea ţării. Că a adoptat, cu fermitate, confesiunea propriilor supuşi, 
o dovedeşte atât precizarea cronistică privind înhumarea sa în biserica 


1237 Este cazul să menţionăm, aici, faptul că aşa numitul Cloşter ( Kloster ) dominican a 
fost ctitorit pe locul dăruit comunităţii catolice de "Doamna Marghita, care a fost catolică, 
a Negrului vodă” ( Documente şi inscripţii, I, p. 244-246). 

1238 Faptul că Nicolae Alexandru -decedat în anul 1364, conform inscripţiei de pe piatra 
sa funerară, existentă şi astăzi în biserica domnească din Câmpulung (pentru detalii, 
vezi P. Chihaia, Curtea domnească din Cămpulung-Muscel, în voi. Artă medievală I, p. 
169-177)- a fost depus alături de tatăl său, Basarab I, este sugerat de grafitul descoperit 
pe peretele nordic al bisericii Sf. Nicolae Domnesc din Argeş —atestând moartea marelui 
Basarab voievod la Câmpulung, în anul 6860 (cf. V. Drăghiceanu, Curtea Domnească din 
Argeş, p. 31)—, dar şi de informaţiile cuprinse intr-un document din anul 1618, care 
reproduce fragmente ale actului de danie emis în folosul bisericii domneşti de către 
Nicolae Alexandru, în anul 1352, spre pomenirea "părinţilor domniei sal e"(DIR, B, veacul 
XVII, voi. III, p. 264-268). Şi mai relevantă este, însă, precizarea din actului emis la 20 
aprilie 1714, de Leon Vodă: "Necula Alexandru voievod, feciorul răposatului Basarab 
voievod [...], ce le sunt trupurile lor îngropate la această sfântă mănăstire" (ap. 
Documente şi inscripţii, II, p. 101-102). In plus, faptul a fost confirmat arheologic, prin 
descoperirea celor două importante morminte voievodale, în naosul bisericii domneşti din 
Câmpulung (V. Drăghiceanu, Despre Mănăstirea Câmpulung. Un document inedit: 
jurnalul săpăturilor făcute de CMI în 1924, în BOR, t. 82, nr. 3-4, p. 284-335). 

1239 Aşa cum vom vedea imediat, există pe valea Brezei, în Ţara Făgăraşului, o tradiţie 
extrem de vie şi puternică, nu doar în ceea ce-1 priveşte pe Negru Vodă, ci şi pe doamna 
sa, catolica Marghita. în Strigătul de bun rămas al lui Negru Vodă de pe lumea asta, 
voievodului i se atribuie următoarele versuri: "Eu vă las aşa/Ca pe Doamna mea/S -o 
lăsaţi pe ea/Ca să mă grijească/Să mă pomenească/Şi să-mi dea de drum/Unde plec 
acum/Că, deşi-i strămăl Nu mi-a fost haină/Mi-a fost de credinţă/Şi de biruinţă". 
Urmărind cu atenţie versurile, se poate constata că Negru Vodă afirmă doar originea 
străină a soţiei sale, sugerând, în schimb, unitatea de credinţă a cuplului voievodal. 

1240 "Spun bătrânii că pe meleagurile astea ale Jiului ar fi fost stăpân Negru-vodă, care 
cică coborâse de peste munţi. Intr-o noapte, pe când el dormea, i s-a năzărit în vis cineva 
în alb, şi i-ar fi zis: Măria Ta! Lasă-ţi legea şi ie-te după a ăstor creştini ce-i ai în grija 
ta..." (cf. N. I. Dumitraşcu, Moşteniri. Povestiri, legende şi amintiri istorice, Craiova, 
1926, p. 14-16). 

ortodoxă din Argeş 1241 , cât şi calitatea de ctitor al bisericii domneşti din 
Câmpulung (1315), aşa cum o relevă pisania originară, afectată de 
cutremurul din anul 1628 şi transcrisă, cu uşoare inadvertenţe, de meşterii 
lui Matei Basarab, în 1636 1242 . Adăugarea, în acest document epigrafic, a 
numelui Radu alături de cel "oficial", consemnat în actele mai vechi emise 
de voievod 1243 , adică Negru Vodă, ar putea susţine adoptarea sa, ca nume 
ortodox, cu prilejul ipoteticei convertirii 1244 . 

Privitor la Basarab, documentele care îl menţionează până la mo- 
mentul conflictului cu regele angevin, din 1330, ilustrează apartenenţa sa, 
fie şi conjuncturală, la catolicism. Abia după consumarea acestui episod, 
voievodul apare ca susţinător, decis şi irevocabil, al ortodoxiei. 

Astfel, în 1322, Carol Robert de Anjou îl învestea pe magistrul 
Dionisie cu comanda cetăţii Mehadia, aflată la marginea regatului, "pentru 
a sta împotriva bulgarilor, a lui Basarab, voievodul Ţării Româneşti, a rege- 
lui schismatic al Serbiei şi a tătarilor ce năvăleau neîncetat cu duşmă- 
nie" 1245 . Remarcăm că Basarab, deşi se număra printre duşmanii regelui, nu 
este numit schismatic, aşa cum se întâmplă cu regele Serbiei. Cu toate 
acestea, trebuie subliniat că partea finală a fragmentului citat anterior, 
pare să submineze valoare argumentativă a relaţiei respective, din moment 
ce participanţii la acţiunile violente declanşate împotriva Mehadiei erau 
calificaţi de rege drept "duşmani ai noştri şi ai regatului nostru sau mai 
bine zis ai credinţei catolice (s.n.)" 1246 . 


1241 Vezi n. 966. 

1242 N. Iorga, Inscripţii din bisericile României, I, Bucureşti, 1905, p. 128-129. 

1243 Vezi infra, p. 295. 

1244 O asemenea ipoteză şi-ar găsi confirmarea doar în situaţia în care voievodul nu ar fi 
primit, încă de la naştere, numele Radu, apelativul Negru fiind un simplu cognomen, 
generat de culoarea mai închisă a tenului său. Este adevărat că există, în contrapartidă, 
şi o altă rezolvare a acestei complicate "ecuaţii" onomastice, constând într _ 0 prezumtivă 
asociere a numelui Radu -la cel originar, Negru Vodă- în secolul al XVI-lea. Astfel, 
numele Radu ar fi o creaţie cultă, târzie, faptul datorându-se confuziei între descălecător 
şi voievodul Radu I, ctitorul mănăstirii de la Tismana (cf. P. Chihaia, De la «Negru Vodă» 
la Neagoe Basarab, Bucureşti, 1977, p. 112-119). Dacă cercetarea va adeveri, în mod 
incontestabil, scenariul cu pricina, prezumtiva "contaminare" onomastică ar apărea cu 
atât mai condamnabilă, cu cât călugării —şi, odată cu ei, toţi ceilalţi învăţaţi ai vremii— ar 
fi trebuit să sesizeze că toate documentele mai vechi, ca şi tradiţia populară, îl cunoşteau 
doar pe Negru Vodă. In ceea ce ne priveşte, apreciem că, foarte probabil, voievodul 
făgărăşean a purtat şi numele Radu, indiferent dacă l-a primit încă de la naştere sau a 
fost adoptat ulterior, cu prilejul ipoteticei convertiri la ortodoxism. Dincolo de cele câteva 
menţiuni documentare ale sale, aparţinând secolului al XVII-lea şi puse, tocmai de aceea, 
pe seama presupusei "contaminări" onomastice, nu putem ignora prestigiul de care s-a 
bucurat, încă din secolul al XlV-lea, acest nume voievodal în Ţara Românească —aşa cum 
era firesc, dat fiind statutul purtătorului său—, analog numelor Bogdan şi, mai ales, 
Ştefan, în Moldova. 

1245 DRH, D, I, p. 41. Pentru discuţiile privind datarea acestor evenimente, vezi M. 
Holban, Despre raporturile lui Basarab cu Ungaria angevină şi despre reflectarea 
campaniei din 1330 în diplomele regale şi în "Cronica pictată", în eadem, Din cronica 
relaţiilor romăno-ungare, p. 90-101. 

1246 Ibidem. 

în 1327, însă, de la Avignon este trimisă şi "nobilului bărbat Basarab, 
voievod al Ţării Transalpine", o interesantă scrisoare 1247 , prin care i se 
glorifică acestuia calităţile de veritabil atlet al credinţei catolice. Faptul 
reiese, într-o manieră incontestabilă, încă din debutul scrisorii: "Purtăm o 
neîndoielnică încredere în vrednicia ta, că stând cu iubire în slujba lui 
Dumnezeu şi a scaunului apostolic, ca un cucernic principe catolic, te arătai, 
prin mărturia unora vrednici de crezare, prin zelul neobositei tale râvne, ca 
un stâlp neclintit, ca un turn al tăriei şi meterez al evlaviei întru sprijinirea 
bunei credinţe" 1248 . 

Abia în 1332, după consumarea conflictului cu Carol Robert de Anjou, 
cancelaria angevină îl numeşte pe acesta, pentru întâia dată, "schismatic", 
cu referire, însă, la momentul declanşării conflictului 1249 . Prin urmare, anul 
1330 ar marca, la rigoare, un terminus ante quem al apartenenţei definitive 
a voievodului muntean la ortodoxism. 

In realitate, o anumită circumstanţă istorică, pe care o vom devoala 
imediat, se constituie într-un argument peremptoriu în favoarea apartenen- 
ţei lui Basarab la ortodoxism, încă de la naştere. Este vorba despre 
împrejurarea că Nicolae Alexandru, fiul său cel mare 1250 , era "curat" 
ortodox, adică botezat în credinţa tatălui, încă de la naştere, databilă în 
primii ani ai secolului al XIV-lea 1251 . Faptul este dovedit, printr-un 
raţionament recurent, dar infailibil, de confesiunea ortodoxă —atestată 
documentar într-o manieră indiscutabilă 1252 — a fiului cel mare al lui Nicolae 
Alexandru, Vladislav-Vlaicu, născut dintr-o relaţie care a precedat căsătoria 
tatălui său cu Doamna Clara, databilă în 1343/1344 1253 . Prin urmare, 
apariţia fulgurantă a lui "Alexandro Bassarati" printre cei câţiva "nobili 


1247 Scrisori asemănătoare, purtând aceeaşi dată, fuseseră trimise şi comitelui Solomon 
de Braşov, lui Toma, voievodul Transilvaniei, şi lui Mikud, banul Slavoniei ( ibidem , p. 
40). 

1248 Ibidem, p. 39-40. 

1249 Ibidem, p. 51. 

1260 Documentul emis la 19 mai 1335 de cancelaria angevină precizează existenţa, la 
1330, a mai multor fii ai lui Basarab: "...in terra Transalpina, ubi per Bazarab olacum et 
filios eius..." ( DRH , D, I, p. 57). 

1261 Atragem atenţia asupra faptului că fiii nenumiţi ai lui Basarab, din documentul citat 
anterior, sunt prezentaţi drept participanţi activi în confruntarea de la "Posada", ceea ce 
denotă o vârstă majoră a aceastora în anul 1330. Cum Nicolae Alexandru, asociatul 
tatălui său la domnie încă din 1343, era aproape sigur cel mai mare dintre ei, nu ni se 
pare hazardat să îi atribuim o vârstă de minim 25 de ani la data celebrei bătălii. 

1252 Vetera Monumenta Historica Hungaria Sacram lllustrantiam, ab Augustino Theiner, 
t. II (1352-1526), Romae: Typis Vaticanis, MDCCCLX, doc. nr. CXCI, p. 97-98. 

1263 Am ţinut cont, în stabilirea acestui reper cronologic, atât de conjunctura politică în 
care a putut avea loc contractarea căsătoriei (vezi, mai ales, Ş. Papacostea, O întregire 
documentară la istoria întemeierii Moldovei, în idem, Geneza statului în Evul Mediu 
românesc, p. 71-79; P. Iambor, Nobilii de Dăbăca şi relaţiile cu Ţara Românească în 
veacul al XIV-lea, în AMN, XVI, 1979, p. 215-223), cât şi de vârsta ţarinei Ana -una 
dintre fiicele sale, căsătorită cu Ioan Sraţimir— , sugerată de însemnarea Synaxarului 
realizat din porunca ei la Vidin, în anul 1360 (cf. M. Holban, Contribuţii la studiul 
raporturilor dintre Ţara Românească şi Ungaria Angevină (Problema stăpânirii efective a 
Severinului şi a suzeranităţii în legătură cu drumul Brăilei), în eadem. Din cronica 
relaţiilor romăno-ungare în secolele XIII-XTV, p. 141, n. 69). 

bărbaţi" români sprijinitori ai credinţei catolice, în anul 1345 1254 , denotă o 
afiliere conjuncturală la aceasta, din raţiuni evidenţiate deja 1255 şi asupra 
cărora nu mai insistăm. 

Oricum, foarte curând, Alexandru va opta ferm pentru ortodoxism — 
abia cu acest prilej adăugându-şi, în viziunea lui D. Barbu, numele 
Nicolae 1256 —, împrejurare confirmată nu numai de acţiunile întreprinse 
pentru înfiinţarea mitropoliei Ţării Româneşti 1257 , care putea reprezenta 
doar actul final al emancipării politice a statului său, ci, mai ales, de faptul 
că, fiind căsătorit cu Doamna Clara, îşi va impune opţiunea confesională în 
faţa soţiei sale, botezându-şi copiii rezultaţi din această legătură 
matrimonială în ritul ortodox 1258 . 

Chiar şi aşa, se pare că uşoarele "sincope" confesionale ale primilor 
voievozi s-au repercutat —conform opiniei unor specialişti consacraţi în 
istoria artei—, într-o manieră spectaculoasă, chiar asupra arhitecturii 
bisericii domneşti din Câmpulung, gândită iniţial ca o bazilică romanică, 
dedicată cultului catolic 1259 . La o dată greu de precizat, Negru Vodă, ori 
unul dintre succesorii săi nemijlociţi 1260 , a dispus refacerea unor elemente 
arhitecturale aparţinând locaşului de cult, pe care îl va transforma, astfel, 
într-o veritabilă biserică ortodoxă. 


1254 DRH, D, I, p. 61. Constatăm că Basarab nu este menţionat decât în calitatea sa de 
părinte, reenumărându-se printre susţinătorii cauzei romane, acest fapt relevând 
consecvenţa cu care marele voievod îşi menţinuse opţiunea pro-ortodoxă. 

1255 Vezi, mai recent, intervenţia lui D. I. Mureşan, în M. Cazacu, D. I. Mureşan, Ioan 
Basarab, un domn român la începuturile Ţării Româneşti, Chişinău, 2013, p. 212-213. 

1256 D. Barbu, Pictura murală din Ţara Românească în secolul al XTV-lea, Bucureşti, 
1986, p. 18-23. Teoria adăugării numelui ortodox Nicolae cu prilejul ipoteticei convertiri 
este, în mod clar, o eroare de raţionament. Incompatibilitatea numelui Alexandru cu noul 
său statut, necesitând adoptarea unui apelativ "pur" ortodox, nu se poate susţine, din 
moment ce cumnatul său, Alexandru, ţarul ortodox al Bulgariei, îl purta cu nedisimulată 
mândrie. 

1257 Pentru o analiză competentă a acestor circumstanţe istorice, vezi, mai recent, studiul 
lui D. I. Mureşan, Philothee I er Kokkinos, la metropole de Hongrovalachie et Ies 
«empereurs de la terre», în voi. Istorie bisericească, misiune creştină şi viaţă culturală, II. 
Creştinismul românesc şi organizarea bisericească în secolele XII1-XTV. Ştiri şi 
interpretări noi, Galaţi, 2010, p. 390-406. 

1258 în scrisoarea pe care Urban al V-lea i-a trimis-o, în anul 1370, Doamnei Clara — 
văduva catolică a voievodului Nicolae Alexandru—, înaltul pontif o felicita pentru reuşita 
convertirii la credinţa romană a fiicei sale Ana, împărăteasa Bulgariei, rugând-o să 
procedeze la fel cu cealaltă fiică, Anca, regina Serbiei (Hurmuzaki, L, p. 158). 

1259 Având în vedere faptul că, până la această dată, cercetările arheologice nu au 
confirmat existenţa unei sacristii a bisericii domneşti câmpulungene, trebuie luată în 
consideraţie —cu prioritate— şi opinia conform căreia locaşul de cult a fost proiectat, de la 
bun început, ca o biserică ortodoxă (a se vedea, mai recent, studiul lui C. Moisescu, Noi 
puncte de vedere, p. 49-61). 

1260 Nu uităm că atât Basarab, în pomelnicul Mănăstirii Negru Vodă (cf. V. Drăghiceanu, 
Curtea Domnească din Argeş, p. 25), cât şi Nicolae Alexandru, într-unul dintre 
documentele interne (DRH, B, XXXIX, p. 536), sunt atestaţi cu calitatea de ctitori ai 
bisericii domneşti din Câmpulung. 

Fără a intra în detalii tehnice, vom sublinia, doar, că acest fapt a fost 
surprins şi consemnat, ca atare, de N. Ghika-Budeşti 1261 , V. Vătăşianu 1262 
şi, ulterior, de R. Theodorescu 1263 . 

In lumina tuturor consideraţiilor anterioare, ne apar justificate 
următoarele observaţii sintetice: 

întemeietorul Ţării Româneşti nu este altcineva decât descălecătorul 
înregistrat de tradiţie, Negru Vodă, a cărui eventuală ascendenţă turcică îi 
va facilita, în circumstanţele atât de speciale ale sfârşitului domniei lui 
Ladislau al IV-lea, o relaţie aparte nu doar cu regele maghiaro-cuman, ci şi 
cu Nogai, atotputernicul emir mongol de la Isaccea. 

Negru Vodă intrase, în acest context, în posesia moşiilor Făgăraş şi 
Sâmbăta, care aparţineau, de jure , familiei Csâk, respectiv fostului voievod 
transilvănean, Ugrinus, decăzut din graţiile regelui. Până la asasinarea 
acestuia, Ugrinus nu îndrăzneşte să reclame raptul, deşi documentele vremii 
atestă o mulţime de puneri şi repuneri în posesie, chiar prin voinţa lui 
Ladislau al IV-lea. 

Imediat după dispariţia regelui, "în zilele lui Andreiaş craiul" (1290), 
Ugrinus îşi revendică şi obţine posesiunile făgărăşene, iar Negru Vodă se 
vede obligat să-şi transfere "scaunul" la sud de Carpaţi. Această desfăşurare 
istorică şi-a găsit, de altfel, ecoul, în cronica atribuită lui Radu Popescu: 
"Iaste şi altă pricină a socoti, şi poate-fi să fie învrăjbit domnul rumînilor cu 
domnii ungurilor şi cu ai saşilor, de niscaiva pricini, şi de aceia să se fie 
mutat dencoace. Şi nu iaste a nu să crede aceasta, că, după ce au trecut 
domnul dencoace, n-au mai avut stăpânire peste rumîni în Ardeal; iar nici pă 
dînsul să-l stăpînească cineva n-au fost: ci de-n plaiu încolo stăpînea ungurii, 


1261 Autorul remarca influenţa occidentală asupra arhitecturii monumentului -cu planul 
romanic al naosului-, semnalând, totodată, legătura "stângace" dintre altar şi stâlpii 
interiori ai navei, ca şi aceea dintre naos şi pronaos, cel din urmă fiind specific cultului 
ortodox ( Evoluţia arhitecturii în Muntenia, I, îm BCMI, XX, 1927, fasc. 53-54, p. 122). 

1262 Datând biserica la sfârşitul secolului al XlII-lea, autorul amenda rezultatele 
cercetărilor anterioare şi afirma următoarele: "în afară de constatarea că fundamentele 
aparţin unei basilici cu trei nave şi stâlpi pătraţi, reconstituirea atât a părţii apusene, cu 
pronaosul închis şi cu caja scărilor spiralice, cât şi a altarului poligonal, care 
îmbrăţişează tustrele navele, sfidând orice logică şi analogie, trebuie respinsă. E limpede 
că la reconstituirea acestui plan nu s-a ţinut seamă de posibilităţile elevaţiei. Admiţând 
că basilica romano-catolică ar fi fost o ctitorie mănăstirească, scările puteau servi unei 
tribune, situată în partea de vest a navei, dar peretele care izolează acum pronaosul nu 
poate fi atribuit acestei basilici. La fel şi fundaţiile altarului trebuie să aparţină unei 
reconstrucţii, încât ceea ce ni se reprezintă în releveul săpăturilor ca o singură perioadă 
de construcţie trebuie să facă parte, în realitate, din cel puţin două faze, una a basilicii 
catolice, alta a unei refaceri parţiale cu adaptări pentru cultul ortodox." ( Istoria artei 
feudale în ţările române, voi. I, Bucureşti, 1959, p. 130-131). 

1263 "...în cea de-a doua jumătate a secolului al XlII-lea, era ridicată în acel loc, în 
Câmpulungul unei recente imigrări săseşti catolice, o bazilică romanică asemănătoare 
celor din Transilvania [...] şi care, aşa cum s-a mai sugerat, a fost reamenajată la 
începutul veacului al XlV-lea pentru nevoile cultului ortodox..." ( Bizanţ , Balcani, 
Occident, p. 282). 



284 


Denis Căprăroiu 


şi de-n plaiu încoace stăpînea domnul, pînă la Dunăre. Şi, pentru ca să arate 
că nu iaste supus nimunui, să scrie în hrisoave samodîrjăţ (adecă singur 
stăpînitor)" 1264 . 

"Renegat" chiar şi de către românii participanţi la congregaţia de la 
Alba Iulia 1265 , care îi recunosc, volens nolens, lui Ugrinus statutul de posesor 
legitim al Făgăraşului şi al Sâmbetei, Negru Vodă va fi însoţit în trecerea sa, 
iniţial, doar de propria "ceată" 1266 , urmându-i "compatrioţii" făgărăşeni şi 
saşii conduşi de corniţele Laurenţiu. 

Va descăleca, în primă instanţă, la Câmpulung, care -prin instalarea 
reşedinţei voievodale, a companionilor voievodului, dar mai ales a grupului 
de saşi- se dezvoltă rapid, pe coordonate urbane specific transilvănene. 


1264 Radu Popescu, Istoriile domnilor Ţării Rumîneşti, în Cronicari munteni, I, Bucureşti, 
1961, p. 228. 

1265 [)]]{' C, veacul XIII, voi. II, p. 369. Pentru analiza pertinentă a semnificaţiilor 
convocării "dietei", precum şi a participării românilor la această primă congregaţie, vezi 
T. Sălăgean, op. cit., p. 228-233. 

1266 Pe de o parte, cetatea de la Breaza, unde, conform unora dintre variantele tradiţiei, 
voievodul a încercat o ultimă rezistenţă, avea dimensiuni prea mici pantru a putea 
adăposti, în siguranţă, mai mult decât o ceată de apărători. Pe de altă parte, puţin mai la 
sud de cetate, pe traseul care duce spre creastă şi, în continuare, spre Muntenia, există 
până astăzi o poiană numită La Rugă, unde Negru Vodă împreună cu voinicii săi s-ar fi 
rugat chiar înaintea plecării, pentru reuşita trecerii la sud de Carpaţi. Tradiţia 
consemnează, însă, explicit, faptul că la această primă descălecare s-au aventurat doar 
cei din anturajul războinic al voievodului, care îşi ia rămas bun de la oamenii locului, în 
mijlocul cărora promite să revină, pentru a-i elibera. Din unghiul nostru de vedere —pe 
care îl vom argumenta, în maniera cuvenită, intr-un studiu aparte— promisiunea s-a şi 
împlinit, imediat după dispariţia lui Andrei al IlI-lea (1301) şi preluarea controlului total 
în Transilvania de către Ladislau Kan (T. Sălăgean, op. cit., p. 263-266). Acesta l-a 
deposedat pe Ugrinus —în mod paşnic, urmare a unui acord ( ibidem , p. 293)— de moşiile 
care provocaseră litigiul cu Negru Vodă, oferindu-i voievodului transalpin, în schimbul 
unei alianţe folositoare ambelor părţi, vechile sale posesiuni: Ţara Făgăraşului şi Ţara 
Almaşului. Această stare de fapt, curmată de dispariţia celor doi protagonişti (1315) şi 
preluarea puterii de către Carol Robert de Anjou, va avea următoarele consecinţe: pe de o 
parte, va determina notoriul conflict dintre regele angevin şi Basarab I, încă de la 
începutul domniei acestuia ( DRH , D, I, p. 41); pe de altă parte, va sta la baza acordării 
respectivelor feude, câteva decenii mai târziu, domnilor munteni. In legătură cu Ţara 
Almaşului —aşa cum apare consemnată în Letopiseţul Cantacuzinesc, dar şi în primele 
acte elaborate de cancelaria munteană (vezi, spre exemplu, DRH, B, I, p. 56)— trebuie 
subliniată ascendenţa tiirk a numelui său (alma— măr), care probează simbioza româno- 
pecenegă, atât de caracteristică sudului transilvan. Mai mult, în centrul Ţării Almaşului 
se afla satul Sibiel, în raza căruia Th. Năgler a identificat singura fortificaţie analoagă 
celei de la Breaza, de pe teritoriul Transilvaniei, ambele cetăţi având, însă, corespon- 
denţe arhitecturale şi de inventar ceramic în Ţara Românească, la Cetăţeni sau Poienari 
( Cercetări arheologice în Ţara Făgăraşului privind feudalismul timpuriu, în Memoriile 
Secţiei de Ştiinţe Istorice, s. IV, t. II, 1977, p. 15), fortificaţii atribuite, deloc întâmplător, 
descălecătorului făgărăşean. 

Confirmând, din nou, informaţiile cronicăreşti, în oraş a fost atestată 
arheologic 1267 acea "biserică mare şi frumoasă şi înaltă" 1268 , ctitoria 
descălecătorului, în care succesorii săi, Basarab şi Nicolae Alexandru vor fi 
depuşi, în 1352, respectiv 1364 1269 . 

Cu ocazia unei deplasări, destul de recente, în Ţara Făgăraşului, am 
avut nesperata şansă de a intra in posesia unui document 1270 şi a unor 
informaţii pe care le considerăm de o valoare excepţională: 

Tradiţia legată de personajul central al investigaţiei noastre, Negru 
Vodă, a fost cu adevărat vie şi extrem de puternică, până spre mijlocul seco- 
lului trecut, cu deosebire pe valea Brezei, în zona mediană a Ţării Oltului. 

Pe această vale, ca şi în cazul celorlalte văi făgărăşene, satele se succed 
firesc, începând de la Olt, către munte. Urmărind cu atenţie toponimia 
locală, am constatat că primul dintre aceste sate are un nume de prove- 
nienţă tiirk, Voila, care ne aminteşte de numele jupanului Voila, de pe unul 
dintre vasele aparţinând tezaurului de la Sânnicolaul Mare, atribuit, cu 
precădere, pecenegilor. Deplasându-ne spre munte, intrăm în satul 
Voievodeni, cu un nume căruia —deşi este purtătorul unui mesaj istoric de o 
importanţă aparte- nu i s-a acordat atenţia cuvenită 1271 . In ceea ce ne 
priveşte, vom remarca, în legătură cu aşezarea respectivă, patru aspecte, 
dintre cele mai sugestive: 1. la o distanţă mică de capătul nordic al satului 
există un punct numit Cetate —vestigiu toponimic care ne duce, inevitabil, cu 
gândul la existenţa, aici, a unei vechi fortificaţii-, dar şi o tabără a lui 
Negru Vodă; 2. biserica din Voievodeni a fost atestată ca fiind cea mai veche 


1267 V. Drăghiceanu, Despre Mănăstirea Câmpulung, p. 284-335; Gh. I. Cantacuzino, 
începuturile oraşului Câmpulung, p. 47-50. Concluziile analizei întreprinse de 
Gh. I. Cantacuzino, privind ridicarea lăcaşului de cult la mijlocul secolului al XlV-lea, de 
către Basarab I şi/sau Nicolae Alexandru, ca o afirmarea a autorităţii voievodale 
argeşene intr-un Câmpulung anexat de curând/, ni se par profund eronate, într-o 
contradicţie flagrantă cu informaţiile documentare, cu tradiţia câmpulungeană şi, nu în 
ultimul rând, cu logica istorică. De altfel, niciunei probe arheologice, dintre cele evocate 
de Gh. I. Cantacuzino, nu i se poate contesta datarea în anii 1310-1315, ai edificării 
bisericii domneşti. Atribuirea lor, exclusiv şi precis, unui interval cronologic imediat 
următor, 1330-1350, este una profund arbitrară, neputând constitui un argument decisiv 
în susţinerea supoziţiilor autorului. Opiniei sale i s-a raliat, foarte recent, Al. Ciocîltan, 
care, într-o meritorie, de altfel, contribuţie istoriografică, Colonizarea germană la sud de 
Carpaţi, în RI, t. XXII, nr. 5-6, 2008, p. 431-460, a riscat, din unghiul nostru de vedere, o 
nefericită încheiere: "personajul Negru Vodă nu poate fi decât voievodul Nicolae 
Alexandru"/ 

1268 C. Moisescu, Noi puncte de vedere, p. 49-61. 

1269 Vezi n. 1238. 

1270 Este vorba despre Strigătul de rămas bun al lui Negru Vodă de pe lumea asta, 
chintesenţă a tradiţiei populare de pe valea Brezei, legată de epopeea voievodului 
descălecător. Versurile atribuite acestuia relevă foarte clar provenienţa sa locală şi multe 
alte informaţii pe care le vom exploata la momentul potrivit. Textul este inedit şi 
aparţine familiei regretatului preot Ioan Năftănăilă din Breaza, care l-a cules. Nouă ne-a 
parvenit prin intermediul doamnei Năftănăilă, căreia îi mulţumim, şi pe această cale. 

1271 Fac excepţie D. N. Busuioc von-Hasselbach (op. cit., p. 22) şi L. Antal (op. cit., p. 91), 
fără ca autorii sa exploateze indiciile în context. 

din Ţara Făgăraşului 1272 ; 3. familia boierească Bika din Voievodeni a fost 
una dintre cele mai importante din întreaga ţară 1273 ; 4. ca şi multe alte sate 
făgărăşene, lipsite, prin poziţionarea lor, de contactul direct cu muntele, 
Voievodenii stăpâneau totuşi un domeniu montan, alăturat celui 
aparţinând satului Breaza, cu amendamentul că domeniul respectiv nu era 
unul oarecare, ci, în mod semnificativ, cel mai întins dintre cele alocate 
satelor de pe această vale. Continuându-ne drumul către munte, am întâlnit 
satul Pojorta, al cărui nume trebuie reţinut cu prioritate. Neabătându-ne de 
la traseu, vom intra în satul Breaza 1274 , a cărui notorietate a fost 
determinată şi susţinută de prezenţa în hotarele sale a Cetăţii lui Negru 
Vodă 1275 . Ceea ce le-a scăpat, însă, până acum, celor preocupaţi de subiect, 
iar nouă ne-a parvenit printr-o fericită întâmplare, este informaţia conform 
căreia oamenii locului atribuie, din vechime, părţii dinspre munte a satului 
Breaza, numele Bughea. Tocmai apelativele acestor sate, Pojorta şi Bughea, 
prin care se face legătura între Voievodeni şi Cetate, se regăsesc în numele 
celor două vechi aşezări vecine Câmpulungului, flancând oraşul dinspre 
nord şi vest 1276 . De altfel, satul muscelean Pojorta face parte, actualmente, 
din comuna Lereşti —situată la periferia nordică a oraşului Câmpulung 
Muscel- şi al cărei nume este identic cu cel al Muntelui Lereştilor, 
aparţinând de Ţara Oltului, pe care Mircea cel Bătrân il întărea la finele 
secolului al XlV-lea unor boieri făgărăşeni din Vad 1277 . Vom mai evidenţia, 
în context, următoarele: 1. asigurările pe care reputatul cercetător I. Conea 
ni le dă în privinţa faptului că Muntele Lereştilor este -alături de alţi câţiva 


1272 A. Lukâcs, op. cit., p. 91. 

1273 Ibidem. 

1274 Atât numele satului Breaza, cât şi al celorlalte aşezări de pe valea omonimă — 
exceptând, desigur, Voila—, probează prezenţa, în acest areal, a unor comunităţi slavo- 
române, evoluând, distinct, în vecinătatea pecenegilor de pe valea pârâului Beşimbac 
(germ. Bessenbach, magh. Besimbâk, în trad. Pârâul Bissenilor /Pecenegilor). 

1276 Localizarea centrului de putere al voievodului descălecător pe valea Brezei 
-aşa cum înregistrează tradiţia făgărăşeană, confirmată de toponimie- trimite 
la o posibilă ascendenţă etnică românească a lui Negru Vodă. în această 
variantă, "cazul" Negru Vodă s-ar adăuga celui reprezentat de voievodul 
maramureşean Dragoş, descălecătorul Moldovei, ruinând definitiv teoria dlui 
N. Djuvara, cu privire la caracterul etnic alogen, în speţă cuman, al creatorilor 
statelor medievale româneşti. 

1276 Chiar şi în cazul domeniilor montane, situaţia de la Breaza se repetă la Câmpulung: 
între plaiurile aparţinând obştei câmpulungene, se remarcă Plaiul Voievodeni, învecinat 
cu izvoarele Bughei (Şt. Trâmbaciu, Istoricul obştii cămpulungenilor musceleni în evul 
mediu şi prima jumătate a sec. al XlX-lea, Bucureşti, 1997, p. 29). Mai mult, în 
vecinătatea aceluiaşi plai se regăseşte Plaiul Neamţului. Şi tot în legătură cu aceste 
importante elemente de geografie istorică, vom menţiona aici faptul că, o analiză atentă a 
hărţii Munţilor Făgăraş ne va releva următoarea împrejurare: traseul pe care l-a urmat 
Negru Vodă, în drumul său spre Câmpulung, conform tradiţiei istorice, nu urmează 
varianta mai scurtă ( Urlea - Culmea Mezei - Plaiul lui Pătru - Câmpulung), ci pe aceea 
mai lungă, pe valea Dâmboviţei ( Urlea - Culmea Mezei - Valea Dâmboviţei - Podul 
Dămbovicioarei - Câmpulung). Aparent stranie, opţiunea sa ar putea fi justificată de 
faptul, că pe acest traseu se găsesc două toponime extrem de sugestive: lacul şi muntele 
Peceneaga, adică ale pecenegilor/ 

1277 DRH, B, I, p. 31-32. 

munţi din grupa Munţilor Cibinului, ce străjuiesc înspre sud străvechea 
Ţară a Almaşului- unul dintre foarte puţinii, aparţinând Carpaţilor 
româneşti, al căror nume este, de fapt, un onomastic colectiv, amintind de 
stăpânirea devălmaşe a unei obşti rurale locale 1278 ; 2. conotaţiile istorice ale 
prezenţei lângă Câmpulung a satului Voineşti, cu un nume care trimite la 
ideea constituirii sale prin aşezarea în zonă a familiilor unui grup de 
"voinici", de războinici apropiaţi curţii voievodale, în proximitatea căreia se 
găsea. De altfel, satul cu pricina —al treilea din componenţa actualei comune 
Lereşti- este, şi el, un sat de colonizare făgărăşeană 1279 , ca şi satul 
Berevoieşti de lângă Câmpulung, cu corespondenţe în Berivoii făgărăşeni şi 
în numele vârfurilor Berivoiul Mare şi Berivoiul Mic, culmi făgărăşene 
aparţinătoare de Ţara Oltului. 

Ajungând în acest punct al raţionamentelor noastre, se ridică un 
important semn de întrebare: cum a reuşit descălecătorul făgărăşean să- şi 
impună autoritatea în faţa unor voievozi munteni şi olteni, atestaţi, fără 
dubiu, în actele vremii? Răspunsul ni-1 dau, încă o dată, izvoarele scrise: în 
anul 1291, Nogai, protectorul lui Negru Vodă, întreprinde o acţiune de 
amploare în vest, până la Porţile de Fier, impunându-şi hegemonia pe linia 
Dunării inferioare. Este faptul care va determina -pentru o bună bucată de 
vreme- dispariţia banului de Severin din ierarhia funcţiilor Regatului ungar, 
pecetluind şi sfârşitul suzeranităţii arpadiene asupra Ţării Severinului 1280 . 

Formaţiunile politice locale, sud-carpatice, intră, cu acest prilej -după 
modelul, aplicat deja, ţaratului bulgar-, în aria de dominaţie efectivă a 
emirului Nogai, pe care acesta obişnuia să şi-o exercite prin interpuşi, de 
preferinţă turciei. Astfel, repetând isprava anterioară -de la finele anilor ’70, 
respectiv prima jumătate a anului 1285-, când şi-a impus suzeranitatea 
asupra cumanului Şişman, noul stăpânitor al Vidinului 1281 , dar şi asupra 
cumanului Gheorghe I Terter (1280-1292) 1282 , ţarul de Târnovo 1283 , după 
doar câţiva ani sare în ajutorul cumanilor Dărman şi Kudelin 1284 —care 
preluaseră controlul în Branicevo, împotrivindu-i-se lui Ştefan Dragutin— şi 
îl impune pe Negru Vodă cnezilor de la sud de Carpaţi. 

Practic, fruntaşii autohtoni — "potentibus illarum partium", ca să 
utilizăm o formulă perfect valabilă aplicată de cancelaria papală într-o altă 
împrejurare istorică 1285 — nu îl aleg ca domn al lor, conform interpretării 


1278 I. Conea, L. Badea, Munţii Mărginimii Sibiului, p. 96. 

1279 Şt. Meteş, Emigrări româneşti din Transilvania în secolele XIII-XX, Bucureşti, 1977, 
p. 152. 

1280 V. Achim, Politica sud-estică a regatului ungar, p. 241-247. Vezi şi Ş. Papacostea, 
Românii în secolul al XlII-lea, p. 168, cu datarea incursiunii lui Nogai în anul 1292. 

1281 V. Achim, op. cit., p. 205; Aleksandar Uzelac, Tatars and Serbs at the End of the 
Thirteenth Century, în RIM, nr. 5-6, 2011, p. 11. 

1282 Pentru ascendenţa cumană a Terterizilor, vezi, mai recent, P. Diaconu, Cumanii şi 
originea familiei lui Dobrotiţă, în RI, t. V, nr. 3-4, 1994, p. 283-288. 

1283 V. Achim, op. cit., p. 235; Aleksandar Uzelac, op. cit., p. 11. 

1284 V. Achim, op. cit., p. 201-203, 242-249; Aleksandar Uzelac, op. cit., p. 11-15. 

1285 Vezi n. 1220. 

clasice a istoriografiei noastre, ci i se subsumă, prin voinţa atotputernicului 
Nogai 1286 . Acesta este şi sensul închinării Băsărăbeştilor, "cu toată boerimea 
ce era mai nainte preste Olt", aşa cum a înregistrat-o cronica ţării 1287 . 

Importanţa istorică intrinsecă a acestui ultim aspect -ca şi aceea con- 
juncturală, dacă ne gândim la intervenţiile istoriografice recente ale lui 
N. Djuvara— ne prilejuiesc şi ne obligă, întrucâtva, la o scurtă paranteză. 

Analizând cu atenţie fragmentul introductiv al cronicii ţării, am con- 
cluzionat, în acord cu încheierile, mai vechi, ale unor specialişti reputaţi, că 
acesta denotă o "suspectă" acurateţe în prezentarea faptelor. Mai exact, se 
poate uşor constata discrepanţa majoră dintre partea de început a 
Letopiseţului Cantacuzinesc -de o remarcabilă precizie cronologică, 
sugerând existenţa unei surse de primă mână, accesibilă compilatorului— şi 
paragrafele sale ulterioare, extrem de confuze. Prin urmare, este total 
inacceptabilă presupunerea că un acelaşi cronicar nu avea nici cea mai vagă 
idee despre succesiunea urmaşilor descălecătorului -spre exemplificare, 
Basarab îi era complet necunoscut, lui Negru Vodă urmându-i în scaun un 
fantomatic Mihail, care ar fi domnit 19 ani—, deşi stăpânea perfect istoria 
Ungariei, din perioada arpadiană. Astfel, plasând descălecatul în anul 1290, 
subliniază că acesta s-a petrecut "în zilele lui Andreiaş craiul", adică ale 
regelui Andrei al IlI-lea, care a domnit, într-adevăr, începând cu vara 
anului 1290 şi până în 1301. Precizarea capătă, practic, o excepţională 
semnificaţie, dat fiind faptul că, în lipsa sa, cititorul ar fi expus unei grave 
confuzii interpretative, fixând evenimentul, fără niciun sens sau justificare 
istorică, în timpul domniei lui Ladislau al IV-lea Cumanul, care domnise, şi 
el, în cursul primei jumătăţi a aceluiaşi an, 1290. 

în acest context, atestarea Băsărăbeştilor "preste Olt" şi "închinarea" 
lor în faţa descălecătorului beneficiază de suficientă susţinere 1288 , pentru a 


1286 Nu uităm faptul că, cele mai vechi izvoare care descriu descălecatul făgărăşean —în 
speţă versiunea arabă a cronicii ţării, pe care o datorăm patriarhului Macarie Zaim 
(V. Cândea, Letopiseţul Ţării Româneşti, p. 681), respectiv cronica raguzanului Luccari 
0 Copioso ristretto degli anuali di Rausa, p. 49)— transmit, uneori explicit, ideea cuceririi 
teritoriilor de la sud de Carpaţi. 

1287 Letopiseţul Cantacuzinesc, p. 15. Aşa cum aprecia, judicios, Ş. Papacostea, actul prim 
al întemeierii ţării "s-a manifestat instituţional prin recunoaşterea calităţii de mare 
voievod, a voievodului unificator" ( Românii în secolul al XlII-lea, p. 169). Mai mult, 
continua reputatul cercetător, "dispariţia tuturor celorlalţi voievozi din spaţiul Ţării 
Româneşti, în vreme ce în Transilvania s-au păstrat numeroşi voievozi până târziu, e un 
alt indiciu al eliminării funcţiei voievodale în sens arhaic din noua ţară şi al evoluţiei 
acestei funcţii de la suzeranitate, întâietate în cadrul federativ, la suveranitate, proces 
care avea să se închege definitiv la mijlocul secolului XIV." ( ibidem ). Cu toate acestea, 
"închinarea nu a fost necondiţionată: ţara din dreapta Oltului şi-a impus autonomia, 
întruchipată de instituţia băniei, înzestrată cu elemente ale suveranităţii, dintre care cel 
mai însemnat era cel al dreptului de a pronunţa sentinţe capitale (jus gladii)." (ibidem). 
In susţinerea afirmaţiilor sale, autorul făcea trimitere la informaţiile, de o deosebită 
însemnătate, transmise de Paul de Alep: "Mai înainte [...] în acest oraş <Craiova> îşi 
avea reşedinţa un guvernator, cu titlul de ban; ca un al doilea domn, el avea puterea de a 
confisca <bunuri> şi de a osândi la moarte şi dădea porunci şi punea oprelişti fără a-1 
întreba pe domn..." ( Călători străini despre ţările române, VI, p. 212). 

deveni extrem de importantă în economia investigaţiei noastre. Iar punctul 
nodal al acesteia, aşa cum se poate uşor intui, este relaţia dintre Basarab şi 
Băsărăbeşti, coincidenţa numelui voievodal cu cel al "dinastiei" nobiliare de 
"preste Olt" fiind, în egală măsură, tulburătoare şi provocatoare. 

Intr-o intervenţie anterioară 1289 , sedus fiind de aparenta filiaţie 
Radu Negru Vodă - Basarab - Nicolae Alexandru, aşa cum o relevă docu- 
mentul de întărire a daniilor bisericii domneşti din Câmpulung, emis de 
Gavril Movilă 1290 , am concluzionat în favoarea identificării voievodului 
descălecător cu Thocomer, tatăl lui Basarab, atestat ca atare, într-un act 
strict contemporan, emis de cancelaria angevină 1291 . 


1288 Confirmarea acestei desfăşurări istorice a venit şi din cercetarea, minuţioasă, a 
originii marilor domenii oltene, datorată regeretatul genealogist D. Pleşia. Urmare a 
investigaţiilor întreprinse, acesta a putut susţine, cu fermitate, validitatea tradiţiei 
cronicăreşti: "Am fi, deci, îndreptăţiţi să ne întrebăm dacă în spusele cronicii nu trebuie 
văzută amintirea unor întâmplări reale, adică închinarea urmaşilor cnezilor de la 1247, 
voievodului unificator de la sfârşitul aceluiaşi veac." ( Cneazul Ioan (1247) şi urmaşii săi: 
o ipoteză (dar poate) şi o explicaţie, în ArhGen, II (VII), nr. 3-4, 1995, p. 137). De altfel, 
încă din anul 1970, D. Pleşia sublinia, alături de G. D. Florescu, faptul că "...pentru 
începuturile Ţării Româneşti, departe de a transmite nişte născociri legendare, 
Letopiseţul Cantacuzinesc conţine ştiri de o izbitoare veridicitate, confirmate de alte surse 
documentare ce ne stau astăzi la îndemână." ( Temeliile străvechi ale Ţării Româneşti, în 
MI, V, nr. 11, 1971, p. 2). Vezi şi consideraţiile lui S. Iosipescu, care, la capătul unei 
analize extrem de judicioase, încearcă să combată teoria unui adaos târziu, interesat, al 
fragmentului referitor la "Băsărăbeşti”: "din punct de vedere al ideologiei vremii şi a 
desfăşurării concrete a domniei lui Matei Basarab, aprecierea introducerii la cronica ţării 
drept un manifest propagandistic, de afirmare a unei legitimităţi false şi contestate, este 
dificil de susţinut" (Letopiseţul Cantacuzinesc şi tradiţia istorică a originilor principatului 
Ţării Româneşti, în Rdl, t. 33, nr. 10, 1980, p. 1878). 

1289 D. Căprăroiu, Asupra începuturilor oraşului Câmpulung, în HU, t. XVI, nr. 1-2, 2008, 
p. 37-64. 

1290 "Râvnit-am domnia mea celor ce au fost mai nainte de noi binecinstitorilor şi de 
Dumnezeu încununaţi domni şi am dăruit şi domnia mea acest [. . .] hrisov al domnii mele 
sfintei şi dumnezeeştii bisericii domnii mele den oraşul domnii mele, den Câmpulung, 
care iaste întemeiată şi zidită de răposatul Negrul Radul voevod [...] ca să-i fie ei satul 
Bădeştii [...] pentru că acest sat Bădeştii au fost bătrână şi dreaptă moşie de la moş de la 
strămoşii sfintei biserici a domnii mele, datu şi miluitu de răposatul Io Neculai 
Alexandru voevod, feciorul bătrânului, răposatului Io Basarab voevod, nepotul 
răposatului Negru Radul voevod (s.n.)... ( DIR , B, veacul XVII, voi. III, p. 265). 
Atragem atenţia că această întărire s-a făcut pe baza actului original de danie, înaintat 
domnului, şi care fusese emis de Nicolae Alexandru în anul 1352, spre pomenirea 
"părinţilor domnii sale" ( ibidem ). Cât priveşte autenticitatea acestui act, ea a fost deja 
dovedită, în chip definitiv, urmare a unei laborioase analize documentare, de către P. 
Chihaia (Artă medievală I, p. 228-259). 

1291 O întâmplare dintre cele mai fericite (vezi şi N. Constantinescu, Basarab I şi 
contribuţia sa la consolidarea Ţării Româneşti, în AIIAI, II, 1986, p. 561), petrecută în 
cancelaria angevină (1332), ne-a permis cunoaşterea numelui pe care îl purta tatăl 
voievodului Basarab. Astfel, urmare a cererii pe care fraţii Pavel şi Laurenţiu o fac 
regelui Carol Robert de Anjou, de a reuni cele 5 scrisori patente obţinute anterior într-un 
singur privilegiu —legat de stăpânirea unor moşii—, acesta acceptă, evocând meritele celor 

Astăzi, după o analiză dedicată exclusiv acestei probleme, fundamen- 
tală pentru istoria medievală a Ţării Româneşti, considerăm că informaţia 
oferită de documentul citat anterior, privind relaţia bunic-nepot dintre 
Negru Vodă şi Nicolae Alexandru, ar putea fi interpretată şi în sensul unei 
descendenţe pe linie maternă a celui din urmă, în raport cu 
descălecătorul făgărăşean. în aceste condiţii, Basarab ar fi ginerele şi nu 
fiul lui Negru Vodă, cel din urmă încuscrindu-se, astfel, cu Thocomer — 
personaj important, binecunoscut cancelariei angevine 1292 , exponentul 
familiei voievodale de "preste Olt"- în virtutea unei inspirate alianţe 
dinastice, care va şi înlesni unificarea voievodatului muntean cu teritoriile 
controlate de "Băsărăbeşti". Ipoteza este nu doar tentantă, ci beneficiază de 
câteva argumente forte: 1. nu regăsim numele lui Thocomer în niciunul 
dintre documentele emise de descălecător 1293 , acesta semnându-se, în mod 
exclusiv, cu Negru Vodă', 2. coincidenţa izbitoare dintre apelativul marelui 
voievod Basarab şi cel al "Băsărăbeştilor" olteni, la care se adaugă 
inexistenţa vreunei urme —în onomastică, toponimie sau în tradiţia 
populară— a numelui său la răsărit de Olt, în contrast cu mulţimea "probe- 
lor de dincolo de râu 1294 ; 3. în vechiul pomelnic al Mănăstirii Câmpulung, 


doi în timpul expediţiei din Ţara Românescă, împotriva lui "Bazarab, fîlium Thocomerii 
[...], infidelis olacus noster" ( DRH , D, I, p. 50-51). 

1292 Din această perspectivă, nu este exclusă, în opinia noastra, identificarea lui Toktomer 
(1293) din vechile cronici ruseşti (cf. Charles J. Halperin, "Know Thy Enemy": Medieval 
Russian Familiarity with the Mongols of the Golden Horde, în idem, Russia and the 
Mongols. Slavs and the Steppe in Medieval and Early Modern Russia, editori V. Spinei şi 
G. Bilavschi, Bucureşti, 2007, p. 58) cu tatăl lui Basarab. Deşi contestată până de curând 
(vezi, mai recent, Istvân Vâsâry, Cumans and Tatars: Oriental Military in the Pre- 
Ottoman Balkans, 1185-1365, Cambridge University Press, 2005, p. 152-153), considerăm 
contribuţia lui A. A. Gorszkij ( Politicseszkaja borba na Ruszi v konce XIII veka i 
otnosenyija sz Ordoj, în Otyecsesztvennaja Isztorija, 3, 1996, p. 74-92, recenzată de 
Kurunczi Jeno în revista Klio, 3, 1997) revelatoare pentru eventualitatea prevăzută de 
noi. Acesta a demonstrat că Toktomer nu este acel prinţ tătar provenit din spaţiul 
crimeean, adică din centrul de putere controlat de Tokta, ci un personaj aflat în anturajul 
şi sub comanda lui Nogai, "făcătorul de hani" de la Isaccea. 

1293 Vezi infra, p. 295. 

1294 p r ivitor la onomastică, vezi excepţionala lucrare a lui I. Conea, Basarabii din Argeş. 
Despre originea lor teritorială şi etnică, Bucureşti, 1935, în care acesta opinează ferm în 
favoarea provenienţei voievozilor Basarabi din Haţeg şi nordul Olteniei. Din perspectivă 
toponimică, este relevant numele Muntelui Basarab, care străjuieşte Mănăstirea Cozia, 
de pe malul drept al Oltului. In ceea ce priveşte tradiţia populară, amintirea lui Basarab 
este extrem de vie în zona Râmnicului Vâlcii, unde şi-ar fi disputat întâietatea fraţii 
Basarab şi Olan, cel dintâi rezidând în fortificaţia de pe dealul Cetăţuia (C. N. Mateescu, 
Legenda oraşului Rîmnicu Vîlcea, în revista Ion Creangă, 1913). Această precizare este 
extrem de importantă, dată fiind semnificaţia toponimul în discuţie, existent până astăzi 
şi atestat, ca atare, într-un document emis în veacul al XVII-lea: "Şi iar au cumpărat 
Ghinea şi Stanciul o ogradă în câmpul oraşului, la valea Cetăţii, de la Conda, fiul lui 
Dumitru, pentru 2500 aspri gata. Şi iar au cumpărat Ghinea şi Stanciul ocină în oraş, 
însă în susul câmpului, partea lui Vancea, peste valea Cetăţii, toată, de la Vancea, pentru 
3000 aspri gata" ( DIR , B., veacul XVII, voi. I, p. 182). Dar biserica de pe dealul Cetăţuia, 
din marginea nordică a oraşului Râmnic, vizitabilă astăzi, este tocmai biserica în care a 
fost asasinat, la 2 ianuarie 1529, Radu de la Afumaţi (pentru detalii, vezi N. Stoicescu, 

apar drept ctitori Io Basarab Vv. i gszda ego sa Marghita 1295 , ceea ce denotă 
confesiunea ortodoxă a soţiei sale. Faptul este confirmat de documentul, 
autentic, emis de Nicolae Alexandru în anul 1352, citat de Gavril Movilă în 
1618, prin care dăruia bisericii domneşti din Câmpulung moşia Bădeştii, 
pentru "pomenirea părinţilor domnii sale" 1296 . Şi cum documentele, la fel de 
autentice, păstrate până târziu de saşii câmpulungeni, dovedesc în mod 
peremptoriu că "Doamna Marghita, a Negrului Vodă" era catolică 1291 , 
rezultă că Basarab era ginerele descălecătorului, căsătorit cu fata acestuia, 
Marghita, care purta numele mamei sale, dar fusese botezată ortodox, aşa 
cum a impus-o confesiunea tatălui, marele voievod. 

Cât priveşte problematica, atât de dezbătută astăzi, a etniei 
Basarabilor, opinăm în favoarea ascendenţei turanice a acestora, recte 
pecenegă 1298 , pe filieră paternă. Vom apela, desigur, la argumentul 


Radu de la Afumaţi (1522-1529), Bucureşti, 1983, p. 142-143). Trebuie acceptat faptul că 
retragerea sa precipitată, din faţa lui Neagoe vornicul şi Drăgan postelnicul, tocmai în 
biserica de pe dealul Cetăţii, indică existenţa acolo a curţii voievodale de la Râmnic, 
neidentificată încă. O periegheză de dată foarte recentă, pe care am întreprins-o 
împreună cu colegii Raluca şi Sergiu Iosipescu, în incinta actualei biserici de pe dealul 
Cetăţuia, ne-a prilejuit cîteva surprize de proporţii, legate de amplasamentul acesteia şi 
de vestigiile arheologice prezente acolo, nevalorifîcate până în prezent. Fără a intra în 
detalii, vom spune doar că sit-ul arheologic de la Cetăţuia —aşa cum îl vom trata- se 
pretează în mod deosebit, din perspectiva epocii la care facem referire, ridicării unei 
rezidenţe fortificate, de la înălţimea şi adăpostul căreia puteau fi controlate, în mod 
nemijlocit, vadurilor oltene din arealul râmnicean. Mai atragem atenţia asupra faptului 
că existenţa lui Olan —fratele voievodului, conform informaţiilor oferite de tradiţie— este 
documentată tocmai prin localizarea Olăneştilor, sat foarte vechi, în proximitatea 
Râmnicului, de la care şi-a luat numele însuşi râul pe malurile căruia s-a dezvoltat 
aşezarea urbană. Că nu este vorba despre "olanele" care s-ar fi produs aici (sic!), şi care ar 
fi dat numele satului, cum au perorat unii autori, o dovedeşte "perechea" sa din Moldova, 
Olăneştii de pe Bârlad, despre care stăpânii satului mărturiseau, la 1657, că aparţinuse 
"strămoşului nostru Olan" (cf. L. V. Lefter, Olăneştii: ctitoria lui Mihai Vodă Racoviţă 
(comuna Zăpodeni, judeţul Vaslui), în Monumentul, 6, Iaşi, 2005, p. 80, n. 8). 

1295 Cf. V. Drăghiceanu, Curtea Domnească din Argeş, p. 25. 

1296 DIR, B, veacul XVII, voi. III, p. 264-268. Atragem atenţia că data emiterii 
documentului, 1352, se conjugă perfect cu anul morţii bătrânului voievod Basarab —aşa 
cum îl cunoaştem din grafitul descoperit la Argeş (vezi n. 960)—, eveniment care a şi 
determinat dania domnească, cu atât mai mult cu cât domnul a fost îngropat chiar în 
biserica beneficiară (vezi n. 1238). Aceste amănunte autentifică în cel mai mare grad 
documentul, potenţialii falsificatori, de la începutul sec. al XVII-lea, neavând de unde să 
cunoască data cu pricina, cum, de altfel, nu aveau habar de existenţa vreunui voievod 
Basarab (C. Rezachevici, Când apare "familia domnească a Basarabilor"? ( în voi. 
Naţiunea română. Idealuri şi realităţi istorice. Acad. Cornelia Bodea la 90 de ani, îngrijit 
de Alexandru Zub, Venera Achim, Nagy Pienaru, Bucureşti, 2006, p. 172-189; idem, 
Dinastiile " Basarabilor ". Precizări necesare şi puncte de vedere noi, în Academia Română. 
Memoriile secţiei de ştiinţe istorice şi arheologie, s. IV, t. XXXII, 2007, p. 133-153). 

1297 Vezi infra, p. 299, cu n. 1321. 

1298 Vezi contribuţia lui S. Brezeanu, de dată recentă, în care autorul evidenţia legătura 
dintre atestările numelui Basarab şi zonele unde există toponime de origine pecenegă 
(Basarab. O nouă ipoteză asupra originilor antroponimului, în voi. Identităţi şi 
solidarităţi medievale. Controverse istorice, Bucureşti, 2002, p. 371-386). 

onomastic 1299 , grăbindu-ne să subliniem că acesta îşi conservă termenul de 
valabilitate doar pus în contextul geografic al Olteniei montane, incluzând 
Ţara Haţegului 1300 , dar şi a celei submontane, în care abundă toponimele de 
origine tiircică. Fără a le mai înşira aici 1301 , purcedem, în cele ce urmează, 
la a consemna alte câteva idei, circumscrise problematicii în discuţie. 


1299 Lâszlo Râsonyi, Contributions ă l’histoire des premieres cristallisations d’Etat des 
Roumains. L’origine des Basarabas în Archivum Europae Centro-Orientalis, t. I, nr. 1-4, 
Budapest, 1935, p. 221-253. Aprecierile savantului maghiar au fost confirmate, ulterior, 
de marele nostru orientalist, A. Decei: "Pentru zilele noastre rămâne incontestabil faptul 
că numele propriu Basaraba [...] este un nume turc [...] constituit din Basar + Aba, 
primul termen fiind aoristul basar al verbului basmak, «a presa, domina, imprima», iar al 
doilea corespondentul numelui «tată». Deci un nume propriu având sensul de «Tată 
Dominator», desigur luat ca nume de persoană, cum dealtfel numele tatălui său 
«Thocomerius» este turco-cumanicul Tok-Temiir cu înţelesul de «Fier Tare», şi nu slavul 
Tihomir sau Tugomir, cum l-au declarat slaviştii români şi alţii şi cum se repetă încă în 
zilele noastre". In paragraful următor, autorul recurge la o amintire personală ce avea 
menirea de a întări afirmaţiile precedente: "Numele de persoană Basarabă l-am întâlnit 
ca nume de familie ramificat în satul Turtaba din jud. Mehedinţi în regiunea submon- 
tană a Olteniei. Acest nume, ca şi Tocsaba, Tokuz-aba al documentelor moldoveneşti 
(i tokuz , «nouă » + aba), este de asemenea un compus cumanic: Tort, "patru" (în otomană: 
dort) + Aba, deci «Patru Taţi», care se stabiliseră odinioară printre români şi nu Turbata 
cum se ortografiază astăzi, atribuindu-i-se o etimologie românească nu prea măgulitoare" 
(A. Decei, Invazia tătarilor din 1241/42 în ţinuturile noastre după Diămi' ot-Tevărîkh a 
lui Fazi ol-Lăli Răsîd od-Din, în voi. Relaţii romăno-orientale. Culegere de studii, 
Bucureşti, 1978, p. 196). 

1300 Problema contactelor şi a convieţuirii românilor cu elementele provenite din rândul 
neamurilor turce, îndeosebi pecenege şi cumane, precum şi aceea a asimilării acestora în 
mediul românesc, pe parcursul sec. X-XIII, s-a pus pentru o serie întreagă de zone 
transilvănene, existând ştiri explicite cu privire la simbioza lor (Şt. Pascu, Voievodatul 
Transilvaniei, I, p. 81 şi urm.). Din această perspectivă, referindu-se la realităţile 
specifice Ţării Haţegului, R. Popa evidenţia statutul ei de "regiune privilegiată" în raport 
cu procesul istoric abia amintit, argumentele provenind, mai ales, din domeniul 
antroponimiei. Astfel, s-a subliniat frecvenţa în Haţeg a unor nume de rezonanţă tiircică 
-dintre cele mai răspândite fiind Basarab-, la care pot fi adăugate şi câteva toponime, cu 
semnificaţie asemănătoare. Fără ca datele pe care le avem deocamdată la dispoziţie să 
poată desluşi, într-o manieră categorică, natura contactelor şi a simbiozei româno-tiircice, 
este de domeniul certitudinii că acestea se înscriu "intr-un proces istoric ce a durat mai 
multe generaţii, cândva între sfârşitul secolului al X-lea şi până către mijlocul secolului 
al XlII-lea, în întraga Transilvanie şi în special în părţile ei sudice" (R- Popa, La 
începuturile evului mediu. Ţara Haţegului, Bucureşti, 1988, p. 74). 

1301 Poposim, totuşi, asupra câtorva consideraţii privind localizarea elementelor turce în 
arealul râmnicean, de unde am presupus că provin Thocomer şi fiul său, Basarab. Prin 
urmare, amintim că Mănăstirea Cozia, al cărei nume reprezintă varianta tiircică a 
Nucetului românesc —vezi documentul lui Mircea cel Bătrân, în care acesta oferă 
"traducerea" termenului ("locul numit Nucet, adică Cozia", cf. DRH, B, I, p. 59)-, fusese 
ctitorită pe locul dăruit de boierul Udobă, cu nume turcie, fiind umbrită de Muntele 
Basarab! Niţel mai jos, chiar lângă Râmnic, a fiinţat, din vechime, moşia lui Olan, adică 
Olăneştii, din proximitatea văii Comanca! Avertizăm că forma celui din urmă toponim 
trimite la prezenţa cumană în zonă, şi nu la vreun Coman, care ar fi rezultat în 
Comăneşti. De altfel, acest toponim este omologul binecunoscutelor Şasea, ce amintesc, 
mai ales în Moldova, de prezenţa comunităţilor săseşti (vezi, spre exemplificare, Şasea 

Plecând de la raţionamentul, absolut legitim, că românii şi pecenegii 
au evoluat în "tandem" pe întreaga linie a Carpaţilor Meridionali, adică 
acolo unde destinul şi desfăşurările istorice i-au alăturat, vom încerca să 
surprindem, extrem de concis, efectele acestui tulburător "melange", 
pornind de la realităţile făgărăşene, mai bine acoperite documentar. 

Aşadar, cum bine se ştie —şi am subliniat deja— o serie de izvoare 
aparţinând primei jumătăţi a veacului al XlII-lea, ca şi mulţimea 
exemplelor toponimice, atestă prezenţa consistentă a pecenegilor în arealul 
delimitat de râul Olt şi Munţii Făgăraş, alături de populaţia autohtonă 
majoritară, adică de vlahi. Mai mult decât atât, se poate proba, chiar şi în 
zilele noastre, persistenţa genomului turanic pe aceste meleaguri, uşor de 
identificat la populaţia actuală prin prisma caracteristicilor fizionomice. 
Aceasta nu permite, însă, să îi socotim drept turci pe cei "stigmatizaţi" 
astfel, asimilarea lor fiind, desigur, profundă şi de dată veche. In fapt, 
extrapolând realităţile contemporane la cele specifice secolului al XlII-lea, 
vom putea certifica o neîndoielnică similitudine, începând chiar cu cea de-a 
doua jumătate a acestui veac. Practic, pecenegii sud-transilvăneni dispar ca 
grup etnic autonom din documentele cancelariei arpadiene, semn că 
procesul de asimilare socio -culturală în favoarea elementului vlah autohton 
se afla într-un stadiu avansat. Sau oricum, suficient de înaintat încât să 
permită celor ce redactau actele arpadienilor la finele secolului al XlII-lea, 
ca şi pe acelea ale regilor angevini de mai târziu, să îi surprindă 
documentar sub o unică ipostază etnică, aceea de olaci. 

Este şi cazul marelui Basarab, numit ca atare, olac, în celebrul docu- 
ment din 13 32 1302 , deşi ascendenţa sa, pe linie paternă, dintr-un peceneg 
"oltean" este aproape sigură 1303 . In plus, pentru o analiză obiectivă a acestei 


Băii). Revenind la "patronul” Olăneştilor, Olan —adică fratele voievodului Basarab, 
conform tradiţiei locale- trebuie subliniată sorgintea sa turcică, derivând din "copil” sau 
"tânăr” (cf. Leslie P. Peirce, Seniority, Sexuality, and Social Order: The Vocabulary of 
Gender în Early Modern Ottoman Society, p. 177). Fie-ne iertat, aşadar, dacă vom 
considera că o familie —în care apar numele Tliocomer, Basarab şi Olan— provenind dintr- 
un areal impregnat de turcisme ar putea avea o ascendenţă tiirk, măcar "dintr-o parte"/ 
Cât priveşte ideea lansată recent -ca o replică, mult prea acidă, la intervenţiile lui 
N. Djuvara— , cum că românii se adăpau la izvorul onomastic tiirk în virtutea unei 
aşa-zise "mode" a împrumuturilor onomastice, aceasta nu se prea aplică la cumpăna 
secolelor XIII-XIV, în situaţiile în care avem de-a face cu o succesiune de nume tiircice, 
de la o generaţie la alta, mai ales într-un context toponimic precum cel descris anterior 
(vezi şi M. M. Szekely, Familii de boieri din Moldova de origine transilvăneană (secolele 
XTV-XVI), în ArhGen, I (VI), nr. 1-2, 1994, p. 95-104). Mai mult, atragem atenţia că 
antroponimele "româneşti" de origine turcică, abia e vocate, sunt atestate chiar în 
perioada în care pecenegii şi cumanii renunţau cu aplomb la numele lor tradiţionale în 
favoarea celor cu semnificaţie sacramental creştină, ceea ce imprimă ideii 
"împrumuturilor" un caracter oarecum extravagant, ca să nu-i spunem altfel/ 

1302 y ez i n 1291. 

1303 Intr-o intervenţie de dată recentă, D. I. Mureşan încearcă, pe baza fragmentului din 
Zakonik- ul lui Ştefan Duşan (vezi n. 1032), să acrediteze ideea că numele de botez al 
voievodului Ţării Româneşti era Ioan (M. Cazacu, D. I. Mureşan, Ioan Basarab, un domn 
român la începuturile Ţării Româneşti, p. 151-153 ). "Ioan" ar putea reprezenta, însă, 
doar obişnuitul apelativ teofor adăugat numelor domnilor titulari, din care a derivat 
cunoscuta particulă "IO" (Cf. E. Vîrtosu, Titulatura domnilor şi asocierea la domnie în 

circumstanţe, ar trebui luat în considerare, cu mai mult discernământ, şi 
statutul lui Basarab, care nu era un oarecare, ci conducătorul românilor, 
adică al olacilor transalpini, aşa cum erau ei percepuţi de cancelaria 
angevină. Nu uităm că, într-un act emis la nici două luni distanţă de la cel 
citat anterior, acelaşi Carol Robert de Anjou preciza că Basarab l-a atacat, 
"plin de viclenie şi înşelăciune", după ce a adunat " oareşicare putere şi ceată 
de români"/ 1304 Era destul de greu, în aceste condiţii, să-l numească altfel, 
Basarab nefiind, aşa cum am văzut, descendentul sau reprezentantul 
indubitabil al unei comunităţi cu totul distincte, precum cea cumană sau 
secuiască, ceea ce ar fi permis cancelariei angevine să o precizeze documen- 
tar. Chiar şi aşa, ne vom permite să atragem atenţia că nici Terterizii şi nici 
Şişmanizii, de o incontestabilă ascendenţă cumană, nu au fost numiţi altfel 
decât ţari bulgari. Şi aceasta în contextul în care, cum bine se ştie, cel puţin 
Ioan Sraţimir, ţarul şişmanid de la Vidin, putea fi numit, la rigoare, la fel 
de bine cuman, după apartenenţa etnică a bunicii, transmisă tatălui său, 
precum şi vlah, dată fiind descendenţa sa din Theodora, fiica lui Basarab. 

Dar o astfel de întreprindere putea caracteriza doar preocupările punctuale 
ale unor cronicari cu apetenţe genealogice şi nu pe cele ale consacratelor 
cancelarii statale contemporane, precum cea angevină sau sârbească. 

Din această perspectivă, Nicolae Alexandru ar putea fi numit în 
aceeaşi măsură peceneg, după bunicul său, Thocomer, dar şi ungur, după 
bunica sa, catolica Marghita. Vom urma, însă, exemplul cancelariei 
angevine şi îl vom numi "olacus noster", considerând împrejurarea ca fiind 
simptomatică pentru ceea ce a însemnat "miracolul" românizării. 

Revenind, grăbit, pe terra ferma a istoriei factologice, precizăm că în 
ultima decadă a secolului al XlII-lea, dar şi ulterior, Negru Vodă şi 
succesorul său, Basarab, vor gravita -spre folosul menţinerii autonomiei 
statale, inacceptabilă pentru regalitatea ungară- în aria de influenţă a 
hanilor mongoli. Conservarea autorităţii lor s-a datorat, în fapt, în deceniile 


Ţara Românească şi Moldova (până în secolul al XVI-lea), Bucureşti, 1960, p. 16-17. Vezi 
şi P. Ş. Năsturel, O întrebuinţare necunoscută a lui "IO" în sigilografic şi diplomatică, în 
SCN, I, 1957, p. 367-371; D. Ciurea, "IO” din intitulaţia documentelor româneşti (noi 
sublinieri), în AIIAI, IV, 1967, p 187-190; P. P. Panaitescu, "IO" în titlul domnilor 
români, în AIIAI , XXIV, nr. 2, 1987, p. 63-72). Faptul că în Zakonik numele "Ivanko" îi 
succede celui voievodal nu poate fi, neapărat, un contraargument al soluţiei propuse, din 
moment ce în cronicile sud-dunărene acest procedeu este unul obişnuit. Vezi, de pildă, 
Istoria slavo-bulgară a ieromonahului Paisie, în care, vorbindu-se despre ţarul Mihail- 
Boris —regele bulgarilor care i-a şi creştinat, în anul 861— se fac următoarele precizări: 
"Până la Şişman, ultimul Ioan, toţi se scriu după numele şi titlul său, câţi sunt din 
neamul său, întâi scriu numele lor cum era, apoi Ioan." (ap. P. P. Panaitescu, op. cit., p. 
67). Chiar şi în caz contrar —dacă s-ar dovedi că Basarab ar avea un al doilea nume, Ioan, 
ceea ce este greu de crezut din moment ce documentele contemporane, de cancelarie, nu 
puţine la număr, îl numesc doar Basarab—, teoria noastră nu ar avea de suferit. Am 
precizat de la bun început că opinăm în favoarea unei ascendenţe pecenege pe linie 
paternă. Putea să fie la fel de bine fiul unei românce şi să se fi numit şi Ioan. Dar asta nu 
îl face mai puţin peceneg, aşa cum numele Gheorghe nu l-a făcut mai puţin cuman pe 
ţarul Terter (vezi n. 1282). 
i 304 DRH, D, I, p. 53-54. 

care au urmat dispariţiei lui Nogai, perpetuării practicilor sale politice, de 
către Tokta şi Ozbek 1305 . 

Sub Tokta, această procedură devenise, oricum, una imperativă, în 
condiţiile acutizării instabilităţii politice a regiunilor pe care le stăpânise, cu 
o mână de fier, hanul de la Isaccea. Cât despre guvernarea hanului Ozbek, 
care a asigurat u/ws-ului giucid apogeul dezvoltării sale, se poate spune că 
acesta a urmărit, în linii mari, întreţinerea hegemoniei mongole în spaţiul 
carpato- danubian şi balcanic, cu aceleaşi metode. Această realitate se va 
preciza încă din primii ani ai "mandatului" său pe tronul de la Sarai, fiind 
destul de limpede surprinsă documentar, mai ales în contextul reangajării 
politice şi militare a Ungariei, în direcţia Severin-Vidin. 

"Modificările structurale, pe care le cunoscuse de curând aria de 
hegemonie a Hoardei de Aur, în spaţiul carpato-balcanic, au făcut ca regele 
ungar să întâlnească ca apărători ai menţionatei arii geografice fruntaşi 
autohtoni, sprijiniţi, fireşte de contingente tătare. Rezistenţa domnului 
român de la Argeş şi a despotului de Vidin, respectiv a ţarului de Târnovo 
au fost nu numai paralele, ci, în mare măsură, corelate" 1306 . 

Recunoaşterea autorităţii dobândite de Basarab în această perioadă, 
precum şi a poziţiei sale proeminente în constelaţia de puteri dirijate de han, 
este magistral ilustrată intr-un document din anul 1325: Ştefan, fiul 
comitelui cuman Parabuh, îşi ponegreşte propriul stăpân, preaslăvindu-1 pe 
Basarab transalpinul, "spre vătămarea respectului regesc". Puterea regelui, 
susţinea el, nu se poate compara cu aceea a lui Basarab 1301 ! 

Iată, aşadar, cum epopeea voievodului făgărăşean -cu o posibilă 
ascendenţă tiirk—, protejat de Nogai, se va identifica, treptat, cu destinul 
proaspetei sale creaţii statale. Asumându-şi cu responsabilitate şi îndârjire 
misiunea trasată de han, Negru Vodă îşi va angrena supuşii autohtoni intr- 
un proiect politic de anvergură, care se va numi Ţara Românească. 

In lumina acestor consideraţii, este semnificativ faptul că, dintre cele 
şapte documente —ajunse, mijlocit, la cunoştinţa noastră— emise de voievodul 
descălecător, şi pe care urmaşii săi de mai târziu le evocă şi le validează prin 
formula "a văzut" sau "a citit domnia mea şi cartea răposatului Negru 
voievod", doar unul este destinat comunităţii urbane câmpulungene, celelalte 
şase constituindu-se în acte de danie adresate mănăstirii Tismana 1308 , 
respectiv unor beneficiari —"săraci", moşneni sau boieri— din Câmpulung 1309 , 
Gorj 1310 şi, remarcabil, din fostul judeţ Slam Râmnic 1311 . 


1306 O analiză competentă a acestor aspecte, la V. Ciocîltan, Hegemonia Hoardei de Aur la 
Dunărea de Jos (1301-1341), în RI, t. V, nr. 11-12, 1994, p. 1099-1018. 

1306 Idem, Mongolii şi Marea Neagră în secolele XIII-XTV, p. 253. 

1307 DRH, D, I, p. 38. 

1308 DIR , B, veacul XVI, voi. III, p. 303-304; DIR, B, veacul XVI, voi. IV, p. 220-222; DRH, 
B, XXXII, p. 113-114. 

1309 Documente şi inscripţii, I, p. 186-188. 

1310 A. Busuioceanu, Două documente inedite din Ţara Românească din secolul al XVI-lea, 
în SMIM, IX, 1978, p. 167-169 (preluat şi în DRH, B, IV, p. 327-328); DIR, B, veacul 

Pe de o parte, faptul că monahii de la Tismana dispuneau de un astfel 
de act, emis în anul 1294 1312 , nu trebuie să ne mire. Aşa cum s-a demonstrat, 


XVII, voi. III, p. 568; voi. IV, p. 87-88. Atragem atenţia, în context, asupra unor 
circumstanţe nesesizate până în prezent: o analiză atentă a documentelor la care facem 
trimitere —acte de întărire, în beneficiul moşnenilor din Arcani sau al boierilor din 
Hiriseşti— va releva faptul că acestea nu au fost emise întâmplător, ba dimpotrivă, poartă 
cu ele o profundă semnificaţie istorică. Ne referim la grija manifestată de întemeietor, 
atât pentru atragerea supuşilor săi din teritoriile de "preste Olt”, proaspăt alipite 
voievodatului muntenesc, cât şi pentru securizarea drumurilor de contrabandă care 
coborau din Transilvania, şi pe care beneficiarii privilegiilor domneşti se angajaseră să le 
supravegheze. Astfel, Arcanii -al cărui apelativ, profund sugestiv, trebuie reţinut cu 
atenţia cuvenită-, localizat astăzi în nordul judeţului Gorj, nu era un sat oarecare, ci una 
dintre marile vetre moşneneşti din Oltenia (V. Cărăbiş, Sate de moşneni din valea 
Jaleşului. Contribuţii istorice, Craiova, 1976, p. 45-48), aparţinând celui mai vechi dintre 
judeţele atestate în Ţara Românească, Jaleş ( DRH , B, I, p. 21, 121; vezi şi I. C. Filitti, 
Banatul Olteniei şi Craioveştii, în AO, XI, nr. 59-60, 1932, p. 15, iar, mai recent, V. 
Cărăbiş, Judeţul Jaleşului, în Litua. Studii şi cercetări, VI, 1994, p. 84-91). De altfel, 
judeţul purta numele râului omonim, Jaleş, pe a cărui vale superioară cobora, din Haţeg 
—debuşând tocmai la Arcani— un important drum de transhumantă şi contrabandă, 
utilizat veacuri la rând de oierii transilvăneni. In ceea ce priveşte Hiriseştii —astăzi 
cartier al oraşului Novaci, din acelaşi areal nordic, submontan, al judeţului Gorj—, acesta 
era un vechi sat boieresc, pe raza căruia debuşa "Marele Drum al Muntelui” (actualmente 
Transalpina), făcând legătura între părţile de peste munţi şi Ţara Românească. Deloc 
întâmplător, pentru controlul acestui drum au fost construite cetăţile de la Tilişca şi 
Sibiel, din centrul Ţării Almaşului (cf. P. Binder, Antecedente şi consecinţe sud- 
transilvănene ale fondării voievodatului Munteniei (sec. XIII-XTV), II, în Acta 1996, voi. 2, 
Sf. Gheorghe, 1997, p. 40). 

1311 DRH, B, XXXI, p. 356-357. Vezi şi n. 843. 

1312 DRH, B, XXXII, p. 113-114. Aşa cum se poate cu uşurinţă deduce, această datare 
contrazice flagrant teoria, îmbrăţişată larg de cercetarea istorică românească, privitoare 
la confuzia pe care călugării de la Tismana -şi întreaga literatură cultă împreună cu ei— 
ar fi făcut-o între prezumtivul întemeietor al ţării şi "finanţatorul" mănăstirii de pravilă 
athonită de la Tismana, Radu I. In fapt, conform interpretării clasice a istoriografiei 
noastre, tocmai această confuzie ar fi generat numele Radu, pe care îl va purta Negru 
Vodă (al tradiţiei populare), contaminând, ulterior, însăşi "legenda" care circula pe valea 
Brezei făgărăşene/ (C. C. Giurescu, In legătură cu întemeierea Ţării Româneşti, în RIR, 
XVII, fasc. I-II, 1947, p. 109). Conform analizei întreprinse anterior, aceste circumstanţe 
nu se mai pot susţine, la argumentele evidenţiate deja adăugându-se precizările din 
documentul la care facem trimitere. Astfel, Matei Basarab vede atât cartea răposatului 
Negrul voievod (la cursul anilor 6802/1294), cât şi cartea lui Dan voievod, fiul lui Radul 
voievod (din anul 6894/1386). In consecinţă, trebuie admis faptul că, prin forţa 
împrejurărilor, monahilor de la Tismana —posesorii acestor hrisoave, pe care le înaintau, 
de obicei, spre întărire—, dar şi domnilor ţării, Radu I li se impunea ca un personaj istoric 
întru totul distinct, domnind la aproape un secol depărtare de voievodul întemeietor. O 
dovadă peremptorie în favoarea aserţiunilor noastre o constituie şi inscripţia zugrăvită — 
ca pisanie— în naosul bisericii Mănăstirii Tismana, deasupra ancadramentului intrării, 
care consemnează calitatea de ctitor a voievodului Radu I, fără ca numele său să fie 
"contaminat" cu apelativul descălecătorului : "Prin numele Tatălui şi al Fiiului şi cu 
ajutoriiu(l) Sfântului Duh amin: însă eu robul stăpânului I(isu)s H(rist)os Io Radul 
voevod am zidit acest sfânt şi d(u)mnezeesc lăcaş Adormirea prea Sfintei Stăpânei 
noastre de D(um)nezeu Născătoare şi pururea Fecioara Maria, din temelie până la 

deja, viaţa monahală pe meleagurile sud-carpatice, cu precădere olteneşti, 
nu a început cu Sf. Nicodim, acesta nefăcând altceva decât să resusciteze, în 
varianta reformatoare a isihasmului athonit, formele degradate —în 
contextul revenirii Banatului de Severin sub stăpânirea Regatului ungar 
(1334/5) 1313 — ale unei vieţii mănăstireşti răsărite cu mult înainte 1314 . 


săvârşit, sfânta mînăstire Tismana, trecând spre lăcaşul cel de veci." (ap. Gh. I. 
Cantacuzino, Mănăstirea Tismana, Bucureşti, 2004, p. 27). 

1313 Vezi supra, p. 242. 

1314 T. Simedrea, Viaţa mînăstirească în Ţara Românească înainte de 1370, în BOR, 
LXXX, nr. 7-8, 1962, p. 673-687. O "cheie" a acestei problematici —pe cât de însemnată, pe 
atât de complexă— o constituie datarea celor două lăcaşuri de cult, suprapuse, de la 
Vodiţa, respectiv atribuirea primelor iniţiative ctitoriceşti la Tismana. Urmându-1 pe 
V. Drăghiceanu, autorul primelor cercetări arheologice de la Vodiţa ( Săpăturile de la 
Vodiţa. Bisericile Sf. Nicodim şi ale lui Litovoiu Vodă, în BCMI, XXII, 1929, p. 149-156), o 
serie de specialişti, între care s-a remarcat V. Vătăşianu, au datat Vodiţa I în secolul al 
XlII-lea, lui Nicodim fiindu-i atribuită Vodiţa II ( Datarea celor două ctitorii de la Vodiţa, 
în Academia Română. Memoriile Secţiei de Ştiinţe Istorice, s. IV, t. IV, 1977, p. 27-34). 
Reluarea cercetărilor arheologice, de către Gh. I. Cantacuzino, a avut drept consecinţă 
redatarea celor două biserici: prima ar fi ctitoria lui Nicodim, care a durat, însă, foarte 
puţin, fiind înlocuită după doar câteva decenii, la începutul secolului al XV-lea, cu Vodiţa 
II (Probleme ale cronologiei ruinelor fostei mănăstiri Vodiţa, în SCTV, t. 22, nr. 3, 1971, p. 
469-477). încheierile lui Gh. I Cantacuzino au fost preluate şi de C. Moisescu, Arhitectura 
românească veche, I, p. 117-119, într-o interpretare pe care noi o considerăm discutabilă. 
Pe de o parte, absidele laterale ale Vodiţei I nu ar mai putea constitui un impediment în 
datarea sa anterior venirii lui Nicodim în Oltenia, din moment ce Biserica 2, cu plan 
treflat, de la Cetăţeni, fiinţa încă de la mijlocul secolului al XlII-lea (L. Chiţescu, 
Elemente definitorii ale centrului voievodal de la Cetăţeni, p. 86). Pe de altă parte, însuşi 
Gh. I. Cantacuzino considera că "Pridvorul care înconjură pronaosul bisericii a doua de la 
Vodiţa, indiferent de structura pe care va fi avut-o, poate fi considerat ca premergător al 
celui de la Tismana, care are un plan asemănător aproape până la identitate." (op. cit., p. 
475, n. 24). Şi cum cercetările mai recente asupra bisericii Mănăstirii Tismana au 
demonstrat că aceasta a fost proiectată şi executată de la bun început (1377-1378) cu 
pridvorul dispus în jurul pronaosului (cf. C. Moisescu, op. cit., p. 119-126), rezultă că 
biserica-prototip, Vodiţa II, este, în realitate, ctitoria lui Nicodim. Dată fiind concluzia 
abia enunţată —incomodă autorilor care postulaseră atribuirea Vodiţei I lui Nicodim—, a 
fost propus, ulterior, un traseu în sens invers al modelului, de la Tismana la Vodiţa II 
(C. Moisescu, op. cit., p. 126; Gh. I. Cantacuzino, Mănăstirea Tismana, p. 62). Obiecţiile 
noastre au în vedere perioada mult prea scurtă de funcţionare a unui monument de talia 
Vodiţei I —a cărei înlocuire, la începutul veacului XV, ar fi presupus, oricum, o intervenţie 
voievodală "de iznoava", ce s . ar fi reflectat în documentele epocii (vezi, în acest sens, şi 
amendamentele, judicioase, ale lui V. Vătăşianu, op. cit., p. 32-34)—, dar şi circumstanţele 
îndoielnice ale prezumtivei preluări, de către Vodiţa II, a modelului de pridvor de la 
biserica Mănăstirii Tismana. Este, astfel, greu de înţeles -în condiţiile în care Vodiţa II 
ar fi o ctitorie posterioară şi nu anterioară bisericii Tismanei— , cum s-a putut ajunge la o 
legătură cu totul deficitară între zidurilor pridvorului şi cele ale corpului bisericii, ştiut 
fiind că pe latura de nord acestea nu se îmbină (cf. Gh. I. Cantacuzino, Probleme ale 
cronologiei ruinelor fostei mănăstiri Vodiţa, p. 474-475). Mult mai firesc ar fi să se revină 
la aserţiunile iniţiale ale autorului cercetării arheologice, care considera pridvorul Vodiţei 
II "premergător celui de la Tismana" —unde acest element constructiv a fost perfecţionat—, 
şi care ar impune atribuirea, corectă, a Vodiţei II, ca o ctitorie a obştii păstorite de 

La argumentele formulate deja, vom adăuga tradiţia tismăneană, 
care -fără a avea habar de identitatea, cronologia sau succesiunea primilor 
bani de Severin, absconsă chiar şi cercetării moderne— aminteşte de 
eforturile constructive susţinute, cu ocazia primei ridicări a mănăstirii, sub 
un anume Oslu —un Oslu, bano de Zeureno, este atestat la 21 martie 
1240 1315 — , care a şi dat, de altfel, numele muntelui Oslea, ce străjuieşte 
plaiurile Tismanei. In plus, tradiţiile mehedinţene din proximitatea Vodiţei, 
ca şi acelea din nordul Gorjului, mărturisesc atitudinea profund ostilă a 
localnicilor la adresa iniţiativelor lui Nicodim, mergând până la uciderea 
călugărilor însoţitori, Sfântul însuşi văzându-se obligat să suporte câteva 
"corecţii" 1316 . Această împrejurare istorică ne apare profund semnificativă, 
relevând încercările furibunde ale ţăranilor de a înlătura spectrul 
aservirii 1317 , experimentat, volens nolens, anterior. 

Pe de altă parte, falsitatea acestor acte nu poate fi susţinută: 1 . ele 
sunt datate veridic (1292, 1294), fiind confirmate -şi confirmând, în aceeaşi 
măsură— informaţiile cronicăreşti, dar nu numai 1318 ; 2 . nu se regăsesc şi în 


Sf. Nicodim. Privitor la datarea celor dintâi iniţiative ctitoriceşti la Tismana, însuşi 
autorul cercetării recunoaşte, onest, că săpăturile arheologice, "nu îndeajuns de extinse şi 
efectuate intr-un spaţiu răvăşit de alte săpături, nu pot permite concluzii sigure, ci 
numai ipoteze." (Gh, I. Cantacuzino, Mănăstirea Tismana, p. 63). 

1316 DIR, C, veacurile XI, XII şi XIII, voi. I, p. 319-320; vezi şi V. Achim, op. cit., p. 102. 

1316 Cf. I. Donat, Fundaţiunile religioase ale Olteniei, p. 93-94. 

1317 Chiar I. Donat, reputatul cercetător al realităţilor medievale din Oltenia, cel care a 
popularizat informaţia, o comenta astfel: "se vede bine că aceste legende reprezintă 
amintirea ostilităţii cu care ţărănimea liberă a privit începuturile de organizare a 
monahismului, justificată prin tendinţa de acaparare a gliei pe seama mănăstirilor" 
(ibidem, p. 94). 

1318 Remarcăm, bunăoară, datarea ctitoririi iOos/er-ului dominican din Câmpulung —de 
către "Doamna Marghita, care a fost catolică, a Negrului Vodă"- î n jurul anului 1304 
(vezi n. 1321), dar şi informaţiile cuprinse în pisania schitului Zghiabul, din jud. Vâlcea: 
"făcutu-s’au de vechime, în zilele Radului Negru Voievod, de lemn, hram Vovedenia 
Maicii Domnului, leat 1310" (cf. I. Donat, op. cit., p. 89). in acest context, vom remarca un 
fapt profund semnificativ: toate ctitoriile ecleziastice atribuite lui Negru Vodă sunt 
plasate sub patronajul spiritual al Sf. Fecioare, având, de preferinţă, hramul Adormirii 
Maicii Domnului (Biserica Domnească din Câmpulung, Mănăstirea Tismana, Mitropolia 
din Curtea de Argeş, schitul Negru Vodă-Cetăţeni, schitul Corbii de Piatră-Argeş, schitul 
Zghiabul- Vâlcea, schitul Babele-Vlaşca). Prezenţa Mitropoliei de la Curtea de Argeş 
printre ctitoriile atribuite lui Negru Vodă nu trebuie să surprindă, dacă ne raportăm la 
informaţiile oferite de tradiţie -vezi Balada Meşterului Manole, respectiv a Mănăstirii 
Argeşului : Pe Argeş în gios/ Pe un mal frumos/ Negru Vodă trece...)—, confirmate, în 
chip fericit, de rezultatele cercetărilor lui D. I. Mureşan, care au evidenţiat faptul că la 
Argeş funcţiona, din vechime, anterior transferului mitropolitului Iachint, o importantă 
episcopie ortodoxă ( Philothee I er Kokkinos, la metropole de Hongrovalachie et Ies 
«empereurs de la terre», p. 390-406). Din unghiul nostru de vedere, sediul acesteia nu 
putea fi decât acolo unde se va instala Mitropolia Ţării Româneşti, succedată, la rându-i, 
după transferul la Târgovişte, de faimoasa ctitorie a lui Neagoe Basarab, Mănăstirea 
Argeşului (A. Sacerdoţeanu, Vechimea Mănăstirii Argeşului, în BOR, nr. 11-12, 1938, p. 
766-769; E. Lăzărescu, Biserica Mănăstirii Argeşului, Bucureşti, 1967, p. 9; N. 
Constantinescu, Nicolae Alexandru Voievod - Iachint de Vicina sau despre rosturile 

părţile dunărene ale Olteniei, anexate mai târziu 1319 , şi nu credem că 
motivul ar putea consta în calitatea morală a potenţialilor beneficiari, care se 
vor fi ferit de astfel de falsuri; 3. unele acte aparţin ţăranilor moşneni, pe 
care nu-i vedem, în niciun caz, ştiutori de slavonă şi vajnici falsificatori de 
documente; 4. în cazul sentinţei pronunţate de Alexandru al Il-lea Mircea - 
cu evocarea daniei lui Negru Vodă-, domnul îl defavoriza în faţa călugărilor 
tismăneni pe principalul său favorit, Ivaşcu Golescu 1320 ; 5. în cazul sentinţei 
pronunţate de Constantin Şerban —în baza unui act ce confirma dania făcută 
baraţilor câmpulungeni, mai exact a locului pe care se va funda Kloster - ul 
dominican, de către "Doamna Marghita, soţia catolică a lui Negru Vodă" 1321 -, 
trebuie să ţinem cont că domnul i-a favorizat pe saşi în disputa cu călugării 
ortodocşi de la Mănăstirea Negru Vodă după o cercetare temeinică a 
documentelor 1322 , chiar pe fondul profundei ostilităţi resimţite de acesta la 
adresa comunităţii germanice. 


argeşene ale momentului istoric 1359, în Argesis, t. XI, 2002, p. 137-146). încă o scurtă 
atenţionare, la finalul acestei digresiuni: aşa cum se observă din versurile Baladei 
Meşterului Manole, în memoria populară Negru Vodă îşi începe periplul argeşean venind 
"Pe Argeş în gios", adică din amonte, ceea ce, în conformitate cu geografia locului, evocă 
tocmai transferul său de la Câmpulung la Argeş, pe drumul ce debuşează, prin Valea 
Iaşilor, chiar pe locul fostei Mitropolii. Deloc întâmplător, aceasta a fost ridicată pe moşia 
Flămănzeştilor , al căror nume indică, din perspectivă etimologică, sorgintea comunităţii 
respective dintr-o unitate teritorială care ar fi trebuit să se numească Flămânda, şi pe 
care o regăsim, în mod cu totul semnificativ şi, deopotrivă, probator, la Câmpulung, 
desemnând chiar dealul la poalele căruia s-a dezvoltat oraşul/ 

1319 Nu uităm că linia Dunării inferioare, până la Porţile de Fier, s-a aflat sub controlul 
nemijlocit al tătarilor, atestat de diverse izvoare contemporane. Acestea relevă faptul că, 
după eliminarea lui Nogai, hanul Tokta a preluat stăpânirea teritoriilor supuse anterior 
emirului mongol, trimiţând doi dintre apropiaţii săi "la Isaccea, pe râul Dunăre şi în 
locurile aparţinătoare de Porţile de Fier, care au fost posesiunile lui Nogai” ( an-Nuwairî , 
ap. V. Ciocîltan, Mongolii şi Marea Neagră în secolele XIII-XTV, p. 242-243). De altfel, în 
contextul conflictelor sîrbo-vidiniene, din anul 1291, cronica arhiepiscopului Danilo 
relatează despre refugierea lui Şişman la nordul Dunării, la tătari, în regiunea din faţa 
Vidinului, adică în Oltenia de astăzi (cf. V. Achim, op. cit., p. 244-245). Mai mult, 
Descrierea Europei Orientale (1308) —izvor contemporan, de primă mână, datorat unui 
călugăr dominican a cărui identitate a rămas necunoscută— atestă stăpânirea taratului 
de la Vidin asupra teritoriilor din stânga fluviului, care trecea, la acea dată, "prin 
mijlocul acestui imperiu" (G. Popa-Lisseanu, Izvoarele istoriei românilor, II, Bucureşti, 
1934, p. 53). 

1320 DIR, B, veacul XVI, voi. IV, p. 220-221. Vezi şi P. Chihaia, De la «Negru Vodă» la 
Neagoe Basarab, p. 115. 

1321 Documente şi inscripţii, I, p. 245-246. Cronica franciscanilor din 1764, alcătuită de 
Blasius Kleiner, precizează chiar şi data la care a fost ridicat Kloster- ul, "de către 
principesa catolică Margareta, soţia lui Radu Negru Vodă": "prin jurul anului 1304"/ (G. 
Georgescu, Câmpulung-Muscel în Cronica franciscanilor din 1 764, în Argessis, t. IX, 
2000, p. 256). 

1322 Documente şi inscripţii, I, p. 244-246. 



300 


Denis Căprăroiu 


In privinţa începuturilor Câmpulungului —creaţie urbană a saşilor 
instalaţi de Negru Vodă- atrage atenţia faptul că aşezarea prezenta trei 
părţi distincte: " cartierele" periferice , recte mahalalele oraşului, ocupate de 
populaţia românească, găsită sau descălecată aici (vezi bughenii ); zona 
centrală , cu marea piaţă dreptunghiulară străjuită de biserica Bărăţiei, 
ocupată de saşi; platoul sudic , mai înalt, care domina împrejurimile, unde se 
află vechea aşezare a Curţii domneşti 1323 , neidentificată în mod satisfăcător 
din punct de vedere arheologic 1324 , dar atestată de documentele vremii 1325 . 

De altfel, judecând prin prisma numelui oraşului, atestat încă de la 
începutul secolului al XlV-lea, în inscripţia de pe lespedea funerară a 
comitelui Laureţiu, ne apare credibilă opinia conform căreia aşezarea a avut 


1323 Remarcăm faptul că, pe lângă considerentele enunţate deja, voievodul şi-a aşezat 
Curtea la "poarta" sudică a oraşului, în apropierea celui mai mare şi mai bine con servat 
castru militar roman transalutan (Castrul Jidova). Credem că existenţa acestei 
importante fortificaţii din piatră, preluată "de-a gata", intr-o conjunctură dintre cele mai 
ingrate pentru "fugarul” făgărăşean, a fost unul dintre motivele descălecării sale aici. 
Prin analogie, vom aminti că reşedinţa cneazului Vâlcan -Curtea lui Vălcan— era 
amplasată, cu rosturi bine precizate, chiar lângă castrul roman de la Bumbeşti Jiu (vezi 
n. 967). Pentru o discuţie competentă privind problematica, extrem de complexă, a 
refolosirii de către medievali a fostelor fortificaţii romane, unele în bună stare la nivelul 
secolelor XIII-XIV, vezi A. A. Rusu, Castelarea carpatică, p. 78-79. Spre exemplificare, a 
fost invocat, între altele, cazul cetăţii Orlenburg, amenajată într-un fost castru roman 
auxiliar şi distrusă de incursiunea tătară din anul 1335 (vezi supra, p. 242, cu n. 1044). 

1324 "Ceea ce interesează cu precădere în cazul cercetărilor arheologice de la Câmpulung 
sunt vestigiile edificiilor ce compuneau ansamblul de arhitectură, începând cu biserica 
voievodală şi urmele reşedinţei care se poate considera că a existat lângă aceasta. Rămân 
de precizat datarea mai certă a construcţiilor din zona de la est de biserică şi 
desfăşurarea exactă în plan pe care o vor fi avut clădirile în diferite faze. In această 
privinţă au rămas încă aspecte nu îndeajuns de clarificate, atât din motive obiective cât şi 
din cauza unor neajunsuri tehnice ale săpăturilor, iar datele rezultate în urma 
cercetărilor nu sunt îndeajuns de concludente. Un impediment grav în faţa rezolvării 
acestor probleme îl reprezintă faptul că o bună parte, mai mult de un sfert, din suprafaţa 
ansamblului vechii reşedinţe domneşti este acoperită de construcţii moderne, care fac 
imposibilă orice cercetare." (Gh. I. Cantacuzino, In căutarea urmelor reşedinţei domneşti 
de la Câmpulung, în Argesis, t. XIX, 2010, p. 13). 

1326 De curînd, L. Cîmpeanu a pus în circulaţie un document descoperit în Arhiva Secretă 
a Prusiei, Berlin, de o însemnătate aparte pentru elucidarea câtorva aspecte ale domniei, 
atât de tenebroase, din perspectivă istoriografică, a voievodului Dan al II-lea, în care se 
face o referire expresă la existenţa curţii domneşti din Câmpulung. Mai exact, este vorba 
despre un raport al cavalerului teuton Nicolaus Redwitzer —aflat în suita regelui 
Sigismund de Luxemburg, în anii 1426-1427— către Marele Maestru al Ordinului, 
elaborat la 11 aprilie 1427, la Feldioara, după întoarcerea din campania anti-otomană 
întreprinsă în Ţara Românească. Printre altele, cavalerul arăta că regele "a mers cu 4000 
de orăşeni şi ţărani şi cu 600 de călăreţi peste munte, în Ţara Românească, într-un oraş 
deschis numit Câmpulung, unde se află o curte degradată (s.n.), acolo unde a avut 
înainte românul [Dan Vodă] tabăra, şi [regele] a început să o fortifice cu şanţuri şi 
palisade pentru a se apăra de turci." (ap. L. Cîmpeanu, Dan al II-lea, Sigismund de 
Luxemburg şi cruciada târzie. Un document inedit din arhiva Ordinului Teutonic, în 
SMIM, XXX, 2012, p. 75). 

aceeaşi configuraţie -desfăşurată pe valea răului Câmpulung, numit ulterior 
Răul Târgului 1326 -, fără a fi restrânsă la una dintre cele trei componente, 
încă de la începuturile sale urbane. 

Privitor la termenul Şchei, care a provocat multe discuţii în mediul 
istoriografie 1327 , vom considera că el se datorează, cel mai probabil, unei 
comunităţi bulgare, aşezată în acest perimetru urban, intr-un moment 
oarecare. Un argument important al acestei prezumţii l-ar putea constitui 
numărul apreciabil de morminte bogomilice identificate în cimitirele 
oraşului 1328 . Pentru obiectivitate, în lipsa unor dovezi irefutabile, vom 
accepta, totuşi, că toponimul ar putea avea şi o ascendenţă circumscrisă 
uneia una dintre următoarele împrejurări istorice: 1. prezenţa anterioară a 
unei comunităţi româneşti, găsite aici de către saşii transilvăneni 1329 , cu 
prilejul "descălecatului" lor, la finele secolului al XlII-lea; 2. imigrarea, la o 
dată imposibil de precizat, a unui grup de români din Şcheii Braşovului 1330 , 
ori a unui grup de vlahi proveniţi din teritoriile bulgăreşti, intrate sub 
apăsătoarea dominaţie otomană; 3. colonizarea în acest areal, în primul 
deceniu al secolului al XlV-lea, a unui grup de alani veniţi din Bulgaria 1331 . 

Ceea ce importă, însă, cu adevărat, în privinţa celei dintâi reşedinţe a 
statului muntenesc, este privilegiul excepţional acordat comunităţii 
câmpulungene, încă de la descălecarea ţării, unic în istoria medievală a 
oraşelor româneşti. Concret, ne referim la dreptul obştii de a stăpâni în 
exclusivitate moşia aferentă, fără ca pe cuprinsul ei să poată pătrunde vreun 
străin. Mai mult decât atât, "să nu fie volnic nici boier, nici sluga domniei 
mele, să ceară de la domnia mea măcar loc sau măcar moşie la oraş, sau casă 
sau loc sau delniţă la câmp sau vie orăşenească sau vad de moară sau orice 
ar fi [...] ci numai orăşenii să fie volnici ca să facă ce vor vrea ei cu aceste 
moşii" 1332 / 


1326 Denumirea râului, identică cu aceea a Răului Târgului de la Argeş, relevă, desigur, 
una dintre funcţiile cele mai mai importante ale oraşului, cea comercială. 

1327 Pentru detalii, vezi S. Brezeanu, Schei/ Şchei. Etnonimie şi topoivimie medievală 
românească, în idem, Identităţi şi solidarităţi medievale. Controverse istorice, Bucureşti, 
2002, p. 350-370. 

1328 Cf. Gh. I. Cantacuzino, începuturile oraşului Câmpulung, p. 81. 

1329 Situaţia ar fi, de altfel, oarecum echivalentă cu aceea de la Braşov, unde saşii au 
numit la fel cartierul românesc din marginea aşezării (cf. P. Chihaia, în legătură cu 
originea şi structura oraşelor de reşedinţă din Ţara Românească, în voi. Artă medievală I, 
p. 304). 

1330 Varianta ne-a fost sugerată de Şt. Trâmbaciu, căruia îi mulţumim, şi pe această cale, 
pentru ajutorul bibliografic acordat. 

1331 Supoziţia noatră este generată de acelaşi raţionament istoric care explică prezenţa 
iaşilor la Argeş. Atragem atenţia, spre justificarea aceastei simple ipoteze de lucru, 
asupra faptului că în prima monografie a oraşului Câmpulung, datorată lui C. D. 
Aricescu, autorul afirma, cu toată autoritatea, originea iazigă/alană a şcheienilor ( Istoria 
Câmpulungului, prima reşedinţă a României, I, Bucureşti, 1855, p. 74-78). 

1332 Cf. Documente şi inscripţii, I, p. 16-17. 



302 


Denis Căprăroiu 


în acest sens, scrisoarea privilegiată emisă de Matei Basarab în fa- 
voarea orăşenilor din Câmpulung evidenţiază atât amploarea respectivelor 
drepturi, cât şi vechimea actelor voievodale pe care domnul însuşi le întărea: 

"Cu mila lui Dumnezeu, creştin Matei voievod şi domnu a toată Ţara 
Rumânească. Dat-am domnia mea această poruncă a domniei mele oraşului 
domniei mele Câmpulung, lui Stan judeţul cu 12 pârgari şi preoţilor şi 
tuturor oroşanilor, de la mare până la mic, însă câţi sunt moşneni în oraş şi 
cu feciorii lor, câţi Dumnezeu le va dărui, ca să fie în pace dă găleată şi de 
lucru domnesc şi de vama pârcălabilor den oraş şi de vama pitarilor de la 
săborul lui Svetei Ilie proorocul, orice ar vrea să vânză sau ce ar vrea să 
cumpere sau cal sau bou sau oaie sau pături sau peşte sau măcar verice tot, 
să nu aibă a lua de la dânşii vamă. 

Şi iar ca să n-aibă nimeni voie cei dân afară ca să aducă ca să vânză 
acolo în oraş, nici boiari mari, nici slujitori, nici ţărani, nici măcar veri cine 
den slugile domneşti, ci numai înşişi oroşanii să vânză vin. Iar care-i dintr- 
acei den afară ar vrea să aducă vin şi să vînză acolo în oraş să aibă a 
rămâne butea dăşartă pre seama oroşanilor. 

Şi iarăşi să aibă a da pitarilor şi oiarilor şi dijmarilor şi tuturor câţi 
umblă cu slujbe aşişderea judeţul Muscelului şi plaiului muntelui, câte un 
plocon de bucate, iar mai mult nici cât de puţin să nu le mai dea lor, după 
obiceiul lor şi cum au fost iertaţi şi în zilele acelor buni şi cinstiţi domni. 

Şi iar cui i se va întâmpla vreunuia den oroşani moarte şi i-ar rămâne 
acelui niscareva moşii dupe moartea lui sau casă sau loc la oraş vad de 
moară sau delniţă la câmp sau vie sau măcar orice, cu acelea nici un 
amestec sau lucru, să nu aibă nici domnia mea niscareva locuri sau moşii 
den cele orăşeneşti sau casă sau moşii sau loc în oraş, sau vad de moară sau 
delniţă în câmp sau vie sau măcar orice, ci însăşi oroşanii ca să fie volnici ca 
să facă ce ar fi voia lor cu acele moşii. 

Şi iar de ar fi vreun oroşan datoriu la vreun boiar sau la alt om dă 
ţară şi s-ar întâmpla acelui om moarte şi ar rămâne den trupul lui feciori, ca 
să nu rămâie moşia lui pustie şi dă n-ar putea ca să plătească acea datorie a 
tătâne-său, iar datornicii lui ca să nu fie volnici să vânză casa lui sau via 
locul într-altă parte, ci tot să vânză oroşanilor. 

Şi pentru rândul judecăţii oraşului, ca să n-aibă nimenea a să ispiti 
ca să le strice judecata lor, ci toată legea şi judecata lor ca să le fie 
stătătoare cum le-au fost tocmeala lor şi mai dânainte vreme, după obiceiul 
lor cel bătrân, den zilele altor răposaţi domni mai dânainte de noi. 

Pentru că am văzut însumi domnia mea multe cărţi bătrâne şi 
hrisoave toate făcute pentru această tocmire, precum şi mai sus easte zis, 
întăiu hrisovul strămoşului domniei mele, al răposatului Radul Negrul 
voievod, când au fost cursul anilor 6800 <1292> (s.n.) şi hrisovul lui Mihail 
voievod leat 6900 şi hrisovul lui Vlad voievod leat 6947 şi hrisovul lui 
Vădislav voevod leat 6960 şi încă şi multe hrisoave şi multe cărţi ale tuturor 
domnilor..." 1333 . 


1333 DRH, B, XXXI, p. 138-139. 

Roman. Problemele specifice începuturilor "oraşului lui Roman" 
{Forum Romani ) —aşezare plasată pe cursul inferior al Moldovei, la 
confluenţa cu Şiretul— au reţinut în mod deosebit atenţia istoricilor români, 
aşa cum o reflectă, de altfel, frecvenţa referirilor bibliografice. Importanţa 
deosebită de care s-a bucurat oraşul în istoria politică şi socială a Moldovei a 
constituit, fără îndoială, principalul argument al acestui interes stăruitor, 
susţinut, în egală măsură, de statutul particular şi natura foarte originală a 
evoluţiei timpurii a Romanului. Faptul că această consecventă preocupare a 
permis numeroase erori şi confuzii este de la sine înţeles, dacă se ţine seama 
de raritatea şi imprecizia surselor documentare, ca şi de absenţa unor 
monumente arheologice de suprafaţă, capabile să le corijeze 1334 . 

Prima atestare documentară a oraşului este datată la 30 martie 1392, 
intr-un act redactat "în cetatea noastră ; a lui Roman voievod" 1335 . Dincolo de 
valoarea sa intrinsecă, acest document are o semnificaţie aparte, fiind 
primul act intern emis de cancelaria domnească, care să fi ajuns până la noi, 
şi în care să se consemneze statutul de "mare singur stăpânitor al ţării, dela 
munte până la mare" al voievodului Moldovei, în cazul nostru fiind vorba, 
desigur, de Roman I Muşatinul (1391-1394). 

în mod special, atrage atenţia titulatura domnului, care evoluase de 
la calitatea de "duce" ( dux ) sau simplu voievod -aşa cum o regăsim la Petru 
I Muşatinul (1375- 1391) 1336 -, la statutul de "mare singur stăpânitor" 

( samodîrjeţ , autocrator). Pe de o parte, constatăm "omologarea" în Moldova 
a titulaturii cu care voievozii Ţării Româneşti se recomandau deja 1337 , 
vădind astfel influenţa puternică pe care o exercitau, din vremuri 
îndepărtate, taratele bulgare din sudul Dunării, ele însele impregnate de 
tradiţia bizantină. Pe de altă parte, această formulă, intrată recent în 
titulatura domnilor Muşatini, coroborată şi cu specificaţia că stăpânirea lor 
se întindea până la ţărmul mării, denotă atât pretenţiile de independenţă şi 
suveranitate ale acestora, cât şi faza avansată a procesului de unificare a 
teritoriilor moldoveneşti, încheiat abia sub Ştefan cel Mare 1338 , şi plasarea 
lor sub autoritatea unei singure domnii 1339 . 


1334 Cf. M. D. Matei, L. Chiţescu, Problemes historiques concernant la forteresse du temps 
des Muşat et l’etablissement urbain de Roman, în Dacia (N.S.), t. X, 1966, p. 291. 

1335 DJiţj, A, I, p. 3-4. Dacă datarea în anii 1375-1381, mai timpurie decât se credea 
îndeobşte, a Listei oraşelor din vechile cronici ruseşti —vezi supra, p. 182, cu n. 749, 750— 
s-ar adeveri, atunci şi atestarea Târgului lui Roman trebuie împinsă înapoi, în intervalul 
amintit, acest fapt având, însă, implicaţii majore în reevaluarea istoriei de început a 
oraşului, şi nu numai. 

1336 "Noi, Petru voievod, din mila lui Dumnezeu, duce al Ţării Moldovei", în actul emis la 
1 mai 1384 ( DRH , A, I, p. 1). 

1337 Pentru comentarii pertinente, vezi Ş. Papacostea, Desăvârşirea emancipării politice a 
Ţării Româneşti şi a Moldovei (1330-1392), în idem, Evul mediu românesc. Realităţi 
politice şi curente spirituale, Bucureşti, 2001, p. 19-21. 

1338 Idem, Moldova: Desăvârşirea unui stat. Ţara de Sus şi Ţara de Jos, în SMIM, XXIX, 
2011, p. 9-26. 

1339 Problema existenţei a două ţări moldoveneşti, de Sus şi de Jos, plasate, până spre 
sfârşitul domniei lui Petru I Muşatinul, sub autorităţi voievodale distincte şi avându-şi 

centrele de putere la Suceava, respectiv Cetatea Albă, Vaslui sau Bârlad, a fost aprig 
disputată în istoriografia românească, negăsindu-şi, încă, soluţia definitivă. Ne 
reamintim, de exemplu, intervenţia lui Al. V. Boldur, care opina în favoarea existenţei 
Ţării de Jos, ca o entitate teritorial-politică aparte, cu "capitala" la Bârlad. Aici ar fi 
domnit principele lituanian Iurg Koriatovici (1374-1379), otrăvit la Suceava din porunca 
lui Petru I, şi înlocuit cu un ipotetic bunic al voievodului, purtând numele Costea ( Ţara 
Bîrlad, numele şi unele momente din istoria ei, în RA, nr. 3, 1974, p. 432-435). Mai mult, 
Costea, personaj aparţinând familiei voievodale moldoveneşti şi atestat ca atare în 
pomelnicul de la Bistriţa ( Pomelnicul Mănăstirei Bistriţa, p. 86), a fost identificat cu 
Constantin din notiţa Massariei genoveze din Caffa, datată în 1386 (Ş. Papacostea, 
Geneza statului în Evul Mediu românesc, p. 104-121). Foarte recent, în excepţionala lor 
contribuţie istoriografică, Lia şi Adrian Bătrîna au încercat să certifice, printr-o 
demonstraţie amplă şi, deopotrivă, seducătoare, o atare soluţie istoriografică {Biserica 
"Sfântul Nicolae" din Rădăuţi, p. 253-274). In ceea ce ne priveşte, suntem puşi în 
situaţia, cu totul ingrată, de a respinge încheierile colegilor noştri, contestând atât 
identificarea soţului Margaretei cu Constantin al Massariei genoveze, cât şi atribuirea 
numelui Costea acestui însemnat personaj istoric. Pe de o parte, amintim că în anul 1377, 
cu un deceniu înaintea atestării lui Constantin, avusese loc convertirea la catolicism a 
Doamnei Margareta (vezi supra, p. 255-256, cu n. 1114, 1115). Pentru noi, este 
inacceptabilă ideea că Margareta putea să ia decizia propriei convertiri la catolicism 
împotriva opţiunii religioase a soţului său —a cărui apartenenţă la credinţa răsăriteană a 
fost dovedită, incontestabil ( Lia şi Adrian Bătrîna, op. cit., p. 256)—, care nu era un soţ 
oarecare, ci însuşi voievodul rădăuţean, cu un aport esenţial la succesul Bogdăneştilor în 
Moldova ( ibidem , p. 258-261). Că acesta decedase anterior momentului convertirii soţiei 
sale —dar ulterior dispariţiei voievodului Laţcu, aşa cum impun evidenţele arheologice 
C ibidem , p. 56-57)—, o dovedeşte şi lipsa referirilor la persoana sa din corespondenţa Papei 
cu Margareta. Spre argumentare, pot fi evocate, în contrast, scrisorile, similare, trimise 
Doamnei Clara (Hurmuzaki, h, p. 158) sau lui Laţcu (cf. C. Auner, op. cit., p. 242-243), în 
care înaltul pontif făcea trimitere expresă la rudele lor cele mai apropiate -care rătăceau, 
încă, în schismă— şi la necesitatea atragerii acestora în sânul bisericii romane. Pe de altă 
parte, trebuie subliniat că nu există niciun document redactat în limba latină, precum 
actul Massariei genoveze, în care un Costea să fie consemnat cu numele Constantin. 
Dimpotrivă, în toate documentele de această factură, multe dintre ele contemporane celui 
aflat în discuţie, diverşi Costea sunt consemnaţi ca atare (vezi, în acest sens, zecile de 
exemple, cuprinse în Diplomele maramureşene, p. 40, 125, 200, 260, 360, 371, 515 etc.). 
Drept urmare, considerăm că faimosul Constantin, atestat în 1386, ar putea fi identificat, 
mai degrabă, fără ca soluţia să fie definitivă, cu cneazul Constantin Koriatovici (vezi şi 
Şt. S. Gorovei, Veacul XIV. Din nou şi mereu, p. 286-287), stăpânul Podoliei la acea dată, 
vasal al Coroanei ungare şi unul dintre vârfurile de lance ale frontului anti-mongol în 
răsăritul Europei, căruia ambasadorii genovezi, odată ajunşi în acest areal, aveau prilejul 
şi toate motivele să i se adreseze. In încheierea acestei digresiuni, vom mai avertiza 
asupra numelui pe care l-ar fi putut purta voievodul rădăuţean, soţul Margaretei, şi care 
—din unghiul nostru de vedere— nu poate fi, în niciun caz, Costea. Conform tradiţiei 
bucovinene, importată din Maramureş (cf. R. Popa, Ţara Maramureşului, p. 26), 
obişnuinţa de a numi pe unul dintre nepoţi, de preferinţă primul, cu numele bunicului 
tindea, încă din secolul al XlV-lea, să devină o regulă. Ni se pare imposibil de acceptat ca 
tocmai lui "Costea" —personaj de o covârşitoare anvergură istorică, începătorul noii 
dinastii moldoveneşti—, niciun urmaş al său, generaţii la rând, să nu-i poarte numele. 
Credem, mai degrabă, că numele voievodului era Ştefan (c. 1316 - c. 1376, conform 
vârstei stabilite prin analizele ADN şi datelor istorice de care dispunem), aşa cum o 
sugerează numeroase surse documentare —vezi, spre exemplu, memoria păstrată 

Urmează o nemeritată absenţă documentară pentru oraşul a cărui 
foarte vagă amintire este doar ocazional reînviată, de câteva sporadice şi 
imprecise referiri, prezente în cronici. Este cazul unor interpolări târzii, 
suferite de cronica lui Grigore Ureche şi atribuite, discutabil, aşa-zisului 
Misail Călugărul 1340 , preluate ulterior şi de alţii, în care se face în mod 
evident confuzia între vechiul oraş de pe malul stâng al Moldovei şi "Cetatea 
Nouă" a Romanului, ridicată de Ştefan cel Mare la numai 5 km distanţă, pe 
malul stâng al Şiretului. Deşi cronica lui Melchisedec 1341 , redactată la 
jumătatea secolului al XlX-lea, este promptă în a semnala această 
regretabilă eroare, ea se va perpetua în istoriografia românească, care a 
continuat, până la jumătatea secolului trecut, să identifice cetatea primilor 
Muşatini cu "Cetatea Nouă" a lui Ştefan 1342 . 


Doamnei "Margaretha Ungara Stephani Vayvodae Uxor", protectoarea catolicismului în 
Moldova ( Codex Bandinus, ed. V. A. Urechia, în AARMSI, s. II, t. XVI, 1895, p. 218)—, dar 
şi numele unuia dintre primii săi nepoţi, Ştefan I, fiul lui Roman I. Coroborând 
informaţia privitoare la vârsta sensibil egală a fraţilor Muşatini, Petru şi Roman (Lia şi 
Adrian Bătrîna, op. cit., p. 205), cu faptul că Ştefan I s-a născut foarte devreme, când 
tatăl său avea doar 15 ani ( ibidem ; vezi şi supra, p. 171-172), putem afirma, fără teama 
de a greşi, că Ştefan a fost, în fapt, chiar primul nepot al voievodului rădăuţean. Inutil să 
mai amintim seria voievozilor cu numele Ştefan, care i-au perpetuat acestuia amintirea, 
aşa cum se şi cuvenea, la vîrful ierarhiei statului moldovenesc. Nu în ultimul rând, vom 
atenţiona că precizarea de pe piatra funerară a voievodului Ştefan I —"bătrânul Ştefan 
voievod, care a bătut pe unguri la Hindău" ( Repertoriul monumentelor şi obiectelor de 
artă din timpul lui Ştefan cel Mare, Bucureşti, 1958, p. 255-256)— nu îşi avea sensul decât 
în situaţia în care identitatea acestuia trebuia deosebită de cea a unui alt "bătrân Ştefan 
voievod ", înhumat în necropola rădăuţeană. Altfel, este greu de acceptat faptul că, în 
ochii lui Ştefan cel Mare —comanditarului pietrelor funerare— singurul voievod, dintre 
iluştrii săi înaintaşi înhumaţi la Rădăuţi, a cărui domnie se cuvenea evidenţiată astfel, 
era tocmai Ştefan I, chiar înaintea voievodului Bogdan I, care a combătut -conform 
cronicii contemporane, a arhidiaconului Ioan de Târnave ( Chronicon Dubnicense, p. 191)— 
în repetate rânduri oştile lui Ludovic de Anjou. In lumina acestor consideraţii, rămâne 
să-l plasăm pe Costea, atestat de pomelnicul bistriţean, printre fiii (DRH, D, I, p. 82) 
voievodului Bogdan I (vezi şi Şt. S. Gorovei, op. cit., p. 286), alături de Laţcu, dar şi de 
Dobroslav, Şandru sau Micu (cf. A. Eşanu, V. Eşanu, Pomelnicul Mănăstirii Voroneţ, 
p. 120). Calitatea voievodală a acestora, aşa cum o relevă pomelnicul invocat anterior, nu 
are legătură, în mod necesar, cu prezenţa lor în scaun, ci cu filiaţia lor din "os domnesc". 
Vezi, în acest sens, şi intervenţia, judicioasă, a lui Şt. S. Gorovei: "Faptul că poartă titlul 
de voievod nu are cum să inducă în eroare. Se ştie prea bine că, de exemplu, Alexandru, 
fiul lui Ştefan cel Mare, s-a intitulat nu numai voievod, dar şi domn al Ţării Moldovei 
(s.a.), fără ca, prin aceasta, să-i treacă vreunui istoric prin minte să-l includă în lista 
domnilor/” (op. cit., p. 285). 

1340 Grigore Ureche, Letopiseţul Ţării Moldovei, p. 65. Despre necesitatea reevaluării 
identităţii interpolatorului cronicii lui Ureche, cunoscut sub numele Misail Călugărul, 
vezi Şt. S. Gorovei, O colaborare culturală în veacul XVIII şi implicaţiile ei, p. 341-347. 

1341 Melchisedec Ştefănescu, Chronica Romanului şi a Episcopiei Romanului, I, 
Bucureşti, 1874. 

1342 Vom întâlni această confuzie, în mod nepermis, chiar şi în lucrări de dată recentă 
(vezi, spre exemplu, V. Băican, Geografia Moldovei reflectată în documentele cartografice 
din secolul al XVIII-lea, Bucureşti, 1996, p. 123). 

Identificarea eronată a amplasamentului vechiului oraş a fost însoţită, 
deficitar, de o estimare oarecum hazardată a vechimii lui. In ciuda tuturor 
informaţiilor documentare accesibile, care indică precis şi unanim că 
aşezarea de la Roman nu datează anterior secolului al XlV-lea, nu au lipsit 
opiniile favorabile ideii că oraşul, sub numele de "Sâmedru" (Sf. Dumitru), ar 
data încă din secolul al XlII-lea. Această interpretare -bazată pe toponimul 
Smeredoval Smedorova, utilizat de Grigore Ureche tocmai pentru a desemna 
"Cetatea Nouă" 1343 -, susţinută de I. Minea şi de N. Grigoraş, a fost rapid 
"abrogată" de observaţiile arheologice realizate în perimetrul oraşului 
vechi 1344 . 

Nici în ceea ce priveşte atribuirea paternităţii cetăţii de lemn şi 
pământ, ca şi a oraşului propriu-zis, aprecierile nu s-au dovedit a fi mai 
puţin echivoce, trenând încă în istoriografia românească. In fapt, majoritatea 
covârşitoare a comentatorilor i-au acordat calitatea de întemeietor —al 
Târgului lui Roman — voievodului Roman I, pornind, în mod evident, de la 
omonimia "părţilor" în discuţie. Vechimea acestei interpretări merge în timp 
până în epoca marilor cronicari moldoveni: Miron Costin, în Poema polonă, 
apreciază că, domnind Roman, "sub dânsul s-au ridicat oraşul Roman care-i 
poartă numele" 1345 . Axinte Uricariul va întări, la rându-i, această afirmaţie, 
într-o interpolare a cronicii lui Grigore Ureche/Simion Dascălul: "au făcut 
târgul Romanul pre numele lui, precum mărturiseşte la uricul lui, carele se 
află la mănăstirea Pobrata" 1346 . Aceeaşi părere, însuşită şi de Nicolae Costin, 
va fi preluată de cvasitotalitatea cercetătorilor de mai târziu, în frunte cu 
A. D. Xenopol, N. Iorga sau P. P. Panaitescu 1347 . 

In acelaşi sens, dar cu referire la paternitatea cetăţii, s-au exprimat, 
ulterior, şi Ştefan S. Gorovei -"Lui Roman i se datorează şi întemeierea 
cetăţii de lângă oraşul cu acelaşi nume: «cetatea noastră, a lui Roman 
voievod»" 1348 - sau M. Şlapac: "De acţiunile de fortificare ale acestui domnitor 
<Roman /> trebuie legată edificarea cetăţii de pământ şi lemn din târgul 
Roman, atestată în 1392" 1349 . în replică, M. D. Matei, cu autoritatea ştiinţi- 
fică a celui implicat direct în cercetările arheologice desfăşurate la Roman, 
aprecia următoarele: "Ceea ce mi se pare de -a dreptul bizar este faptul că, în 
pofida tuturor argumentelor materiale oferite de arheologie şi sfidându-se o 
logică istorică elementară, o bună parte a istoricilor români continuă să îi 
atribuie voievodului Roman I Muşatinul două merite istorice, care nu îi 


1343 "Vă leato 6991 au început Ştefan Vodă a zidi cetatea de la târgul Romanului, ce să 
chiamă Smeredova" (Grigore Ureche, Letopiseţul Ţării Moldovei, p. 97). 

1344 Cf. M. D. Matei, L. Chiţescu, op. cit., p. 292. 

1345 Miron Costin, Opere, ediţia P. P. Panaitescu, Bucureşti, 1958, p. 235. 

1346 Grigore Ureche, Letopiseţul Ţării Moldovei, p. 66. 

1347 Pentru o trecere în revistă a celor mai importante intervenţii istorio grafice dedicate 
acestui subiect, vezi C. C. Giurescu, Târguri sau oraşe şi cetăţi moldovene, p. 262. 

1348 Şt. S. Gorovei, Muşatinii, Bucureşti, 1976, p. 36. 

1349 M. Şlapac, Arhitectura de apărare din Moldova medievală, teza de doctorat, Chişinău, 
2004, p. 17. 

aparţin, în realitate: construirea cetăţii de lemn şi pământ de la Roman şi, 
respectiv, întemeierea oraşului cu acest nume." 1350 . 

In ceea ce ne priveşte, anticipând rezultatele analizei la care vom 
purcede, considerăm că această dispută istoriografică şi-ar putea găsi uşor 
finalitatea, fără a provoca frustrarea vreuneia dintre părţi, acceptându-se ur- 
mătoarea desfăşurare istorică: cetatea a fost construită —aşa cum demon- 
strează, indubitabil, rezultatele cercetării arheologice— în timpul domniei lui 
Petru I, dar sub patronajul fratelui său, Roman I. 

In virtutea asocierii la domnie 1351 , Roman îşi asumase, cel 
mai probabil, administrarea nemijlocită a teritoriilor de Jos, instalându-se 
intr-un centru de autoritate politică pe măsura statutului său voievodal, pe 
care îl va crea el însuşi, şi care era localizat, la data respectivă, în marginea 
sudică a arealului originar al Ţării Moldovei 1352 . Acesta este, credem noi, 
contextul în care a fost edificată cetatea de lemn şi pământ de la Roman — 
purtând, de la bun început, numele comanditarului său— şi la adăpostul 
căreia se va dezvolta Forum Romani 1353 . 

Aşadar, cercetările arheologice 1354 , concentrate în proximitatea actualei 
biserici episcopale, în zona cunoscută, deloc întâmplător, sub numele 


1360 M. D. Matei, Din problemele mereu actuale ale domniei primului voievod Muşatin al 
Moldovei, în M. D. Matei, R. Cârciumaru, Studii noi despre probleme vechi: din istoria 
evului mediu românesc, Târgovişte, 2004, p. 117. 

1361 Nu uităm faptul că, la 9 februarie 1386, intr-un proces intentat la Liov de câţiva 
negustori germani, prădaţi de armeni în Moldova, păgubiţii au prezentat "litteras domini 
Romani fratris domini Petri Woywody de Walachya" (Al. Czolowski, Pomniki dziejowe 
Lwowa (z archiwum miasta), I, Lwow, 1892, p. 56, nr. 350). Mai mult, în actul din 27 
ianuarie 1388, prin care Vladislav Jagello confirma împrumutul acordat de Petru I, 
Roman apare în calitate de cocreditor, asociat la domnie şi prezumtiv moştenitor al 
tronului: "...iar noi îi făgăduim, pe credinţa noastră, şi fratelui său, Roman, şi copiilor lui, 
să le întoarcem deplin aceste patru mii de ruble peste trei ani, la lăsatul secului. Iar dacă 
nu-i vom întoarce la zi, cum este scris aici, atunci oraşul nostru, Halici, şi cu acest ţinut 
ce atârnă de el îl vom pune amanet, pentru aceste patru mii, acestui adevărat şi voevod şi 
fratelui său, Roman, şi copiilor lor sau cui va fi viu. Iar ei îl vor ţinea atâta, până când nu 
le vom da deplin aceste patru mii de ruble." ( Documentele moldoveneşti, II, p. 605-606). 

1362 Vezi, mai ales, D. Moldovanu, Toponimia Moldovei în cartografia europeană veche 
(cca 1395-1789), în Tezaurul toponimic al României. Moldova, voi. I, partea a 4-a, Iaşi, 
2005, p. XXXIII-XXXV. 

1353 Vezi pecetea târgului medieval ”al lui Roman” (+ S <igillum> civium de Foro 
Romani), valorificată magistral, din punct de vedere istoriografie, de către Şt. S. Gorovei 
( Animalele Ţărilor Moldovei. Variaţiuni istorice, în Revista de istorie socială, XIII-XV 
(2008-2010), Iaşi, 2011, p. 124-135; articolul a fost reluat în voi. Lumea animalelor. 
Realităţi, reprezentări, simboluri, îngrijit de Maria Magdalena Szekely, Iaşi, 2012, p. 441- 
458). 

1354 M. D. Matei, L. Chiţescu, op. cit., p. 291-320. Mai recent, cercetările arheologice au 
fost reluate sub coordonarea lui V. Ursachi, rezultând într-o meritorie contribuţie 
istoriografică: Episcopia Romanului. Cercetări arheologice, Roman, 2008. Cea mai 
însemnată dintre descoperirile făcute cu prilejul acestor campanii de săpături este însăşi 
biserica ctitorită de Roman I —în care a fost înmormântată cneaghina Anastasia, mama 
lui Alexandru cel Bun ( DRH , A, I, p. 33)—, localizată sub catedrala episcopală. 

"Cetăţuia", au permis identificarea fortăreţei iniţiale -pe un platou înalt, la 
circa 10 m faţă de nivelul râului- datată în perioada domniei lui Petru I 
Muşatinul. Fortificaţia era prevăzută cu şanţ, val şi palisadă, iar durata sa 
de funcţionare a fost, după toate indiciile, destul de scurtă. Nu există nicio 
dovadă a unei distrugeri masive, dimpotrivă, impresia generală este cea de 
abandon şi chiar de demontare sistematică a materialului constructiv iniţial. 

Foarte semnificativ este, însă, tocmai momentul acestui abandon, 
survenit, cu certitudine, în prima parte a domniei lui Alexandru cel Bun. In 
acest sens, dovezile stratigrafice sunt concludente: una din intrările în 
perimetrul palisadei este tăiată de o groapă de bordei, datată, cu ajutorul a 
două monede, către finele domniei acestui voievod, ceea ce sugerează cu tărie 
prezenţa aşezărilor civile în vechea suprafaţă fortificată, încă din prima 
jumătate a domniei lui Alexandru. 

Dovezi numismatice similare au fost invocate şi pentru precizarea 
limitelor cronologice inferioare ale existenţei aşezării, acestea putând fi 
plasate, pe seama prezenţei a patru monede emise de Petru I Muşatinul, 
către finele domniei acestui voievod 1355 . 

Cea mai iritantă dintre problemele ridicate de observaţiile arheologice 
rezidă, desigur, în explicarea raţiunilor care au condus la rapida abandonare 
şi distrugere a fortificaţiei. M. D. Matei, ale cărui cercetări, realizate în 
colaborare cu L. Chiţescu, au făcut posibile şi încheierile anterioare, 
consideră că motivele acestei decizii trebuie raportate, prioritar, tocmai la 
contextul care a făcut necesară edificarea fortificaţiei, în primă instanţă. In 
opinia sa, fortificaţia de la Roman nu a jucat niciodată un rol defensiv în 
raport cu ameninţările externe, ci a servit unui obiectiv clar, cel de 
consolidare a autorităţii voievodale în zona sudică a Moldovei, în decursul 
procesului de unificare politică a teritoriilor est-carpatice 1356 . Or, la începutul 


1366 Aşa cum subliniam anterior, eventualitatea, discutabilă (vezi supra, p. 182, cu n. 
750), a atestării Târgului lui Roman în intervalul 1375-1381 ridică probleme de interes 
major, nu numai în ceea ce priveşte configurarea începuturilor aşezării, dar şi din 
perspectiva, aparent mai îngustă, a reevaluării cronologiei primelor emisiuni monetare 
muşatine, cu impact major, însă, asupra decelării istoriei Ţării Moldovei, în primele sale 
decenii de existenţă. Astfel, prezenţa monedelor lui Petru I Muşatinul în nivelul de 
construcţie al fortificaţiilor romaşcane n-ar face decât să confirme, în mod fericit, 
aserţiunile noastre privind datarea celor dintâi emisiuni monetare moldoveneşti 
începând, cel mai probabil, cu anul 1378, prin concedarea acestui drept de către Ludovic 
de Anjou (vezi supra, p. 256-261). 

1366 M. D. Matei, op. cit., p. 116-117. Aceste aserţiuni au fost completate, pe cât de 
ingenios, pe atât de tentant (dar nu mai puţin discutabil !), de consideraţiile formulate 
recent -intr-o altă "cheie" interpretativă— de Şt. S. Gorovei: "dacă târgul lui Roman este, 
în chip evident, Târgul de Jos, atunci se poate pune şi întrebarea dacă în Târgul de Jos 
nu trebuie să vedem punctul (centrul) de pornire al Ţării de Jos (ceea ce ar corespunde cu 
vechea întindere a jurisdicţiei Mitropoliei de Jos, cunoscută mai ales ca Episcopia Roma- 
nului, înainte de înfiinţarea Episcopiei Huşilor). Altfel spus, dacă în bourul Moldovei am 
putea desluşi vechiul însemn al Ţării de Sus, extins asupra statului întreg odată cu 
expansiunea "cuibului" nordic, în mistreţul Romanului s-ar putea să avem, de asemenea, 
o supravieţuire a ceea ce va fi fost sau ar fi putut deveni însemnul Ţării de Jos. In acest 

secolului al XV-lea, când acest obiectiv era deja îndeplinit, iar existenţa 
fortificaţiei de la Roman devenise în mod evident inutilă, decizia abandonării 
sale a survenit perfect natural. 

Prezenţa suitei voievodale a lui Roman I în fortificaţia romaşcană a 
reprezentat, fără îndoială, o motivaţie dintre cele mai temeinice pentru 
cristalizarea, la adăpostul ei, a unei aglomerări de tip urban. Semnificativ 
pentru natura demersului nostru este mai ales faptul că, încă de la început, 
aşezarea civilă era, ea însăşi, protejată printr-un şanţ de apărare propriu, 
fortificaţia oraşului fiind, de altfel, "direct legată de sistemul defensiv al 
fortăreţei, [...] continuare a incintei acesteia din urmă de-a lungul marginii 
întregului platou" 1357 . Ca şi fortăreaţa, structura defensivă a aşezării civile 
dispunea de o palisadă care completa protecţia oferită de şanţul lat de 10 m. 
Sistemul de fortificaţie a burgului civil de la Roman devine, astfel, extrem de 
relevant, în contextul în care oraşele moldoveneşti au fost considerate, multă 
vreme, ca lipsite de o atare protecţie. 

Tipul de fortificaţie orăşenească prezentă la Roman ridică o serie de 
probleme dintre cele mai interesante. Astfel, tehnica de construcţie, unică în 
spaţiul moldovenesc, pare a fi specifică zonei central- şi, mai ales, est- 
europene. Fără a se putea înscrie în rândul fortificaţiilor de tradiţie locală, 
ea aminteşte, mai curând, de aşezările civile întărite, într-o manieră cu totul 
aparte: 

"Adâncite în pământ, dar făcând corp comun cu palisada, spaţiile re- 
zervate locuirii şi depozitării de provizii (destinate, cu siguranţă, garni- 
zoanei) fac parte din însăşi fortificaţia romaşcană, iar tehnica deosebit de 
îngrijită în care au fost realizate (pereţii căptuşiţi cu loazbe de lemn, tava- 
nele fiind construite din aceleaşi materiale) vădesc o experienţă constructi- 
vă bogată şi matură. Or, tocmai ţinând seamă de complexitatea construcţiei 
şi de faptul că, pe plan local, nu îi găsim acesteia nici un precedent, nu mi se 
pare posibil să se concluzioneze -în etapa actuală a cercetării - asupra mo- 
delului care va fi inspirat-o. Ceea ce ar putea, totuşi, să ofere unele perspec- 
tive în clarificarea problemei este numai îndreptarea atenţiei către aşezările 
civile fortificate, iar spaţiul geografic în care ar fi fost posibilă aflarea unor 
răspunsuri este foarte întins, el incluzând întregul teritoriu de la est de 
Elba, până în zonele în care aşa-numitele horodişti (pre- şi, imediat, post- 
mongole) au reprezentat tipul curent de aşezări civile fortificate." 1358 . 

Contemporaneitatea deplină dintre edificarea fortificaţiei militare şi a 
celei civile de la Roman este susţinută nu numai de raţiuni tipologice, ci şi de 
identitatea de material arheologic şi numismatic identificat în cele două 
perimetre. 


caz, ambele ţări ale Moldovei şi-ar avea originea în cnezatul /voievodatul de pe apa 
Moldovei, una fiind urmarea expansiunii pornite din Târgul de Sus (Baia / Civitas 
Moldaviensis), iar cealaltă a expansiunii pornite din Târgul de Jos (Roman/Forum 
Romani)." ( Animalele Ţărilor Moldovei, p. 124-135). 

1357 M. D. Matei, L. Chiţescu, op. cit., p. 296. 

1368 M. D. Matei, op. cit., p. 119. 



310 


Denis Căprăroiu 


"Apărând ca simple deducţii(!) logice, opiniile care dau ca sigură 
anterioritatea oraşului în raport cu cetatea neglijează tocmai rezultatul cel 
mai important al cercetărilor arheologice de la Roman: fortificaţiile oraşului 
-constând din şanţ de apărare şi palisadă- se articulează perfect cu latura 
dinspre oraş a cetăţii, tot aşa cum tehnica în care au fost realizate acestea 
este identică cu cea folosită la cetate." 1359 . 

Există suficiente indicii arheologice de natură să confirme şi longevi- 
tatea fortificaţiei civile de la Roman, care supravieţuieşte, fără îndoială, 
momentului în care fortul militar este abandonat, la cumpăna sec. XIV-XV. 
Numeroasele fragmente ceramice încadrabile în cea de-a doua jumătate a 
sec. al XV-lea, alături de două monede emise de Ştefan cel Mare —identificate 
intr-un context stratigrafie indiscutabil—, ca şi dovezile de distrugere prin 
incendiere întăresc această idee, aşa cum confirmă şi referinţele la 
incendierea oraşului în cursul campaniei lui Matia Corvin 1360 . 

In fapt, evaluarea critică a informaţiilor oferite de cronica lui Antonius 
Bonfinius validează întru totul observaţiile arheologice: descrierea sa, care 
aminteşte de şanţ şi palisadă, priveşte, fără îndoială, fortificaţia oraşului 
Roman ("ad oppidum Romanvasiar castra locavit") 1361 şi nu fortul, inexistent 
în anul 1467. De asemenea, este exclusă şi eventualitatea ca referirea să se fi 
făcut la "Cetatea Nouă" -construită ante 1466 1362 , iniţial din lemn şi ulterior 
din piatră 1363 -, la care, după toate datele, Matia Corvin nu a ajuns 1364 . 

Singurele categorii de artefacte descoperite în perimetrul fortificaţiei 
de la Roman sunt ceramica şi, într-o măsură sensibil mai mică, piesele de 
armament şi echipament militar. Toate acestea sunt caracteristice perioadei 
de la cumpăna secolelor XIV-XV şi confirmă întru totul durata estimată de 
funcţionare a fortificaţiei 1365 . Informaţiile de ordin istoric accesibile pe seama 
acestor categorii de documente nu se rezumă, însă, la delimitarea cronologică 
a aşezării. Dimpotrivă, ele ne luminează în egală măsură asupra contextului 


1359 Ibidem. 

1359 Ibidem. 

1360 Dintre acestea, se distinge relatarea evenimentului de către însuşi Ştefan cel Mare în 
scrisoarea adresată regelui Cazimir al IV-lea, la 1 ianuarie 1468 (ap. Ş. Papacostea, Un 
episod al rivalităţii polono-ungare în secolul al XV-lea: campania lui Matia Corvin în 
Moldova (1467) în lumina unui izvor inedit, în idem, Evul mediu românesc. Realităţi 
politice şi curente spirituale, p. 194). 

1361 Rerum Ungaricarum decades, t. IV, ed. I. Fogel, B. Ivâny, L. Juhâsz, Budapest, 1941, 

p. 16. 

1362 Documentele lui Ştefan cel Mare, I, publicate de Ioan Bogdan, Bucureşti, 1913, p. 112. 

1363 Letopiseţul anonim al Moldovei, în P. P. Panaitescu, Cronicile slavo-române, p. 19. 

1364 Dan Floareş, în analiza sa asupra fortificaţiilor Moldovei, plasându-se împotriva 
opiniei generale şi a tuturor evidenţelor documentare, consideră că, dimpotrivă, Cetatea 
Nouă se va fi ridicat după 1467: "în orice caz, arderea târgului Romanului de către Matei 
Corvin, la 7 decembrie 1467, devine un terminus post quem pentru ridicarea cetăţii, pe 
care regele nu a întâlnit-o." ( Fortificaţiile Ţării Moldovei din secolele XTV-XVII, Iaşi, 
2005, p. 168-169). 

1366 M. D. Matei, L. Chiţescu, op. cit., p. 298-299. 

istoric mai larg în care s-a inserat existenţa efemeră a reşedinţei voievodale 
de la Roman. 

Intr-o primă instanţă, echipamentul militar şi armamentul, recuperate 
în întregime din perimetrul palisadei şi din nivelurile culturale corespunză- 
toare perioadei de funcţionare a cetăţii, sugerează cu tărie dimensiunea 
apreciabilă a garnizoanei staţionate la Roman. Componenţa etnică a acestui 
contingent ridică, însă, o serie de probleme cu o relevanţă încă şi mai amplă. 
Fără a socoti necesar să insistăm asupra detaliilor descriptive, tratate deja 
pe larg de către autorii cercetărilor 1366 , ne vom mulţumi să subliniem faptul 
că, pe seama unor criterii de ordin tehnologic şi tipologic, a fost posibilă 
decelarea a două mari categorii ceramice: o specie considerată de origine 
autohtonă, de calitate mediocră, cu decor canelat simplu şi o funcţionalitate 
în mod evident domestică, şi o a doua categorie, realizată dintr-o pastă foarte 
omogenă, de culoare cenuşie, dispunând de decor ştampilat şi atribuită unei 
populaţii străine 1367 . 

Caracterul alogen —şi în acelaşi timp unitar— al ceramicii cenuşii ştam- 
pilate, identificată atât la Roman, cât şi în alte părţi ale Moldovei, este 
unanim acceptat în istoriografia românească. Cele mai apropiate şi convin- 
gătoare analogii tipologice pentru această categorie ceramică, atribuită 
coloniştilor germani, se regăsesc în zona Europei Centrale (Polonia, Cehia, 
Ungaria, Austria, Germania etc.). 

Absenţa sa în zona rusească, ca şi din Transilvania, constituie un argu- 
ment redutabil pentru a presupune pătrunderea sa în Moldova dinspre nord, 
foarte probabil din Polonia. O atare interpretare este susţinută şi de concen- 
trarea evidentă a descoperirilor în regiunea limitrofă frontierei dintre Moldo- 
va şi Polonia. Identificarea originii acestei specii ceramice în spaţiile de colo- 
nizare germană din Polonia este perfect concordantă cu indiscutabila 
întărire a relaţiilor moldo-poloneze, petrecută către finele sec. al XlV-lea şi 
evidenţiată de încheierea tratatului de vasalitate din 1387, la Lemberg 1368 . 

Apariţia acestui tip de ceramică la Roman, concentrarea sa exclusiv în 
intervalul de funcţionare a cetăţii, dar şi analogiile nordice realizate pentru 
piesele de echipament militar constituie raţiuni suficiente pentru a atribui 
ambele categorii de artefacte prezenţei unui contingent militar alcătuit din 
mercenari de origine germanică 1369 . 

Identificarea anterioară este cu atât mai probabilă, cu cât apariţia 
foarte bruscă a acestui tip de ceramică, în ultimele decenii ale sec. al XlV-lea, 
este urmată de dispariţia sa la fel de abruptă, petrecută la începutul 
secolului următor. In opinia autorilor cercetării, această efemeritate, care ar 


1366 Ibidem, p. 298-308. 

1367 Pentru detalii, vezi şi L. Chiţescu, Ceramica ştampilată de la Roman şi unele 
probleme în legătură cu purtătorii ei în Moldova, în SCIV, t. 15, nr. 3, 1964. M. D. Matei, 
Câteva probleme de cronologie ridicate de cercetările din cetatea de pământ de la Roman, 
în SCIV, t. 15, nr. 4, 1964, p. 505-513. 

1368 Documentele moldoveneşti, II, p. 600-601. 

1369 M. D. Matei, L. Chiţescu, op. cit., p. 310-311. 

exclude posibilitatea producerii ceramicii cenuşii de către meşteri străini în 
Moldova şi, prin urmare, interzice ipoteza unei colonizări propriu-zise, nu 
permite decât o singură ipoteză veridică, cea a prezenţei unui număr 
oarecare de mercenari străini, aflaţi în serviciul voievodului moldovean. 

Considerăm că prezenţa acestei specii de ceramică cenuşie la Roman, 
în condiţiile evocate mai sus, este de natură să stârnească o serie de nedu- 
meriri, a căror clarificare merită şi impune, în aceeaşi măsură, o atenţie 
specială. Pe de o parte, vremelnica ei existenţă nu se datorează prezenţei la 
Roman a constructorilor germani, aşa cum s-a întâmplat la Suceava, tipul 
de fortificaţie romaşcană excluzând necesitatea contribuţiei lor. In cazul 
acesta, ne întrebăm, totuşi, care este provenienţa meşterilor de la cetate? 

Cea mai plauzibilă dintre variante -aportul unor profesionişti veniţi din 
mediul rusesc fiind improbabil- ni se pare a fi aceea a originii lor autohtone, 
fapt care denotă eventuala însuşire, de către aceştia, a secretelor meseriei, 
graţie vecinătăţii "omologilor" lor răsăriteni. 

Dar care să fi fost raţiunea unei construcţii atât de atipice în con- 
textul fortificaţiilor muşatine de piatră (Cetatea Şcheia, Cetatea Sucevei, 
Cetatea Neamţ), al căror comanditar este recunoscut în persoana voievodu- 
lui Petru I? Apreciem că răspunsul rezidă tocmai în caracterul conjunctural 
al fortificării Romanului, asumat ca atare, cu rolul de susţinere a acţiunii de 
"unificare" a teritoriului moldovenesc, prin extinderea autorităţii domneşti 
înspre sud, în fostele teritorii ale Episcopiei Milcoviei, disputate, după 
1375 1370 , atât cu Regatul ungar, cât şi cu Ţara Românească 1371 . 

Din această perspectivă, nu mai pare atât de stranie opţiunea pentru 
tipul de fortificaţie prezentat anterior. O construcţie din piatră, analoagă 
celor de la fruntariile carpatice ale ţării -extrem de costisitoare pentru 
tânărul stat moldovenesc- nu îşi avea, în mod evident, rostul. 

Subsumându-ne raţionamentul aceloraşi motivaţii, nu ne mai pare 
curioasă nici dispariţia rapidă a cetăţii, după împlinirea menirii ei. Dimpo- 
trivă, dezafectarea sistematică, însoţită de recuperarea întregului material 
lemnos, stau mărturie în acest sens, cu atât mai mult cu cât întreaga acţi- 
une era dublată de parcursul ascendent al evoluţiei oraşului, beneficiarul 
principal al unei poziţiei economice favorizante. 

Pe de altă parte, cantitatea uriaşă, cel puţin din perspectiva procenta- 
jului (95%), a ceramicii cenuşii în raport cu aceea de factură locală, găsită în 


1370 Vezi n. 598. 

1371 Problematicii, extrem de complexe, a evoluţiei hotarului dintre Moldova şi Ţara 
Românească —resuscitată, în ultimul timp, de M. Coman (vezi, mai ales, Putere şi 
teritoriu. Ţara Românească medievală (secolele XTV-XVI), Iaşi, 2013)-, îi vom dedica, 
foarte curând, un studiu aparte. Deocamdată, îi cedăm cuvântul coordonatorului 
cercetărilor de la Roman, care considera că "nu este cu totul hazardat să presupunem că, 
spre finele deceniului al nouălea al secolului al XlV-lea, limita sudică a statului de-sine- 
stătător al Moldovei să nu se fi aflat decât ceva mai jos de linia Neamţ-Roman, cele două 
fortificaţii ridicate la Neamţ (cetate de piatră, puternic întărită) şi, respectiv, la Roman 
(cetatea de pământ şi lemn) putând juca, pentru scurtă vreme, rolul unor cetăţi de 
margine." (M. D. Matei, Civilizaţie urbană medievală românească, p. 58, n. 16). 

cuprinsul cetăţii, face imposibil de contestat aprecierea conform căreia 
aceasta aparţinea contingentului german 1372 , aflat în slujba voievodului. 

De altfel, serviciile lor au fost solicitate de domnie nu doar în perspec- 
tiva derulării propriilor proiecte de extindere teritorială, ci şi într-o împreju- 
rare critică a istoriei Moldovei, supusă unei presiuni furibunde din partea 
Regatului ungar, care încerca să şi-o subordoneze. Prezenţa mercenarilor 
germani nu a fost atestată nici înainte, nici ulterior acestor momente, ei 
slujind domnia Moldovei exact când şi cât a fost necesar. De altfel, vom 
opina în favoarea ideii de cointeresare, atât a regalităţii polone, cât şi a ele- 
mentelor negustoreşti germane, în ceea ce priveşte eforturile primilor voie- 
vozi Muşatini de a securiza culoarul comercial Liov-Cetatea Albă -care, 
oricât de anemic, era deja funcţional— dar şi de a încorpora teritoriile din 
sudul spaţiului extracarpatic răsăritean, deschizând, astfel, drumul către 
Chilia. Adeverirea acestui scenariu, perfect plauzibil din perspectiva 
evoluţiei relaţiilor moldo-polone 1373 , ar putea presupune, în ceea ce priveşte 
prezenţa constructorilor şi a garnizoanei germane, caracterul de servicii 
oferite —şi, abia în subsidiar, r emuner abile— , de care s-a putut bucura 
voievodul Moldovei. 

Adnotând încadrarea Târgului lui Roman în categoria oraşelor înte- 
meiate de domnie, suntem obligaţi să subliniem aportul fundamental al 
cercetării arheologice la precizarea argumentelor justificatoare. In speţă, s-a 
putut evidenţia atât absenţa desăvârşită a oricăror dovezi de locuire 
anterioară edificării cetăţii de pământ şi lemn 1374 , cât şi motivaţia 
preponderent politică a demersului voievodal. 


1372 M. D. Matei, Din problemele mereu actuale, p. 121. 

1373 Vezi, în acest sens, şi contribuţia de dată foarte recentă, a lui Ş. Papacostea, Destinul 
politic al unei aşezări strategice: Chilia în secolul al XV-lea, în voi. Istoria: utopie, 
amintire şi proiect de viitor. Studii de istorie oferite Profesorului Andrei Pippidi la 
împlinirea vârstei de 65 de ani, editori: Radu G. Păun, Ovidiu Cristea, Iaşi, 2013, p. 209- 
217. 

1374 Bazându-se pe descoperirea celor câteva fragmente ceramice din a doua jumătate a 
secolului al XlII-lea şi din prima parte a celui următor ( Istoria oraşului Roman, p. 41), 
L. Rădvan presupune existenţa unei aşezări mai vechi pe locul viitorului "oraş al lui 
Roman". Lângă această aşezare anterioară ar fi ridicat Petru I sau Roman I cetăţuia de 
lemn cu val de pământ, pentru a consolida autoritatea domnului în zonă. Mai mult, 
"după ce atinge obiectivul pentru care fusese ridicată, această cetăţuie este demantelată, 
iar Roman I ridică o nouă fortificaţie, tot de lemn, dar mult mai extinsă, cu scopul unic de 
a găzdui curtea domnească, în care a rezidat şi unde a ctitorit o biserică". Colegul nostru 
mai consideră, ca fiind o certitudine, faptul că " lângă şi nu în această nouă fortificaţie, 
Roman a instalat colonişti, cărora le-a dat un privilegiu" ( Oraşele din Ţările Române, p. 
560-561). Aşadar, împotriva aserţiunilor autorilor descoperirii —care atribuiau fortificaţia, 
aflată în prelungirea fortului muşatin, aşezării civile—, L. Rădvan propune o altă 
desfăşurare istorică, conform căreia fortificaţia "mai extinsă" ar fi fost edificată cu scopul 
"unic" de a adăposti prezumtiva curte voievodală şi biserica aferentă, târgul dezvoltându- 
se alături de fortificaţie şi nu în interiorul său. In ceea ce ne priveşte, credem că această 
încheiere nu poate avea un caracter definitiv, la o minimă precauţie invitând menţiunea 
din actul de danie emis de Alexandru cel Bun, la 16 septembrie 1408: biserica "Sf. 
Vineri", în care odihnea cneaghina Anastasia, şi ale cărei fundaţii au fost descoperite de 
curând sub catedrala episcopală (vezi n. 1354) -aflată, cum se ştie, în interiorul 

Iar dacă emergenţa unei aşezări civile în proximitatea burgului 1375 , a 
fortăreţei militare —uneori chiar circumscrisă acesteia—, constituie, cum bine 
se ştie, una dintre modalităţile fundamentale de formare a oraşelor în Evul 
Mediu, iată că rezultatele cercetărilor arheologice o probează şi în spaţiului 
românesc extracarpatic, tocmai prin geneza, exemplară, a Romanului: 

"Din mai multe motive, se poate considera că Romanul reprezintă, 
pentru istoria Moldovei, un exemplu tipic, în ilustrarea modului în care, în 
împrejurări specifice, domnia putea contribui, în măsură decisivă, la forma- 
rea unui oraş. Interese complexe (de natură militară, politică şi, nu în ulti- 
mul rând, economică) l-au determinat pe voievodul Petru I Muşatinul să 
pună să se construiască o întăritură militară, la confluenţa Moldovei cu 
Şiretul. In măsura în care se poate admite că această întăritură îndeplinea 
dublul rol de Curte domnească şi de cetate, Romanul este unicul caz din 
istoria ţărilor româneşti extra-carpatice, de constituire a unei aşezări urba- 
ne, în jurul şi sub apărarea unei construcţii domneşti, aici ne mai putând fi 
vorba despre anterioritatea aşezării civile, în ciuda afirmaţiilor (nedovedite) 
făcute de unii istorici. Faptul petrecându-se după constituirea statului 
feudal al Moldovei, el capătă valoare de exemplu tipic" 1376 . 

Pe de altă parte, dacă cercetările arheologice au reuşit să clarifice 
satisfăcător circumstanţele apariţiei Romanului, ele au deschis, totodată, şi 
calea unor noi interogaţii privitoare la caracterul aşezării civile în discuţie. 
Din nefericire, unul dintre reperele centrale în înţelegerea evoluţiei oraşului 
medieval, şi anume gradul de dezvoltare economică, poate fi doar cu mare 
dificultate urmărit, atât datorită distrugerilor masive suferite de aşezarea 
iniţială, cât şi din pricina referirilor documentare la această chestiune, 
sporadice şi târzii. In acest sens, sunt indirecte şi limitate, cu deosebire, 
informaţiile legate de activitatea meşteşugărească desfăşurată în oraş. 


fortificaţiei—, este localizată de emitent în "târg" ( DRH , A, I, p. 33) şi nu în "gorod" 
(incinta fortificată exclusiv în folosul "curţii" domneşti, aşa cum apare în documentele 
strict contemporane, ibidem, p. 3-4). Mai mult, în cele două acte emise de Alexandru cel 
Bun, chiar la Roman, se precizează că acestea au fost redactate în "târg" ( Documentele 
moldoveneşti, II, p. 637-639; DRH, A, I, p. 62-63) şi nu la "curte" sau în "gorod", cum ar fi 
fost firesc dacă fortificaţia deservea doar prezumtiva curte domnească. Însăşi referinţa la 
fortificaţiile Romanului, aparţinând lui Antonius Bonfinius (vezi n. 1361), se relaţionează 
cu arderea târgului ( Cronicile slavo-romăne, p. 16) şi nu a vreunei curţi sau cetăţi. 

1376 Aceste burguri medievale se constituiau în incinte de zid —ba chiar, la începutul 
existenţei lor, în simple palisade de lemn—, cu un perimetru restrâns, plasate sub 
ordinele unui castelan. In fiecare dintre ele, prinţul dispunea de o locuinţă, în care rezida 
alături de suita sa, în cursul deplasărilor permanente la care îl obligau războiul sau 
activitatea administrativă. Aşa cum ne apar astăzi, din puţinele surse disponibile, 
burgurile erau înainte de toate alcătuiri cu rosturi militare, la care s-a adăugat foarte 
rapid funcţia de centre administrative. Castelanul va înceta să fie, astfel, doar coman- 
dantul garnizoanei fortăreţei, prinţul delegându-i autoritatea financiară şi judiciară 
intr-un ţinut mai mult sau mai puţin întins în jurul incintei fortificate (H. Pirenne, 
Oraşele evului mediu, p. 50-51). 

1376 M. D. Matei, Geneză şi evoluţie urbană, p. 93, n. 29. 

In ciuda acestor piedici documentare, dezvoltarea ulterioară, rapidă, a 
aşezării civile, reieşind cu suficientă claritate din insistenţa cu care oraşul 
Roman apare în documentele scrise din prima jumătate a secolului al XV-lea, 
aruncă o oarecare lumină şi asupra caracterului său iniţial. 

Intr-o primă instanţă, este evident că amplasarea geografică a oraşu- 
lui, în apropierea confluenţei dintre Moldova şi Şiret, i-a oferit acestuia 
oportunităţi notabile de natură comercială. Şi dacă nu există niciun indiciu 
privind exploatarea acestei locaţii înainte de apariţia fortăreţei militare 1377 , 
este neîndoielnic că ea a devenit rapid profitabilă. 

Fără a putea ignora absenţa oricăror dovezi de activitate meşteşu- 
gărească în interiorul fortăreţei, şi ţinând cont de cantitatea de bunuri şi 
servicii solicitată, în mod firesc, de existenţa unei garnizoane cu dimensiuni 
apreciabile, singura concluzie viabilă este aceea că respectivele necesităţi 
au fost acoperite, de la bun început, prin activitatea meşteşugarilor din 
aşezarea civilă. In termeni mai clari, această aşezare a avut "profilul artiza- 
nal şi comercial care constituie fundamentul oraşelor medievale, încă din 
faza lor preurbană de evoluţie" 1378 . 

La fel de evocatoare pentru însemnătatea aşezării civile de la Roman 
este şi atestarea, timpurie, a unui "guvernator" al oraşului, şi anume "pan 
Vlad Tuciaischi, vornic de Târgul lui Roman" 1379 , membru al sfatului dom- 
nesc. Informaţia, care sugerează explicit gradul de organizare administrativă 
şi politică a oraşului, evidenţiază, în egală măsură, importanţa deosebită pe 
care domnia a acordat-o Romanului. Simpla existenţă a unui sistem de 
fortificaţie propriu, ridicat încă de timpuriu, indică atât anvergura demogra- 
fică a oraşului iniţial -suficient de amplă pentru ca populaţia să nu se poată 
refugia în interiorul fortăreţei militare, în ciuda suprafeţei sale—, cât şi 
fezabilitatea unei atari întreprinderi, de neimaginat în situaţia în care 
aşezarea civilă nu ar fi meritat o asemenea investiţie, fără îndoială 
costisitoare 138 °. 


1377 Vom reţine, ca simplă ipoteză de lucru, cu şanse minime de a se adeveri, propunerea 
lui Şt. S. Gorovei -pe baza câtorva referinţe documentare, la care a adăugat unele 
consideraţii de natură heraldică—, privitoare la necesitatea reevaluării începuturilor 
târgului lui Roman, care ar purta, de fapt, numele descălecătorului său, un senior local, 
cneaz sau voievod, trăitor pe la mijlocul secolului al XlV-lea (. Animalele Ţărilor Moldovei, 
p. 132). Vom invoca, în "contrapartidă”, sugestiile lui D. Ciurea, cu referire la faptul că, 
forma şi emblemele sigiliilor urbane —cea a Romanului constituindu-se intr-unui dintre 
argumentele forte ale aserţiunilor lui Şt. S Gorovei— erau concepute în mod liber de 
comunitatea orăşenilor ( Sigiliile medievale ale oraşelor din Moldova, în SCŞI, VII, fasc. 2, 
1956, p. 160-162), în bună parte colonişti catolici, putând fi "împrumutate" din locul de 
provenienţă al creatorilor lor. 

1378 M. D. Matei, L. Chiţescu, op. cit., p. 315. 

1379 Vezi actul de danie emis în cetatea Sucevei, la 7 ianuarie 1403, din porunca lui 
Alexandru cel Bun ( DRH , A, I, p. 24-25). 

1380 M. D. Matei, L. Chiţescu, op. cit., p. 316. 

De altfel, seria de iniţiative domneşti 1381 cu incidenţe majore în istoria 
Romanului rămâne grăitoare pentru importanţa în continuă creştere a 
oraşului, dezvoltarea sa fiind prea puţin afectată de dispariţia fortificaţiei 
muşatine. însumând toate aceste date, nu este în niciun fel hazardată 
concluzia că oraşul Roman dispunea, la începutul secolului al XV-lea, de 
"toate caracteristicile unei organizări de tip citadin, atât sub raport 
economic, cât şi sub raport juridic, politic şi religios" 1382 . 

Din această perspectivă, merită reţinut faptul că, deşi a apărut ca 
urmare a unei iniţiative politice, oraşul Roman s-a dovedit, curând, capabil 
să rivalizeze ca importanţă cu alte oraşe moldoveneşti. Este în afara oricărei 
îndoieli că un astfel de ritm rapid de dezvoltare nu poate fi pus, exclusiv, pe 
seama necesităţilor economice ale garnizoanei militare cantonate aici. 
înflorirea Romanului, care continuă şi după dispariţia garnizoanei şi a 
aparatului administrativ aferent ei, arată că, la începutul sec. al XV-lea, 
vigoarea mecanismelor economice şi avantajele locaţiei sale geografice 
constituiau raţiuni suficiente pentru a permite continuitatea unei vieţi 
urbane depline. 


1381 Cneaghina Anastasia, cea de-a doua soţie a lui Roman I, a fost înhumată în biserica 
Sf. Vineri, "din târg", iar Alexandru cel Bun va rezida periodic la Roman, unde parafează, 
printre altele, actul de supunere faţă de Vladislav Jagello, regele Poloniei ( Documentele 
moldoveneşti, II, p. 637-639). Oraşul va trimite chiar, în 1415, reprezentanţi la Conciliul 
de la Konstanz (C. I. Karadja, Delegaţii din ţara noastră la Conciliul din Constanta (în 
Baden), în anul 1415, în AARMSI, s. III, t. VII, Bucureşti, 1927, p. 70), iar începând cu 
anii 1438-1439 va găzdui cea de-a doua Mitropolie a Moldovei, cunoscută, îndeobşte, ca 
Episcopia Romanului. 

1382 M. D. Matei, L. Chiţescu, op. cit., p. 315. 



CONCLUZII 


Elaborarea unor încheieri cuprinzătoare şi neechivoce, cu privire la 
tipologia procesului genezei aşezărilor urbane din spaţiul românesc 
extracarpatic, constituie un proces anevoios. Informaţiile lacunare ale izvoa- 
relor scrise, ca şi insuficienţa -de cele mai multe ori motivată- a documen- 
taţiei arheologice rezumă, fără îndoială, principalele lipsuri obiective, de 
natură să limiteze atât precizia, cât şi fermitatea concluziilor. 

In ciuda acestor impedimente, apreciem, cu modestie, că eforturile 
noastre analitice pot contribui, totuşi, la clarificarea, fie şi parţială, a unor 
aspecte controversate privind mecanismele intime ale proceselor de geneză 
urbană, în teritoriile carpato-danubiene. Ele concretizează, de altfel, 
cerinţele unei tratări nuanţate a problematicii, aşa cum o presupune, în mod 
firesc, edificarea oricărei tipologii. 

Intr-o primă instanţă, se poate remarca faptul că, în ciuda unui bogat 
parcurs istoriografie, punctat de contribuţii semnificative, cunoaşterea 
oraşului medieval românesc este departe de a putea fi considerată 
satisfăcătoare. 

Printre numeroasele raţiuni care pot explica această situaţie se nu- 
mără, cu prioritate, adoptarea de către istoricii noştri a unor teze cu caracter 
unilateral : vezi, ca exemplu, teoria economistă a lui Pirenne —concretizată în 
supraevaluarea rolului jucat de drumurile comerciale internaţionale şi de 
elementele etnice alogene— sau, dimpotrivă, încercările de a credita excesiv 
contribuţia factorilor interni în cristalizarea structurilor urbane. Opoziţia 
dintre cele două orientări teoretice a avut menirea de a reliefa principala 
dificultate cu care istoriografia românească se confruntă şi astăzi, şi anume 
evaluarea corectă a ponderii diverşilor factori favorizanţi în geneza aşezărilor 
cu caracter urban. 

Negarea preeminenţei comerţului internaţional în stimularea apariţiei 
nucleelor orăşeneşti a îndreptat, în contrapartidă, atenţia cercetătorilor 
către relaţia organică dintre înfiriparea vieţii urbane şi organizarea politică 
a teritoriilor româneşti extracarpatice, încă din perioada prestatală. Din 
această perspectivă, înţelegerea adecvată a circumstanţelor care au 
condiţionat evoluţia arealului carpato- danubian, începând chiar de la finele 
Antichităţii, este esenţială. 

In contrast evident cu realităţile privitoare la continuitatea urbană în 
Occident, unde disoluţia treptată a structurilor socio-politice romane a fost 
compensată de prezenţa timpurie a autorităţii episcopale, oraşele din spaţiul 
fostei provincii nord-dunărene şi-au încetat rapid existenţa, în perioada 
imediat următoare retragerii aureliene. 

Destinele fostelor centre orăşeneşti n-au urmat, însă, trasee identice: 
dacă în perimetrul unora dintre incintele transilvănene -precum Apulum, 
Porolissum, Potaisa sau Napoca- s-a perpetuat, pentru un timp, o simplă şi 
firavă continuitate de locuire, în câteva puncte de pe malul stâng al Dunării 
inferioare, precum Drobeta sau Sucidava, Imperiul a întreţinut, din 
considerente strategice, vechile structuri socio-administrative, asigurând 
continuitatea de viaţă urbană. 

Din nefericire, chiar şi în contextul menţinerii unor asemenea "capete 
de pod", pătrunderea succesivă a populaţiilor migratoare a compromis, 
vreme îndelungată, orice posibilitate de resuscitare a vieţii urbane în 
teritoriile nord-dunărene. 

De altfel, tocmai aceste circumstanţe explică, întru totul, şi necesitatea 
de a privi reapariţia vieţii urbane în spaţiul românesc extracarpatic ca pe o 
realitate ce nu putea precede revenirea autorităţii bizantine la Dunărea de 
Jos, faptul împlinindu-se, aşa cum s-a văzut, la finele mileniului I. 

însemnătatea majoră acordată de Imperiu arealului dobrogean a dus, 
pe de o parte, la fortificarea grabnică a vechilor aşezări romano-bizantine, 
dar şi la întemeierea altora noi. Pe de altă parte, încercând să exploateze 
amplasarea lor geografică, noii stăpâni au impulsionat hotărâtor activităţile 
economice pe care acestea le găzduiau. Intr-un asemenea cadru, de certă 
favorabilitate, ne apare firească rapiditatea transformării lor în aşezări cu 
caracter urban, funcţionând ca nişte importante centre de iradiere culturală 
pentru mediul românesc înconjurător. 

Tocmai din această perspectivă, am apreciat că oraşele-cetăţi bizantine 
de pe linia Dunării inferioare -precum Noviodunum, Dinogetia, Capidava 
sau Pâcuiul lui Soare— reprezintă o primă categorie tipologică în clasificarea 
pe care am propus-o. 

Dispariţia lor brutală, în contextul invaziilor pecenegilor, uzilor şi 
cumanilor din secolele XI-XII, va fi compensată, curând, de emergenţa 
treptată a unor noi focare orăşeneşti, potenţate de stabilirea coloniilor 
genoveze la gurile Dunării. Deşi reprezintă, neîndoielnic, materializarea unor 
iniţiative politico-economice străine, aceste aşezări —implantate în mediul 
românesc şi în care prezenţa, fie şi firavă, a elementului etnic autohton nu 
poate fi negată a priori- trebuie tratate, fără echivoc, ca o categorie 
tipologică distinctă şi unitară. 

Raţiuni similare justifică şi circumscrierea celui de-al treilea tip de 
oraşe, întemeiate de mongoli în spaţiul pruto-nistrean. Creaţii urbane 
artificiale, heteroclite şi efemere, dar de o vitalitate economică notabilă, 
oraşele fundate de mongoli au exercitat o influenţă limitată în spaţiul locuit 
de români. Cu toate acestea —aşa cum am relevat, de altfel, în cuprinsul 
lucrării— controlul exercitat de Hoarda de Aur nu poate fi în niciun caz 
rezumat la iniţiativele urbane proprii. Dimpotrivă, în conjuncţie cu alţi 
factori, caracterul variabil al prezenţei mongole va afecta în mod direct —dar 
diferit, de la o etapă la alta- evoluţia realităţilor politice din arealul 
românesc extracarpatic. Este relevant, în acest sens, pentru teritoriile de la 

răsărit de Carpaţi, contrastul dintre situaţia creată de controlul efectiv 
exercitat de stăpânirea mongolă, prin intermediul alanilor instalaţi de 
Nogai, şi oportunităţile apărute o dată cu restricţia sa profundă, în primii 
ani ai secolului al XlV-lea. 

Oricum, identificarea elementelor determinante ale procesului de 
geneză urbană în spaţiul românesc extracarpatic poate fi cu greu realizată 
fără o înţelegere justă şi cuprinzătoare a contextului istoric regional, ca şi a 
evoluţiei realităţilor social-politice locale. Din nefericire, încercările de a le 
descifra corespunzător sunt îngreunate, invariabil, de o supărătoare 
insuficienţă documentară. Spre exemplificare, merită amintită situaţia 
formaţiunilor prestatale româneşti din dreapta Oltului: deşi documentele 
secolului al XlII-lea le atestă, incontestabil, existenţa —ba chiar şi o 
debordantă energie politică (vezi episodul Litovoi)— , ele nu oferă cercetării 
istorice informaţii cu privire la prezenţa, în cuprinsul lor, a unor reşedinţe 
cneziale sau voievodale. 

In ciuda acestor lacune documentare, este neîndoielnic, pe de o parte, 
că formarea unora dintre aşezările de factură incipient urbană, din Ţara 
Românească şi Moldova -cu referire, directă, la centrele de putere 
voievodală- a precedat alcătuirea statală, iar pe de alta, că emergenţa lor nu 
poate fi separată de afirmarea structurilor locale de autoritate politică. 

Din această perspectivă, evidenţierea legăturii strânse dintre 
contribuţia determinantă a factorul politic şi procesul apariţiei oraşelor 
medievale româneşti extracarpatice a constituit, în spiritul sugestiilor 
avansate de cercetătorii consacraţi ai domeniului, unul dintre obiectivele 
urmărite deliberat pe parcursul analizei noastre. 

Simpla afirmare a acestei dependenţe structurale nu implică, însă, nici 
pe departe, existenţa unui model unic de geneză urbană. Dimpotrivă, aşa 
cum reiese din tipologia edificată de noi, implicarea factorului politic a fost 
variabilă, ceea ce ne-a permis aprofundarea distincţiei propuse anterior, 
între oraşele formate (cu aportul, mai mult sau mai puţin consistent, al 
autorităţii politice), şi cele întemeiate (ca iniţiativă a puterii centrale). 

In urma unei analize dificile —dar care ne-a oferit satisfacţii aparte, 
având în vedere temeritatea demersului şi rezultatele obţinute—, am încercat 
să integrăm celei din urmă categorii tipologice oraşul Câmpulung : 

Semnificativ, discuţia cu privire la apariţia acestui tip de oraşe s-a 
dovedit a fi intim legată —deşi pe paliere de cauzalitate şi orizonturi cronolo- 
gice diferite— de unul dintre cele mai pasionante subiecte tratate în istorio- 
grafia românească: rolul acordat coloniştilor străini în procesul genezei 
urbane extracarpatice. 

In acest sens, istoria timpurie a Câmpulungului —a cărui apariţie se 
explică integral pe seama unei iniţiative politice "externe", în care au fost 
implicaţi Negru Vodă, descălecătorul făgărăşean al Ţării Româneşti, dar 
mai ales elementele etnice săseşti, care l-au urmat în trecerea sa la sud de 
Carpaţi- reprezintă exemplul definitoriu. 

Contribuţia coloniştilor străini, prioritar germanici, esenţială în 
fundarea reşedinţei muscelene a întemeietorului Ţării Româneşti, a fost, 

totuşi, mai degrabă semnificativă în cazul celorlalte aşezări urbane extra- 
carpatice, unde prezenţa lor va însemna, în primul rând, asumarea unor 
elemente aparte de viaţă urbană, specifice civilizaţiei pe care o reprezentau. 

In încercarea de a încheia, sintetic, contribuţia noastră, putem afirma 
că, în liniile sale de forţă, procesul de apariţie a oraşelor medievale din 
arealul extracarpatic a fost, în egală măsură, condiţionat de maturizarea 
structurilor socio-economice şi politice ale societăţii autohtone, cât şi de 
configuraţia geopolitică în care s-a aflat, pe parcursul secolelor IX- XIV 1383 , 
spaţiul nord-dunărean. Ponderea variabilă a acestor două mari categorii de 
factori cauzali este responsabilă de ritmul şi de profilul specific pe care l-a 
îmbrăcat apariţia vieţii urbane medievale la sud şi la est de Carpaţi, ca şi de 
varietatea tipologică pe care am încercat să o surprindem, în paginile 
lucrării. 


1383 In studiile noastre de caz, am avut în vedere doar aşezările urbane deplin constituite, 
până la sfârşitul secolului al XTV-lea, când tinerele formaţiuni statale ale Ţării 
Româneşti şi Moldovei înglobau, deja, aşa cum am văzut, o întreagă reţea de astfel de 
alcătuiri, supuse Domniei. Celor excluse, deşi unele apar în actele privilegiale de la 
începutul secolului al XV-lea, ca puncte vamale, nu le-am acceptat, implicit, şi calitatea 
de centre urbane consolidate. Abia pe parcursul deceniilor următoare -în condiţii 
specifice, legate atât de amplificarea activităţilor comerciale derulate pe vechile trasee, 
cât şi de apariţia unor drumuri noi- aceste aşezări vor accede la statutul de oraş. 

